











re rem 
; .- -. oo 








REDOVNO IZDANJE MATICE HRVATSKE 


U GODINI OBNOVE h : 
1941 1941 
NEZAVISNE DRŽAVE HRVATSKE 





JOSIP BERSA 


DUBROVAČKE. 
SLIKE I PRI LTL 


(1800. — 1880.) 


=... 


TISAK ,TIPOGRAFIJE" U ZAGREBU 





JOSIP BERSA 
DUBROVAČKE 
BLIKE.LI PRILIKE 


(1800. — 1880.) 


ZAGREB 1941 


REDOVNO IZDANJE MATICE HRVATSKE 


Josip Bersa 

















() postanku »Dubrovačkih slika i prilika« sam pisac kaže: »Već 
sam davno nakupio obilato gradivo, doista bez reda i određene svrhe, 
već iz velike ljubavi za onaj krasni svijet, Ja sam ispisivao, što mi 
se činilo da je važno i zanimljivo, iz danas raštrkanih ili već teško 
pristupačnih radova, izašlih u časopisima i listovima. Bilježio sam 
sve, što sam slušao od svjedoka onoga vremena, Tome sam dodavao 
svoje osobne uspomene, a na kraju poslužio sam se podacima tajnih 
spisa zadarskog državnog arhiva.« 

Tako je nastalo najveće djelo Josipa Berse, koje izlazi sada, go- 
tovo deset godina iza smrti pisca, u izdanju Matice Hrvatske, kojoj 
je pokojni Bersa ovo djelo bio sam namijenio, U »Dubrovačkim sli- 
kama i prilikama« Bersa daje čitava sebe, svoju plemenitu i umjet- 
ničku dušu, sliku svoga vlastitog bogatog životnog puta. . 

Josip Bersa — rođen u Zadru 13. siječnja 1862., umro u Zadru 
5. prosinca 1932, — izraziti je predstavnik visoko kulturnog sloja 


inteligencije Dalmatinske Hrvatske iz prošloga i iz početka ovoga 


stoljeća, On je izražaj stvaralačke okoline, odgojene u plemenitoj 
predaji staroga hrvatskog grada, obogaćenoj humanističkom obrazo- 
vanošću, okoline, iz koje je nikao i koja je pogodovala pojavi i raz- 
voju njegove potpune i skladne osobnosti, pune plemenitog shvaćanja 
poziva kulturnog radnika. . 

Otac mu bješe ugledni pravnik, stric Antun pjesnik i pisac tršćan- 
ske lokalne povijesti, braća Blagoje i Vladimir zaslužni i priznati 
hrvatski skladatelji, a brat Bruno kipar i pisac. 

Josip Bersa je pjesnik i arheolog, Prvi se put javlja 1884. u 
dubrovačkom »Slovincu«. a 1991  objavliuje u Zadru »Pjesme«, 
među kojima su najuspjelije »Morske elegije«, Zanosi se antikom i 
morem, u kojemu trazi 1 nalazi izvor _ nadahnuća, Josip Bersa je 
piesnik mora, koji od hrvatskih pjesnika među prvima uzima more 
kao predmet za širu pjesničku obradbu. Godine 1902. izlaze Bersini 
»Sonetti zaratini« (pod pseudonimom Lorenzo Travasini), kojima u 
zadarskom narječju ironički i duhovito crta život zadarskih malo- 
građana, Pisao je i pripovijesti, koje izdaje zajedno s Markom Carem 
pod naslovom »S mora i primorja« (Zadar 1896.), Tu je značajan 
»Gospar Gjivo«, gdje u portretu originalnog vlastelina daje obrise 
lika starog Dubrovnika, koji nestaje. U duši pjesnika već se bila 
rodila ideja »Dubrovačkih slika i prilika«. 

Bersa se dosta brzo rastao sa stihovima i u velikom zanosu za 
klasičnu starinu sav se predaje arheologiji. Postaje kustosom Muzeja 
Sv, Donata u Zadru, gdje ostaje sve do umirovljenja 1927. Od hrpe 
gradiva stvorio je muzej, uredio katalog, klasificirao numizmatičku 
zbirku od šest tisuća komada. Vodio je iskapanja 1903.—1914., pre- 
davao na gimnaziji hrvatski jezik i povijest, a poslije povijest umjet- 
nosti. Sudjelovao je u svim umjetničkim povjerenstvima u Zadru, 

prije i poslije rata. Znatnu pažnju posvećuje starohrvatskim spome- 
nicima od 9. do 11. stoljeća. Uočio je i upozorio na arheologijsku 


važnost Nina. Ljubav za zadarski muzej i umjetničko-povijesne spo-, 
menike zadržala ga je u Zadru i poslije rata. »Velika mi je želja, da * 


taj dragocjeni materijal sačuvam našem narodu i budućim pokolje- 
njima, a da ne bude kojekuda raznesen«, govorio je jednom svom 
starom znancu i prijatelju iz Dubrovnika, 

Pisao je stručne arheologijske i povijesne rasprave i članke u 
»Vjesniku Za historiju i arheologiju dalmatinsku«, »Arhivu« za po- 


vijest Dalmacije, Bulićevu >Zborniku« i drugdje. U dva izdanja (1926. . 


1 1932.) izašao je njegov Povijesno-umjetnički vodič po Zadru, a u 
rukopisu ostale su duhovite i stručne opaske uz Cecchelli-ev Katalog 
umjetničkih i povijesnih spomenika Zadra. « 

Bersa je klasičnu starinu obuhvatio srcem i razumom. Traži veliki 
ideal harmonije i nalazi ga u Pliniju Mlađem, Godinama ga proučava 
i o njemu piše. Već 1895. objavljuje raspravu o Plinijevim moralnim 
idejama, a 1904, u »Glasniku Matice Dalmatinske« piše studiju »Pli- 
nije Mlađi na selu i starinski osjećaj prirode«; onda o Plinijevim 
ljetnikovcima i drugo. 

Kao pjesnik, umjetnik i poznavalac starine promatra Bersa život 


svog mikrokozmosa i gleda ljude svoje okoline, Dubrovnika i Zadra. 


Kao dijete od tri godine dolazi s ocem u Dubrovnik na izmaku 1865. 
Tu provodi djetinjstvo, svršava gimnaziju i postaje pravi i potpuni 
Dubrovčanin sa svim dubrovačkim odlikama i značajkama. Čijeloga 
* života nosi u svojoj duši mili grad, te ga, iako daleko od njega, 
proživljuje i neumorno ispituje pojave njegove prošlosti i života. 
Rezultat su ove »Dubrovačke slike i prilike«, koje je pisac završio 
uz riječi: »Neka ova knjiga bude zalog zahvalnosti gradu, u kojem 
sam proživio mladost svoju, najljepše dane svoga života«, Bersa je 
Hrvatsku Atenu neobično volio, duboko osjetio, svestrano shvatio 
i umjetnički izrazio u ovom djelu, u kojem je cijela osobnost Berse 
pjesnika, arheologa, moraliste i rodoljuba. 


»Dubrovačke slike i prilike« su anegdotično-memoarsko djelo iz 
dubrovačkog života od 1800. do 1880.; djelo živo, lijepo, zanimljivo 
i poučno. Oživljuje nam u plastičnim slikama zadnje časove i trzaje 
starog republikanskog Dubrovnika i dolazak novog vremena i novih 
prilika, U njima vidimo i osjećamo drušiveno previranje, tiho umi- 
ranje jednog društva i vremena, izmjenu naraštaja, uklapanje dubro- 
vačke posebnosti u opću hrvatsku narodnu zajednicu, Redaju se pred 
našim očima dogođaji, pojave i ljudi minulih dvaju vjekova. Otkri- 
vamo zanimljive i važne podatke za kulturnu, socijalnu i političku 
povijest, a sve to upleteno u anegdotično-memoarski oblik, koji sa 
svojom raznolikom građom, kako nam sam Bersa lijepo kaže, »ne 
spada u pravu povijest, ali je prati u korak, pa je s više gledišta i 
upotpunjuje i osvjetljuje«. 

Nad starim krovovima 


POGLAVLJE 1. 


Dubrovnik, grad i predgrađe na početku r9. vijeka — Čednost 
života; otmjeno, a ne veličanstveno — Vlastela na izmaku vijeka; 
suprotnosti između Salamankeza i Sorboneza, sve jači francuski 
utjecaj, politički narod i državna vlast — Moda, narodne nošnje u 
gradu i služinčad — Dnevni dubrovački život — Iz »spičarije« na 
Placi do Gjanluke Zuzzeri — Orsat Lujo Ranjina i »Franćezi« 


među vlastelom — Knez Sapieha u Dubrovniku — Nekoliko 


portreta — »Sodati« Republike. 


Na osvitu 19. vijeka Dubrovnik je još onakav, kakav je uskrsnuo 
iz ruševina strašne trćšnje g. 1667., pošto je iznova podigao svoje 
razvaljene kuće i hramove. U prvi rasvitak nove ere sve je još na 
svom mjestu; površan pogled ne primjećuje, da se već neke razorne 
sile kreću. Život se odmotava ravnomjerno, lako, kao klupko; samo 
u dubini dubrovačke duše stare je bezbrižnosti nestalo. 

Svanula je tako i godina 1800. S vrha Srgja ne prijete gradu 
ničiji topovi. Tu se diže skromna crkvica Sv. Srgja, koju će za šest 
godina Rusi i Crnogorci opljačkati, a Francuzi porušiti, da na 


njenom mjestu podignu veliku tvrđavu. Na Gornjem i Donjem Ko- 
* nalu, na Posatu i na Pilama kuće su, ali nijesu tako gusto posute, 


kao što će kasnije biti. Rusi i Crnogorci će popaliti skoro sve te 
zgrade i sav ovaj lijepi kraj pretvoriti u jad 1 nevolju. Pomalo će 
iz tog mrtvila uskrsnuti novi život, ali će nabrzo zatim prostrani 
perivoji i vrtovi biti raskomadani, da se na njima grade nove kuće. 
Sam Gradac drugačije je izgledao. Na vrhu toga brijega, odakle 
naše zadivljene oči obuhvaćaju ćutljivim milovanjem pitomu oko- 
licu, diže se veliki mramorni križ. Na vrh se uspinje uska putanja, 
uzduž koje je čvrsta pradjedovska vjera podigla dvanaest malih 
kapelica; u svakoj je naslikan po jedan prizor Kristove muke. Uopće 
ovaj goli i krševiti brijeg namijenjen je opomenama smrti. Tuda su 
olazili i u mramorno raspeće svoj posljednji pogled upirali osu- 
đenici, za koje su na jugozapadnoj padini brijega stajala gadna 
vješala. Tamo.blizu, na pustim i oštrim hridinama kraj mora, diže 
se crkvica Gospe od Danača i kućica koludrica trećoredica Sv. 
Frana. One su prale platno i bijelile postav i konac za građanske 
obitelji. Mramorni križ i kalvarije past će kao Žrtva rusko-crno- 

gorskog bijesa. Vješala će još neko vrijeme služiti boginji Pravici, 
a koludrice će i dalje raditi, ali novotkanog postava i domaćeg 
platna naskoro više ne će biti. Obitelji im ga više ne će ni slati, 
Jer više ne znaju, kako se pravi. 

Primaknimo se sada gradu. Prostora, koji će se naskoro Širiti 
pred gradskim vratima, g. 1800. još nije vidjeti. Od Donjih Pila do 
Gornjih, pa do Konala, same su kuće, bašče i vinogradi. Zapadno od 
puta, koji će Marmont prokrčiti, da spoji grad s Gružom i dalje 
s Dalmacijom, bilo je mirno i veselo razbojište »družine« dubro- 
vačke mladeži i nekih bratstava, koja su se tu vježbala u pucanju. 
Tu su se još poznavale jame, u kojima je Republika nekad lijevala 
svoje brončane topove. Gdje je bila Birimišina kafana, sada ka- 
fana »Dubravka«, bila je neka kućarica, koju su zvali Kabana, i do 
nje pola porušena kuća nekog Tadije kamenara. Kabana je bila 
sklonište vjernih Lastovčana, koji su u jeseni, naoružani ronkama 
(sulicama), pazili, da se u grad ne unosi inozemno vino. Kad je kiša 
bila, Kabana bi se ispunila svijetom, koji je u zoru išao iz pred- 
građa i okolice za poslom u grad, te morao čekati, da se gradska 
vrata otvore, naime vratašca, koja su bila kao usječena u drvenu 
vratnicu velikih vrata; ova su se nešto kasnije širom otvarala. Desno 
od ceste bilo je mjesto određeno za usukivanje čela i užeta. Javne ko- 
čije pojavile su se tek u drugoj polovini vijeka; uopće prvu ukusnu 

očiju doveo je u Dubrovnik biskup Giuriceo. G. 1817. austrijski že- 
nijski kapetan, Dubrovčanin Brnja Kaboga, koji je još za Republike 
stupio u inozemnu službu i kasnije postao ženijskim generalom, 
mnogo se staraše oko uljepšavanja Brsalja; on je uredio tu ravnicu, 
dao načiniti malu okruglu česmicu, koja još postoji, i posaditi lijepe 
redove dudova uzduž ceste od gradskoga mosta do Jamina, 
gdje su u 13. vijeku Franjevci imali svoj prvi samostan. Tu je 
kasnije bila mala neuređena ravnica, koju su pak Francuzi uredili, 
pa se sve do 1831. godine zvala Place Clausel, po imenu fran- 
cuskog generala, Lauristonova zamjenika u gradu, i to sve do g. 
1835.; zatim poznata je pod popularnim nazivom Placete. Gdje je 
sad na njenoj sjevernoj strani Hotel Imperial, bila je bašča Luči- 
ćeve kuće, u kojoj su po noći duše iz čistilišta u vidu plavičastih 
plamičaka igrale neki svoj mahniti tanac. U toj kući nije niko 
rado stanovao. Prostor pred gradskim mostom bio je ispunjen ku- 
ćaricama i baščom Giorgieva dvorca, koji je kasnije služio svako- 
jakim svrhama. Sam most ne bijaše dugačak, koliko je jarak širok; 
obluk, koji ga sad spaja s gradskim zidom, austrijski je dodatak, koji 
je zamijenio drveni uzvijaći most. Do blizu polovine 19. vijeka 
most se preko noći dizao, jer je i Austrija smatrala grad tvrđavom. 

Nad vratima stršio je visoki toranj, ali je tako trošan bio, da ga 
je austrijska vlada dala porušiti (1818.). U isto vrijeme proširila je i 
zgodnijim učinila kratki put, koji zavojem silazi sa gornjih na donja 
vrata, i uredila gornju stražarnicu. Naposljetku Austrija udari na 
mostu tablu, na kojoj je pisalo, da je to grad Dubrovnik, da pri- 
pada općini dubrovačkoj, da je čest kotara dubrovačkog. Neko 
reče dobro: Doista, da ne piše, da je ovo Dubrovnik, ne bih ga 
danas poznao. 

Pred južnim gradskim vratima, na Pločama, gdje danas rijetko 
kad vidiš, da se na Taboru napajaju konji, i dje su sada zapušte- 
ni lazareti, bio je onda mravinjak života. Lazareti su jedva dosta- 
jali kontumacu robe i trgovaca. Karvani, koji su dolazili iz susjedne 
Turske, iskupili bi se na Brgatu; tu bi ih dočekala osobita straža sa 
sanitetskim odaslanikom, i s njom su se spuštali u zoru na Tabor, 
da se pak na večer s tom istom stražom vrate natrag. Koji dan 
sleglo bi se na Pločama do preko hiljadu konja; koji put bilo je 
vidjeti muslimana, koji se nijesu vraćali kući, nego su odanle na- 
stavljali lađom hadžiluk u Meku. ' 

Radi tih živih trgovačkih odnosa s Republikom imala je 'Tur- 
ska u Dubrovniku svog »kapidžiju«, da vodi carinski nadzor nad 
karvanima. Zato mu je stan bio na Pločama. Ljubaznost dubro- 
vačke vlade s ovim mirnim bezazlenim činovnikom bila je tolika, 
da kad bi išao u kazalište, gradska su se vrata samo za njega po 
noći otvarala, da se on može vraćati kući. I po padu Republike 
karvani jednako su stizali, ali u sve to manjem broju. Oko polo- 
vine vijeka brojilo se na 'Taboru za mjesec dana konja koliko pred 

edeset godina za jedan dan; nabrzo ne bi više ni toga. Sumnji- 
čava austrijska vlada bijaše odredila, da na tvrđi poviše gradskih 
vrata za sajamskih dana — kad je »pazar«, kako se u Dubrovniku 
govori — bude top naperen na Tabor. Međutim, otkad je tu bilo 
pazara, nije se nikad krv prolila, pa je ovaj strašni top zijevao od 
dosade, ' 

Kod ulaza u grad na sjeverna vrata bio je na desnoj strani 
samostan Sv. Klare (Puncjele), koji će još samo do g. 1806. služiti 
svojoj prvobitnoj svrsi, jer će od njega Francuzi načiniti vojarnu, 
a Austrijanci topnički arsenal. 

Na Placi sve je otprilike bilo, kako je i danas. Mnogi misle, 
da su na prozorima bile sve same »đelozije«, naime staklene pre- 
grade, kroz koje su djevojčice smjele gledati na ulici prolaznike. 
Uopće se mislilo, da su u početku I9. vijeka još bili na snazi strogi 
kućni zakoni o odgoju i upravljanju kćeri; kako ćemo dalje vidjeti, 
bili su već davno zakopani. Za đelozijama, koje su se još na kojoj 

kući viđale, malo se koje djevojačko lice skrivalo. Bila je svako- 
jako neiskvarena dubrovačka karakteristika, da su dućani svi po 
jednom kalupu građeni, i na Placi i posvud u gradu. Na Placi od- 
vajahu brojem papučari i zlatari, jer onda narod u okolici još ne 
bješe pometnuo svoje bogate nošnje i još nije mario da ludo podra- 
žava građanskom odijevanju. Na Placi bile su i ljekarnice Mata 
Šarića i druge dvojice; Šarića bijaše Republika poslala u Napulj 
na nauke, pa mu povjerila staru ljekarnicu bolnice »Domus Chri- 
sti«; po padu slobode Šarić s jednim drugom kupi tu ljekarnicu 
i najzad ostade sam gospodar; ona se nalazila u istim prostorijama, 
gdje je i danas. . 


Znatno drugačije izgledale su građevine između zvonika i Kne- 
Ževa dvora. Stražarnicu narod je onda zvao »Luža«, jer je imala 
zamijeniti trijem, koji je do g. 1707. stajao pred starim Sv. Vla- 
hom, te širok prostor pred njim zvao se je Pred Lužom; nju je 
kasnije Austrija uvećala i pred njom namjestila dva topa. Gdje su 
sad Općinski dom i Teatar, bila je Vijećnica, naime palača Velikoga 
Vijeća. Njeno prizemlje pripadalo je arsenalu (Orsanu), koji je 
onda bio aa tg a imao je svoje glavne prostorije iza Vijećnice 
na morskoj strani; u njemu bio je udešen stari dubrovački teatar, 
koji se stoga i zvao Orsan, i u koji se ulazilo na prizemna vrata 
zgrade Velikoga Vijeća. Na drugom podu bila je dvornica Vijeća, 
u koju se pristupalo iz susjednog Kneževa dvora. Jedna niža, 
skromnija zgrada dizala se između Luže i Vijećnice; imala je na 
prizemlju uzidanu lavlju glavu, iz koje tekla je voda u školjku 
pod njom. Ova lavlja glava — »točak« — sada je glavni dio česme, 
podignute na Pilama. 


Kad su Francuzi zauzeli grad, trebale su im prostrane peći za 
pečenje kruha, te oni naprosto poruše i onako zastarjeli teatar Orsan 
i.na njegovu mjestu urede peći. A kad od x. veljače 1808. ni 
Vijećnica nije više nikome služila, jer nije bilo ni Vijeća ni Repu- 
blike, načini Marmont od vijećničke dvorane novi i ukusniji teatar. 
Ipak starome zdanju nije bilo suđeno, da miruje. Neki austrijski 
opskrbni časnik, koji je imao svoj ured u prizemlju teatra, poboja 
se jednog dana, da mu starješine ne dođu da pregledaju računske 
knjige, te da ukloni tu opasnost, podmetnu vatru, te od palače Ve- 
likoga Vijeća i Marmontova teatra ostaše 6. svibnja 1817. samo 
vanjski zidovi. Dubrovnik je brzo prebolio gubitak Vijećnice, ali 
nije mogao ostati bez kazališta. I grad ga dobije iznova, ali tek 
poslije šest godina, i to u kući Vlagja Gozze, gdje se kasnije smje- 
stilo društvo »Sloga«. G, 1863. bude porušeno sve, što je još spo- 

minjalo Veliko Vijeće Republike i stari Orsan, i na tom pro- 
storu izgrade se nova općinska palača i Bundićev teatar, 

Knežev dvor doživio je neke preinake, ali tek u novije vri- 
jeme, kad je bečko povjerenstvo za čuvanje spomenika uništilo kemi- 
čkim sredstvima zagasito-zlatne tonove njegove patine i odnijelo 
— jer ih je tobože trebalo zamijeniti novima — neke dijelove nje- 
gove skulpturne ornamentacije. Loše sreće bio je u dvorištu i spo- 
menik dobrotvoru Mihu Pracatu, kojemu je za velike trešnje glava 
ostala ulupljena. Jednoga dana pošlje ga vlast u Beč, da ga po- 
prave; on se vratio plitke glave 1 =a sl po leđima i po trbuhu. 

(Još jedna znamenita građevina dočekala je 19. vijek pa ne- 
stala: to je Krstionica; ona je isprva bila donji dio nedovršenog 
zvonika stare Gospe; dizala se na maloj poljani između Gospe i 
kuće Bonine, a bila je građena od bijelog i crvenog mramora; g. 
1830. neki general postiže, da bude razvaljena, da mu bude a 
svijetla u uredskoj sobi. Njenim mramorom bjehu obloženi nečiji 
bunari i nečiji porodični grobovi. 

U samostanu Sv. Marije uz same gradske zidine i u samostanu 
Sv. Katarine, gdje je doskora bila gimnazija, boravile su još prvih 
godina 19. vijeka koludrice. Francuzi će ih g. 1806. odanle protjerati 
i one prostorije pretvoriti u vojarnu. Blizu su tu i »Rupe«, velika i 
čvrsta zgrada, u kojoj je Republika čuvala žito u rupama, izdubenim 
u živcu kamenu. Francuska vojska isprazni te kamene ambare, ali ih 
više ne napuni. Kasnije bile su »Rupe« austrijsko vojničko spremište. 

Po ružnom vremenu bilo je mučno ići ulicama. Ulica »Između 
bačvara« popločena je tek 1839. g. Strašno su trošne bile i stepenice 
u ulicama, što se spuštaju desno i lijevo na Placu: na nekim mjestima, 
gdje je grad ravan, osobito »Iza Gospe«, jame su i odtoci, pa na- 
gomilano kamenje od kuća porušenih u potresima. 

Osim onoga, što se zbilo s palačom Velikoga Vijeća i Orsa- 
nom, tijekom I9. vijeka, povijest ne bilježi osobito važnih preinaka 
na gradskoj slici. Svakojako, da je koji stari Dubrovčanin prespavao 
prvih dvadeset godina toga vijeka, bio bi se lijevom rukom pre- 
krstio, da je ugledao navrh Posata malu pravoslavnu bogomolju, 
palaču vojvode Antuna Sorga pred Gospom prodatu Žuđelima 
Pardu i Terniju za 32.000 franaka, nadbiskupsku kuću u Montene- 
rovoj ulici praznu i pastirsku stolicu u stolnoj crkvi nepopunjenu; 
a da se poznije probudio, prenerazio bi se, da je vidio palaču na- 
poleonskog načelnika Saba Giorgi*) pretvorenu u banalni hotel, 


*) Da očuvam anegdotični i prema tome intimni karakter knjige, upo-. 


trebljavam za porodična imena onaj oblik, koji je u dubrovačkom govoru u 
običaju; ta imena, kad svršavaju na i, ostaju u svim padežima nepromijenjena. 

dvorane tolikih Pozza, Zamanja, Ghetaldi, Ranjina i druge vla- 
stele iznajmljene ili rasprodane Petru i Pavlu, ili kad bi u pločniku 
crkve Fratara Bijelih badava tražio danas raznesena mramorna obi- 
lježja grobova slavnih domova; rasplakao bi se, kad bi slušao zvek 
sa zvonika Male Braće, koji nije više poznati mu meki glas starin- 
skih zvona, koja su toliko vjekova brujala, slavila, zvonila na vatru, 
zvonila na mrtvaca. Bila su to znamenita zvona iz 14., a naj- 
mlađa iz 18. vijeka. Skinuta su g. 1831. i pretopljena u Splitu. 
Sjedišta vlade i crkvenih vlasti pa utvrde Dubrovnika odlikuju 
se od davnine neobičnim razmjerama, bogatstvom i dostojanstve- 
nošću, Vidimo, da se Dubrovnik ne ističe izvanrednim sjajem kuća 
i stanova; naprotiv, neka simpatična umjerenost očituje se na svakoj 
zgradi. Ni gospodske palače, koje je veliki potres prištedio, nijesu 
veličanstvene; one su naprosto otmjene, a otmjenost stoji na višem 
stupnju od veličanstvenosti; ona označuje i karakter čeljadi, koja 
tu pribivaju. Što se priča o velikom raskošu u kućama, o stropu 
obloženom talirima, o čisto kraljevskim dvoranama, o mramornim 
kipovima i tavanima i t. d., to su sve prazna maštanja, kao što je 
maštanje i pričanje o raskošnom življenju uopće. Dubrovački do- 
movi, kakvi su bili izvana, takvi su bili i iznutra. Dubrovčanin je 
bio razborit i promišljen; svoj je karakter stekao u borbi za opsta- 
nak svoj i svoga grada; vidio je, da mu se u kući pare ne legu, pa 
zna, kolike vrijedi, što je s mukom zaslužio. 
nana 


i 





Bez vlastele nije Dubrovnika ni zamusliti; tu su oni sve; država 

na njihova usta govori svijetu; oni su stoglavi vladar, s kojim drugi 
vladari opće; oni kroje i primjenjuju zakone, a najviše ih oni po- 
štuju; upravljaju zemljom kao svojim baštinstvom, a upravljaju 
mudro, bez ugnjetavanja; zato se narod ne tuži, ma da nema gotovo 
ništa svoga; no oni su mu i odgojitelji. U vrijeme, koje nas ovdje 
zanima i u koje kao da su se različite prilike zavjerile, da odbroje 
dane aristokratskoj Republici, patricijat se prvi nalazi na rubu bez- 
dana; država će se u nj sunovratiti, jer na nju kidišu moćne vanj- 
ske sile; patricijat se stao prije nje raspadati: radio je za državu 
vjekovima, pa se istrošio, kako prirodni zakon zahtijeva; istrošio se 
i brojem i duhom; pri konačnom slomu još će se jednom trgnuti, kao 
svijetla varnica iz pepela, da zatim skonča zaboravljen, izgubljen 
nasred pustoši, koja se oko njega stvorila. 

Od nekadašnjeg velikog broja vlasteoskih porodica — popri- 
lici njih 180 do 190 — bilo ih je uoči 19. vijeka još samo dvade- 
setak, u koje treba računati i tri od onih deset pučkih domova, 
kojima je država od g. 1666. do 1678. udijelila vlasteostvo, da 

rinovi taj odabrani, a teško prorijeđeni stalež. Taj je lijek u zao 
as došao, jer se država slabo okoristila novcem, koji su ti došljaci 
»od svoje volje« prinijeli eraru, a posijala je u dubrovački život 
neizlječiv i opasan razdor, Već u prvo doba stara vlastela nijesu se 
bratski ponašala s novom; s novom su postupali kao s čeljadi nižega 
reda. No, ako su stari nastojali u svakoj prilici poniziti nove, nijesu 
ni novi propuštali prigode, da im jednako uzvrate; jedni su se po- 
zivali na naslijeđena prava, drugi na isplaćenu gotovinu. Ne će 
valjda biti sve istina, što se i danas priča o toj »gerilji«. Senat bješe 
čak do toga došao, da pokuša zakonom odrediti starim vladikama 
(plemkinjama) istaknutija mjesta u kazalištu; kasnije prodru u tom 
zboru rješenja, da novim plemićima nema mjesta u Senatu; desilo 
se pače, da je Senat razvrgnuo zaruke jednog starog vlastelina sa 
kćerju jednog novog. Glas o tim borbama širio se i preko državnih 
granica; sam Voltaire u jednom dialogu spominje svađe dubrovačke 
vlastele kao smiješnu suvremenu pojavu. Treba ipak priznati, da se 
nepravedno postupanje s novim plemstvom zgadilo na kraju i ne- 
kim članovima staroga plemstva te da je Senat morao otvoriti 
vrata »došljacima«. Došlo je čak do toga, da se po koji stari vlaste- 
lin pridružio novima. Toj neočekivanoj uviđavnosti mnogo je pri- 
donijela i bojazan, da se ne bi Turska, kako se po nekim znacima 
sudilo, okoristila tim dubrovačkim razmiricama pa udarila na 
razdvojeni grad. I doista, razbor je prividno toliko rastao, da 
je novi vlastelin jednom izabran i za kneza. Svakojako je svima 
tim pojavama utrla put i poplava filozofijskih ideja francuske Enci- 
klopedije; one su i to učinile, da se izvorni povod tim svađama, 
naime težnja za oligarhijom, prometne u socijalno politički i da 
staro plemstvo bude stranka konzervativaca, a novo stranka libe- 
ralaca. U tom novom ruhu i pod tek skovanim nazivima Salaman- 
keza i Sorboneza obasja ih prvo sunce 19. vijeka. Zadjevice se 
i sad nastaviše, ali se novi elementi svađa, koji se bjehu već prije 
Pojavili, naime naklonost ili protivnost Francuskoj, pridružiše pre- 
đašnjima i umalo što ih sasvim ne zamijeniše. Spomenuti nazivi bit 
će od salamanskog sveučilišta u Španjolskoj, koje je bilo na glasu 
kao tip ustanove vjerskog i filozofijskog konzervativizma, i od pa- 
riške Sorbone, koja je predstavljala filozofijsko-liberalni pravac 
Francuske u drugoj polovini 18. vijeka. 

Protivnost Francuskoj odlikuje tada konzervativne elemente, 
ukoliko se ona odnosi više na vjerska i socijalna nego na strogo 
Politička pitanja. U drugoj polovini 18. vijeka Francuz nije za 
ostali svijet mogao drugo biti nego volterijanac. Tako je uprav 
i bilo, kad je g. 1763. došao u Dubrovnik za francuskog konzula 

Aleksandar La Maire. Vlada odmah nanjuši opasnog protivnika A 
stade raditi oko toga, da bi ga makli. Novi se konzul nije uopće 
nikome sviđao, najmanje pak vlasteli, koja su s grozom slušala, 
kako taj apostol prevratnog nauka posuđuje bogol jubnim gosparima 
knjige fedomlih enciklopedista. Vladi priskoči u pomoć i slavni 
mješćanin Rugje Bošković, koji svojim ugledom učini, da vlada 
Ljudevita XV. opozove svoga predstavnika, Trvenju između male 
državice i moćne kraljevine davalo je povoda i nastojanje Fran- 
cuske, da uguši dubrovačku pomorsku trgovinu na Sredozemnom 
moru. Kad su pak mali prkosi Republike Francuskoj dodijali, ova 
posla u Gruž dvije ratne lađe, i odmah dođe do sporazuma; no i 
taj se brzo razbije, kad Dubrovnik udari neki namet na prijevoz 
francuskog žita preko područja Republike. Za konzula dođe sada 
neki Descarneaux, čiji se sin udomio i ostao u Dubrovniku i postao 
papinskim konzulom. Napokon dođe g. 1774. Karlo Renat La 
Bručre Desrivaux, otac poznatoga Marka »Bruerovića«, kako u Du- 
brovniku zvahu tog čudesnog čovjeka, Francuza, a hrvatskog pje- 
snika. Karlo Renat je zadavao glavokalje vladi Republike, jer je 
bez ikakvih obzira zastupao interese francuske trgovine na Štetu 
dubrovačke i turao u društvo zazorna načela francuskih filozofa. 
Sudbonosnih godina prije pada Dubrovnika bijaše Karlo Renat 
jedan od najžešćih agitatora za prestanak Republike. 


Na osvitu novoga vijeka stišale su se svađe između Salaman- 
keza i Sorboneza. Ostala je na jednoj strani naduvenost, a na drugoj 
precjenjivanje, ali se jedni o druge ne spotiču. No broj im se sma- 
njivao, ali su oni radije gledali svoje izumiranje, negoli se rješavali 
da uvrste u svoje redove kojeg prostog građanina, koji će se zvati 
vlastelin kao i oni, naime član suverenskog staleža. Dubrovački je 
plemić za Republike »vlastelin«, plemkinja je »vladika«. Ipak u 
inozemstvu oni se potpisuju »conte«, na pr. »Giovanni conte di 
Natali«; pa i sama država, kad im izdaje putnicu za inozemstvo, 
zove ih »conte«; to valjda zato, da uživaju veći ugled. Republika 
uopće priznaje naslove, što ih je koji vladar dao njenoj vlasteli; ali 
kod kuće, naročito u službenim odnosima, njima se nitko ne kiti. 
Samo s dopuštenjem Senata mogla su vlastela nositi strana vojnička 
odlikovanja ili druge znakove. Tako je Šiško Gondola, posljedak 
svoga roda, smio kao carev komornik dolaziti u sjednice Maloga 
Vijeća sa sabljom o boku. 

* 


Pred samim padom radio je državni stroj i dalje bez prekida: 
Dubrovčani ga bijahu takva navili pred nekoliko vjekova, pa su 

s njim i sad zadovoljni. U državni poredak nije se uvlačila nikakva 
novotarija, da ne bi označila iščiljelost i razdvojenost vladajućeg 
staleža; jedino su dvorane Velikoga Vijeća, Senata i Maloga Vijeća 
bile sad prevelike za sve manji broj vijećnika. I sada, kao i prije, 
kad bi koji vlasteličić navršio 18 godina — koje su mu se brojile 
od začeća — i ako je mogao dokazati, da je u školi bio marljiv i 
ćudoredno se ponašao, prikazao bi se Velikom Vijeću u dostojan- 
stvenoj crnoj togi i s vlasuljom, da bude primljen u taj visoki zbor; 
Vijeće bi razgledalo »Zrcalo«, naime »Zlatnu Knjigu« patricijata, 
i ostale svjedodžbe i proglasilo bi ga svojim članom. Svojta i prija- 
telji čekali su u predsoblju i na ulici, da mu čestitaju, i taj dan bio 
je znamenit u njegovu životu: odsada je pripadao zboru, koji je 
vršio vrhovnu državnu vlast, ' 

Senat se sastajao u Dvoru dva puta na nedjelju — doista ne 
više četiri puta kao nekada; njegove je članove biralo Veliko Vi- 
jeće iz svoje sredine, a bili su im povjereni glavni poslovi unu- 
trašnje i vanjske uprave; senatsko dostojanstvo trajalo je za Života. 
Između senatora biralo je Veliko Vijeće članove Maloga Vijeća, 
njih sedam na broju; oni: su imali izvršnu vlast i sazivali su 
ostala dva zbora na redovne i izvanredne sjednice; najmlađi član 
Maloga Vijeća vršio je poslove ministra vanjskih posala. Budući da 
je Knez bio glavni do smmaci državne vlasti, predsjedao je sjedni- 
cama u sva tri zbora; Veliko Vijeće bi ga izabralo između senatora 
dvadeset i osmog dana svakoga mjeseca, jer je u opreznoj Republici 
kneževo dostojanstvo moglo trajati samo mjesec dana. 

Posljednji izbor Kneza bio je u siječnju g. 1808., četiri dana 
Prije nego su Francuzi ukinuli Republiku; birao se naime Knez za 
slijedeći mjesec veljaču, a bilo je nazočnih 30 vijećnika birača i 3 kan- 
didata: Antun Vlaho Sorgo, Marojica Sorgo i Mato Ghetaldi. Odmah 
na prvom glasovanju Antun Vlaho Sorgo dobije za se uprav po- 
lovinu glasova; ali zakon je određivao, da se u takvom slu ju 
izvuče na sreću između dva druga kandidata; i tako bude izabran 
Mato Ghetaldi, koji nikad ne zasjede na kneževsku stolicu. Uostalom, - 


Kneževa osobna vlast nije bila gotovo nikakva; na glasovanjima imao _ 
je jedan glas kao ostali; samo pri kraju sjednice smio je stavljati 

Oji svoj prijedlog; morao se zadovoljavati time, što su mu svake 

noći ednak ključeve gradskih vrata, i što je čuvao državne pečate; 
za svoje osobne potrebe primao je po cekin dnevno, ali za opće dvor- 
ske potrebe trošila je vlada do 30.000 dukata godišnje. Ža kneže- 
vanja izlazio je iz Dvora samo kad mu je to cerimonijal nalagao; u ' 
tim prilikama odijevao se u crvenu togu sa prekoramenicom od crne 
kadife — znakom jurisdikcije — i s ogromnom crnom vlasuljom u 

stilu Louisa XIV. Kad je išao u crkvu, nosio je crveni duplijer, pred 
njim išli su svirači, zatim 24 zdura (dvorska straža i posluga) u 
crvenom odijelu (»crven kao zdur« govorilo se u gradu); za njim 
išlo je Malo Vijeće, pa tajnici, bilježnici, kancelari i drugi dosto- 
janstvenici. U crkvi sjedio je Knez desno od oltara u velikom po- 
zlaćenom naslonjaču, koji je danas biskupov tron. U prvom redu stal- 
nih državnih činovnika, koji su birani iz antuninske klase građana, 
bili su tajnici Republike, »veliki tajnik« i tri podtajnika; ti su ljudi 
uživali najpotpunije povjerenje, i kako ni jedan član dubrovačke 
vlade nije smio potpisivati državne spise, to su ih samo oni potpi- 
sivali. Koliko ih je javno mišljenje cijenilo, poznaje se po riječima 
samog tajnika, poznatog Bara Bettere: »Pogrebna svečanost drža- 
vnog tajnika imala je sve prednosti, koje su imali Knez i nadbiskup, 
naime zadušnice u stolnoj crkvi i nadgrobni govor u latinskom jeziku; 
lijes su pratili svi vladini članovi i dostojanstvenici; sprovod se 
činio na državne troškove. Ipak oko ovog još jakog državnog stroja 
društvo se pomalo raspadalo. 


* 


Nošnja gospode na izmaku 18. i prvih godina 19. vijeka 
povodila se za francuskom modom toga vremena, koja je bila i moda 
svakog finijeg europskog društva. Još malo koji gospar išao je sav 
u crno odjeven i s velikom crnom vlasuljom na glavi, kako je odre- 
đivala nedavna naredba, koju je Senat izdao u neočekivanom na- 
stupu zabrinutosti za javno ćudoređe; rjeđe si sretao kojeg mladića 
vlastelina, kojega su strogi roditelji prisiljavali, da bude vjeran doma- 
ćim zakonima o nošnji; taj je imao kratke gaće, crne bječve i po- 
stole, mač o bedri i na glavi ogromnu vlasulju, koja mu je skoro 
zastirala mlado lice; išao je zaogrnut u crnom plaštu i izgledao je 


strancu kao neko čudovište. Međutim to je bila već takva rijetkost, . 


da su je i sami vlasteličići ismijavali. Tih godina prije pada Repu- 
blike ogromna većina gospara u nošnji se kolebala između mode, 
kakva je bila krajem vladanja Louisa XVI., i one za vremena Direk- 
toira; naročito stariji ljudi nosili su bijele svilene bječve, kratke gaće, 
svileni izvezeni prsluk i redingotu, koja se prosto zvala »velata«, 
čipkasti bijeli ovratnik, malu bijelu vlasulju s perčinom i trorogi 
klobuk; mlađi ljudi voljeli su nošnju, koju su popularizirali pozna- 
tiji konvencionalci, ili teatralnu modu direktorijskog i konzulatskog 
doba; prema tome sretao si čeljad u visokim do lista cipelama, u 
dugim gaćama, koje im prianjahu uz meso od trbuha do lista, sa širo- 
kim visokim ovratnikom i dugačkom kosom, ili čeljad utegnutu u ti- 

jesno odijelo, s grlom do deset puta obavitim bijelom tkanicom, s 
monoklom, s tvrdim šeširićem na glavi i s debelom zavojitom šta- 
pinom u ruci. Džono Resti ismijava svoje tako nezgrapno odjevene 
zemljake: »Zagušit će se! Pođite im po liječnika! Od uha pa niz 
obraze do vilice spasio mu se od brijača uzak trak brade, ostalo je lice 
izbrijano i glatko kao staklo! A ko im je probio nestašno uho zlatnim 
prstenom? Ta tu su značku u staro vrijeme nosili robovi, koje su 
trgovci izlagali na prodaju; to je ropsko obilježje, ljudil« Svakojako 
plašt nije nikad izostajao, osobito u zimsko doba. Sretao si, ali već 
rijetko, i vlastelu u crnoj tozi s kukuljicom na glavi ili preko 
ramena. 

U ono vrijeme mnogo su Dubrovčani putovali u inozemstvo, 
najviše u Italiju i u Pariz; osobito mlađi svijet je išao pun nezasi- 
ćenih pohlepa i s punom glavom priča o raskošnom življenju u veli- 
kim centrima. »Ko je jednom povirio u Pariz — piše Džono Resti — 
i izmrljao postole blatnom vodom Seine, taj je upio kao spužva 
djetinje ohisje onog tričavog naroda, načinio sebi smiješnu grbaču 
i stao da u domaći govor uvlači tuđe riječi i glasove barbarskog po- 
drijetla. Moda je zahtijevala, da elegantni mladić ide poguren, i mladi 
Dubrovčanin, kad se vraćao kući, povodio se za svojim visokim 


“uglednicima u svakom kretu smetenog tijela, u razgovoru, u drža- 


nju, i u materinji jezik upletao po koji rijetki francuski izraz. I po 
koja bogatija gospođa polazila je sa mužem na put, pa se doma vra- 
ćala sa pomodnim tkaninama u kovčegu i s neudovoljenim željama 
u glavi. 

Ostali građani dijelili su se na bratstva; Antunini (bratstvo Sv. 
Antuna) i Lazarini (bratstvo Sv. Lazara) predstavljali su najuglednije 
redove poslije vlastele. To su bili bolji trgovci, oveći obrtnici, školo- 
vani ljudi boljih porodica i vlasnici brodova. Antunini bili su naj- 
viđeniji; iz njihovih redova država je birala svoje kancelare, tajnike, 
Koaenle dragomane i druge činovnike; zaslužnog Lazarina mogla 
je država uvrstiti u Antunine, i to se smatralo za veliku čast. Ova dva 
reda malo se razlikuju u odijevanju od vlastele. 

Gospođe rijetko su se viđale na ulici; u crkvi bile su mahom u 
crno odjevene. Tih godina domaća je stega doista izdisala, ali se 
jednako još nešto brojila, pa je žensko kućno odijelo bilo prosto i bez 
suvišnog nakita. Dubrovkinja nije sasvim pometala starinsko 
odijelo. Vladala je, osobito za starije gospođe, moda iz vremena Ma- 
rije Antoinette, i ona se dugo održala; u rijetkim slučajevima žene 
žestokih frankofila povedoše se za muževima u smionom odijevanju. 
Do smjelosti pariških »merveilleusa« u prozračnim haljinama 
nije nikad došlo. Modu, koja se u Francuskoj isticala s nekim preina- 

kama i za Carstva, doniješe u Dubrovnik pustolovke, koje su sami 
neki Dubrovčani dovodili iz inozemstva; prokrčiše im put u du- 
brovačko društvo žene i prijateljice francuskih časnika, kojima su 
neki stari domovi širom otvorili vrata. Ipak se Dubrovkinja nije 
nikad teško ogriješila o dužnu pristojnost. Resti očevidno pretje- 
ruje, kad iznosi poroke suvremenog mu društva. Već po vijeka prije 
to Andro Pauli tužio se u vezanom slogu na ginjenje dubrovačkih 


vrlina: »Sad kraljuju sve same ispraznosti — pjevao je — u napra-. 


vama su sve same taštine!« Pod tim izlivom ljutine Anica Bošković, 
sestra slavnoga Rugja, dodade ova dva stiha: »Kad je reko ovo 
tada — šta izreko ne bi sadal« Takim crescendom morala je Dubro- 
vnik zateći sudbina Sodome i Gomore. Nije ga zatekla. Odgojne 
tradicije još se ne bjehu sasvim pometnule. Ako su se djevojke mogle 
kretati u kući i napolju slobodnije nego nekada, opet je stid udarao 
tvrdu granicu toj slobodi: išle su ulicom, kad nije mnogo svijeta pro- 
micalo, ili ih je nosiljka nosila. Naskoro staro strogo odgajanje ne će 
se spasiti pred navalama nove mode i njenih obmana. Neki dr. Muz- 
zarelli piše rodbini g. 1818.: »Poradi dužnih posjeta, kao prilikom 
vjenčanja, korota, porođenja, polaska ili povratka sa ljetovanja, 
ovdašnje su dame uvijek užurbane: vidiš ih, gdje sa smiješnom do- 
stojanstvenošću hodaju ulicama pješke, usred zime, u haljini od bijele 
svile, u bijelim svilenim bječvama i cipelama; gole su im mišice, 
ramena i prsa: kosa im je iskićena bijelim isplavljenim perjem, kojim 
su spletene svilene šarene vrpce, delljeca, iserom, koraljem i što- 
čim drugim. Dvije sluškinje u crnoj haljini, sa štitom od kiše preko 
ramena, sa žeravnicom za noge u ruci i koji put s molitvenikom, u 
* crveni maroken uvezanim, prate gospođu: ona ide u pohode kojoj 
rodilji, prijateljici svojoj«. ' ' 

Prosti puk nosi kratke gaće, ali ostala nošnja ničim se ne odli- 
kuje. Samo poslugu poznaješ po nekim obilježjima: žena prosto ali 
čisto odjevena, koja ima široki bijeli trak u kosi, »djevojka« je (slu- 
škinja) u vlasteoskoj kući; ako je to mlado djevojče, po težački odje- 
veno, to je istom došlo sa sela u kuću svojih gospodara i zove se 
»čupa«, »čupavica«, »divljaka«; ako ima pobolje haljine i finije se 
nosi, to će reći, da je već pripitomljena i da je »djevojka srednja« ili 
»stavna raba«; ako je cura od kojih dvadeset i pet godina, tad ona 
već dugo služi, pa je »spravljenica«. Širok crveni trak u kosi znači, 
da služi u građanskoj kući. Ti će se trakovi vidjeti do g. 1865. 

Kad je »čupa« u kući boravila propisano vrijeme, gospođa bi je 
počela »spravljati«. »Čupa« je za svoje vrijeme imala plaće po tri 
dukata na godinu, a davala ih je gospođi, da joj ostavi, kaogod što 
joj je davala, ako bi joj tko poklonio što u novcu ili što od haljina. 

Kad je bilo vrijeme spravi, gospođina rodbina i prijateljice poslale 
su na tanjiru srebrn novac i pored novca naranču il konca ili 
drugo što, a »čupina« rodbina dva koša puna raznih darova. Pošto 
su uzvanice čestitale »spravljenici« spravu, gospođina sestra kaza im 

o stolovima poredane darove, plaću i sve, što je ko djevojci po- 
Enio, a ona dala gospođi na ostavu, pak i pozlaćenu »glavu od 
voska«, u koju su gosti već zaboli koji novac. Uzvanice je kuća po- 
častila kafom, a sluge i sluškinje i dievojčinu svojtu pićem i slatkim; 
ovi su zatim u drugoj sobi uz.svirku poigrali do ručanog doba, pa 
se razišli svak svojim putem. Poslije podne društvo se opet sastalo, 
Tada je za to određeni čovjek izbrojio pred svima novce i ostale 
stvari 1 kazao spravljenici, da je sve to sad njezino; ona je onda kle- 
kla pred gospu i molila za oproštenje i blagoslov, a ona ju je blago- 
slovila i pokropila vodicom i nju i novce i sve stvari. S tim je 
»sprava« svršila: od toga časa ona je slobodna i raspolaže svojom 
malom imovinom. 

Dubrovačke »djevojke« doživješe, da neki Salvadori, Talijan, 
putni drug Poljaka kneza Sapiehe, proslavi u latinskoj elegiji nji- 
hovu gizdavu pitomost; od te polazne točke pjesnik se diže u sve to 
više prostore i svršava slaveći velike suvremene Dubrovčane. Pro- 
čitao je Appendinievu povijest Dubrovnika, u kojoj autor žali, što 
su domovi puni lijepih seljakinja, koje se lako priuče gradskom životu, 
iskvare se, ne vraćaju se u selo i teško je da se udome, pa mu po- 
ručuje: »Eh, naonako, moj Appendini! Ali ne boj se, sad više ne će 
biti nestašice muževa: francuska momčad već je osvojila sva djevo- 
jačka srca«. Muška posluga, »djetići«, ne nosi osobitih obilježja; 
oni se brzo presvuku u građansku. 

Narodnih nošnja bilo je vidjeti u svako doba dana u gradu; 
i ona će pomalo gubiti svoj izvorni karakter. Župljanin još je 
nosio.svoj golemi saruk. Konavoka udata nosila je navrh glave 
»hondelj«: nekakav nakit poput brodskog kljuna, s iglama od fili- 
grana sprijeda a straga s poduljom kitom od crne svile; poviše 
toga prebaci bijelu »pokrivaču«, kad svrne u crkyu. Mnogi Šume- 
ćanin još je išao obrijane glave i s dugačkim perčinom; stranci gle- 
dahu sa divljenjem Pelješke sa slamnim šeširom punim velikog šare- 


nog perja; prost slamni šešir nosile su i Riječke; Osočani, Majko- 


vljani i drugi niz granicu odijevali su se »po hercegovačku« sa čita- 
vim arsenalom u pašnjači; otočani bili su sve sami pomorci, pa je 
njihovo odijevanje naličilo na građansko. Kad je Šipanjanin išao u 
grad, nosio je iz poštovanja neku vrstu cilindra, osobito kad je 
morao na »velika vrata« (na sud). 

Dućani bili su gotovo svugdje kao na Placi. Svi bi se pootvarali 
ranim jutrom; ta Dubrovčani su ranoranioci; sluškinje se dižu u ku- 
povinu, čim zajutri, i Poljana, na kojoj se svijet stiče, da namiri sva- 
kidanju potrebu, opusti, kad drugdje tek oživi. To su časovi, kad sav 
Dubrovnik promiče ulicama, jer osim težaka, radnika i posluge 
vidjeti je i gospodu, koja idu ili u crkvu ili na posao u državne urede. 
Već su na poslu i glasoviti »lezi«, dječurlija, uvijek gotova, da se 
komu podsmijava i koga zadirkuje; njihovo je igralište cijeli grad 
u svako doba dana. Leri, tončari, lončarini, parfanti, čavlokupi 
i... gomnari: to su sve nazivi tog časnog uzorka dubrovačke 
ulične razuzdanosti. O podne grad izgleda nekako drugojačiji; u to 
doba dana sitni svijet ruča, naprotiv gospoda i drugi građani, prije 
nego će kući, prošetaju »Prid Dvorom« ili Placom, da čuju, koje li je 
vijesti donio glasnik iz Trsta ili lađa iz Pulje; koga li je jučer potukao 
onaj »vražiji čovjek« (Bonaparte); zna li ko, zašto je jučer Senat 
odredio, da mlada vlastela imaju čuvati stražu u Lovrijencu? Je li 
Senat poludio? Šta li će to reći, da Austrija iznova šalje svog kon- 
zula u Dubrovnik; je li to zato, da uhodi zemlju i da pripremi put 
carevoj vojsci? Hvala Bogu, i onako smo na sabatini (na umoru)! 

U vjerskom pogledu držali su se reda. Dubrovčanin je često 
zalazio u crkvu. Malo koji vlastelin pođe u crkvicu Domino (Svih 
Svetih) kao nekada; početkom vijeka crkvica oživi samo kad je 
koja procesija, jer tu se sastaju bratstva s barjacima, prije nego se 
pridruže povorci. Drugu bogomolju, Karmen, najvole pohađati vla- 
dike. Na Pilama župna je crkva Sv. Andrije i župnik je čestiti Dum 
Ivo Lupi, koji će u francuskim tamnicama ispaštati svoju odanost 
domovini; ipak vlastela, kojima je kuća na Pilama, radije idu na 
službu Božiju u grad, gdje u crkvama svijet bolje poštuje njihove 
povlastice. Po svršenoj misi redaju se privatni i državni poslovi i 
dužnosti, : 


Prvih pet godina 19. vijeka — a posljednjih dana dubrovačke 
slobode — ljekarnica na Placi još nije onaj čudnovati uzorak 
dubrovačkog života, kulture i duhovitosti, što će biti tijekom vijeka; 
ipak kao da se ona već sada sprema na tu ulogu. Tu još nije po- 
znata Šarićeva ljekarnica; to je stara ljekarnica bolnice Domus 
Christi i Nahodišta. Čim Republika padne, kupit će je mladi lje- 
karnik Mato Šarić, kojega Republika bješe poslala u Napulj, da izuči 
ljekarstvo. Unaokolo na policama dragocjene su vaze iz renesanse; 
neke su starije, gotskog stila, a sve su bijele sa plavim ornamentima i 
s obilježjem bolnice Domus Christi: naime Isukrstom sa križem na 

ramenu. 'Te vaze kaogod sav stari ljekarnički materijal bili su tu i 
za mojih dana; samo drvenu klupu napolju pred vratima zamijenile 
su s vremenom stolice, 

Na toj klupi sjede dva postara vlastelina, dva Sorboneza, 
Kleme Menze i Frano Zamanja. Gospar Kleme, malešan, mršav, 
nateže se sa zdravljem i siromah jedva kuburi, ali kad mu Bog da, 
drage volje sruči u grlo po koju čašu one stonske česvinice, koja 
čovjeka »hita za uši«; i to mu je sve, što jadan ima od Života. 
Njegov je drug kršan i zdrav, ali i njemu obrazi su potamnjeli i 
ubrani; njegovo polak popovsko odijelo iznošeno je, a gospar 
i jest prepukla sirotinja. Bio je Isusovac, pa otkad je red ukinut, 
niko više ne zna, Šta je zapravo Frano. Žustri nasmijani mladić, što im 


“prilazi, to je Luko Didak Sorgo; vratio se sa Šipana, kamo ga bjehu 


poslali za kneza, pa se zaželio grada, te došao da se provede, da 
se zagnjuri u život prijestolnice. »Spičarija« (ljekarnica) bit će mu do 
kraja života glavni stan; tu stariji gospari rado slušaju latinske epi- 
grame mladog šaljivčine i svojim pričanjem o dnevnim događajima 
pružaju mu gradivo, koje on obrađuje u zvučnim distisima. S Men- 
zom i Zamanjom već je Sorgo u najboljim odnosima, ma da su oni 
mnogo stariji od njega; oni uživaju u njegovim pošalicama, a on u 
njihovu pakosnom i — iz opreza — jedva čujnom zadirkivanju če- 
ljadi, koja onuda šeću. Baš nedavno odredio je Senat — kaže Sorgo 
— da svaki vlastelin do svoje 40. godine mora po redu čuvati stražu 
u Lovrijencu. To mu je neugodno, tim više, što mu rođak Ivo 
Gozze tvrdi, da će mu strašno dosadno biti pod enim golemim svo- 
dovima. Svakojako, kad ga bude red, ponijet će sobom svoje naj- 
milije knjige, da u njima nađe zabave. Menze i Zamanja ne slušaju 
ga, jer upravo u taj čas Sorgova majka prolazi mimo njih; oni bi 
drage volje pročešali jezik o smiješno odijelo i umjetno rumenilo 
njenih obraza, da nije tu sina, pa se nerado odriču tog zadovoljstva. 

Sorgo priđe za čas majci pa se pridruži Ivu Gozze, kojemu bješe 
namignuo, da pođe s njim, da će zajedno na sjednicu Velikoga Vijeća. 
Danas je doista dan, u koji Vijeće bira nove državne činovnike. 
Ivo je Luku Didaku vršnjak; čovjek je svojih 25 godina, lijep, uman i 
duhovit; advokat je, i kažu, da je milina slušati ga, kad govori. Mučno 
mu je ići na sjednicu; on ima prečega posla; zna, da u stara vremena 
vijećnici nijesu zapuštali svoje dužnosti, ni kad ih je bilo preko 200 
na okupu; danas, kad su se strašno prorijedili, treba ih goniti i pri- 
jetiti im se globama. Nešto mu u srcu kaže, da tako doista ne 
valja; ali i njega je zahvatio opći nemar, pa kao da ga tajni neki 
glas pita: Čemu sav trud? — Gleda Ivo za svojim prijateljem, koji 
je već ušao na tijesna vrata Vijećnice, pa pođe svojim putem, skre- 

nuvši u ulicu Za Svetim Vlahom. Najednom ustavi ga grohotan 
smijeh iz jedne male kafane, te se Ivo primače, da čuje. Eh! Gjanluka 
le tu! Gjanluka Zuzzeri, stari veseljak, fanatičan francuski pristaša; 
ad sjedi sam u kafani, izvadi novine, što ih je sa sovom donio, 
Pa ih čita glasno, kao da je kod kuće; ostali gosti treba da šute i da 
slušaju ne samo što te novine pišu, nego i njegove dodatke i kritiku 
i ljutinu i udarce njegove mesnate pesnice po stolu; kad je predmet 
osobito zanimljiv, gosti se pomalo oko njega okupe, i on tada stane 
dopunjivati marik vijesti izmišljenim 1 nevjerojatnim epizodama, 
i to, razumije se, iz Napoleonovih vojna. I što mu se priča više uda- 
ljuje od istine, to s većom živošću produžuje, slaže nebivalice jednu 
svrh druge; pa kad vidi, da mu se publika ukipila od čuda, i prije 
nego se iko osmjeli upitati ga, je li, zaboga, sve to doista tako bilo, 
naš Gjanluka već je umakao na ulicu, trlja ruke od zadovoljstva. U 
Ovaj čas Gjanluka sjedi sam kod prozora: zadrečio se na povorčicu, 
koja je dolazila s Place pa zakretala za Sv. Vlahom; dvije mlade 
Živolazne Župke nose na glavi po jedan koš iskićen maslinovim gra- 
njem; če njima ide muškarac udarajući u lijericu, a za njima 
četica Župljana i Župaka u svetačnom ruhu. »U kojoj je to kući 
danas sprava? — pomisli Gjanluka — i treba li da prođu baš Pla- 


com, da ih svijet vidi, kako ono jučer za spravu Mide Klemove? 


Ih!« I naš Zuzzeri zagnjuri nos u novine. Ta je povorka pratila 
darove djevojci, koja se u nečijoj kući »spravljala«, da od »čupe« 
bude »spravljenica«. 

Svršila je i sjednica Velikoga Vijeća. Orsat Lujo Ranjina iz- 
dvoji se od malog društva postarih gospara i pridruži se svome 
budućemu zetu Nikši Lucovu Pozzi-Sorgu. Stari vlastelin, lijep čo- 
vjek, izvanredno gospodstvena držanja, bio je dvaput poklisar 
Republike u Beču, i njegovo duboko poznavanje diplomatske zna- 
nosti pribavlja mu u vijećima opće poštovanje; u svakoj teškoj pri- 
lici njegova se najviše sluša. Na licu mu se ogleda ponos staloženog 
aristokrata, Takav mu je s malom razlikom i brat. Obojica su naj- 


ljući neprijatelji francuskih novosti. »Njihova mudrost — piše 
Džono Resti — grmi s rimskom rječitošću protiv prevratnog vre- 
mena«, ' 


Kad je Ranjina stigao kući i oprostio se s Nikšom, ovaj naiđe 
na Placi na oveće društvo mladih gospara. Tu je Miho Giorgi, pri- 
roda pomirljiva, prilično bezlična, simpatizira s francuskom stran- 
kom i bit će sutra zapovjednik nacionalne garde pod Marmontovom 
vlašću; do njega je rođak mu Nikša, kršan mladić, drugi »Fran- 
ćez«. U tom društvu, a kao napose na skupu, idu tri prisna prija- 
telja: Dživo Bozdari i braća Marin i Vlaho Bona. Još su preveć 

mladi; na njima još se ne pojavljuje nikakva izrazita karakterna 
crta; Bozdari bit će skoro veliki »Franćez«, a zatim će, ma da se iz- 
javi protiv Austrije, biti žestok Austrijanac. Marin Bona bit će ma- 
son, ali ipak ne će ulagati svoju riječ ni za Napoleona ni za Franja [., 
radit će do zadnjeg časa za nezavisnost domovine, pa će na kraju 
biti i Bozdariev protivnik. Brat mu Vlaho u politici je bezličan. 
Danas su ta trojica veseli i simpatični ljudi: najumniji je Bozdari. 
Njegova je porodica stekla vlasteostvo pred stotinu godina; zvali 
su se prije Skaprlenda — tako se priča — a Boždar im je nadimak 
od velikog dara Božjeg u njihovoj kući; »Boždarevo biće« znači 
u narodu što i nepregledno blago. Dživo trguje na veliko žitom, ali 
je lihvar i škrtica; ipak u društvu s rasipnikom Matom Altestiem 
troši i on bez računa, samo da mu je uživati. Žena mu je Jelena, 
krasna kći markiza Miha Bone; nju će naskoro ugrabiti prerana 
smrt. Nestat će Bozdarieva kuća brzo, jer će se Dživov sin Oskar 
nastaniti u Italiji i njegovi se potomci više ne će vraćati u Dubrov- 
nik. Marin Bona najmlađi je advokat u gradu, ali njegova rječitost 
već je na glasu; u francusko vrijeme bit će francuski činovnik; 
Austrija će vazda sumnjati u njegovu podaničku vjernost i ne će 
zaboraviti, da je on kradom uvodio u sudove stare dubrovačke 
zakone i da se dopisivao s onim Mihom Božovićem, koji se u Cari- 
gradu do zadnjeg časa nadao u povratak dubrovačke slobode. Sva- 
kako je čistiji Marinov karakter od Vlahova; Vlahu će mnogo na- 
škoditi, što će uzeti neku Mletkinju, ženu niskoga staleža. Miho 
Giorgi, zanesen Salamankez, ne mari mnogo za tu trojicu, pa po- 
zdravlja društvo te uskori korak. Ponositi vlastelin morao je po- 
znije gledati, kako mu sestra gazi svoje vlasteostvo i ide za nekog 
Doderleina, Francuza, posljednjeg starješinu dubrovačke masonske 
lože. Sav se patricijat nađe uvrijeđen, čim se čulo za te zaruke, pa 
stade moliti, kumiti, vezati nebo za zemlju, prijetiti, samo da se 
ta sramota ukloni; ali sve badava: Miho i porodica moradoše ispiti 
gorku čašu do posljednje kapi. 

Najednom izbije iz Široke ulice na Placu neki strani gospodin 
u finom turskom odijelu i s njim Marko Bručre. Gospari odzdrave 
Marku i u isti mah primijete, da ih on onom strancu sve po imenu 
kaže i da se stranac s vremena na vrijeme okreće, da ih vidi. Taj 
je stranac knez Sapieha, Poljak. Proputovao je Dalmaciju i Balkan 
te stigao onomadne, 17. XI. 1804., preko jlabija u Dubrovnik. 
U bosanskoj je nošnji i pratila su ga dva oružana Bosanca. Bio je 
isprva gost Tona Bassegli; zatim Republika mu je dopustila, da 
stanuje kod Piarista, gdje je nedavno konačio knez Karlo Radziwill, 
kad je ono morao uteći iz domovine i tražiti zatočišta u Dubrov- 

niku, Inače bio je Sapieha svaki dan gost ruskoga konzula Fontona, 
pa svaku političku vijest, koju bi doznao od domaćina, priopćio bi 
na tajno prijatelju La Bručreu. Sapieha je bio: prirodoslovac; na- 
pose su ga rude zanimale, ali je obilazio ove krajeve i da čuje, 
šta ostali Slaveni misle o poljačkim prilikama. Poznije je opisao 
svoj put i pokazao svoju nesposobnost da sudi o etnografskim i filo- 
loškim pitanjima. Više je uspjeha imao u političkim. Austrija — 
kaže — vlada Dalmacijom i Kotorom, pa kako će ona trpjeti, da 
joj dubrovački klin ostane zaboden u Živo meso? Naravno je, da 
ude pohlepna na područje Republike. Ali naš putnik ide i dalje 
sa svojim nagađanjima, i piše, da Austrija nema gotovo nikakve 
koristi od Dalmacije, te da joj zato treba Bosna. Što je o Dubrov- 
niku pisao, to je sve Bručrovo maslo. 


U to vrijeme pred Dvorom tajnik Republike Baro Bettera ob- 
jašnjava četici gospara najnovije političke novosti: niko nije na 
to pozvaniji od Bara. Austrijski konzul Timoni, kaže tajnik, izgleda 
pošten i iskren; kad se jučer predstavio Knezu, jamčio je, da u 
Beču ni najmanje ne misle na osvajanje dubrovačkog teritorija; nje- 
govom nazočnošću neka ne bude niko zabrinut; naprotiv, sada- 
Šnjim bliskim dodirima s Austrijom svaka će se nesuglasica lako 
izbjegavati. Veliko je povjerenje, što ga Bettera uživa u gradu, pa 
svaka njegova riječ umiruje i hrabri. Međutim Mato Ghetaldi ne 
mari za te stvari; ima on da se svojim jadom zabavlja; sirotinja, 
puna mu kuća djece, nekoliko sestara neudatih, imanje propalo. 
Okrene leđa i pođe kući. 

I Marin Zlatarić kao da ne mari za Betterine riječi; žuri mu 
se doma ići. Dopunjalac »Osmana« namigne Antunu Kabogi, Bozda- 
rievu svaku, te obojica pozdrave i zamaknu za uglom Sv. Vlaha. 

S Barom ostanu dvojica, braća Karlo i Dživo Natali, Sorbonezi. 
Osobito Dživo hoće da čuje sve, što tajnik zna. Karlova je ra- 
doznalost umjerena. On je visoka i elegantna stasa, čovjek kojih 
35 godina; njegova je ljubaznost tolika, da mu niko ne će nikad 
Što odbiti; time se tumači, što je Karlo sa ženskinjem uvijek sretne 
ruke. Razoružat će on i Francuze sutradan poslije Karlova poku- 
šaja, da na njih digne tursku moć; razoružat će i ljutitog Miluti- 
novića sutradan po poznatom protestu. Uostalom treba priznati, 
da se Natali bez branjenja i otimanja priklonio ćudi novih gospo- 
dara. Kao uvjeren »Austrijanac« prekinut će svaku vezu s unukom 
Matom, koji se g. 1848. odmetnuo i borio s Madžarima protiv 
Austrije. Sasvim drugačije je, prirode mlađi mu brat Dživo, koji 
sada napreže i uši i oči na Betterinu stranu. Dživo je zapravo još 
dijete, ali je stasit i uopće skladna sastava, te izgleda idealist i fan- 

tast; ipak se ne da zavoditi od pričina, već smišlja i udešava, a kad 
se jednom na što odluči, pođe ravno k cilju. Dživo će biti duša na- 
rodnog ustanka na Francuze; zamišljat će Republiku iznova slo- 
bodnu, prekrojenu prema modernim nazorima, a u žilama će joj 
teći krv prinovljena i zdrava. U mnogočemu je Dživo na oca Pera 
Natali, viteza i junaka od glave do pete. Sin ruskog pukovnika, 
Dubrovčanina Jera Natali, postade i Pero pukovnik, te u rusko- 
turskom ratu, u strašnoj bitki kod Očakova (1788.), pošto njego- 
vom zaslugom ruske čete izdržaše i pobijediše, osta teško ranjen 
na bojištu, ali ga sluga nađe i spase. Kad su se dijelile nagrade, 


naš Pero izosta, jer su ga vlasti smatrale mrtvim. On se potuži 


carici Katarini i dobije viteštvo reda Sv. Đurđa, pođe u mirovinu 
i stigne u Dubrovnik. Republika ga učini senatorom i on se pred- 
stavi tom visokom zboru u uniformi ruskog pukovnika; Senat ga, 
naravno, istjera van i lijepo ga zamoli, da se izvoli povratiti u 
tozi i s crnom vlasuljom na glavi. 

Odjednom izdvoji se iz društva Karlo Natali i priđe, duboko 
se poklonivši, nekim gospođama, koje su hodile mimo »Zvicera«, 
da skrenu na Poljanu iza Gospe. Bile su to vladike Mare Ghetaldi,. 
rodom Bozdari, jaka gospođa, slijepa na jedno oko, pak Mare 
Cerva, žena već u godinama, prilično ružna, siromaški odjevena, 
posrće i odupire se na prijateljičin lakat; kažu, da jedva umije čitati; 
treća je Ane Saraka, mlada i lijepa prilika, oličena anđeoska do- 
brota. Kad ih je Natali jučer s prozora ugledao, primijetio je, da 
imaju zadjeven za pas po vretenac umotan srebrnom žicom, znak, 
da su bile u kojoj kući na »spravi«; on se sad odmah raspita, u 
koga je ta svečanost bila i koje su bile zvanice. Zavrže se živahan 
razgovor. Mare Cerva kaže, da nije sve išlo, kako je običaj. 


Gospari se ispred Dvora brzo raziđu. Po koji kancelar izide 
iz Dvora i zastane na kratak razgovor s drugom; po koji zdur u 
prostom građanskom odijelu odbije Iza Gospe, da štogod založi u 
Jele Mortiđije; Marin Giorgi-Bonda, miran, apatičan vlastelin, na- 
zivlje »dobar apetit« Ivu Trombi bilježniku, pa obojica izdaleka 
pozdravljaju Miha Karticu, pučanina i velikog bogataša, kojemu se 
svako obraća za pomoć. Kartica je sjedio do tog časa u »Zviceri«; 
bješe došao u kafanu, da pita, zna li ko, koju li je vijest donio 
sinoć brod iz Pulje: kažu jedni, francusko brodovlje potopljeno je 
pred Boulogneom; kažu drugi, car Franjo kupi silnu vojsku; a on, 
Kartica, ima krcat brod u Boulogneu, i krcat brod u Triješću! Da- 
kako, rat je rat, ali za jadne trgovce niko ne mari. — Sluša ga 
i gleda Ivo Ghetaldi (Čepić), i siromah maše glavom; osuo bi on, 
i tek kako, samo da smije! I gorak osmijeh prelije mu se po cijelom 

licu. Kartica izađe napolje, okrećući se na sve strane, ne bi li mu 
ko odgonenuo tajnu. 

Posvuda u gradu život izumire, da u kućama za trpezom oživi. 
Prestaje pomalo halabuka i u Sponzi, gdje Turci, Hercegovci, Atba- 
nasi i drugi obično prave užasnu galamu. Od Ploča pojure na Tabor 
k svojima. Iz ulice Lučarice izbije Židov Pardo; njemu pristupi 
mlad i naočit čovjek, koji ga je tu blizu iščekivao. To je Miho 
Benić, tumač za turski jezik. Pardo bi mu drage volje pozajmio 
Svoticu perpera, ali sada raspolaže samo turskim pjastrama; inače 
šta će Beniću perpera, kad je pjastra za trgovanje zgodnija? Židov 
vadi iz špaga novac pa ga pokazuje gosparu Mihu: bit će to po- 
sljednja perpera, što je Republika kuje. Zbilja, ima pravo Pardo: 


Pop Antun Obad, koji joj je rezao naličje, loš je majstor, iako je 


na račun države učio tri godine u Beču zanat urara i rezanje ka- 
lupa. Pardo objašnjava Beniću novčane prilike; one nijesu najpo- 
voljnije, sve i da pomorstvo cvate kao nikad prije. I tako razgo- 
varajući se nestanu u ulici Žudioskoj. 


Vrijeme odmiče i svijet pomalo iščezava. Nekima se ne žuri. 
Ukusno odjeveni Antun Sorgo, kojemu je Dubrovnik kasnije ba- 
dava povjerio sve svoje nadanje u povratak nezavisnosti, uhvatio 
je pod ruku svaka Rafa Gozze (Kozicu) i moli ga, da ga otprati 
do kuće pred Gospom. Dobri gospar Rafo stariji je, ali inteligentni 
i učeni Sorgo, duhoviti sarkast, vlada njim kao djetetom. Obo- 
jicu je zavela francuska obmana; ona će učiniti, da se Sorgo otuđi 
od domovine i da se tek pri kraju života sjeti njene slave i zlog 
udesa; ona će Rafu barem služiti, da bude uvjereni protivnik Austri- 
je. U Rafovoj kući dvije su curice; one će uzrasti, pa će se zadje- 
vojčiti, u kosi će im se pojaviti ba bijele vlasi... a pred njihovim 
usidjeličkim, radoznalim pogle 
Čivati; zabacivat će se stari običaji, grad će navući novo ruho, skro- 
jeno mu od tuđina, ali one će se to više sklanjati u vjerno kolo svojih 
uspomena: spominjanjem starih dana stvorit će »Rafovice« sebi za 
posljednji dašak života drugačiju sredinu, sredinu sjajnu, čistu, ne- 
okaljanu. 

Ali evo, prođe onud bogata nosiljka (»useđeta«), koju nose dva 
kršna Župljana. Uglovi i rubovi tog »ormarića za živu čeljad« po- 
zlaćeni su, po stranama su fine slikarije mitološkog sadržaja u Bou- 
cherovu stilu. Sorgu ne treba da vidi porodični grb, koji je straga 
izdjelan; on namah upozna nosiljku gospođe Ane, žene Nikše Pozze, 
koja je već primakla lice kristalnim vratašcima, i ljubazno odvraća 
duboki vlastelinov pozdrav. Rafo Gozze rasvane se sa šurjakom i 
ode svojim putem. Malo koraka dalje drugi se Gozze sa sinom 

om dubrovački će se život preina-' 


vraća kući u društvu Toma Bassegli; to je čestiti gospar Baldo, 
posnažan čovjek, iskren republikanac, ali ne do pregorijevanja sviju 
zemnih slasti. Sin mu Palo, naočit i razmažen mladić, do godine će 
pridodati porodičnom imenu ime Bassegli. Tomo umrije dva mje- 
seca po francuskoj najezdi. Starija su vlastela ljuta na moderne, 
razvratne nazore Basseglieve, pa i radi toga, što se jednom u Senatu 
usudio predložiti, da se mrtvaci više ne kopaju u crkvama. Inače 
i njegovo vjenčanje — strašna mesalliance! — bješe već na njega 
ozlojedilo sav patricijat. 


Vraća se sad na istočna vrata u grad i četica »sodata« (vojni- 
ka) Republike; oni su otpratili na granicu hercegovački karvan, pa 
eto ih sada kući. Na sebi imaju crven prsluk sa srebrnim pucetima, 
modru anteriju ili haljak s rukavima i bijelu jačermu; oko boka im 
je pašnjača od kože, u koju zadijevaju oružje; na glavi imaju crven 
fes s modrom kitom 1 znamenom državne službe, a o ramenu nose 
debelu pušku šešanu. To su snažni, brkati ljudi. Orijetko sretneš 
sodata na ulici, jer Republika i onako ima najviše do dvjesta mo- 
maka; ona ih je upotrebljavala u razne svrhe: po utvrdama, kao 
čuvare tamnica i Lazareta, kao pratioce odaslanika, koji voze harač 
sultanu; bili su sluge i straže u Dvoru, u luci, na gradskim vratima. 
Topovima upravljao je poseban jak odjel, jer je Republika raspo- 
lagala s četiri stotine tih brončanih, većinom zastarjelih, žvala; neke 
je salio glasoviti Ivan Krstitelj iz Raba u 16. vijeku. Njegov ču- 
veni top »Guštericu«, koji je zjapio s Lovrijenca, odnijela je Austri- 
ja u bečki arsenal, a najbolje komade već bijahu odnijeli Francuzi. 
Nad vojskom, nad topništvom i nad svim vojničkim poslovima stajao 
je vrhovni zapovjednik, kojega bi se država vrlo rado riješila, da 
može. Republici ga je podla napuljski kralj, iako ga Republika 
nije tražila: Živ je to dokaz nemoći dubrovačke državice prema. 
bahatosti i zluradom prkosu jačega! U staro vrijeme bješe Republika 
zamolila španjolsku vladu, da bi joj poslala vještog zapovjednika, 
koji bi Didi njenim skromnim četama. Španjolska prepusti 
izbor svome podkralju u Napulju, a od njega kasnije naslijedi pravo 
izbora kralj obiju Sicilija. Republika brzo zatim izjavi, da joj ti 
zapovjednici više ne trebaju, izahvali na iskazanoj ljubaznosti. Ali 
u Napulju smatraju, da su stekli pravo, da šalju svog čovjeka u 
Dubrovnik, Badava Senat protestira, piše u Beč, piše u Pariz: kralj 
se ne odriče svoga »prava«. Najzad dodija ta igra Republici i g. 
1783. ne htjede primiti stranca. Ali čim stiže o tome glas u Napulj, 
pohvata ona vlast sve Dubrovčane, koji su tamo bili naseljeni, i za- 
Plijeni njihova imanja. Ne pomažu ni protesti bečkog i francuskog 

poklisara; radi se o kraljevu dostojanstvu. Najzad se sklopi mir, 
ali se Republika pokori kraljevoj volji. Zapovjednik bi se prikazao 
cdmah po dolasku Malome Vijeću, gdje bi predao Knezu kreden- 
cijale i položio zakletvu; on je ulazio u dvoranu s mačem o bedru, 
štapom u ruci i klobukom na glavi; skidao ga je samo, kad je pre- 
davao kredencijale. Knez bi se pokrio, čim bi se i zapovjednik po- 
krio. Posljednji zapovjednik došao je u Dubrovnik g. 1806., koji 
mjesec prije dolaska francuske vojske; taj ponositi gospodin, koji 
drugoga osla nije imao nego da svakome zanovijeta, naiđe na kraju 
na Mad pred kojim morade prikloniti glavu i vratiti se kući; 
ali taj čovjek bijaše Napoleon, 

POGLAVLJE II. 


Iza lijepe zavjese — Neutralnost i časovi iskušenja; domaći »Fran- 


ćezi«, »Tudeški« i druge simpatije — Francuzi su ušli u Dubrov- 
nik — Nasilja i pljačke Crnogoraca i Rusa — Napoleonov general 
Lauriston — Otpor Dubrovnika — .Finis Reipublicae — »Duc de 
Raguse« i francuska vladavina — Simpatije za Austriju i sumrak 
hrancuske vlasti — Ustanak; Vlaho Kaboga i Dživo Natali — 
General Milutinović zaposjeda Dubrovnik u ime Habsburgovaca, 


Dani Republike bili su izbrojeni. Ipak na njenom spoljašnjem 
životu to se ne primjećuje. Državni stroj radi bez prekida. Država 
još raspolaže prilično velikim sredstvima; ona se pošteno odaziva 
svojim dužnostima; šalje redovito svake tri godine harač Turskoj, 
i svake godine »dar« tuniškim gusarima; poslanici i konzuli Repu- 
blike drže se dostojanstveno među drugovima u inozemstvu; baš u 
ovo doba vlada se brine više nego ikad za javnu nastavu; šalje 
bolje mladiće na više nauke u tuđinu; otvara tiskare. Za mate- 
dala pomoć stanovnicima brinu se uz vladu bogate dobrotvorne 
ustanove. Bratstva, na koja je narod podijeljen, imaju svako svoje 
glavnice. Bratstvo crevljara i papučara jedno je od najviđenijih 
poslije Antunina i Lazarina. Prihodi od zemalja mršavi su, jer su 
tri dijela dubrovačkog tla krševita; ali su prihodi pomorstva vrlo 
znatni: preko tri milijuna dukata godišnje. Za ovom lijepom za- 
vjesom državica je izdisala. 

Smrtni udarac Republici Svetog Vlaha došao je izvana; dubro- 
vački jakobinci nijesu ga uskorili — kao što misle oni, koji još 
vjeruju u legendu, da su Francuzi ušli u grad u dogovoru sa Sena- 
tom Republike, Ali i da nije bilo jakobinaca, onaj udarac_ne bi 
bio izostao. Došao je sa strane nekoga, kome su zadjevice malog 
a potrebnog mu Dubrovnika bile deveta briga. Ko ne pozna du- 
brovačku dušu, mislit će, da je već samo postojanje jedne »fran- 
cuske« stranke bilo glavni uzrok propadanju i raspu državice. 
Prije svega pripadanje toj stranci zahtijevalo je odricanje vjerskih 
načela, a u gradu, u kojemu je katolička tradicija bila i onda jaka, 
na takvo odricanje mogla je pristati vrlo mala Šačica ljudi. 
Treba znati i to, da su se simpatije za Francusku osnivale u Du- 
brovčana na filozofijskom 1 književnom prihvaćanju prevratnih 

ideja; njihov humanistički odgoj nije mogao uroditi drugim plodom. 
Ti dubrovački »Franćezi« predstavljali su još prilično daleku opa- 
snost za državu; kad god se radilo o nezavisnosti zemlje, znali su 
"stati rame uz rame s patriotima. I ako se uoči, da su gotovo većinu 
u Senatu činili članovi francuske stranke, ipak su senatske odluke, 
da se otkloni od grada vojnička okupacija, primane velikom veći- 
nom glasova. Tim »Franćezima« vlada je povjeravala zadatke, koji 
se samo prokušanim rodoljubima povjeravaju. Jedan od dvojice 
senatora, koje uprepašćena vlada odasla ususret generalu Lauristonu, 
da bi ga odvratili od namisli, da prođe dubrovačkom zemljom, bio 
je Tomo Bassegli, poznati francuski pristaša. Kad je prije raspu- 
štanja republikanske vlade Marmont tražio, da Dubrovnik ponudi 
velikome caru 300 svojih mornara za ratne lađe, Senat posla ge- 
neralu Jakoba Natali, »Franćeza«, da ga odvrati od te namjere. 
Osim ove stranke bilo je pristaša austrijskog štitništva: to su t. zv. 
»Tudeški«. Međutim kako su »Franćezi« premrli od straha na prvi 
glas, da se Napoleonove čete primiču gradu, tako je »Tudeške« pre- 
nerazila vijest, da će Austrija, uz Dalmaciju, neizostavno zauzeti i 
Dubrovnik. Nema sumnje, da neki duboki, ali i nejasni duševni 
nemir bješe zahvatio uoči pada patricijat i narod. I da nije nasilje 
učinilo svemu kraj, taj bi nemir bio narastao do one točke, na kojoj 
nešto.mora propasti, jer se nešto novo hoće da podigne. Na odsudnoj 
prekretnici Republika bi zamijenila svoju staru istrošenu ličnost 
novom. 


Francuzi su rano počeli presti konce u Dubrovniku. Tako je 
francuski konzul Renat La Bručre Desrivaux, koji je u Dubrovnik 
došao g. 1776., čovjek, koji se povijao za svima vjetrovima, te bio 
realist, jakobinac, republikanac i bonapartist, mnogo djelovao na 
javno raspoloženje; po njegovu nastojanju razvijala su se načela 
slobodnih zidara, osnovao se revolucionarni klub, išli su od ruke 
do ruke pamfleti, brošire i proglasi revolucionarnog sadržaja, štam- 
pani u Parizu i u Švicarskoj. U općem europskom sukobu, koji 
je izazvala francuska revolucija, osjećao se Dubrovnik veoma tje- 
skobno; on je doduše neutralan, ali kako će se mali gradić očuvati 
od sumnjičenja i čemu se može nadati od toga, što je proglasio 
svoju neutralnost? Gola realnost situacije plašila je nemoćnu vladu; 
u sporu između nje i jedne jače vlasti morat će ona prignuti glavu, 
ma da joj je savjest najčistija. U samom gradu nijesu se smjele či- 
tati javno novine ni govoriti o ratu; grad se morao pritajiti, morao 
je onijemiti; pri ulasku ili izlasku iz inozemnih luka njegovi su 
brodovi mogli izvjesiti veliku zastavu Sv. Vlaha, ali na pučini do- 
voljna im je bila mala jednostavna zastava, bez dubrovačkog sim- 

bola: zastava neprimjetna. Bolje, da niko ne dođe u priliku, da se 
sjeti Dubrovnika; ta njegovi su predstavnici u inozemstvu dobili 
nalog, da šute. Bio je doskora običaj, da predstavnici stranih vlasti 
idu u kabinet ministra vanjskih posala, naime najmlađeg člana 
Malog Vijeća, da čitaju novine »Gazzette de Leyden«; ali sad ih 
novine čekaju u prvoj sobi tajništva. 

Nakon Campoformia (1797.) i Požuna (1805.) došao je čas, 
u koji se staviše na kušnju simpatije za Francusku i Austriju. Dva 
francuska emisara, pukovnik Bessičres i pisac Pouqueville, pošto su 
»radili« nekoliko mjeseci u Dubrovniku, mišljahu, da se grad ma- 
hom pofrancuzio. Svojim francustvom odlikovahu se osobito vla- 
stela Tomo Bassegli, Orsat Lukov Bonda, Rafo Gozze, prozvan Ko- 
zica, Dživo Bozdari, potonji Milutinovićev pouzdanik, Antun Sorgo 
vojvoda, Dživo Sorgo, grdan u licu, ali oličena čestitost, pak pjesnik 
Brnja Zamanja, koji je kasnije slavio austrijskog Franja I., prepje- 
vavši ode, spjevane u slavu Napoleona, zatim najoduševljeniji iz- 
među svih Dominikanac Maslać i drugi. Većina tih ljudi simpatizi- 
rala je nekad s Austrijom; kad je Korzikanac počeo da je tuče, stali 
su mu se radovati. U samom Senatu veći je dio senatora pristajao 
uz Napoleona; Miho Bona i dvojica Kaboga, Brnja i Dživo, uzalud 
su se trudili, da im se drugovi opamete. Veći dio članova porodice 
Kaboga priznavaše otvoreno svoje simpatije za Austriju; među 
njima bio je onaj Vlaho, koji je g. 1813. izdao svoj Dubrovnik; uz 
njih bijahu Niko Lucov Pozza, koji se kasnije preseli u tuđinu, stari 
Orsat Ranjina s nadimkom Ćikuta, i još poneki. Sklonost prema 
Rusiji nekih dubrovačkih domova, kao što su bili Natali i Zamanja, > 
tumači se time, što su se neki iz tih porodica rodili u Rusiji ili su 
s tom zemljom imal tijesnih trgovačkih veza. Ali već rekosmo, 
dokle su ovi Dubrovčani očitovali te svoje simpatije. Oštrije i bez 
obzira izjavljivaše ih četica osiromašene ili zadužene vlastele, uopće 
oni, koji se bijahu polakomili za pogodnostima, koje im je obećala 
francuska agitacija. Svakako treba priznati, da je francuska stranka 
rasla brojem, ako baš nije i sadržinom. Ali red je imati na umu i to, 
da su u svjesnijim dubrovačkim krugovima simpatije za Napoleo- 
novu Francusku imale tu glavnu svrhu, da veliki car bude Repu- 
blici prijatelj i oslon u njenim teškim časovima. Na francusku agi- 
taciju i na njene posljedice u Dubrovniku i na Balkanu pazio je 
austrijski emisar, zagrebački kanonik Vlatković. Po njemu sav je 
Senat bio francuski pristaša osim senatora Miha Bone, a sav je na- 
rod bio za Austriju. Inače ni ostali izvjestitelji stranih vlada — a 
bilo ih je u ono doba mnogo — nijesu nikad na čistu bili sa pra- 
vim osjećajima članova dubrovačke vlade: neprekidna borba za 

opstanak bješe od Dubrovčana načinila trijezne državnike, ali i pre-, 
predene političare. Dakako, nevolja je rđav savjetnik slabićaka! g 

Kako nije bilo pouzdanih vijesti o požunskom ugovoru, vlada 
je bila zabrinuta, te je mislila, da je vrijeme, da Republika bude 
sasvim neutralna, inače će propasti trgovina. Poduzimaju se naj- 
strože mjere i očekuju se crni glasovi, jer drugih i onako već ne 
može biti. 


. . K4 
Tako osvanu Rusalje (Duhovi) 26. svibnja 1806. g, kad puče 
glas, koji prenerazi i vladu i narod: odjeli francuske vojske če 
jednim generalom prijeđoše na dubrovačko zemljište. Sastanu se i o 
Vijeće i Senat. Pred Dvorom, gdje oni viječaju, talasa se narod u 
strašnom uzbuđenju; sjednica se brzo svrši: dva će senatora poći za- 
povjedniku ruskih lađa pred gruškom lukom, Snaksarevu, a dia 
francuskom generalu; objasnit će im kritične prilike Republi e. 
Čemu je nevoljna zemlja kriva, da ona sad bude njihovo razbojište? 
Nagrnut će Crnogorci, a to znači haranje i rasap; država drugo ne 

traži, nego da bude neutralna. M k 
Izaslanici su bili loše sreće: Rusi su bili još u premalenu broju, 
ne znaju, što će biti. Francuski general Lauriston dočeka osorno 
senatore te nastupa dalje; u večer 26. stiže na Osojnik, 27. u 9 .: 
izjutra preveze se preko Rijeke u Sustjepan, pope se na Kono, dođe 
na Posat, sađe na Pile, i u podne se stvori pred gradskim vratima, 


Kad se Lauriston pojavio, otvore se mala vrata, spusti se most 1 


dva senatora izađu nepozvanom gostu ususret, Došao je, veli, da 
mu se momčad odmore u gradu, pak će nastaviti put u Boku; me- 
đutim mora progovoriti osobno sa Senatom. Uđe s njima u grad, pa 
u Dvor, i tu održa kratki govor: Šalje ga car, da zauzme sve utvrde 
u državi; Dubrovnik je jedina luka na Jadranskom moru, kojom 
raspolažu neprijatelji Francuske; to više ne smije biti; uostalom ne 
će se dirati u suverenost države. — Da je izjavio: Sic volo, sic ju- 
beo!, njegove bi riječi jednako djelovale na članove vlade. S m. 
pred gradskim vratima, što je vlada drugo znala raditi nego predati 
mu ključeve svojih utvrda? I tog dana 27. svibnja 1806. poslije 
podne prođe prvi put tuđa vojska preko svetog praga Dubrovnika, 

Lauriston je imao sa sobom 1500 momaka, dok je na jugo- 
istočnoj granici bilo 2300 Rusa; ovima se pridružilo još nekih sooo 


Crnogoraca, Bokelja i Hercegovaca; osim toga je pod otokom Ko- , 


ločepom pa između grada i Lokruma krstarilo osamnaest ruskih 


lađa. Već 3. lipnja moradoše se Francuzi učvrstiti na liniji Mlini— 


Srebrno—Brgat. Crnogorci poplave Donju Župu i Konavle, paleći 


i pljačkajući, a 10. lipnja prispije iz Triješća ruski admiral Senja- 

vin s eskadrom, te u Cavtatu preda vladiki Petru vrhovno zapo- 
vjedništvo. Dubrovnik sada postade razbojištem Francuza i njihovih 
protivnika. Po njegovoj oblasti provrve divlji čopori; Rusi hvataju 
u Gružu sve dubrovačke lađe i pomažu Crnogorcima* u pustošenju 
zemlje. Već treći dan poslije boja na Brgatu (17. lipnja) otpoče sa 
brda Srđa bombardiranje grada, koje potraja do 6. srpnja. Grad 
je pretrpio silnu štetu. Do stotinu duša je što ubijeno, a što pomrlo 
od oskudice hrane. Za tih devetnaest crnih dana vlada je Republike 
više puta svjetovala Lauristona, da preda grad Rusima, no on iz- 
javi, da ne će, a da će car naknaditi štetu, koju će opsada nanijeti. 
General dopusti, da se vije na Placi dubrovačka državna zastava, 
ne bi li saveznici odustali da pucaju na neutralni grad. I austrijski 
konzul Timoni izvjesi u istu svrhu na svojoj kući austrijsku zastavu; 
ali to sve ne pomože. U skrajnjem očaju pohiti narod $. srpnja u 
Dvor, i uze zaklinjati vladu, neka bi poradila, da se general smi- 
luje njihovu vapaju. Francuzima uto stiže pomoć, te se Rusi i Crno- 
gorci povukoše, 

Šta su Rusi i Crnogorci za sobom ostavili? 

Crnogorci pridružiše se Rusima istom onda, kad im ovi obe- 
ćaše, da će moći pljačkati po području Republike. Njima je pljačka 
prirođena potreba; u njihovoj mašti Dubrovnik bijaše što i raj 
zemaljski. Uostalom zašto da pravoslavni narod propusti priliku da 
prkosi katoličkoj državici, toj staroj neprijateljici njegove vjere? Za 
sve počinjeno zlo ruski je zapovjednik svaljivao krivnju na svoje 
saveznike, a Crnogorci i ostali među sobom su se takmičili u hladno- 
krvnom tamanjenju sreće i mira jednog nevinog naroda. Pljačka im 
je bila zajednička odlika; u tome su prednjačili ruski časnici. A zlo 
je bilo to gore, što su se neprijatelju pridružili u pljačkanju i neki 
podanici Republike. To su u prvom redu bili Konavljani, koji su 
se, izgleda, sjetili nedavnog nagovaranja austrijskog generala Bra- 
dya, koji ih je bunio, neka zbace »jaram« dubrovačke gospode i 
budu carevi podanici. Te dok su se Rusi morali sami brinuti za sve, 
što im je bilo potrebno za ratovanje, a bili su i u preveć malenu 
broju, da bi se usudili udaljiti se od gradske okolice, Crnogorci i 
ostali njihovi drugovi, nevješti ratnoj znanosti, pouzdavajući se u 
svoj veliki broj, i vođeni mržnjom na katoličku zemlju, te žedni 
pljačke, motahu se kao gladni vuci po zemljištu Republike, odvo- 
deći stoku i noseći sve, što im se činilo da će im trebati, osobito pred- 
mete od željeza i bakra. Prije nego bi podmetnuli vatru, Crnogorci 

* Uz Crnogorce su tu bili Bokelji, Konavljani, Hercegovci i drugi njihovi 
ortaci. 

bi odnijeli, Što im se činilo da je vrednije. Pljačkanje na Pločama 
gledao je vladika Petar, koji poslije boja na Brgatu bijaše prenio 
svoj glavni stan na Bosanku, odakle je, sjedeći na mekoj slamnjači 
i pod štitom od sunca, motrio posao svojih sokolova. Rusi uvidje- 
še odmah u početku, da je njihovoj braći iz Brda prva stvar plijen, 
jer je osim puške i handžara nosio svaki sjekiru, polugu i drugo 
sumnjivo oruđe, i da nikoga ne slušaju, pa ni samoga Gospodara, 
Odmah u početku ratnih operacija pokazaše Crnogorci, kako oni 
shvaćaju rat, opustošivši dana 3. lipnja Cavtat i njegovu okolicu; 
pet dana kasnije poplaviše Donju Župu i Konavle, paleći i plijeneći 
kuće i sela. Dne I. srpnja, poslije neuspjele provale francuskih četa, 
porobiše i popališe Rusi i Crnogorci najbolje kuće na Pilama, na 
Konalu i u Gružu. Dva dana kasnije uspješe Pilari da obrane 
svoje stanove. Dođe do više sukoba na Dančama i na Ilijinoj Gla- 
vici; na kraju spustiše se Crnogorci iznova sa Srgja na Pile te spa- 
liše ono malo kuća, koje su još bile preostale. Njihovo okrutno zlo- 
stavljanje ranjenika i zarobljenika pa grozno haranje razgnjevi 
Francuze, koji su svaku priliku upotrebljavali, da im vrate šilo za 
ognjilo. Ko 
Brojna su ostala garišta na Lapadu, u Rijeci i na Primorju, 
kaogod na Pilama i na Pločama. Iz stanova dizali su ponajprije 
rublje, kuhinjsko posuđe i svaki komad kućnog namještaja, u ko- 
jemu je moglo biti gvožđa i drugih kovina; kad je kuća bila opljač- 
kana, porazbijali su sve, što za njih nije imalo vrijednosti. Iz crkava 
odnosili su srebreno posuđe, otvarali grobove, naročito na Tri Crkve. 
Uopće Rusi, koje su časnici predvodili, postupali su nekim redom i 
izborom; kad god su mogli, pridržavali su za se pljačkanje gospod- 
skih stanova, a puštali su da drugi plijene skromnije kuće. Pljač- 
kanjem bogatih kuća u Gružu upravljao je, na svoju korist, kapetan 
ruskog linijskog broda Snaksarev. Senatoru Zamanji, koga ratni do- 
gađaji bjehu zatekli na Jadanju u Gružu, išao je često Snaksarev na 
čaj i razgovor; jednog dana posla kapetan svoju momčad, da dignu 
Zamanji dva skupocjena čamca. Markizu Boni, koji je vrtlaru na- 
redio, da Snaksarevu nosi svako jutro najbolje zelje i voće iz vrta, 
naredi, da njegove same sluge dignu iz dvorca i odnesu mu na lađu 
dva skupocjena ormara; u isto vrijeme odredi, da se povuče ruska 
straža, koja je čuvala dvorac, te da ovaj bude opljačkan i spaljen, 
Osim toga Snaksarev odredi, da se sažegu kuće nekih čestitih Du- 
brovčana, koje je neki lopov, koji je pak prebjegao na rusku eskadru, 
oklevetao, da su jakobinci; tom prilikom propade i dvor Karla Natali. 
Na području Republike, na kojemu je živjelo oko 31.000 duša, Rusi i 
Crnogorci opljačkaše i popališe 650 kuća: na Pilama 134 (bilo ih je 


34 





svega 147); na Pločama 9; u Gružu 44, skoro sve; u Lapadu 7; u 
Župi 188; u Konavlima 235, u Slanome 30, u Stonu 3. 


Francuska vojska, trudna od napornog ubrzanog hoda i gladna, 
u tili čas pretvori grad u logor; ona zauze utvrde i javne zgrade, 
ukonači se koje u Lovrijencu, Revelinu i Arsenalu, koje po samosta- 
nima. Sutradan osvanu proglas u ime cara Napoleona; stari 
Martecchini morade ga preko noći štampati, na francuskom, tali- 
janskom i »ilirskom« jeziku. Vojnički zapovjednik, koji se potpisa: 
»General od Divizioni, Ajutanat od Kampa Cara Franceskoga Kralja 
od Italije, Vojevoda vojske Franceske u Državi Dubrovačkoj, Ale- 
ksandro Lauriston«, poručivaše građanima, da je Republika uvijek 
bila naklona neprijateljima Francuske, koji se to više razmeću u 
ovoj zemlji, otkako su Francuzi zauzeli Dalmaciju. To je uvidio 
car i naredio, da se okupira grad i država. Ipak on hoće da Re- 
publici vrati slobodu, čim Rusija napusti Kotor i Jadransko more. 
General na kraju obećava, da će svakome ići na ruku i da će se 
mjesni običaji i zakoni i dalje vršiti; ako građani budu pametni, 
on će učiniti, da jednom budu blagodarni njegovu dolasku. Da 
to postigne, general taj isti dan udari na grad kontribuciju od jednog 
milijuna franaka, no tu morade svesti na polovinu, jer nije bilo 
moguće smoći toliku svotu i podnositi ostale izvanredne troškove. 
Zato odluči već 11. lipnja, da se silno srebro digne iz crkava i prekuje 


.u dukate, U tu svrhu uzeti su stari kalupi od g. 1797., pa se na 


vrat na nos kovalo, da se grad što prije riješi francuske napasti. Na 
Lauristonovu zapovijed bude velika zgrada Dubrovačkog Kolegija 
pretvorena u vojničku bolnicu, a za njezino se uzdržavanje morala 
opet starati vlada. Stranac se stade miješati i u pravosudne i upravne 
poslove; on izdaje trgovačkim lađama francuske isprave; nameće 
Republici četiri povjerenstva, koja će njemu biti odgovorna za pre- 
hranu vojske, za bolnice, za prometna sredstva, za građevine i za 
javnu čistoću, a imenuje starog konzula Karla Renata La Bručre des 
Rivaux carskim povjerenikom, koji će nadzirati djelovanje vlade. 
Radi nastambe časnika tuđinaca mučila su vlastela i imućniji građani 
grdne muke. Lauriston se ne zadovoljava lijepim stanom Mata Kar- 
tice, nego se preseli u palaču Antuna Sorga (današnju biskupsku pa- 
laču), u koju smjesti i sve svoje adutante; u kuću Orsata Ranjine uđe 
kancelarija ratnog povjerenika, a vlasnik se morade povući u pot- 
kuplje; kad joj poslije petnaest dana jedno topovsko tane probije 


Zid i zabije se u pod, reče povjerenik, da mu je to prvi dar od Du- 


v ( .. .. "A7 . * Hi 
brovčana; Jakob Natali, koji nije u svojoj kući trpio nametljivog 
g0sta, preseli se u svoj skromni dvorac. 

Francuske je vojske dolazilo sve više na područje Republike. 
Reymond, diplomatski predstavnik i Lauristonov politički »adla- 
tus«, sputava slobodu Maloga i Velikoga Vijeća i Senata, i nepre- 
kidno traži novaca. Dubrovnik samo plaća, a da može plaćati, satire 
svoju imovinu, trošeći i gospodarska vrela dobrotvornih zaklada, Tu- 
đinac muči državu, da bi je prinudio, da se sama preda. Međutim 
što više ona upoznaje neminovnost svoje sudbine, to više prkosi 
svome mučitelju. No nju je držala velika moralna snaga. Inače kako 
vrijeme protječe, tako sazrijevaju i karakteri, kojima je sadašnje 
podneblje trebalo, da se razviju. Slabačke su duše gotove na rezigna- 
ciju, ako se bude to od njih tražilo. Ima ih, koji misle, da će jedino 
smrt iskupiti državu od muka; da je ludo precjenjivati snage ove 
državice, kad protivnik ima već cijeli svijet pod sobom; da su po- 
sljedice teže, što je otpor istrajniji. Najbolje je predati se Božjoj 
volji. Republika se pritajila, osluškujući halapljivo, ne će li joj do- 
prijeti do ušiju koji prijateljski glas, ne bi li uočila koje znamenje svoga 
oslobođenja. I doista na europskoj pozornici zbivali se dotada ne- 
čuveni preokreti. Neko vrijeme izgleda, da će se Francuska izmiriti 
s Rusijom i da će se Dubrovniku zajamčiti nezavisnost. No uto stiže, 
kao grom iz vedra neba, Marmontu nalog, da utvrdi visove oko 
Dubrovnika, jer se grad ne smije napustiti. Vijesti se gomilaju jedna 
crnja od druge. Snuždeni narod gledao je, kako se na Srgju gradi 
utvrda, koja će se prozvati »Fort Imperial«, a na Lokrumu druga, 
»Fort Royal«, obadvije da brane grad od neprijatelja Francuske, 

Zaprepaštenje posta još veće, kad je stigla vijest o pruskom 
porazu kod Jene. Grad je samo jedno osjećao, naime da je slam- 
čica u ruci jednog silnika. Trebalo je naći čovjeka, koji će poći 
tamo, gdje se gradi i razgrađuje, u Pariz. Vlada naumi, da ponudi 
Dživu Bozdari, da pođe kao njen poslanik. No taj bogati Sorbo- 
nez, kojega Senat bijaše nedavno ubrojio u svoje članove, da iz- 
bjegne pozivu Senata, nije ni dolazio u sjednice tog zbora. Nato 
bolji od njega patrioti, trgovci, predlože Senatu, da će oni na svoj 
račun poslati i uzdržavati poslanika, kojega zbor odredi; Senat ne 

rimi taj prijedlog, već povjeri tu čast Antunu Sorgu (vojvodi), 
Koji je pred malo vremena realizirao svoju veliku nepokretnu imo- 
vinu i preselio se u Pariz. On je ne mogne odbiti, Međutim, i da se 
Sorgo u tom svojstvu vladao kao svijestan rodoljub, i da je svoje 
velike sposobnosti i sjajnu dokolicu žrtvovao interesima svoga rod- 
nog grada, on ne bi bio postigao, da Republika očuva svoju neza- 
visnost; ali bi ostavio častan spomen o sebi, kao što su ga ostavili 
toliki drugi Dubrovčani, koji su u mnogim težim prilikama sami 
ponudili domovini imanje i život. U Parizu Sorgo pođe Talleyrandu, 

da mu 'se predstavi kao poslanik, no ovaj ne htjede ni primiti nje- 
gova kreditivna pisma, jer bi time priznao Republici pravo, da 
bude zastupana. Francuski predstavnik u Carigradu postizava, da 
dubrovački konzulat mora skinuti dubrovačku zastavu, a dubrovački 
brodovi moraju izvjesiti zastavu Napoleonove kraljevine Italije. 
Ova ih naredba izloži gotovoj propasti, jer će ih Engleska sada 
pohvatati, kad se na njima više ne vije zastava Republike, koju 
ona poštuje. Smrtna osuda države Sv. Vlaha izvršit će se možebit 
sutra. Senat to zna, ali iz puste obijesti prkosi sili; piše bosanskom 
paši i begovima, da se zauzmu za Republiku — njihovu Štićenicu, 
a ovi šalju senatska pisma Marmontu. Najteža uvreda nanesena je 
Dubrovniku 26. prosinca: Državna se zastava Sv. Vlaha od tog 
dana više ne će isticati! 
KA 


Dne 6. siječnja 1808. pozdraviše sa svih utvrda topovi svojom 
grmljavinom isticanje na Orlandu zastave Napoleonove Italije. Pod 
tom zastavom plove i dubrovačke lađe; državni grb se udara na 
isprave; gradski zapovjednik izdaje naredbe u ime Kraljevine; u 
tom istom gradu bira Veliko Vijeće dubrovačke države svoga drža- 
vnog kneza! Malo i Veliko Vijeće i Senat vrše poslove, koje im stari 
zakoni propisuju, i to sve, kao da se ništa nije zbilo, kao da nijesu 
ništa primijetili. Tako su prilike doprle do najvišeg stupnja apsurd- 
nosti. Marmont bješe badava pozvao Senat, da digne tri stotine mo- 
maka za carsku ratnu mornaricu; na ponovni njegov poziv vlada 
odgovara, da to ne može učiniti, te šalje Clauzelu popis svih po- 
vreda dubrovačke slobode. Ujedno Senat zaključuje, da Dživo Ka- 
boga pođe u Pariz kao drugi poslanik, koji će složno sa Sorgom 
raditi oko održavanja Republike, i da se od dana, u koji Kaboga 
krene, izlaže Presveti Sakramenat. Marmont ne dopušta, da Kaboga 
pode u Pariz. Senat izdaje naredbu, da će vlastela, koja se o Uskrsu 
ne ispovjede, biti lišena vlasteostva, a činovnici da će izgubiti službu 
i plaću: naredba je očito uperena protiv masonske lože. Dne 28. si- 
ječnja izabran je po ustavu za Kneza za mjesec veljaču Mato Ghe- 
taldi. Senat 30. siječnja piše Karlu Natali, poslaniku u Carigradu, 
o najnovijim brigama vlade. No poslanik ne bješe ni stigao u Cari- 
grad, jer ga veliki vezir u Drenopolju, po naputku francuskog pred- 
stavnika kod Porte, bijaše uvjerio, da se Porta već živo brine za 
dobro Republike, te ga nagovorio, da se vrati kući; izvještaj, koji 
Natali odmah o tome posla svojoj vladi, ne zateče u Dubrovniku 
Republike, U noći između 30. i 31. bahat je vojnika po kaldrmi 
neobičan; neobično su živahni i razgovori nekih pučana, koji sjede 

u krčmi Jele Mortiđije, tamo za Gospom nedaleko od Dvora; to 
su sve sami francuski pristaše, neprijatelji domaće vlastele. Ranim 
jutrom vrati se i Marmont iz Kotora, a vlada ga iznova pozove na 
bal. General nato zamoli Senat, da se odmah sastane, jer ima nešto 
važno da mu saopći. U taj mah neko živo kretanje vojničkih odjela 
udvoji opću pažnju i zabrinutost. U 2 sata popodne nađu se sena- 
tori na okupu. Oni vidješe pred Dvorom već postrojenu vojsku; 
pogled im se prirodno okomio na susjedni Marmontov stan, te pri- 
mijete, da mu je straža pred vratima pojačana; čeljad im govorahu, 
da su topovi na Lovrijencu, na Srgju i po baterijama u okolici nape- 
reni na grad. Zbunjeni, uplašeni, strahujući od onoga, što će za koji 
čas čuti, gospari uđu u senatsku dvornicu. Za kratko vrijeme uđe u 
dvoranu i pukovnik Delort u pratnji Bručrea i nekoliko stožernih 
časnika, sjedne uz Kneza, izvadi iz dŽepa spis i pročita govor, u 
kojemu reče, da im general Marmont nije htio odmah nametnuti 
novu vladu, jer je mislio, da se u gradu moraju najprije izgladiti 
nesuglasice i nepravde, koje izvižu iz povlastica jednog dijela gra- 
đanstva. No ovi mu nijesu u tome išli na ruku; Štaviše, počeli su 
praviti smutnje, popisali su imena pristaša francuskog režima; opirali 
se isticanju zastave svoga novog vladara, kušali su podmititi bosan- 
skog pašu u svoje svrhe i nastojali vjerskim ophodima i podizanjem 
oltara fanatizirati narod u korist Republike. Priznat će, da je mjera 
prevršila. Radi toga i za samo njihovo dobro general određuje, da 
im se pročita ovaj dekret: Članak I.: Dubrovačka vlada i Senat 
raspuštaju se; članak II.: Građanski i kazneni sudovi se raspuštaju. 
(U ostalim člancima uprava zemlje povjerava se francuskom poslo- 
vođi Bručreu, upravne vlasti ostaju na snazi; građanske sporove 
rješavat će osobiti sud). Dubrovačka republika i i are vlada pre- 
staju. Senatori neka upotrijebe svoj stari utjecaj, da privežu svačije 
srce za novoga vladara, i sami neka budu dobri podanici Njegova 
Veličanstva cara i kralja Napoleona. 


Potreseni od iznenađenja senatori mičahu. Naposljetku ustade 
Dživo Kaboga i reče Delortu, da ni taj čas ni prilike ne dopuštaju 
poduže opravdanje; da je njegova savjest čista, te smije odgovarati 
za lojalnost svojih drugova; Senat se savija pred voljom Božjom. Za- 
traži zatim od Delorta pismeno saopćenje govora i dekreta. U tom tre- 
nutku uđe vojska u Dvor; zauze vrata i državnu kancelariju, riznicu, 
pak carinarnicu i sve ostale kancelarije i stavi na njih pečat. Sena- 
tori iziđoše iz dvorane, u koju se ne će više vratiti. Većini od njih 
udarile su suze na oči. Izlaze polako, oborene glave, jedva prikri- 
vajući strašno uzbuđenje, što im je vrilo u dušama. Razilaze se svaki, 

na svoju stranu, bez oproštaja, kao da pred malo časa nijesu svi 
s nekim užasom slušali smrtnu osudu svoje zajedničke majke. 

Senator Palo Gozze stiže sa strahom na licu kući, koja mu je 
tu preko puta; jedna rođaka pohita mu niza stepenice ususret i 
dašćući ustremi na nj svoje raskolačene oči. — Finis Reipublicae! — 
reče joj jedva čujno Palo. 

Glas o konačnom udarcu pronese se munjevitom brzinom; šaka 
pučana prođe Placom kličući: »Živio imperaturl«; druga, servilnija, 
prezrevši i svoj jezik, vikaše: »Vive notre grand empereur Napo- 
leon!« U dubrovačkoj duši odzvanjala je velika praznina. 

Stari Dživo Kaboga, jedini senator, koji se usudio izjaviti De- 
lortu, da je njemu i njegovim drugovima savjest čista, bijaše u tom 
svečanom času najzgodniji, da zastupa dostojanstvo satrvene države. 
Negdašnji poslanik Republike u Beču i Carigradu, kad je odbio 
podvale i savio se pred Božjom voljom, mora da je svojim gospod- 
stvenim držanjem, stasitom muškom prilikom i plemenitošću cijele 
svoje pojave, učinio dubok dojam na mladog časnika, koji se pukim 
slučajem morao primiti naloga, da jednoj državi pročita smrtnu 
osudu. Ples, na koji vlastela bijahu pozvala Marmonta, nije se odr- 
žao; međutim su francuski časnici održali drugi ples, na kojemu se 
nađoše i njihovi pristaše. 

Car imenova Marmonta dubrovačkim vojvodom — Duc de 
Raguse. Poneke se kuće rasvijetliše. »Grad« šalje odaslanstvo u Za- 
dar, da čestita generalu; Skolopi, koje su Francuzi s njihovim Kole- 
gijem istjerali iz staroga sjajnog zavoda, priređuju u njegovu čast 
iterarnu akademiju. I novi vojvoda dođe u »svoj« grad. Sutradan 


će maire (načelnik) Sabo Giorgi — posljednji dubrovački Knez! — 
prirediti u Rijeci, u čast generalu, »naslađenje od ribanja« — kako 
piše službeni »Kraljski Dalmatin« — a zatim velik ručak u svom 


gruškom dvorcu. Kod Marmonta svako su veče sijela vrlo posjeći- 
vana. Tu se pjeva, pleše, razgovara; poneka vlastela i vladike povi- 
ruju u dvoranu. Jedan odbor namjerava podići visok stup u slavu 
Napoleonovu; na podnožju će osobiti natpis spominjati budućim 
vjekovima odlikovanje Marmontovo naslovom dubrovačkog vojvode. 
General poziva građanstvo u Dvor na veličanstvenu »mudroskupšti- 
nu od skladnoudaranja«. (Tko bi rekao, da to znači »koncerat«?) Te 
prve godine tuđinskog vladanja Dubrovnik dobije od svog vojvode 
novo kazalište od već suvišne zgrade Velikoga Vijeća. 


* 


Kad je mirom u Schonbrunnu (14. X. 1809.) morala Austrija 
ustupiti Francuskoj sve svoje primorje, doda Napoleon pokrajini 

Dubrovniku s Kotorom Korčulu te tako stvori jednu od sedam Ilir- 
skih provincija, koju sastavljahu deset kantona i trideset i pet opći- 
na. Dubrovački život i prilike gotovo i ne primijetiše tu promjenu. 
Svakako je trebalo, da se predstavnici građa pridruže »ilirskoj« de- 
putaciji, koja je išla u Pariz, da se pokloni caru i čestita mu vjen- 
čanje s kćerju Franja I. Pođoše tamo Sabo Giorgi, vlastelin, i Rafo 
Andrović, pučanin. Andrović, francuski pristaša, čovjek učen, 
mason, bio je u društvu poklonika na svom mjestu. Sabo Giorgi, 
izdanak jedne od najslavnijih vlasteoskih loza — koji je kao pogla- 
vica Republike sa svoje kneževske stolice u Senatu morao slušati 
dekret, kojim ga Napoleon svrgava i raspušta vladu, a njegovu domo- 
vinu pripaja svojim zemljama, a sada načelnik zarobljenog grada — 
pođe da se klanja ugušitelju dubrovačke nezavisnosti i slobode. Giorgi 
donese iz Pariza u zavičaj carsku povelju, po kojoj je on sada Comte 
de Empire. Andrović je odlikovan viteškim križem Počasne Legije. 
Međutim umalo da nijesu obojica platili glavom svoju ambiciju: 
ogromna drvena dvorana, koju je austrijski poklisar knez Schwar- 
zenberg dao sagraditi, da u njoj priredi ples u čast carskog para, 
zapali se, mnogi u plamenu zaglaviše, a dva naša Dubrovčanina 
teškom se mukom spasoše. 

Te godine, 1810., dođe i svećenstvo na red, da položi zakletvu 
vjernosti. Nadbiskup Bani pravio je žalostan izuzetak, Velika većina 
svjetovnih i redovnih svećenika položila je preko srca zakletvu, 
samo je on emfatičnim izjavama odanosti izvršio taj svečani čin. 
Kad je poslije četiri godine obećao vjernost caru Franju I., nije 
trebao daftinlist nov govor; ponovio je jednostavno i s jednakim 
ushićenjem svoj besjednički patos iz g. 1810. Prohtjelo se sudbini, 
da se s tim neotesanim i bez karaktera čovjekom završi dugi niz 
dubrovačkih pastira; bio je on osamdeseti. Svećenici, koji su u 
Dvoru oko njega bili, nijesu bili svi na broju; njih trinaest izostade, 
među njima i.veliki patriot Franjevac Antun Agić i Dominikanac 
Ivan Rosaver; jedan pop i dva fratra predomisliše se preko noći 
i sutradan pohitješe da polože zakletvu. Dominikanac Rosaver, veliki 
tumač Sv. Pisma, kojemu se divio i sam papa Pio VII., prebjegne 
preko granice u Hercegovinu, ali ne nađe zakloništa; Turci su ga 
tako dugo zlostavljali, da je tražio smrt kao iskup od muka. Tek. 
8. 1814., po izgonu Francuza, vrati se u svoj rodni grad. Kasnije 
se preseli u Bolognu, gdje umrije kao profesor hebrejskog jezika. Ali 
ni svećenici, koji se zakleše, ne mišljahu drugačije od ove dvojice. 
Napoleonova Francuska bila je po njihovu shvaćanju što i revo- 
lucionarna Francuska; takvo mišljenje potkrepljivahu već prvi ko- 
raci Lauristonove uprave u Dubrovniku. 

Neraspoloženje u narodu i svećenstvu raslo je neprekidno, ma da 
se u građanskom staležu mnogi taj obradovao proglašenoj i u praksu 
provedenoj jednakosti i poniženju patricijata. Sama je francuska 
vlada osjećala, da mala šaka njezinih pristaša ne zastupa Dubrovnik. 
Marmont je doduše tvrdio, da će se grad priviknuti na novi režim, 
jer se čovjek na svašta privikava. Da je to istina, ne bi se g. 1813. 
dubrovačka zemlja s tolikim zanosom bila odazvala vatrenom po- 
zivu Dživa Natali i njegovih drugova. Jedno se ipak ne smije za- 
boraviti: čim su Francuzi zauzeli grad, stali su na nj djelovati 
čari njihove francuske istančane kulture i društvenosti; naročito je 
u ženskom svijetu utjecaj njihove uglađenosti bio izvanredan. Za 
Marmontom nije izostajao njegov doživotni prijatelj Niko Lucov 
Pozza-Sorgo, ni Luko Mihov Bona, prije Marmontov pak Miluti- 
novićev pristaša, ni Antun Kaboga, vatreni mason; s njima su 
išli na generalove sobete i građani Rafo Andrović, talijanski pje- 
snik, kapetan Ivo Kaznačić i drugi. Govor bi se zavrgao obično o 
crnogorskom haranju; general se zanimao za štete, jer da će im 
veliki car sve to naknaditi. Procijeniše štete na trinaest milijuna fra- 
naka, ali ne vidješe nikad ni pare. Pričao im je Marmont, kako je 
Napoleon namjeravao graditi veliki arsenal u Rijeci, za koji je u 
predračun za g. 1813. uvršten jedan milijun, i kako će Dubrovnik 
jednom biti vrata bogatog Istoka. Francuzi su predobili mnogu vla- 
stelu za sebe time, što su (30. LX. 1811.) ukinuli fideikomise, jer oni 


(kadeti), kojima je dotad strogi zakon branio, da imaju dijela u 


nasljedstvima, razgrabiše sada imanja i stadoše ih rastjecati bez ra- 
čuna, Ovim korakom Francuzi pribaviše sebi novih pristaša. Na- 
protiv težak, koji se od njih nadao ukinuću kmetskih ugovora, 
ostao je razočaran. Znatno se u ovoj epohi mnogi nazori predrugoja- 
čiše, neki se ili zaoštriše ili olabaviše. G. 1810. sjaj i moć Francuske 
već su djelovali na dubrovačku dušu, kojoj su kazivali, da što je 
jača Francuska, to je slabija nada u oslobođenje. »Franćezi« brzo 
su se uvjerili, da im korist od te pobjede nije skoro nikakva. U prvo 
doba okupacije, kad je kiša padala, fanatičari su se ogrtali u širok 
plašt, da tako simboliziraju masonsku revolucionarnu buržoaziju; sada 
su stali razvijati stari štit od kiše, koji je nosio i visoki patri- 
cijat. Što je više vrijeme protjecalo, to više je i njih osvajala apatija 
i gledali su nehatno u budućnost. Njihovi drugovi u vlasteoskom 
taboru bijahu ih u razočaranju pretekli; oni brzo razumješe, da su 
doktrinarne teorije i patetični izlivi u kafanama jalove riječi; me- 
dutim, kad bi po kakvom čudu Republika uskrsnula, oni bi prvi 


.poradili, da se liberalno preinači njen poredak prema duhu vremena. 

Između osjećaja, koji su se bez smjera i cilja pregonili u dubro- 
vačkoj svijesti, svijetlio je potajno razborit patriotizam, koji se još 
nikad nije pokolebao, prećutno se grijao i hvatao maha, da u zgodan 
čas osvoji na juriš sva dubrovačka srca: to bješe domoljublje onih 
ljudi, koji su spas i održanje Dubrovnika nazirali u tradicionalnom 
štitništvu austrijskog carskog doma, kao jakog nosioca hrvatske 
krune. Tipični predstavnik toga pravca bio je senator Dživo Ka- 
boga. Austrija, koja je rado primala u svoje odgojne zavode djecu 
dubrovačkog patricijata, učini od Dživova sina Brnje poznatog pod- 
maršala; ali austrijska ljubaznost ne uzdrma u starome Kabogi nje- 
gova čvrsta načela, jer, kad je Austrija sebi podjarmila Dubrovnik, 
on je prvi potpisao protest protiv odašiljanja poklonstvene deputacije 
u Beč. No koliko su ti ljudi mrzili Francusku, toliko su njezine prista- 
še krivo gledali na Austriju, koja im je jedina mogla pomrsiti ra- 
čune, U zadnji čas, kad su najljepše nade svitale, Austrija ih izne- 
vjeri i Dubrovnik joj pade u dio kao gotov zalogaj; ipak njoj vjerna 
stranka nije mogla razložitije graditi svoje nade. 

Dolaze i g. 1812., godina kobne Napoleonove ruske vojne, i 
njezine posljedice. Napoleon međutim ipak pobjeđuje kod Liitzena, 
pa kod Bautzena (2. i 9. V. 1813.): službeni Dubrovnik svetkuje te 
pobjede, ali i sluša glasnike, koji kažu, da su engleske lađe otele 
Lopud i Šipan, i da se na Šipanu sastavila vlada s Jerom Nata- 
li na čelu, da je gospar Jero izvjesio zastavu Sv. Vlaha, i da 
su mnoga vlastela već s njim. Dne 15. kolovoza, na carev imendan, 
svetkovina je izvanredno sjajna. U ophodu sudjeluju mahom časnici 
i činovnici, mole se za pobjedu francuskog oružja — dotad Napo- 
leon nije trebao ničije molitve. I kao da drugih briga nemaju, Fran- 
cuzi uvode u Dubrovnik svečanost zvanu »La Rosičre«; općina po- 
daruje mirazom jednu sirotu, siromašicu; ona se vjenča građanski 
pred »maireom«, zatim je intendant Garagnin uzme pod ruku i od- 
vede u Gospu na crkveni obred, potom u Dvor na ručak. Pred Dvo- 
rom je na večer pučka javna zabava, kao da u gradu nema ni jedne 
duše zabrinute! Ali listopadski dani kod Leipziga potamniše za- 
uvijek Napoleonovu zvijezdu. U Dubrovniku još po neki kliču 
Francuskoj; protiv tih slijepaca piše Luko Didak Sorgo svoje latin- 
= heksametre, koji uostalom ne će izaći iz fioke njegova pisaćeg 
stola: 


Još li se praznom nadom nadimlju vaša prsa? 


Uda više se ne miču, glava kad j* odsječena; 
Kad je presušen vrutak, više s' ne pjenuši voda. 

Sada počinje posljednji akt dubrovačke tragedije. Zauzevši 
Dalmaciju Austrija se zaustavi na: dubrovačkoj granici; patrioti 
misle, da ona ne će dirati u Dubrovnik; on je dakle vlastan, da 
sam odredi svoju sudbinu; uspije li mu, da potjera Francuze, po- 
vratit će državi staru nezavisnost. Ovome razlaganju nije moglo biti 
pogovora, da nijesu spoljašnje tajne sile radile u protivnom pravcu. 
Danas sav svijet ustaje protiv osvajača; Dubrovčani ne će stati 
skrštenih ruku. Na pozornici se pojavljuju nove ličnosti — vlastela 
Vlaho Kaboga, Dživo Natali, Frano i Pijerko Bona i drugi. Prvi 
će izdati domovinu, drugi će s njom pasti. Prvi je inteligentan i 
energičan, ali hladnokrvan, zavidan, tašt; nazire spas domovine ne 
u austrijskom Štitništvu nego u austrijskom zagrljaju, te iščekuje od 
Austrije svoja lična zadovoljstva: zato radi potajno protiv svojih 
drugova, a bacit će obrazinu, kad uvidi, da se nema čega bojati; do- 
čekat će starost pod nazivom izdajice; umrijet će daleko od kuće, 
poradi nekih sramotnih poroka. Dživo Natali predstavlja u jačoj 
mjeri duševno uzbuđenje ostalih vođa pokreta; on je do kraja ide- 
alist, neoboriva je njegova vjera u svetost pokreta, u triumf prava 
svog Dubrovnika; on je duša ustanka; on je posvuda; njegova na- 
zočnost oduševljava; oborit će ga prividno jedan nesporazum, kakvih 
ima u burna vremena, a uistinu srušit će njega i njegove ideale su- 
rova i neumoljiva sila; mirovat će, kad se uvjeri, da je svaki trud 
uzaludan; on i njegovi drugovi proživjet će svoj ostali vijek u 
tihoj povučenosti, i kao pravi patrioti — zaboravljeni. 


Bila je jesen g. 1813. Kad su Englezi zauzeli Lopud, proglasili 
su, da će oni i Austrija pomoći, da Dubrovnik bude iznova neza- 
visan; neka narod pođe s njima, da zajedno protjeraju Francuze; 
»neka se Dubrovčani sjete stare slave, pa neka se bore za slobodu 
svoju i svoga zavičaja«. Proglas je potpisao i austrijski odaslanik 
na engleskoj lađi. Frano Bona oduševljava Konavljane za veliku 
ideju, Pokret se širi, zahvaća svu dubrovačku oblast. Vlaho Kaboga 
u Cavtatu diže narod, a slaba se francuska posada povlači u Du- 
brovnik: Englezi ga imenuju guvernerom Cavtata; Antuna Kabogu 
imenuju guvernerom Stona i Rata, Luka Bonu guvernerom Pri- 
morja. Ne će dugo proći i Englezi će u dogovoru s Austrijom ime- 
novati Kabogu »privremenim guvernerom dubrovačke republike«. 
Austrije još nema, međutim njena se vlast provlači svuda; ona lebdi 
kao zli udes nad pokretom. Posvuda su povraćeni dubrovački za- 
koni, ali zastave, koje zamjenjuju francusku, ili su engleske ili austrij- 
ske: to ulijeva neko nepovjerenje u poštenu dušu Bone i Natalia, 
Oni traže, da im se to razjasni. Napokon Englezi pristanu, da se u 

Cavtatu izvjesi zastava Sv. Vlaha, te je 15. studenoga jedna engleska 
lađa pozdravi dvadeset i jednim hitcem, ali u isto doba izjave, 
da oni ratuju protiv Francuza i da pitanje uspostavljanja Republike 
nije njihov posao. Konavljanima, koji sada rado idu pod domaćom 
zastavom, prilaze Župljani i Brgaćani; svima stupi na čelo Natali. 
Francuskom zapovjedniku Montrichardu je već jasno, da se ne će 
dugo držati; on se najviše boji vlastele, koja idu tamo amo po po- 
dručju; zato pošalje u Gruž i Rijeku Miha Giorgi, pukovnika Na- 
rodne garde, svog još jedinog iskrenog prijatelja, da ih pohvata i 
odvede silom u grad. Miho u pratnji francuskih vojnika izvrši taj 
mrski nalog, ali su njegove uši imale šta slušati, naročito od starijih 
gospođa. Njegova vlastita mati, kad joj sin priđe da je odvede do 
nosiljke, odvali mu zaušnicu. 

Obruč se oko grada sužuje. Pijerko Bona, srčan i zanesen, prodre 
s četicom ustanika do Pila i glavom zabode bijelu dubrovačku za- 
stavu pred sama gradska vrata. U noći 8.—9. prosinca ispade fran- 
cuska posada iz grada u namjeri, da neočekivano navali u Gružu 
na villu Antuna Sorga, u koju Kaboga bijaše prenio svoj glavni 
stan, i u kojoj je te noći bilo kojih šezdeset ljudi, među njima i četica 
engleskih vojnika. Kaboga bješe saznao, da se Francuzi spremaju na 
ispad, ali nije znao, na koju će stranu udariti; zato porazmjesti na 
večer svoju momčad na Pilama, a Dživu Natali zapovjedi, da se 
drži na Bosanci. Budući da do ponoći nije bilo vidjeti neprijatelja, 
Kaboga se vrati sa svojima u Gruž. Međutim Francuzi bijahu izašli 
na vrata Od Ploča i Gornjim Konalom se primicali Sorgovoj villi, 
da udare s leđa. Uto Pijerko Bona, koji jedini nije spavao, već je iz 
opreza obilazio villu, sretne dva francuska prebjega, koji mu jave, 
šta se sprema. Brže bolje razbudi Pijerko drugove, te sa terase 
(Bote) ville i iz bližih kuća, što bijahu već zauzete, nasta živa 
pucnjava. Ustanici se držahu divno; prednjačili su im braća Mato 
i Miho Milić, Pijerko i Marcije Bona. Među prvima pade teško 
ranjen ispod desne sise vrijedni Pijerko, pa jedan Konavljanin, pa 
jedan Englez. Boj potraja četiri sata. U prvo svitanje četa Riječana 
pojavi se na Gornjem Konalu pucajući i kličući: Pobjeda! Nepri- 
jatelj nato uvidje, da ga sreća ne će poslužiti, i povuče se u grad, 
pošto izgubi zapovjednika Thauraua i osam momaka; ranjeno osta 
njih dvadesetak, a desetak zarobljeno. Pijerko Bona preboli doduše 
ranu, ali kad ozdravi, sudbina Dubrovnika bijaše se izvršila. 


Iznenada, 3. siječnja 1814. bane austrijski general Milutinović 


s dva bataljuna banovinskih Hrvata u Gruž. Došao je, kaže, kao pri- 
jatelj, ali niko ga nije zvao. Uostalom, ustanicima su oni saveznici, kao 


pr 


i Englezi. Francuz im je zajednički neprijatelj: »Kad ga protjeramo 
— veli general — uredit će se grad privremeno; kad se opći mir 
sklopi, riješit će se o njemu«. Sad je Dubrovnik gotovo sasvim za- 
okružen. Natali ga blokira s tisuću ljudi sa brdske strane, Austrijanci 
i drugi ustanici mogu ga tući s Boninova i Graca, Englezi s mora. 
Milutinović morade sad krenuti u Boku, jer vladika Petar hoće da 
je priključi Crnoj Gori, a kako se engleski zapovjednik zavadio 
s Kabogom i odjedrio put Visa, Kaboga osta sam na čelu cijele 
vojske. On sad izdaje zapovijedi u ime austrijskog generala, i tako 
postaje i vođom ustanka. Ne pristaje na prijedlog Frana Bone, koji 
se vratio iz Triješća, da se vlastela sastanu i dogovore o svim pita- 
njima, naročito o akciji kod savezničkih dvorova. No Bona nji 
stvar svojom inicijativom. On obađe s Palom Gozzem svu oblast 
dubrovačku, pozove pojedinu vlastelu, te se u noći 18. siječnja 
sastanu u dvorcu Mata Giorgi u Mokošici njih četrdeset i četiri na 
broju, ali velika pitanja nijesu tu našla velike ljude. Uzaludna bješe 
vatrena riječ Bonina i primjer njemačkih slobodnih gradova, koji 
su sami proglasili svoju nezavisnost; pobjedu je opet odnio Vlaho 
Kaboga. Njegova izjava, da on mora Milutinoviću saopćiti sve, što 
skupština riješi, sputavaše tu noć i onako mlaku rječitost vlastele, 
koji mišljahu, da je opasno protiviti se Kabogi, koji je u najboljim 
odnosima s austrijskim generalom i koji uživa najveću popularnost 
među ustanicima. Između primljenih rezolucija dvije su velikog za- 
mašaja: jedna, da Miho Bona u Beču uznastoji, da saveznici pripo- 
znaju pravo Dubrovnika na samoodređenje; druga, da Vlaho Ka- 
boga ostane i dalje kao generalni guverner. Posebni odbor vlastele 
ima izvršiti zaključke toga sastanka. Misija povjerena Mihu Boni 
u Beču bila je međutim glavna stvar. 


45 


POGLAVLJE II. 


Carski general Todor Milutinović von Weichselburg, banatski 
Srbin — Uspomene na Francuze i pobrvaćeni Francuzi u Dubrov- 
niku — Sjećanje na starog kapetana Paska Jakšića — Prvi dani 
austrijske vlasti i posljednji politički čin vlastele — Prevarene nade 
i neuspjeli pokušaji oko Bečkoga kongresa — Sve je uzalud, sudbina 
le zapečaćena — Vlastela iza pada Republike — Odlazak Miluti- 
novića — Masonska loža, tajna »Butiga«, franjevačka ljekarnica i O. 
Inoćencij Čulić — Opreke Dubrovčana prema dalmatinskim suna- 
rodnjacima — Došli su nameti i novačenje — Posjet cara Franja 1. — 
Sudbina državnog arhiva —  Agonija vlastele; sudbina Miha i 
Pijerka Bone, Dživa Natali, Vlaha Kaboge i Antuna Sorga. 


Milutinović došao je, kao ono nekad Lauriston, bez topova, bez 


hrane, bez novaca. Englezi dadoše mu topove, ustanici i narod sve 


ostalo. Dne 22. siječnja Milutinović stade bombardirati grad, sa Ra- 
njinine bašče kod Tri Crkve, upravo s mjesta, koje su stari Dubrov- 
čani zvali »u Kate Orsatove«, zatim sa baterije na Gondolinoj terasi 
iza Graca; to se mjesto i sad zove »Šiškovo«. Bombe ne naniješe gradu 
osobitog kvara. Druge su baterije podignute na Bosanci i Brgatu, da 
biju Fort Imperial. Po svemu moglo se suditi, da je predaja grada i 
proglašenje Republike blizu. Za to niko nije žalio truda; ustanici 
su se srčano izlagali svim opasnostima. Međutim već četvrti dan, 
otkako su bili grad, posla Montrichard svoje parlamentare, ali pre- 
govore s njima vode samo Milutinović i engleski zapovjednik. Takvo 
postupanje ljuti ustanike, oni hoće da se tuže. Kaboga ne mari da 
ih sluša, Oni pomalo uviđaju situaciju: Sami su bez ičije pomoći 
opsjeli grad, pa sad tuđin dolazi, da im otme tu slavu. Milutinović 
i engleski zapovjednik jedva se izbave iz neprilike. Austrijski gene- 
ral požuri se odboru vlastele i izjavi im, da on nije tu, da uspostavi 
Republiku, već da zauzme grad i oblast dubrovačku u ime austrij- 
skoga cara. Vlastela odgovore, da oni ne mogu umiriti ustanike; 
narod se dosada borio za svetu stvar, koju su i Austrijanci i Englezi 
isprva odobravali. Te riječi potakoše Milutinovića, da se nagodi, 
te obeća, da će dvjesta naoružanih ustanika s narodnom zastavom 
ući u grad zajedno sa saveznicima, da će se njihova zastava izvje- 
siti posvuda i da će Kaboga i odbor vlastele vršiti i dalje u oblasti 
dubrovačkoj građanske funkcije. Francuzi uvide, da moraju kapi- 
tulirati, ali da opravdaju kapitulaciju, nagovore potajno neke gra- 


46 





đane, da se pobune. Pobuna buknu, ali sasvim ozbiljno. Gomile svijeta 
opkole Montricharda pred carinarnicom (Divonom), tražeći, da 
preda grad; Miho Krstica napadne gradskog zapovjednika Nardia 
i otme mu ključeve gradskih vrata; Marko Marinović sa dva kovača 
i nekoliko težaka začavli topove na utvrdi pri ulasku u luku, pa 
zauze Revelin; Đorđe Selak, bremenar, razoruža stražarnicu i zauze 
toranj nad vratima Pila; Vlaho Zglav obori topove, koji su bili 
pred Dvorom, i razoruža straže; Ivo Koprivica uhvati majora Pac- 
cionia, koji se žurio na Srgj, da odanle puca na građane. Narod po- 
hita, da posvud istakne domaću zastavu. 
Francusko se gospodstvo svršilo. Kad Dživo Natali vidje, da 
se na bedemima vije zastava Republike, doleti sa svojim Brgaćanima 
i Župljanima na Ploče, da će prvi u oslobođeni grad, ali nađe vrata 
zatvorena. Izađu dva vlastelina, da mu predoče, kako se grad boji 
razuzdanosti njegovih neredovitih četa. Natali nije ništa znao za 
gruške konvencije — Kaboga mu ih nije priopćio — ali ga je neka 
slutnja gonila, da mora preteći saveznike; zato je i zaklinjao, da ga 
puste unutra, jer da je čuo, da se ustanici u Gružu ne slažu sa savez- 
nicima, te namah pošalje kurira u Gruž odboru, da se raspita: od- 
boru nije niko ništa priopćio, a misli, da je i u gradu buknuo usta- 
nak. To čuje Milutinović pa odmah stade da pospješi kapitulaciju, 
ali ne s građanima, nego s Francuzima. U gradu vapiju, jer se boje 
ustaničkih nasilja; ta plašnja tako im se zabije u glavu, da više 
nijesu sposobni da se okoriste prilikama. Sutradan, 27. siječnja, 
kapitulacija bi ugovorena, a da ustanici i građani nijesu ni saslušani. 
Vlaho Kaboga nagovaraše ih, da se ne brinu, da se ne boje, i prepo- 
ruči im, da pripreme grad na dolazak novih gostiju. Brgaćani i 
Župljani s Dživom Natali još su na Taboru i čekaju. da se otvore 
vrata. Ali se vrata ne će otvarati, jer ih jedna šačica engleskih 
vojnika. koje su pustili u grad, čuva, da oni spolja ne provale. Gra- 
đani iščekuju dolazak ustaničkih četa iz Gruža. Od toga časa Vlahu 
Kabogi obrazina više ne treba; on pomalo otpušta Konavljane i više 
se ne pača u ustaničke stvari. Dne 29. siječnja austrijske satnije i 
jedan engleski odjel kreću iz Gruža put grada. Na lađama su na- 
pereni topovi na ustanički glavni stan; drugi su topovi na Boni- 
novu napereni na Gruž, da se ne bi niko primakao Dubrovniku, 
u koji imaju saveznici sami ući. Gruške konvencije surovo su po- 
gažene. U ro sati otvore se vrata Od Pila, te engleski odjel, za 
njim austrijske čete, Milutinović i engleski zapovjednik prijeđu preko 
gradskog praga. Formalna predaja grada brzo se izvrši. Narodna 
garda s Mihom Giorgi na čelu postrojena je na Placi. Milutinović 
upita, koji su to ljudi; kad mu se kazaše, naredi im, da se raspuste 1 

pođu kući. Pored zastava Sv. Vlaha, koje se na Orlandu i na utvr- 
dama viju, izvješene su još austrijska i engleska. U isti čas stiže Dživu 
Natali zapovijed, da sa svojim četama odstupi. Dživovi drugovi 
se nato pobuniše, te nasta čitav lom, koji se ču i u gradu; oni skočiše 
od naprasnog gnjeva, uvrijeđeni i uprepašćeni; pomisliše, da je sam 
Natal: kriv njihovu razočaranju, te udare da mu se osvete. Na kraju 
moradoše i oni pognuti glavu pred silom, te se vrate svojim kućama. 
Milutinović bješe poručio Dživu, ako samo pisne, da će ga dati 
zatvoriti u zadarske tamnice. ' t 

Vlaho Kaboga uđe u grad malo časa poslije Milutinovića, a 
ovaj ga odmah imenova civilnim intendantom Dubrovnika. 

Od časa, u koji je Austrija zauzela dubrovačku oblast, do časa, 
u koji joj je Bečki kongres dosudio tu novu tečevinu, prošlo je 
šesnaest mjeseci. Ipak je već prvi dan po svome dolasku postupala 
s Dubrovnikom kao sa svojom zemljom. Počinje dakle nova epoha; 
ali prijelaz iz pređašnje u novu bit će mučan. ' 

»Oj Minčeto — pjevao je Hidža — ti nadvisuješ sve tvrđave 
ovoga grada, pa s te visine slušaš tugovanje nevoljnoga naroda«. 

General Todor Milutinović von Weichselburg pođe da konači u 
kući vlastelina Pala Gozze. Stan zgodan s otmjenim i najmodernijim 
namještajem, jer ga je Palo sam odabrao u Parisu, kad se pred dvije 
godine vjenčao s Anikom Cadogan-Valois. Stil »empire« vlada u 
stanu i u odjeći dražesne tek osamnaestgodišnje domaćice; surovi 
Todor nije se valjda nadao tolikoj otmjenosti i gospodstvenom do- 
čeku; svakako neotesani soldačina nije se isprva slagao s tom sre- 
dinom. Ženski čari i fini odgoj dubrovačkog vlastelina brzo osvojiše 
osvajača, i časovi, koje je general provodio u društvu tog mladog 
para, bili su najljepši za njegova boravka u Dubrovniku. Mnogo se 
koješta priča o ponašanju tog Srbina iz Banata; kad je gospar Palo 
pokazao gostu spavaću sobu i u sobi što treba za tjelesne po- 
trebe, general mu zahvali, da nije bolestan i da za te svrhe voli 
izlaziti napolje. Pričaju, da je jedne noći mjesto otvorenog polja 
izabrao rastvoren prozor (onaj današnji na drugom podu više vrata 
bivše slastičarnice kafane »Zvicera« na Poljani). Narod, uvrijeđen 
surovim ugušenjem svoje slobode, pridodao je njegovoj slici jetke 


izlive svoje pravedne a nemoćne ljutine. Uostalom, ličnost tog ge- . 


nerala ne zaslužuje, da se njom izbliže bavimo. 

Milutinović se lati i grubih sredstava, da osujeti svaki pokret i 
da uništi sve, što bi narodu spominjalo pređašnju nezavisnost. Sutra- 
dan po ulasku (30. 1. 1814.) Milutinović naredi načelniku Sabu 
Giorgi, da skine s Orlanda zastavu Republike. U mlitavoj duši sta- 
roga vlastelina sijevnu posljednji zračak domovinskog ponosa, pa 

povrnu generalu: »Ne mogu, pripeo ju je. puk!« Na generalovu za- 
povijed skinuše je njegova momčad i izvjesiše crno-žutu austrijsku; 
to su učinili svugdje, gdje se dubrovačka vijala. 

Spuštena je zatim engleska zastava, jer se Englezima žurilo da 
otplove. Oni su izvršili, što im je bilo naloženo, pa su osujetili nade 
patriota; ipak se nijesu osorno ponašali; poneki među njima bili su 
“uvjereni o svetosti ustaničkog pokreta; njihov mladi časnik Macdo- 
nald vazda je s ustanicima bio, sokolio ih i prednjačio im. Njega 
je narod dugo i sa zahvalnošću spominjao. Odjedriše i Francuzi. Oni 
su satrli dubrovačku državu i slobodu; krivi su pustošenju cijele 
oblasti i propasti njenog blagostanja; protiv njih ustao je sav na- 
rod; ipak neka čudotvorna moć usadit će za uvijek njihov spomen 
u dušu dubrovačku i uskorit će čas, u koji će Dubrovčani, kad htje- 
dnu naznačiti vrijeme bolje od poznijega, reći: »Ispod Franćezal«, i 
pognut će neveselo glavu; to će biti čas, u koji će Antun Kaznačić 
reći svome sinu Ivu: »Sinko moj; mi smo pod Republikom bili bo- 
gati; došli su Franćezi, pokrali su nam sve, što su našli, oskvrnuli 
su nam žene i kćeri, a kad ih je vrag odnio, otpratili smo ih na 
brod plačući!« Dubrovčani će se spominjati Francuza; sjećat će se, da 
je njihov veliki car rekao, da mu je Dubrovnik znamenit najviše 
zato, što su Dubrovčani prvo svega ljudi, u svemu valjani, i što su 
oni civiliziran narod usred barbarskih zemalja. Već prvi koraci 


novoga vremena govore, da Dubrovčani ne će tako što čuti od 
Franja I. 


Znatan je broj Francuza, koji se nijesu vratili u domovinu, nego 
su ostali u Dubrovniku, pohrvatili se i postali Dubrovčani. U drugoj 
polovini vijeka konzul Sainte-Marie kipio je podatke o potomcima 
tih svojih zemljaka. Porodično ime nekima tijekom se vremena po- 
hrvatilo. Montaigne, prost vojnik, sakrio se u dimnjak, da ne mora 
s vojskom kući; njegov potomak bio je crkovnjak u crkvi Gosp= od 
Milosrgja, a sestra ovoga učiteljica na Konalu (meštrinja Monta- 
njinka); Taljeran (Talleyrand) bio je župnik na Pilama; pleme nekog 
Toussainta u Dubrovniku se istražilo; Rigaud, upravitelj vojničke 
bolnice, vodio je malu kafanu; kapetan Fouque, koji je došao u 
Dubrovnik s tajnim pismom generala Marmonta za Marka Bručrea, 
ostao je u našem gradu i postao grčkim konzulom; tako i neki Manet, 
Espič, Tex, FIč i mnogi drugi. Descarneaux ostavio je u Dubrovniku 
udovicu, koja je bila ljubavnica Bruerovićeva oca Karla Renata; kad 
je ovoga prognala Austrija, njen sin Angjeo ostane u Dubrovniku, 
gdje su ga mnoga vlastela, osobito Gozze i Pozza, cijenili i voljeli. 
On je kasnije postao konzulom Svete Stolice, pak agentom prvog 

parnog broda, koji je doticao grušku luku. Kad je kontradmiral i 
povjesničar francuske ratne mornarice Jurien de la Gravičre stigao 
u Dubrovnik g. 1858., u času kad je bila buna u Hercegovini i 
plamtio rat između Crne Gore i Turske, i kad su se njegove ratne 
lađe »Algeciras« i »Eylau« pojavile na pomol gradu, pohita narod 
na Danče kao tobože prijatelju ususret. Lađe se ukotviše u Gružu 
pred villom Frana Gondole, koju su časnici odmah prozvali »la 
maison pistache« radi toga, što je bila jasno zelenkasto obojena. 
Tu su se šest mjeseci zadržale, i za to su vrijeme francuski časnici 
stupili u najsrdačnije odnose s boljim društvom, kojemu je francuski 
jezik bio opće poznat i gdje su nalazili i po kojega zemljaka, po- 
sljednji ostatak nekadašnje francuske posade, ostarjelog u spomi- 
njanju jedne veličanstvene epopeje. Ipak to sve nije značilo, da bi 
bili pregorjeli gubitak slobode, kojemu bjehu krivi Francuzi i niko 
drugi. 


Kad su se g. 1880. mornarice europskih država sastale u Gružu, 
da pođu pred Drač, gdje će prinuditi Tursku, da ustuni Crnoj Gori 
Ulcinj, kako bješe odredio Berlinski kongres, francuski časnici i 
momčad dočekani su s neobičnom simpatijom, i to su oni s velikim 
zadovoljstvom primijetili; ali između starije čeljadi, koja se sjećala 
daka die i koja su nekad svojim očima gledala, što su njeni 
rušioci počinili, bilo ih je, koji se nijesu davali zavarati kasnijim 
uzajmičnim simpatijama. Krasna mi je o tome uspomena pomorski 
kapetan Pasko Jakšić, koji je punu sto i jednu godinu poživio. U 
uvali Sv. Martina, gdje je naša porodica ljetovala, zatjecao sam ga 
redovito pred večer, kad se sunce spremalo na počinak. On je sjedio 
na jednom kamenu pokraj mora, jedina živa točka u onoj samoći, 
u dubokoj tišini sutona, sam s uspomenama, koje su mu ujednačeni 
morski valovi u pamet dozivali penjući se nečujnim šumom uz plitku 
pržinastu obalu. Njegov pogled išao je preko morske površine, 
dalje, dalje, do obzorja i preko obzorja, da se ustremi na jednu 
neodređenu utvaru, koju je možebit šarao predosjećaj vječnog po- 
koja. Tako bude u pomorske čeljadi, vične životu nad crnim bez- 
danom pučine i opomeni, koja im iz dubine dolazi. Pripovijedao mi 
je o svojim putovanjima i o raznim zgodama, a u svojem pričanju 
A pozastao bi, da izusti riječi: »Znaš, mali, pet sam godišta na- 
vego pod bandijerom Svetoga Vlaha!« Ova uspomena bila mu je 
u pamćenju urasla mimo sve ostale, te ga salijetala, sani rad i 
mah, prestizala svaku drugu, punila mu pamet i srce. G. 1808. dođe 
kapetan Pasko iz »Inglitere« (Engleske) u Livorno, i tu mu jave, 
da mora spustiti zastavu dubrovačke republike i izvjesiti onu Na- 
poleonove talijanske kraljevine. On da ne će, te zaplovi širokim mo- 

rem ravno put marseljske luke. Tu ga oružnici opametiše; pokori 
se, skinu staru po svim morima prokušanu zastavu Svetoga Vlaha, 
poljubi je i zaplače se gorko. »Baš Franćezi da su me iznevjerili!« 
— dodade starac. 

Austrija se trudila, da izađe pred Bečki kongres s gotovom 
stvari, s već zauzetim Dubrovnikom. Milutinoviću je prva briga 
bila osnivanje svog »Informations-Bureau«-a; glavni suradnik u 
crnom kabinetu bit će O. Inoćencij Čulić. » Te Deum laudamus« za- 
pjeva nadbiskup Bani na misi zahvalnici, kojom je grad zahvaljivao 
Bogu na protjerivanju Francuza, a pred malo nedjelja pjevao je 
»Te Deum« prigodom obljetnice Napoleonova krunisanja. Miluti- 
nović zahvali i Sv. Vlahu, te htjede da na svetačni dan 3. veljače 
bude velika slava. Toga dana građani doživješe nešto, zbog čega se, 
bit će, premetnuše u grobovima katoličke kosti njihovih predaka: Milu- 
tinović, Srbin i pravoslavac, sjedi u katoličkoj stolnoj crkvi na po- 
zlaćenom prijestolju nekadašnjih dubrovačkih knezova i s dupli- 
jerom u ruci, kao nekad knezovi, ispraća procesiju oko grada! Pet- 
naest dana po protjeranju Francuza on odredi, da činovnici i sve- 
ćenici polože privremenu zakletvu vjernosti caru Franju I. 


* 


Međutim stare se svađe užestiše zbog generalova neopreza i ne- 
shvaćanja. Morao se u Dubrovniku očuvati »status quo ante«, ali 
Milutinović izradi od zadarske gubernije, da se stave na snagu stari 
dubrovački zakoni i ukinu francuski: time on mogne zbaciti neke. 
činovnike i imenovati mjesto njih svoje ljude. Posljedice su neizbježne: 
potkazivanja su na dnevnom redu; potiču se strasti i osvete: 
patrioti upotrijebe čas, da zaskoče svoje protivnike, stare francuske 
i nove austrijske pristaše; jaoh onome, koga izobliče ili potvore, da 
je mason, a u uvjetima kapitulacije stajalo je, da se ne će svrgavati 
činovnici. koji su služili za francuske vladavine. Milutinović se pre- 
stravi od tolikog broja masona; i eto gdje Karlo Natali zamijeni 
Rafa Androvića. Mato Gradi Antuna Chersu, Petar Sorgo kapetana 
Iva Kaznačića, Dživo Bozdari načelnika Saba Giorgi; Dživo Ka- 
boga imenovan je za sudskog predsjednika, Niko Nikov Pozza, 
Luko Gozze Tabakin i Mato Altesti imenovani su za općinske pri- 
sjednike i t. d. Zabuna je velika. General doziva izvana neke funk- 
cionare, ali ovi ne razumiju dubrovačke zakone pisane latinski i tuže 
se na jezične teškoće. Narod im odgovara: — A ko vas ie zvao? — 
Milutinoviću i intendantu Kabogi nedostaje politička sprema; ipak 
u travnju car odlikova Kabogu viteškim križem Leovoldova reda. 
Vidjet ćemo, zašto mu ga je car kasnije oduzeo. 

Kad dana 6. travnja Napoleon abdicira, po Milutinovićevoj 
zapovijedi vojnička glazba svira na Placi! Sve se u Europi sprema 


s . . V . . . . 
za konačna rješenja; pregnuše na posao i dubrovački patrioti. Milu- 


. . sd . v . ... 
tinović zna za njihove tajne sastanke, zna, kako Božović agitira u 
Carigradu i Bona u Beču. Kad >»Ilirske provincije« budu doznačene 
Austriji, premru patrioti od jada; objavu razdre Gjore Bettera; 


Frano Bona glasno protestira i svrši u Lovrijencu u zatvoru. Vlaho | 


Kaboga je zabrinut; ne zna pouzdano, šta će sutra biti; nastoji da 
steče nanovo povjerenje vlastele. Jednog ih dana Kaboga sazove 
kod Nika Sorga i tu im priopći, da vlada traži, kako bi se težački 
narod izjavio za Austriju, i kako bi zgodno bilo, da se među teža- 
cima poradi protiv te namisli. Pođu odmah četiri vlastelina, da obađu 
sela, ali o tom austrijskom nastojanju ni glasa. Malo stade i oni sa- 
znaju, da ih je Kaboga prevario, da ih može ocrniti pred vlastima. 
On preprtlja u stari tabor, pa od tog mu časa naziv »traditur« (od 
tal. traditore — izdajica), koji ga otprati do groba. Vlastela otkriju 
Milutinoviću kratki povratak Vlahov u njihovo kolo, i to se živo 
kosnu generala; nikad se više iskrenost ne pojavi u njihovim među- 
sobnim dodirima. 

Naskoro Kaboga pozove po višoj naredbi načelnika Dživa 
Bozdari, da dade od vijeća izabrati delegate, koji će prikazati caru 
osjećaje lojalnosti dubrovačke zemlje, budući da su već neke du- 
brovačke općine pokrenule tu misao (?). Sastane se vijeće dvaput 
badava; većina misli, da je biranje delegata ostavljeno na online 
manjina drži, da se radi o zapovijedi; na posljednjem glasanju, protiv 


biranja delegata glasuju sva vlastela i dva građanina; za biranje 


glasuju tajnik dr. Luko Stulli, neki pučani; među njima Gjanluka 
Zuzzeri i Lujo Tromba, i četiri Židova. Kaboga navaljuje, da vijeće 
mora slušati i da će se smatrati buntovnikom, ko ne dođe glasati. 
Tek na trećoj sjednici izabrani su sam Bozdari i Karlo Natali sa 
TO protiv 8 glasova. Na toj sjednici neko izruči načelniku glasoviti 
»Protest vlastele«, 

U tom spisu, koji je i posljednji akt vlasteoskog zbora, ovaj 
ignorira proglašeno pripojenje, ustaje protiv odašiljanja delegata, 
koje bi značilo što i odricanje nezavisnosti, tim više, što općinsko 
vijeće nije slobodno izabrano, pa ne zastupa nikoga; protestira, što je 
vijećnik Frano Bona protiv zakona zatvoren, i što je jedan časnik 
protiv zakona tu na sjednici; Austrija je privremeno ovu zemlju 
zauzela, pa dok se ne vrati sloboda, jedini je predstavnik naroda 
odbor, koji je izabran 18. I. 1814.; nezakonito je dakle sve, Što je 
vijeće dosad riješilo i što će ubuduće rješavati. — U proglasu Milu- 
tinović kaže za taj Protest, da je pisan »u nastupu pomame«. Na 

Protestu potpisan je skoro sav patricijat. Sutradan general dade za- 
tvoriti u g sati izjutra sve potpisane gospare, svakoga u svojoj kući, 
svakome pred vrata metne po dva vojnika, neka ih domaćin hrani, 
vojnički zapremi njihove ljetnikovce i poruči im, da će biti odagnani 
iz Dubrovnika i njihovo imanje zaplijenjeno. Koji su u državnoj 
službi, onaj čas su otpušteni. To je bilo i odviše, da se slomi njihov 
otpor. Sutradan Karlo Natali izjavi, da se pokorava; za njim se 
pokoravaju ostali, osim neznatnog broja njih. Ne proteče ni mjesec 
dana, i gospari objašnjuju u pismu Milutinoviću, za čim je upravo 
išao njihov Protest; napadaju prevrtljive obožavaoce bilo kojeg su- 
verena i njihove sramotne podvale, ali ne kriju svoju nemoć. Dana 
15. rujna — poslije službe u stolnoj crkvi — odabrani su bez 
ičijeg protivljenja delegati, koji će poći u Zadar, da polože za- 
kletvu u ime sve dubrovačke oblasti; zatim Milutinović zapovjedi, 
da s njim ostanu u crkvi samo vlastela; tu ih on strašno izgrdi zbog 
Protesta te se izdere: »Jesu li vaša momčad kod Leipziga ginula?« 

Dana 1. listopada dođe naredba, da delegati ne dođu u Zadar, 
već da će se »posjednici« — tako vlada sad nazivlje vlastelu — za- 
kleti svaki osobno pred generalom. Ovaj se akt odmah i svečano izvrši 
u Dvoru, gdje je skoro svaki vlastelin nekad sjedio kao Knez; ostali 
narod zakle se u stolnoj crkvi pred općinskom vlasti. Jedna kona- 
voska općina odrekne zakletvu, ali major Widmann sa četiri stotine 
momaka pođe tamo i »uspostavi red«, Pokornost ne ublaži sudbinu 
vlastele, jer im je kratko vrijeme poslije toga oteto pravo, da izlaze 
pred sud kao advokati ili postulanti. Međutim njihovu mučenju 
dođe kraj: jave iz Beča, da im car prašta Protest i ostalo. Da iskažu 
i Milutinoviću svoju zahvalnost, oni prirede ples njemu u čast, ali 
samo u zadnji čas i pod tuđim pritiskom pozovu na ples intendanta 
Kabogu; to strašno uvrijedi časnike i vlasti. Sutradan vlastela, koja 
su bila javni činovnici, otpuštena su nanovo. Svali im se brzo s ra- 
mena i ta pedepsa,.te se oni mogoše povratiti u javnu službu. Vlada 
je s njima postupala kao s neposlušnom dječicom: 


U to vrijeme Bečki kongres bijaše otpočeo radom. Odbor, iza- 
bran u Mokošici 18. siječnja 1814., imađaše svoje opunomoćenike: 
Miha Bonu u Beču, Antuna Sorga u Parizu, Miha Božovića u Cari- 
gradu. Bona, čovjek bez zrnca energije, mučen svojim osobnim briga- 


ma; Sorgo, egoist; Božović, žarki patriot u neodgovornoj sredini. 


One noći, kad je zatvaran patricijat poradi Protesta, Dživo Natali 
umače na Lopud k bratu Jeru; poznije na poziv vlastele preveze se 
preko Krfa i Malte u Carigrad, gdje odmah pohodi Božovića. Bo- 
žović bijaše u Carigradu poslovođa pruskog kralja Friedricha Wil- 

helma III. On se u isto vrijeme zauzimao za interese svog Dubrovnika 
s takvom predanošću, da je malo koji poslanik Republike toliki pa- 
triotski rad razvio i toliko postigao kao. on. S Božovićem mogu se 
usporediti oni dubrovački brodski kapetani, koji su u dalekim lu- 
kama neprestano strahovali za sudbinu svoga zavičaja. Dok su za- 
povjednici dalmatinskih brodova mahom položili zakletvu, odre- 
koše je svi dubrovački zapovjednici. Vlastelin Antun Sorgo u Pa- 
rizu nije ni sada ništa učinio. I kad je Francuz mučio njegovu 
domovinu, teško se isprva rješavao i da samo odgovara na očajna 
pisma iz domovine. Kad mu se prikaza kurir, kojega je 1809. g. 
poslao Senat, te ovaj spomenu Republiku, uteče mu se Sorgo u riječ 
i, kao da je pao s mjeseca, upita ga: »Republika! Što! Još je vrag 
nije odnio?« Ovaj usklik, doziran duhovitim cinizmom, čisto je du- 
brovački plod, ali se može jamčiti, da je vlastelin znao, šta je od Re- 
publike. 

Drugačiji je patriot bio Dživo Natali, koji je na trošak svoga 
mršavog imanja pošao g. 1807. u Milan, da uje od vicekralja 
Eugena, što je Napoleon riješio o njegovoj domovini. Tek poslije 
Leipziga ovaj se Napoleonov entuziast rastrijezni, ali je već 
bilo prekasno. Poznije je uložio svoje rijetke sposobnosti u obranu 
potvarane domovine i tako okajao plemenito svoju nekadašnju 
ravnodušnost. Miho Bona, koji je od odbora vlastele imao nalog, da 
u Beču agitira i traži od savezničkih dvorova, da se uspostavi Re- 
publika i da u tu svrhu jedan odaslanik »suverenog patricijata« 
sudjeluje u kongresu, nije ni prikazao saveznicima svoje kredenci- 
jale; on je samo u nižim redovima bečke gospode agitirao. Bez 
sumnje, on se nije mnogo nadao u uspjeh svoje misije, a bojao se 
posljedica toga neuspjeha. Ali i to Austriji brzo dodije, te ga redar- 
stvo otpremi na etape u Triješće, odakle nastavi brodom put u Du- 
brovnik, Otac vatrenih patriota Pijerka i Frana Bone prispije 25. 
II. 1815. u svoj grad, pokunjen i sa sinjim teretom na srcu. 

U prvoj fazi Bečkog kongresa pojavljuju se neki povoljni zna- 
kovi; oni razbude nade, koje su tinjale, i potaknu energije, koje 
su dogorijevale. Vlastela se smatrahu slobodna, bez ikakvih moral- 
nih obveza, jer dok u kongresu europskih vlasti ne padne odluka 
o Dubrovniku, iznuđena zakletva vjernosti ima samo privremenu 
snagu. Iznenada puče glas, da je Napoleon ostavio Elbu i iskrcao 
se na francusku obalu. Milutinović javi u Zadar, da ta vijest mje 
pobudila nikakve senzacije; njom se zanimala samo tako zvana »Bu- 
tiga« a s Butigom neki Francuzi, koji su ostali u Dubrovniku. Ge- 
neral se ljuto varao: nikad koliko tom prilikom nijesu Dubrovčani 
bili uvjereni, da im je Austrija samo privremeno u kući. Tih dana 

reče povjerenik Reha: »Neka se Salamankezi kolju sa Sorbonezima; 
vidim, da su svi složni, kad se radi o Republici«. Ali nije pazio, 
da je Dživo Natali na tu veliku vijest sagnuo glavu i rekao: »Sve 
je svršilo«. I glasu, dabome lažnom, da Napoleon već šalje svoje 
uhode u Dubrovnik, povjerovao je sav grad. (U to vrijeme u večer 
izađe štampom zbirka latinskih i talijanskih pjesama, u kojima 
Rafo Andrović, izdavač zbirke, Tomo i Antun Chersa, Luko Stulli 
i drugi »kušaju da dadu oduška svojoj radosti, što je njihova do- 
movina sad sastavni dio carevine«. U Androvićevoj je pjesmi Franjo 
I. »austrijski Jupiter«!) 

Bečki kongres nastavi svoja vijećanja, ali udari drugim putem: 
sad će vlasti postupati bezobzirno, bez smilovanja. Ova pomisao 
zavlada cijelim svijetom, ali ne poremeti sasvim ustreptalu dušu 


dubrovačkih patriota. Malo ko je razlagao, da Dubrovnik s Ko- 


torom sačinjava samo jednu od Ilirskih provincija; u tom sklopu 
ne priznaje mu se nikakav osobiti položaj; kad Kongres dosudi 
Iliriju caru Franju, dosudit će mu i Dubrovnik. Svakako, da ne 
bude pometnje, Kongres u sjednici 27. svibnja 1815. konačno riješi, 
da Dubrovnik i njegova oblast imaju pripadati austrijskom carskom 
domu. Vijest o tome dugo će otezati, dok stigne u Dubrovnik; do 
tog dana posljednji zračak nade ožaravat će lica vjernih patriota, 

Srpnja mjeseca te godine pisao je komesar Reha: »Svaki, pa i 
najneznatniji događaj potkrepljuje nadanje vlastele; to im je jedina 
utjeha. U dosad objavljenim člancima Bečkog kongresa Republika 
se ne spominje; prema tome oni misle, da će biti koji tajni članak 
i da će pitanje o Dubrovniku doći kasnije na raspravu; po njima 
Dubrovnik je privremćno u austrijskim rukama. Doduše izgleda, da 
je baš tako: u gradu, kaogod i po selima, Austrija se ni po čemu 
ne očituje; austrijski zakoni još nijesu stupili na snagu; patent, 
kojim smo uredili kmetske odnose, izdan je privremeno, pa se malo 
ko na nj osvrće; obećana organizacija Dalmacije, Dubrovnika i 
Kotora još je na papiru, pa ovdje tvrde, da će je dobiti samo Dal- 
macija i Kotor i da će Austrija držati Dubrovnik, dok ne bude 
proglašena njegova nezavisnost. (Porezni ured izdaje priznanice na 
francuskom jeziku; na školskim pečatima dugo će se još viđati lik 
Sv. Vlaha; dubrovački novac ostat će službeno u tečaju do g. 1817., 
a prećutno i kasnije). Mnogi se nadaju u posredovanje Turske; 
Turska će ustupiti Austriji neko malo područje. Austrija će napu- 
stiti Dubrovnik 1 Turska će iznova utjerivati stari danak. Ako im 
Božović i zet mu Karaman to u Carigradu izrade, Republika će 
ovu dvojicu upisati u vlasteoski zbor. Ne zna se, šta oni odanle 
Pišu, jer njihova pisma dospiju u ruke Jera Natali, guvernera du- 

brovačkih otokA, i njegova adlatusa Marcija Bone. Jero i brat mu 
Dživo nijesu bogati, kao što su Pozza, Gozze, Sorgo, Giorgi i drugi, 
ali jedni i drugi Žrtvovat će sve, što imaju, da podmire troškove 
agitacije. Ima ih, koji su puki siromasi, pa bi pametno bilo pozvati 
aa državnu službu izvan Dubrovnika; uostalom neki to potajno 
žele«, ' 


Dživo Natali stigao je u Carigrad 1. VIII. 1815., kad je Kon- 
gres bio s Dubrovnikom gotov; on sada zna, kako se uprav to & 
tanje riješilo, pa ne će da slomi za uvijek uzdanje svojih prijatelja. 
Ali se patrioti hvataju i za slamku, pa u njegovim pismima čitaju 
i što Dživo ne piše. Natali je obično naslovio svoja pisma Brnji 
Gozze, poznatom posredniku za tajno dopisivanje, koji je u tu 
svrhu boravio na Malti; Gozze bi proslijedio dopise Jeru Natali 
na Lopudu, a Jero potajno prijateljima u grad. Jednog rujanskog 
dana, bez sumnje u teškom nastupu očajanja, vlastela su se riješila 
da pošalju u Beč deputaciju, koja bi prikazala caru poklonstvenu 
adresu; načelnik Bosdari, ženijski kapetan Kaboga, Luko Gozze i 
još neki načiniše svaki svoj nacrt adrese; sam Niko Pozza Stari 
le da je pristajao na taj korak. Čim se nacrt odabrao, stali su se 
sakupljati potpisi; u vladinoj sredini za čudo je raslo zadovolj- 
stvo. Iznenada potpisivanje zapne i adresa dospije u špag Dživa 
Kaboge, Vlahova strica i oca ženijskog kapetana. Vlastelu bjehu 
.od njihove namjere odvratile riječi, kojima im je Brnja Gozze po- 
praćao jedno Dživovo pismo: »Ovi čas došlo mi je jedno pismo 
Dživovo iz Carigrada, »in cui mi scrive« (u kojem mi piše), da još 
ima parangala u moru«. (Parango: ribarski alat — kanap). Redarstvo 
se uvelike ljuti; Natali mu mrsi račune; uz to ono čuje, da se gospa 
Mare, udovica Džona Resti, ovako izrazila: »Čim nam Repu- 
bliku povrate, podignut će se Dživu spomenik«. Vlada zaplijeni sve 
Natalievo nepokretno imanje. 

Koji mjesec prije toga pade sumnja na općinskog tajnika Bara 
Betteru, da i on snuje protiv Austrije. Vlada bješe povirila u pismo 
iz Genove 5. IV. 1815., u kojemu njegov brat Vito piše: »Idem u 
Pariz, da poradim za vaše oslobođenje. Nadam se, da ću za Šest 
mjeseci banuti u grad u plaštu i s vlasuljom na glavi. Reci našima, 
da spale povijest; neka Rafo Gozze zna, da ćemo u rujnu zajedno 
na grlice, Može nam pomoći samo Robinson (Napoleon), koji nas 
je uništio preko svog vraškog Marmonta«. Vlaho Kaboga požuri se 
da pošalje pismo zadarskoj vladi s preporukom, da se pospješi orga- 
nizacija dubrovačke zemlje, jer da će samo na taj način ići u glavu 
republikancima, da je Dubrovnik careva zemlja. Redarstveni povje- 
renik Reha posumnja u autentičnost toga pisma i u Kabogin veliki inte- 

res za Austriju. Stvar se dugo vukla: na kraju državna vlast dade pre- 
tražiti Betterin stan i otkrije njegovo dopisivanje s Matom i Lujom 
Pozzom, u kojemu se neka Mare Mala često spominje. Dopisivanje je 
odavalo Betteru kao republikanca, koji je na kraju uvidio, da je 
Dubrovnik već austrijski grad; Mare Mala, razumije se, znači Re- 
publika, Bettera bude zatvoren protiv mišljenja povjerenika Rehe; ovaj 
je poslan u Dubrovnik, da razvidi tu stvar i uopće da bude uz bok 
Kabogi i Milutinoviću kao uman i iskusan činovnik. Doista, Bettera 
je pušten nabrzo zatim na slobodu, pružena mu je potpuna zadovolj- 
ština, i poslije pet godina imenovan je za političkog pretora. Smi- 
ješno je, da je prvih dana prosinca sama »Wiener Zeitung« išla na 
ruku nadanju Dubrovčana. Tom se prilikom Reha strašno naljuti 
na bečki službeni list, koji je neoprezno donio, da turska vlada 
Živo radi za uspostavljenje dubrovačke republike. »Opet su vlastela 
neodlučna, hoće li i or onu svoju poklonstvenu deputaciju u Beč. 
Ne možemo se ničemu od njih nadati; bolje bi bilo, kako sam već 
jednom predložio, da se rasiju tamo amo po monarhiji. Čujem, da je 
taj dopis poslao Antun Sorgo iz Pariza«. : 

Nego i ovaj put gruba realnost otrijezni Dubrovčane. Izjave 
odanosti i naprasno đipanje duha nezavisnosti redaju se naizmjence, 


pa vlast pita Rehu, može li se uzdati dajbudi u Dubrovčane, koji 


su državni činovnici? »Oni se mogu smatrati — odgovara povjerenik 
— za austrijske pristaše; razumije se, da su neki to iz uvjerenja, 
ali mnogo ih je, koji su iz razboritosti; ima ih i koji se još ne usu- 
duju izjaviti kao takvi; svakojako čini mi se, da ti ljudi nemaju 
vođe«. Vođa i utvrđeni program prištedjeli bi im više nego jedno 
razočaranje i poniženje. Krajem te godine pojavi se kuga u Dal- 
maciji; vlada pozove odbor vlastele, kojima je priznavala veliko 
iskustvo u sanitetskim stvarima, da odredi, šta treba i s obzirom 
na modernije nazore; oni odgovore, da ne će nego po starom sistemu 
i ne će, da u odbor stupi, ko nije vlastelin; najzad moradoše slušati. 
"Tog istog mjeseca vlada izruči Niku Pozzi Starome okružnicu, kojom 
se dasa pozivaju, da bi, kako koji može, ublažili nevoljne prilike 
težaka; Pozza je imao da potpiše cirkular i da ga dade potpisati 
svojim drugovima; nego Pozza ne će, pa s njim ne će ni ostali; nato 
Miletinovit zapovjedi, da to odmah učine, i Pozza i ostali odmah 
su potpisali. Vladin pritisak djelovao je bez napora. Neki viđeniji 
Antunini i Lazzarini, dva Gozze, po jedan Gondola i Zamanja, četiri 


Ghetaldi, jedan Kaboga, tri Sorga, tri Sarake čekaju od Milutinovića 
ili od Vlaha »traditura« milostinju, da dobiju koje mjesto u držav- 


. o 


noj službi; nevolja lomi njihovu otpornu snagu. Sav Dubrovnik 
gleda uznevjereno u budućnost. ' 

Kad je Dživo Natali stigao u Carigrad, nadgrobna ploča, 
kako rekosmo, već bješe pala na njegovu mrtvu domovinu. Ipak 
naš vlastelin ne klonu duhom. On se brzo uvjeri, da Turska niti 
može niti hoće da što učini za Dubrovnik; ni ostala vrata, na koja 
je zakucao, nijesu mu se otvarala. On se riješi da složi poziv na 
europske vlasti. Piše pismo samome Franju 1. i papi Piu VII. Poziv, 
koji su imale odmah donijeti sve europske važnije novine, izađe 
tek I816. god., kad je Bečki ugovor već bio ratificiran. Na pisma 
caru i papi ne dođe nikad odgovor. 

Od plijena dubrovačkog još je preostajalo da se pokupe mrve. 
Englezi bijahu zapremili otoke g. 1813.; po Bečkom ugovoru oni 
su sada pripadali Austriji. Prema tome Milutinović s odjelom 
momčadi = aza se, da ih primi od Engleza; on je tamo vidio, gdje 
se uz englesku zastavu vije i ona Sv. Vlaha; po svoj prilici vidio 
je na Šipanu i Mata Sorga, latinskog pjesnika, koji se do toga dana 
razmetao odjeven u crnoj tozi i s vlasuljom na glavi, kao da je 
u sjednici Senata, i svako jutro penjao se na neki vrh i iz durbina 
gledao, vije li se na Srgju zastava dubrovačkog parca. Rekoše Mi- 
lutinoviću, da oni još nemaju nikakve instrukcije, da ih predaju. 
General se vrati u Dubrovnik praznih ruku. Na mjesec'dana zatim, 
16. VII., pođe nanovo, pa ovaj put dobije Koločep, Šipan, Mljet, 
Lopud, Korčulu i Lastovo. Kad je đošao na Mljet, glavar ga dočeka 
riječima: »Kad ste došli, dobro ste došli; samo nemojte na staru zemlju 
stavljati nove zakone«. Povrativši se u Dubrovnik Milutinović sazove 
građane u stolnu crkvu, i tu s propovijedaonice, na javnu sablazan, 
Oštrim tonom po vojnički javi, što je Bečki kongres odlučio o nji- 
hovoj domovini. Da se građani uvjere, da se tragedija do kraja odi- 
grala. god. 1815. smrću osamdesetog nadbiskupa Nikole Bani svrši 
i nadbiskupija dubrovačka; uveden je austrijski kazneni zakonik i 
civilni pravilnik i ukinut prizivni sud; Dubrovnik ni na kojem 
području nema više odlučnu riječ; tu riječ imaju sada Zadar i Beč. 
Sabo Giorgi odriče se francuskog grofovstva i pita vladu, da ga 
Prizna za carevinskog grofa (Reichsgraf), kao da se dubrovačko vla- 
steostvo više ništa ne broji, a vlada mu molbu odbija; Rafo Andrović 
natakao je na prsa red Željezne Krune, a dosada se Dubrovčani nijesu 
smjeli kititi stranim odličjem. Mala doista utjeha, Što te godine u po- 
pisu najpouzdanijih činovnika Dubrovčana izvjestitelj piše: »Badava! 
Ni ovi nas ne vole, a znamo, na što uvijek misle«. Godina 1816. uve- 
ćava zamašaj pređašnjih događaja: u naponu je uvođenje svih austrij- 
skih zakona. Mjeseca veljače ukinuta je imtendancija; Vlaho Ka- 
boga lišen je svakog utjecaja na javnu stvar, ustanovljeno je okružno 
poglavarstvo, i tako Dubrovnik (s Kotorom) sačinjava okružje slično 

splitskome i zadarskome. Poglavar baron Locella prikazuje se u 
vojezičnom proglasu pod teško razumljivom titulom »vojvode oko- 
lišnog i tvornog savjetnika od vladanja« i kaže Dubrovčanima: »Mo- 
žete se temeljito uzdati u blagodarnu(?) milost jednoga kralja, koji 
jest otac svakoga svoga puka«. Travnja mjeseca krenu u Iriješće 
čestiti i poštovani patriot vlastelin Niko Nikov Pozza Stari i 
pjesnik Jako Betondi, da se kao odaslanici grada i kotara poklone 
vladaru. Prijatelji iščekuju s nemirom u duši povratak vrloga Pozze; 
razgovor toga nepregibljivog starine s carem najbolje će osvijetliti si- 
tuaciju. Ali Pozza piše odmah po audijenciji, da je svako nadanje 
uzaludno. Na mjesec dana poslije toga sastanu se u stolnoj crkvi pa- 
tricijat, građani i narod svake ruke na zadušnicama za caricu Ma- 
riju; tom prilikom krilate riječi O. Maslaća sastigle su pod crkvenim 
kubetom njegove nedavne vruće molitve za pobjedu Korzikanca, 


* 


Ovo je čas, u koji vlastela nijesu više nikakav politički faktor 
u povijesti svoga grada. Njihova se zajednica razvrgla; vrijeme ih zove, 
da se svak za se misli, a i onako već odavna svak svoju brigu brine. 
U isto doba i broj se sužuje, oni postupno iščezavaju; zato treba 
da vidimo, koliko ih je, dok ih još ima. O tome se mnoga riječ 
povela, ali točnih podataka nije još niko iznio; obaviješteni smo 
samo donekle, naime po broju punoljetne muške vlastele. Kako je 
poznato, oni su postajali doživotnim članovima Velikoga Vijeća, 
čim bi navršili 18. godinu Života, pa njihova imena točno su na- 
značena u »Zrcalu« Vijeća. Prema tome popisu bilo je uoči pada 
(31. 1. 1808.) 95 vijećnika, dakle punoljetnih muških članova pa- 
tricijata, i to: 9o podijeljeno među 17 porodica (11 Sorgo, Io 
Gozze, 8 Kaboga, 8 Pozza, 8 Zamanja, 8 Saraka, 7 Ghetaldi (Vlaho 
Šiškov ušao je u Vijeće na 2. III. 1807., te bio je najmlađi vijećnik), 


5 Bona, $ Giorgi, s Menze (Gjuro Klemov postao vijećnikom još 


na 17. IV. 1726., pa je bio najstariji vijećnik), 4 Gradi, 4 Natali, 
2 Cerva, 2 Ranjina, 1 Bozdari, 1 Resti, 1 Zlatarić) i 5 vijećnika 
po I iz domova Bassegli-Gozze, Bonda-Giorgi, Giorgi-Bona, Pozza- 
Sorgo i Sorgo-Cerva. Svega dakle 95 vijećnika. Ovi posljednji domovi 
su ogranci gore navedenih porodica, jer kad koji vlastelin nije imao 
muške djece, ostavio bi svoje imanje kojemu srodniku uz uvjet, da 
svome prezimenu pridoda njegovo; a pošto su vlasteoska imanja 
bila fideikomisi, to srodnikova braća — ako ih je bilo — niti su 
što od toga imali niti su svome porodičnom imenu pridodavali ono 
drugo. Uostalom ova dvostruka prezimena pojavljuju se posljednjih 

godina prije propasti. Ako je dakle u siječnju kobne godine 1808. 
bilo svega 95 punoljetne muške vlastele, i ako ovima dodamo pri- 
bližni broj žena i djece, možemo uzeti, da je u to vrijeme bilo 
230—250 vlastele, podijeljeno na 17 porodica — a pamtimo, da je 
od svake porodice bilo po više domova! Svakojako broj se porodica 
strašno smanjivao, jer ako ih je oko polovine IŠ. v. bilo 33, po- 
četkom 17. v. bilo ih je 27, a polovinom 18. v. 22. G. 1816., 
na dvije godine otkako je Austrija zauzela Dubrovnik, ima 16 po- 
rodica sa 78 punoljetne muške vlastele (prema popisima Inoćencija 
Čulića i drugim podacima austr. redarstva); krajem periode, o kojoj 
u ovoj knjizi pričamo (1880.),(bilo je još 12 porodica. (Nestali su 
čak i toliki domovi Sorga, kojih je u drugoj polovini 18. v. 
bilo u Velikom Vijeću 7 zastupanih sa po nekoliko članova; protiv 
te njihove premoći bješe ustala stranka Gradića i tražila, da oni ne 
smiju na glasovanjima imati svaki po jedan glas; pošto to nije po- 
stigla, ona izađe iz Vijećnice, i Republika ostade dva mjeseca bez 
vlade; ipak se red i mir nijesu poremetili, a stranke se na kraju 
nagodiše.) Ne će ni punih so godina proći, i broj će se porodica 
svesti na 7, naime Bona, Ghetaldi, Gozze, Gradi, Saraka i Zamanja 
(Cerva još postoji, ali u Beču kao njemačka porodica), Međutim ovi 
potomci staroga plemstva ne bi se, po zakonima Republike, smjeli 
brojiti u vlastelu, jer su se ženili prostim građankama. Jedini danas 


pravi vlastelin dubrovački prema starim zakonima je dr. Baldo 


Gradi, a pošto se nije ženio, on je posljednji. 

Ali vlastela nijesu se brinula svaki samo za svoje materijalno 
dobro; oni su se postarali, da spasu barem spoljašnji dio svog doja- 
košnjeg ugleda: neki se pobrinuše, da im Austrija potvrdi plemstvo, 
neki, da im prizna inozemne titule, neki nastojahu, da steku titulu 
zvučniju od prostog »vlastelina«. Svima vlada dade objeručke. 
Karlo Natali prvi zaište potvrdu plemstva (1817.) i bude »nobile 
de« Natali, pa za njim ostali; Mihu Boni bude priznata titula mar- 
kiza, koju mu porodica bješe dobila 1764. od poljskog kralja Augu- 
sta 1I1.; Palu Gozze vlada potvrdi grofovstvo, koje je udijelio po- 
rodici Leopold I. g. 1687. s predikatom »de Trebigne et Popovo«, 
a porodici Pozza grofovstvo udijeljeno joj 1688. g. od istog cara 
s predikatom »de Zagorje«; Kaboge su postali prvo »conti«, zatim 
1835. g. grofovi; od sinova Saba Giorgi, posljednjeg kneza Repu- 
blike, stariji je postao grof g. 1851., a mlađi 1855.; Giorgi-Bonda 


dobiše grofovstvo g. 1857.; Ghetaldi-Gondola dobili su barunstvo . 


&. 1845. 
Već početkom godine bijaše Reha pisao zadarskoj vladi: »Dao 
Bog, da pođu odavle Milutinović i Kaboga! Jedan svaljuje na dru- 

goga svoje pogrješke. Kadar je general izazvati koji nered, samo da 
se može hvaliti, da ga je ugušio i da bez njega ništa ne uspijeva«. 
Anketa o nekom daru, koji je general dobio od trebinjskoga paše, 
ispala je naopako po njega. Svojim surovim postupanjem omrznuo 
je vlasteli, prema Kojaj se je trebao vladati s velikim obzirom; 
znamenitost vlastele, kao staleža, prema kojemu se grad još vladao, 
bolje je shvaćao guverner Tomašić, koji je soldačini Milutinoviću 
jednako, ali badava preporučivao, da se u odnosima s patricijatom 
mane riječi »milssen« i »sollen«, jer da su zgodnije »bitten« i »ersu- 
chen«. Da mu se osvete, eto ih gdje spremaju ogromni zrakoplov u 
slavu guvernera, koji im dolazi u pohode. 

Milutinović je morao na kraju krenuti. Kad se 25. VIII. 1816. 
ukrcao, jedrenjača, kojom je imao da se vozi, od nestašice vjetra 
nije se mogla otisnuti od Batale (unutrašnjeg dijela gruške luke), 
pa su se general i porodica mu morali vratiti na kraj; oni su čitav 
dan presjedili na zelenoj glavici, koja se diže iza leđa krasne Gior- 
gieve ville, i čekali, da se digne vjetar; iz ville niko se ne pojavi, 
da ih ponudi unutra da počinu... Kaboga i Milutinović, dva kobna 
čovjeka u dubrovačkoj povijesti, sreli su se poznije u Beču. Tu bivši 
intendant potvori generala, da se u Dubrovniku u vlastite svrhe 
koristio vojničkom blagajnicom; general objavi svojim znancima 
neku sramotnu ljagu na Kaboginoj časti. Milutinović ispluta čist iz 
te afere; Kaboga zagazi duboko u sramotu. Ljudi, koji su u Du- 
brovniku imali odlučnu ulogu za prve dvije godine austrijske vla- 
davine, povukli su se sa pozornice. 

Posljednji čin svrši se. Zavjesa se spusti. Da bi doskočilo daljim 
mušicama »nemirne čeljadi«, redarstvo »zamoli« Miha Bonu, Šiška 
Gradi, Mata Sorga, Drobca i neke Franjevce, da u razgovoru ne 
spomenu Republiku. 25. srpnja 1816. Dživo Natali pisao je iz Cari- 
grada sestri Mariji: »... Nijesam nikakvo sredstvo, nikakav poku- 
šaj propustio, koji sam mislio da će biti koristan domovini. Danas, 
pošto je sve naprazno prošlo, ja sam ipak zadovoljan, jer je podloga 
mog duševnog mira uvjerenje, da sam učinio sve, što sam znao uči- 
niti; to Vam dokazuje ispravnost mog načela — koje mi nijeste 


* odobravali — da od samih nas zavisi, da budemo zadovoljni; tako 


i mora biti, ako samo poradimo za naše dobro sve, što smo kadri 
poraditi: ili ćemo ga postići, i bit ćemo sretni; ili ga ne ćemo po- 
stići, ali tad ćemo priznati, da nam ga nije dosudio promisao Božji 
složan sa slobodnom voljom ostalih ljudi (koju opet promisao Božji 
određuje); u ovom slučaju bit ćemo opet mirni i zadovoljni onim 
dijelom sreće, koji nam je namijenjen«, 

* 

Prođe već ne znam koliko desetina godina od onih tužnih 
dana, i jedno poslijepodne za poklada pojavi se na Placi, između 
ostalih maškara, neka Žena suzna lica sva u crno zavita. Ona polako 
ide, jer je teški okovi sputavaju, ide i ništa ne govori; svijet se raz- 
miče, da joj učini put, skupi dušu u sei muči... 

Uza sve sukobe između osvajača i posljednjih trzaja obrane, 
bile su u Dubrovniku neke osobite skrovite sile, koje su zadavale 
teških briga generalu Milutinoviću, ma da nijesu baš strašne bile. 
Vlada je doista pretjerivala, kad se njih, barem isprva, toliko bojala, 
pa je njezino napinjanje, da ih istraži, podržavalo u građanstvu du- 
Ševni nemir i nestalnost društvenih prilika. Te su sile masonstvo i 
»Butiga«, naime dva ognjišta, kod kojih se ništa nije grijalo, a iz 
kojih se samo veliki dim izvijao. 

Masonska loža u Dubrovniku spominje se u izvještaju austrij- 
skog konzula Timonia od 28. VIII. 1807., a to je uopće prvi put, 
što se dubrovački masoni spominju kao organizirani zbor. Ipak sva 
je prilika, da se tu ne radi o pravoj loži, već prosto o sastancima 
francuskih pristaša i samih Francuza. Svakojako loža, da službeno 
postoji, trebala je da bude pod okriljem pariske centrale (Grand 
Orient de France); takva se prava masonska loža ustanovila u Du- 
brovniku tek g. 1810., kad je Dubrovnik s Kotorom spadao u Ilir- 
ske provincije; ona se tad prozva »L'Etoile Illyrienne«; raspuštena 
je 1814. g., kad je Austrija otela Dubrovnik Francuzima. Kad je 
pak nama već poznati Gjanluka Zuzzeri, mason, umro (1826.) u 
svome dvorcu na Brsečinama, tamošnji težaci nijesu dali, da bude 
pokopan u kršćanskom groblju; vojnicima jedva uspije, da bude 
sahranjen u domaću #4 Ivo Maškarić, mason, u francusko doba 
predsjednik trgovačkog suda i tast Antuna Kaznačića, umro je na 
svom ljetnikovcu u Župi, a glas o tom »vukodlaku« pronosio se do 
pod kraj vijeka; za kćeri francuskog slikara Gallaita, koje su g. 
1864. stanovale u tom ljetnikovcu, Župljani su tvrdili, da, kad se 
sprema olvja, one vide u oblacima pokojnog Maškarića sa jako- 
binskom kapom na glavi, te pucaju iz puške u nj. Priča se. da su 
se masoni sastajali po noći u »polači Bonda« (nekad Skočibuha), 
koja se još danas diže na osamljenom mjestu kod Tri Crkve i opa- 
sana je mrkim visokim zidom. Svakojako znamo, da je sjedište ma- 
sonske lože bilo u Nonkovićevoj kući na Konalu. Njen glavni upra- 
vitelj (vćnćrable) bio je neki Doderlain, nekad francuski časnik; on 
se dopisivao šifriranim pismom s pariskim Grand Orientom, a ovo 
je naslovio: »A Monsieur Doderlain, proprićtaire, pour remettre 4 
Mademoiselle Leontie Reineilly«. Cijelo djelovanje lože bilo je tajno; 
javnost nije znala ni koji su njeni članovi. Ali gradu, osvojenom od 

Francuza i lišenom svoje nezavisnosti, biti član masonstva značilo je 
što i pristajati uz nove političke prilike i svjedočiti svoj srama 
patriotizam. Prema tome su masoni udešavali svoje držanje, sve i da 
se nijesu izrijekom prikazivali kao takvi; javnost ih je dakle pozna- 
vala, pa kad je Austrija došla i pitala, koji su Dubrovčani bili ma- 
soni i članovi lože, imena većine njih brzo se razglasila, ali mnogo 
se koje tuđe ime u popise uvuklo. I trenutna izjava simpatije za 
Francusku poticala je u tim časovima sumnju i nepovjerenje, pa 
u javnom mišljenju od te proste simpatije do otvorenog masonstva 
nije bilo razmaka. 

Bez sumnje bili su u loži razbluđeni i propali jakobinac Mato 
Altesti, kirurg Niko Picelj, skeptik Dživo Bosdari, fanatični Marin 
Bona, umni i lukavi Rafo Andrović, a moguće, da su tu bili i 
Antun Kaznačić, Vlaho Kaboga, Miho Zuzzeri, liječnik Radić, 
Angjeo Trezza i drugi; inače je poznato, da su mnoga vlastela pri- 
stajala uz masonska načela i prije francuske najezde. Nije uvijek 
simpatija za masonstvo gonila čeljad u ložu; o Rafu Androviću 
kaže se u drugom izvještaju, da se upisao u ložu prosto, jer je to 
moda zahtijevala. Po svoj prilici bit će da je osim mode djelovala 
i potreba ili strah. Uostalom, kad znamo, da je francuska vlast rado 
gledala, gdje se Dubrovčani upisuju u to tajno društvo, tad znamo, 
da je masonstvo uopće služilo prvo i prvo širenju i učvršćivanju 
francuske misli u dubrovačkoj državi. Čim je Austrija okupirala 
Dubrovnik, redarstveni predsjednik Hager u Beču traži od Milutino- 
vića, da mu popiše dubrovačke masone. Nego general, kaogod i dal- 
matinski guverner Tomašić, na velikoj je muci: službenih popisa 
nema, niko sad ne ispovijeda, da je mason, niti hoće da izda svoje 
drugove: veže ih svečana zakletva. Međutim po nalogu iz Beča treba 
u raspitivanju postupati tajno i bez graje, a to oteščava zadatak. 
Što se tiče masona, koji se u francusko doba nijesu imali rašta bo- 
jati očitovanja svojih načela, izvještaji Milutinovićeva redarstva pri- 
tido su točni, ali u ostalim vlast nije niti će ikad biti sasvim na 
čisto; najviše joj smetaju dobrovoljni špijuni, koji joj dođu s goto- 
vim »istinskim« popisima. Od g. 1814. do 1833., kada u službenom 
svijetu nestaje stare zabrinutosti u pogledu masona bivših Ilirskih 
provincija, bečka vlada i sam Franjo I. traže, da popise pregledaju 
pouzdane osobe. G. 1814. Milutinović se triput odaziva bečkim na- 
lozima. Kad je Vlaho Martin Kaboga g. 1817. pitao mjesto okruž- 
nog tajnika, dobio ga je, ali se morao svečano odreći masonstva; i 
tom prilikom Beč iznudi nov popis, naravno, s dojakošnjim uspje- 
hom. Znamo inače za neke popise iz g. 1820. i 1821., u kojima su 
pobilježeni činovnici, koji su masoni, i da su ti izvještaji ostali 
mrtvo slovo. 

Izgleda, da je austrijska vlada dobro pamtila posljednji stavak 
prvog Milutinovićeva izvještaja: »Narod ne simpatizira s maso- 
nima, ali ako se uvede novačenje i zemljarina, moglo bi naopako 
svršiti«. Franjo I. nastojao je, da za sei za Austriju predobije te 
građane i da s ljubaznim postupanjem razoruža muklu, ali upornu 
opoziciju aptricijata. Treba još imati na umu, da je posebnih odre- 
daba u pogledu naših masona bilo vrlo malo; one su se odnosile 
na svu dalmatinsku »braću«, samo što su se na Dubrovčane primje- 
njivale u neznatnoj mjeri ili prosto nikako. Tako i posljednji popis, 
koji je dalmatinski guverner poslao g. 1833. u Beč, sastavni je dio 
popisa zadarskih, splitskih i kotorskih masona; što: se Dubrovnika 
tiče, popis je izašao, kad su »vukodlaci« bili već dobro pripitomljeni 
ili prosto pomrli. Okružni poglavar Schaller na kraju izvještaja, 
kojim popraća taj popis, kaže: »Čeljad, koju je francuski režim 
odnjihao, danas su stara i ne vrijede da se uvažavaju; mnoga su 
nastojala, da ih austrijska vlast drži na cijeni. Koji su masoni bili, 
većinom ne zaslužuju pažnje, ostarjeli su, slabe su pameti i vole 
da se na miru naslađuju svojim bogatstvom«. 


Usporedo s ložom zna se da je djelovalo drugo jedno tajno 
društvo, kojega su se članovi sastajali u nekom napuštenom dućanu, 
a je otud bilo poznato u gradu pod nazivom »Butiga« (po tal. 
fotteca — dućan); u spisima političkih vlasti ono je spominjano kao 
»Boutique-Gesellschaft«. G. 1815. podnio je okretni i iskusni redar- 
stveni povjerenik Reha svega tri izvještaja o Butizi; međutim očevidno 
je, da ni on nije uspio doznati, kakav je pravi program društva; kako 
ćemo dalje vidjeti, članovi Butige bili su — po Rehi — po izboru 
ljudi učeni, umni i lukavi, spretni, a i oprezni, koji nijesu ostavljali 
za sobom tragova svog djelovanja. U svojim izvještajima — koji su 
jedan na drugi nalik — kaže povjerenik: »Butiga je postojala već pod 
francuskim režimom; u društvu vladaju revolucionarna načela; ta 
“se čeljad izrazuju nepristojno o vladarima i knezovima, protivnici 
su sviju starih vlada i davno postojećih društvenih prilika; neprija- 
“politički poredak, samo da oni mogu tu voditi glavnu riječ; kleveću, 
svete se, pišu anonimna pisma puna potvora i laži; čine sve mo- 
guće, da za svoje ideale pridobiju časnike: pridobili su već poneke, 
pa i majora Widmanna, nalagavši mu, da se radi o interesu Nje- 
gova Veličanstva; teško je čuvati se njihovih spletaka; oni nastoje, 
da se u svoje svrhe posluže svakim, koji sa strane dođe; ti su ljudi 
sve sami jakobinci; poludjeli su za Napoleonom; uz njih mnogi 
pristaju, jer se nadaju, da će naći oslonca svojim pohlepama i pre- 

poruke, kad zatraže koju službu; Butiga je imala odlučnu riječ, kad 
se radilo o predaji grada Francuzima«. 

Reha nam umije reći, koji su bili glavni članovi društva, i po 
njemu znamo, za što ih je vlast smatrala; poglavitu ulogu imaju: 
»Rafo Andrović, čovjek nemoralan, intrigant, i dr. Luko Stulli, i 
on nemoralan, intrigant, bezobraznik; pa Antun Kaznačić, dostojan 
svog učitelja Androvića; Tomo i Antun Chersa, ljudi dobro odgo- 
jeni, ali na žalost Andrović ih je pokvario; zlobni Vlaho Srulli, fa- 
natični Niko Grmoljez, špijun Niko Remedelli, i drugi«. Osim čla- 
nova imalo je društvo svoje prijatelje, kao n. pr. Petra Stulli, kirurga 
Nika Picelja, mladog i naočitog Miha Benića, tumača Republike za 
turski jezik, i tako dalje. Na prvi glas o tom tajnom društvu u Du- 
M rtolka izoglavi se žestoka mašta redarstvene vlasti. Kako u sličnim 
prilikama vazda biva, razbujala mašta pricijepi se na pouzda- 
nike, pa se namijesi golemo tijesto. Nego kakvi su ti pouzdanici bili, 
znamo već po tome, što im je Reha vjerovao, da su Francuzi zauzeli 
grad, kad je to Butiga dopustila. Major Widmann, koji je na čelu 
jednog batalijuna ugušio u zametku pokušaj Konavljana, da se silom 
odupru austrijskom vladanju, i koji je glavom pošao na općinsku 
sjednicu, da vidi, hoće li Dubrovčani još jednom odbiti nalog da 
pošlju poklonstvenu deputaciju u Beč, je li moguće, da je pristao 
uz Napoleonove poklonike a ružioce Franja 1., njegova cara? A 
Rafo Andrović, taj grozni revolucionarac, nije li to onaj isti Andro- 
vić, koji je već g. 1814. spremao za štampu pjesme raznih autora 
u slavu Austrije i cara Franja? Bez sumnje vlada je vjerovala izvi- 
dima svojih pouzdanika, i Vlaho Kaboga, intendant, i njegov prisni 
drug general Milutinović svrgavali su činovnike, koji su bili članovi 
Buuige, a Butiga je grdila do zla boga intendanta i generala i nji- 
hove štićenike. Ali kad se pomnjivo pročitaju Rehini izvještaji i 
kad se s njih slistaju prazne riječi i izrazi, ostane od svega toga 
vrlo malo; ali to je dovoljno, da se uvjerimo, da su se u Butizi 
sakupljali na razgovor — dabome na »liberalni razgovor« — ljudi 
možebit pretjeranih demokratskih načela, i ništa drugo. Treba reći, 
da je vlast na kraju uvidjela svoju pogrješku, jer već treće godine 
po zauzeću Dubrovnika o tom tajnom društvu nema više spomena; 
samo kad redarstvo ima da izreče nepovoljan sud o kojemu građa- 
ninu, reče, da je bio i član Butige. Ne bi za dugo, i Butiga više 
nikako ne ispliva. — Da članovi društva, ili barem većina njih, 
nijesu dugo igrali ulogu liberalaca, to već znamo; ako su se njihova 
načela brzo rasplinula, uskorila je to mlitavost njihova karaktera. 

S vladina neprestanog strahovanja od tajnih društava, ova 
su se u njenoj mašti množila. Kako je to, da su večernja sijela 

kod Dživa Kaboge danas češća nego prije? Idu li baš sve samo 
književnici na književne sastanke kod Frana Appendini? Zašto 
društvo, koje se poslije podne sastane u »Zvicera«, umukne, čim ge- 
neralov ađutant dođe na crnu kafu? Je li franjevačka ljekarnica 
sad toliko posjećivana, jer je valjda jedina u gradu? Šta znače ti 
prijateljski izleti na Lopud i po ružnom vremenu, kad se obično 
niko iz kuće ne miče? Otac Inoćencij Čulić, glavni i vjerni izvje- 
stitelj redarstva, bješe ucijepio u vlast uvjerenje, da je Austrija, do- 
šavši u Dubrovnik, tegnula u osinjak. Znao je sav grad; da ljekar- 
nicu pohađaju neprijatelji Austrije; šta su oni tamo radili, to je 
malo ko znao, ali baš to neznanje sticalo je radoznalost. Tome je 
doprinio i glasoviti fra Antun Agić, kad ga je samostan g. 1814. 
otpremio u Rim (ne u Carigrad, kako je Čulić mislio), da preda 
Svetom Ocu pismo, kojim ga vlastela zaklinju, da bi posredovao 
za uspostavljanje dubrovačke države. Agić se nije vratio u rodni 
grad, jer nije pristajao na uvjete, koje mu je Austrija stavljala; pe 
je i to podržavalo nepovjerenje vlasti u franjevački samostan. Čulić 
je bio vrlo blizak tom »leglu dušmana« novog gospodara, ma da 


se i zbog gluhoće i zbog zadjevica s fratrima nije zadržavao u lje- 


karnici; on nam je glavno vrelo obavijesti o tim sastancima, pa za- 
služuje, da se s njim upoznamo. 


Otac Inoćencij je Splićanin. Na površini velikih poroka, 
s kojih je omrznuo svemu Dubrovniku, pluta po koja simpatična 
odlika: izgledan, pobožan je Franjevac. Postizava, da dubrovačka 
franjevačka provincija očuva svoju nezavisnost. od dalmatinske; 
traži i spasava od propasti književno i povijesno blago svoje nove 
postojbine; ogluhnuo je zarana i zna, da mu nema lijeka, pa zbog 
toga nedostatka ne može da ispovijeda i drži propovijedi; zato se 
podao nabavljanju knjiga i rukopisa, podmirujući troškove dohot- 
kom od svog nastavničkog rada; međutim gluhoća mu naoštrava 
prirođenu naklonost za sumnjičenje. Osaml jen je, svega se boji, kreće 
se u samostanu sa pritvoreno prijezirnom ravnodušnošću na licu, a 
kida mu dušu spoznaja, da je zapao među neprijatelje svoga poli- 
tičkog uvjerenja. Ovaj fratar, valjda jer nije Dubrovčanin, ne 
shvaća psihološke prilike grada; odmah po otjeranju Francuza po- 
staje veliki pouzdanik Austrije. Samo austrijske pristaše nalaze 
milosti pred njegovim sudom. Radi — tako on misli — za pra- 
vednu stvar. 
. Ovaj fratar učio se i zapopio u Zadru pa došao g. 1805. u 
Dubrovnik; poznije pod Marmontovim pritiskom, a protiv pra- 
vila: dubrovačke franjevačke provincije, bude primljen u samo- 

stan Male Braće, da predaje filozofiju. Fra Inoćencij strasno zavoli 
lokalnu povijest i njene pisane spomenike. Razdor između njega i 
ostale braće u Dubrovniku počeo je zarana: on je »stranac«, na- 
gonske je prirode, neoprezan u govoru. Brzo stanu fratri sumnjati 
na Čulića, da on otkriva vlastima njihovo republikansko osjećanje, 
i ono ostalih patriota, te rat protiv njega bukne u samostanu i u 
gradu. S Franjevcima su i građani, koji se još nadaju u povratak 
slobode; najljuća su na nj vlastela, jer su izvještaji fratrovi vladi 
puni podataka o njihovu javnom i privatnom životu. Sabiranje -pi- 
sanih spomenika ne ide mu lako od ruke, jer mu se vrata ne otva- 
raju; to on tumači tim, što su gospoda strašno ljubomorna na svoje 
knjige, pa piše Matiji Kaporu u Korčuli: »Prije će Dubrovčani pu- 
stiti, da ih posiječeš, nego da ti pozajme ili pokažu koji rukopis. 
Oni se dijele na dvije stranke: jedna želi Republiku (uzaludna im 
želja, jer Bog nas je predao u ruke najljubaznijeg cara); druga živi 
u sretnom podaništvu«. Ljuti su Franjevci na nj i zbog toga, što 
napada njihovo ponašanje. Ne pomaže posredovanje pobožnog, mi- 
roljubivog fra Serafina Gurića, prave svetačke duše. Čulić ne 
prašta i sveti se, kako može. On javlja: »Liječniku Hidži vlast je 
zabranila da potpisuje recepte, jer ne će da joj pokaže svoju doktor- 
sku diplomu; ipak samostanska ljekarnica te recepte prima, ma da 
nijesu potpisani. Fratri su se zakleli, da će biti vjerni vladaru, a 
rade oko uspostavljanja Republike; oni se vesele, Što Franjevci na 
Lopudu izostavljaju na službi Božjoj molitvu za carevo zdravlje; 
na svečanosti Sv. Antunu čita se u samostanu molitva »pro infirma 
famula tua«, a ta je famula njihova Republika. Lanjske godine 
nijesu mogli u Zadar na svečanu zakletvu, jer da su siromasi, a šalju 
na svoj trošak fratra Agića u Carigrad (recte u Rim!), da agitira 
protiv Austrije; samostanski starješina i druga dva brata kradu 
crkveno srebro i novac od milostinje i daju ga vlasteli za njihove 
izdajničke svrhe; ko im se protivi, taj mora u drugi samostan«. 
Čuliću je očevidno dodijalo u toj okolini, a ne mari znati, je li 
sam tome što kriv. »Narušilo mi se zdravlje — piše 26. VI. 1815. po- 
vjereniku Rehi; — hoće, da selim odavle, inače će sa mnom u tamnicu; 
odrt sam, jer što zaradim, to potrošim na knjige; ogluhnuo sam, jer 
me doktor Hidža naopako liječio. Obećali ste, da će nas pravda 
osloboditi od ovih tirana. Samo neka niko ne zna, što Vam ovo 
Pišem: ubit će me«. Fratar Gluhi — ovako se Čulić sad u samostanu 
iu gradu zove i već nikako — badava moli, da mu povjere ufe- 
divanje državnog arhiva. Mogao bi napustiti Dubrovnik, jer ga zovu 
u Napulj na bibliotekarsko mjesto u nekom isusovačkom kolegiju, 
ali ga veže ljubav za dubrovačku povijest. Razboriti Reha čita ira- 

wrova pisma i luči istinu od plodova boležljive mašte, pa veli 
svome starješini, da je »Čulićeva odanost sadašnjoj vladi pretjerana 
do fanatizma; najmanju pogrješku, koju vlast počini, fratar smatra 
za veleizdajničko djelo. Pametno bi bilo, da se Otac Inočencij riješi 
ove sredine; takav će ga život najzad satrti. On je uman 1 učen, pa 
bi od njega mogao biti dobar čuvar biblioteke; može biti da među 
njegovim knjigama ima čitavo blago. Nek mu se da nalog, da uredi 
lijepe knjižnice mjesnih samostana, da im sastavi kataloge, počevši 
od knjižnice Dubrovačkog Kolegija«. Dakle Fratar Gluhi i njegov 
patriotizam smetaju čak i vladi! Čulić je ostao do kraja vjeran 
svome političkom uvjerenju. Nego, kako su Dubrovčani to više pri- 
znavali, da se ne mogu nositi s ćudima sudbine, pa se stišavao 
buntovnički karakter fratrove po Bogu braće, tako se svijet to više 
izmicao žaokama gluhoga fratra. Čulić je i dalje obavješćivao redar- 
stvo, ali njegov trud nikoga više ne zanima. Umro je (1852.) osta- 
vivši svoju dragocjenu biblioteku pozornici svog mučenja i straho- 
vanja... franjevačkom samostanu. 


Samostanska ljekarnica, osobito prvih godina austrijskog reži 
ma, bila je zborište patriota, nezadovoljnika i brbljavaca; svakojako 
vlast je precjenjivala njen utjecaj na javno mišljenje. Liječnik Gjuro 
Hidža, prisni prijatelj Džona Resti, u prilici pakostan i uskosit — 
osobito, kad ga ulizice izazovu — duša je tih sijela; on Austriju ne 
mrzi, ali mrzi servilnost i protivnik je vlastele; kad se Luko Stulli 
spremao da izda pjesme nekih Dubrovčana u slavu Austrije, vlada 
zabrani tu knjigu, jer su pjesnici, među njima i naš Hidža, napadali 
na patricijat. Do njega je fra Beninj Albertini, dobar latinist i satirik, 
Milković i Drobac, carinski činovnici, Luko Didak Sorgo, kojega 
prilike još nijesu prinudile, da slaže latinske ode dalmatinskim gu- 
vernerima, pa fra Anaklet gvardijan, fra Vice Pelješčanin i drugi. 
Epizode, koje ovdje niže donosimo, spadaju u mnoštvo sličnih epi- 
zoda, koje su se u tom krugu odigravale. Austriji je dopao Dubrov- 
nik pred godinu dana i već Hidža čita društvu svoje satire na inten- 
danta Vlaha Kabogu i uopće na prišipetlje novog gospodara. »Naj- 
prije oni su pogazili zakone svojih otaca, pa sad služe prigonima« 
— piše Hidža. Čulić dobije od svog pouzdanika te stihove, pa ih 
am vladi i primjećuje: »Znajte, da je Hidža bezvjernik, lupež, 

opov; ne smije mu se oprostiti! Ako je car August, neznabožac, 
prognao Ovidija zbog nepristojnih nekih izraza, neka onda naš ka- 
tolički vladar pošlje na galije tog zlikovca. Još ću Vam reći, da 
fratri ne samo podnose njegovu pakost, nego ga nude kafom, kad 
im dođe u pohode!« Uopće Čulić predlaže vladi uvijek galiju za 

protivnike Austrije, kao n. pr. za Marina Sorga; jedina su mu vari- 
janta vješala, kao n. pr. za Nikola Sorga. Hidžu najviše razbjesne pje- 
sme sastavljene za carev imendan ili rođendan ili u carevu slavu 
(odmah po zauzeću grada te su himne bile na dnevnom redu). 
Takvom jednom prigodom kirurg Niko Picelj sastavi latinsku pje- 
smu, u kojoj je kovao u zvijezde Vlaha Kabogu i njegove zasluge 
za Austriju; obori se Hidža latinskom satirom na nj, pa zbog sličnog 
sastavka i na Cvijeta Tvrdišu. Picelj ne umije vratiti šilo za ognjilo, 
i zadovoljan je, što je prošao na strahu; ali Tvrdiša se rado inati i 
kolje, te za pakost složi dugačku elegiju u slavu Franja I. Dočeka je 
Hidža jetkom satirom; Tvrdiša zamahne na hrvatskom jeziku na 
protivnika, kojega zove »zlojezični popijevalo« i »Ženski priguzalo«, 
pa kao da dosta nije, spjeva i on satiru protiv Hidže i njegovih pje- 
sama. Megdan se prometne u osobne uvrede, i doktoru igra dodije. Ali 
u isti mah njegovo mjesto zauze Luko Didak Sorgo i navali oštrim 
distisima na Tvrdišu, »koji od puste lakomosti za novcem veliča 
austrijske pobjede i kiti se Marcijalovim perjem«. Nato se ohrabri 
nanovo Hidža i uperi latinski emgram na upravitelja ne znam koje 
biblioteke, koji da je prosto prazna glava. Nego ovaj put stiže u 
samostan na naslov našeg liječnika odgovor u obliku latinskog di- 
stiha: 
Prazno pod nebom ništa nije; da je što prazno, 
to će ispunit sve brbljavi jezik tvoj; 


pa kao da autor nije tim zadovoljan, dodade sutradan ovaj novi 
distih: 


Ko će da gadnu naslika kugu, nek naslika tebe; 
njegovo djelo će tad sasvim potpuno bit. 


Rekao bih, da su pogana usta našeg pjesnika-liječnika na to konačno. 
umukla. Dabome, poslije ovog nečistog takmičenja naših zajedala, 
s radošću čitamo u tajnim spisima austrijske vlade, da je jedne ve- 
čeri neko donio u samostansku ljekarnicu pjesmu, koja se našla 
javno na Placi pribijena — u njoj se neznani pisac podrugivao Re- 
publici i republikancima — i da je namah neko sastavio ove latin- 
ske stihove (Bečki kongres još ne bješe riješio o sudbini Dubrov- 


nika): 


Države naše sudbina od saveznih zavisi vlasti; 

al? ako građanin ima, koji želi u srcu svom, 

da joj se uskori smrt, na čelo nek žig mu se udre: 
»Bježite od mene! Ja sam izdajica roda svog!« 

Čulić je pisao redarstvu, da i ovi stihovi bez sumnje potječu od samo- 
stanske ljekarnice, Sve nam se čini, “da će biti ovaj put ipak naki- 
selio lice, 


.* 


U vladinu programu stalo je, da Dubrovčani moraju u svakoj 
prilici osjećati, da su austrijski podanici. Ali prilike potakoše vladu, 
da ima obzira na tek stečeni Dubrovnik. Naravno, ovaj obzir bijaše 
namijenjen više širem sloju naroda. Pogodnosti su bile doista izvan- 
redne: Dubrovčani su bili oprošteni od plaćanja bilo kojeg nameta 
i od vojničke službe na kopnu i na moru. Sa gledišta materijalnih 
interesa pravi raj zemaljski, ma da je svak znao, da te izuzetne pri- 
like ne će dugo trajati. Osim toga laskalo je Dubrovčanima i to, što se 
na pečatima zadarske vlade njihov grad napose spominjao, te su po 
tome današnju Dalmaciju sastavljale isprva pokrajine Dalmacija, 
Dubrovnik i Mletačka Arbanija (Kotor), zatim Dalmacija, Dubrov- 
nik i Kotor, jer su ova dva kotara pravila jednu pokrajinu; g. 1817. 
Dubrovnik s Kotorom posta jedno dalmatinsko okružje; najposlije 
po novoj organizaciji političkih oblasti bude od Dubrovnika s po- 
dručjem nekadašnje Republike prost dalmatinski kotar, »dakle na- 
lik na kninski ili sinjski!l« — pomisliše razočarani Dubrovčani. 

Jedan neistinit glas, kojemu grad isprva povjerova, te čisto porazi 
građane, dade povoda dru Luku Stulli, da predoči caru Franju I. u 
talijanskim stihovima svu gorčinu udesa, koji je kao Damoklov mač 
prijetio slavnome gradu: »Sav dubrovački narod — pisao je vri- 
jedni liječnik — pita, da se udostojiš odrediti, neka se naziv Dubrov- 
čanin ne pretvori u Dalmatinac. Ako je mahniti vlasteoski ponos 
(aluzija na poznati protest vlastele) uvrijedio tvoj prijesto, neka se 
ta vlastela slobodno nazovu Dalmatinci; ali ostali narod nije tome 
kriv, pa zašto da taj gorki, ništavi, mrski naziv bude i njemu na- 
mijenjen? Ako lijepa riječ Dubrovčanin iščezne iz rječnika, kako ćeš 
tad prozvati Dalmatince, ako ikad postanu čestita čeljad?« To su 
zajedljivi i otrovni izrazi duše uvrijeđene u najosjetljivijoj točci svoga 
dostojanstva. Dubrovačkom ponosu laskali su i stranci, nadasve nje- 
govoj izuzetnoj kulturnoj znamenitosti na istočnoj obali Jadrana. 
Talijan Salvadori, prijatelj Rafa Radelje, garuživaki mu uoči pada 
Republike: »Vaš je narod vičan ratovanju(?), savezima, ugovorima i 
drugim velikim događajima, pa broji u svojoj prošlosti toliko slavnih 
djela, kakvih ne broje ostali narodi (!) od Zadra do Kotora«. Zaista 
kasnije, kad je Dubrovnik doživio svoje razvrstanje među dalma- 
tinske gradove, glasovi iz inozemstva kao da su mu potkrepljivali 
uvjerenje, da mu je tim učinjena velika nepravda. Sama bečka 


70 





»Wiener Zeitung« pisala je šesnaest godina po zauzeću grada, da kad 
uđeš u Dubrovnik: još sl impresijom dalmatinskog života, odmah te 
okružuje i odasvud ti se javlja jedna velika, odlična obrazovanost, 
posebna dubrovačka obrazovanost. Ida von Diiringsfeld opominjala 
je svoje zemljake, da »Dubrovnik nije kulturom dalmatinski grad, 
sve da u geografskom i političkom smislu pripada za uvijek Dal- 
maciji«. Ovaj grad »nekad svoj gospodar na svijetu, pak svijetu 
sluga, grad, koji se danas gubi u bezimenom mnoštvu manjih gra- 

ova« — kako je pjevao talijanski Luko Giorgi u pjesmi banu Je- 
lačiću — branio je, kako je mogao, svoj glas i svoj osobiti značaj, 
opirao se svim pokušajima, da ga podalmatinče. G. 1839. imenova- 
nje jednog Dalmatinca za predsjednika suda pobudi opće negodo- 
vanje; tužahu se građani, da su okružni poglavar, vojnički zapo- 
vjednik i biskup sve sami Dalmatinci. »Prava si Dalmatinkal« — 
ovako bi Dubrovkinja opsovala sluškinju divlju i nevaljalu. 


Ova uostalom davna antipatija prema Dalmaciji nije na pro- 
tivnoj strani izazivala oštra ustuka; puno je više boljelo Dalmatince 
slušati, da su Dubrovčani oprošteni od nameta i novačenja. Već god. 
1835. oni su se formalno tužili, što su Dubrovniku i Kotoru udije- 
ljene tako izvanredne povlastice. Zašto da ta dva kotara prave izu- 
zetak? Jednog dana, kao da to jadanje nije na prazno prošlo, evo 
iz Beča u Dubrovnik četice katastarskih činovnika. Vidjelo se odmah: 
nijesu to došli da se nagledaju prirodnih ljepota. Oni živo rade u 
katastarskom uredu, obilaze kotar i sve nešto mjere i bilježe. Nije već 
nikakva tajna: to su pripreme za naplaćivanje poreza. Dalmatinci 
protrljaše ruke od pustog zadovoljstva, ali u isto vrijeme glas po- 
taknu i njihovo žada čaja, »Kralj saski — poručivahu oni u Za- 
dar — na povratku s Crne Gore nije se ni zaustavljao u Dubrov- 
niku, jer već prvi put nije ga grad dočekao onako, kako je trebalo; 
Dubrovčani ne umiju dočekivati visoke goste. Dubrovčani pomahni- 
taše za opernom pjevačicom; eh! lako gospodi oproštenoj od poreza, 
desetine, osobne dohodarine, kućarine, travarine; siromašnoj vlasteli 
plaća se pripomoć, dok u Zadru, u Splitu ima vlastele u većoj bi- 
jedi, a niko se za njih ne brine«. — Dođe naposljetku vijest, da će se 
u Dubrovniku i Kotoru naplaćivati izravni porezi, pa za njima svi 
ostali. 

I počeše nameti padati kao udarci neizbježne sudbine; prva po 
redu kućarina (1841.). Apatični narod podvrgava se mučke; gospari 
ulažu utoke; ljute se strašno Mato Pozza, načelnik Šiško Gondola, 
bogati Dživo Bozdari. Kao u ime odgovora na utoke proglašuje 
vlada zakon o biljegovini. »Kad stupi na snagu — javlja poglavar 
Schaller — bit će vriske!« Međutim eto i desetine (nestat će je... 

kad nastupi zemljarina). Težak je ovo namet; nije moguće, da ga je 
vlada udarila ovako hladnokrvno. Vlasteli kao da kuća gori; šalju 
u Beč prijekog Mata Pozzu. Iz Beča pitaju: Nije li to protivljenje 
njihov republikanski prkos? Uto zla sreća dovodi u Dubrovnik mo- 
denskog nasljednika prijestola; doček mu nije skoro nikakav; imaju 
Dubrovčani drugih briga preko glave. Međutim gospar Mato u Beču 
ne uspijeva; uzalud je obećao jednome visokome činovniku pun to- 
bolac: desetina se mora plaćati. Ubijeni su gospari, ali u isti čas 
veći dio njih preporučuje se za činovnička mjesta u novom desetin- 
skom uredu, Braći Matu i Marku Pozzi pođe najzad za rukom da 
izvojšte neke olakšice. Uza sve to potištenost vlada, sve je zabrinuto, 
smrknulo se i oborilo ruke niza se; predlažu, da se lasalije: zatvori; 
Jozo Betondi grdi na ulici činovnike, psuje samoga cara, koji da je 
svoj toj nevolji kriv. 

Eto gradu druge glavobolje: novačenje. Kad je naredbom Na- 
poleonove vlade g. 1810. proglašeno za Dubrovnik i Kotor dobro- 
voljno služenje na ratnim lađama, narod se poboja, da će poslije 
toga doći prisilna služba na kopnu i na moru. Sve da su se u ratnu 
mornaricu morali primati samo dobrovoljci, od sto i petnaest mor- 
nara, koje je dubrovački kotar dao, velika većina bila su momčad 
silom odvedena na ratne lađe. Ozlojeđeni narod stade se skrivati, 
prebjegavati preko turske granice, iseljivati se kud kamo, samo da 
sa sebe skine taj mrski teret. Dok je Dubrovnik do pred desetak 
godina brojio oko šest tisuća pomoraca, g. 1812. brojio.ih je samih 
osam stotina; otud silna privredna šteta, nestašica rabotnika na 
moru i na polju. Austrija je postupala pametnije; ona se obazirala i 
na to, da u dubrovačkoj tradiciji nije nikad bilo prisilne vojničke 
službe i da nedavne nevolje tog naroda nijesu dopuštale, da se od- 
mah na nj naprti novo teško breme. Međutim, kad su se činile pri- 
preme za desetinu (1837.), pronese se glas, da će se skoro uvesti i 
novačenje. Preplaši se zemlja po drugi put, te mnogi umakoše preko 
granice; ali radilo se o krivoj vijesti. Ipak kako je vrijeme teklo, 
tako se prvašnje naslućivanje tog novog udarca sve to jasnije pre- 
obražavalo u uvjerenje, da je novačćnje naprosto odgođeno i da 
mu se izbjeći ne će. Bježanje počelo narodu dodijavati. Opće protivlje- 
nje stade popuštati, tako da je g. 1846. mogla vlast turiti u svijet 
veselu vijest, da je trideset mladih Dubrovčana stupilo dobrovoljno 
u ratnu mornaricu. U višim redovima građanstva vojničko zvanje 
nije nailazilo na osobiti odpor; ne zaboravimo, da su g. 1848., dakle 
prije nego se uvelo novačenje, u austrijskoj vojsci bila dvadeset i dva 
časnika Dubrovčanina; među tima osamnaestgodišnji Henriko Saraka, 
koji zadobi sedam rana kod Novare, jedan Pozza, ranjen kod Vi- 

čence, Gjorgje Ban, Antun Sorgo i drugi. Najzad carskim paten- , 
tom g. 1852. proglašen je i zakon o novačenju za kotar dubrovački; 
ali nabrzo zatim, poradi »nereda« u Boki Kotorskoj, bi obusta- 
vljen za tu godinu, pak i za god. 1853. i 1854. Stupio je konačno na 
snagu g. 1880. 

* 


Austrija učini, da osjete njenu vlast i u državnom arhivu, u srcu 
doskora nezavisnog grada, gdje su vjekovi nakupili svete uspomene 
mudrosti, ponosa, ugleda i strašnih časova Republike. Po njenoj pro- 
pasti arhiv je naopako prošao. Za francuskog doba nije vladi pre- 
ostajalo vremena, da se brine oko tih prašnih svežanja papira. Tri go- 
dine nakon što je Austrija zapremila grad, arhiv mnogo pretrpi od 
požara. Međutim nijesu mu manju štetu u toj prilici nanijele i nepo- 
štene ruke nepozvane čeljadi, koja su tobože došla da spasu od pla- 
mena ono pisano blago; malo dana prođe, a sabiračima starina pruži 
se sa više strana prilika, da nabave za male pare vrlo važne diplo- 
matske spomenike. Barun Locella, prvi okružni poglavar u Dubro- 
vniku, nije imao smisla za povijesnu vrijednost jednog državnog 
arhiva; prijateljima, koji su mu dolazili izdaleka u pohode, puštao 
je, da po volji kradu dopise s turskom vladom i Šifrirana pisma du- 
brovačkih poklisara. Nije jamačno ni sumnjao o izvanrednoj zna- 
menitosti povelje Kulina bana bosanskoga od god. 1189. onaj, koji 
ju je prodao ruskom konzulu Gagiću, koji ju je poslao ruskoj Aka- 
demiji u Petrogradu. Za prvih godina austrijskog gospodstva vladi 
je jedina briga bila, da poizbere i otpremi u Beč najvažnije doku- 
mente i da arhivu povjeri na čuvanje njihove vjerodostojne prijepise. 
Sanduci sa nekoliko tisuća dragocjenih listina za čudo što na putu 
kroz Dalmaciju ne propadoše. Kasnije madžarski povjesničar Mailath 
dođe u Dubrovnik i na račun Budimpešte prepisa po neka pisma 
ugarskih kraljeva Republici i po neka... ne prepisa. Marinović pi- 
sao je Nikoli Tomaseu, da Mailath radi u arhivu, ali da se mnogo 
štošta o njemu sumnja. Da nadzora nije nikakva bilo, dokazao je 
i grčkoistočni paroh Đorđe Nikolajević, koji je kradom od vlasti 
prepisivao najvažnije srpske isprave, pa ih slao u Srbiju bratu kneza 
Miloša Obrenovića, koji ih je o svom trošku izdavao pod imenom 
Pavla Karana Tvrtkovića, 

Šta se tih godina u dubrovačkom arhivu dešavalo, proizvire 
nam iz pisama ruskog konzula Gagića Šafafiku: »Došao sam 
godine 1817. u Dubrovnik — piše mu konzul u travnju 1832. — 
i š: svibnja u večer izgori jedna čest Dvora i u njemu jedna čest 
arhiva. Poslije požara raznosili su dućandžije ostatke izgorjelih 

papira i u njih zavijali robu, koju prodavaju. Takvim načinom došla 
su meni u ruke ona dva dokumenta, ali sub sigillo amicitiae et taci- 
turnitatis«. Od ta dva dokumenta jedan je povelja Kulina bana. 
Drugi put, mjeseca veljače 1833., Opet piše Šafafiku: »Dobavio sam 
diplomu Ivana Crnojevića, ali ne pitajte, kako mi je došla u ruke«, 
Očevidno je, da savjest Jeremije Gagića nije nikako škakljiva bila, i 
da nije mario sjetiti se svog delikatnog položaja kao predstavnika 
jedne strane države. Uostalom, i F. M. Appendini, njegov prijatelj, 
znao se laćati sumnjivih sredstava, da ugodi Šafačiku. Kad se radilo 
o »višim ciljevima«, znala je vlada nadzirati arhiv. G. 1832. pisao 
je Mailath iz Mletaka guverneru Lilienbergu, da se tamo nalazi neki 
Kreutz, Rus, profesor na dorpatskom sveučilištu, koji se bavi pra- 
vnim odnosima između Ugarske i Dalmacije; u tu svrhu krenut će 
u Dalmaciju, da pregleda arhive. Moguće je — piše Mailath — da 
se radi o čisto znanstvenom poslu, ali možda je profesor ruski tajni 
agent: zato neka pazi, tko ima da pazi. Lilienberga nije trebalo goniti, 
da se poboji Rusa. »Poznato je — javlja oštroumni guverner u Beč 
— da Rusi intrigiraju u Ugarskoj, da plaćaju neke penzije austrijskim 
podanicima u Boci, igumanu u Krupi i drugima. Oni raspaljuju na- 
rod obmanom neke velike federativne slavenske države, dok je 
amošnji ugledniji svijet sklon, da se spoji s Ugarskom(?!). Osim toga 
bojim se, da se dalje ne prorijedi i onako već prorijeđeni materijal 
povijesnih spomenika«, i tako dalje. Na kraju predlaže, da se Kreu- 
tzu ne dopusti pregledanje dalmatinskih arhiva. Beč se požuri da 
pristane na prijedlog, te izdade političkim vlastima nalog, neka one 
budu u svemu ljubazne s ruskim profesorom, ali neka mu nikako 
ne dadu da poviri u arhive. 

U onim tijesnim; neprozračenim prostorijama, koje su nekad 
služile kancelariji Republike, strašno je udaralo na plijesan, čovjek 
se jedva mogao tu okretati, dok mu se na svakom koraku noga 
spoticala o snopiće spisa i o knjige razbacane po podu; nije bilo žive 

uše, koja bi se brinula za nadzor, red i čistoću. Oko polovine pro- 
šloga vijeka vlast dade u arhivu razlučiti političke od građanskih 
spisa, i ove posljednje zakopa u sudski arhiv, dok za političke dade 
sastaviti indeks. Prigovori odličnih osoba i nastojanje dra Iva 
Kaznačića napokon djelovaše na vladu i ona odredi jednog čuvara i 
dopusti, da svako smije razgledati arhiv u naučne svrhe. Međutim 
ono, što je dotada propalo, više se nije vratilo. Hrvatski akademik 
P. Matković, kad je g. 1862. i 1868. došao tražiti podatke za dal- 
matinsku i dubrovačku kartografiju, našao je arhiv čisto raskomadan, 
podijeljen među razne državne urede, od česti nepristupačan; sta- 
rija čeljad kazivala su mu, kako su prvih godina po zapremljenju 

mladi činovnici, najviše za vrijeme poklada, vadili iz arhiva pa 


.prodavali bud za što listine sa zlatnim i srebrnim pečatima; on se 
upoznao s jednim trgovcem, koji je kupovao stare spise kao obični 


papir za umotavanje robe. Ko je iole znao da se uvuče u onu riz- 
nicu dubrovačkih spomenika, mogao je odnijeti sobom sve do 
golih polica. Dum Ivan Stojanović pričao je, kako je u nekim kućama 
našao izvornih zakona i naredaba Senata iz 14. vijeka, koji ni- 
jesu niotkud drugo mogli dolaziti već jedino iz arhiva. Više se puta 
u novije vrijeme pronio u gradu glas, da je madžarska vlada naba- 
vila u jedne »stare osiromašene gospođe« neke važne listine, koje su 
se u njenoj kući od pamtivijeka čuvale. Ova naivna laž bila je i 
odveć providna; za njom se krio jedan ćorav posao, a za ćoravim 
poslom krila se jedna službena ličnost, koju danas već ne vrijedi 
spominjati. 
* 


Kakav je mogao biti doček cara Franja, kad je g. I818. 
došao u pohode? Austrijska politika prema nekadašnjoj državici bila 
je razborita. Izvještaji, kojima je revni okružni poglavar poručivao 

ečkoj vladi, da se vlastelin A. ili B. tvrdo nada u povratak slobode, 
ili da se stara jedna vladika moli Bogu, da uspostavi Republiku, nijesu 
u Beču nalazili ozbiljna odziva. Zar da se jaka Austrija, objeda: 
ljica Napoleona, laća oštra ustuka? Ona je ipak izbjegavala sve, što 
je moglo vrijeđati ponos i taštinu gospode, nije se ljutila, Što su se 
vlastela pozivala na svoja »suverenska prava«; ona je Dubrovnik 
obasipala dokazima trpljivosti; odgađala je iz godine u godinu na- 
es nameta i novačenje. Bila je četica svijesnih i pribranih 
judi, koji su se zakleli, da ne će položiti oružja, ali to se oružje sa- 
stojalo od mukle mržnje, nehajstva za javnu stvar i povlačenja u 
samoću, Takvog se neprijatelja moćna monarhija nije mogla bojati; 
voljela je s njim biti ljubazna. S tim uvjerenjem došao je u Dubrov- 
nik Franjo I. ' 

Istina je, da se baš nedavno nešto bijaše zbilo, Što se moglo 
uzeti za demonstraciju protiv vladara: u petak velike nedjelje u 
Gospi za vrijeme sv. mise izostavljena je molitva za carevo zdravlje. 
Upropaste se vlasti, tim više, što se molitva čitala i pod republikan- 
skom, čak i pod francuskom vladavinom. Najzad vlasti odahnu: izo- 
stavljanju bijaše kriva rastresenost svećenika, koji je upravljao ceri- 
monijalom. Čim se pročulo, da je Franjo I. će 8 io doći, dvadeset 
mladih plemića riješiše, da će sastaviti carevu tjelesnu stražu, te 
poslaše u Mletke naročitu lađu, da im nabavi potrebitu odoru. Jave 
oni to u Zadar, a iz Zadra odgovaraju, da će se tjelesna straža 

sastojati od mladih činovnika. Car stiže jutrom 24. dra g ri 
ravno iz Stona. Na Pilama, pod velikim i mg Ar ojega 
je grdna orlušina širila svoja pokroviteljska krila, dočeka ga načel- 
nik. U gradu kuće iskićene sagovima, festonima, natpisima; natpisi 
su mahom na latinskom jeziku, a sastavili su ih Brnja Zamagna, 
Frano i Urban Appendini, Vlaho Stulli, Fratar Gluhi i sedma 
vratima Gozzine kuće, određene vladaru za stanovanje, poklonile 
su mu se vlasti. Naveče stiže carica lađicom iz Koločepa u Gruž, 
iz Gruža u nosiljci u grad. Sutradan izađe pred cara dubrovački 
zatricijat in corpore; predvodi ga stari Niko Pozza, koji, pokazu- 
jući na muklu četu svojih drugova, reče vladaru na talijanskom je- 
ziku: »Veličanstvo! Nije bojazan ni ufanje, nego su vjera 1 odgoj, 
naslijeđeni od naših predaka, koji nas vode pred Vaše Veličanstvo«. 
Na te riječi car se nešto uzbuni, pa odgovori: »Gospodo, vi ste 
pametni; vaša će me djeca slušati«. Prkos se krio u riječima dosto- 
janstvenog vlastelina, opomena u riječima cara Franja. — nim 
čega da se bojimo, jer ništa nijesmo krivi, mislio je gospar Niko; 
ničemu se ne nadamo, jer nam se prošlost ne će povratiti; ali da 
sije Božijeg zakona i našeg  vlasteoskog odgoja, ne bismo danas 


preda te izašli. — Vi ste pametni, mislio je vladar, i bit ćete pametni 


i unaprijed, a i oprezni; da me vaša djeca slušaju, za to mislit ću se 
ja. — Nabrzo zatim dubrovačke vlad:ke dođu, da se prikažu; caru 
ih predstavi grofica Giorgi, žena Mihova; carici predstavi vladike 
grofica Marija Ghetaldi-Gondola, sestra Dživa Natali. Vladari su 
bili vrlo ljubazni s vlastelom, a kako s njima, tako i sa svakim bez 
razlike. 


Da dođu u dodir s građanstvom, oni obilaze i pregledaju cijeli 
grad. Gledajući svrh Lovrijenca pravilno građeni Dukssnnji, 
njegove visoke i tvrde zidove i kule, reče car: »Vidi se, da su ar 
podigli ljudi, koji su pravi očevi svoga zavičaja«, Carica pozivlje 
na ručak dvanaest djevojčica s Pelješca, da se divi njihovoj nošnji, 
danas na žalost pometnutoj; u Gospi su svečane službe poj za 
carevo zdravlje; Piaristi pozivlju Franja 1. i suprugu mu na ute- 
rarnu akademiju; neki Pavo Radić u ime trgovačkog staleža pušta 
s Place balon; Židovi se ističu svojim prozračnim np na općina 
priređuje pod carevim prozorima narodno kolo. Brnja 2 =. 
kojega je car već odlikovao tim, što mu je posao u posjete, že i 
mu u latinskim stihovima, da bude sretniji od Augusta i bolji o 
Trajana; »T'voja nazočnost«, pjeva, »uvećaje tvoju slavu«. (Ovako 
otprilike pjevao je, kad je slavio Napoleona 1 njegove paladine i po- 
zdravljao Francuze kao oslobodioce i dobrotvore Dubrovnika). Oso- 
bito pak obeseliše se Dubrovčani na vijest, da je car požalio, što je 

vojnička bolnica smještena u zgradi slavnoga »Collegium Ragusi- 
num«, Fra Tomo Tvrtko, na glasu odgojitelj, odmah načini veliki 
transparent, na kojemu se čitao latinski natpis: »Eskulap, bog lije- 
čništva, protjerao je iz Kolegija svog oca Apola, boga sviju nauka, 
Ti, Care, ljubitelju pravičnosti, ne ćeš trpjeti tako gadne nepravde«, 
Aluzija na sudbinu čuvenog zavoda vrlo se svidje Franju I. Ali 
carevo nastojanje, da se staro stanje povrati, razbije se o opreku 
neumoljive Hi kracija Dana 3. lipnja Franjo I. oprosti se s Du- 
brovnikom i preko Rijeke i Zatona stiže u Trsteno, gdje u Gozzinoj 
villi nađe sjajan primjer dubrovačke gostoljubivosti i lijepe društve- 
nosti. Dok je visoki gost u dvorani na prizemlju sjedio s pratnjom 
za ručkom, utrča lajući u-sobu hercegovački pas. Sve pousta pre- 
plašeno. osim cara; pas ga pogleda, umuče i polegne mu miran do 
nogu. Nato će vladar: »Eto gospodo! U ovoj kući svak me voli, 
čak i psi«. Na polasku vladar darova domaćinu zlatnu burmuticu 
sa šifrom u briljantima. Natpis na mramornoj ploči spominje carev 
dan u krasnom dvorcu. Međutim okružni poglavar požuri se, da 
izvijesti vladu o carevu boravku u Dubrovniku; izvještaj svršava 
ovim riječima: »Ovdašnja vlastela iščekuju od milosti Njegova 
Veličanstva, da bude čim prije namješteni u najvećim činima i da 
će se suverenom plemstvu — kako mi kažu, da se ono samo tako 
nazivlje — na osobit način pogodovati«. 


Vlastela, glavni faktor u dubrovačkom životu, izvršila su i 
odigrala svoju ulogu; u državi, u kojoj najviše baš aristokracija pri- 
nosi moći i sjaju prijestolja, ona će dočekati još po koje malo za- 
dovoljstvo, ali njihovo dostojanstvo krnjit će bez prekida gruba 
realnost prilika. Sjajni Knežev dvor bude stan gospodina carskog 
poglavara; dvornica, u kojoj su vijećnici Republike krojili svoje 
mudre zakone, bude predsoblje, gdje potomci jednog od najstarijih 
patricijata pitaju, smiju li izaći na audijenciju nedavno kovanom 
austrijskom barunu. Ovakve udarce umije samo povijest zadati. 
Neka su se vlastela iselila, neka su odlučila, da im se pleme istraži, 
da ne dobiju djece, koja će se tuđinu klanjati; i održaše riječ. Iščezli 
su kao apatični svjedoci svoga vremena, svoje vlastite tuge, znajući 
— kako Medo Pucić pjeva — da će se svakome naći lijeka, ali | 
vlastelinu nikad do vijeka. Između onih mlitavih duša i ovih čvrstih 
karaktera bila su druga vlastela i s njima mnogi građani, kojima 
su već od prije loše gospodarske prilike skršile i onako slabu otpornu 
snagu; isprva su i oni napregli svoj ponos, zarekli se, da će se držati 

na cijeni; međutim, potišteni svojom brigom, oni su se prije nego 
iko od svoga staleža uvjerili, da je protiv sile svaka muka izlišna. 
Oni su se privoljeli novome kursu, dakako preko volje, a da pred 
ostalima i pred svojom savjesti opravdaju svoje ponašanje, napra- 
vili su se u ravnodušnim prema događajima; ali se iz tog namje- 
štenog nemara, iz usiljenog ušutkavanja svakog i najmanjeg unu- 
trašnjeg glasa, porodi onaj naročiti tip dubrovačkog vlastelina, uopće 
građanina, koji je značajan osobito za prvu polovinu devetnaestog 
vijeka: čovjek dobije izraz ljut, jedak, bude od njega nemirno, iski- 
dano, pakosno stvorenje, koje uživa u ciničnom, skeptičnom proma- 
tranju života i u izlivima svoje podsmjehivačke prirode. 

U skrovitom kutu duše svi oni čuvali su uspomenu na porušenu 
samostalnost, a žaljenje za nekadašnjom srećom neizostavna je nota 
i u dubrovačkom književnom stvaranju. Austrijska je politika uspa- 
vljivala duše i birokratski duh stvarao je stegu i ujednačivao javno 
mišljenje, ali nijesu mogli ugušiti veličanje starih vremena. U 
vrijeme nacionalnog preporoda, kad u gradu zasjenjenom svojim 
neveselim sutonom narodna svijest mahom raspali pritaložene osje- 
ćaje, zaodjenuše se stihom i slogom sve u pameti dozivane uspo- 
mene iz prošlosti i naricanje za izgubljenom slavom. 


Naš Dubrovnik u vjekove stare 
bi oaza sred divlje pustare; 

a kada mu novo doba svane, 
tada i sam pustarom postane. 


Ovaj anonimni epigram prepjevan je na stotinu načina godinama i 
godinama. »Šta si vidio u gradu — pita Lovro Troja u »Ribarskom 
razgovoru« Pijerka Bone. — Vidio sam jad i nevolju; svak spominje 
staro doba, plače i jada, a goroj se tuzi sutra nada«. To je ono 
»plakavo doba«, u koje je izdisala svaka radost od Života, doba, 
koje nam Ivo Kaznačić prikazuje u poslanici Lovru Kukuljici: »Za 
poklada nema više maškarada, kolendari ti ne pjevaju pod prozo- 
rom, a pijanice su danas ozbiljni ljudi; ustav nam je dao da smi- 
jemo govoriti o narodnim pravima i obećao je rujnu zoru; ali mala 
je radost samo nadal« Međutim ti suzni izlivi nijesu. liječili Du- 
brovnik od mrtvila. Jedinu mušku, oštru riječ izrekao je Medo 
Pucić već g. 1844. u predgovoru svojoj »Antologiji dubrovačkih 
pjesnika«, kad je pisao, da je prikazuje Dubrovniku »kao neporušiv 
prikor današnje ništote«. Doista nijesu »ništoti« bile krive samo 
političke prilike, nego i kobna apatija, kojom su mnogi mislili da 
će se osvetiti za satrtu slobodu. Ta zarazna misao ne zahvati narod; 

on osta vjeran svojoj tuzi, ali i svojim dužnostima. Ustuk toj »ni- 
štoti« i toj tuzi bila su i traženja i idejna lutanja u sebi nepokorene 
vlastele, pa i samoga Orsata Pozze — Mede Pucića, da u ono doba 
političke romantike nađu nacionalno uporište izgubljenom gradu; 
njegovo zagovaranje sjedinjenja Dalmacije i Dubrovnika s preko- 
. velebitskom braćom i rad njegova brata Nika Velikoga u Hrvat- 
skom Saboru pokazuju već onda, kuda će poći hrvatska Atena u 
budućnosti, kad se iz nauka »ilirske« škole rodi zdrava misao na- 
rodnog preporoda. 

Veličanje prošlosti vlađa je shvaćala kao retorično vježbanje 
elegično raspoložene dubrovačke duše; ipak je ona držala pod 
paskom svoje nove državljane. Žene, osobito ohole vladike, ne 
mare da imaju opreza, ali ni vladini organi ne mare, da s njima 
zbiljski postupaju; oni znadu za onu vladiku, koja na dan Sv. Vlaha 
glasno čita plač proroka Jeremije: »Opomeni se, Gospodine, što nas 
zadesi, pogledaj i vidi sramotu našu«; čuju za neku staricu, koja 
poznate ulizice zaustavlja, da im reče: »Klanjam ti se, gosparu, a 
ti znaš, šta mislim«, pa dopuštaju, da se tim zadovoljavaju; pono- 
sitoj gospi Madi Sorgo, koja se u crkvi Bogu moli, da uspostavi 
Republiku, poručuju latinski: »Asinina vox non penetrar polum«; 
o Mariji Bosdari okružni poglavar šaljivo izvješćuje, da ona išče- 
kuje Republiku onako nestrpljivo, kaogod što Židovi iščekuju svoga 
Jehovu; zlatni Čulić javlja vladi, da bi Niko Sorgo rasprodao sve 
svece, koji su u raju, da mu može Republika uskrsnuti. 


* 


Makar kako se Dubrovnik nagodio s novim prilikama, ništa 
nije Dubrovčane toliko vrijeđalo, koliko osorno ponašanje ili ne- 
oprezna šala s njihovim dostojanstvom. S dostojanstvom dubrovačke 
vlastele: nikakvo drugo nije se moglo mjeriti. Uvijek na oprezu, 
s tim načelom tjerali su mak na konac: na svečanim sastancima pri- 
godom careva, imendana zahtijevali su, da ne budu pomiješani sa 
prostacima, a prostaci su bili austrijski generali i državni dostojan- 
.stvenici. Austrijska vlada brzo upozna tu slabu stranu svojih novih 
podanika, te nastojaše da laska njihovoj taštini. O toj političkoj 
nuždi najbolji dokaz pružio je sam car Franjo, kad je za svog bo- 
ravka u Dubrovniku milostivo susretao gospare. Staru taštinu nove 
prilike više ražestiše nego li ublažiše: bit će zato, što je ona većini 
njih bila jedino, što im se dalo spasti. ' 

Kad su vlastela u Napoleonovoj, zatim u austrijskoj monarhiji 
izgubila moć, kojom su do jučer raspolagala u svojoj državici, pri- 

. . «. .. . . .. . , 
rodno je, da su se upinjali spasiti barem svoju individualnost. Čistoća 
vlasteoske krvi bila je veliki melem na ranama njihova dostojan- 
stva, ali i golema briga; vrijeme, njihov najljući protivnik, spre- 
malo se, da ih ina tom polju potuče. Zabrana, da se vlastela žene 
građankama, ostala je na snazi do propasti slobode. Tko je od 
starog tabora uzimao ženu iz novoga, taj je izazivao grožnju i gnu- 
šanje svoje okoline; stari ga nijesu više priznavali sebi ravnim, u 
oporukama prijetilo se kćerima, da ne će ništa dobiti od očevine, 
ako se udadu za skorojevića. Salamankez se nije lako rješavao, da 
uzme za ženu inozemnu djevojku, makar bila plemkinja; znao je 
Tomo Bassegli, što ga je stalo, kad je iz Ženeve doveo kćer astro- 
noma Borna: ona nije mogla izdržati neprilike, u koje se bješe 
uvalila, te ode da živi u Beču; kad je g. 1812. Palo Gozze uzeo 
Aniku Cadogan-Valois, nerado su je dubrovačke vladike smatrale 
sebi ravnom. Kad je na jednom sijelu neko s dubokim poštovanjem 
spominjao caricu Mariju Tereziju, stara neka gospa uteče mu se u 
riječ i upita: »A je li ta Marija Terezija bila vladika?« Kako da 
se patricijat ne zgrozi, kad vlastelin uzme prostu građanku, kao 
ono, kad se g. 1815. Luko Lukov Zamanja oženio Kristinom Male- 
šević, kćerju pomorskog kapetana, a Baldo, sin Pala Gozze, doveo 
u svoje vlasteoske dvore dražesnu Luciju Pecarević?. Sto i pedeset 
godina bijaše proteklo od posljednje »mćsalliance«; sad se vlastela 
i kler natežu iz petnih žila, da osujete tu sablazan, ali sva im je 
muka zaludu. Uzrujanost patricijata ponovi se, kad je Viaho Bona 
uzeo ženu niskog podrijetla; markizu Mihu Boni smrknu se pred 
očima, kad se Luko Sorgo, sin njegove lijepe sestre Marijane, vjenčao 
s nekom djevojkom iz Cavtata; petnaestero članova Ghetaldieve 
loze ustade na Dživa Ghetaldi, koji je uzeo neku građanku. Lukša 
Gozze, nećak vojvode Antuna Sorga, imao je za ženu građanku 
Niku Faceendu, poznatu sa velike nježnosti i krasote, i s njom Živio 
sretno u Rimu. Lukša dođe jednom u Dubrovnik i upita u kafani 
rođaka Luka Didaka Sorga, gdje mu je stan. Obrecnu se na nj Sorgo: 
»Šta to pitaš, zar si stranac? Stanujem u kući svojih predaka sa 
ženom: dostojnom moga doma; a ko: zna, iz koje je kućištine pro- 
stakinja, koja je tebe odvela iz očeve kuće: ko zna, u kojoj se 


kućištini, izrode, danas smrzavaši« Međutim, kad u jeseni prvo 


uvehlo lišće padne, za njim će pomalo sve ostalo: unuci i sama 
djeca vlastele, koja su toliko zazirala od »mčćsalliance«, gazit će, 
koje iz ljubavi, koje iz materijalnog interesa, načelo o čistoći svoje 
krvi. Pod kraj vijeka, kad budu čije zaruke, ne će niko više za- 
brinuto pitati, »je li korta suproj korti (dom ravan domu)«; i to 
načelo past će kao jesensko lišće u zaborav. | 

Iz zbirke Vita conte Bassegli-Gozze, vlasništvo društva »Dub« 


b e, rođ, grofica Calogon-Valois, i vladika Luigja Vodopić 
Dolje: Lukša conte Bassegli Gozze i Vito conte Bassegli Gozze 


Gore: Anika Bassegli-Gozz 





Iz zbirke gđe M. Haler-Pugliezi, vlasništvo društva »Dub« 


Svečanost Sv. Vlaba u Slanomu kraj Dubrovnika prije so godina 





Iz zbirke gđe M. Haler-Pugliezi, vlasništvo, društva »Dub« 


. k v . . 
Narodno Kolo »Poskočica« u već nestalim nošnjama sela Dubrovačkog primorja 


Prazni ponos izaziva skeptičan osmijeh. Ali kad pomislimo, da 
su neka vlastela prije gladovala, nego li se odricala svog ponosa, toga 
posljednjeg blaga; da su, potišteni tugom, mučke tavorili, istrajali i 
iščekivali smrt kao jedini iskup od nanesene im uvrede, tad moramo. 
zaboraviti, što su preuveličali svoj položaj, što su se preko mjere 
prebacivali i nabijali glavu maglom i obmanama. U tome su bili 
izvanredno iskreni; u tome su bili do kraja i dosljedni. Imajmo 
na kraju i to na pameti, da su doista imali čime se ponositi, kad su 
najviše iz njihovih redova potjecali ljudi, koji su dubrovačko ime 
proslavili, Makar da ih je ljuto nemanje pritiskivalo, naslijeđena 
uzdržanost nije davala, da im se to na licu čita. Dvije sestre, po- 
znate usidjelice, znale su, da gospođa Mada iznajmljuje sve sobe svog 
stana osim jedne, najskromnije, u kojoj plete bječve gosparima, da 
iskamči koju paru; ali opet radovale su joj se, što baš krasno živi 
u gospodskom stanu; a gospođa Mšda, da se oduži dobrodušnoj 
laži, zavidjela je tim sestrama, Što provode ljeto na selu, gdje samo 
spavaju i šeću, iako je znala, da one tamo dan i noć šiju za težake, 
U tim riječima nije bilo nikakve primisli: konvencionalna laž navi- 
rala je na usta sva iskićena cvijećem finoga od oja, a odgoj je 
tjerao do krajne granice dužnu obzirnost prema rugu u nevolji; 
ona je to bolje pritezala vezu, koja spaja srodne elemente, da se 
zajednički brane od konačne propasti. Koja im korist od toga? Šta 
je mislio da će postići onaj plemić, koji je popodne sjedio kraj 
prozora, da ga s ulice vide, kako srče kafu iz pozlaćene Ššoljice... 
punu vruće vode iz kućnog bunara? Čemu se nadao gospar, koji je 
izlazio u šetnju, pošto bi pričvrstio za prsluk draču skupe ribe... 
koju nije nikad okusio? Samo današnji utilitarni duh može tako. 
što pitati. TA, sve su to mršava zadovoljstva i sitne pobjedice, ali 
su dovoljni dubokoj tuzi, koja se za njima krije. Ti ljudi nijesu 
nikoga varali. Njima se o tome radilo, hoće li pognuti glavu, kad 


im je nevolja na vrat zajahala, ili će joj dostojanstveno prkositi. 


Oni se riješiše na prkošenje. Međutim, hvala ljekovitoj moći vre- 
mena, broj se i ovih prkosnika prorijedi; oni, koji preostaše i koji 
se kasnije pojaviše, izgubiše svoj prvobitni značaj; sami njihovi su- 
mješćani više ih ne shvaćaju; izgledahu nastrani, čudaci; poneki 
postaše igračkom gradske dječurlije. 

Već za prvih godina austrijske vladavine, a pored oštre žaoke, 
koja ostade svakome Dubrovčaninu u srcu zasađena, mnogi vla- 
stelin i građanin hranio se kruhom, koji mu je vlada pružala u 
obliku nagrade za rad u državnoj službi; toliko je vlastele bilo na pr. 
na sudu namješteno, da, osim trojice četvorice, ostali nijesu znali, 
kako će utući vrijeme; i tako su među sobom u rodu bili, da se 

nepristrana parnica nikako nije dala voditi. Osim toga veliki 
vlastele hranio se milostinjom od jedne cvancike na dan iz carske 
privatne blagajnice. G. 1829. Niko Lucov Pozza-Sorgo bijaše javio 
iz Beča prijateljima, da je za carskom trpezom 1 od ministara čuo, 
da u prijestolnici mnogo cijene dubrovačku vlastelu i da će im car 
udijeliti neku mirovinu i njihovu djecu primati u državnu službu. 
(Prije nego je krenuo u Beč, Niko Lucov bijaše poslao caru na po- 
klon bure najfinije malvasije, a car mu na uzdarje darovao lijepu 
porculansku vazu). Mirovina — eufemizam mjesto milostinje — 
počela se vlasteli plaćati 1832. Nije minulo ni pet godina, otkako 
je car Franjo onako »obeselio« svoje nove podanike, a već okružni 
poglavar izvješćuje, da su podarovani plemići digli glavu, da su se 
isprsili, kao da su svojim znojem taj novac iskamčili. Kakvi su to 
ljudi — pitat će se — koji se dotle _ponizuju, da primaju. milo- 
stinju od svog neprijatelja? To nije milostinja — tako su-oni obja- 
šnjavali — to je jedna careva dužnost; kako ih je materijalno upro- 
pastio, morao ih je i materijalno podići, vratiti naprosto, što im je 
oteo. Oni su bili uvjereni, da je to njihovo sveto pravo, ta carev 
su novac primali bez ščinjanja, ali nijesu dopuštali, da se u popisu 
podarenika piše, da ih pomoć ide, jer su siromasi. Kad je pukao 
glas, da se car »udostojio da za njih razveže tobolac«, sve se toj 
vijesti obeseli — osim vrlo neznatne manjine —; kada pak saznaše, 
da se radi o mršavoj cvanciki, mnogi se isprva pokunjiše, zatim 
pomisliše, da ne treba preko hljeba tražiti pogače, na koncu stegoše 
srce i... pružiše ruku. Odmah odlučiše, da će se u stolnoj crkvi 
održati svečana služba, na kojoj će se pomoliti za zdravlje veliko- 
dušnog vladara. Do pod kraj 19. vijeka plaćala se carska potpora. 
Međutim odabrana četica izumiraše; posljednji član patricijata, koji 
se tom potporom koristio, bila je jedna matora, obnevidjela vla- 
dika: uistinu njena se cvancika već bila prometnula u svijetlu 
forintaču. . š 

Kad se potpora počela plaćati, počinjalo je vrijeme, kad su 
se sve nevolje obarale na Dubrovnik, pa je ona mnogima u zgodan 
čas dolazila. G. 1835. do 1845. bile su mu uprav gladne godine; 
po selima je narod skapavao od gladi; u susjednoj su Hercegovini 
strašne prilike, pa utječu na dubrovačko područje. Nedostaje goto- 
vina, s Turskom niko više ne trguje, javni je kredit uništen, a naro 
ga treba, jer još nije prinovio popaljene kuće i propali alat; vje- 
rovnici, koji još raspolažu kojom svotom, kupuju za male pare na- 
puštene zgrade i neobrađivana polja, a kako načelnik Ghetaldi- 
Gondola obavješćuje vladu, u tom poslu odlikuje se Blago Djelo. 


Luko Didak Sorgo jedva kuburi: svoju djecu preporučuje višim 

državnim dostojanstvenicima, kojima je prisiljen pisati, da je Du- 
brovnik kao »bubreg u loju«. Prijatelja i visokog činovnika u Mleci- 
ma Mara Zamanju zove, nek se vrati kući, gdje će naći, da su razore- 
ne kuće popravljene i da su zidane nove, da ima novih putova i novih 
tvrđava; ako pak voli poći u svoj Ston, tamo više ne će sretati 
čeljad obrvanu od groznice i kužne močvare i tako što drugo, nego 
narod zdrav, zrak čist, nove zgrade, izorana polja... I izvještaji 
okružnog poglavara podudaraju se sa Sorgovim: »U gradu svijet 
je miran i zadovoljan; on iščekuje s nestrpljenjem novi veliki carski 
grb sa svima titulama Njegova Veličanstva, među kojima je i titula 
vojvode dubrovačkog i zadarskog; samo se treba žuriti, jer je rado- 
znalost velika«. Kao da Dubrovčani tih dana nijesu imali prečega 
posla! Francuska vlast ukinula je uz to fideikomise, pa »kadeti«, 
koji su dotad jedva kuburili, sad su sipali šakom i kapom; Austrija 
je fideikomise uspostavila, ali mnogo je porodično imanje već bilo 
upropašćeno. Niko Lucov Pozza-Sorgo odrekao se te pogodnosti, 
prepustio svoje imanje vjerovnicima i umro u Beču u velikoj bijedi. 

Nekad bogati domovi sada se pomalo prodavaju kmetima i 
drugima. Mnogima, koji su naricali za izgubljenom kućom svojih 
djedova i psovali na »širogaćanina«, koji mu je pustim novcem oteo, 
neko se bješe obrecnuo riječima: »Nije on kriv, što ti je kuću kupio, 
već si kriv ti, koji si mu je prodao!« A koji su ti skorojevići, koji su 
»otimali« tuđe? » Tko je taj«, pitao je Luko Didak Sorgo u latinskoj 
poslanici Matu Zamanji, »koji s goveđom kožom pod petom i oko 
stegna stupa obijesno odbijajući dimove poput Kaka, i nosi štit, da 
mu ne bi sunce naškodilo preplanulom licu? On je danas gazda, 
jer je nedavno kupio imanje, polja i kuću svoga gospodara, ajami 
je već izmuzao neprestanim parnicama, prikraćujući mu svako pra- 
vo, odnoseći mu posljednji grozd. Ovoj sudbini ne izbjegoše ni po- 
morci ni trgovci; pomorcima već ništa ne pomaže pomorstvo, jer i 
onako već more je otvoreno svima zastavama, pa se narodi bore 
oko gole kosti kaogod psetanca. Drugima trgovina ništa ne koristi, 
jer neki hibridni svijet pod nazivom Grci (Vlasi) iz pograničnih 
krajeva grabi se oko svega, čim se dade trgovati, kao što orlovi i 
jastrebovi sa obala Tracije i Tesalije žvaču(?) sve, što im dopadne 
kljuna. To je proročka duša naših pređa i predviđala.« 

Vrijeme je klizalo po površini vlasteoskog dostojanstva, odno- 
seći česticu po česticu tvrde kore, pod kojom na koncu nađe običnu 
mješavinu vrlina i poroka, istrajnosti i pregibljivosti. 

Pregibljivost se često izvrgne u služništvo, što ga koji put ni 
sama vlada nije odobravala. Takvo poniženje dočeka god. 1835. na- 
čelnik Ghetaldi-Gondola. Kad je zamolio, da grad smije crkvenom 

svečanošću zahvaliti Bogu na carevoj milosti iskazanoj dubrovačkoj 
deputaciji, koja je pošla u Beč, da izreče svoje sažaljenje prilikom 
smrti Franja 1. i da se pokloni novome caru Ferdinandu, načelniku 
odgovore, da nikakav austrijski grad nije tu svečanost priredio i da 
naročito Dubrovnik to ne smije učiniti, budući da je sam car prekorio 
namjesnika radi toga, što je dopustio, da grad odašlje svoju deputa- 
ciju; Dubrovčanima je prosto, da privatno zahvale Svemogućemu. 


* 


Ova poniženja u teško vrijeme služila su dajbudi tome, da kao 
na jednoj tamnoj pozadini odskaču posljednji sjajni karakteri. Ovi, 
makar da su znali, da je nerazmjerna borba uzaludna, izdržali su 
do kraja; iščezli su kao žrtve jednog, možebit nikome korisnog, ali 
lijepog uvjerenja. 

Markiz Miho Bona, stari volterijanac pak iskren patriot, po 
slomu svoje misije i svog vlasteoskog dostojanstva, stade ugušivati u 
raskošnom životu svoju tugu i nabrzo poharči svoje lijepo imanje. 
Bio je dobar, umiljat, prijazan, Sam Fratar Gluhi preporučivao ga je 
vladi i predlagao, da bi namjestila njegovu djecu, jer će inače po- 
rodica propasti. Na tu preporuku utjecalo je držanje Mihova sina 
Luka, austrijskog pristaše, sve da je i on u narodnom ustanku 
vršio svoju dužnost. Lukov brat Marcije bijaše pribjegao na Lopud, 
kad su Englezi držali otoke; na njega je bila vlada ogorčena zato, 
što je poskidao neke vladine proglase i jednom, na dan Sv. Vlaha, 
šetao Placom odjeven u republikansku togu. Mihov treći sin Pijerko, 
krasni junak g. 1813., »ljepota od mladića«, kako su ga gospođe 
zvale, uzor nenamještene veselosti i mladićke nježnosti, spominjao 
se u Dubrovniku do pod kraj vijeka. Kad je prebolio tešku ranu, 
koje je dopao u boju oko Sorgove ville u Gružu, pođe na put u Istok; 
žalost za zarobljenim gradom bila bi ga otjerala do u Ameriku, da 
nijesu majčine suze odnijele pra On se vrati kući, oženi se 
i nastavi svoj zarana započeti književni rad. Srcem i dušom pristade 
Pijerko Bona uz Gajev hrvatski narodni preporod; hvalio se, da 
je neki njegov predak vojevao s Eugenom Savojskim i pao pod 
Biogradom; živo se radovao Gajevu nastojanju oko usavršivanja 
jail, Ali s padom Dubrovnika utrnula se »slava dičnog od jezika«, 
pa se trudio, da prinese svoje snage spasavanju toga blaga. Neuspjeh 
njegovih književnih poduzeća, porušeno zdravlje, gospodarske ne- 
prilike sklonili su prijatelja mu engleskog konzula "Turnera, da svo- 

joj vladi predloži, da imenuje Pijerka Bonu engleskim vicekonzulom. 
To Turner ne postiže. Pijerko umre gotovo siromah. Povučeniji je 

život Pijerkova brata Frana, advokata; ipak vlada i ovog Bonu 
nadzire; na dvadeset godina po okupaciji grada Frano je spominjan 
u poglavarskim izvještajima kao politički sumnjiv; vlada smatra za 
svog protivnika čovjeka, koji na dan Sv. Vlaha ne izlazi iz kuće. 
Jednom, kad se neko tužio, što gradu nema niotkud pomoći, Frano 
Bona pogleda u svečev kip i reče: »Sv. Vlaho ili ne može ili ne će«. 
I on je bio volterijanac kaogod i otac mu Miho, ali je znao da Vol- 
tairea izmiri s vjerom; bio je dobar domaćin i išao je u crkvu. Nije 
kovao zavjera, kaka je Čulić mislio; vlast se trudila, da ljubaznim 
susretanjem predobije i razoruža toga ponosnog republikanca, ali 
Bona je izbjegavao laskave ponude. Neizmirljivi Inoćencij jednako 
je opominjao vlast, da se čuva toga opasnog čovjeka, kojemu je 
priznavao dubok um i čvrst temperamenat, Frano je živio na Ko- 
nalu, odan čuvanju svojih uspomena. 


Na Gornjem Konalu umre (1850.) i Dživo Natali, budilac po- 
sljednjeg poleta dubrovačkog patriotizma; umro je u dubokoj sta- 
rosti, sam, ne tužeći se nikomu na osamljenost, na koju ga je novo 
vrijeme osudilo. Dubrovčane bijaše teško zaboljelo, kad im god. 1816. 
poručio: »Čuvajte se obmana; to je posljednja usluga, koju vam mogu 
iskazati«. To je Dživo smio reći, jer bijaše dovoljno dokazao, da je 
za rodnu zemlju učinio sve, što je mogao, Poslije tih dana stvori 
Dživo sebi zasebni svijet, svijet svojih velikih uspomena, u kojemu 
je samo njegovo srce još kucalo. Na Gornjem Konalu proživio je 
svoj dugi vijek radeći do posljednjeg časa; bio je prijatelj svih siro- 
maha; on im je pomagao od svoga, dovodio im liječnika, ispraćao ih 
u bolnicu. Nježnost njegova srca išla je dotle, da je putem pazio, da 
ne bi koju bubicu pogazio. Njegova kršćanska duša odmarala se u 
starim osamljenim crkvicama Sv. Gjurgja na Tri Crkve i Sv. Ivana 
na Gornjem Konalu... Njegov je grob pokraj općinskog puta tik 
do vrata poj. zida koludrica na Tri Crkve. Vrijeme je izli- 
zalo natpis na nadgrobnoj ploči; tu se već ništa ne čita. 

Vlaho Kaboga zaključio je žalosno svoje dane; on je do kraja 
nosio užasni teret mržnje svojih sugrađana. Prvi put sjeti se Kaboga, 
da je nešto prodrlo u javnost o njegovu životu, kad je god, 1815. 
izostavljen u popisu stalno namještenih činovnika. »Uništio sam 
spletke vlastele — pisao je vladi — i o tome sam obavijestio vladu, 
otkrio sam tajni rad Miha Bone u Beču i ostalih agenata u Cari- 


gradu i u Francuskoj, navukao sam na se mržnju vlastele, najbliži 


me rođaci izbjegavaju, smatraju me odgovornim za propast Repu- 
blike... Neka se protiv mene povede istraga u Zadru, da osujetim 
gadne napadaje na moju čast i vjeru«. Vlada obasipa najdelikatnijim 
obzirima »traditura«. Kaže dalmatinski guverner: »Neka pravda 


85 


izreče svoju! Nego buduć da se radi o intendantu, grofu i vitezu 
Leopoldova reda, o osobi vrijednoj i o austrijskom pristaši, i budući 
da bi se on mogao opravdati, preporučuje se, da se s njim najobzir- 
nije postupa. Naređuje se, da se dva bubnjara (Vlahove žrtve) do- 
vedu u Zadar«. Vlaho Kaboga krene, čim je intendancija ukinuta, 
On pred sudom poreče, što mu se prebacivalo, i kao da se tim vlada 
zadovolji, jer on dobije u Beču mjesto tajnika u dvorskoj kancela- 
riji. Ali caru kao da zadarska presuda nije bila dovoljna, jer on na- 
redi, da se povede kriminalna anketa. Ova svrši naopako po Ka- 
bogu. G. 1821. Kaboga izgubi mjesto, morade seliti iz Beča, gdje se 
međutim bješe oženio; vrati se u Dubrovnik i prijeđe odmah u Cav- 
tat; iz Cavtata nije smio u Dubrovnik bez dopusta redarstva. God. 
1833. poglavarstvo ga još smatra za bezvjernika i nemoralna čovje- 
ka. Umro je god. 1845. 

Već znamo, zašto Antun Sorgo nije mnogo mario da odgovara 
nadama, koje su patrioti u njega polagali, sve i da njegovo posredo- 
vanje ne bi bilo odvratilo od Dubrovnika smrtni udarac. S njim se 
ne možemo oprostiti kao s bud kojim krivcem. Privezan za francu- 
sku kulturu, živio je do svoje smrti (1840.) u Parizu s nezakonitom 
kćerju, koja kasnije pomahnita i umre u bolnici, ali nije prekidao 
dodire s dalekom domovinom. Marko Bručre mu je pisao, da je 
zaludu utekao iz Dubrovnika od prijatelja i od one »kare od jezika« 
svoga liječnika Hidže, jer da će ga Markova kolenda svuda stići. 
Od Sorga s vremenom bude vrlo svijestan i pribran čovjek; on je 
Žalio, što je u vlastele zavladala neplodna apatija i što neki vole, i 
im se pleme istraži: to su stoička načela, plodovi ograničenih po- 
gleda, pa su ubitačna; današnji Dubrovčani moraju biti dostojni 
svojih otaca. Prvašnji skepticizam Antuna Sorga rasplinut će se, 
kad god u njegovoj duši odjekne glas ponižene domovine. Sorgo sa- 
stavi na francuskom jeziku djelo »Postanje i pad dubrovačke repu- 
blike«. Građani su se grabili oko te knjige, jer je Sorgo poslao Palu 
Gozze samo 1o primjeraka, da ih razda, i njegovo dirljivo pisanje o 
njihovim nezgodama čitali su kradom, jer vlada nije dopuštala, da 
se piše o Dubrovniku. Tih dana vlast je zatekla Fratra Gluhoga s 
tom knjigom u ruci, ali on se opravdao izjavivši, da se uprav u taj 
čas spremao, da taj rimjerak preda redarstvu, i kao da s tom laži 
nije bio zadovoljan, Čulić obeća, da će prevesti za redarstvo odlom- 
ke, u kojima Sorgo najviše ruži Austriju. Niko Lucov Pozza razda- 
vao je knjigu svojim poznanicima u Beču. Eusčbe Salverte, Francuz, 
izdao je djelo »O civilizaciji — Mleci, Dubrovnik«. Knjiga mu je 
bila puna povijesnih i kulturnih netočnosti, između ostalih, da je 
Austrija bez ikakva povoda već g. 1807. zauzela Dubrovnik, pa ga 

poslije Campoformia morala predati Francuskoj; da je Senat u nekoj 
»Krvavoj knjizi« bilježio, kako će se porodice i pojedinci svetiti se- 
ljacima, koji zaprijete njihovoj rodbini i prijateljima i t. d. Ustade 
Sorgo i u pariskom »Temps«-u uze u obranu svoj ocrnjeni grad, po- 
žalivši na kraju, da je Dubrovnik sada i za uvijek propao. Sorgov 
članak učini dubok dojam i na austrijsku vladu, ali ova prosto izjavi, 
da je članak Dubrovčane uvrijedio i da pa očevidno ne zna, kako 
Pubroknik napreduje i koja mu se velika budućnost sprema. (Ovo 
nas podsjeća na onog bečkog nadbiskupa, koji je obeselio nekog 
Dubrovčanina viješću, da će se, Bogu hvala, i u Dubrovniku podig- 
nuti pučka škola i uvesti kultura!) :' : 

Antun Sorgo, član pariske Keliske akademije i vrlo uvažen u 
književnim i znanstvenim krugovima, postigao je, da se na Sorboni 
otvori katedra za — slavenske jezike; ali prava je zasluga njegova, 
što je svijetu proglasio slavu i muku svoje domovine, koju je Austrija 
nastojala ušutkati. 

POGLAVLJE IV. 


Broj stanovništva za pada Republike i god. 1880. — Katolički zna- 

čaj i obilježje dubrovačke države; redovnici i svećenstvo, Republika 

prema grčko-istočnom doseljenom elementu -— Politika . Austrije 

prema »Grcima« i dogođaji u Bosni i Hercegovini — Skupina dose- 

ljenih Srba u Dubrovniku; afera vladike Rajačića, oporba protiv 

gradnje grčko-istočne crkve u "> — Židovi u dubrovačkoj 
sredini. : 


Sudeći po velikom broju vrlih ljudi, koji su bili Živi i čuveni 
U svijetu krajem 18. i početkom 19. vijeka, moglo bi se misliti, 
da je dubrovačka država brojila koju stotinu tisuća duša, a brojila 
ih je otprilike samo 31.000. Bez sumnje grad s predgrađima davao 
je najveći broj znamenitih umova, a nije brojio — prvih godina 
vijeka — nego 5705 stanovnika (grad 4175, Pile 1165, Ploče 365). 
Pod kraj vremena, kojim se naša knjiga bavi (1880.), na području ne- 
kadašnje Republike broj duša znatno je narastao, ali u gradu razlika 
je mala: svega 7245 duša, naime u gradu 4805, na Pilama 1864, na 
Pločama 576. Dubrovnik je dakle u svako doba bio gradić skoro 
neznatan opsegom i brojem stanovnika. U gradu s predgrađima 
bilo je uoči pada u toj eminentno katoličkoj državi 230 Židova i 
110 grčko-istočnjaka, G. 1880. broj Židova bješe spao na 75, a broj 
grčko-istočnjaka porastao na 500. Austrijsko vladanje bilo je Židovi- 
ma nepovoljno, u mnogočemu nepovoljnije od republikanskog; na- 
protiv grčko-istočnjacima životni uvjeti išli su sve više na bolje. Oni 
su znali iskorišćivati prilike i neprilike vremena i mjesta, a i nove 
snage su im pritjecale iz susjednih zemalja s istoka. 

Svakojako katolički karakter zemlje isticao se u svakom času 
njenog javnog i privatnog života: državu i vjeru bješe Republika 
stopila u jedno, pa kako je katolicizam bio zeloti državi, tako je 
država podupirala katolicizam. Dubrovačke kolonije, koje bjehu 
Poplavile Balkan, bile su i predstraže katoličkog prodiranja na istok 
— i branič njenog samog postojanja. Krepko isticanje državne vjere 
imalo je i pali 
odgovaralo praktičnom, trijeznom duhu naših Dubrovčana. U po- 
sljednje vrijeme, u matoroj državi, ovi nazori bjehu izblijedili; ali 
katolička vjera, makar više nije bila kao nekad zvijezda prethodnica 

tičku i gospodarsku svrhu; to dvojako lice potpuno je - 


pothvatima Republike, ipak je sačuvala u dubrovačkoj duši staru 
krepčinu u obliku tradicionalnog ekskluzivizma. Dubrovnik je htio 
biti čisto katolički grad, mezimac rimske crkve; stoga je Senat bio 
u svaki čas gotov jednodušno ustati protiv prekršitelja toga načela; 
nikakva druga opasnost nije nailazila na toliku jednodušnost i žila- 
vost u otporu, koliko napadaji na čistoću i isključivost katoličke 
vjere kao dubrovačke vjere. Toliki broj crkava i samostana na ma- 
lom području ne da se zamisliti bez velike pobožnosti naroda. 
Početkom 19. vijeka samostani ili su izgubili ili su gotovi da 
izgube svoj karakter i važnost. Naročito su u ženskim zavodima 
bile koludrice nekad u velikom broju i bile su većinom kćeri vla- 
steoskih domova, tu zatvorene, koje milom, koje silom; tako i u 
»Fratara Bijelih« (u dominikanskom samostanu) bilo je nekad vidjeti 
mnogo zaređene vlastele. Naprotiv »Fratri Crni« (Franjevci) bili su 
većinom čeljad težačkog i nižeg građanskog staleža. Pod kraj dubro- 
vačke nezavisnosti u ženskim samostanima u gradu, osobito u 
Puncjela (u samostanu Sv. Klare), broj koludrica je neznatan, a ne- 
znatan je među njima broj plemkinja; tako je i u »Fratara Bijelih« 
broj braće toliko spao, da će se oni već u prvo austrijsko doba sto- 
Piti s dalmatinskom dominikanskom provincijom, da se ne utru. I. 
Benediktinci jedva životare, Bolje prolaze »Fratri Crni«; njihovih 
deset samostana broje prilično lijep broj fratara: u velikom samo- 
stanu u gradu žive uoči pada Republike 33 fratra, sve sami dubro- 
vački državljani, jer drugima tu nema mjesta; jedini izuzetak pravit 
će »Fratar Gluhi« — Inoćencij Čulić, Splićanin, kojega će samo- 
stanu nametnuti samovolja generala Marmonta. Osim malog broja 
njih, ta su braća težačke ruke. Njihov je samostan kudikamo popu- 
larniji od dominikanskog; oni su nekako bliži narodu. Gospodstveno 
držanje »Fratara Bijelih« — kad su o Uskrsu išli u rošnju, sluga 
je za njima nosio košić za darove, a Franjevci su nosili sami bisagu 
preko ramena — njihov povučeniji život, najzad i njihov mali broj 
ne mogu im pribaviti široko kolo prijatelja u društvu, kojemu se 
sada vrlo rado živi. Uostalom ima i među »Fratrima Crnim« ljudi 
zaslužnih pohvale; spomenimo Joakima Stulli, poznatog leksiko- 
grafa; mladog Ambrozija Markovića, koji će prirediti izdanje Gun- 
dulićeva »Osmana« s učenim bilješkama; Antuna Agića, odličnog teo- 
loga, izvrsnog poslanika Republike, govornika i patriota, koji će od- 
bjeći u Rim, da protestira protiv francuske sile, i tamo se tijesno 
sprijateljiti s povjesničarom Niebuhrom. U tom istom samostanu 
ima i zlatnih duša: Serafina Gurića (f 1835.) narod drži za sveca; 
narod će iskopati njegovo tijelo ukopano na Dančama — jer se u 
crkvama više nijesu mrtvaci sahranjivali — i prenijet će ga kradom 

u grad, da ga položi u grob u samostanskoj crkvi. Koju godinu prije 
toga (1796.) bješe preminuo Franjevac Klešković (fra Grize), svetac 
po javnom mišljenju, pa su mu vojnici morali čuvati mrtvo tijelo, da 
ga svijet ne razgrabi na komade, kao da su svete moći. U skoro pra- 
znom samostanu Dominikanaca živi glasoviti Ivan Resaver, veliki 
tumač Staroga Zavjeta, patriot i prijatelj posljednjeg dubrovačkog 
rabina Josipa Parda; po padu Republike bit će u Bologni profesor 
hebrejskog jezika i učitelj potonjeg pape Pia IX. Dični mu je drug u 
samostanu Rajmund Sej ($ 1809.) na glasu ropovjednik; u crkvi 
se svijet penje na oltare, da ga bolje vidi i čuje; držao je jednom 
tako dirljivu propovijed protiv bezdušnih kamatnika, da su sutra- 
dan mnogi povratili dužnicima utjerane kamate, među njima 1 po- 
neki Židovi. S njima je i Angjeo Maslać, čovjek vulkanske naravi, 
poliglot, izvanredno učen, ali nepostojan u načelima; isprva odan 
Republici, poslije obožavalac Napoleona, poučavat će francuske 
časnike u francuskoj književnosti; u austrijsko doba vidjet ćemo ga, 
gdje se klanja pred Franjom I. i prevodi na njemački jezik himne 
dubrovačkih pjesnika bečkom caru, ali toj najnovijoj odanosti niko 
ne će vjerovati; upropastit će samostansko imanje i biblioteku; bit će 
kriv, što će »Fratri Bijeli« već god. 1815. pominjati austrijskog cara 
u svojim molitvama i što će se vlastela radi toga od njih odbiti. 
Svjetovni kler slobodnije se kreće. Po neki su stekli svjetski 
glas, kao Brnja Zamanja i Gjuro Ferić; učenošću i izglednim životom 
odlikuju se dva brata Čumbelići, Salatić, Lupi, Žrtva francuske obi- 
jesti, Kojić i drugi. Uprav na osvit vijeka stupio je na pastirsku 
stolicu nadbiskup Nikola Bani, čovjek pošten, iskren, ali strašno 
surov; surovost ga je sasvim osamila, pa će zato dobiti oštrih opo- 
mena od samoga pape Pia VII. Do g. 1722. nadbiskup je morao 
biti stranac, a E de mješćani i vlastela, da na njega paze; od te 
godine unaprijed nadbiskup može biti mješćanin, ali nikako vlaste- 
lin. Nikola Bani bit će posljednji nadbiskup dubrovački; po njegovoj 
smrti (1815.) Austrija će ukinuti nadbiskupiju i pripojene joj bisku- 
Pije Stonjsku i Trebinjsku, načinit će biskupiju dubrovačku i prvi 
će biskup biti čestiti Gluriceo (1829.—1842.). Bilo je i povreda sve- 
ćeničke stege, pa Senat bješe udijelio Franjevcu Aleksandru Pejoviću 
(1 1809.) godišnju pripomoć, da može življe raditi na reformi javne 
moralnosti. Čim je Austrija zauzela Dubrovnik, odmah poče izbijati 
na vidjelo drugovanje prevarene vlastele sa svećenstvom u očajnom 
radu za uspostavljenje Republike, pa se nije propuštala nikakva 
prilika, da se ti patrioti svećenici obaspu klevetama. Inače ni u naj- 
pobožnijoj kući nije domaćinu ni najmanje krivo bilo, što je sve- 
čenik, stari kućni prijatelj, svirao uz violinu, da mlađi svijet može 

plesati; niti je tako zazorno bilo gledati popa, gdje ide na večernja 


sijela s čibukom u ruci i s bijelom noćnom kapicom na glavi, ili 
dje u dućanu sjedi i »kunduruje« (ogovara); ili najzad starog 
anonika i latinskog pjesnika Brnju Zamanju, poje s puškom preko 

ramena prolazi Placom, da će u lov. Svakako biskupski vikar Pero 

Milković mogao je ne svirati svu božju noć u orkestru na pokladnim 

igrankama na Konalu, niti je bilo lijepo gledati, gdje za pokladnih 

dana »Fratri Crni« iznose na Placu crkvene klupe, da tu sjede, puše 

i gledaju mahnite maškare. Al? eto! Dubrovački patrijarhalni život 

dopuštao je mnogu izvanrednost; stoga je javno mišljenje smatralo 

sve to za bezazleno, i što nije bilo bezazleno. 


e 


Šta je u to vrijeme bilo s »Vlasima«, kako u Dubrovniku zovu 
grčko-istočnjake ili (kako se zovu u novije doba) Srbe? 

Kad je Dubrovnik izgubio slobodu, vjerska nesnošljivost mogla 
se smatrati za ostatak jedne davne tradicije, u koju se dubrovački 
duh upio; svakojako ona nema isključivo vjersko obilježje, jer su 
Dubrovčani, živeći s velikim svijetom, naučili se odavna na pošti- 
vanje inovjeraca; to nam dokazuju živi odnosi i dugotrajne veze 
sa susjednom islamskom carevinom. 'Ta nesnošljivost ima svoje uz- 
roke u dubokoj kulturnoj opreci prema grčko-istočnim došljacima. 

Vjerska politika stare Republike potjecala je od dubokog uvje- 
renja. S druge strane nema pak sumnje, da je Dubrovnik na oprezu 
od balkanskih grčko-istočnjaka ugušivši svaki pokušaj, da s njima 
stvori bilo koju zajedničku vezu, izbjegao opasnosti, da se oštre 
crte njegova individualizma i njegova drugačijeg ljudskog karaktera 
otupe i okrnje, jer baš taj jaki individualizam, koji je nastao iz oso- 
bitog suživljavanja starohrvatskih naseljenika sa mediteranskom 
civilizacijom i kršćanskom uljudbom na graničnoj točki, tajno je 
vrelo njegove slave, kulture i slobode. 

Već je prije velike tr&šnje bilo uzaludnih pokušaja, da se u Du- 
brovniku podigne za inovjerce bogomolja. Kad je poslije velike trć- 
šnje katolički svećenik Brnja Giorgi nastojao, da Senat, jedino u ko- 
rist države, koja je bila na rubu propasti, proglasi neku vrstu vjerske 
snošljivosti — tim više, što su mnoge srpske porodice ponudile Re- 
publici svoje glavnice, da se porušeni grad podigne — većina u 
Senatu odbije prijedlog i ponudu. Kasnije, početkom 18. vijeka, 
srpski velmoža Vladislavić, koji bješe nabavio u gradu kuću s ba- 
ščom, htjede da u bašči gradi za se crkvicu, ali Senat ni to ne dade. 
Ta izazva u Petrogradu veliko neraspoloženje prema Dubrovniku. 

Lišeni vjerske slobode, grčko-istočnjaci su se morali na tajno sasta- 
jati u nekoj kući na Posatu, kamo im je dolazio o Božiću i Uskrsu 
jedan monah iz Duži. Da prkosi djelovanju francuskog konzula, 
Rusija zatraži preko svog konzula Fontona, koji je u Dubrovnik 
došao g. 1803., da ovaj može podići za konzulatsko osoblje grčko- 
istočnu bogomolju. Fonton bijaše sa sobom doveo dva ruska popa, 
dok je sam bio katolik. Nije bio nikad zadovoljan stanom, koji mu 
je dubrovačka vlada stavljala na raspolaganje, i njegovo osorno 
držanje uopće dodije i vladi i građanima. Senat odbije molbu. Naj- 
žešće se opirahu senatori Gradi, Pozza, Giorgi i Sorgo; oni su zahti- 
jevali, da se ta dva ruska popa vrate, otkud su došla. Fonton poruči 
Senatu, da se Republika mora pokoriti Rusiji. Uzalud je i Papin 
poslanik u Petrogradu molio, da se ruska vlada obazre na vjerske 
Prilike Dubrovnika, Rusija odgovori prijetnjama, i državica morade 
POPuUstiti. 

Za francuskog vladanja car Napoleon je priznao grčko-istočnja- 


cima prava, što ih i druge vjere uživaju. Kad je Austrija zaposjela . 


dubrovačku republiku, bilo je tu samo kojih trista »grčko-nesjedi- 
njenih«, ali vlada je oštro pazila, da ta šačica ljudi ne dođe u dodir 
s vladikom crnogorskim. Ipak Crnoj Gori nikako nije-ni na kraj 
pameti bilo, da steče osobite simpatije tih grčko-istočnjaka. Kad je 
Austrija g. 1810. poslala u Crnu Goru svoga ženijskog kapetana, 
Dubrovčanina grofa Brnju Kabogu, da pregovara s vladikom Pe- 
trom 1. o ustupanju Lozice, Kaboga nađe vladiku u teškim po- 
litičkim i novčanim prilikama, nađe razdor u zemlji, nađe gospo- 
dara gotova da primi neke novčane darove. Ali ova je zemlja bila 
u isto vrijeme i prethodnica ruskog utjecaja na te krajeve. Ovu je 
opasnost Austrija osjećala, te nije nikakvo sredstvo propuštala, da 
je od sebe ukloni. »Ovdašnji Grci — javljao je u Beč okružni po- 
glavar u Dubrovniku — uvijek se povoljno izrazuju o Rusiji i drže, 
da će ona jednoga dana privući u svoje kolo svu Europu, a najprije 
ove zemlje«. Znajući, da bi nezadovoljstvo grčko-istočnjaka prije 
poticalo nego gušilo plamen njihovih simpatija, vlada odabra poli- 
tiku trpljenja 1 susretljivosti. Ali takova politika dugo ne potraja. U 
izvještajima redarstva u prvoj polovini vijeka grčko-istočnjaci pro- 
lazili su kao »neznalice, praznovjerna i nemirna čeljad«. Ne mogu 
se, naravno, uspoređivati s pitomim Dubrovčanima, osobito se ne 
mogu uspoređivati nedavne pridošlice iz susjednih zemalja. Prazno- 
vjerje značilo je što i pravoslavlje. Ovaj sud s visokog mjesta o pra- 
voslavnima podupiralo je staro dubrovačko neraspoloženje prema 
»Vlasima«, U vrijeme, o kojemu pišemo, bili su Dubrovčani najviše 
gnjevni na Crnogorce. 

Kad se g. 1842. radilo o uređenju granica između 'Turske, Crne 
Gore i Austrije, sastaše se na dogovor u dubrovačkom Lazaretu 
vladika Petar II. i hercegovački vezir; tom su prilikom građani 
veću simpatiju iskazivali veziru nego li Njegošu; naprotiv uz vla- 
diku stajali su mahom grčko-istočnjaci. Oni su uživali u tome, što 
je vezir morao pristati na sastanak s Crnogorcem, ali su žalili, što 
se vladika nije prikazao u impozantnoj mitropolitskoj odjeći. Dok 
niko nije smio u grad s puškom, dopustila je austrijska vlast vladi- 
činu tajniku i perjanicima, da je nose; ta povlastica, udijeljena | 
Crnogorcima, strašno je ozlojedila Dubrovčane. Koju godinu kasnije 
Ida von Diiringsfeld primijeti, da se niko u Dubrovniku nije molio 
za pobjedu vladičinih sokolova u ratu, koji je onda iznova bjesnio 
s Turskom. Prijatelji joj protumačiše tu indiferentnost i ona obađe 
poharanu okolicu, te je imala šta vidjeti, jer je tada bilo još užasnih 
tragova divljačke najezde. Crnogorci nijesu sami palili, pljačkali i 
ubijali po okolici Dubrovnika; ali, što je zanimljivo, u pameti i pre- 
daji Dubrovčana, u gradu i na selu, ostao je samo spomen na Crno- 
gorce, a donekle i na Ruse. 

Događaji u ondašnjoj turskoj pozadini, u Bosni i Hercegovini, 
i politika Austrije prema Turskoj (svečan doček Ekrem Omer-paše 
u Dubrovniku g. 1859.) nešto su smanjili staro neraspoloženje prema 
doseljenim Vlasima i grčko-istočnom elementu. Međutim sve se na 
staro povrati, kad je postavljeno pitanje gradnje grčko-istočne 
crkve u samom gradu. 

Što su doseljeni »Grci« stekli pod francuskom vladom u mate- 
rijalnom pogledu, to su velikim dijelom zadržali i pod austrijskom. 
Oni su g. 1821. imali svog privatnog učitelja, ali su đaci polagali 
ispite na državnoj školi. G. 1827. dopusti austrijska vlast, da ta 
djeca uče i ćirilicu. G. 1830. ona odredi, da karlovački mitropolit 
Stratimirović pošalje u Dubrovnik za učitelja popa Đorđa Niko- 
lajevića, koji pak postade gradskim parohom i zasnova školu do 
same tadašnje bogomolje na Posatu. Ova škola steče pravo javnosti 
8. 1848. Nikolajević se revno držao napomena, koje mu u poli- 
tičkim pitanjima slaše vladika iz Šibenika, koji je redovito izvješći- 
vao gubernatora Lilienberga o držanju svoje pastve i nastojao, da 
pribavlja uspjeh vladinim namjerama. Kada Petar II. Petrović Nje- 
goš prispije u Dubrovnik u studenom 1833., nosio je dugačku gornju 
haljinu od crvene kadife s bijelom postavom, dugačke gaće od pe- 
peljaste svite, crne čizme; o vratu visio mu je o zlatnoj kolajni križ 
okružen dragim kamenjem i panadžija (golfija) s krunom posutom 
diamantima; na glavi je imao širok klobuk sa zlatnim »klaslama«, a 
ispod šešira crnu svećeničku kapu; išao je bez štapa i spuštenih ruku. 

Toga dana paroh Nikolajević »razboli se« i ne pohodi vladiku 
crnogorskoga, a ovaj bez njega ne mogne u crkvu. Petar razumje 
kukavnu komediju te nastavi put. Već mjesec dana prije ovih doga- 
đaja morao je šibenski vladika Rajačić okusiti neraspoloženje Du- 
brovčana prema pravoslavlju. G. 1832. rujna mjeseca stiže vladika 
u Dubrovnik. Odsio je u kući trgovca Lučića na Pilama. U to vri- 
jeme dogodi se nešto, što Dubrovčani nijesu nikad vidjeli niti su 
mislili, da će ikad vidjeti. Da se pomoli u »vlaškoj« kapelici na- 
vrh Posata, pravoslavni vladika u punom ornatu, okružen đakoni- 
ma s gorućim ,voštanicama i kadionicama i u pratnji svega »opšte- 
stva«, mjesto da sa svoga stana na Pilama pođe ravno na Posat, 
uđe svečano na vrata Od Pila u grad, prođe Placom, izađe na vrata 
Od Ploča te putem iza grada prispije u kapelicu; tu izreče humiliju, 
pa se istim putem i s povorkom kroz grad vrati u svoj stan. Du- 

rovčani brzo se razabraše: Mala manjina, koju su sastavljali neka- 
dašnji jakobinci, »framasuni«, uživala je u tom »zlamenju« boljih 
vremena; sitni narod, staro plemstvo i svećenstvo proricali su pro- 
past svijeta. Zadarska vlada nije mogla da se ogluši tužbama sve- 
ćenstva, patricijata i općine, tim manje, što je »vlaško razmetanje« 
jednako trajalo. Sablazan je bila golema. Maknu se napokon vlada. 
Namjesnik traži objašnjenja. Poglavar se upušta u čitavu povijest 
dubrovačkog neraspoloženja: »Još je vruć trag zločinima počinjenim 
od Rusa, Crnogoraca i Hercegovaca, na zemljištu bivše Republike; 
sve su to sama braća naših Grka; Grci privlače k sebi trgovački 
promet; Grci kupuju polja i kuće osiromašene dubrovačke gospode; 
nazočnost grčkog vladike uzrujava katoličko svećenstvo, pa pripre- 
me za njegov doček, pa njegove procesije, pa nužno pohađanje vlasti; 
općina i većina u gradu traže, da se udari granica pravima njihova 
opštestva, Uistinu Rajačić je prošao procesionalno gradom, jer put 
s Pila na Posat ljudski je vratolom. Kad je episkop Kraljević amo 


«olazio, nije se nikome namećao, nije ni kod koga ni primirisao; . 


dok ovaj čisto osvaja grad«. Zadarska vlada se zamisli, pa riješi 
Pitanje zabranom grčko-istočnjacima, da drže procesije. »A pošto je 
jasno«, piše namjesnik grof Lilienberg, »da na ponašanje Grka naj- 
veći utjecaj ima ruski podkonzul Gagić, nužno je, da se ovaj čovjek 
nadzire, da možemo motivirati zahtjev, da se odanle ukloni«. U 
ovome vlada ne uspije; Gagić ostade još nekoliko godina na svom 
mjestu, ' 


Međutim vladika Rajačić bijaše otišao u Kotor, a na povratku 
zadrža se dva dana u Dubrovniku. Prije polaska pođe u bogomolju, 
ali bez procesije i ravno s Pila na Posat, jer — gle čuda! — pred 
mjesec dana još vratolomnu putanju nevidljiva ruka bijaše pretvo- 

rila u krasno uređen put. Uspomeni ove epizode ima se pripisati 
negodovanje, koje je izazvao izbor jednog »Vlaha« za općinskog 
prisjednika, Tako i topovski hici, kojima je austrijska artilerija g. 
1844. pozdravljala dolazak u Dubrovnik episkopa Mutibarića, po- 
budiše u dubrovačkoj javnosti očitu zlovolju, ali u obliku jedne ne- 
vine satiričke pjesme, koja se našla pribijena na vratima stolne 
crkve. Jasno je, da su se dubrovački živci počeli stišavati. Međutim 
iza burne g. 1848. doseljenim grčko-istočnjacima u Dubrovniku nije 
se moglo braniti, da grade sebi crkvu, gdje ih je volja. Kod njihova 
groblja na Boninovu, podaleko dakle od zabranjenog grada, dizala 
se još od g. 1837. crkva Sv. Mihajla. Ali tek g. 1877. ispuni im se 
glavna želja: da imaju svoju veliku lijepu parohijsku crkvu usred 
grada. Bilo je u ono doba u Dubrovniku jedno 380 njihovih duša. 
Opozicija Dubrovnika protiv gradnje crkve bila je velika, ali vlasti 
dopuste i omoguće gradnju. Tako je u sredini grada — na mjestu 
porušenih palača i kuća vlastele i pučana — podignut sadašnji veliki 
grčko-istočni hram. 
* 


Židovi nijesu imali razloga da budu zahvalni Austriji. Sve i 
da su ovi odavna imali svoju bogomolju u gradu, prave mržnje na 
Židove (u Dubrovniku: Žuđeli — Žudio — Žudioka) nije bilo u 
Dubrovniku ni u stara vremena. Oni se ne mogu na republikansku 
vladu mnogo tužiti; doduše ona im nije priznavala građanska prava; 
njihova sloboda bila je na sto načina u tijesno satjerivana; ali na 
svaki način bilo im je kudikamo bolje nego li drugdje u Europi. 
Oni su bili javni agenti, mešetari, upravljali su imanjem bogatih po- 
rodica, bili su kirurzi i liječnici; sve je to vlada dopuštala. (Pred 
šezdeset godina — zanimljivo je spomenuti — djecu jedne moje 
tetke poučavao je u katoličkoj vjeri jedan profesor Židov). U drugoj 
polovini 17. v. Republika oduze Židovima vlast, da kupuju kuće 
u predgrađima, da se noću smucaju, da uopće ističu neku ravno- 
pravnost, koju nijesu nikad uživali, te g. 1783. naredi, da moraju - 
stanovati samo u »Ghettu«, da u određeni sat moraju biti kod kuće, 
da ne smiju imati sluškinja katoličke vjere. Iz tog položaja podiže 
ih Napoleon. Zato su oni živjeli u najboljim odnosima s francu- 
skom vladavinom. 

U prvo austrijsko doba ponovno nije Židovima najbolje bilo. 
Uzalud su Franju I. g. 1818. podigli mali slavoluk u ulici svoje bogo- 
molje. Natpis na slavoluku sastavio je Inoćencij Čulić! Car im se 
onda nije smilovao. Najzad car im udovolji. Do g. 1820. imali su 
svoju školu i učitelja; g. 1821. dopušteno im je, da pohađaju javne 

škole. Bit će, da su oni nekad bili strašni .brbljavci, govordžije, 
kavgadžije, jer i danas u Dubrovniku  »činiti geto« znači praviti 
veliku tresku i galamu. Naročitog rabina davno već nemaju; poslje- 
dnji im bijaše Jakov Pardo (# 1820.), kojesa još. spominju u svojim 
molitvama, Uostalom i onako rabina više ne trebaju; u moje vri- 
jeme bilo je u Dubrovniku još samo pet ili šest židovskih porodica. 
Njihovi karakteristični običaji bili su se. mahom izgubili; starija 
čeljad u gradu još su se sjećala zadnje »Žudioke«, koja je, kad se 
udavala, obrijala sasvim glavu, te nosila vlasulju. U sinagogi oni 
svakog siječnja pjevaju himnu u slavu mučenika Izaka. To bijaše 
(1622.) Izak Jezurum, koga neka Marija Matkova optuži radi ri- 
tualnog umorstva jednog djevojčeta. On se ne prizna krivim. Ipak 
ga Senat osudi na dvadeset godina zatvora; ali poslije tri godine 
pomilova ga. 

POGLAVLJE V. 


Školstvo u starom Dubrovniku — »Collegium Ragusinum«, Licej i 
braća Appendini — »Skladnost«, teatar, kućne zabave i odnos 
prema umjetnosti — Kafana »U Zvicera« — Kolende, Antun Ka- 
značić, maškarate i »Družina« — Festa Sv. Vlaha za vrijeme Repu- 
blike i kasnije — Doček austrijskog konzula i zadnji harač Porti. 


U rodnom mjestu tolikih pjesnika, književnika, filozofa i kro- 
ničara, mnogi će pomisliti da su škole cvale brojem i slavom nasta- 
vnika; tako nije bilo. Država je pozivala iz Italije čuvenije profe- 
sore gramatike i retorike, prava i filozofije, osobito otkad je krajem 
15. vijeka skolastični pravac ustupio mjesto humanističkom pravcu; 
predavanja, koja su oni držali u velikoj sali »Sponze«, odgovarala 
su potrebama prilično izučene mladeži. Redovitog školskog odgoja 
nije bilo; on se pojavio tek u 17. vijeku, i može se reći, da je škola 
Bila potpuna ustanova istom uoči pada Republike, kad se svojim sja- 
jem isticao glasoviti »Collegium Ragusinum«. Za osnovne pučke 
škole država nije se osobito brinula. U gradu su svećenici bili po tra- 
diciji učitelji, pa se može uzeti, da je svaka svećenička. kuća bila u isto 
vrijeme i škola. Posljednji tipični svećenik-nastavnik bio je popu- 
larni dum Tomo Tvrtko, koji je poučavao u retorici i Matiju Bana. 
Pred samom propasti slobode cvjetala je u gradu osnovna škola dum 
Miha Vendramina; po većim selima u okolici Republika je u to doba 
potpomagala male škole, u kojima su župnici tumačili vjeronauk i 
predavali početke latinske gramatike. Mlado ženskinje odgajalo se 
odvajkada u ženskim samostanima; za tu mladež drugih škola nije 
bilo. U imućnijim vlasteoskim kućama poučavao je djecu svećenik, 
sin koje domaće sluškinje, koji bi sav svoj vijek proživio u kući svoga 
gospodara i bio ljepše odgojen od ostalih popova; s njim su se vla- 
steličići zabavljali i išli u šetnju; oni su ga dvorili, kad bi čitao misu 
u kućnoj kapeli; nagrada mu je bila, da se nije trebao brinuti za kruh 
svakidanji. Međutim, znanje stečeno u domovini nije dostajalo; mladi 
Dubrovčani željni viših nauka išli su u Rim, u Padovu, u Bolognu, u 
Napulj,gdje su upotpunjivali svoju kulturu i znanje. Ali kako su 
taj teret mogle podnositi samo bogatije porodice, to je Republika na 


7 Bersa, 97 


svoj trošak slala u Italiju svake treće godine po šest mladića, koje 
je smatrala sposobnim za liječništvo, farmakologiju, građansko i ka- 
zneno pravo i umjetnost, a u Carigrad ili Solun one, koji će joj sutra 
biti službeni tumači za istočne jezike. G. 1794. država uvede i prav- 
ničku školu, te pozove za profesora rimskog prava na glasu advo- 
kata Cosintia; i on je predavao u »Sponzi«, kamo su ga i stariji 
dubrovački pravnici išli slušati. Pomorcima nijesu trebale osobite 
škole; praksa i iskustvo bili su im onda glavni učitelji; brodski za- 
povjednici ukrcali bi se za djetinjstva, da se zarana vježbaju u po- 
morskom poslu i da ih teška putovanja i opasnosti namajstore. Teh- 
ničko znanje stekli bi iz knjiga, ili bi za svojih kratkih odmora u 
domovini pohađali predavanja kojeg vještog matematika ili fizika; 
takav učitelj bio je onda O. Urban Appendini; između njegovih 
đaka bio je i poznati nam kapetan Pasko Jakšić. I 

Davnoj želji Republike, da osnuje zavod za redovito poučavanje 
mladeži, udovoljiše Isusovci, koji su u Dubrovnik došli g. 1560. 
Brzo stadoše graditi Kolegij, veličanstveno barokno zdanje na viso- 
kom položaju, odakle poaled obuhvata grad i predgrađa i more, 
pak crkvu Sv. Ignacija, koja je tek g. 1725. bila gotova. Isusovci 


upravljahu javnom nastavom do g. 1773., kad njihov red bude 


ukinut. Senat se požuri, da ne bude prekida u poučavanju, i nagodi 
se sa Skolopima (Patres Scholarum Piarum); oni preuzeše Kolegij 
i odnjihaše naraštaje, od kojih se sastoji društvo prikazano u ovoj 
knjizi. Kolegij se dijeli na nižu i višu školu. U nižoj, u koju je ubro- 
jen i pripravni tečaj, učitelji su svjetovni svećenici, sve sami Du- 
brovčani, koji djecu vježbaju u poznavanju talijanskog nastavnog 
jezika, u čitanju i pisanju i u počecima latinske gramatike. U višoj 
školi učitelji su Skolopi, dozvani iz Italije; predmeti su vjeronauk, 
latinski jezik, zemljopis i povijest, grčki jezik, a u posljednjem te- 
čaju logika, metafizika, fizika, kemija i matematika. Za hrvatski 
jezik zavod nikako ne mari, čak ne mari ni za bolje učenje talijan- 
skog jezika! Vjeronauk je duša odgoja; latinski jezik stoji na prvom 
mjestu. Didaktični aparat za mlade lariniste svodi se na neprekidno 
čitanje i tumačenje najboljih uzora i na vježbanja u stihu i prozi. S 
tom praktičnom metodom ide uporedo udovoljavanje taštini daka; 
karakterističan primjer bila je »Oratio ex Cathedra«. Učitelj daje 
đaku za sutradan odlomak iz jedne Ciceronove besjede, neka ga 
prouči; sutradan se đak uspne na katedru, deklamira odlomak, pre- 
vede ga, izabere koji mu drago predmet, o kojemu je tu riječ, i o nje- 
mu izreče dugački govor, da pokaže svoju retoričku vještinu. Nato 
učitelj i saučenici obaspu govornika svakojakim pitanjima, što su u 
vezi s onim predmetom; ako đak na svako mudro i točno odgovori, 

oni onaj čas sastave i pročitaju koji latinski epigram u njegovu slavu, 
pa ga sretna i zadovoljna otprate kući. 

Skolopi znali su, kao malo koji drugi odgojitelji, zasluživati 
odanost povjerene im mladeži, pa ipak su mnogo pazili, da se održi 
stega. Đak niže škole mogao se kazniti, da sjedi na »sramotnoj klupi«, 
da kleči nasred sobe, da okusi udarce po dlanu prutićem (to su bile 
tako zvane špalmate), ili plagoso fuste, gdje je mekši; za starije dake 
bio je i zatvor do 24 sata ili isključenje iz zavoda; ova posljednja 
kazna imala je za vlastelina posljedicu, da nije mogao postati članom 
Velikoga Vijeća, jer se za to tražila školska svjedodžba o ćudored- 
nom vladanju. U višim razredima mlada vlastela uživala su pred- 
nost, da na profesorove upite odgovaraju sjedeći i da ih profesor 
zove Signor A... Signor B... Ove su se povlastice očuvale i za 
prvih godina austrijskog vladanja. Na velikim javnim akademijama 
u Isusovačkoj crkvi, kojima se školska godina svršavala i na koje su 
pozivane vlasti i obitelji daka, najbolji su učenici dobivali srebrne 
kolajne, pa su redom stupali na uzvišeno mjesto, da ih skupština vidi: 
njihova imena i zasluge rektor bi svečano proglasio. Zatim su dekla- 
mirali svoje sastavke o svakojakim predmetima, koje u pjesmi koje 
u pe ili u dialogu, a predmeti su bili n. pr.: Ciceron u progonstvu 
(elegija), Cezar na Pompejevu grobu (sonet), Kopernikov sistem 
(kancona), Korist od astronomije (sonet), Plima i osjeka (jedanae- 
sterci) i t. d. Na kraju đaci su pokazivali svoju vještinu u pjevanju i 
sviranju, i rektor bi zahvalio zvanicama na njihovu strpljenju. Po 
svoj prilici zvanice su tu zahvalnost zasluživale. : 

G. 1806. Francuzi pretvoriše Kolegij u vojničku bolnicu. Raz- 
bjegoše se Skolopi i stadoše privatno poučavati djecu. Najposlije 
zauzimanjem generala Marmonta otvori se 2. prosinca 1808. u uki- 
nutom koludričkom samostanu Sv. Katarine Licej-konvikt, koji je 
imao zamijeniti stari Kolegij; u novi zavod uđoše opet Skolopi kao 
profesori. Nastavni sistem sad se malo u čemu razlikovao od pređa- 
šnjeg; glavna je novina bila samo ta, da se u prva dva razreda učio i 
domaći hrvatski jezik, a u višim razredima francuski, i da se mlađoj 
djeci katekizam tumačio na našem jeziku. Ali to nije dugo trajalo, 
jer već 1810. godine francuski jezik stupa na prvo mjesto, a hrvatski 
se i za nevolju samo u osnovnom razredu, gdje su djeca samo 
»naški« govorila, kako je to isticao Faustin Galjuf. Učitelji su zbog 
tih jezičnih prilika sve sami mješćani. U konviktu je bilo 30 mjesta 
određenih za dubrovačku i kotorsku mladež; konviktori, kad su išli 
u šetnju, imali su odijelo tamno zelene boje, zakopčano do grla pu- 
cetima od bijele kovine, prsluk i gaće iste boje, plavi ovratnik, niske 
postole i šešir »a la Henri IV.« Kad je g. 1814. Austrija zauzela 

Dubrovnik, ona naslijedi od Francuza dobro uređeni Licej-konvikt 
i njegove Skolope, koji se svojom indiferentnošću prilagodiše sad po 


treći put novom vladanju. 
' * 


Među ovim vrijednim nastavnicima treba posebice spomenuti 
braću Appendini, naročito starijeg, Frana, isprva rektora republi- 
kanskog Kolegija, zatim francuskog Liceja, najposlije austrijske 
gimnazije. : . 

Rodom Talijani iz Piemonta, oni se preseliše sasvim mladi u 
Dubrovnik, Frano g. 1792., Urban S 1795. ,PO svoj prilici po nago- 
voru Faustina Galjufa, koji im bijaše učitelj u Torinu. Dubrovačka 
vlada imenova ih za profesore u Kolegiju. Frano bijaše čovjek hitre 
i bistre pameti; okretnost, da se izvlači i u najtežim pitanjima, da se 
snađe na bilo kojem polju ljudskoga znanja, najposlije njegova vese- 
ljačka ćud, smisao za društvenost i-ljubazno postupanje sa svakim, 
pribavljahu mu široko kolo prijatelja i štovalaca. Brat mu Urban ne 
bijaše-tako meke naravi, niti se u svemu slagao s Franom; bio je du- 
bljeg uma i pametniji promatrač života i znanosti. Đaci su obožavali 
Frana, koji je znao biti starješina i prijatelj, s njima se šalio, šetao i 
imao u njima najposlušnije pitomce. Dubrovčani, kojima je Frano 
bio «učitelj, mahom ga hvale i uznose. Antun Kaznačić piše: »Nje- 

ova predavanja bila su čitave rasprave o latinskoj i talijanskoj knji- 
ževnosti, u kojima je iznosio i tumačio đacima povijesnu sliku doga- 
đaja, pod utjecajem kojih su klasici pisali svoja djela; tim sistemom 
u svakoj se riječi otkrivahu autorov um, prilike i duh vremena i ka- 
rakter mjesta«. To je zaista idealna nastavnička odlika, koju u školi 
tako rijetko sretamo i u naše vrijeme. Braća Appendini brzo se pri- 
volješe dubrovačkome životu, i grad ih brzo zavoli. Kad je Urbanu 
stigao laskavi poziv na znatnije mjesto u Rimu, Republika se živo 
pobrinu, da škola ne izgubi toga nastavnika. 

Kad su Francuzi g. 1806. u zgradu Dubrovačkoga Kolegija smje- 
stili vojničku bolnicu, Frano Apnendini nastavi poučavanje mladeži 
kao privatan učitelj. Međutim nestalne prilike dodijaše njegovim 
drugovima, te oni izjaviše, da će se vratiti u Italiju. Frano stade ih 
hrabriti i kumiti, da se ustrpe, dok se političke stvari ne raščiste, 
gi je njegova zasluga, što je nabrzo zatim Marmont zasnovao Licej- 

onvikt, koji bude povjeren njemu i njegovim drugovima Skolopima 
i za koji Appendini sastavi program; on postiže, da se hrvatski jezik 
uči u dva niža razreda. Ova mjera nije potjecala samo od toga, što 
djeca, kad bi stupila u Kolegij, nijesu razumijevala talijanski, ni od 
dužnog obzira na njihov materinski jezik, već i od strasne Franove 
ljubavi za dubrovački govor. 

Njegove »Povijesne i kritičke vijesti o starinama, povijesti i 
književnosti Dubrovčana« do nedavno su bile najbogatije i najpou- 
zdanije vrelo za dubrovačku političku i književnu povijest. Ali Du- 
brovnik, koji nam se tu mrkloj tako je u svemu savršen, da na 
kraju moraš pitati: Je li baš takav bio? Prirodno je, da su Dubrov- 
čani i vlada Republike dočekali to djelo s najvećim zadovoljstvom; 
ono im je laskalo, kako ne bi najushićenija himna. Svoja dva debela 
sveska prikazao je pisac dubrovačkome Senatu, a ovaj praktični zbor 
nagradi pisca masnom novčanom svotom. 


Šta je Frano Appendini mislio o rasprostranjenosti slavenskih 
jezika, uvelike je laskalo lokalnom domoljublju velike većine njego- 
Vih prijatelja; o tom predmetu zavrgao bi se kod njega razgovor 
svake večeri. Ipak o ispravnosti njegovih nazora sumnjali su braća 
Tromba, braća Chersa, liječnik Hidža i drugi, pa i sam njegov brat 
Urban; Džono Resti poticao je Urbana, da poštedi brata svojim 
cjepidlačenjem.. »Podrijetlo slavenskog jezika — govoraše Frano — 
treba tražiti u najdavnijoj starini, jer ga je poslije potopa rasprostra- 
nio Tira, Jafetov najmlađi sin«. »Grci i Rimljani — mašta naš za- 
nesenjak — podrijetlom su Iliri; Iliri su i Titani; a ne kaže li i sam 
Gundulić, da je Orfej, Tračanin, pjevao u svom slovinskom (hrvat- 
skom) jeziku«. Da je slavenski jezik, kojega je dubrovačka grana 


“hrvatskoga govora, naravno, najplemenitiji predstavnik, izvor svih 


europskih jezika, to se po sebi razumije. Neki Englez, s kojim se naš 
slavist iz Piemonta sprijateljio, pisao mu je: »Pokupio sam po Škot- 
skoj sve riječi, za koje mislim, da ikako naliče dubrovačkima; šaljem 
Vam ih, jer ste me za to molili; samo dopustite, da Vaš prijatelj i 
štovalac posumnja o valjanosti načela, koje Vi — uostalom s veli- 
kim znanjem i vještinom — zastupate«. Zaludu mu Hidža u nekoj 
pjesmi poručivaše: »Škakljiva je to zabava; odreci se nje na vrijeme, 
inače uvalit će te u jaz gluposti; tvrdit ćeš nam, da se i vrag našim 
jezikom služio, kad je ono u raju zemaljskome napastovao Evu!« 
Sličnih bludnja ima u njegovim radovima na pretek, napose u ras- 
pravi dodanoj prvom svesku Stullieva Rječnika. Pakosni Džono 
Resti šalio se s Franom, tim »lovcem riječi slovinskijeh«, koji da 
cijepa, drobi, guli riječi, da im podrijetlo pronađe. Svojim djelcem »O 
starini i ljepoti ilirskog jezika« kaže, da je Frano proglasio rat Ni- 
jemcima, Francuzima, Englezima i Španjolcima. Frano mu na to 
odvraćaše sa spokojstvom čovjeka, koji ne sumnja o ispravnosti 
svojih načela. Kad je knez Orsat Gozze umro u vršenju svoje službe 
— a to bijaše vrlo rijedak slučaj, jer se Knez mijenjao svakoga mje- 
seca — vlada mu priredi sjajan sprovod, i Frano Appendini održa 
nadgrobni govor, za koji Senat njemu na čast dade kovati zlatnu 

medalju, koja je vrijedila 15 mletačkih cekina. Bog mu bijaše naspo- 
rio, sve mu je išlo niz dlaku! Književni posao, poučavanje, upra- 
vljanje zavodom, vjerske dužnosti zaokupljahu ga svega; ipak mu 
je preostajalo vremena, da ide na sijela kod poznanika i gospoda, 
da posvršuje stotinu raznih naloga. 

Bila su braća Appendini u poodmaklim godinama, kad ih je 
sudbina rastavila. Urbana pozove Austrija g. 1825. u Zadar, i 
upravlja onom gimnazijom; naskoro ga imenovaše za glavnog upra- 
vljača svih dalmatinskih gimnazija. On je malo Što štampao, ali svake 
godine izdavao je po jednu latinsku pjesmu za carev rođendan. Kad 
je umro (1834.), vlada pozva na njegovo mjesto brata mu Frana, 
upravitelja naše gimnazije. Tako ostavi i Frano Dubrovnik; ipak 
to više ne bijaše nekadašnji revni i Žustri profesor i školski upra- 
vljač; bijaše prerano ostario. G. 1837. umre. Na zadušnicama u du- 
brovačkoj stolnoj crkvi sleže se mnoštvo svijeta, ali općina »in cor- 
pore« izostade, jer je na poslanom joj pozivu pisalo naprosto: »Odlič- 
noj Općini...«, a zbog toga ma si mh naslova gospoda se na- 
đoše uvrijeđena. 

Antun Kaznačić pjevao je prijatelju Franu: »Tvoje ime pročulo 
se u svijetu, te sada spavaš miran kao bubreg u loju«. Međutim Franu 
Appendini nije bilo suđeno, da uživa dovijeka u stečenoj slavi, G. 
1890. Petar Kasandrić otkrije u Hvaru dva dotad nepoznata debela 
rukopisa Ignjata Gjorgjića, u kojima se očuvao dobar dio njegove 
»Ilirske povijesti« pisane latinski; isporedivši rukopise sa djelima na- 
šega Frana, nađe, da je valjani Appendini odanle vadio sve, što mu 
je trebalo, da sastavlja svoja povijesna djela, naročito raspravu o 
domovini Sv. Jerolima i raspravu »O plemenitosti i drevnosti ilir- 
skog jezika«. Iz onih rukopisa on je ispisivao, prevodio, prerađivao; 
dizao je čitave stranice, čitava poglavlja, ne ižmijenivši im koji put ni 
naslova, ne spomenuvši nigdje, odakle mu ono perje, kojim se kitio. 
Zlatni Frano Appendini, svećenik i odgojitelj, počinio je nešto, što 
premašuje obični plagijat. Kad je izdao svoju talijansku gramatiku 
»ilirskoga« (hrvatskoga) jezika, pakosni Jako Betondi napisa mu 
latinski distih, koji u prijevodu glasi: »S pravom, stranče, preda- 
ješ grčki i slavenski jezik; t& u tebi već su grčka vjera i slavenska 
neotesanost«, Dok se neotesanost odnosi na Franov nemar za go- 
spodstvenost, koji mu nije sav Dubrovnik praštao, bojim se, da nije 
Betondi, sudeći po onoj »grčka vjera«, ili nešto znao ili nešto naslu- 
ćivao o nečistoj raboti Frana Appendini. 

Vrlo zaslužan bio je Skolop Rosani, profesor klasičnih jezika, 
kao grecist valjaniji od svojih drugova; umro je kao general svoga 
reda. U nižim razredima predavali su Dubrovčani dum Ivo Krisuć 

i dum Miho Vendramin. Učitelj crtanja bio je Rafo Martini, slikar, 
od kojega imamo sliku Frana Appendini, Džona Resti i drugih Du- 
brovčana; austrijska vlada posla ga u Solin, da nadzire onamošnje 
starine; jadnik tamo oslijepi i naskoro umre (1840.). 

Poznati O. Maslać predavao je za francuskog doba u Kolegiju 
francuski jezik; u proluziji svojim lekcijama izjavi se ovako: »Kad 
imamo sreću, da pripadamo velikom francuskom narodu, treba da mu 
više ne izgledamo stranci; prihvatimo dakle njegov govor, koji nek 
bude naš, kao sto nam je ilirski«. Te mu riječi nijesu smetale, da 
pjeva na njemačkom jeziku, čim je Austrija zaposjela Dubrovnik i 
Francuzi odjedrili. Od toga nije glava boljela ni velikog latinskog 
pjesnika Brnja Zamanju, nadzornika Liceja, kad se u zavodu sve- 
čano otkrivala Napoleonova slika. »Duša mi se zanijela slatkim ushi- 
ćenjem — govoraše pjesnik tronutoj skupštini — i kad to veliko ime 
spomenem, čini mi se, da se i studeno kamenje ove dvorane od silne | 
razdraganosti prevrće, da se u pristojnijem obliku iznova sastavi i 
dočeka željenu uzvišenu sliku svake kreposti, svakog uzora, svakog 
sjajal« Doista, od neiščekivanih prevrata tih burnih godina bili su 
ljudi tako prestrašeni i smeteni i gotovo zaluđeni, da nijesu znali, 
čijem će glasu povjerovati; samo tvrđi karakteri odazivali su se 
vapaju shrvane domovine, ali tih je bilo malo. 


* 


Već pred propast nezavisnosti mnoge su vrline zašle u nepovrat, 
zabrinutost i uznemirenost zavladale su duhovima, pa je prirodno, 
što je i domaća stega u mnogočemu stala popuštati. Ipak domaći 
običaji teško su uzmicali pred navalom novih životnih prilika; u 
porazu dubrovačkih osobitosti, koji se sprema prije polovine vijeka, 
oni su se posljednji držali. Običaji bili su nekad vidljivo obilježje 
karaktera i odgoja, ali sada su više zanimljiva spoljašnost, pod 
kojom nema onakve moralne snage, koja ih nekad bješe stvorila. 
Inače i onako bili su neka moć, ali su bili i znakovi nepomičnosti, 
u kojoj se Dubrovnik onda nalazio. Sama vlada nastojala je iz ne- 
stašice drugih sredstava, da neke običaje sačuva kao spomen starih 
vrlina, i vidjet ćemo, koje je stroge naredbe izdavala u tome pravcu 
koji mjesec prije francuske najezde, kad je ono skrštenih ruku mo- 
rala gledati kako pod tom namještenom ozbiljnosti bruji vrato- 
loman život. Ovaj Život zahvatao je i ženskinje, ali samo u malo 
slučajeva, jer i u Dubrovniku žena je, kao mati i domaćica, znala 
biti vestalka domaćih kreposti, u svakoj prilici biti zadovoljna i 
podnositi mirno sve žrtve i svako odricanje, koje obiteljska stega 

osobito njoj nameće; među ženama uvijek se odlikovala ona, koja 
nije »na dvoru ružica, a na domu tužica«. . ' 

= Razumije se, da su vlastela zarana ulijevala u dječju dušu sta- 
leški ponos; t& nije badava babica uspavljivala dječicu uspavankom: 


Ninaj, ninaj, gospodaru, 
ninaj, carski poklisaru... 


U antuninskim i lazarinskim kućama, koje su u ono doba imale 
skoro monopol dubrovačke pomorske trgovine, praktična je dojilja 
učila djecu u povoju, gdje će ona sutra bolje žito ukrcavati: 


Tindiri, tindiri, moj Martin, 
ljepša je Pulja neg Jakin. 
U Jakinu bobica, 

a u Pulji pšenica... 


I to se zvalo »tindirikati« djecu. 

Ako je domaćim običajima ipak bilo suđeno, da se jednom po- 
vrgnu, to ne će s njima propasti posljednji potez dubrovačke ličnosti: 
na mjestu, koje će se za njima uprazniti, jednako će se isticati cvijet 
dubrovačke skladnosti. U Dubrovniku skladnost je bila prirođena 
vrlina, bila je plod potpunog ukrštanja između raznih moralnih 
snaga, kao što su vjera, obiteljski odgoj, patriotizam; ona se oči- 
tovala u istančanoj osjetljivosti za sve ono, što drugima može biti 
neugodno, u izbjegavanju svake vulgarnosti, u finoći zbora i tvora. 
U satiri, u epigramu, u kuđenju bilo kojeg poroka Dubrovčanin je 
zaodijevao svoje osjećanje otmjenošću oblika; zaogrtao je duhovitom 
ironijom svoje neodobravanje. Zato je razgovor u društvu bio pun 
finih, zgodnih ispada, vješto prekrivenih aluzija, nepretjeranih la- 
skanja i bez ustuka dočekivanih pogovora. Umjerenost vladala je 
u svakom duševnom pokretu; zato su znakovi mržnje i prijateljstva 
bili blagi, kretali su se u granicama iskrenog osjećanja. Zato Du- 
brovčanin nije ostajao razjapljenih usta ni pred kojom izvanrednom 
pojavom, niti se u nevolji pred drugima poništavao. Ni sama sklad- 
nost nije smjela prekoračivati svoje granice; na to su morale paziti 
naročito djevojčice, da ne budu u društvu smiješne. »Budi skladna, 
a ne priskladna — opominjala je vladika svoju kćerku — jer ni 
Gospa nije priblažena, nego blažena«. I narod znao je, koje su to 
granice udarene ispunjavanju društvenih dužnosti; ko je išao preko 
njih, narod ga je zvao »Knjiga Zelena«, naime knjiga starih dubro- 
vačkih zakona. Skladnost uči Dubrovčanina, da ne smije biti nikad 
nikome na dosadu, da mora nastojati, da njegovo društvo bude vazda 

osa željom iščekivano. Zato je Dubrovčanin u razgovoru umjetnik: 


nije cjepidlaka ni probirač; dohvati se stotinu predmeta, preleti 
preko mrskih i škakljivih, a ne upire ni u važne; od svake sitnice 
umije načiniti zanimljivu epizodu, samo neka govor ne zamre; ako 
je stvar smiješna, on se ne ceri od smijeha, jer mu se ne pristoji; ako 
je ozbiljna, on ne pada u vatru, jer mu to nije u prirodi; inače, 
koje god vrste bila, on je umije poprskati tankim skepticizmom i 
blagim sarkazmom, jer bez toga ne bi bio Dubrovčanin; i zato, što 
se Dubrovčanin rodio, on drage volje pročeše elegantno jezik ma o 
što bilo; pecne — ako je prilika — i tebe samoga, a to tako ljupko 
i s tolikom uljudnošću, da se odmah ne sjetiš, a kad se sjetiš, on je 
već zaplijenio tvoju pažnju kakvom šaljivom anegdotom. Zavrgne 
li se govor o kojem teškom pitanju, iznese ti ga kao stvar sasvim 
razumljivu,.pa odmah prijeđe neusiljeno i neprimjetno na kojekakvu 
pošalicu — kaogod što će te za stolom, poslije teške pečenke, ponu- 
diti čašom pjenušavog vina. — Oko polovine vijeka pisat će Ida 
von Diiringsfeld: »Dubrovčani su svi jednako skladni, ironični i 
satirični, a bez ikakvog prekomjernog zanosa za ičim; znadu pri- 
čati vazda nešto novo, pa išli zajedno i godinu dana«. 

Skladnost se proteže u Dubrovniku na sve društvene staleže; 
ona se pojavljuje i u jeziku; po selima narod izbjegava surove izraze 
i mjesto njih upotrebljava blaže, pitomije oblike. Pisao je opat 
Fortis krajem 18. stoljeća: »Učtivost ovog slobodnog naroda ne- 
vjerojatna je; i sluškinje su izvanredno uljudne; na gradskom pa-. 
zaru nije vidjeti odrpanca«. To je doista tako bilo. I danas je 
težak, kad dođe u grad, odjeven u svoje najbolje odijelo; Župke i 
Konavoke pred gradskih, vratima preobuku bječve: ova čeljad još 
smatraju grad za svoju prijestolnicu, pa joj čine dužnu poštu. 

U osobnim vezama dubrovačka je osobina ta, da muško i žensko 
zovu jedno drugo po imenu, ma se onaj čas upoznali, a ne po pre- 
zimenu; to stvara neku intimnost, koja je, ako ćemo, samo prividna, 
a opet podržava u međusobnim dodirima vrlo prijazno obilježje. 
Nažalost, ta su se stara osobna imena već zabacila. Još do šezdesetih 
godina vijeka muškinje se zvalo Cvijeto, Vlagj, Boško, Vuk, Noko 
i još kojekako, a ženskinje Boža, Stane, Deša, Slave i tako dalje. 
Vesela bilo je obično žensko ime u vlastele. To su hrvatska narodna 
imena, Isusovci se bjehu dovili, da se podrijetlo tih osobnih imenica 
mora tražiti u slavenskoj mitologiji; zato su uvjeravali narod, da 
n. X Slave znači Viktorija, Deša da je što i Terezija, Vuk što i 
Luka, Boško što i Božić; danas Dubrovnik drži, da su to imena 
svetaca i svetica. Po neka imena nadijevala su samo vlastela svojoj 
djeci, kao n. pr. Džono (Junije), Gjore (Gjuro), Noko (Božo) i druga; 

po neka glasila su u vlastele drugačije nego u pučana: n. pr. Mada 
i Mande, Dživo i Ivo, Maro i Marin, Pijerko i Pero, Katica i Kata 
it. d. Prilika je ovdje spomenuti, da su se u starim porodicama djeca 
nazivala po nekom pravilu; naime starijemu sinu nadijevalo se ime 
djeda po ocu, drugome ime djeda po majci, trećemu ime očeva sta- 
rijeg brata; dešavalo se koji put, da su se dva brata ili dvije sestre 
jednako zvali; u tom slučaju stariji Niko bio je Niko Veliki, mlađi 
Niko Mali. 
* 


Prirodno je, da su se ta skladna čeljad skladno i zabavljala; 
ona su zabavu voljela i pazila su, da bude plemenita. U vrijeme, 
o kojemu pišemo, kazaližne predstave imale su najjaču privlačnu 
snagu, sve i da je kazalište uvijek bilo najjednostavnije udešeno. 
"Teatar, koji je dočekao vrijeme, kojim se bavimo, namješten je 
krajem 17. vijeka i preudešen g. 1710. u Orsanu. O tom prvom 
dubrovačkom teatru znamo samo to, da su za vlastelu bili priču- 
vani prvi redovi klupa. G. 1786. bude moderniziran, i u tom naj- 
novijem obliku nalazimo ga na osvitu Ig. vijeka. Vlastela imala su 
i tu zasebne klupe, a za vladike i građanke bile su dvije velike lože 
za po pedeset osoba; među njima viđale su se i kćeri vlasteoskih 
kuća, koje kao da nijesu smjele sjediti, već su stojećke gledale 
predstavu. Da je i u teatru dolazilo do bučnih razmirica između 
Salamankeza i Sorboneza, građana i vlastele zbog uglednijeg mjesta, 
to je sasvim prirodno. Puk nije ulazio u teatar. Međutim moderni- 
ziranje teatra treba da je slabo pomoglo udobnosti slušalaca: Vlaho 
Stulli kaže, da su to bila sasvim loša pomješća, a to će biti istina, 
jer Luko Didak Sorgo piše g. 1838. Matu Zamanji, da je novi teatar, 
udešen u kući Vlagja Gozze, koji je zamijenio Marmontov, tako pri- 
mitivan, da se ne bi ni smio zvati »teatar«. (Marmontov je bio znatno 
raskošniji od Orsanskog!) 

Međutim, u dubrovačkom teatru nastala je g. 1778. odsudna 
preinaka; te godine više se tu ne ču domaći jezik; umukoše stare 
»družine« mladića iz boljih domova, koje su dotada neprekidno 
predstavljale; ponestaše na toj pozornici Molierove komedije, koje 
su Tudizi, Sorgo, Betondi i drugi prevodili i udešavali prema du- 
brovačkim prilikama, pa njihovi drugovi predstavljali i stari Du- 
ibrovčani u njima silno uživali; ponestaše i opere, koje su se pjevale 
po Palmotićevim dramama, te zavladaše talijanska glumačka dru- 
štva; njihovu uspijevanju najviše je prinosila talijanska obrazo- 
vanost, koja je sve to veći mah zahvatala. Mnogi su žalili nestajanje 
«domaćeg teatra; Marko Bručre, kaogod kasnije i Pijerko Bona, pisali 

su komedije »naški«, ali su ih morali zakopavati u fioke pisaćeg 
stola. G, 1803., za poklada, dođe iz Italije u Dubrovnik čak 1 
operno društvo; ali kakve su to predstave mogle biti u nezgodnim, 
tamnim prostorijama staroga Orsana! Za vrijeme poklada teatar 
bijaše svake večeri dupkom pun: u trepetljivoj svjetlosti lojanica od- 
bijaju se mračno lica; odasvud zapahne te vonj od vlage i stareži; 
po gdjekad desi se, da sa stropa od galerije nekakva tekućina curi 
1 poštrapa te: ne čudiš se, kad znaš, da je po koja žena dovela 
sobom svoje napršče. Predstavljaju se ili surove ili ludo sentimen- 
talne drame i tragedije; opera je veoma slaba. Ipak čeljad su zado- 
voljna, uživaju. »Volim gledati paščad i majmune, kako se igraju 
i skaču« — piše Resti. Ovim prilikama nađoše lijeka Francuzi. Kad 
je Orsan ustupio svoju pozornicu njihovim vojničkim pećima i 
Marmont udesio nov teatar u Vijećnici, odahnuše i publika 1 glumci; 
najviše se obradova sitni svijet, kojemu su pod francuskim vlada- 
njem sva vrata bila širom otvorena; samo stari patricijat strašno 
ražali i uvrijedi preobraženje Vijećnice, koje je“ smatrao za neko 
zlorado podsmjehivanje prostorijama, u kojima je do jučer vršio 
svoja suverenska prava. 

Najsjajnije kućne zabave bila su sijela sa kazališnim igrama, 
po tradicionalnom dubrovačkom običaju, da u svakoj poboljoj kući: 
svakom važnijom prigodom bude teatralna predstava, osobito na 
svadbama. U tome su se isticale vlasteoske porodice Gozze, Natali, 
Sorgo i kuća Nika Pozze Staroga; među pučkima odlikovala se po- 
rodica Vlajki. Za takve zabave bila je u sredini kuće prostrana 
dvornica (saloća), koja je zapremala visinu od dva poda; na gornjem 
dijelu dvornice pružala se galerija (balatur), na koju se prilazilo 
s gornjeg poda; odanle su gledala predstavu djeca, biva maloljetno 
muškinje, neudate kćeri i posluga. Predstavljači bili su domaća 
čeljad i njihovi prijatelji, jer stare kazališne družine bjehu ponestale. 
U ostalim vlasteoskim i boljim građanskim kućama bile su za po- 
klada i u drugim prigodama glazbene večeri, plesovi i gozbe, i to 
obično s ograničenim brojem zvanica, jer su prostorije bile rijetko 
kad zgodne za veliko društvo, a i onako Dubrovčanin nije rado 
sipao kapom i šakom. Osobito u francusko doba, po koja bi djevoj- 
čica stala da ne haje za dojakošnji strogi zakon i sudjelovala u tim 
večerima, plesala, razgovarala se s mladićima. Stara gospa i »Ććaće 
stari« lijevom bi se rukom prekrstili pred tim gaženjem svetih do- 
maćih predaja; ali znakovi »prevratnih« novina sa strašnom su 
brzinom učestavali, i starcima nije drugo preostajalo, nego mučke 
stresti ramenima i leći. Gjuro Ferić oštro je napadao na porodice, 
koje su se nepromišljeno pomirivale sa inozemnim nazorima o od- 

goju, i na običaje, koji su se uvlačili gazeći stara dubrovačka načela; 
nego moć tuđinštine bila je tako jaka, da se pjesnik zamjerio mno- 
gima; dočekao je i to, da su iz osvete grdili i ružili njegova djela 
i njegov karakter. Novi plesovi već su dolazili iz inozemstva; me- 
nuet nije već niko igrao, ali stari dubrovački tanci, kao Monferina, 
Gorka, Rusa, Poviruša, još nijesu sasvim ustupili drugima svoje 
pravo. U po kojoj kući bilo je čuti komorne glazbe i pjevale su 
se poznatije arije iz talijanskih opera. 

. Tvrdi se, da Dubrovčani nijesu mnogo marili za umjetnost i 
da među njima nije bilo velikih umjetnika. To je samo donekle 
istina. Velikih umjetnika uistinu grad nije odnjihao, a uzaludna je 
sva muka, da se to objasni tim, što neprekidna borba Republike za 
svoj opstanak nije povoljna bila lijepim umjetnostima; u talijan- 
skim gradovima političke su borbe bile neprekidne i krvave, kao- 
god i ratovi između tih malih državica, pa ipak su ti gradovi bili 
slavni upravo u toj grani kulture. Pametnije je priznavati, da 
Dubrovčani nijesu imali osobitih sposobnosti za umjetnost, nego radi 
tog nedostatka opravdavati grad već slavan s toliko plemenitih 
vrlina. Svakako, kad pogledamo njihove crkve, državne polače, 
privatne kuće i ljetnikovce, moramo ipak reći, da su oni shvaćali 
ljepotu i uživali u njoj. Doduše, predmeti od osobite umjetničke 
vrijednosti bili su u privatnim kućama rijetkost. Namještaj je uku- 
san, otmjen, ali rijetko kad skupocjen. U vlasteoskim kućama visjeli 
su o zidu portreti predaka; u nekima bile su slike dobrih talijanskih 
slikara; porodica Pozza naručila je od velikoga Ticiana oltarsku 
sliku Sv. Mandalijene, koja se i danas vidi u crkvi Fratara Bijelih; 
Brnja Giorgi (# 1687.) bješe nakupio čitavu pinakoteku — Šesnaest 
slika iz te zbirke nalazi se u stolnoj crkvi; u samostanu Male Braće 
vide se portreti glasovitih Dubrovčana Boškovića, Ranjine, Beneše, 
Kunića, Luccaria i drugih; ti su portreti resili »saloću« u kući voj- 
vode Antuna Sorga, pak su prešli u ruke Rafa Gozze (Kozice), nje- 
gova svaka, a Rafove kćeri (poznate Rafovice) ostavile su ih Maloj 
Braći. Dosta dobar miniaturist bio je malobraćanin Frano Gozze 
(Paprica), sudeći po njegovoj liturgijskoj knjizi. Uostalom, od svih 
grana umjetnosti Dubrovčani najviše su voljeli glazbu. Na izmaku 
18. vijeka bilo je u privatnim kućama dosta glasovira; znatan 
broj starih izvrsnih violina, koje su do nedavno amateri nabavljali 
za male novce, i velika zbirka klasične i druge glazbe, koja se na- 
lazi u knjižnici franjevačkog samostana, jasno govore za to, da se 
u Dubrovniku glazba marljivo gojila. U vrijeme, koje nas osobito 
zanima, bile su Živo posjećivane glazbene večeri kod Luka Sorga i 
njegova sina Antuna; obojica bili su i skladatelji simfonija za orke- 

star i za glasovir i velikog broja psalama. Čudnovato je, da Antunov 
prijatelj Džono Resti nije nikako odobravao tu njegovu strast. »Mu- 
zika — mišljaše pjesnik — ne pomaže kulturi; ta grana umjetnosti 
već je degenerirala. Mahni se, dakle, klavira i daj se na učenje astro- 
nomije, ili pravosuđa, ili političke ekonomije, ili potresa«. 


* 


Za dangube i brbljavce bile su kafane i gostionice. Bila je po- 
pularna gostionica nekog Talijana na Pločama, gdje su se za ljet- 
nih popodneva sastajali pod sjenastim dudovima besposleni gospari, 
pili kafu ili »kupicu rozolina«, kartali se i bistrili mjesne i tuđe 
zgode. Mladi Luko Didak Sorgo pohađao je i opisao te sastanke. 
Svaka i neznatnija novina bila je predmet razgovora. Radoznalost 
i pomnja pooštravale su se, čim bi se Napoleon spomenuo, a kroz 
radoznalost pomolila bi se uznemirenost. U mašti nemoćne čeljadi 
moralni stas Korzikanca rastao je do visine svjetskog suca; pred tim 
neumoljivim Titanom mali dubrovački svijet stajao je poguren, kao 
da iščekuje osudni udarac. Taj nesavladljivi trepet obuzdavao je 
svačiju volju, potkresavao je svačija krila, pa eto zašto su ulice i 
javni lokali bili puni svijeta, kojemu se nije Šilo kod kuće sjediti; 
taj se svijet motao bez cilja, uzimao se s poznanicima u poruke, da 
čuje, da zna, šta se zbiva, šta će sutradan donijeti. ' 

U gradu, u kojemu narod, napose težak, mnogo ne mari za 
vino, dok je šoljica crne kafe najfinija počast, prirodno je, da su se 
kafane zarana pojavile; ali to su bile, kaogod što su i danas, ve- 
ćinom male kafane, kao mali dućani, sa dva tri drvena stolića, gdje 
seljaci već ranim jutrom posjede, pripale lulu, raspredaju o svojim 
poslima, pa kad su gotovi, poigraju se dominala. Kad svanu 19. 
vijek, jedina bolje uređena kafana bila je na prizemlju Gozzine kuće 
kod Gospe Velike; pravi joj je naziv bio »Caffč Grande«, ali u gradu 
zvala se »U Zvicera«, jer su kafanu vodili neki Švajcari. Kafanu su 
polazila. samo vlastela i po koi Antunin i Lazarin. Jednom se pu- 
čanin usudi poviriti u lokal, ali ga vlastelin istjera riječima: »Izidi, 
čoeče, odovle, jer je ovo naš stranj!« Vlasteoska taština morade po- 
Pustiti za francuske vladavine, kad s francuskom posadom uđe u 
Dubrovnik duh novoga vremena. Dugo ne prođe, i Švajcari otvoriše 
drugu malu kafanu na Placi, u kojoj se viđalo svijeta svake ruke. 

Kafane su dupkom pune svijeta, osobito poslije koje važne 
sjednice Senata, u kojoj su se pretresla međunarodna pitanja, ili kad 
prodre u javnost glas, da je vladi stiglo pismo iz Beča ili iz Pariza, 
ili kad prispije u luku lađa i donese novine. 

Ali pustimo, da nas Džono Resti uhvati pod ruku i povede u 
kafanu »U Zvicera«. Lokal je pun svijeta; srču crnu kafu, puše lulu 
i smrču burmut. Došao je sinoć iz Beča kurir i stigla je lađa iz Ja- 
kina: donijeli su velike novosti o caru, o Francuzima i Englezima. 
Napoleon gotov je, da se preveze s vojskom u Englesku. Je 1 mo- 
guće? Razvezuju se mii govori, nagađa se, naklapa se otud i 
odonud; niko ništa ne zna, a svak koješta lupeta, svak hoće da 
popuje; jedan prekida i pretječe drugoga, opija se šumom svojih 
riječi, probija uši svojom drekom. Graji se uvelike. Nov gost na- 
dođe; navale pitati ga, ima li on novijih vijesti? Kaže, dašćući kao 
lovački pas, da je pročitao sve žurnale, koji su dosad prispjeli; on, 
dakle, može izjaviti, da mora doći do rata ili mira. Na to mudro- 
vanje upita neko: »A mislite li vi, da će Francuz preploviti Rukav 
i udari na Engleza?« Sad će stari neki gospar zamoliti društvo, da 
bi za čas umuklo. I on — kaže, ogrćući se dostojanstveno u plašt — 
čita po cijeli dan, po čitavu noć, i razmišlja o sudbini Europe: 
sunce grane, a njegova uljanica još gori na stolu. Tvrdi, da se da- 
našnje prilike najbolje objašnjavaju primjerima iz starine, i to: Sve 
se može desiti na svijetu. I kad se je napripovijedao, spominjući se 
svega i svačesa iz povijesti, veli: »Kocka danas je bačena; vidjet 
ćemo, šta će biti«. Dodije društvu i ovo mudrovanje, dok još neko 
ustade, i pošto izjavi, da ko ne čita Moniteur de PEmpire, ne zna 
drugo nego potrzati šuplje rečenice, razmaknu laktom svijet oko 
sebe i uze govoriti: »Čujte i pazite! Ovo je — i stade crtati prstom 
na stolu geografsku kartu — ovo je engleska obala; ovo je fran- 
cuska slala među njima provlači se more; je | tako? Tu je Calais 
— i tu metnu šoljicu — tu je Dover — i tu metnu drugu šoljicu 
— tu je London, tu Pariz. Zar nije tako?« — i premjerava pogle- 
dom sve goste redom. Zatim objašnjava, kad i kako će se doga- 
đaji razvijati, pomiče tabore, izbjegava zasjede, zapodijeva bitke, 
navaljuje, povlači se, pobjeđuje, tučen je. »Eto vam, tako će rat 
svršiti;j ja sve to znam prije nego se išta zbudel« Pa dok diže 
s poda plašt i reda šoljice na prvašnje mjesto i odgovara desno i 
lijevo, panu šoljice na tle i porazbijaju se, umrlja se plašt. Sve se 
unaokolo smije; sluga traži od stratega, da naknadi štetu; ne plati 
li, tužit će ga. Ali u toj galami krivac je umakao. — Međutim, 
tamo u zakutku neko sjedi, sluša i muči. Ovaj oprezni promatrač 
događaja ne zna, uz koju “će stranu pristati; sluša i čeka, ali doja- 
košnje drobeljanje nije mu razbistrilo pojmove. Drugovi dali su 
mu tri dana, da se riješi, je li za Engleze ili za Francuze. On se 
ustručava odgovoriti: sigurnih glasova nema, sve su sama nagađa- 
nja; neka pričekaju. Najzad dobije druga tri dana; ako ovaj put 

ne izjavi, šta misli, otjerat će ga. U kafani nastavlja se raspreda- 
3 , .. . “ ve . 
nje, ali Resti izvodi nas napolje; dotužilo mu je. 


*k 


Krasna prilika, da se mlada čeljad zabavljaju bez zabrinutosti 
za političku budućnost, bili su neki stari običaji, kojih se danas 
malo ko sjeća. Vojničke vježbe mladeži, lijepi pothvati »Družine«, 
skakanje preko vatre u neke dane, kolendanje, maškarate i drugo, 
sve su to bili skroz dubrovački narodni običaji bez ikakve primjese 
inozemnih elemenata; pred smrt Republike 1 neko vrijeme poslije 
toga oni su još bili u životu. Kolende su se pjevale uoči Lučina 
dne, Mratinja dne, Nikolja dne, Božića, Novoga Ljeta i Vodo- 


kršća, i obični im je pripjev bio »A sada mi vas Bog — veselio u 
zdravlju — Bog do Novo Ljeto — i godište u miru. -— Čestito 
vam Vlasi — da se veselite — Bog i Boginje — zdravlje i veselje 


— i duhovno spasenje — Amen«. S ovim pripjevom povlači se od 
davnina ono »Bog i Boginje«, krnji ostatak jedne drevne mitološke 
uspomene. Kolenda je drugačija izgledala, kad bi je sastavio i 
s drugovima pjevao Maro Zlatarić, ili Marko Bručre, ili Antun 
Kaznačić ili koji drugi; u tom slučaju ona je imala književnu vri- 
jednost i bila je namijenjena izvjesnoj osobi, i veselo društvo izvelo 
bi je pod njenim prozorima; najzad domaćin pozvao bi pjevače 
k sebi i pogostio bi ih. 

Ime Antuna Kaznačića, koji je umro u gluhoj starosti 1874. 
godine (Petar Preradović već g. 1871., prema jednoj krivoj vijesti, 
spjeva oproštajnu pjesmu nad njegovim lijesom), ostat će u knji- 
ževnosti, dok se bude spominjala kolenda, drugdje (naskoro i u 
samom Dubrovniku) neshvaćana vrsta pjesništva, koja je tako 
tijesno skopčana s nekadašnjim društvenim životom grada. U ko- 
lendi nije ga niko natkrilio i bio je njen posljednji predstavnik. 
Pjesništvo — pravilnije: stvaranje stihova, na koje se u njegovoj 
mladosti bijaše sveo dubrovački klasicizam, a u kojemu je on 
isprva prokušao svoje snage — nabrzo mu dodije, i on se odbi 
od toga pravca, da bude pjesnik. Kad se na tom goga pojavi, 
već ga obrađivaše njegov prijatelj Marko Bručre, koji je tako 
zavolio naš grad i njegov jezik, da se i danas s pravom broji u 
bolje pjesnike onoga doba. Markove se kolende odlikuju većom 
čistoćom i tečnošću jezika, jer se kao konzul u Hercegovini upo- 
znao sa svim tančinama hrvatskog narodnoga govora; dok Antun, 
u jeziku, u frazama, u izražavanju misli ostaje vjeran starim du- 
brovačkim uglednicima. Nego, ako u Markovim pjesmama ima 

humora u obilju, Kaznačić umije u humor uplesti i ozbiljno prosu- 
divanje Života; uopće Kaznačićev je um dublji i plemenitiji. Ali 
sav njegov napor, da u odličnijoj formi i sadržimi uskrisi tu od 
davnine u gradu njegovanu vrstu pjesništva, .i,da je očuva od 
propasti, u koju je srtala, razbije se o neumoljivi prirodni zakon, 
po kojemu i u najskrovitijem domaćem svetištu s vremenom mnoge 
mile stvari ginu i nestaju. Pri kraju prve polovine vijeka još je 
kolenda nekako životarila; poslije tog vremena šačica mije 
slavila je u pjesmi ljubaznost domaćina i domaćice, uvjeravala ih, 
da se ona s malim darom zadovoljava, i molila za koji novčić. 
Nato bi domaćica umotala koju paru u komad papira, koji bi 
odmah zapalila, da ga u tmici nađu, kad ga s prozora baci na ulicu. 

Od starine dubrovačka je mladost zadnjih pokladnih dana 
predstavljala neke kratke šaljive ili sentimentalne prizore u veza- 
nom slogu — praunučad Čubranovićeve Jegjupke — i to obično 
na Placi, gdje bi se narod oko nje okupljao, a gospođe i gospođice 
gledale s prozora. Više puta predstava bila je jasna aluzija na lju- 
bavni plamen jednog od tih glumaca; a kad je obožavano dijete 
slušalo sa prozora, tad je predstava vrijedila otprilike koliko for- 
malna prosidba. Često su i sami pjesnici predstavljali, a ti su opet 
bili Bručre, Kaznačić i drugi. Bručreovi komadi »Čupe« i »Spra- 
vljenica« stekoše veliku omiljelost. Ali njihov trud ne nađe milosti 


kod neminovnog udesa: nabrzo grad se nije više zanimao za takve. 


stvari. Tako propade i »užanca«, da mlada čeljad idu za poklada 
od kuće do kuće, da pjevaju naročito složene pjesme. Skakanje 
preko vatre nije se još sasvim pometnulo; danas skaču samo djeca 
uoči Ivanjdana. Nekad skakala su momčad i uoči Sv. Gjurgja, Sv. 
Vida, i uoči čije domaće slave; skakalo se po svima baščama, na 
tek uređenoj Placeti, na Ilijinoj Glavici, najviše na Gornjem Ko- 
nalu pred crkvicom Sv. Ivana. Svijet je hrlio na Brsalje, da se 
nagleda tvrđave Lovrijenca čarobno u noći osvijetljene od pilar- 
skih vatara. Momčad bi zadjenula cvijeće u kosu ili iza uši, pa 


koraknuvši malo natrag, zanijela bi se kliknuvši: »U ime Boga i 


Sv. Ivana za gospođu ili gospođicu tu i tul« i skočila preko pla- 
mena. Tko se tih večeri dešavao na Dančama, gledao je pred sobom 
svu gradsku okolicu i visove gdje gore; odasvud strše plameni je- 
zici, motaju se u zraku gusti pramenovi dima; odskaču tamne sjene 
poludjele mladosti, bruje daleki glasovi, pjesma, djevojački kikot, 
i razliva se u zraku velika plima čiste dodate radosti. Pod tišta- 
njem novih političkih i socijalnih pojava ove su zabave pomalo 
izdisale, pa su i nestale; one, koje je Republika potpomagala i koje 
se mogu smatrati njenom emanacijom, propale su u isti čas, kad 
i ona, 

“Za Er“ graZGZEN I ZANI ZZZER mam rr za mom era zaman seo nnoa an pomsoa 


RNA zam A SE ore rast 


.— 


Među ovima bile su zabave poznate »Družine«. Ova se sasto- 
jala, i to još kobne godine 1806., od mladih vlasteličića, koji još 
nijesu stigli da obuku plašt i da budu primljeni u Veliko Vijeće; 
to društvo nije se nikad raspuštalo; novi su članovi automatično 


i bez izuzetka pridolazili, a stari odlazili, kad bi navršili 18. go- 


dinu. »Družina« imala je svoje zakone i starješine; glavna joj je 
svrha bila, da se mladost zabavlja; zato je ona priređivala maška- 
rate, pjevala kolende, sastajala se u kućama na plesove i lakrdije, 
išla čestitati višim vlastima Božić i Novo Ljeto, na svetkovinama 
gizdala se sa svojim »admiralom« na čelu. Glavni joj je posao bio 
brinuti se za javno veselje u prva tri dana mjeseca svibnja. U te 
dane grad bi Kisto pomahnitao; radnici napuštali su radionice; pje- 
valo se na ulici, plesalo se na Pločama i na Brsaljama, bratstvo 
postolara i papučara imalo je svoj javni ples, pucalo se s pragova 
kao na dan Sv. Vlasi. Članovi »Družine«, kojih dvadeset momaka, 
dizali su na I. svibnja pred Pokroviteljevom crkvom visoku gredu, 
koju bi iskitili borovinom u liku stabla, da oko nje mladež igra 
kolo i druge narodne tance, Išli su zatim s admiralom, da se po- 
klone Knezu pak nadbiskupu, a ovi bi ih sjajno pogostili; zatim 
pošli bi u pohode koludricama i školama, pa i tu su ih dočekivali 
slatkišima 1 svetim inkunicama. Po noći čuvali su stražu oko one 
grede, jer je običaj bio, da njihovi nekadašnji drugovi pokušaju, 
ne bi li onu borovinu zapalili; tu je dolazilo do svakojakih šala 
i smiješnih prizora. "Tek treći dan na večer sklepta se svijet oko 
grede, zaguši sav prostor Pred Lužom; »Družina« podmetne vatru 
i namah se izviju plamenovi, zalizuju uz gredu i zahvate borovinu, 
koja pršteći i praskajući, kao da se takmiči s grajom razgalamljenog 
naroda, za malo časa sve pretvori u pepeo. 

Vlada je išla na ruku »Družini«, jer ju je smatrala kao zgodno 


sredstvo, da se pritegnu uzajmične veze među mladeži i među nji- 
hovim porodicama, S pravom joj se činjaše, da je veselje najpri- 


 kladnije polje za zbližavanje razrožnog svijeta; zato je naredila, 


da članovi bratstava, koji ne sudjeluju u javnim plesovima, kako 
to stari običaj traži, plate neku globu; naredila je, da sva mladež 
mora 1, i 2. svibnja igrati kolo pred Kneževom polačom, kako su 
njihovi pređi igrali. 

Vježbe pod oružjem i pucanje u nišan na Brsaljama bili su 
nekad najmilije zabave mladih Dubrovčana; taj se korisni običaj 
nije smio zabaciti; u tu svrhu g. 1802. izdade Senat naredbu, da 
svaki mladi vlastelin mora po redu čuvati stražu u Lovrijencu; 
u siječnju g. 1806., četiri mjeseca prije francuskog upada na po- 
dručje Republike, izađe naredba, da sva mladež mora dolaziti na 

vježbe, i da svi plemići, svi Antunini i Lazarini od 14 do 36 go- 
dina — dakle s izuzetkom pučana — moraju sudjelovati u voj- 
.v . pd 

ničkoj paradi na dan Sv. Vlaha; vlastela, koja ne dođu, kaznit 
će se zatvorom od 15 dana u Lovrijencu, ostali, koji se ne prikažu, 
novčanom globom. Pod izgovorom, da građanstvu treba zabave, 
Republika se sad brinula za jačanje ratobornog duha. Za tu je 
svrhu svetkovina Sv. Vlaha bila vazda izvrsna prilika. 


* 


»Festa Svetoga Vlaha« ili »Svetih Vl4si« — jer svetkovina 
u staro vrijeme trajala je po više dana, te se govorilo Sveti Vlasi 
+1. ./. .. BJ . “je V 
ili Vlasići — nije danas više državna svetkovina. Vidjet ćemo, šta 


je u austrijsko doba od nje ostalo; svakako ona je izgubila naj- 


obilježniju crtu svog značaja. Evo, ukratko, kakva je bila. 

Na trodnevlju prije svetkovine drže se u crkvi propovijedi u 
slavu velikog parca; uoči samog sveca čitav se grad uzmuha, izgleda, 
da nema mjesta za toliki svijet. Knez u crvenoj tozi i s preko- 
ramenicom, i pratnja Maloga Vijeća, tajnika i drugih dostojan- 
stvenika, sjednu na kamena sjedala pod stupovljem Dvora, da do- 
čekaju klanjanje riječke i župske pukovnije, koje vodi zapovjednik 
na konju naoružan po starinski; one su se okupile na Pilama, po- 
zdravile su prijestolnicu vijanjem svojih velikih barjaka i ušle su 
u grad; triput ga obađu, i kako prođu mimo Kneza, stanu, zapo- 
.vjednik duboko se pokloni i na njegovu zapovijed momčad obore 
vatru. Odanle pođe Knez u stolnu crkvu na večernju, držeći u 
ruci veliku ispisanu voštanicu, koju su mu fratri prikazali; tu on 
Prvi prinese svoj dar crkvi, pa za njim poglavice javnih ureda i 
zanatlijska bratstva. Čim svane sutradan, udare bubnjevi, zagru- 
haju topovi sa tvrđava, i narod se počinje okupljati pred Dvorom, 
jer će Knez sa sjedala pod stupovljem gledati 'Irznice i njihovo 
kolo. To su mlade cure, dvanaest na broju, u narodnoj nošnji; 
svaka nosi po jednu zastavicu, svrh koje vise dvije »gastarice«, 
jedna puna vina, druga puna ulja, dva kolača i ponešto sočiva; 
na glavi im je košić pun pogačica među maslinovim granjem, i 
to predstavlja mir i obilje. Dok kolo igra, pođe admiral s pomor- 
skom momčadi en crkvu Sv. Vlaha, uspne se na »karu« Orlan- 

ova stupa, sa kojeg se veselo leprša u zraku državna zastava, i 
odanle izreče Svečevu slavu. Za to vrijeme kapetan reditelj sveča- 
nosti izlazi iz stražarnice s pažem, koji mu prethodi, i sa četiri 
časnika, koji za njim idu, i u pratnji svojih sluga u bogatoj narod- 
noj nošnji; kad dođe pred Dvor, izvrši pred Knezom naročito pro- 

pisani španjolski poklon, pa to učine i časnici; taj poklon znači, 
da je svetkovina Sv. Vlaha u isti mah i svetkovina dubrovačke re- 
publike, njene slobode, njenih zakona i njene sreće: Svečeva i Kne- 
ževa moć među sobom se upotpunjuju. U crkvi je velika služba 
Božja; pjesme, koje se tu pjevaju, sastavio je u 17. vijeku latin- 
ski pjesnik Benedike Rogačić; one se i danas Pjevaju; još se 
čuje na »grličanju« njegova pjesma, koju je Antun Kaznačić preveo 
hrvatski, a u novije vrijeme neko bolje udesio prema ritmu glazbe: 


Komu je god zajazila —— 
resa od grla prohod tijesni... 


U procesiji, koja se tad razvije, sudjeluje cijelo Veliko Vijeće u 
tozi i s vlasuljom, državni dostojanstvenici, redovno i svjetovno 
svećenstvo; kojih pedeset svećenika nose svaki po jedne moći i 
svakoga prati po jedan vijećnik s voštanicom u ruci. Prostor pred 
Dvorom, Placa, ulice, zakrčeni su svijetom; sve se užurba i gura 
bez reda; žustre Župke ne daju, da ih pakosna mladež odgurkuje, 
brane se; krotke Konavoke uzmiču i šute; Pelješke šepire se u 
gizdi svojih iskićenih klobuka i drže ih za obod, da im se u mo-' 
tljanju svjetine ne zgnječe. Svi su prozori pr gospode; tu su 
napudrane vlasulje starih gospara,:tu je dugačka niz obraze raspro- 
suta kosa kojeg jakobinca; vidi se utegnuto i do grla zakopčano 
odijelo strogih vladika i — za francuskog doba — razgolićene 
mišice obožavateljica pariske mode; između njih poviruju nasmi- 
jana lica neudatih kćeri, skromno odjevenih; one imaju za pasom 
komadić trstike i u njemu zadjeven cvijet. 

Poslije podne toga dana kao da je ratnički žar osvojio duhove. 
Narod naoružan, iz predgrađa, iz Gruža i s Brgata, okupi se pred 
gradskim vratima i podijeli se na kumpanije. Veliki kapetan i 
njegov paž, obojica s iskićenim šljemenom na glavi i s dugačkim 

opljem na ramenu, stoje na čelu najljepše i najjače kumpanije; 
četiri časnika, svaki s velikom zastavom, predvode ostale četiri. 
Kontrakapetan, kao protivnik Velikog kapetana, i drugi časnici 
vode svaki svoju četu. Sva ta vojska, pošto ispali puške, uđe u 
grad i obori dvije tri vatre pred parčevom crkvom i Dvorom, gdje 
sjede pod stupovljem Knez sa dvoranima i nadbiskup. Kad tri 
»maškare«, Turica, Čoroje i Vila, odigraju svoje karakteristične 
tance, otpočnu kumpanije redom isvoje evolucije, puške pucaju, 
zastavnici pokazuju svoju valjanost izdižući zastave, zaokružujući 
njima i obarajući ih k zemlji, pa opet bacajući ih u vis, da ih 
dočekaju sad u jednu sad u Ki ruku, i najzad poklonivši se po 
španjolski. Tri puta vojska obiđe grad i prođe mimo Kneza, ne- 

prestano omahujući zastavama, pucajući i bacajući u zrak koplja. 
Zatim se kumpanije ustave pred Dvorom, podijele se na dvije 
skupine, koje se postroje jedna prema drugoj, pa se na srijedi za- 
metne dvoboj između Velikog kapetana i Kontrakapetana; ovi se 
biju po starinski, napada jedan kopljem, drugi odbija udarac 
štitom; uzmiču, opet navale, ne znaš, tuku li se od sve zbilje ili 
tjeraju šalu. Naposljetku Kontrakapetan podlegne — naravno, po 
programu — nasred burnog veselja vojske i naroda, i Veliki ka- 
petan priđe Knezu i javi mu: »Naši su dobili; sve je mirnol« Čim 
dobije tu utješljivu vijest, Knez se povuče u Dvor i odmah pošlje 
pobjedniku dar. Taj se »krvavi« dan svrši tim, što Veliki kapetan, 
njegova svojta i prijatelji pozovu na večeru najugledniju gospodu. 


* 


Festa Svetoga Vlaha bila je kojih šezdeset godina po pro- 
pasti Republike drugačija, Ujutro, u prosvitanju, Gruškim putem i 
Konalom, po stazama i stranputicama, što se s Bosanke i Brgata 
spuštaju prema gradu, izvijaju se bjeličaste trake gustog dima od 
pušaka, džeferdara i debelih harčalija, kroz koji na mahove pro- 
sjevkuje plamen hitaca, i kako se gdje raspline, proviruju, leprša- 
jući se u jutarnjem studenom zraku, živim bojama omašteni crkveni 
barjaci. To dolaze izaslanstva istočnih sela, najviše iz pitome Župe 
i Brgata; zatim dolaze barjaci zapadnih sela, najviše iz Rijeke i 
Gruža, da se poklone Sv. Vlahu. Za svakim barjakom bude po de- 
setak do dvadesetak seljaka naoružanih i u svečanom ruhu. Kad 


stignu na Pile, pred gradska vrata, barjaktar skine kapu i pošto ' 


izdigne dugačko koplje razito na glavu, zaokruži zastavom po tri 
puta lijevo i po tri puta desno i na kraju obori je vrškom smjerno 
k zemlji. To je sako prijestolnici, u kojemu se barjaktari takmi- 
če, koji će bolje pokazati svoju krepkost i vještinu. I dok grad 
odgovara gruhanjem topova, oko zastava pucaju stare harčalije, 
puške kremenjače i ogromni ukusno okovani pištolji. Grad je mi- 
ran, očekuje goste. Svečev je hram nestrpljiv; njemu je danas od- 
ređena glavna uloga; i njemu će se zastave pokloniti, prije nego 
ih barjaktari: istaknu jednu do druge pred njegovim pročeljem. Tu 
već zauzeše mjesto elegantno odjevene Župke i Konavoke i drugo 
ženskinje iz okolice. Svrh crkvenog pročelja, s najuzvišenijeg mjesta, 
kameni Sv. Vlaho gleda dolje i blagosivlje svoj vjerni narod. Nje- 
gova mjedena mitra bijaše nekad pozlaćena; danas je od rgje zelena 
i zadaje najljuću brigu dobrome Dum Paši, svećeniku, koji je za 
crkvu svoju prirastao kao malo koji u katoličkom svijetu. 

Zastave predvođene od općinske gaske ulaze napokon u grad, 
ponavljaju pozdrav pred Svečevom crkvom — nekad pozdravljahu 
i Kneza, koji sjeđaše pod svodovima Dvora — pa ostaju pobodene 
duž crkvenih širokih stepenica, da ih poslije dignu za procesiju. Za 
njima silan narod pokulja kroz vrata u grad; seljačke nošnje i gra- 
đanska odijela miješaju se kao valovi na moru; sve žubori, okreće 
se, gura i talasa. Kršni, visoki Župljani i vite Župke najviše plijene 
pogled. ' 
Prije velike procesije služi se u Gospi svečana misa. Na pozla- 
ćenoj stolici, na kojoj je nekad sjedio Knez dubrovačke republike 
i na koju je 1814. god. na dan Sv. Vlaha — uprav osam dana po 
svome neviteškom ulasku u grad — zasio niji om general Milu- 
tinović pred zgađenom vlastelom, sjedi danas dubrovački biskup. 
Procesija izlazi na mala vrata. Školska djeca idu po redu prva; za 
njima seoska izaslanstva sa zastavama, što se u zraku slobodno viju 
i svojim Živim bojama skupa sa.zlatom seljačkih nošnja udaraju 
procesiji karakter veselog i s vjerom sretno stopljenog patriotizma. 
Idu zatim svete moći; svaki svećenik nosi po jedne i prati ga kao 
počasna straža po jedan vojnik s puškom o ramenu i po jedan 
općinski prisjednik ili vijećnik s voštanicom u ruci. Glavu Sv. 
Vlaha, zatvorenu u izvanredno bogatoj bizantskoj carskoj kruni iz 
12. vijeka, nosi na srebrnom podnosu sam biskup i prati je načel- 
nik; za njim, pod krasnim nebom, dva svećenika nose na ramenima 
veliki srebrni kovčeg, u kojemu se kroz široka cakla vidi »Isusova 
pelenica«, Pelenicu ukrade, u metežu, što nastade poslije velikog 
potresa, neki Vanini, koji valjda ne poznavaše žensku ćud, jer po- 
vjeri stvar svojoj ljubavnici; ali ova već sutradan izbrblja sve, što 
joj je dragi ispričao, i pelenica povrati se u Gospu. Oko svake 
moći tiska se narod, da ih ljubi (za vrijeme Republike bilo je u pro- 
cesiji preko 1oo moći!); ali najveća je stiska oko svete pelenice. 
Svijet ispod nje prolazi i ljubi drveno dno od kovčega. Tu je taka 
navala, da se kovčeg po više puta u zraku zaleluja, kao čamac na 
moru, i nosači preklapaju i povode se kao pijani. Ostale moći prođu 
bez osobitih opasnosti; jer svećenici, koji ih nose, nagnu ih sad li- 
jevo sad desno prema ispruženim ustima, i to ide tako brzo, da 
se nevještu oku može učiniti, kao da onim krasno okovanim ko- 
stima mlate zažarene obraze oduševljenog svijeta. Ovako procesija 
jedva promiče kroz silnu tisku. Međutim ova vreva, metež, u ko- 
jemu se procesija miješa s narodom, koji kao da vaskolik u njoj 
sudjeluje, rijedak je 1 dirljiv prizor; tu vidiš u najljepšem skladu 
vjeru i narod spojene onom iskrenom ljubavlju, koja je u Dubrov- 
niku odvajkada bila poluga patriotizmu, moći i slobodi. Svaka se 

državna svečanost u staroj Republici svršavala poklikom  »Krist 
kraljuje«; država je bila intimno vezana za vjeru, a tako i sami 
materijalni interesi Republike; zato je Dubrovnik na dan Sv. Vlaha 
spominjao ne samo svoje svece, nego i zaštitnike gradova, s kojima 
je trgovao, naime Zadra, Trogira, Splita, Napulja, Bari, Jakina, 
Genove, Milana i Španjolske. 

Kad je Francuska zapremila Dubrovnik, ona se s dobrim ra- 
zlogom namah sjeti, da bi se patriotski značaj svetkovine Sv. 
Vlaha mogao s vremenom izvrći u političku demonstraciju, pa je 
prosto zabrani. Austrija potvrdi zabranu, no kad vidje, kako je 
napetost dubrovačkih živaca popustila i namjesto nje nastupila mu- 
kla predanost sudbini, ona posluša pametni savjet odvjetnika Antuna 
Kaznačića i biskupa Giuricea, te godine 1836. dopusti je iznova, 
ali stajaše na oprezu: na utvrdama naperili bi se topovi na grad; 
na gradskim vratima opet topovi; posada je bila spremna. Austrija 
se po drugi put poboja Sv. Vlaha 1875. godine: bijaše buknuo u su- 
sjednoj Hercegovini ustanak; neki Dubrovčani i znatan broj stra- 
naca prijeđoše dalmatinsku granicu i pridružiše se ustanicima. To 
uvelike zabrinu vladu, i dođe naredba, da svečanost ne smije biti. 
Mlađi svijet zgranuo se i tresao od jeda; starija čeljad žaljahu: 
»Zašto da nam ne dadu? 'To je jedino, što još imamo!« Moj ujak, 


kotarski poglavar Rešetar, uspije nagovoriti vladu, da ludo ne vri-. 


jeđa narodnu dušu; i »visoka« popusti. 

.. Međutim sa starog zvonika dva bronzana kipa rabskog umjet- 
nika Ivana Krstitelja iz 1515. god. izbiju podne. Umor i glad po- 
tjera sve u kuće, i gostionice i Placa za jedan čas zanijeme 1 opuste. 
Sjećam se, da se toga dana u starim nekim domovima po starom 
običaju peklo na ražnju mlado prase; sluškinja bi ga najprije po- 
kazala zvanicama još čitavo, tek ispečeno, sa ljutom narančom u gu- 
bici; zatim bi se vratila s njim u kuhinju, da ga isiječe na komade 
pa iznese na trpezu. 

Popodne sav taj mladi i zdravi narod, pošto opucka objed i 
ispije tradicionalnu crnu kafu, zaguši Placu i mirno čeka, da otpočne 
tombula, koja se u Dubrovniku igra na dan Sv. Vlaha još od 1842. 
godine. Gospoda i drugi građani ili posjedaše pred Općinskom ka- 
fanom ili zauzeše kao na juriš prozore, na koje su ih prijatelji i 
domaćini pozvali. Poslije skrušenosti, uzajmljene za procesiju, po- 
vrati se na svačije lice istinska radost svijeta, koji hoće da se za- 
bavlja. Pred gotičko-renesansnim pročeljem krasne starinske ca- 
tinare — ke Sponza — na terasi izložena je, da je cio grad vidi, 
velika ploča s brojevima tombule. Pažnja se napinje; oči se upiru 
u ploču, uši se ćule. Neka duboka glasina navješćuje broj, i u isti 

mah sve glave, kao da ih je jedna velika ruka sve ujedan ut 
tisnula u potiljak, pognu se na teskeru. Sve muči; komisija čeka; 
niko se ne javlja. Glave se dižu, razgovori se iznova zavrgnu, iznova 
se trublja oglasi, i to se jednako ponavlja, dok se odjednom sav taj 
svijet ne uskomeša: neko, dižući u vis teskeru, zaleti se, razmičući 
laktima svijet i ne mareći za silno zviždanje, što ga prati, k cari- 
nari. Odnio je — tako on misli — tombulu. I dok se gospoda 'od 
komisije prave važnima poređujući izvučene brojeve s onima na 
njegovoj teskeri, na Placi uzavru glasovi, nemir oblada narodom, 
koji pilji u taracu i strepi od onoga, što će mu naskoro trublja ja- 
viti. I trubljin se zvuk iznova razliježe muklim prostorom, i onaj, 
što navješćuje brojeve, kao šarajući rukom visoko u zraku, odriče: 
»Ne! Tombula nije odnesena, igra se nastavljal« Mnoštvo na Placi 
ustrepta, na duši joj nešto olakša; zviždanje se prolomi kao razlju- 
ćen vihor, tmasti se pogledi vedre, nakiseljena lica se osmjehuju, 
i kao da se svakome iznenada jezik raspetljao, glasovi razbijeni od 
uzbuđenja dižu se, ukrštavaju se, pretječu jedan drugi brzo, bez 
veze, zadihano. I nanovo zatrubi s terase; veliko nadanje zahvati 
svačiju dušu i svačija duša predaje se nekoj golicavoj drhtavici. 
Novi broj se navijesti, pa drugi, pa treći; Placa muči; četvrti, 
peti.... ah! Zbogom, nado! Ovaj put pade nekome sjekira u med. 
Ko je taj? Vrag ti ga znao! »Najposlije — prohtje se jednome Ko- 
dav] iu mudrovati — sreću niko u zakup ne uze; jedan danas 
izlazi gospar čovjek, drugi kuka. Bit će dogodine drugačije. 
Ho'mo doma!« Tombula se svršila; teskere ljutito iskidane na sitne 
komadiće pokrivaju kaldrmu kao pahuljice snijega. Svijet se razi- 
lazi; jedan dio nestane u uskim ulicama, što izdušuju na Placu, 
drugi hita na Pile, gdje su se seoski barjaci okupili, da pozdrave 
grad prije nego se povrate svojim kućama. Tu se ponavlja krasan 
prizor, što se u jutro pri njihovu dolasku odigrao, i seoska iza- 
slanstva, pošto su izvršila svoju dužnost prema prijestolnici, kreću 
se jedno po jedno uz Posat putovima, kojima su došla, bilježeći bi- 
jelim dimom iz pušaka svaki korak po brdskoj strani. 


Međutim sunce se spušta na zaranke. Na Brsaljama glazba 
još svira, gospoda sjede pred kafanom prkoseći zimskoj večeri; na- 
okolo sve se razdragano kreće i užurba, veselo i vazda prisebno. 
Malo po malo varoš tone i razliva se u noći; mjesečevo srebrno 
snoplje prosiplje se po gradskim bedemima, na kojima se fanta- 
stično igra sa sjenama izbočenih tornjeva. Vrijeme je, da se pođe 
u kazalište, gdje župska vrtoglava poskočnica odmjenjuje bečki 


“valcer i zdržani kadrilj. Na ivici pozornice sjedi Linđo, Župljanin, 


i udara u lijericu; to je pučki orkestar; lijericu podupire lijevom 

nogom, dok desnim poplatom. lupa po ritmu o pod; udara s pot- 
punim skladom kratak motiv. Pokatkad lijerica umukne, ali Linđo 
jednakim ritmom bije šakom o svoj strumenat: to mu je obična 
šala, a ko je ne zna, taj misli, da je ples svršio; prevareni plesači 
stanu, sve se u njima napne, i sad bi se s Linđom isklali, da lijerica 
ne počne iznova udarati. Sad kao da plesači jedan drugoga hrabre, 
neka to življe igraju. Igranje unaokolo nastavlja se jednakim ža- 
rom; dok na kraju, koje od neizbježiva umora, koje iz obzira na 
drugu čeljad, koja hoće da plešu salonske plesove, lijerica umukne, 
Sav taj iznemogli svijet, kojemu se niz obraze valjaju krupni grašci 
znoja, zavali se na stolice i klupe, da se odmara i da gleda, kako sada 
»fina čeljad« igraju. Fina su čeljad obično radnici, sluškinje, pu- 
ani uopće. Njihovo igranje ne zanima nikoga, sjem njih same; 
stranci i gospoda, koji su u kazalište došli, kad su se siti nagledali 
Zupljana i još više Župaka, vraćaju se kući. ' 

Tim je svetkovina Sv. Vlaha svršena; seljaci, koji su u gradu 
ostali, prenoćit će kod poznanika, sutradan otrsit će svoje poslove, 
pa će krenuti u svoja sela. Ko je drugdje u svijetu vidio narodnih 
svećanosti, taj se mora diviti, što u Dubrovniku, u tolikome na- 
rodu, ni izjutra ni popodne ni navečer nije sreo ni ciglog jednog 
Pijanog čovjeka! 

Ali vratimo se u vrijeme, »kad je Knez još vlado«. 


* 


Vjerske i državne svečanosti stari su Dubrovčani veoma vol jeli; 
pratili su s velikim interesom svako djelo svoje vlade, kojemu su 
ikako mogli biti svjedoci. Dolazak stranih konzula, osobito odlazak 
poslanika s haračem u Carigrad, bili su časovi žive radoznalosti 
i u isti mah časovito, ali ugodno prekidanje jednoličnog života. Od 
kraja 17. vijeka do početka 19. nije Austrija imala u Dubrovniku 
svog predstavnika; ali kad je zapremila nekad mletačku Dalmaciju 
i Arbaniju (Kotor), bilo, je prirodno, da ima u susjednoj Republici 
svog zastupnika, te g. 1805. posla u naš grad za generalnog konzula 
Ivana Timoni, svog dotadašnjeg agenta u Moldavskoj. Bijaše to 
vrlo simpatičan čovjek, pošten i lojalan. On je imao zadaću, da 
razbistri uzajmične veze između Dubrovnika i Monarhije i da na- 
stoji, da njihovi dodiri dobrog susjedstva budu srdačni i korisni. 
Konzula dočekaju dva senatora u tozi i pozdrave ga u ime vlade. 
Oni ga najprije otprate do stana i dogovore se s njim o cerimoni- 
jalu, koji je u običaju, kad zastupnici stranih vlasti imaju da pre- 
dadu Knezu svoja vjerovna pisma. Toga dana načeta se svijet oko 

Dvora i u dvorištu, da vidi konzula i da čim prije sazna, s kojim 
je namjerama taj čovjek došao; već sam glas, da će doći, uzbudio 
je svačije živce. Kad se 'Timoni pojavi, njegova ličnost učini sim- 

atičan dojam. U prvoj dvorani bili su poredani zduri u svom 
čudnovatom crvenom odijelu, u drugoj bili su svečano odjeveni kan- 
celari, razmješteni po hijerarhijskom redu, dok na pragu treće dvorane 
— to je osobita počast posjetiocu — stojao je Knez. Sastanak ne 
potraja dugo; oni izmijeniše obične diplomatske uljudnosti i utvrdiše, 
da će sutra biti svečana audijencija. I sutradan o podne s istim ce- 
rimonijalom dođe konzul do pred vrata senatske dvornice; u 
sličnim prilikama jedan dvorski dostojanstvenik bio bi zakucao na 
vrata i zamolio, da puste unutra zastupnika te i te države; ali 
austrijskom konzulu u počast vrata su bila već širom otvorena, i 
on je ušao i našao Senat na okupu. Desno od Kneza sjedili su čla- 
novi Maloga Vijeća, lijevo tajnici Republike, svi u crno odjeveni 
s velikom vlasuljom na glavi. Šam Timoni pisao je kasnije svojoj 
vladi, da je prizor bio veličanstven, ali zbog onih crnih odijela 
nešto i turoban, Konzul sjede do Kneza, koji tad metnu crnu kapu 
na glavu i ponudi Timonia, da se i on pokrije. Konzul pročita svoj 
govor, u kojemu je isticao staro prijateljstvo između Austrije i Du- 
brovnika, njihovo uzajmično povjerenje, i obećavao, da će nasto- 
jati steći simpatiju slavnoga grada i dičnoga Senata i t. d. Knez mu 
srdačno zahvali i obeća lojalno postupanje Republike prema moć- 
noj monarhiji. Nato konzul uruči Knezu carevo pismo, a Knez 
ga preda prvome tajniku na čuvanje. Tako svrši audijencija, pa 
je s istim cerimonijalom otpraćen Timoni do njegova stana. 


k 


Odlazak poslanika s haračem u Carigrad jedna je između naj- 
važnijih državnih cerimonija. Ovo je posljednji put, što ga Repu- 
blika šalje sultanu. Grad je neobično uzmuhan; na Placi i Prid Dvo- 
rom slegle se gomile radoznalog svijeta; stječu se tamo čeljad iz 
svih ulica; sve. žubori u veselom uzbuđenju. Crveni zduri nastoje, 
da se prokradu kroz gomilu; sodati probijaju se porebarke kroz 
masu naroda, da se okupe oko svojih časnika pred Dvorom. Svečan 
je ovaj proljetni dan 1805. god.: Republika otprema, kao svake tri 
godine, poslanike u Carigrad, da se poklone sultanu i predadu mu 
danak; za ovaj novac i ostale sjajne darove turskim dostojanstve- 
nicima sultan se obvezuje, da će braniti nezavisnost Dubrovnika i 
da ne će praviti neprilika dubrovačkoj trgovini na Balkanu. Posla- 

nici su slušali jučer misu u Gospi zaogrnuti crnim plaštem, i Knez 


im je u Malom Vijeću objasnio, šta imaju da rade, kako će se pri- 
kazati velikome caru i kako će dijeliti darove. Oni su se danas 
oprostili od porodice, preobukli se u sjajno ugarsko odijelo, po- 
jahali konje, pa u pratnji tumača, popa, brijača, posluge i dvojice 
janjičara, koji će im biti drugovi na putu, krenuli put Dvora. Čim 
časnici jave Malome Vijeću, da se povorka primiče, Knez i vijećnici 
u svečanom ruhu izlaze iz dvorane i posjedaju na kamena sjedišta. 
Povorka je narasla brojem, jer su joj se pridružili vojnici, koji će 
ih pratiti, i trgovci i njihove sluge, koji će s njima putovati radi 
svojih trgovačkih posala, pa prijatelji i druga čeljad, sve na konju 
i sve u stajaćem odijelu, Narod se divi tome sjaju, bogatom oružju 
i konjskim opremama, i misli na silni novac, Što svak sobom nosi. 
Povorka postoji pred Dvorom, pokloni se duboko Knezu i gospodi, 
zatim vrne lijevo, zaustavi se pred crkvom Sv. Vlaha, da izmoli 
parčev blagoslov, i dojezdi do pred Sponzu; tu stane, okrene se 
iznova prema Sv. Vlahu i još mu se jednom preporuči; zatim izađe 
iz grada na vrata Od Ploča, Ovaj mukli a veličanstveni prizor vrlo 
je dirljiv: za tih kratkih časova Dubrovčanin se sjeti, kolike ga 
Žrtve stoje nezavisnost i sigurnost domovine, i kako je tanak ko- 
nac, o kojemu visi njena sudbina. 

Kad poslanici prispiju na Ploče, oni više ne smiju u grad; 
moraju u naročitoj kući čekati, dok vlast opremi sve nužne poslove. 
U prvu subotu, koja dođe, oni pođu putem Iza Grada u Gospu 
od Milosrgja, da se pomole Bogorodici; zatim ih posjeti tajnik 
Republike, da im izruči vjerovna i ostala pisma i da im preporuči, 
da rade za dobro države; nauči ih, kako će pozdraviti tursku go- 
spodu i kako će javiti svoj dolazak stranim poslanicima, koje nađu 
u Carigradu, Za to vrijeme blagajnići su pripremili svotu i slušali 
misu s činovnicima, koji imaju posla s dankom. To će reći, da će 
poslanstvo sutra u zoru krenuti na granicu. Zato vlastela, rodbina 
1 drugi idu na Ploče, da se oproste s njima; ide i svećenik, koji je 
već digao iz stolne crkve triptihon — koji se i danas tu nalazi — 
pred kojim će poslanički pop služiti misu na turskom području; 
ide k njima i pisar, da im razjasni, Što se tiče putnih troškova i 
kako će manje trošiti. Poslije podne osobita povorka naoružanih 
sodata, zdura i blagajnika pođe na Ploče i predaje poslanicima u 
ime danka svotu od 12.500 zlatnih dukata i darove. Tu oni izbroje 
i izmjere novce, uspu ih i zapečate u ćese, dobiju posljednje na- 
putke, porazmjeste straže oko kuće i posjedaju svi za večeru. Sutra, 
im svane, sva dubrovačka vojska — kojih 200 Župljana i Brga- 
ćana — dođe da isprati putnike do granice. Narod se okupio, da 

gleda odlazak; pozdravi se izmjenjuju, puške pucaju i povorka se. 
uputi. Ona ide, da se preko Novoga Pazara, Sofije i Jedrena do- 
hvati Carigrada i izruči sultanu skupe pozdrave dubrovačke 
republike, 

POGLAVLJE VI. 


Dubrovačka sijela — Uspomena na staru gospođu — Salon gospođe 

Mare Matove Natali i sudbina palaca gospara Saba Gjorgji — Me- 

đunarodno društvo u salonu markize Bona — Posljednje gospođe 

u nosiljkama — Na »posjedima« i nekoliko vladika — Koncerti 

u Pera Budmani i kod konzula — Ondašnje kafane, a napose ona 

Birimišina na Pilama — »Stari teatar« u kući Gozze i novi Bondin 
teatar — Ville, ljetnikovci i gospari u njima. 


.,: Dok je novo vrijeme preobražavalo javni život i ljudi se pri- 
vikivali novim navikama i zahtjevima, čuvali su se kućni običaji 
napose večernji Posjeti i zabave u starim boljim kućama, kao neki 
trag i slab odblijesak nedavne prošlosti; odlagali su se za kasniji 
ali neizbježivi zadnji odušak svoga Životarenja. Posjeti i zahae 
nijesu više onakvi kao prije, kad je Pjesničko nadmetanje prevla- 
davalo i bilo glavni predmet duhovitog razgovora. Kasnije se sva 
ta o. eo svodila na obično čavrljanje, isprekidano 
PO KOJI put čitanjem kakvo i i j 
drevnih imeli ij pm žpignana i zagonetke, te pretresanjem 
. Gospođe su imale »kamaru od posjeda« (sobu za posi - 
storiju, bez koje se dubrovačka inf nije mL, ni La ka 
moraše imati privlačivu udobnost, zgodnu za razgovor i razbi- 
brigu i u kojoj se, kao na nekom neutralnom zemljištu, stjecahu 
tolike razne ćudi i nazori. Visoki lukijernar (lucerna, visoki uljani 
svijetnjak) na tri žiška od izvlaštene žute mjedi — dika svake 
domaćice — okupljao je oko sebe otmjeno društvo. Ono, istina, za 
moga djetinjstva još je malo koji lukijernar gorio nasred sobe i 
odolijevao navali petroleja; ulica i kafana preotimale su mah: me- 
đutim, kako već spomenuh, još ne bijaše propalo sve: na uljanici 
Mi ovečkog elo je žižak tinjao; ali oni, koji su lju- 
u domaću sla jali j ič ij 
im rale: sok vu, sklanjali su se pod taj plamičak, koji je 
* 


Neka ugodna razdraganost uzbuđuje mi i ovi 
Neka t je mi dušu, kad mi ovi 
i. Mne dozovu u amet moje kratke pohode jednoj staroj go- 
a i, zadnjem izdan u jedne propale loze. U njenoj kući sve je 
ilo Sao zaodjeveno tajanstvenom tišinom. Bio sam još dijete. 

Jedna stara sluškinja, kakvu nijesam nikad pred sobom vidio, 

otvarala mi je kućna vrata, pa nestajala u mraku. U dva skoka bio 

sam navrh stuba, pred pritvorenim vratima gospodine sobe. Dobra 

starica bijaše me zavoljela kao svog malog susjeda, komu su rasle 

zazubice, gledajući goleme naranče u pozlaćenim šoljama. Sijeda, 

pogurena, ona je provodila cijeli dan u grobnom pokoju svoje ne- 

prozračene sobe, u koju se slaba svjetlost jedva prokradaše kroz 

iščešane isplavljele zavjese. Kraj prozora u jednom ogromnom na- 

slonjaču s visokom povijom, sjedila je, ili bolje reći, iščezavala je 

sitna ženska prilika sa strašno izbrazdanim licem i velikim, okru- 

glim naočarima od kornjačine, iza kojih gledahu ugasite, izvan- 

redno bistre i blagorodnim osmješkom oživljavane očice. U luči 

pogleda, koji joj je odsjajkivao ispod trepavica, bijaše jedini znak 

života ne samo na njoj, nego i u svemu prostoru oko nje. Onako 

sama, mirna, s brojanicama u ruci, sagnute glave na prsa, ona bi 

često zaspala nesvijesnim drijemom. U tim časovima dobra se go- 

spođa nekako stapala sa starinskim pokućstvom, izmicala se javi, 

bila je i ona jedna uspomena, jedan ostatak iz starih vremena. 

Kakve je snove mogla ispredati njena umorna pamet? Kakav je 

poticaj mogao pružati skučen, staložen život zamorenoj, bezazlenoj 

mašti sijede starice? Jedan kratak, jedva primjetljiv osmijeh eto 

preleti preko njenih blijedih usana i jagodica kao lagan večernji , 
lahor, kad trenutno prošara mrtvu površinu jezerca. Bez sumnje 

došlo je starici na san, kako je njeki dan u bijelu kafu, kojom 

svako popodne časti dum Pava, bacila dva mjesto tri grumena 

šećera, i kako je dum Pavo, tek što je okusio, uzvio obrve, rasko- 

lačio oči i počeo mljeskati zbunjen, iznenađen tim nevjerojatnim 

događajem. Pedeset godina, kako joj svaki dan dolazi na kafu, pa, 
Bože sačuvaj, tako što nikad joj se nije slučilo! Ah, dum Pavo! 

Ona ne će to nikome kazati, nekako stidi se, jadnica, reći, da je 
taj matori, presamićeni čovuljak bljedunjavog lica, zadnji pred- 
stavnik elegantnog društva, koje se kod nje nekad sastajalo. Nekad 
je ona još bila zdrava, zamamljiva gospođa, izvanredno ljubazna u 
dočekivanju i spretna u duhovitom razgovoru. Kako su godine pro- 
lazile, tako su joj se gosti odmetali, jedan po jedan, dok ne osta 
sam ovaj njen vršnjak, koji nikako nije mogao raskinuti sa starom 
navikom... Starica se još jednom lagano osmjehne, pa se nanovo 
preda mirnom, nepomućenom drijemanju. Jedan »prndelj« lepeće 
udarajući svojom Šdologe plavom o prozorsko caklo, pa se zabije 
negdje u kut i umukne i on. 


Više puta zatekao sam dobru gospođu u tom polusanom stanju, 
preklonjene glave na upala prsa; uzalud sam pazio, da je ne budim: 

imala je izvrstan sluh, od svakoga je šušnja prezala; ona bi raširila 


podbuhle kapke od očiju i netom bi me raspoznala, ustala bi s ma- > 


tegom, da me usreći običnom narančom. 
. Danas poslije po vijeka, u časovima, kad se duša zadovoljno 
uljuljkuje u daleko preživjela vremena, pa se mirno, skoro kradom, 


ao plašeći se, da je kogod ne bi smetao, povlači u krilo uspomena: 


svojih kao lađa u zavjetrinu; danas, kad se sjetim onog zlatno 
Žutog voća, one starice, onih ormarića, onog zrcala, onih starin- 
skih šoljica, one tišine, u kojoj je čitav stari svijet bio kao ukopan, 
sav taj namještaj oživljuje u mojoj pameti i otkriva očima, naviklim 
sadašnjem ludom prkosu i taštini, tajnu ljepote svoje: otmjenu pro- 
stotu u otmjenoj okolini. Današnja jagma oko starinskog okuć- 
stva izgleda mi kao ispaštanje nedavnog neshvaćanja one (da lje- 
pote; bit će valjda, da je to i od prirodne težnje zdravog čovječjeg 
razuma za svim onim, što se praznom raskoši ne razmeće, već te 
prostotom i iskrenošću primamljuje, da osjetiš lastac na duši. 

Bilo je, istina, kuća, u kojima je namještaj »kamare od po- 
sjeda« bio bogatiji; međutim njegova privlačnost potjecala je od 
plemenitosti oblika i građe, odabranih utančanim ukusom. Današnja 
nezgrapna smjesa svakojake robe, koju svaki skorojević može na- 
gomilati u svome stanu, samo da pobudi čuđenje naivnoga gosta, 
Nije ni nalik na stari namještaj. Vrijedi da spomenem sjajnu. sobu 
— poznatu svakome Dubrovčaninu — u kući gospe Mare Matdve 
Natali. Zidovi bili su s kraja na kraj prevučeni krasnim crvenim 
damastom; u jednome kutu prema glavnim vratima stalo je veliko 
kanape, kojemu je drvo bilo išarano zlatom i bijelim firnisom, dok 
sve unaokolo bio je veliki broj udobnih naslonjača, koji se oblikom 
i građom podudarahu s kanapetom; jedna dragocjena sevrčska vaza 
ogledala se u starinskom zrcalu. U ovoj upravo gospodskoj okolini, 
Priređivahu se svake zime po dvaput lijepe zabavne večeri, kojima 
je hitalo sve, Što se u gradu odlikovalo rodom i duhom. Na tim 
večerima, radi kojih se društvu otvarahu i druge bogato namje- 
štene sobe, bile su na glasu »plastične slike« na maloj naročito ude- 
*enoj pozornici. Na kraju se plesalo. Zaslužuje da istaknem, da se 
u kućnom arhivu između ostaloga čuvalo važno dopisivanje Rugja 
Boškovića, razni spisi i pisma Dživa Natali, uljani portret Dinka 
Ranjine, najzad i onaj ruski rubalj, koji je dubrovački poslanik u 
Petrogradu Frano Ksaver Ranjina pridržao za uspomenu od one 
svote, koju mu je carica Katarina poslala, da mu pokaže, kako ona 
malo uvažava predstavnike male Republike, dok je poslanicima 
obično darivala po dragocjen kožuh. 

Ako je ova »kamara« srećno odoljela potrebama novog vre- 
mena, toga neumitnog rušioca, nijesu im odoljele tri u Dubrovniku 
čuvene sobe u kući grofa Saba Giorgi na »Poljani«. Jedna bila je 
prostrana kao dvorana; zidovi su joj bili pozastrti skupocjenim 
crvenim brokatom, s kojim se slagalo sve ostalo pokućstvo; osobito 


“se isticao veliki broj starinskih srebrnih svijetnjaka i jedna velika 


srebrna »fiorentina« (lukijernar) na dvanaest žižaka. Druga jedna 
velika soba bila je obložena plavim damastom, a treća žutom svi- 
lom. Kad se kći grofa Saba — posljednji potomak iz te stare kuće — 
udavala za jednog talijanskog baruna, pa se preselila u Italiju i 
kuću svojih predaka unajmila, tad se desi, što je neminovno bilo: 
stari gospodski stan pretvori se u hotel sa stranom podvorbom 
i kuhinjom za obilazne agente bečkih trgovačkih poduzeća. Novi 
vlasnik ne počasi ni časa, da poskida sa zidova damast, brokat i 
svilu i mjesto toga objesi, mislim, neke velike alegorije na 'Trojni 
savez i druge slične slike. Stolovi s izmrljanim trpežnjacima za- 
uzeše mjesto starog vlasteoskog namještaja; samo u sobi, nekad 
zastrtoj žutom svilom, ostade, kao žalostan svjedok nekadašnje go- 
spoštine, jedno veliko zrcalo u pozlaćenom okviru, pred kojim ne- 
ispavani konobari uvijaju namazane brkove. 


*k 


U svakom boljem domu »gospođa od kuće« (domaćica) pri- 


mala je gotovo svaki dan prijatelje i znance; a dva tri puta na 


godište, posebice za poklada, bio je veliki doček (soirće) sa zvani- 
cama, koji je obično svršavao plesom. To su bili jedini plesovi: u 
gradu, dok se finije društvo nije odlučilo, da ide na pokladne za- 


obave u »Casino« ili u »Štionicu«. Na žalost, lijepi običaj večernjih 


posjeta i sastanaka, koji se u domovima pučanskog podrijetla još 
prilično održavao, kod vlasteoskih porodica već je za mog djetinj- 
stva spao na slab spomen nekadašnjeg sjaja, i to s prostog razloga, 
što su porodice redom zamirale i što su se neke izrodile i zabacile 
lijepe domaće predaje. Kad spomenem kuću markizice Bona, go- 
spode Pavle Marove Zamanja, Mire Matove Natali i još tri ili 


četiri, onda sam naveo sve, što je u ono doba preostalo od starih 


plemićkih domova, koji su imali moralnu snagu i sredstva, da se 
Opru nasrtaju novih vremena. . 2 

Već početkom vijeka najsjajnija i najživlja sijela, prave go- 
spodske soirćes, .bila su kod Bona, U toj gostoljubnoj kući, najviše 
poradi toga, što je mladi Mihov sin Luko postao austrijski časnik, 
predstavnici vojske bili su zarana neizostavni gosti. Uostalom ti su 

časnici bili ili rođeni Talijani iz Lombardije i Mletaka ili su u Ita- 
liji naučili talijanski govoriti, pa su tako lakše prodirali u dubro- 
vačko finije dabi) u kojemu se je cijenilo znanje talijanskog 
jezika, Među njima u to prvo vrijeme kod Bona odlikovao se Zam- 
boni, najpopularniji zapovjednik u gradu. Rodom Talijan, služio 
je vjerno Napoleona, za koga je izgubio u Rusiji i dva prsta desne 
ruke; po padu velikoga cara prijeđe u austrijsku službu i dođe u 
Dubrovnik, gdje se oženi, podubrovniči i umre. Dugo poslije njega 
mjerio je grad austrijske zapovjednike po njegovu laktu. Kao naj- 
viđenijeg gosta u markizičinoj kući naslijedio ga je barun Gerlitzy. 
I ovaj zavoli naš Dubrovnik, gdje provede veliki dio svog Života 
i odabere za svoj vječni sanak zakrilje Gospe od Milosrgja, gdje 
mu i prethodnik počiva. Mnogo je doprinijela sjaju kuće marki- 
zica Pole, žena Lukova; ona je bila Madžarica i pod tim nazivom 
bila je poznata u gradu; na njenim se sijelima stao sve više upo- 
trebljavati njemački jezik. Na čelu njenih vjernih gostiju, časnika 
mjesne posade, bio je general Desimon, koji je umirovljen, kad je 
g. 1859. buknuo rat između Austrije i Piemonta i njegova savez- 
nika Francuske, i to zato, jer je preveć ljubazan bio s francuskim 
admiralom Jurien de la Gravičre, kad je ovaj uoči rata došao u 
Dubrovnik, Simpatični general počiva sada na Mihajlu, groblju 
dubrovačke vlastele. Uz njega se tu znao naći u salonu i konzularni 
zbor, u kojemu se odlikovahu dugački Paton, Englez, i pruski kon- 
zul, bradati Lichtenberg; uz ove strance bili su neizostavno odličniji 
putnici, koji se zaustavljahu u Dubrovniku, te su se lijepo provo- 
dili u kozmopolitskom markizičinu kolu. Sjećam se baruna Lich- 
tenberga; bio je to čovjek visoka stasa, dostojanstveno krupan. 
Došao je kao austrijski poručnik, zavolio prvo naš grad, zatim 
lijepu Dubrovkinju Niku Faccendu, udovicu Lukše Gozze; uzeo 
je, napustio vojničku službu i postigao, da bude imenovan za pru- 
skog konzula. Razumije se, da mu to zvanje nije zadavalo izvan- 
rednih briga; zato se je bavio sakupljanjem lubanja, koje je slao 
čuvenom antropologu Wirchowu u Berlin. Kad se stvorilo njemačko 
carstvo, Lichtenberg bude imenovan za njemačkog konzula i osta 
u Dubrovniku. Po Nikinoj smrti uzeo je neku Njemicu, ali se nije 
makao iz Dubrovnika, gdje je i umro. Njegova udovica brže bolje 
vrati se, odakle je i došla; nije marila, što njezin muž počiva u 
dubrovačkoj zemlji. Ali on, ako ikad poviri iz svoga samotnog 
groba u Gospi od Milosrgja, tješit će se, znajući, da nedaleko kod 
Tri Crkve leži tiho počivalište, što ga je nekada sam odredio svojoj 
prvoj drugarici, krasnoj čuvarici one ljubavi, koja ga bješe zauvijek 
prikovala uz novu domovinu, uz njegov dragi Dubrovnik, 

Palača »Sponza«, palača Velikog Vijeća — izgorjela r816., srušena 1867. — 
' i Knežev dvor 





Iz zbirke društva »Duh« 


Najstariji dio Dubrovnika: Ulica od Pustjerne sa starim svodovima 
(»klobučinama«) 

Svakako najčudnovatija ličnost kod markizice bio je konzul 
Paton; visok, jak, širokih pleća; u društvu govorio je francuski i 
talijanski, ali je rado učio i hrvatski i na kraju tako zavolio dubro- 
vačke pjesnike, da je spjevao odu Gunduliću. S Patonovom osobom 
nije se mogao isporediti njegov nasljednik u konzulatu i na sijelu 
Taylor; ali koji se Dubrovčanin mojih godina ne sjeća izvanredne 
nježnosti njegove gospođe, žene mlade i pune Života, jedre, a tanke 
i kao mlijekom nalivene? I tek kako je fino odzdravljala! I tek 
kako bi se osmjehnula poznanicima! Ona se vozila u svojim lakim 
kolima, sama vladajući konjima, putem Od Ploča, a uvijek do nje, 
ponešto iza nje, smijalo se sretno i zadovoljno gojazno i iznjego- 
vano lice lijepog Šatokina, mladog tajnika ruskog konzulata. Kola 
su jurila pustom cestom i nestajala negdje daleko u oblaku prašine. 


Razumije se, da su i mnogi vlasteoski i građanski domovi bili 
u Boninoj kući zastupani; stari Karlo Natali, senator dubrovačke 
republike, ma da je pred pedeset i pet godina posljednji put metnuo 
na glavu crnu senatorsku vlasulju, još je bio uzor salonskog gosta, 
elegantan, čovjek istančanog ukusa u govoru i držanju, neisporedljiv 
zabavljač gospođA. Gospari, napose stari Kaboga, Paton i drugi, 
igrahu whista; pio se svako veče čaj i mnogo se plesalo. Na imen- 
dan stare markizice, udovice Miha Bone, ispunila bi se kuća zvani- 
cama, a na maloj se pozornici predstavljala po koja njemačka ili 
francuska komedija. Kasnije je u toj kući pobjedu odnosila milotom 
i ljepotom mlada snaha Marijeta, žena Miše Bone, iz doma vrlih 
Natali. 

Oko sedamdesetih godina bio je gotovo prestao običaj, da go- 
spođe idu u nosiljkama iz kuće u doli: još su jedino poneke tako 
išle na plesove i druge javne zabave, i to nije nikome bilo za 


“čudo. Koju godinu kasnije bilo je to već predmetom ismjehivanja, 


te se i tom običaju zametnu trag. A bile su krasne i zgodne te no- 
siljke. Kad je češki slikar Jaroslav Čermak boravio posljednji put 
u Dubrovniku i stanovao na Pločama, njegove su kćeri išle na 
društvene zabave i u kazalište vazda u sodljbkanal Jedno dvade- 
setak godina prije toga služahu se njima sve je vladike, kad 
su se preseljivale u svoje gruške ili lapadske ljetnikovce. Još se u 
nekim dubrovačkim kućama čuva po koji primjerak tog predmeta 
nekadašnje gospodske raskoši; one su obično išarane zlatom, pre- 
vučene svilom, s kristalnim vratima i krasnim slikarijama; utučene 
dosadom i čamom one danas zijevaju kroz staklena vratašca i kao 
da čekaju, hoće li još jednom u njima zašuštati šarena svila pod 
mekim pritiskom gipkoga ženskog tijela. 

Uz kavu bi se na tim posjetima pružali gostima i razni slatkiši 
i kolačići, kojima su se pojedine domaćice upravo dičile. Na glasu 
je bio »marcapan« (slatko od bajama i šećera), što ga je priređivala 
Deša Sorgo. Ona bi ga često iznijela na trpezu u obliku morske 
ribe, kao što su Rafovice od »marcapana« pravile čitavo janje. 
Nije li se dobra gospođa Ore Šarica pročula sa svoje izvrsne »man- 
đarice« (slatko od oriznog brašna), a »pandišpanj« pano di Spagna) 
kod Mare Nikšine Saraka, kao i skromne »golokudnice« (male po- 
gačice od Žutog brašna i suhoga grožđa), što ih je zimi pekla Mare 
Grmoljezica? Švakojako, jagme nije nikad bilo oko jela; to nije 
dopuštala dubrovačka skladnost; uostalom, od starine umjereni Du- 
brovčanin nije bio lakom na jelo. 

Posjeti su počinjali oko Zdrave Marije. Trajali su obično do 9 
sati — stari su Dubrovčani rano lijegali i rano ustajali — i bili su 
zgodna prilika ispitivaču starog dubrovačkog života, da svojim 
odišds vidi i mrtvu prošlost u obliku malih, pogurenih ženskih 
prilika, koje su tamnim ulicama hodile nečujno i kao utvare ne- 
stajale za rogljem od ulice ili u mraku kućnih vrata. Po koja je 
išla sasvim sama, noseći malu »intijernicu« (fenjerić), kad joj je 
stan na uzbrditoj strani grada; po koja je vodila sobom staru »dje- 
vojku« (sluškinju), svoju vršnjakinju, i već drugaricu u životu, da 
se na njenu ruku odupire, ili, ako je voljela nositi se uprav gospod- 


ski i po starinski, da ona ide pred njom i da razmiče i odgurkuje 


čeljad. 

Eno, gospođa i »djevojka« uprav idu i razgovaraju. A o čemu? 
Sva je sila predmeta: zar da nije zanimljivo znati, da je njihova 
susjeda imala jučer u crkvi nov kralješ (krunicu), da je Dum Pava 
upekla osa uvrh nosa, da je gospođa Ore sinoć dvaput izasebice 
kihnula? Ipak one najviše vole strogi moral: kad je jučer gospara 
Luca kći prolazila Placom, djevojka je išla na toliko koraka raz- 
maka od nje, da su čeljad mogla misliti, da je izašla bez nje! To 
nije Nika vidjela, ali je čula od Mare Matove, kojoj je o tome 
pričala Jele Šiškova. — Naopako, naopako — na to će gospođa 
Tere — samo da ne bude i gore. Kal je pred petnaest godina ona 
Stevartinka (Sara Anna Stewart of _Adwralich, nastrana žena 
nekog austrijskog podmaršala) hodila napola gola na bal, ja moju 
pokojnu Maricu nijesam tamo vodila, da ne vidi te sramote! — A spo- 
. minjete li se — pridade Nika — one Kaparalice (žene dubrovačkog 
trgovca u Smirni)? Jahala je putem Od Gruža obučena po turski, 
da mladići pomahnitaju za njom. Imate razlog: ta se vremena mogu 
i vratiti! — Razgovor se nastavi, ali Nika u neko doba usne. Lak 
osmijeh prelio joj staračko lice; valjda prospavljuje čarobnu pri- 

činu, valjda joj je došla na san ona Ženska glava, koju je jučer 
gledala na cm Pla pod jednim čadorom: bome Živa ženska 
glava na tanjuru, bez ruku i bez nogu i bez trupla!... i kod nje 
neki Talijan dere se: »Avanti, avanti! chi vol veder la granda 
maravegia che no s'ha vista da quando ghe xe el mondo!« (»Naprijed, 
ko hoće da vidi čudo, što se još nije vidjelo, otkad je svijeta!l« — 
mletački dialekt). Kad se pak gazdarica sjeti, da je Nika zaspala 
predući, ona je polako probudi, pojede s njom zdjelicu salate i 
pođu obadvije spavati. 


Razumije se, da je staricama na sijelu glavni posao pričati o 
davnim doživljajima i uznositi stara vremena, koja su im uvijek 
bolja od sadašnjih. Narod im je u Dubrovniku nadjenuo ime »siku- 
tjernice«, naime žene, koje neprestano spominju prošlost, te kažu, 
da je »tako nekad bilo (sicut erat), a ne ovako kao danas«. Njihovo 
se ćeretanje vodilo oko oniskog lukijernara, a kad je bila loša go- 
dina, gorjela je na stolcu lojana svijeća, koju je gazdarica sama 
pravila za običnu kućnu potrebu; ona se upotrebljavala u starim 
kućama sve do g. 1848., kad ih je istisnuo petrolej. U društvu ovih 
babica bio je često po koji svećenik njihovih godina, koji je vodio 
glavnu riječ. Uostalom, mogli su se još do 1820.—30. sretati sve- 
ćenici ili fratri, gdje s čibukom u ruci idu na sijela. Malih sijela 
bilo je inače gotovo u svakoj kući. Na tim sastancima nalazi se i 
po koji postariji gospar, koji je nekad imao veliku ulogu u grad- 
skim stvarima, pa se sad zadovoljavao tim društvom, valjda zato, 
što je ozlojeđen na suvremenike i suvremene prilike i na zaborav, 
na koju ga novi ljudi osuđuju, pa voli mirno nestajati u kolu dobrih 
duša. Takve večeri rado je pohađao — na toliko godina ođ na- 
rodnog ustanka! — Dživo Natali; k jednoj staroj gospođi išao je 
svaki dan Frano Bona; kad je ovaj patriot ispustio dušu, gospođa 
odjednom kao naćuli uši: »Slušajte! — viknu — Frano me zove!« 
Sutradan ona se razbolje, leže 1 umrije. 


* 


. .Povirimo sada u »kamaru od posjeda« u času, kad domaćica 
časti goste kafom, koja, kako se ona ispričava, »nije joj rebuškala 


(ispala), kako je ćela«. — Ma kako nije, gospo Mara! Može li 
štogod vama ne rebuškat? — povrnu kanonik R. posrknuvši. »Ni- 
jesu to moji meriti (zasluge) — prihvati gospođa — nego vaša 


skladna usta!« Kanonik R. bio je simpatičan debeljko, sa gospo- 
đama izvanredno ljubazan i udvoran, ma da je naprtio na leđa 
priličan broj godina. U svakoj kući rado ga imađahu zbog njegove 

lake, otržite rječitosti; samo kad bi ga spopali ulozi u nogama, 
postao bi zajedljiv, čisto nesnosan. Te večeri kraj njega je sjedila 
mlada gospođa Mara Matova Natali, gospođa izvrsno obrazovana 
i otmjeno odgojena; ljubaznost i rijetka dobrota zrcalile su se u 
njenim blagim očima. Obdarena lijepim odlikama, ona je zadobi- 
jala na juriš svačiju simpatiju, i ko je po sata s njom razgovarao, 
postao bi joj prijatelj za uvijek. Bila je po ocu Pozza-Sorgo, a po 
majci Ranjina — dvije sjajne i slavne kuće; dapače s njom zamrije 
loza Dinka Ranjine. Tradicionalna ljubav muške i ženske čeljadi 
te kuće prema nauku očitovala se i u tome, što se mati dične go- 
spođe Mare dopisivala s mužem Nikom Lucovim vazda latinskim 
jezikom; ovaj Niko bio je tako vrijedan matematičar, da je pod 
stare dane u Beču svjetovao tada mladog Miha Klaića, kako će 
najbolje riješiti težak matematički problem za doktorski ispit. Nije 
dakle čudo, ako je gospođa Mira u tako odličnoj okolini stekla 
neobičnu učenost i Široke vidike. Gospar Mato bio je po tankoj 
krvi unuk posljednje žene iz doma Nikolice Bone, koji je u teškim 
mukama zaglavio u turskim tamnicama, kao žrtva svoje ljubavi 
prema domovini; bio je sinovac dičnog patriota Dživa Natali. Po- 
slije pada Republike Matov otac Jero upravljao je u ime engleske 


vlade dubrovačkim otocima Lopudom, Koločepom i Šipanom, te 


kad ih je g. 1815. morao predati Austriji, jedva ga nagovoriše, da 
ne zametne kavge s carem. Mato naslijedi od svojih predaka strasnu 
ćud i energiju. Godine 1848. prista kao honvedski časnik uz madžar- 
sku revoluciju; bio je o boku Košutu i dobro se tukao u više bitaka. 
Dođe rasulo: Mato uteče u Karpate, skloni se kod nekog krčmara i 
tu provede preko godinu dana, zavlačeći se u sijeno, kad bi oružnici 
došli, da pretraže kuću; kad mu taj nesnosni život dodije, ode i 
predade se vojničkoj vlasti i ova ga osudi na Io godina tvrđavnog 
zatvora u Aradu, Poslije 6 godina pomilovan je i vrati se kući. 

S gospođom Mšrom može se isporediti njena gošća, gospoda 
Pavle Mardva Zamanja, vladika u pravom smislu riječi. U njenom 
držanju, postupanju s ljudima i razgovoru izražavao se fini, sta- 
rinski odgoj. Kod nje se svako veče igrao »treset« (tre-sette), a u 
nedjelju tombula. Baš prema plemenitoj gospođi Pavli sjedi večeras 
gospođa Deša Sorgo, gospođa, premda se nije nikad udavala; ali 
u Dubrovniku gospođa znači i gospodarica. Deša Sorgo bila je 
prilično malešna, mršava, strašno upalih obraza i malih, živih, ne- 
mirnih očiju, oko kojih se koža nabirala; ona je sjedila po više 
sati prava kao svijeća, niti je osjećala potrebu da se leđima prisloni 
na poviju od stolice, ili da se na jednu ruku podnimi: nevjerojatna 
moć ulijevala je snagu u to ukočeno tijelo. Malo je nona, glavu 

nije okretala, izgledala je kao kakav kamen stup; svaku je slušala, 
na svaku bi se ponasmijala ili se pravila nevješta. Međutim u po- 
gledu ove prividno mirne i ravnodušne starice, ma da je svojim 
promišljenim držanjem prikrivala svako uzbuđenje duše, mogao 
se pokatkad opaziti izraz opor, koji bi se u tili čas pretvorio u 
blag osmijeh pokorne smjernosti. I doista, gospođa Deša poznavala 
je nevolju. Rodila se uoči francuske najezde; njen otac bijaše knez 
u Konavlima i prvi je došao u dodir s Rusima g. 1806.; umro je 
u dubokoj starosti: do pod konac života nosio je kratke gaće i 
svilene bječve; zvahu ga Šiškurina. Porodica bijaše već spala »u 
tijesno biće«, i kad se Deša nađe sama na svijetu, sve joj pođe u 
sunovrat; koliko se jadnica stiskivala, jedva je mogla uzdržavati 
staru sluškinju Jelu, koja ju je svaki dan pratila u crkvu i nosila 
debeli molitvenik svoje plemenite gospodarice. Ma da se klančala 
radi krušca svagdanjega, ona nije nikad izlazila bez svoje Jele, 
koja je morala dobro paziti, da održi razmak, što je trebao da 
bude na ulici između nje i gospođe; kad bi se Jele o to pravilo 
ogriješila, stara Deša dobacila bi joj: »Dva pasa zada!« (Dva ko- 
raka nazad). Kod kuće, kad je bila sama, Deša se ostavljala svog 
uzdržanog tona, pa bi prela vunu i plela bječve po narudžbama, koje 
joj nikad nijesu stizale pravce, već zahodno, preko trećih osoba — 
kao što joj nijesu pravce stizale ni pripomoći jednoga od grofova 
Pucića — i pravila glasovitu »kotonjatu« (pekmez od tunja). Ne- 
volja je nije pretukla; ona se ne zapusti, već se samo povuče u se. 
Nije bilo posijela bez nje; svako je veče provodila u po kojoj kući 
i svagdje su imali oprezna obzira na njenu sirotinju. Kad se gdje 
igrala tombula, starica, malo nagluha, na svojoj bi karti poizbri- 
sala u zabuni i brojeve, koji se nijesu izvukli; na taj način ona je 
često dobivala i »Ćinkvinu« (peticu) i završnu tombulu. »Ćinkvi- 
nal« podviknula bi sretna gospođa. »Hoćemo li verifikat (razvi- 
djeti)?« A sve društvo na jedan glas: »Ne služi, dobro je, gospo 
Deša!« Pokazivala je osobitu simpatiju prema broju 90, pa bi 
svaki čas upitala: »Je li izišo stari?« Onako sitna, ružna i siroma- 
šica, a ponosita, kao da je careva kći, ona se kao nudila zajedlji- 
vim pošalicama. Kad su jedne večeri upitali dr. Iva Kaznačića, 
zna li on, je li ikad Deša lijepa bila, stari gospar odvrati: »Ako 
2 ikad bila, to je danas«. Pogana usta pričala su, da su Napo- 
eonovi časnici, kad su u Dubrovnik stigli, da zadadu smrtni udarac 
Republici, htjeli je oteti. Uoči smrti, kad joj je samački i promašeni 
Život dogarao, te je pala u nesvijest, jedino se po rukama poznavalo, 
da je umorna duša još u tom istrošenom tijelu prebivala; njene žute, 
mršave ruke kretahu se u zraku, kao da još vunu predu... 

Gospođa Deša nije bila nikakav izuzetak; usidjelički svijet u 
dubrovačkim plemićkim redovima, u koji je ona spadala i koji je 
udarao osobit pečat ondašnjem Životu u gradu, uistinu brojio je 
najzanimljivije ostatke prošlih vremena. Što je toliko neudatih go- 
spođa bilo, to se može tumačiti tim, što su vlasteoske porodice sve 
rjeđe bivale, pa je bilo teško, da cura nađe muža sebi potpuno 
ravna, kako je kruti društveni zakon tražio; sjem toga, sirotinja je 
davila stare domove, u kojima je bolje bilo kuburiti samohran. 


Između ovih zanimljivih ostataka bile su dvije sestre, Mara 1 
Pavle, kćeri Rafa Gozze — otud im popularno ime Rafovice — i 
Mare, sestre Antuna Sorga vojvode; starija, Pavle, bila je sitne građe 
i staračkog izgleda; mlađa, Mšra, bila povisoka stasa i veseljačke 
ćudi; na njima ni traga ženske obmamljivosti na smežuranom licu, 
valjda od toga, što je nijesu nikad ni imale. Puno su se ponosile 
svojim podrijetlom; sa prostim pučaninom bile su ljubazne i su- 
sretljive, jer je i onako već svaki dobro vidio razmak između njih 
i sebe. Ali kad se na silu Boga morahu naći s imućnom pučankom, 
tada su kisela lica i naprćene usne odavali nasrtljivu ćud u Mare 
i Pavle. Međutim srce im je bilo baš zlatno; u prilici umjele su i 
zaboraviti svoj ponos. Njihova je porodica bila nekad bogata, ako 
za to vrijedi svjedočanstvo bogate srebrenine, lijepo uokvirenih 
uljanih porodičnih portreta i fine flandrijske napice (stolnjaka) za 
24 gosta s utkanim porodičnim grbom na srijedi, što su još saču- 
vani kod nasljednika. Kazivalo se, da su se rodile »ispod Repu- 
blike«; na tu pomisao obuzimalo me veliko strahopočitanje; kad 
sam ih večerom sretao, gdje nekamo hitaju, jedna do druge, ništa 
ne govoreći, nikomu u lice ne gledajući, a lagane kao suho lišće, 
što vjetar raznosi po zemlji, na kojoj mu počinka nema, jer je od 
nje lakše, ja sam se ustavljao, da ih gledam kako izmiču i nestaju 
u mraku, i u nekom neodređenom čuđenju salijetala me pomisao: 
Ispod Republike! 


Madu Nikovu, treću sestru naših Rafovica, udovicu grofa Nika 
Luigja Pozze i majku načelnika Rafa Pozze, pamtim jedino po 
njenoj sluškinji, malešnoj, nasmijanoj starici, koja je, kad bi pratila 
gospodaricu u crkvu ili na posijela, vazda nosila malen drven san- 
dučić, u kojemu su bili veći i manji ključevi kućnih ormara i burala 
i debeli ključ kućnih vrata. Svako je u gradu znao, šta to ona nosi, 
ali iz obzira na dičnog gospara Rafa nije niko smio da se pošali 
s tom čudnovatom navikom stare vladike. Svakojako, po načinu, 
kako je vjerna sluškinja držala povjereno joj blago, prije je ono 
naličilo sandučiću sa svetim moćima negoli ičemu drugome. 

U »kamari od posjeda« nastao je sada tajac u razgovoru, ali 
ga prekinu nenadna kratka dreka iz jednog kuta: to je ljekarnik 
Rafo Šarić, koji se po običaju digao i povukao u stranu, da se 
osekne. »Ah, tu ste nam, gosparu?!« izgovara kroz nos jedna stara 
gospođa, »ja bih rekla, da je sada na vas red, je li tako?« — »Bravo, 
bravo, samo neka smo vam preporučeni«, dobacuje mu sestra popa 
i pjesnika Antuna Liepopili. Društvo je uvjereno, da je Šarić sasta- 
vio koju novu šaradu, pa hoće da je čuje, samo se boji, da se pod 
tajanstvenim riječima ne krije koja aluzija na nazočne. Domaćica 
uprije kratak, ali izrazit pogled, kao opomenu, u Šarićeve oči i 
učini: »Neka čujemo«, I gospar Rafo, koji je dotad grickao brkove, 
namjesti se udobnije u naslonjaču i otpoče, sričući svaku slovku, 
da ga bolje razumiju: 


Moja je prva: muzikalna nota. 
Druga je: ženski primjer mačjeg skota. 
Moja cijela vremenu se ruga, 
Nestaje pred njom svaka naša tuga. 


Tek gospar doustio, kad jedna mala gospođa, koja se nikako ne 
mogaše strpjeti, uteče mu se sva radosna u riječ: »Muzikalna nota? 
Sol!« — »Ma zašto baš Sol, gospo Ane!« dočekuje kanonik — dok 
su se ostali mučili, da se ne izvrću od smijeha — »zašto baš Sol, 
kad ima sedam muzikalnih nota?« Gospođa Ane se zbuni, kašljuca, 
vidi, da se je prenaglila. Rafo Šarić se međutim bolje uzvalio u 
naslonjaču, prekrstio ruke na prsima i zadovoljan samim sobom 
čeka, hoće li mu Ššaradu odgonenut. Gospođa Deša šuti kao kamen 


stup i kao obično ne misli ni na što; Rafovice jedva prikrivaju 


nastrljivu čežnju, da pogode, a ne da im se nikako; neki bubnjaju 
prstima po stolu, kao da ih se stvar ni najmanje ne tiče. Odjednom 
kanonik, koji se povukao neprimijećen u stranu, iz glasa viknu, 
kao da je nasred polja: »Do - maćica: domaćical« I nasta čitav 
lom; čestitaju autoru i tumaču, takmiče se, ko će koga od te dvo- 
jice ljepše pohvaliti: »Ma ste baš valjani, gosparu Rafol« — »Vre- 
menu se ruga! Baš manjifiko, manjifiko (krasno)!« — »Čestitamo 
i domaćici, jer bez nje... non so se mi spiego! (Ne znam, shva- 
ćate li me)«. Lako rumenilo zaplami lice junakinje Šarićeve šarade; 
ona prekloni stidljivo glavu na prsa i pusti da prohuči taj laskavi 
vihor divljenja. I kad se žagor stiša, ču se meki glasić stare Oron- 
cije Resti, koja iz dubine jednog širokog naslonjača procijedi kroza 
zube: »Lijepa šala Bogu dika i hvala!« To je bila takoreći završna 
riječ, i razgovor premetnu se na drugo. 
< 

Oroncija Resti voljela je poslovice i u svakoj prilici imala je 
po jednu zgodnu. Ne znam, je li bila iz vlasteoskog doma, iz kojega 
je potekao pjesnik Džono Resti; svakojako na toj sitnoj ženici drsko 
se isticalo naprijed poznato atavističko obilježje Restieve loze: ve- 
liki, kukasti nos. I ona je živjela u velikoj bijedi, ma da se na njoj 
nije to nikako poznavalo; unajmljivala je sobe, kojih više nije 
trebala, prela, tkala, šila, držala se vazda »kako toka« (kako treba), 
i mučala, Najzad umrije od starosti i nemaštine. Oroncija! Kad se 
neka imena izgovaraju, koja se danas više ne čuju, pamet i neho- 
tice zamišlja koje prastaro čeljade, kao uopće nešto, na čemu se 
davno već taloži prašina. Dakako, da je i naša Oroncija bila pra- 
staro čeljade; ipak, što se godina tiče, nije se mogla porediti s Mi- 
dom Licom, koja se rodila pod kraj 18. vijeka i poživjela 87 go- 
dina po padu Republike i svega ro1 godinu. Zvala se Marija Man- 
dalijena i bila je jedna od>»tri Marije« kćeri Boža Sarake, pa se 
dala za nekoga Licu serdara. Živolazna kao djevojčica, išla je 
putem, kao da joj se strašno žuri, mekim korakom kao mačka; kako 
je išla, tako je i govorila: brzo, zadihano, ne oduškujući; kad bi 
se sita rašćeretala i naprasno umukla, društvo bi neko vrijeme šu- 
tilo, kao zaprepašćeno od bujice njenih riječi. Škakljive anegdote 
umjela je prikazati u svoj njihovoj realnosti, ali tako ih je vješto 
zaodijevala najljepšim cvijećem fine društvene rječitosti, da beza- 
zlena duša ne bi se nikad sjetila, Šta se pod onim plaštem skrivalo. 
Kuća joj je bila puna svakojakih starina. Po njenoj smrti ponestaše. 
Ali eto, i Mšda i Oroncija dozivaju u pamet još jednu njihovu 
vršnjakinju, posljednji izdanak drevne Menčetićeve kuće. Ova je 
starica bila oličena skromnost i pobožnost; znala je za lijep glas 
svojih predaka, ali je poznavala siromaštvo i čamotinju, pa se nije 
ni branila ni otimala, već pred voljom Božjom srce stegla i sagnula 
glavu. Jedan moj profesor u gimnaziji kazivao je, da niko nije na 
ulici s tolikom gospodstvenošću odzdravljao, kao što je stara 
Menčetić, 

šk 
Znamo, da'* su Dubrovčani vrlo voljeli glazbu. U boljim ku- 


ćama ona je još i prvih godina vijeka bila neizostavni predmet 
sastanaka; poznije se nije za nju toliko marilo; tek poslije polovine 


vijeka ona steče nekadašnju znamenitost. Svakojako smije se reći, 


a najsjajniji dani čisto komorne glazbe počinju dolaskom moje 
porodice u Dubrovnik, kad se otac poznao s Perom Budmani. Nji- 
hovo veliko prijateljstvo niklo je pod okriljem umjetnosti, ono je 
sačuvalo do njihove smrti savršeni sklad, koji ga je odnjihao. 

Budmani je umio još iz djetinjstva svirati uz glasovir; pa kad je 
uvidio, da su vještina i oduševljenje mog oca za tu umjetnost ne- 
obično veliki, te da bi sad bila prilika, da se i u Dubrovniku izvodi 
klašična glazba, naumi sastaviti potpunu gudalačku četvorku. Ali 
ko će uz cello svirati? Nije bilo druge, trebalo je da sam pregne 
na posao; gospar Pero nabavi cello, stade se vježbati, pa ne prođe 
ni godina dana, i četvorka gotova. Spočetka, naravno, nije mu sve 
išlo baš od ruke; međutim gospar Pero znao se je izvlačiti iz nepri- 
like, te je s nekom svojom komičnom ozbiljnošću izostavljao, kao 
da nijesu ni napisani, one takte za izvođenje, za koje je znao da 
još nije sposoban. Na neko vrijeme iza tih prvih koraka naše 
o dođe u Dubrovnik. neki Weyda, Čeh, pravi virtuoz uz 
cello. Budmani mu ustupi svoje mjesto u četvorci. Ovaj je Weyda 
bio nastran čovjek; odmakao u godinama, dugačak, suhonjav, čudo, 
kako je u licu naličio velikome Verdiu; ne sjećam se, da sam ga 
ikad čuo govoriti; dolazio je točno u određeni sat na četvorku. 
Jedne večeri društvo je bilo na okupu, a Weyde još nema; već 
se svak čudi, ma da nije prošlo ni pet minuta preko zakazanog 
sata. Napokon eto ga: pozdravi, sjede i stade s ostalima udarati. 
Na kraju, na rastanku, reče sasvim spokojno: »Oprostite, što sam 
zakasnio; ali, šta ćete, dobio sam iz Praga brzojavku, da mi je 
žena naprasno umrla«. Pozdravi i ode. 


Koncerti kod Budmania bili su nezaboravne večeri: sve mila 
čeljad, lijepe gospođe, najljepša domaćica, raspoloženje divno; tu 
porodica odio o konzula de Sainte Marie, tu ruski konzul 
Jonin i tajnik Bakunin, tu ljudi željni fine umjetnosti, ali i fine 
zabave; male, skromno namještene sobe u kući gospara Pera pune 
razdraganog svijeta. Budmani bi pjevao po koji francuski couplet, 
a kad bi se društvo razišlo, ponoć bijaše davno otkucnula. 


Takvi koncerti i zabave s jednakim društvom bili su i u fran- 
cuskom i ruskom konzulatu, samo s tom razlikom, da su zvani- 
cama sad bili na raspolaganje sjajan stan i sjajan buffet, i da si 
mogao pregledati cijeli dubrovački diplomatski zbor. Te gospode 
bilo je onda mnogo, jer i sami opunomoćeni ministri na Cetinju, 
poradi nestašice zgodnih stanova i drugih životnih potreba, mahom 


. su boravili u Dubrovniku; ali za Dubrovčane su bili svi bez razlike 


konzuli. Nasljednik ruskog konzula Giersa, koji poznije steče veliki 
glas u diplomaciji, bio je Jonin, s kojim je krasan par pravio njegov 
nerazdruživi tajnik Bakunin: »Damon i Pitija pod Subarom«, ka- 
zivao je Budmani. Bili su to ljudi mladi, elegantni, obojica željni 
zabave i drugovanja; na ljubavnom igralištu, na kojemu su bili 

najokretniji plesači, pokliznuše najposlije obojica, te obojica uzeše 
za Žene po jednu lijepu Dubrovkinju. 


Kod francuskog konzula E. de Sainte Marie glazbene su večeri 
bile najotmjenije. Konzul je bio čovjek učen i bavio se rimskom 
poviješću. Mnogo se družio s braćom Pucićima i Perom Budmani, 
s kojima se najviše razgovarao o slavenskim pitanjima. Njegova 
gospođa, malašna, dražesna, puna ženskosti i blagorodna izraza, 
ljubila je žarko glazbu, te je zahvaljujući ovoj plemenitoj strasti 
njena kuća stupila u tijesne dodire s našom. Kad bi joj što trebalo 
znati o glazbi, ona bi se stvorila nenadno kod nas, a kad bi .nas 
zatekla za trpezom, sjela bi među nas i razgovarala, kao da je u 
svojoj kući. 

Pravedno je, da se sjetimo i Daniš efendije, ma da u nje- 

ovu krasnom stanu u Gružu glazbi nije bilo mjesta. Žaliti je bilo, 
to nema desete Muze, koja bi vladala kuhinjskom vještinom, jer 
bi prazno mjesto ovdje ona s pravom bila zauzela, Doista je čudno-, 
vat bio taj turski konzul Stamen čovjek, zadrigle šije, goja- 
znih, glatko obrijanih obraza; ako je ikad Turčin imao na licu 
. glavne karakteristične crte svog plemena, to je ih imao Daniš; ako 
se ikad na čijem licu čitala istočnjačka ravnodušnost, nemar, ne- 
dostajanje svake energije, to se čitala na licu Daniševu. A Daniš 
efendija bio je čistokrvni Talijan, rodom iz Firence! 1 njegova 
stasita prsata gospođa bila je Turkinja... odnekud iz PMapnjee 
Gospodin konzul samo je za dvije stvari mario: za staro dubrovačko 
pokućstvo, kojega je on na gomile i za male pare nakupovao, slao 
u Italiju i strancima rasprodavao, i za čuveni milanski »risotto«, 
koji bi se dostojio da vlastoručno skuha, kad je pozivao na. svoje 
glasovite ručke oblapornije dangube. 


Muziciralo se u više čisto dubrovačkih kuća. Mislim, da su 
najskromnije večeri bile u našoj kući; ali tu se izvodila najčuvenija 
glazba, tu su bili njeni najiskreniji poklonici. Mozart, Haydn, Bee- 
thoven bili su jedini izvor naše razdraganosti i oduševljenja. Dvije 
sobice, jedna za glazbu, druga za publiku i za gospara Pera, koji 
je društvancu razjašnjavao tajne ljepote klasične umjetnosti, eto po- 
zornice, na kojoj sam provodio najplemenitije časove svoje mladosti. 
Budmani je bio tih večeri na vrhuncu svoje sreće, i tu sreću znao je 
i drugima ulijevati. Trebalo ga je slušati, kad je tumačio gospođama 
smisao glasovitog Lenta Beethovenova »Iria o avetima«. I dok se 
Budmani predavao ushićenju, koje ga je obuzimalo pri ocrtavanju 
zlih i dobrih duhova u Beethovenovu djelu, iz mnogih ženskih očiju 
gledao je strah, mnogo je mlado lice probijao hladan znoj. 

Za tih naših koncerata mučke se budila i bogatila jedna neobična 
umjetnička sposobnost. Mlad momčić, s izrazom ugodnog iznena- 
đenja i zadovoljstva u velikim blagim očima, slušao je iz prikrajka i 
naprezao sva svoja osjetila, da ga ne bi minuli ti zvuci, koji su mu 
onda bili Što i slatki pozdrav sa osunčanih livada i groza mračnih 
provalija. Neka mu je neodređena nježnost osvajala srce, zagrijavala 
ga toplinom razdragane duše. Bijaše to moj brat Vladimir. U nje- 
govu bezazlenom srcu pjenušali su se čari prvog umjetničkog oduše- 
vljenja i prožimalo ga radosno osjećanje, da eto sav trepće od mi- 
lovanja neumrlih akorda, kao vrbine resice, kad ih pokrene svježi 
lahor, i duša leti i juri u zamamljivu daljinu. Njegov život bude ne- 
prekidno razvijanje i usavršavanje prirodnog dara; melodija mu je 
izvirala iz srca sa svježinom planinskog vrutka; sve mu je obeća- 
valo najslađa zadovoljstva. Činovničke dužnosti u dalmatinskim 
varošicama prikivale su ga za grubu tvarnost života, a ipak se on 
zavaravao tvrdom vjerom svih čestitih pregalaca. Njegove romance, 
napjevi, skladbe za trio i kvartet, crkvena glazba, opere... Ko za to 
danas zna? On se nije ljutio, kad mu je neko kazalište u tuđini od- 
bilo iz nerazumljivih političkih obzira operu »Mozartova smrt« uoči 
same predstave; ali ga je vrijeđao neisporedivi nemar domaćih ka- 
zališta za njegove opere, koje u većini slučajeva nijesu htjeli vidjeti 
ni u rukopisu. »Otkud mi volje — pisao je prijatelju — otkud mi 
pouzdanja u svoje snage, da pregnem na rad? Punih sam 35 godina 
radio, a nemao niotkud poticaja, ništa, da bi me hrabrilo; kao da 
se sve zaklelo, da me ignoriraju. Isprva nijesam vjerovao, da se u 
našoj potpunoj oskudici opernih kompozitora ne će nitko mene sje- 
titi; ali i u tome sam se prevario! Hvala Bogu! Jedino mi je žao, 
što se za domaće ne mari, a dočekuje se tuđe sa slijepim ushićenjem!« 
Naš Vladimir klonu duhom, povuče se u se, umrije, daveći u duši 
slatko blago pjesme svoje neispjevane. 


* 


Novo vrijeme, koje se u Dubrovnik uvlačilo, učinilo je, da ni 
domaća intimna sijela nijesu uvijek građanima dostajala. Tražilo se 
društvo i izvan kuće. Uoči propasti već su se čeljad sastajala u ka- 
fanama, brijačnicama, ljekarnicama, ali Ženskinja nije tu bilo vi- 
djeti. U francusko doba malo je bilo izuzetaka u tom pravcu. Za 
Austrije i ženske povire napolje, gdje bruji i kipi; malo stade, i 
ženskinje se brojilo u kafanske goste barem u svetačne dane; ali to 
Opet nije značilo, da se ono tuđilo od kuće i kućnih prisnih sasta- 
naka, Kafana je u prilici zastupala tradicionalnu »kamaru od po- 

sjeda«; skromni kafanski stolići i stolice doista nijesu zamjenjivali 
meka kanapeta i naslonjače, ali oko njih svježi su povjetarci stru- 
jali, svijet je promicao, talasao se, žuborio, nudio se brbljanju; u 
srcima budilo se sve, što je umrtvljeno kućvim ustajalim Životom. 

Već je ovdje bilo govora o kafanama za prvih godina, osobito 
o »Zvicerima«. Na malo zatim doskočilo se i nestašici novina. Ino- 
ćencij Čulić u izvještajima redarstvu navodi potanko novine, koje 
je koja kafana primala god. 1830. Godine 1848. kafane na Placi 
kao da više nije bilo, ostala je samo ona »U Zvicera«, koju su i tada 
pohađala poglavito vlastela. U isto vrijeme rastao je broj malih 
kafana, koje je narod uvijek rado polazio. Međutim, izvan grada 
na Brsaljama bude otvorena g. 1836. Birimišina kafana, koja nabrzo 
postade najomiljelijom u Dubrovniku. To je bio skok u moder- 
nost, dostojan latinskog heksametra, pa se nađe i pjesnik za taj 
posao, naime Luko Didak Sorgo. On je pjevao u latinskoj posla- 
nici Matu Lujovu Zamanji: »Kad se vratiš kući, naći ćeš novu ka- 
fanu, u kojoj možeš dobiti sladoled i čitati novine, i vidjet ćeš nasred 
Brsalja česmu; onud šeću raskošno odjevene gospe i djevojčice, tu 
fenjeri obješeni o stabla osvjetljuju kao sunce sav taj prizor«. Oto- 
len je krasan i sugestivan vidik na široku pučinu, uokvirenu lijevo 
Bokarom, desno Lovrijencem. Otkad je Dubrovnik na glasu sa lje- 
pote svog položaja i prirode, nema stranca, koji ne će poći, da se 
nauživa tog divnog pogleda, osobito kad se more uzjoguni i valovi 
bjesne oko strmenitih hridi, Tu je poznati Penatur, visoka stijena, 
izložena, koja od vjekova prkosi pučini i o koju se morski udarci 
razbijaju; bit će da ju je tako prozvao koji dubrovački pomorac, 
koji je za svoje službe na španjolskim galijama naučio, da Penador 
uprav znači hrid koja strši osamljena iz mora. Bio je nekad viši; ali 
strašna oluja g. 1861. odnije mu treći dio. Niko Birimiša, nekad po- 
služnik intendanta Vlaha Kaboge, pošto u Švajcarskoj kafani na 
Placi nauči kafedžijski zanat, dade podići naročitu zgradu za novu 
kafanu. Ona se poznije prozva »Nadvojvodi Maksimilijanu«, ali 
građani; pa i sami stranci, zovu je »U Birimiše« i kažu: sjediti »Pred 
Birimišom«. To je danas kafana »Dubravka«. Ona je nabrzo postala 
prava potreba, naročito u ljetno doba, i neki dubrovački izložak. 
Ne mogu zamisliti Dubrovnik bez »Birimiše«. Ostale kafane, koje 
su rasle brojem oko polovice vijeka, imale su svaka svoj politički 
ili društveni značaj; Birimišina bila je vazda bezlična i kozmopo- 
litska, jer njen krasan položaj, široki pred njom prostor, svjež zrak 
i pogled na more primamljuju svakoga bez razlike. 

Jutrom pohađali su je najviše stranci, koji bi brže bolje ispili 
kafu, da posjedaju na rub Brsalja, odakle se širi klasični pogled na 

pučinu, Ostali jutarnji gosti bili su većinom postari gospari, koji su 
vodili samački život (a tih je onda bilo mnogo). Oni su nalazili u 
Birimiše sve, što im je u kući nedostajalo: ljubazno dočekivanje, 
pažnju, društvo i zdravi zrak. Obično bih ih zastao s čibukom u 
ruci, Jero Natali sjedio je s golemom šubarom na glavi i s kamišem 
u ustima po čitavo jutro, promatrajući kroz bjeličaste dimove, koje 
je svojski vukao iz lule, nove Dubrovčane i brzi tok novoga vre- 
mena, Kažu, da je umro (1863.) s čibukom u ruci. Nešto podalje 
sjedio je Mato Nerun Pozza, sredovječni čovjek, doista drugačiji od 
svojih rođaka, ali kaogod i oni iz načela neženjen; naslijedio je od 
goropadnog oca nadimak Nerun, ali ga nije zasluživao, i sadio u 
svojoj krasnoj bašči najljepše »petipanse«. Niko Mali Pozza pola- 
zio je kafanu samo zato, da ima odmah ranim jutrom s kim za- 
metnuti govor; kad se smijao, njegova jaka glasina čula se na Gor- 
njem Konalu. Kad je u Dubrovnik došao nadvojvoda Rudolf, a ja 
hitao na Brsalje, da vidim odlazak visokog gosta u Gruž, pozove me 
gospar Niko Mali iza svog stola k sebi, da me ponudi slatkim. U 


taj mah eto iz grada nadvojvode, koji se namah uspe u kola; kad 


ona pojuriše naprijed, neko kliknu: »Živio kraljevićil« — ali u isti 
čas gospar Niko dodade glasno: »Marko!« Srećom njegovom oni, 
koji ga čuše, nijesu ga odali. Trebalo je gledati Dum Ivana Stojano- 
vića, kad je iz Rijeke dolazio u grad i prvo svega zalazio u kafanu, 
da se okrijepi. Poslužnik mu je davno već položio bijelu kafu na 
sto, a on se još rukuje, pozdravlja, pita desno i lijevo za zdravlje. 

Rasvjeta je pred Birimišom u prvo vrijeme bila slaba, ma da 
se gosparu Luku Didaku Sorgu činilo, da lojane svijeće u fenje- 


. rima svijetle kao sunce; nije je dakako bilo nikakve, kad je mjese- 


čina izgrijevala, a više puta, ni kad se nebo zavijalo u crninu; Šte- 
dljivi Dubrovčani zadovoljavali su se i onako. Lovrijenac i Bokar 
drijemali su u tmici, u tmici tonula je sva okolina, stabla unaokolo 
ocrtavala se u liku crnih silueta na crnjem nebu; čeljad sjedila za 
stolovima u mraku, razgovarala su se, ili bolje — mrmljala, kao da 
jedno drugome povjerava kojekakve velike tajne; Diringsfeldova 
piše, da je kroz šaputanje glasova, koji su se kao isparavali iz 
usana, morala slušati svoj vlastiti glas, da se uvjeri, e je ondje sve 
zbilja još budno; ono društvo izgledalo joj je kao noćni sastanak 
urotnika. Kafana, kao što i njeni polaznici, nije marila da se nagodi 
sa zahtjevima vremena; članovi Birimišine loze redali su se u nje- 
noj upravi, a ona dočekivala goste uvijek istim stolicama, na ko- 
jima je trebalo paziti, da ne izgubiš ravnotežu, istim orijaškim bilja- 
rom sa sve to većim brojem krpeža, istom poslugom, lemunatom, 
čokolatom i sladoledom. Međutim, da se kafana, ne daj Bože, za- 

tvorila, bio bi Dubrovnik zajaukao, ljuće, negoli kad mu je Francuz “ 


Republiku ugušio. 


Duboki muk, koji je gospođa Diiringsfeldova opazila u večer 
pred Birimišom, bijaše s vremenom dotužio i Brsaljama: s većim 
fenjerima navrh drvenih kolaca uvuče se u kafanski Život — nov 
život, Najveću je slavu kafana slavila u nedjelju poslije podne, kad 
bi se sav Dubrovnik u stajaćem odijelu preselio u Birimiše, da uzme 
sladoled, sluša sviranje vojničke kapele, ili šeta pred kafanom i putem 
do Placete. Posada je imala uvijek valjanu kapelu, ali uprav izvrsna 
bila je ona bečke pukovnije »Deutschmeistera«, koju je vlast, da je 
kazni poradi kolektivnog nekog prestupka, premjestila u Dubrovnik, 
(Laskavog li premještaja za Dubrovčane!) Sjećam se krupnog i 
rumenog »velikog bubnja«, kojega se nijesmo mogli bez čuda svoga 
nagledati, kad je ono bacao u zrak malj i dočekivao ga u ruke, baš 
kad je trebalo da njim udari u bubanj. Pred kafanom sve zgušeno; 
svi stolovi zapremljeni; Birimiša mora napustiti svoj kafedžijski po- 
nos, te ide glavom od gosta do gosta, pruža jednome stolicu, dru- 
gome nosi lemunatu, moli, neka ga puste proći, procijedi slađunjav 
»pardon«, kad kome stane na nogu, probija se odgurkujući dječur- 
liju, koja se igraju na »hitanja« baš između stolova. Ali eto gdje 
mu pogled zastane na dostojanstvenom grofu Sabu Giorgi, koji vodi 
ispod ruke groficu; oni su se zaustavili, te klanjajući se na odzdrav 
poznanicima mučke čekaju, kao vični kafedžijinoj odanosti; jer 
doista Birimiša je već okrenuo leđa svemu svijetu i klisnuo u ka- 
fansku salu, iz koje sad izašalje dva momka sa finim naročitim sto- 
lom i stolicama za grofovski par. Međutim svi se pogledi omiču na 
dvije kćeri češkog slikara Jaroslava Čermaka, koji je sad po treći 
put u Dubrovniku i stanuje negdje u Župi, gdje radi: nijesu lijepe, 
ali im je tip čudnovat i originalno su odjevene; čeljad ih gledaju 
radoznalo i zato, što su se osmjelile doći same bez ikoga u kafanu! 
Uostalom mlađi svijet ne skida očiju ni sa krasne kćerke francu- 
skoga konzula; nada se, valjda, da će ona i danas, kao ono u prošlu 
nedjelju, izgubiti ravnotežu i pasti sa stolicom nauznak na zemlju. 
Eh, naopako! Viši časnici imaju zaseban sto, jer svojom nazočnošću 
iskazuju počast samo Birimišinoj kafani. Niži časnici smjeli su poha- 
đati samo »Zvicere«, podčasnici i kadeti kafanu u Širokoj ulici, 
dok su momčad mogla samo gledati i slušati izdaleka i stojećke. Ali 
eto i s one strane dudova razvila se živa Šetnja; tu je sve, što u ne- 
djelju zna pokuljati iz Pila, spustiti se s Konala, s Prijekoga i Svete 
Marije. Dok onamo sitni svijet, vojnici, radnici i djeca zaokružuju 
glazbu, amo momci, curice, švelje, gizdelini, »šmiglinice« i »kndu- 

rice« šeću gore dolje. Kad se sunce spusti za Dančama u more, nažižu 
se petrolejski fenjeri. 

Sedamdesetih godina nedjelja na Brsaljama pružila je priliku 
Bepu Boni, da napiše satiričnu pjesmu; ona je odmah omilila. U tim 
stihovima Bona je patriot, kojemu svaki dan, koji mine, pridaje se 
danima robovanja, ali se u isto vrijeme odbija od časa, u koji će 
svanuti sloboda. Boni je da zaplače, kad isporedi »slavnog mrca s 
ludijem, danas što se bani« i ne osjeća težinu tuđinskog jarma. Zato 
pjesnika ljuto boli, kad gleda žene, na kojima bi imala u prvom 
redu stajati kuća i domovina, gdje se guraju vukući po tlima po- 
vlaku, dok dobiju mjesto pred kafanom, da tu, odjevene kao nevjeste, 
brbljaju, kritiziraju, ismijavaju prijateljice i očijukaju s časnicima, 
Tu sjede i »šalavarde duga repa« (neukusno i neuredno odjeveno 
ženskinje), koje se sada broje u gospodu; tu su i žene vulgarna lica 
kao kuharice, a obijeljene, da fino izgledaju; sve i da iščezavaju 
pred zvijezdama prvoga reda, one hoće da se udaju, a nemaju ni 
prebijene pare; za pjesnika su one što i »škaprlende bez rečijaka« 
(ribari bez ribarske mreže); s njima ćeš zateći i »uvehnutu zlobnu 
kitu od tri stare poprduše«, naime stare usidjelice, koje reže i laju 
na sav svijet. Ali kako je trstika pričala svakome, kolike su uši 
kralju Midi, tako i suknje tih kundurica same kažu, da pusti ra- 
čuni još nijesu podmireni. — Šta izlažete svoje sramote? — pita 
pjesnik, — Koja vam je pasja vjera digla iz ruku vitao i kudjelju? 
Blago toj ženi, koju će djeca spominjati kao vrijednu kutnjicu, 
ženu i mater! Predmet ove pjesme nije nov, njen retorični završetak 
davno je poznat: ipak je i ogledalo osobitih dubrovačkih pri- 
lika, jezičnog izraza i duševnog raspoloženja istančalog broja pa- 
triota ta pjesma učinila senzaciju; mnoge su gospođe imale povoda 
misliti, da će ih u tim stihovima prepoznati. 

Općinska kafana, koja se kasnije otvorila, bila je padalište po- 
litičkog svijeta, činovnika, uopće čeljadi u dodiru s vlastima, brblja- 
vaca i spletkara. Između ove i Birimišine kafane nije bilo takmi- 
čenja, jer ko je bio lakom na novosti, na spletkanje i mjesne doga- 
đaje — pa izuzetno da sluša predavanja Pera Budmani o šahu i 
biljaru — taj je išao u »Kafu od Komune«; ko je tražio mir i 
svježi zrak, mjesto da bistri općinsku i zadarsku politiku, taj je oda- 
birao Brsalje. Na terasi Općinske kafane bilo je uvijek svijeta, naj- 
više u svetačne dane, kad su gospari držali smotru nad nježnim 
spolom ili o podne iščekivali, da im po svršenoj službi Božjoj u 
Gospi Velikoj dođu gospođe, da s njima po starom običaju pošetaju 
Placom, a tako i kad su onuda prolazile procesije, uopće svakom 
izvanrednom prilikom, kad su uredi zatvoreni i grad se presvlači 

u svetačno ruho. Izvanredne prilike morale su biti općinski izbori 
i izbori za Carevinsko vijeće, koji su se tu blizu obavljali. Međutim 
više puta došao bi u kafanu općinski sluga s porukom: »Gospar 
potestat (načelnik) puno vas moli, da biste došli votat, jer se još 


niko nije prezento«. ' 
* 


I teatar mogao se u Dubrovniku smatrati za nastavak domaćih 
sijela, jer su u ono vrijeme lože zastupale domaću sobu više nego 
danas, pače, kad je predstava poduga bila, čeljad su se u ložama 
zalagala jelom, da se malo prihvate; ta su jela obično bila »koto- 
njata«, »mantala« i neizostavni »beškotini« (slatki dvopeci). Osta- 
vili smo malo prije teatar, gdje izdiše među čađavim zidovima Vi- 
jećnice. Plamen bijaše zahvatio i susjedni Knežev dvor, gdje je 
neke prostorije uništio i znatnu Štetu nanio državnom arhivu. Do- 
gađaj je bolno djelovao na građane; obradovala su mu se stara go- 
spoda, koja se bijahu našla uvrijeđena, kad je Marmont pred devet 
godina od dvornice njihova Velikog Vijeća načinio kazalište; ali 
ostali građani brzo su stvar preboljeli, te naskoro stali jaditi, što 
je s Vijećnicom propala i jedina im razbibriga u tadašnjoj bijedi. 
Ne bi zadugo, i ispliva uvjerenje, da je teatar nesporna potreba 
Dubrovnika, Nego opća nevolja sputavala je i najtvrđu volju. Bu- 
dući da uprav ta nevolja nije dala, da se podigne novo kazalište, 
građani naume osnovati neko zabavno društvo s posebnim lokalom, 
nešto poput »Casina«, Ali nepredviđene teškoće stanu na put, oso- 
bito staleške. »Gospođi A. — piše dr. Muzzarelli — ne pristoji se 
pokazati se u lokalu, u kojemu je gospođa B.; gospođa C. ne može 
se družiti s raspuštenim gosparom D.; gospođa E. ne će, da je svijet 
gleda kod gospođe F., kojoj je pradjed pred sto godina bio brijač; 
grof G., ne dopušta, da grofica pleše s činovnikom, kojega otac 
čeka pred vratima, da je povede kući u nosiljci«. Ipak kao da je 
nešto nalik na teatar bilo već g. 1822. u kući Vlagja Gozze, vlaste- 
lina i oriđinala (to je kuća, u koju se g. 1880. smjestilo društvo 
»Sloga«), jer znamo, da su te godine diletanti na carev imendan 
predstavljali neku Metastazievu dramu. Ali prvi teatar: (»ako se 
redovi klupa i loše udešena pozornica mogu tako nazvati«, kako 
je Luko Didak Sorgo pisao u poslanici prijatelju Zamanji) dobije 
Dubrovnik u toj istoj Gozzinoj kući tek godine 1830. »Ulazilo se 
— piše M. Rešetar — iz Zuzerine ulice kroz velika lijepa vrata 
u prostrani prizemni lokal, iz kojega su s lijeve strane široke otvo- 
rene stube vodile na prvi pod, gdje je bio teatar; sada je to maknuto, 
jer su tu uređeni lokali za dućane... Teatar bio je građen od samog 

drva; u njemu sve vazda zbijeno, pa je čudo, kako se nije koja 
nesreća dogodila... U parteru bilo je samo za muškarce nekoliko 
klupa, od kojih je prva bila ostavljena za časnike, pa je nju s obje 
strane čuvao po jedan vojnik pod puškom, da ne bi koji građanin, 
koji je plaćao ulazninu, oteo mjesto časniku, koji je nije plaćao. 
Unaokolo nad parterom bila su dva rada loža, svaki s kojih to—I5 
malih loža, kojih su stijene bile od golih dasaka; samo obje lože 
na prosceniju (lijeva za okružnog poglavara, desna za generala) 
bile su postavljene nekakvim šarenim platnom. Na zavjesi bio je 
naslikan dubrovački Knez gdje sjedi u naslonjaču a pred njim 
stoji vila i dvije figure iz dubrovačkih poklada, Ćoroje i Turica. 
Rasvjeta je bila slaba: među pojedinim ložama po jedna lojana 
svijeća, a sa sredine tavana visio je luster od dva unakrst sasta- 
vljena drva sa četiri svijeće na četiri kraja. S desne strane partera 
bila je mala kafana«, Ako se tim Dubrovčani i nijesu baš potpuno 
zadovoljavali, njihova apatija dopuštala je mnogu povredu naj- 
elementarnije udobnosti. 

U tim prostorijama predstavljale su se drame, opere, naivne 
lakrdije drvenih marioneta, pjevale su se maškarate, priređivali su 
se koncerti i plesovi. Talijanske glumačke i operne družine veoma 
su voljele tu dubrovačku publiku, vazda gotovu da im oprosti nji- 
hove nedostatke. Kad se preko jedne operne predstave neko usudio 
u po glasa izreći nepovoljan sud o primadoni, odmah ga stari go- 
spar ušutka riječima punim neoborivog razbora: »Nemojte, zaboga, 
jer kako ćete da jadnica kanta (pjeva), kad nema glasa?« Prvih 
godina, otkako je teatar građen, neka glumačka družina zadrža 
se u Dubrovniku pune dvije godine, ponavljajući, dok ga se pu- 
blika nije sita naslušala, svoj repertoar krvavih tragedija, da naj- 
Zad iznese na pozornicu koju dramsku novinu. Kazališni poduzet- 
nik napisa sam tragediju »Damjan Juda, dubrovački tiranin« po 
poznatoj dubrovačkoj legendi. Drugi put junak nove tragedije tog 
istog pisca bio je dalmatinski hajduk Trkulja, o kojemu se onda 
pričalo, da su ga austrijski oružnici ubili, odsjekli mu glavu i od- 
nijeli je u Split. Obično su bile u glumačkim društvima čitave poro- 

ice: muž, žena, sin, kći, bili su sve sami glumci i stupili bi u tijesan 
dodir s građanima; Antun Kaznačić bio je dvaput kršteni kum sinu 
jedne primadone. 

Povijesna istina, nošnja, zgodni pozornički materijal, to su bile 
malenkosti, do kojih se poduzetnici nijesu ponizivali. U operi 
»Norma«, kad su ljuti nastupi uloga spopadali primadonu, ona je 
Pjevala sjedeći u naslonjaču; u toj operi zbor se bijaše udesio na 
najmanji broj pjevača, biva na jednoga; međutim, kad je nečija 

dobrotvorna večer bila, oglasi su javljali, da će tom izvanrednom 
prilikom biti u zboru do pet glasova. Dr. Ivo Kaznačić pričao je, 
kako su se jednom neki tužili, da u prvom činu te opere samo oni, 
koji sjede na lijevoj strani, mogu vidjeti, gdje se na desnom kraju 
pozornice sjajni mjesec diže u času, kad se junačkoj druidkinji 1z 
grla izvija neumrla Bellinieva melodija. Zašto da to ne vide i oni, 
koji sjede na desnoj strani, a plaćaju ulaznicu kao i ostali? Sutra- 
dan poduzetnik, zahvalan na uspjehu svoje mjesečine, udesi stvar 
tako, da su se u isti mah dizala dva sjajna mjeseca, jedan za ovaj, 
drugi za onaj dio publike. Kao da su se na »Normu« urotile naj- 
nevjerojatnije povrede snošljivosti dobrih slušalaca, jer čujemo, da 
je lomača, na kojoj su se imali spaliti junakinja i njen ljubavnik, 
bila prosta željezna peć:s nešto žeravice. Po svoj prilici poduzetnici 
su računali s tim, da će pjevačice svojim neodoljivim čarima brisati 
zli utisak tolikih nedostataka. I baš to je bilo doba, kad su one u 
malim gradovima vedrile i oblačile i sipale razdor među čeljad. 
I naš apatični, staloženi Dubrovnik. podijeli se jednom na dva ta- 
bora: u nekoj operi dvije su ljepotice pjevale; jedna je stranka vo- 
ljela jednu, druga drugu; ako su se u teatru takmičili, ko će obi- 
latije obasuti cvijećem svoju mezimicu, na ulici su se takmičili u 
međusobnom zadirkivanju; mir se u gradu sasvim narušio, kad su 
obožavaoci jednoj od tih pjevačica na dobrotvornoj večeri prire- 
đenoj u njezinu korist prikazali dar od 180 forinti; toliku svotu 
nijesu nikako znali u jednakoj prilici sabrati obožavaoci one druge 
boginje. Prkosi se pooštriše: biskup grmi s oltara, okružni poglavar 
Schaller prijeti globama i zatvorom. Sablazan prestade, čim se za- 
darska vlada odlučno zauze za liječenje te kolektivne ludosti. U 
teatru se prikazivao i »vaudeville« dr. Iva Kaznačića »Funerali e 
Danze«, za koji se autor poslužio nekom epizodom iz svoga stu- 
dentskog života, a muzicirao ga Ivan Jakšić. ' 

Vrijeme je međutim protjecalo, i Dubrovčani su se to više 
uvjeravali, da se njihov teatar i njegove žalosne prilike ne smiju 
dalje podnositi. Zapinjala im za oko izgorjela Vijećnica: teatar, 
koji bi se u toj zgradi udesio, očuvao bi staru palaču od konačne 
propasti. Vlada je pristala na mudri prijedlog već g. 1842.; ali tek 
1860. godine nađe se za takav posao poduzetan čovjek, naime Luko 
Bonda, vlastelin, odvjetak stare porodice. On dade porušiti, što je 
još bilo ostalo od Vijećnice, i na tom mjestu podiže nov teatar, 
koji se po njemu i prozva. U isto vrijeme zgrađena je do teatra i 
u jednakom stilu i nova općinska polača. Teatar je iznutra nalik 
na sva ostala kazališta toga vremena; samo su njegove razmjere i 
dekoracije, razumije se, skromne. Teatar je inauguriran sutradan 

po Božiću g. 1864. Verdievom operom »Ernani«; radost je bila ne- 
opisiva; u prigodnom natpisu Lovra Kukuljice novi je teatar bio 
nova afirmacija dubrovačke slave; građani kao da su se sramili, 
što su do toga časa pohađali priprostu »daščaru« u Gozzinoj kući. 
Bondu je onu večer pratila u teatar bakljada, pljuštali su sa gornjeg 
reda loža prigodni soneti, gospođice su ga obasipale cvijećem, a on 
pozivao publiku, da klikne caru: »Živiol« Ipak je te večeri bio Bonda 
ljut na svoje drugove u patricijatu, jer se samo neznatan broj njih 
odlučio da kupi ložu; tim svojim držanjem vlastela su protestirala 
protiv toga, što je Bonda uzeo prostu građanku za ženu. lu novom 
teatru — onaj u Gozzinoj kući zvao se sad »stari« i služio je još 
neko vrijeme diletantima i za plesove — publika se sa malo zado- 
voljavala, ma da je oprema na predstavama sada bila pristojnija. 
Glumačke i pjevačke družine imale su obzira na nove prostorije; 
ipak je kronist imao štošta pobilježiti. Kad je g. 1869. stara općina 
na izborima pala i došla nova, s grofom Rafom Pozzom na čelu, 
ovaj se događaj slavio u kazalištu izvedbom Verdieve opere »Na- 
bucco«. U posljednjem činu kralja Nabukodonosora morao je grom 
ubiti i u isti mah pjevač je imao kliknuti: »Nijesam više kralj! 
Sad sam Bog!« Ali kao za pakost grom bi udario kralja koji takt 
prije nego je glazba zahtijevala, ili koji takt kasnije; desilo bi 
se koji put, da bi se kralj srušio na zemlju, a da uopće groma nije 
bilo ni čuti ni vidjeti. Kraljevo prijestolje bila je moderna stolica 
zastrta nečijim isplavljelim plaštem; u operi »Julija i Romej« Ju- 
lijin grob bilo je jedno staro kanape bez nogu. U orkestru svirala 
je obično kapela vojničke posade i po koji diletant. Sve družine, 
dramske i operne, dolazile su iz Italije, pa se samo talijanski pred- 
stavljalo; izuzetak su bile predstave mjesnih filodramatika. Uosta- 
lom, više su puta talijanski pjevači na svojim počasnim večerima 
pjevali koju ariju u hrvatskom prijevodu. Neka kazališna družina 
iz banske Hrvatske došla je u Dubrovnik g. 1874. i izazvala ve- 
liko oduševljenje; teatar je bio svako veče dupkom pun. Veći dojam 
učinila je na građane družina zagrebačkog kazališta, koju je grad 
pozvao prigodom careva dolaska g. 1875.; publika se divila ne 
samo vještini glumaca, nego i bogatoj mise-en-scćne, na koju ni 
stari ni novi teatar ne bješe se navikao. »Svakako — kazivao je 
dr. Ivo Kaznačić — nikad se više nijesam toliko zabavljao, koliko 


u starom teatru«. 
2 * 


Priroda, koja zaodijeva dubrovačku okolinu, ne mlazne u oči 
i u dušu silom raskoši i veličanstvenosti, već je mirna, blaga, skoro 
u se povučena, koja te obraduje i smiruje, miluje i krijepi. U toj 

sugestivnoj sredini počeše još zarana Dubrovčani graditi svoje 
dvorce za ljetni boravak. »Kad su muze — pjevao je Resti — po 
padu Carigrada pribjegle na obale Tibera, Arna i Brente, dolazile 
su i u naše krajeve, da poigraju na prisojnim igalima Župe ili da 
se okupaju u mirnim vodama Rijeke.« Guste šumice lovorike i 
bistra vrela oni naseliše nimfama i pastirima; ali u zahlađu tih 
šuma i pri romonu tih vrutaka stvoriše i ona djela, sa kojih se 
proslavi njihov zavičaj i cijela stara Hrvatska. Ljetnikovac je za 
Dubrovčanina mjesto zgodno za plemenitu dokolicu; tu je pjesma 


najmiliji odmor, tu je učenje dužnost i razgovor. Kuća za trajno 


stanovanje i dvorac za ljetno plandovanje malo se među sobom 
razlikuju, naročito u blizini grada, gdje se ravnomjerni gradski život 
i običaji nastavljaju; t4 grad je malen, pa mora se širiti preko 
svoga kamenog pasa. Zato u predgrađima pravih villa nema; naj- 
više Ploče tim oskudijevaju, jer strma kamena obala i brdska pa- 
dina manje su privlačne 'od ostalih krajeva dubrovačkog šodrušići 
osim toga Ploče bijahu od davnina padalište turskih karvana i kao 
neko predsoblje bliskog Istoka, pa i svih neugodnosti, koje su s njim 
skopčane, osobito zaraznih bolesti. 


U drugoj polovini vijeka Tabor je tu prazan, život je na Plo- 
čama zamro. Ko voli poetičan, melankoličan krajolik, taj će potra- 
žiti Ploče, ne kakve su ih danas svratištari udesili za gospodu stran- 
ce, nego kakve su bile pred pedeset godina. Ipak vrijedi spomenuti, 
radi položaja i njegovih uspomena, mali dvorac porodice Saraka, 
nekad kuću glasovitog matematičara i fizičara Marina Ghetaldi 
($ 1627.),.o kojemu je fra Pavao Sarpi, savjetnik mletačke vlade, 
pisao, da je srcem anđeo, a đavo u matematici, a kojega se narod 
bojao, jer da je vračar, negromant i vilenik i da se vragu zapisao, 
Još se u Dubrovniku priča, da je Bete — kako ga onda zvahu — 
živio u pećini, koja se pod kućom pri moru otvara, i da je odanle 
požarnim ogledalima spaljivao lađe, koje su pučinom jedrile; zato 
se ta krasna pećina i dana zove Spila Betina. Dvorac je skroman 
i kao pripet na morskoj strmoj klisuri. Na vratima je urezan la- 
tinski distih, koji u prijevodu glasi: ' 


Bježe odavle, brige, taštine, zavist, kavge! 
Mir i spokojstvo traže pećinu, bašču, hrid. 


Visoka palma, koja raste u Betinoj bašči nasred mrče i zlatnog 
šeboja, naznačuje izdaleka strancu mjesto, s kojega se uživa izgled 
na Lokrum, koji tone u prelijevima morske površine, i Dubrovnik, 
gdje u zagrljaju svojih bedema počiva zaboravljen, dok nad njim 
vjerni Srgj jednako stražari. Podalje, u romantičnoj zabiti blizu 

opustjelog samostana Svetoga Jakoba, sudeći po zidinama, dizao se 
velik dvor, koji je nekad pripadao porodici Sorgo-Bobali; po- 
slanici Republike, koji su išli u Carigrad, u toj polači čekahu po- 
sljednje zapovijedi Senata i praštahu se s prijateljima. 

Dva i po kilometra dalje, s klanca Dubac, koji kao da te zove 
da ti otkrije nešto, Što ne slutiš, otvara se čaroban prizor: Župa. 
U tom zelenom i pitomom kraju vlasteoske su kuće u priličnom 
broju — tu je bio i dvorac Meda Pucića — ali se ne odlikuju bo- 

atstvom nacrta i razmjera. Nestašica prikladnih putova ograni- 
čavala je promet i sprečavala tijesne odnose između pojedinih kuća; 
poradi toga pohodi i sastanci bili su rijetki, te se ljetni boravak nije 
produljivao do zime, kao drugogdje. S istih razloga, pa i radi veće 
udaljenosti i prkosne ćudi mješćana, Konavli su najmanje privlačili 
gospodu. Ako se vratimo natrag kroz Župu i primaknemo gradu 
sa sjeveroistoka, naći ćemo na Gornjem Brgatu ljetni stan Gjura 
Ferića, »Prostran je — pjeva on — ali nije raskošan; sa svih strana 
zaokružuju ga sumorni dmarsti (tako je htio neki nastrani čovjek); 
tamo amo razasuti su bijeli dvorci, u koje građani, kad se riješe 
svojih briga, dolaze, da se pod zelenim sjenastim stablima brane 
od ljetne Žege«. Odanle je išao (Ferić) prijateljima, koji su ljetovali 
u Šumetu, u kojemu su Felooštoe vode — Vrijesna voda, što izvire 
iz Vrijesne glavice. Tu je i vrelo, odakle se još od godine 1438. 
zdrava i obilata voda slijeva dugačkim vodovodom u grad. I dr. 
Luko Stulli imao je u Šumetu svoj čedni ljetni stan, u kojemu je 
radio oko svog djela o kuzi i oko svojih latinskih i talijanskih pje- 
sama. Stari Otac Milišić pjevao je: 

Srećan svak je ki stan ima 

i u mjestu tem pribiva; 

ne hara ga ljeto i zima 

i mir slatki svegj uživa. 
Mnogi su mali dvorci posuti niz dugačku dolinu, koja se sa Šu- 
meta, između redova visokih glavica, pomalo spušta do u Rijeku. 
Dum Ivan Stojanović išao je rado ovom dolinom, te bi u ubavim 
Knežicama zatekao, gdje sjedi pod visokim čempresima, koji za- 
klanjaju crkvicu, matorog Šumećanina Gjura Glegja, koji se g. 1806. 
borio kod Plata u Župi protiv Crnogoraca i ubio jednog njihova 
vođu. Starac mu je mnogo što pričao o onom ratu, te moramo žaliti, 
što Dum Ivan nije od toga ništa pobilježio. 

Koliko je predgrađe Ploče romantično, sjetno i mirno, toliko 
je predgrađe Pile otvoreno i veselo. Tu je odmah desno od gradskih 
vrata lijep dvor Miha Giorgi, velikog francuskog pristaše; dvor je 

g. 1806. spaljen i opljačkan te napušten od gospodara. Zgrada ima 
desno i lijevo po jednu terasu, a unutra je obični raspored: u sredini 
je prostrana »saloća«, a sobe unaokolo; tako je na prizemlju i na 
gornjim podovima. G. 1820., na carev imendan, u ovoj je kući 
svečano otvoren »Casino«, neka vrsta čitaonice bez političkog ka- 
raktera, u kojoj se priređivahu igranke; isprva su išla na zabave 
samo vlastela; kasnije se stadoše Šunjati i prosti građani; ipak je 
društvo bilo uvijek najodličnije. "Tome su se i stranci divili, samo 
su zamjerali, da su gospari i gospođe preveć »u kompreču«, naime 
preveć ukočeni i dostojanstveni, sve sami kraljevi i kraljice... dok 
podanika nije bilo. Krasna je i kuća Bizzara sa prostranim vrtom; 
uostalom nema na Pilama kuće, koja nema svoje bašče. Svakojako 
najljepši je tu dvor Mata Pozze, nazvanog Neruna, čovjeka simpa- 
tična ali svojeglava i ponešto nastrana. Kuća mu je prava gospod- 
ska polačica, kojoj je na vratima urezan Horacijev stih: »Deus 
nobis haec otia fecit« (Bog nam ovu dokolicu dade). Bašča je gla- 
sovita sa svojih stupova — svaki drugačije iskićen rezbarijama — 
koji rose odrinu. Preko puta prema dvorcu Pozzina je domaća 
kapela, u kojoj je gosparu Matu vlada dopustila da mu bude grob. 
Sjećam se, kad su radnici iskopavali raku; jednog jutra sašao je 
Mato glavom u grob i legao prekrštenih ruku, da se uvjeri, e će 
tu udobno počivati. »Ne šokaj (ne šali se), Matol« doviknu mu 
Pero Budmani, koji je tu bio i okretao glavu u stranu, da ga ne 
gleda u tom položaju. Do francuskog vremena onud nije bilo puta; 
išlo se u Gruž s Pila, pa Konalom do Tri Crkve kod Boninova, pa 
odanle starijim putem zaobilazeći Montovjernu, ili »Starim putem«, 
koji ide skoro uporedo s novim. Uopće Republika nije mnogo ma- 
rila za putove; hodati iz mjesta u mjesto pa i u neposrednoj blizini 
grada bilo je vrlo nezgodno; muškinje jahalo je konja ili mazgu, 
gospođama su služile elegantne nosiljke. Na Tri Crkve, gdje su 
prema moru danas nove kuće, bila su još početkom vijeka kamena 
sjedala, gdje su se prolaznici rashlađivali i uživali pogled na široku 
pučinu. Još je tu blizu u Živcu ploča, na kojoj se uoči Napoleonova 
pada imao urezati latinski natpis, koji je Brnja Zamanja sastavio 
u slavu Marmonta, zaslužnog za gradnju cesta u Dalmaciji. »Ovud 
— mogli bi se danas tu čitati, i bile bi ove riječi zgodna opomena 
Za sva vremena — ovud, kud su samo kozlići mogli prolaziti, pro- 
krčen je po nastojanju Marmonta put i za brza kola: zna Na- 
poleon odabirati svoje vojskovođe; on hoće, da od njih potječe 
svaki sjaj i da cvjeta korist od života.« 

Na Pilama, na Srednjem i Gornjem Konalu, uza stranu Srgja 
pa sve do više Gruža svaka je kuća imala, kao što ima i danas, u 

vrtu šetnice, »odrinu« i terasu; tu je zrak napojen mirisom limuna 
i naranača, raznobojnog leandra i čemina; tu rastu maslina, šipak, 
praskva, bajam.i cvjeta svakojako cvijeće, i sve to. rorašće nad- 
visuje po koja vita palma. Tu je svaka kuća ljetnikovac; ko tu 
Živi, ne traži drugog M oneg boravišta. Ko stanuje na Gornjem Ko- 
nalu, na Točilu, ima pod sobom svu okolicu i sav grad, dok mu 


iza leđa straži Srgj, žuteći se najprije od kapinike, pak crveneći se 
od vrijesa. Kod Tri Crkve bio je tako ljetni dvorac bogatih Ra- 
njina; to su dva brata bila, Orsat Sabo i Orsat Lujo, žestoki aristo- 
krati i republikanci, s kojima izumrije ta stara i glasovita loza. 
Orsat Lujo bijaše vrlo učen, govornik, vješt u političkim poslovima, 
poslanik u najtežim časovima. Umriješe obojica u dubokoj starosti 
g. 1818. u razmaku od četiri dana. Gospođi Mari Natali, kćeri Je- 
lene Ranjine, prijatelji govorahu: »Oni tvoji stari bili su čovje- 
kuni!« Do njihova dvorca bila je kuća Ivana Altesti; u njenoj bašči 
smješteno je danas općinsko groblje. I kuća i bašča mogahu mnogo- 
šta pripovijedati o raskalašenosti dubrovačkog društva uoči pada 
Republike. Altesti dovede sobom iz Italije tri elegantne ljepotice, 
za kojima sva mladež pomahnita. U njegovoj kući priređivahu se 
plesovi i druge zabave, na kojima su te tri Gracije imale svoje 
žrtvenike; prinijele su i one svoj ne maleni dio omekšavanju du- 
brovačkog karaktera i propadanju nekih starih domova. Uostalom, 
Altesti je volio našu knjigu; preveo je neke Ovidijeve pjesme i sa- 
kupljao jezične spomenike. Umre 1816. Sav taj kraj »Iza Tri 
Crkve« prosti je narod izbjegavao poradi »legromanata« — gra- 
bancijaša — kojima se mislilo da je glavni stan u dvorcu Skoči- 
buhe, gdje je, naravno, strašilo i »lombralo«. Po svoj prilici tome 
su dali povoda slobodni zidari, koji su u toj krasnoj palači i u 
Altestievoj kući imali s Rafom Androvićem na čelu svoje tajne 
sastanke. Dvorac Skočibuhe jedna je od najplemenitijih građevina 
renesanse u dubrovačkoj okolini. Skočibuha je nadimak doma Za- 
krilovića-Krivonosića, ogranka porodice Stefanio-Stjepović. 

Na Boninovu stari i novi put okreću desno, da se uhvate 
gruške luke. Ta duguljasta uvala sa Gružom na istočnoj strani, 
gdje je promet živ, jer je tu uvijek bilo glavno pristanište, s La- 
padom na zapadnoj strani, gdje vlada romantični mir, hvalila se 
velikim brojem dvoraca. Nije bilo vlasteoske porodice, koja nije tu 
imala svog dvorca ili kuće za ljetno plandovanje. Antunu Sorgu pri- 
padala je sjajna villa, koje velika terasa prekoračuje oblukom 
cestu, što na tom mjestu dostiže Gruž, i prva se prikaže, kad pri- 
spiješ iz grada; ona prijeđe u vlasništvo Marka, oca Meda i Nika 
Velikoga Pucića. Svojim gotičkim prozorima, zupčatim zidom, 

kojim je opasana, i svojim masivnim portalom villa sačinjava za- 
nimljiv kompleks i prikazuje se kao srednjevjekovni dvorac. Una- 
okolo na tavanici prizemne saloće naslikani su grbovi dubrovačkih 
vlasteoskih porodica, koje su još postojale, kad je Republika pala, 
Dok su braća Pucići tu ljetovali, bio je u villi krasan namještaj 
sa pozlatama u stilu Louis XVI. i crno lakovana nosiljka sa poro- 
dičnim grbom na pobočnim stranama, U ovom dvorcu bio je god. 
1813. glavni stan dubrovačkog ustanka protiv Francuza i središte 
tako zvanog »boja u Gružu«. Terasa mi doziva u ii gospođu 
Anu Malu, Medovu i Nikovu sestru, i što je pričala o domaćoj 
stezi za njene mladosti u dvorcu: rijetko je izlazila iz kuće, i to 
samo pod nadzorom starije sluškinje; u domaćoj kapeli morala je 
svu misu preklečati; kad bi koji kućni prijatelj došao, utekla bi u 
svoju sobicu; ma da su dvor 1 bašča bili »zupčatim« zidom opasani 
kao samostan, nije se smjela ni primicati prozoru; na terasu je izla- 
zila, ali se morala zadržavati na sredini, da je ne bi prolaznici ugle- 
dali... Nešto podalje i na više diže se lijepa villa porodice Bona, 
pak ona Luca Pozze; kod Kantafiga na uzbrditoj strani bio je 
ukusni dvorac Natali, a kod velikog škara villa Pozza. i 

Na suprotnoj strani u Lapadu, u zabitnoj maloj uvali, dvorac 
je porodice Ghetaldi-Gondola sa dvije terase na moru; u »saloći« 
u prizemlju visjeli su o zidu čitavi snopovi kubura od žute mjedi; u 
knjižnici bile su knjige sve bogato uvezane; međutim najzanimljiviji 
predmet te ville bio je u moje vrijeme domaćin, barun Frano Ghe- 
taldi-Gondola, vitez Maltskog Reda, član Gospodske Kuće, sabor- 
ski zastupnik, kasnije načelnik dubrovački. Koje li razlike između 
tog čovjeka i drugog gospara u Lapadu, stišanog i povučenog Mari- 
nice Giorgi! Villa ovog simpatičnog vlastelina, četrdesetosmaškog 
Pjesnika, s kojim izumre jedno glasovito koljeno, leži ukraj mora 
na podnožju male glavice posađene sjetnim čempresima; sve je oko 
nje mirno, staloženo, kao stvoreno za razmišljanje. Inače dvorac 
je u svojoj unutrašnjosti remekdjelo umjetnosti 16. v., sa velikim 
ribnjakom i baščom, sa stupovima i kapitelima u dvorištu, koji se 
ljepotom takmiče s onima Kneževa dvora; tavan jedne »saloće« 
iskićen je krasnim slikarijama; sa terase čaroban je pogled na sav 
Gruž; stara knjižnica još je prilično sačuvana. Veliki dvor, koji se 
na Batali ogleda u tihom gruškom moru, pripadao je Lucu Pozzi; 
to je lijepa četvrtasta zgrada. Dvorac kasnije postade ljetnikovac 
učitelja i daka slavnoga »Collegium Ragusinum«, zatim vlasništvo 
Otaca Piarista, najzad u moje vrijeme njegov je vrt služio poljo- 
djelskoj školi, kojom je upravljao njen zasnovalac barun Frano 
Ghetaldi-Gondola, > 

Ali ko bi nabrojio sve lijepe ljetnikovce posađene po toj uba- 


voj obali? Ima ih, koji su prave ponosne palače, zapušteni, prazni; 


ima ih, u kojima Žive radničke porodice; poneki još su svjedoci 
crnogorske i ruske pljačke; na nekima krasni su doksati, drugi 
imaju ribnjake utonule u zelenilo; u jednog malog vrt je zaokru- 
žen arkadama... Između ostalih ima kuća trokatna, na svakome 
katu po jedna soba, a s terasom prema moru. U toj kući, u jednoj 
skoro praznoj sobi, životario je Antun Sorgo (ne istoimeni bogati 
vojvoda); jedino mu društvo bijahu matora sluškinja i zidni kole- 
dar; bolovao je od kiragre i podagre, pušio lulu i mrzio knjige. 
Jednog jutra, pošto nekoliko noći nije nikako mogao usnuti, po- 
zove staricu, da razvidi, ima li što u kući, radi čega mu se ne da 
spavati. Na stolu? Ništa! Da nije pod stolom? Ništa! Bit će pod 
posteljom! Ništa! Na ormaru? Na ormaru, doista, ima neka knji- 
ga... »Knjiga? U more! U more s njom!« I nastajne noći Antun 
Sorgo zaspa kao janje. 

U »Vali od Lapada« (Lapadska uvala Sv. Martina) danas su 
moderna kupališta, prokrčeni su putovi za automobile: u naše 
vrijeme nije bilo vidjeti ni kuće, ni pojate, ni žive duše; samo po neki 
tragovi ruševina, među kojima posvođeni »orsan« (sklonište go- 
spodskih brodica) jednog razvaljenog dvorca, bijahu jedini svjedoci, 
da je nekad ipak bilo života u tome divnom kraju. Obala pravi 
dubok polukrug najfinijeg pijeska i pržine; za pijeskom već je 
gusto rastinje: a oskoruše, masline, loza nadnose se nad igalo. 
Desno diže se glavica Babinkuka s ostacima jedne baterije; lijevo 
čunjasta Petka kupa svoju sjevernu padinu u bistroj uvali. Vrijes, 
pelin, smilje, ružmarin, kadulja, pa česmina i planika i više svega 
toga prorašća široki štitovi bora... eto, to je Petka! Pred toborn 
širi se pučina, iz koje vire šiljasti Grebeni, koje »strašno je gledati 
i naliče zupčatom češlju« — pjeva latinski Gjuro Ferić, dok na 
obzorju strši Sv. Andrija, hrid pjesnika pustinjaka Mavra Vetranića, 
koji u svom »Remeti« crta svoj samački život i patnje, zimske oluje 
i ljetne žege, koje usiju kamen i sprže mršavo zelenilo one hridi. 

Ko nikako ne mari, da ima svoj dvorac za ljetno plandovanje, 
taj pogotovo ne bi znao odoljeti napastima Rijeke, koja svojim 
čarima navodi u kušnju najneosjetljivijeg i najokorjelijeg materi- 
jalistu. Rijeka je idealno mjesto za čeljad željnu odmora — a pam- 
timo, da je svaki vlastelin bio dužan primiti se jedne ili više drža- 
vnih službi! — željnu književnog posla, pjesništva, znanja i učenog 
razgovora na sijelima. Rijeka je sasvim blizu gradu, a u isto vrijeme, 
kad se nađeš u onoj blagoj tišini, misliš, da je grad nakraj svijeta; 
osim toga jedan je dio nje kao stvoren za ljetni, ali samo za ljetni 

boravak, jer poradi sjevero-zapadnog pravca njenog tijeka i pri- 
lično strmih visova, koji ga opervažuju i između kojih je njeno 
korito usječeno, puna tri zimska mjeseca sunce joj lijevu obalu ni- 
kako ne grije. Od svježine vode, koja izvire tu blizu pri dnu, pro- 
valije gole Bjelotine, razrivene i kišama isplakane, osjećaš i ljeti u 
prvo doba dana neko ugodno golicanje; kod samog vrutka ugodna 
te rashladica dočekuje. Kad proljeće oslavi, brdske padine, obale, 
Ššumice, vrtovi i bašče zarasle su u sav mah u zelenilo. No ljeti, kad 
.su dani žarki i jara pritiskuje usijane padine i sela i zamci drijemlju 
ukraj vode, život u Rijeci prestane, jer sve se mora zakloniti. To su 
časovi, kad ni ljetnikovac ne pomaže, ako koja soba nije okrenuta 
prema hladovini. Dok od sparine sve muči 1 kunja, i u gornjem 
dijelu, gdje se Rijeka sužava, jedva se primjećuje tih ujednačen šum 
bliskog vrela, dvorci, bašče i njihove šetnice izgledaju, kao da su 
mrtvi, pa misliš, čeljad su ih napustila. 

Na obalama ove čarobne vode bilo je kojih trideset i više go- 
spodskih dvoraca; dobar dio njih i dandanas postoji; ostali su same 
ruševine, u kojima su se ugnijezdile težačke kuće. Krasna je villa 
porodice Kaboga sa gotičkim prozorima i visokim arkadama; do 
nje se diže dvorac porodice Stay sa prostranom terasom i velikom 
salom, u kojoj je sačuvan »balatur«, S onu stranu Rijeke mirno selo 
Mokošica raskošno počiva pokraj vode; tu su domovi Gozze, Gradi, 
Bona, Zamanja, imali svoje ljetnikovce i dvorce; tu je dvorac 
Giorgi, u kojemu su u noći od 17. na 18. siječnja 1814. vlastela 
održala poznati sastanak, da se dogovore o radu za uspostavljenje 
Republike. Dvorac je prvi na lijevoj ruci, kad gledaš Mokošicu sa 
protivne obale. Bila su tu dva sobna namještaja od obojenog drva 
u pozno renesanskom stilu, a u prizemnoj saloći — kaogod u svakom 
ljetnikovcu — bili su blanci, naime neki veliki sanduci ili škrinje sa 
visokim naslonom, u kojima se čuvao kruh i trpezni pribor; ti su 
blanci bili urešeni obojenim cvijećem i pticama i porodičnim grbom 
i u isto vrijeme služili su za sjedenje. Ali od svih riječkih ljetniko- 
vaca najveći i najraskošniji je Sorgov u gornjoj Rijeci. Ovaj leži 
na lijevoj obali, nedaleko od Komolca, gdje je zaboravljeni grob 
Vlaha Kaboge »traditura«. Dok se zgrada straga kao uspinje uz 
niski zeleni brijeg, pročelje joj se diže na njegovu obronku prema 
vodi. Prizemlje je na svodovima uza svu duljinu zgrade; na gor- 
njem podu otvara se veličanstvena, izvanredno visoka dvorana — 
»saloća« (kako se u Dubrovniku zove, kad je ta prostorija nasred 
kuće, te se u njoj otvaraju vrata okolnih soba), iz koje izlaziš u 
široku galeriju posvođenu na stupovima, a iz ove na terasu; odavle 
se velike mramorne stube spuštaju u vodu: gospodski smišljeno i go- 

spodski izvedeno; otud dvorcu pučki naziv »Skala«. U perivoju još 
su na svom mjestu elegantni stupovi toskanskog stila od korčulan- 
skog kamena, njih dvjesta na broju. Dvorcu je pripadala posebna 
kapela, a kuharu bio je pri ruci veliki ribnjak i pričuva ukusnih 
kamenica (oštriga). Zanimljivi su afresci na zidovima galerije; nijesu 
to baš majstorske već samo dekorativne slikarije: na jednom od 
glavnih polja stoji Neptun sa trozubom, a pred njim bijeli konj; 
do njega je Palada Atena naoružana i kraj nje maslina, a u pozadini 
grad Atena, : 


Sve do nejunačkog pohoda rusko-crnogorske vojske Sorgov 
dvorac bio je stjecište duhovitog i učenog društva; tu su se držale 
književne akademije i vesela sijela; iz svog ljetnikovca dolazio je 
Benedikt Stay, da uživa u toj docta cohors; Džono Resti napuštao 
je svoj nedaleki dvorac, da u toj plemenitoj okolini nađe poticanja 
za svoje latinske satire. Kad su mu prijatelji Miho Sorgo i Mato 
Giorgi na putu, odnijeli su mu polovinu duše, te on luta po Rijeci, 
plače za njima, sustane da gleda Sorgovu poznatu šumu i tanke 
čemprese i Giorgievu kuću; da utaži bol, pođe jednom u Župu, ali 
se tamo razboli, i da mu nije bilo dragog prijatelja, liječnika Hidže, 
bio bi propao. Društvu vrlih Sorga hitao je Gjuro Ferić, koji je u 
slavu domaćinovu pjevao ljepotu Rijeke: » Tu su sretni djedovi posuli 
jednu i drugu obalu stanovima za plandovanje, ali Sorgova villa 
nadmašuje sve ostale«. Na večer gospoda su se vozila Rijekom u ta- 
nahnim »filjugama« našarenim i zlatom izvezenim. Vozi se »fi- 
ljuga« polagano prema vrutku, lijevo mimo zaspali franjevački 
samostan i mimo kućicu, u koju se potonji učeni Franjevac i vrli 
patriot Antun Agić sklonio po smrti svoje mile žene i živio sa svoje 
dvije kćeri, prije nego se zafratrio; desno mimo gusti rogoz, po ko- 
jemu — kako pod njim voda od veslanja nabuji, te on se po njoj 
povija — klize sjenke kao meko 'podugačko milovanje. Tu blizu 
nešto šumi: vrelo je. I jedva čujno drijemljivo ćeretanje prodire u 
noć: to su čuvari mlina, a mlinu se ne spava. Međutim hladan 
zadah s vrela prostruji; gospari su zimomorni, pa filjuga mora kre- 
nuti natrag. Niže Sorgova dvorca Rijeka je široka; zrak je raznje- 
žen i prijazan; oni nastavljaju svoj razgovor mirno i bezbrižno, jer 
s onu stranu latinske klasičnosti, koja ih podržava u životu, leže 
beskrajna polja njihove ponosne apatije. 


God. 1806. u tom dvorcu odmarahu se od nečistih posala vla- 
dika crnogorski Petar i Snaksarev, zapovjednik ruskih lađa usi- 
drenih pred ulazom u grušku luku, ali nijesu znali spasiti od svojih 
Pustahija rukopise Marina Orsata Sorga, povjesničara i filozofa 


155 


(1 1762.). U novije vrijeme neki Bečanin kupi villu, te joj dodade 
drugi pod, da od nje načini svratište... 

Podalje, prema Šumetu, smjestio se dvorac porodice Bizzarro, 
sa mrtvačkom kapelom usred šume turobnih čempresa. U poza- 
dini diže se gola Bjelotina, pod kojom na Palati ključa, šumeći i 
pjenušeći se, bistra voda Rijeke. 

I kasnije, u prvoj polovini 19. v., pošto su gospari ponapravili, 
kako je koji bolje mogao, svoje spaljene dvorce, Rijeka je. namam- 
ljivala svoje obožavatelje. Ferić je pjevao boga Ariona (starinsko 
ime te vode), koji ovjenčava sebi glavu rogozovim lišćem; Luko 
Bona slavio je ljubav Arionovu za nimfu Aretuzu; Antun Kazali 
uznosio je tu tekućicu, s kojom se nikakva druga ne može isporediti. 


Tu je Vlaho Ghetaldi kitio latinskim distisima pisma prijateljima; - 


Jozo Bona šetao je s Dum Ivanom i razlagao o ništavosti svakog 
ljudskog naprezanja; veliki patriot Pijerko Bona pisao je iz grada 
prijateljima u Rijeci: 


Kada bude sve zeleno 

i rusice procavćene, 
nadajte se vigjet mene, 
ak? ne budem u raj poć. 


Malih ljetnih kuća ima i u tihoj, sumornoj uvali Zatona, ali 
one nikako-ne odvajaju od ostalih kuća u mjestu. Gospodske ljetni- 
kovce treba potražiti podalje, na Orašcu. Raskošna priroda toga 
mjestanca, kao pripetog na brdu, poznaje se i s mora. Tu su mala 
ali krasna ljetna skloništa porodica Sorgo, Pozza, Bona, Vlajki i 
drugih, svako kao utonulo u zelenilo, opasano baščama, vinogra- 
dima, maslinicima. Niko Pozza Stari sadio je u svom vrtu jagode, 
pa ih slao prijateljima u grad; kad jednom posla Brnji Zamanji 
košić tog voća, ovaj mu zahvali latinskim epigramom, u kojemu 
hvali prijatelja, da je slađi od meda i da je duhom jednak Graci- 
jama. Veliki makljen, koji se u naponu širi i strši nebu pred crkvi- 
com Sv. Ivana, posađen je dana, u koji se rodio Luco, otac Nika 
Pozze-Sorga; ma da je to već ogromno stablo, ipak mora da se 
zadovoljava tim što najvješćuje blizinu golemih svojih takmaca u 
susjednom Trstenome. 

Od Orašca do Trstenoga kratak je put; jedno je selo kao na- 
stavak drugoga. Priroda je ista, čak je bujnija u Trstenome. Nasred 
prostranog zaravanka, na kojemu leži selo i koji se s morske strane 
Pretvara u strmu isprovaljenu nizbrdicu, stoje dva poznata goro- 
stasna makljena. Jedan ima jedanaest metara u opsegu na metar 
visine od zemlje, drugi trinaest, i, kako Ferić pjeva, tako su veli- 

čanstveni, kad ih s podaljega uočiš, da izgledaju kao čitava šuma. 
Ova stabla i perivoj ljetnikovca porodice Gozze dva su uvelike 
privlačna predmeta ne samo Trstenoga, nego svega dubrovačkog 
kraja. Dvorac se ne odlikuje ni veličinom ni arhitektonskim crtama, 
ali sadrži zanimljivih porodičnih uspomena, većim dijelom iz vre- 
mena Pala Gozze i žene mu Anike Cadogan-Valois, jer kad je Palo 
doveo iz Pariza u Dubrovnik svoju elegantnu petnaestgodišnju su- 
prugu (1812.), Rusi bijahu već opljačkali villu. Lijepa gospođa 
bila je Francuskinja, podrijetlom iz Engleske; s njom Palo pro- 
vede neko vrijeme u Parizu, zatim dođe kući sa sjajnim pokućstvom 
i poslugom. U slavu »Franćezice«, koja, kako se prikaza, opsjeni 
čitav Dubrovnik dražima svoje mladosti i ljepote, Palov prijatelj 
Marko Bručre spjeva pjesmu. U dvorcu namještaj je iz 18. v. sa . 
ogledalima, sevreskim porculanom, visokim  svijećnjacima; tu su 
minijature Anike, portreti pređa i srodnika; između ostalih je slika 
mlade Tere Bassegli, koja šenu pameću, kad morade poći za čo- 
vjeka, koga nije voljela; ona uteče iz grada na Trsteno, gdje je pak 
nađoše u šumi mrtvu s vijencem lovorike i cvijeća na glavi. Za 
dvorcem je domaća kapela s porodičnim grobovima, s koje Crno- 
gorci odniješe zvona. Tu u zahlađu pod drvenim hrastom, koji nad- 
visuje kapelu, Niko Gozze, pisac raznih djela o platonskoj filo- 
zofiji, dočeka odaslanstvo Senata, koje dođe, da mu čestita, Što je 
po deveti put izabran za Kneza Republike. Niko niti se kad makao 


iz Dubrovnika, niti je trajno boravio u gradu, već skoro neprekidno 


na Trstenome, gdie treba reći da mu je knjižnica bila izvanredno 
bogata. Prostrani perivoj ovoga dvorca ističe se glasovitom šumom 
visoke lovorike, dragocjenim vrstama libanskih i kineskih cedara, 
palma i drugog eksotičkog prorašća; šetnice su opervažene čitavim 
zidovima busa (šimšira), koji raste do tri i više metara visine, i u 
njemu su kao isklesana vrata, stupovi, udupci; u jednoj Šetnici ima 
busu do trista godina i visok je do četiri metra. Kroz šumu lovo- 
rike vijuga se potočić, koji utječe, kroz krasni točak sa tri mito- 
loške statue, u jezerce pod visokom umjetnom pećinom. Osakaćene 
statue posvjedočuju prolazak divljih horda god. 1806. Zanimljivo je 
stablo, čini mi se topola, u koru kojega je nadvojvoda i potonji 
car meksikanski Maksimilijan urezao porn slova imena svoga i 
svoje nesrećne supruge; slova se još čitaju. 

= Vlasteoskih kuća. ima i dalje od Trstenoga, u Brsečinama, na 
Primorju u Slanome, u Stonu, na Ratu. U Slanome, rodnom mjestu 
porodice Ohmućevića, još se vide dvori tog bogatog doma, ma da 
nijesu uprav oni iz njegova sjajnog doba, kad je Ivelja Ohmuće- 
vić dočekao trebizondskog cara Aleksija Komnena, koji se bijaše 

tamo zaklonio, da ponapravi svoje brodovlje, pošto je potukao 
turske gusare. Pravi dvorci sa baščama i terasama izgledaju kuće 
na Šipanu. Na južnoj strani polja, koje se proteže sredinom otoka, 
sve zasađeno lozom i zaokruženo maslinicima i borovom šumom, 
sretamo ljetnikovce porodica Pozza, Gozze, Bona, Gradi, Natali i 
dubrovačkih nadbiskupa. U Luci, na zapadnoj strani.otoka, u pri- 
soju, domovi Altesti, Bona, Gradi, Natali, Zamanja, Sorgo, Luccari 
imaju svoje dvorce; do njih je i onaj čuvenog dobrotvora Lopuđa- 
nina Miha Pracata. Tamo amo po otoku ima dvoraca sa kulama, 
okruženih zupčastim zidom u liku tvrđave na obranu od gusara; 
prava tvrđava je i crkva Sv. Gjurgja u Sugjurgju. 

Bujnu šipansku prirodu naći ćemo i na otoku Lopudu, koji je 
sa svog položaja, bogatstva i rijetkih sposobnosti svoga naroda naj- 
znamenitiji u životu Republike. Nekad je brojio Lopud nekoliko 
tisuća duša, pomagao je Karlu V. pod Tunisom sa svoja dvadeset 1 
četiri broda i osamnaest jakih galija; danas broji koji stotinjak ri- 
bara i pomoraca. Tu je i Džono Resti imao svoj dvorac. »Nimfa 
Kalipso — pjeva — nije u svojoj pećini toliko uživala, kad je 
onim žalom šetao Odisej, niti su se Veneri toliko dopadala Idalij- 
ska skloništa, kad je ono čeznula za svojim Adonom, koliko je mo- 
jemu srcu drago ovo krasno mjesto; ono mi je milije od svih grad- 
skih obmana. Ti, Apolo, daj da zapjevam veliku himnu, da mi lira 
zvučnije proglasi slavu mog otoka, najljepšeg među svima, najdra- 
žeg na Jadranskom moru«. Krasne su razvaline kneževa dvora 
sa gotičkim triforama i zidine Pracatove kuće i one njegove od 
mramora zidane domaće kapele; dvorac Giorgi — jedan od naj- 
bogatijih sa širokom terasom i velikom baščom — sprema se danas 
da uskrsne u nekadašnjem sjaju; carski komornik grof Sabo Giorgi, 
unuk posljednjeg Kneza, bijaše tu dočekao nadvojvodu Maksimi- 
lijana i suprugu mu, koji su došli da obađu Lopud, prije nego će 
krenuti put Meksika. Obuzme te tuga, kad pomisliš, kako taj mladi 
i dotad sretni par bijaše zavolio Dubrovnik i njegovu okolicu, 
zemlju tihih krajeva, mirnih voda, mučaljivih skloništa, gdje rastu 
lovor i čempres, gdje glasovi uspomena izumiru u neveseloj smire- 
nosti duše, gdje te svaki kamen opominje na prolaznost svega. Jedna 
tajna crna sila vodi ih, da saviju sebi gnijezdo u propalom lokrum- 
skom samostanu, da urežu svoje ime u perivoju jedne razvlaštene 
porodice, da pohode lopudske ruševine, namamljivani oporim čari- 
ma propadanja, zapahivani hladnim zadahom smrti. 

POGLAVLJE VII. 


Ljubav prema »naškom« hrvatskom jeziku i latinski — Dva knji- 
ževna tabora — Marko Bruerović, Francuz-Dubrovčanin — Likovi 
književnog i kulturnog života: Gjuro Ferić, Petar Sorgo, Joakim i 
Luko Stulli — Na književnim sijelima: Miho Sorgo, Brnja Zamanja, 
Rafo Andrović, braća Chersa, Baro Bettera, Nikša Luigj Pozza, Luko. 
Didak Sorgo, Džono Resti i Gjuro Hidža — Sudbina knjižnica 
franjevačke, dominikanske i kućnih — Štampar Martecchini. 


Dubrovčani uvijek su se hvalili ljepotom svog jezika. Ta nji- 
hova ljubav pokazuje se i u vrijeme, kad je izgledalo, da se do- 
maća književnost odrekla mjesta, na kojemu se bješe proslavila, 
i da ga je sasvim ustupila latinskoj; to je vrijeme, u koje su djela 
Kunića, Staja, Zamanje i Restia — da ne spomenem ostale — zna- 
čila nov procvat latinske književnosti skoro izumrle čak u samoj 
Italiji. Ti su ljudi najviše prinijeli, da se u svijetu iznosi slava 
maloga Dubrovnika, ali u isto vrijeme i da se skoro uguši dalji 
razvoj domaće, hrvatske književnosti, jer se nikakva slava nije 
mogla mjeriti s onom, koja je stečena u latinskom pjesništvu. U to 
sumorno doba dubrovačke povijesti pohlepa za uspjehom u Vergi- 
u i Horacijevu stihu bila je moć, koja je podržavala volju za 
rad, 


Ipak i-u tim nepovoljnim prilikama čula su se odasvud poti- 
canja na očuvanje hrvatskog jezika, na trijebljenje tuđih riječi, na 
dotjerivanje oblika. Ta gu poticanja i prije najviše dolazila iz knji- 
ževnih akademija »Dangubnih«, »Razbornih«, »Smetenih« i drugih 
njima sličnih, koje su se u razna vremena na svojim sastancima u 
Sponzi bavile i čišćenjem i usavršivanjem narodnog govora. (Aka- 
demija »Intrepidi Arcades« osnovana je g. 1802.). Tim glasovima 
nijesu se oglušili ni latinisti. »Kako da se ne voli taj jezik — pitaju 
ti ljudi — koji se baš u Dubrovniku tako krasno govori?« Po koji 
put — razumije se — ovi izlivi ljubavi bili su retorične fraze. 
Ovidije zatočen na obalama Crnoga mora prikazao se redovniku 
Ignjatu Giorgi i nabrojio mu zemlje, u kojima se »slovinski« govori 
— poprilici po svijeta — i izjavio mu, da bi sam bio jednom »slo- 
vinski« pjevao, da ga nije smrt prerano pokosila; »svakojako — 

reče — tome jeziku prijestolje je Dubrovnik«. O tome nije niko 
sumnjao. Sto godina po Giorgievoj smrti talijanski književnik Urban 


Lampredi išao je dalje, tvrdeći, da samo Dubrovčani imaju »ilirsku« _ 


književnost i da je njihov jezik tako neiskvaren od tuđinaka, da bi 
Rusi (?!) pametno učinili, kad bi pregnuli da uče dubrovačke pisce, 
ako hoće da svoj vlastiti jezik usavrše. Eto, kako mogu sanjati 
pametni ljudi, kad jednu lijepu stvar puste u maglu priviđenja! 

»Gospar Mačak« — naime svećenik, pa redovnik Benediktinac, 
pa član Senata, Maro Dominika Zlatarić, žestoka priroda, pisac za- 
jedljivih pjesama, koji je prepjevao »naški« Gessnerove idile i drugi 
po redu dopunio Gundulićeva »Osmana« — taj »gospar Mačak« 
smuti se, kad god pomisli, da u njegovu rodnom gradu sada »jako 
je malo onezijeh, koji slovinske pjesme ljubu, i ko da se sramu od 
tač prostrana i glasovita jezika«. »Kaogod sluškinja Župka tako 1 
ponosna vladika stide se lijepo govoriti naški — jadikuje Marko 
Bručrović; — ima ih, koji idu kao pčele od cvijeta do cvijeta, po- 
beru svaku ispraznost i bludnu izvanjštinu, pa ih donesu kući s 
prekomorskom trgovinom«. U svojoj pjesmi svećeniku Ivu Salatiću, 
sabiraču narodnog jezičnog blaga, Gjuro Hidža kaže: 


S ludosti baš nezgodne 
već pomrča slavska dika, 
kad sred našeg Dubrovnika 
potlače se stvari rodne; 


kad gragjani pokvariše 
čisti jezik oca svoga 
i riječima tugjinskoga 
njemu lice izgrdiše... 


ti naroda pomno tvoga 
kupi, biraj riječcu svaku, 
luči iz tmina staru zdraku 
besjedenja slovinskoga. 


Pjesnici su umukli — tuži dalje Hidža; — Pijerko Sorgo-Sorkočević, 
prvi dopunitelj Osmana, u kojega su patrioti tolike nade polagali, 
i on šuti, i njegova lira ostala je »o košćeli obješena«. Ko ne 
(pjeva, taj ne mari, da ga vjekovi spominju, a pjesma je 


sam slatka dika, 
kojom čovjek od pamet 
sebe smrti zna oteti. 

I Pijerko Bona uvelike žali, što se hrvatski jezik — ili: slovin- 
ski, kako onda Hrvati često svoj jezik nazivaju — zanemaruje, pa 
misli, da bi književni listovi morali nastojati, da se čistije piše. Sam 
radi na književnom polju, slaže ljubavne pjesme i kolende, kupi 
narodne poslovice i piše drame i komedije, jer misli, da ljubavi za 
jezik najbolje kumuje kazalište. ' KESE . 

Makar da se u latinskom taboru ljubav za hrvatski jezik svodi 
na neplodan obzir na jezik, kojim svaka dubrovačka mati uči svoju 
djecu Boga moliti, ona je često iskrena; Kunić i Staj, dva velika 
uma i veliki latinisti, živjeli su neprekidno u Italiji, ali među 
sobom govorili su hrvatski, da se ne bi sasvim potuđili od rodnog 
mjesta. U Milanu slavni Rugje Bošković »kantulom (dalekozorom) 
uskom prid očima« istražuje nebo, i u časovima odmora slaže »naški« 
80 kitica svog spjeva o »Neoskvrnjenom Začeću«, ili se dopisuje . 
sa sestrom Anicom i čestita joj uspjeh njenog »Porogjenja Isuso- 
vog«, koje se u starim kućama u Dubrovniku čitalo do pred malo 
godina. I pobožno moralni »Razgovor Pastirski« njegove sestre 
vrlo se dopadao Rugju. Anica je umrla u dubokoj starosti g. 1804.; 
najmlađi Rugjev brat Pero preveo je na hrvatski Corneilleovu tra- 
gediju »Cid«. Faustin Galjuf, latinski pjesnik, koji se vrlo zarana 


preselio u Italiju, reče jednom, da ne će nikad prezreti domaći 


hrvatski govor; štaviše, »neka se tome jeziku da prednost i neka 
njegove odlike sinu, kad se pruži svečanija prilika, da se što go- 
vori ili piše«. I dok je kasnije sa zadovoljstvom isticao, da je u 
školi s drugovima »ilirski« govorio, taj je govor s vremenom slabo 
razumijevao. 

Pisao je isključivo latinski i Brnja Zamanja, ma da je dobar 
dio svog vijeka proveo u rodnom Dubrovniku, Pod stare dane kao 
da se pokajao, što je išao uvijek tim putem. U latinskoj poslanici 
Gjanluki Volantiću kaže pjesnik: »Nije čudo, što svijet misli, da 
je dubrovački jezik barbarski i neprikladan za poeziju; t& Šštam- 
pana su samo gdjekoja slabo poznata djela, pa je teško izreći sud; 
u isto doba mnogi pisci vole se smatrati tuđincima i brojiti se u 
građane staroga Lacija, nego da njeguju i usavršuju domaći govor«. 
»Ovaj jezik — piše dalje — le slatko, pun je snage i lako se 
prilagođuje graciji...; sad zatutnji kao bojna trublja, sad je mek 
za nježnu ljubav«. Pa kao da žali trud uložen u prevođenje Ho- 
merove Odiseje na latinski, nastavlja: »Eh, da nijesam u mladim 
godinama ostavio rodnu zemlju, možda bi snaga Ahilejeva i vrline 
Laertova sina danas odlijegale u ilirskoj pjesmi... I sada ta me 
želja obuzme, ali je kasno, jer više ne pamtim sve prednosti ma- 
terinjeg govora... Dok je Dubrovnik slobodan, treba raditi na V 

svakom polju, ali i njegovati svoj jezik, da dobije nove draži i 
savršenstvo«. Pjesnik žali, što ni Gundulić, ni Palmotić, ni Gjorgjić 
nijesu preveli Homera; zato moli Salatića, da nagovori vrijednoga 
Petra Sorga, neka pregne za taj posao i tako pribavi domaćoj slavi 
i taj nakit, Pri kraju života riješi se Zamanja da prevede — razu- 
mije se, na latinski — »Osmana«, ali nabrzo morade odustati od 
napornog truda, ; ž 
Njegov je najbolji drug u povorci za latinskom muzom Džono 
Resti; ali gosparu Džonu domaće su blago narodne basne i pjesme, 
u kojima se krije narodna mudrost; svijet će ih čitati u latinskom 
prijevodu prijatelja mu Ferića, pa će kovati u zvijezde slavu nje- 
gova Dubrovnika. Njegov zdravi razum nije odolijevao laskavoj 
teoriji Frana Appendini o universalnosti »ilirskog« govora, pa nije 
rado slušao, kako se sam Appendiniev brat toj teoriji podsmjehivao. 
Kao član akademije »Dangubnijeh«, koja se bavila čišćenjem na- 
rodnog jezika, Resti je zahtijevao, da se u javnim sjednicama go- 
vori samo »slovinski«, ali prodrla je većina svojim prijedlogom, da 
se govori latinski ili talijanski, a žestok zagovarač ovog prijedloga 
bio je Pijerko Sorgo, dopunitelj »Osmana«. O lijepim odlikama do- 
maćeg govora napisao je odu Luko Didak Sorgo; ovaj latinski pje- 


snik doživio je Gajev dolazak iz Zagreba u Dubrovnik, pa se ra-. 


dovao, što će se sad štampati i što će prenuti od drijema djela velikih 
Dubrovčana. Treba čitati pjesme, što su ih latinski i talijanski pisci 
Antun Chersa, Beninj Albertini, potonji skadarski biskup, Rafo Ra- 
delja i drugi složili, kad je izašlo Markovićevo izdanje »Osmana«, 
da se vidi, kako su se ti ljudi ponosili, što su sugrađani Gunduli- 
ćevi, dok su osim crkvenih propovijedi i prigodnih sastavaka sva 
njihova djela ili latinska ili talijanska. Duboko patriotsko osjećanje 
ovih simpatičnih odbjega ispliva neusiljeno na površinu ponosnih 
valova latinskog heksametra. 


Između jednog i drugog tabora zauzima zasebno mjesto ka-. 


nonik Gjuro Ferić, koji se na vrijeme sjetio, da narodu nikakva 
korist od tuđih latinskih stihova, i da će zgodnije biti, ako bude 
Pisao hrvatski. Siromašan i sa tjelesnom nekom manom, postao je 
zarana otuđenik, svojeglav; poznanstvo surovosti života prevuče 
mu neizgladiv opori izraz preko potamnjelih i izbrazdanih obraza, 
a samo malo koji suvremenik znao je, da se pod tom hrapavom 
korom krije duša iskrena i čestita. Doktor teologije i filozofije, pro- 
fesor govorništva u Kolegiju, bio je veoma učen; latinski i grčki 
klasici bili su mu glavna duševna hrana. Ljubav za Dubrovnik i 
za njegove stare običaje bila je u njega tolika, da nije trpio pro- 
mjena u društvenom Životu i u moralu, a to je bilo upravo vrijeme, 

kad se sve u svijetu preobražavalo. Po smrti posljednjeg dubro- 
vačkog nadbiskupa Bani (1815.) naimenovaše Ferića za vikara. 
Umre g. 1820. Povodeći se za La Fontaineom, Ferić odabra: neke 
narodne poslovice i iznese ih u obliku basana na čistom latinskom 
jeziku; kad uvidje izlišnost te rabote, prevede ih na hrvatski, naj- 
prije u dvanaestercima, zatim u različitim stihovima. On. prevede 
i Fedrove basne, i taj prijevod bio je za ono vrijeme izvrstan. 
Kupio je narodne pjesme i neke je polatinio i prijevod poslao nje- 
mačkom povjesničaru Milleru. Rukopis ovog prijevoda darovao je 
Antun Kaznačić Ljudevitu Gaju; ali je velika šteta, što su izvorne 
pjesme propale. Fratar Inoćencij Čulić, koji je svakom prilikom 
ogovarao Ferića, priznavao je, da je njegova zbirka narodnih pje- 
sama, pripovijedaka i poslovica doista dragocjena, ali da ne će 
nikome da je pokaže. 

Ferić nije preveo Homera, kako su njegovi drugovi željeli. 
Nije ga preveo ni Petar Sorgo, kojemu su Brnja Zamanja i Ivan 
Salatić predlagali, da pregne za taj posao; oni su precjenjivali nje- 
gove sposobnosti. Sorgo je dopunio Gundulićeva »Osmana« bez 
Gundulićeva poleta i povodeći se s priličnim uspjehom za spolja- 
šnjom formom i naivnim epskim tonom njegove poezije. Njegov 
trud ima se smatrati za dokolicu besposlenog vlastelina, koji se 
uz to hvalio, da je po tankoj krvi u rodu s Gundulićem. I njegov 
otac, Dživo Franov Sorgo, s nadimkom Franatica, preveo je neko- 
liko Moličreovih, Goldonievih i Metastasievih djela i spjevao više 
bogoljubivih pjesama. Petar je bio krasan čovjek, jake građe i ve- 
liki neprijatelj francuskog vladanja (# 1829.) 


S ovim književnicima drugovao je čovjek, koji je zanimljiva 
pojava u ondašnjem Dubrovniku; to je već više puta pominjani 
Marko Bruerović, sin Karla Renata, francuskog konzula. Ljubav 
toga stranca za naš jezik izvanredna je. Marko je stigao u naš 
grad kao dijete (1774.); imao je Gjura Ferića za svog prvog uči- 
telja. Više je nauke svršio negdje u Romanji; vježbao se u očevoj 
pisarni, pisao razne pjesme hrvatski, osobito kolende, prevodio la- 
tinske pjesnike, sam mnogo pjevao latinski, naše narodne pjesme 
Prevodio na talijanski. Ipak Markove pjesme i komedije, mahom 
šaljivi i satirični sastavci, iznose nam samo jednu stranu dubro- 
vačkog života i društva, onu, koja je po njemu zasluživala, da je 
uzme na svoje rešeto; ali lijepe starinske vrline u njegovim djelima 
nijesu našle odjeka. Marko je živio prilično nemarno. Njegova vrlo 
uzbudljiva i podsmjehivačka priroda činila je, da mu se život brzo 
odmotava; tome je pomagalo i vrtoglavo živovanje ondašnjeg du- 

brovačkog društva, koje je osjećalo, da je država o koncu (»na 
sabatini«), pa treba da se požuri, ko hoće da uživa. »Veliko je 
ludovanje odmicati uživanje«, pjevao je Marko u nekoj kolendi, a 


u drugoj opominjao Nikšu Luigja Pozzu, Medova oca, »da se ' 


mora jesti i piti, dok čovjek ima da jede i pije; uostalom, ko zna, 
ima li na drugome svijetu malvasije?« Z 
Zarana ga francuska vlada imenova konzulom u Travniku, 
gdje se zaljubi u istočnjačku ljepotu neke Fatime, kojom se i oženi“; 
ona je za trpezom sjedila po turskom običaju podvijenih nogu i 
prstima prinosila jela ustima. Njena rana smrt poštedi ga od teških 
razočaranja, te naš pjesnik, pošto se vrati u Dubrovnik, uze za 
ženu drugu, prostu, ali čestitu i pametnu djevojku iz Župe Dubro- 
vačke, i mlada kuća punila se djece. Naš Marko bude najzad ime- 
novan konzulom u Skadru, gdje osta do Napoleonova pada. I baš 
u proljeće g. 1815. stade se u već austrijskom Dubrovniku pronositi 
glas, da će se Marko povratiti u Dubrovnik na očevo mjesto i da 
Francuska nije sporazumna s uređenjem dubrovačkog područja. Ove 
i slične vijesti slušali su Dubrovčani s napregnutom pažnjom. Milu- 
tinović, kojemu su zaplijenjena privatna pisma potvrđivala te gla- 
sove, izvijesti zadarsku vladu, da tog Marka, tog spletkara, ne će 
pustiti u Dubrovnik. 'Te iste godine austrijsko redarstvo zaplijeni 
jedno pismo vojvode Richelieua i jedno Talleyrandovo, kojima su 
ovi ministri Ljudevita XVIII. javljali Marku, da je imenovan kon- 
zulom u Dubrovniku, ali da zasad ne će dobijati plaće, jer da je 
kraljevina u velikim novčanim neprilikama. Bručre je dobio ta 
pisma tek poslije šest mjeseci. Od čežnje za Dubrovnikom, čim ih 
pročita, ukrca se i banu u grad Svetog Vlaha mjeseca svibnja g. 
1816., kao »francuski konzul«. Austrijska vlast poruči mu odmah, 
da mora ostaviti grad i Dalmaciju. Strašna li udarca! Marko ba- 
dava moli Richelieua, da bi posredovao; redarstvo pročita i ovo 
pismo, te javi u Zadar, da je krajnje vrijeme, da ovaj vazda ne- 
mirni spletkaš iznese stope iz Dubrovnika. I naš Marko, sada već 
»bivši konzul u Dubrovniku«, dobije putnicu za Pariz, te 9. XI. 
1816. odjedri s porodicom put Jakina. U Parizu je mnogo drugo- 
vao s Antunom Sorgom. G. 1823. francuska vlada posla ga za po- 
slovođu u Alepo; ali na putu iskrca se bolestan na otok Cipar, 
gdje poslije pet dana umre. Bio je malena stasa i gotovo nemila 
lica, ali oči je imao izvanredno žive i pametne. Svoj portret u mi- 
niaturi darovao je svome prisnom prijatelju Antunu Kaznačiću, 
G. 1883. općina dubrovačka prozva jednu ulicu njegovim imenom. 


* M. Bruere oženio se u Travniku kršćanskom, Katarinom Hodić, (V. Dayre: 
M. Bruere Dedrivaux, Kolo Mat. Hrv. 1941. str. $3.). 

Svakojako između književnih radova na hrvatskom jeziku te 
periode jedini je, koji ima trajnu vrijednost i koji je plod ogromnog 
truda i velike ljubavi, poznati Rječnik (Rjecsosloxje) Franjevca O. 
Joakima Stulli (1734—1817.). Rječnik stao je pisca skoro šezdeset 
godina napornog rada i mnogih putovanja u inozemstvo, na kojima 
je kdipio jezičnu građu. Prvu pobudu na svoj pothvat dobio je Stulli 
na sastancima akademije »Dangubnijeh«, ma da je i prije toga 
žalio, što tako nužne knjige još nema. Imao je sreću, da su se za 
njegovu namisao zauzeli carevi Josip II., Leopold II. i Franjo II; 
on je od njih primao godišnju pripomoć, i kad je prispio u Beč, bio 
je sjajno dočekan od carske kuće. Joakim posveti caru Franju prvi 
dio svog djela, naime »Lexicon latino-italiano-illyricum«, koji je 
izašao u Pešti g. 1801., pak drugi, »Rjecsosloxje illirsko-italiansko- 
latinsko«, tiskan u Dubrovniku g. 1806. "Treći dio svog djela (»Vo- 
cabolario italiano-illyrico-latino«) izdao je g. 1810. u Dubrovniku 
i posvetio ga generalu Marmontu, koji se doista mnogo zauzeo, da 
se djelo mogne štampati. Gradski zapovjednik, general Clauzel, bi- 
jaše pred dvije godine doznačio zaslužnom Franjevcu nagradu od 
Too dukata i godišnju potporu od 300 dukata. 

To pritjecanje u pomoć književniku rijedak je uopće slučaj; 
ono je izazvalo nenavist O. Inoćencija Čulića. Ovaj je pisao g. 1815. 
Mati Kaporu u Korčulu, da je naumio sastaviti knjigu o glasovitim 
ljudima triju provincija (Dalmacije, Dubrovnika i Kotora), ali da 
nije niotkuda imao pomoći. »Otac Stulli — nastavlja zavidljivac — 
nije za svoga vijeka pročitao niti jednog pjesnika, a ne zna, ni kako 
se oni zovu. Po ukidanju isusovačkoga reda Stulliu je dopao silan 
materijal za njegov Rječnik; on ga je dovršio i pomoću ruskih 
rječnika; ipak to mu djelo nije savršeno«. Nenavist krije se u sva- 
koj riječi fratra bibliofila. 

Od tolikog truda nije O. Joakim imao nikakve osobne koristi; 
sav prihod od prodaje svog djela namijenio je svom dubrovačkom 
samostanu. Uopće bio je Štulli dobar čovjek, pobožan i izgledan 
redovnik, Ali ta lijepa svojstva iščezavala su pod naprasnim nastu- 
pima njegove kolerične prirode. Nije ni s kim mogao živjeti u miru. 
Još kao samostanski đak napao je jedne noći svog učitelja, koji je 
spavao u svojoj izbi, i isprebijao ga; zatvor ga nije izliječio; planuo 
bi zbog svake malenkosti; kad se O. Antun Agić birao za provin- 
cijala, Stulli načini čitavu sablazan, koja odjeknu nemilo u gradu. 
Srećom samostanskog mira O. Joakim putovao je dvadeset i pet 
godina i boravio u tuđini. U 83. godini svog života, nemirnog i ispu- 
njenog poslom, i poslije 66 godina, kako je navukao kabanicu, legne 
na vječni počinak pod pločom u sakristiji franjevačke crkve. 

Imao je O. Joakim braće i rođaka; sve su to bila umna čeljad, 
ma da nijesu bila mahom čvrsti karakteri. Svakojako treba izricati 
što obzirnije sud o karakternoj slabosti društva onog vremena, kad 
su se pred očima snebivenog svijeta rušili stari i dizali novi moralni 
pojmovi, i kao dlan o dlan danas rasla čovjeku krila, sutra gutao ga 
ponor. U popisima franjevačke braće sretaju se Stulli (u starini 
Štulj, pak Stulić, najzad Stulli) često; viđamo ih i među činovni- 
cima Republike. Međutim ova vrlo razgranata porodica izumrla je 
u Dubrovniku materom Pera Budmani. Ivo Stulli, Joakimov brat, 
ostavio je neke latinski pisane pjesme; ali poznatija su tri njihova 
rođaka Pero, Vlaho i Luko. Pero je bio kancelar Republike, pak 
predsjednik suda u francusko vrijeme, zatim prizivni sudac pod 
Austrijom; kao izvrsnog poznavaoca starih dubrovačkih zakona 
svaka vladavina vrlo ga je uvažavala. Od Vlaha Stulli imamo po- 
znati suhoparni dnevnik i neke male latinske rasprave; on se znao 
držati na cijeni, jer je bio vrlo vješt u zdravstvenim poslovima, u 
primjenjivanju mjera od opreza, kad je sa granice prijetila koja 
zarazna bolest. U francusko doba bio je Vlaho žestok bonapartist 
i vazda ljut neprijatelj patricijata, a to mu nije branilo, da zatim 
bude privržen Austriji, ma da se austrijsko redarstvo uvijek o njemu 
nepovoljno izražavalo. 


Luko Stulli (1772.—1828.) broji se u latinske i talijanske pisce. 
Njegovi su latinski radovi većinom medicinskog sadržaja; prirodo- 
slovne rasprave pisao je obično na talijanskom jeziku; njegove pje- 
sme, složene sad latinski sad talijanski, odavaju majstora u ia 
danju jezičnim tančinama, ali naročito u talijanskim dosađuje pre- 
tjerana utančanost stila. Sastavio je hrvatski samo neke »Razglase« 
o kugi i boginjama i kratke pjesme prigodom vjenčanja ruskog kon- 
zula Gagića. Ipak i ovog latinista oduševljavalo je svako veličanje 
slave hrvatskog jezika; zato je preveo na talijanski »Ovidijev san« 
Ignjata Giorgi. Luko je izučio medicinu u Bologni na trošak Re- 
publike, kaogod i Gjuro Hidža, i stekao glasa kao liječnik već za 
boravka u Italiji. On je prvi razjasnio javno životinjski magneti- 
zam, koji je opazio njegov učitelj u Bologni glasoviti Galvani; on je 
prvi u Dubrovniku navrnuo boginje, i na svoj je trošak izdao i širio 
u narodu djelce o koristi od navrtanja. Glavna mu je briga bila javno 
zdravlje, i dosta je spomenuti, da je u francusko vrijeme za jedan 
dan otpremio u bolnicu četrdeset i dvije puštenice. Francuzi su voljeli 
tog liječnika, a Luko je volio u nekim prilikama vladati se jako- 
binski. Ipak Austrija nađe u njemu žestokog pristašu; Štaviše, on je 
pripremao za štampu svezak pjesama u slavu austrijske vojske, 
»koja je došla, da svakoga Dubrovčanina umiri«; ali kad se Franjo I, 

poboja, da će se u toj pjesmarici vrijeđati dubrovačka vlastela, 
vlast ne dade, da se Štampa: pjesme bijahu složili skoro sve sami 
pjesnici građanske stranke, naime Hidža, Grgurević, Zamanja, Ma- 
slać, Chersa, sam Stulli i neizostavna braća Appendini. Njegovu 
dobrom glasu mnogo je naškodilo to, što je g. I8I4., kad se u općini 
vijećalo, ima li Dubrovnik uputiti izaslanika, da izjavi caru vjer- 
nost dubrovačke zemlje, jedini Luko izjavio, da je dužnost odazvati 
se carevoj želji. Inače su i sami izvještaji austrijskog redarstva o 
Luku Stulli proturječni. S druge strane istina je, da je krug njegovih 
vjernih prijatelja bio vrlo širok; tu su bili najuvaženiji ljudi onog 
vremena. Luko umre naprasno od kapi na povratku iz Androvićeva 
ljetnikovca, pošto je večerao i veselo se razgovarao s Antunom Cher- 
som. Tom prigodom izdali su prijatelji dug niz pjesničkih sastavaka 
u njegovu slavu s podacima o njegovu životu i djelima. 


Ali ko da nabroji sve Dubrovčane tih godina, koji bi se u svo- 
jim književnim radovima samo kadnokada sjetili majčina jezika, a 
inače pisali sve samo latinski i talijanski? Bilo ih je nevjerojatno 
mnogo. Ako pak slušaš, kako svaki o svojim drugovima sudi, rekao 
bi, da su to mahom veliki pisci i pjesnici. Ti učeni ljudi, vični sipati 
u bezbrojne sastavke blistavi biser svoje klasične obrazovanosti, žive 
u atmosferi idealne okoline; velika većina njih stvorila je sebi osobit 
mali svijet, u kojemu se samo čuju uzvici odobravanja i lepetanje 
krila književne slave. U toj sredini njihove duše izmiču se žagoru 
svijeta; u njihovoj plemenitoj dokolici utančala se njihova prirodna 
gospodstvenost, pa ih svaka vulgarnost vrijeđa, svaki nesklad pomu- 
ćuje vedrinu malog prostora, u kojemu se njihove ambicije kreću. 
Politički, osobito filozofsko-moralni prevrati toga vremena ne mogu 
ih oduševljavati, a mnogima su odurni, jer pometaju njima potrebiti 
mir i bezbrižnost. Njihovi sastanci najljepši su časovi njihova života; 
tu svaki član te odabrane čete saopćuje drugovima svoje najnovije 
pjesničko djelo. A pravi pjesnici su među njima odista rijetki. Oni su 
samo vješti stihotvorci i visoko kulturni ljudi. 

Na njihovim sijelima razgovor se vodio skoro samo na talijan- 
skom jeziku. Prevlast, koju je ovaj jezik stekao u viđenijim društve- 
nim krugovima, a skoro isključivo u muškom svijetu, bila se već 
davno pojavila, a pomogle su joj mjesne talijanske škole, talijanska 
sveučilišta i zabrana domaćeg jezika u državnim uredima. Izuče- . 
nim Dubrovčanima talijanski je u ono doba bio postao jezikom 
kulture i najplemenitije sredstvo za pretresanje svakog naučnog i 
uopće uzvišenijeg predmeta. Dubrovčanin, koji je s porodicom bez 
izuzetka hrvatski govorio, kad bi se latio talijanskog jezika, zadivio 

bi i same Talijane savršenošću govora. U predgovoru knjige Toma 
Cherse o životu i djelima Didaka Pira, sam Urban Lampredi kaže 
(1826.), da »u Dubrovniku pišu krasno i pravilno talijanski čeljad, 
kojima dojilja nije bila ni Lombarđanka ni Rimljanka, ni Toskanka,, 
nego Ilirka«. 

Međutim, vratimo se u kuće, u kojima oni drže svoja sijela. 


* 


Kod nekih su ti prijateljski sastanci već gotova ustanova. Imaju 
svog predsjednika, određeni su osobiti dani, utvrđen je dnevni red. 
U kući Miha Sorga, elegantnog pjesnika, latinista i grecista, sjednice 


su njegove »akademije« jednom na nedjelju. Sorgo se nije ženio, da . 


se može baviti samo knjigom i arheologijom. Napisao je životopise 


Boškovića, Staja i Kunića i nekoliko malih sastavaka koje latinski. 


koje talijanski, ali nije ništa izdao štampom. Među njegovim »aka- 
demičarima« red je spomenuti Alberta Fortisa, koji je poznat na- 
pose sa svojih radova o otocima Cresu i Osoru i sa »Puta po Dal- 
maciji«. Kad se razbolje Sorgo, Fortis ga nagovori, da pođe s njim 
u Pariz, da se liječi; u Parizu gospar Miho nenadno umre; Luko 
Stulli pisa, da ga je kap ubila; više godina zatim Inoćencij Čulić 
je tvrdio, da ga je Fortis otrovao (!). 

Posjećivao je tu akademiju i Džono Resti, koji je u to vrijeme 
sastavljao svoje manje važne pjesme i čitao jednom svoj talijanski 
napisani »Govor o patriotizmu«; ali već je bio prožet ljepotom la- 
tinštine i bio uvjeren, da nikakav drugi jezik nije toliko savršen 1 
toliko prikladan za pjesništvo koliko latinski. Kasnije su bila knji- 
ževnička sijela i u njegovoj kući, ali njegovi učeni gosti bili su i du- 
hoviti ljudi, kojima se mililo obrtati ozbiljnost na šalu i slušati ne 
samo teške elegije i epistole, nego i pošalice Marka Bručre. Kad bi 
se najzad domaćin ili najstariji gost mašio burmutice, značilo je, da. 
je dosta zabave i da je vrijeme govor premetnuti na glavnu stvar, 
na poeziju; tad bi društvo stalo šmrkati parfimirani burmut, koji 
se onda smatrao za vjernog budioca mašte i poleta. 

Javljao se Sorgovoj akademiji, ali orijetko, i Gjuro Ferić, koji 
je drugovima čitao svoje latinski pisane basne, a oni se divili kla- 
sičnoj čistoći jezika; pak Frano Staj, Marin Martellini, a koji put i 
Brnja Zamanja (1735.—1820.). Ovaj Isusovac, pak Piarist, latinski 
pjesnik na ek bijaše se u ono vrijeme vratio iz Italije u svoj 
Dubrovnik, da ga više ne ostavi. Njegovi prijevodi Homerove Odi- 
seje, Teokrita, Hezioda, Moska i Biona s grčkoga na latinski bijahu. 
mu pribavili slavno ime. Carica Marija "Terezija zasnova za njega 

u Milanu katedru za latinski jezik, a on je znao, da ju je i zaslužio. 
Kad se prikazao papi Piu VI. kao poslanik Republike u nekoj 
aferi, reče mu Papa, da ne poznaje dubrovačkih poslanika; nato mu 
primijeti pjesnik: »Vaša Svetost bez sumnje će poznati Dubrovča- 
nina Brnju Zamanju!« Osim prijevoda imamo od njega i izvornih 
sastavaka, među kojima »Echo« i »Navis Aerea«. Pristajao je za 
svakom vladavinom, ali nije tražio sebi koristi ni od koga. Cijelo je 
jutro radio, i niko nije smio k njemu; tek pred podne rekao bi 
misu; popodne se odmarao, šetao, primao pohode. Bio je strastan 
lovac; lov je jedini smio poremetiti njegov strogi dnevni red. Kad 
mu je g. 1806. neprijatelj spalio villu u Konavlima, on ju je po- 
pravio, čim je mogao, da mu oni goli zidovi ne stoje »kao plašilo 
noćnoj zvjeradi«; ali noge stale su ga izdavati, pa je nekadašnji 
veliki hodac morao u villu ići u nosiljci; radi toga starac se ništio i 
plakao. Praštao se s pjesmom, odricao se muza, kraj se primicao. 
Nego nije računao s tim, da će Franjo 1. doći u Danih i njega 
nemoćnog pjesnika pohoditi: i eto Zamanji narastu krila i on spjeva 
caru svojih šest posljednjih epigrama. Trpio je od besanice. Jedina 
mu utjeha bijahu čitanje i društvo. Umre naprasno g. 1820. Bio je 
visoka stasa, imao lijepe crne oči, držao se dostojanstveno, ukusno 
se odijevao, kao što mu je i kuća bila ukusno namještena. 

U francusko doba i prvih godina austrijskog bili su mnogo po- 
sjećivani sastanci kod Rafa Androvića (1772.—1841.), na kojima je 
domaćin bio bez sumnje najmarkantnija ličnost. Podrijetlom iz te- 
žačke kuće, ovaj daroviti i prometljivi čovjek dočekao je, da mu 
kuća bude sastajalište učenog i slobodoumnog građanskog svijeta. 
Isprva bijaše Andrović zanesen za francuskim revolucionarnim teo- 
rijama; ali- već pri kraju francuskog vladanja zdrav razum bijaše 
ga rastrijeznio; Austrija ga zateče — barem prividno — preobražena: 
ona mu najprije oduze pravo da vrši advokaturu, pa mu ga povrati. 
Uistini Andrović je bio, kaogod i Luko Stulli, jedna od glavnih 
osoba u »Butizi«, klubu, koji je Austrija sarasila, čim je zauzela 
Dubrovnik. Pripadanje tom bivšem klubu nije Androviću branilo, 
da već g. 1814. priredi zbirku pjesama, u kojima se dubrovački pje- 
snici raduju pridruženju domovine Austriji. Austrija kao da nije 
znala, da je on g. 1810. glavom pošao sa Sabom Giorgi u Pariz, 
da se pokloni Napoleonu i da mu čestita vjenčanje sa kćerju onoga 
cara Franja, kojemu će se on nabrzo zatim klanjati. Da pričvrsti 
na prsa red Željezne Krune, koji će naskoro dobiti, Andrović će 
prosto skinuti vrpcu viteza Počasne Legije. Ako u popisima sumnji- 
vih osoba sretamo sve do g. 1833. dadrosićevo ime, to će reći, da 
vladini organi nijesu nikad na čistu bili s tim čudnim čovjekom. 

Lijep, jake građe, učtiv i duhovit, on je svakoga opčaravao, nije 
imao neprijatelja... osim vlastele; ovima bio je mrzak, jer da je i 
on kriv propasti Republike, te kad su Francuzi odjedrili, više mje- 
seci nije iz kuće izlazio, da mu se ne bi ko osvetio. 


Na sijela u Androvićevoj kući išli su Tomo i Antun Chersa, 
Luko i Vlaho Stulli, Antun Kaznačić, Otac Maslać i drugi. »To su 
sjednice liberalaca«, pisao je povjerenik Reha, koji je znao, da su ta 
čeljad bila nekad članovi »Butige«, ili barem masoni, Međutim, vri- 
jeme nije bilo više zgodno za tajno spletkarenje, pa se Reha varao, 
kad ih se bojao. Znamo pouzdano, da su ti ljudi na sijelima čitali 
svoje književne sastavke, hvalili se među sobom, razgovarali se o 
novim publikacijama, i t. d. Tu je vazda bila i Androvićeva žena, 
i njegov sin Niko, na glasu grecist (umro 1857. i ukopan kao ne- 
vjernik izvan groblja). Tomo i Antun Chersa, Androvićevi šurjaci 
a sinovi Marije Boške 
poklonici muza, 

Tomo je znao napamet s kraja na kraj Danteovu Božanstvenu 
Komediju. Pročuo se u Italiji svojim Životopisima Didaka Pira, 
viđenijih Talijana, koji su se nastanili u Dubrovniku, i Gjura Ferića, 
pak velikim brojem latinskih i talijanskih pjesama. Bio je vazda 
boležljiv. Kad je umro, od velike tuge radi majčine smrti, njegovi 
prijatelji izdadoše debelu knjigu pjesama na njegovu uspomenu, a 
Talijan Otac Cesari napisa djelce o njegovu životu i djelima. To 
uzvitla veliku prašinu: Nikola Tommaseo podruga se Cesarievu 
stilu; Tomov brat, Antun, usta ljutit na Tommasea; Tommaseo za- 
intači jetko, kako je samo on znao; diže se na njega Lampredi, pa 
treći, pa četvrti, te se sav Dubrovnik nađe uvrijeđen. 


Svraćao se u Androvića i Miho Grgurević, liječnik, učenik braće 
Appendini, neprijatelj vlastele, poznat i sa svoje debele tjelesine. 
Marko Bručre kaže, da se Miho mogao takmičiti s Restiem, što se 
tiče latinske pjesme, ali da je volio steći korisniju slavu Žrtvujući se 
u bolnici, »da izviđa tuge i nevolje i da prem pohitni stup smrti 
ustavlja«. 

Književnički sastanci bili su i kod »Fratara Bijelih«; tu bi se 
okupili Otac Maslać, Resti, Ferić i kanonik Salatić. Tu je dolazio i 
Rafo Radelja, kanonik, latinist, vrlo simpatičan causeur; osim pro- 
povijedi, svi su njegovi radovi na latinskom i talijanskom jeziku. 
Družio se obično sa prijateljima Restiem i Zamanjom, koji su — 
osobito Zamanja — mnogo držali do njegova suda o njihovim la- 
tinskim radovima; Zamanja je bio sa svojim pjesmama zadovoljan 
samo onda, kad bi mu ih Radelja pregledao. 

ović, bili su odani vladi, koja god bila, i vjerni ' 


Znamenita je osoba, iako nije na glasu književnik, Baro Bettera 
(1770.—1852.), potomak talijanske porodice, koja se odavna pre- 
selila u Dubrovnik i naskoro se uvrstila u redove »slovinskih« pi- 
saca, Kao tajnik Senata, osobito kao tajnik Republike, vodio je s 
izvanrednom vještinom diplomatske poslove države. U francusko 
doba bio je tajnik općine (maire) i uživao neograničeno pouzdanje 
od strane vlasti. Kad je Austrija zauzela Dubrovnik, Bettera se za- 
državao u Triješću, da se može izbliže dopisivati s markizom Bo- 
nom, koji je imao poraditi na Bečkom kongresu za uspostavljenje 
Republike, i s Božovićem, dubrovačkim patriotom u Carigradu. Kad 
vidje, da je svaki dalji trud izlišan, pokori se sudbini, te bude vje- 
ran austrijski podanik; Austrija ga naimenova za tajnika općine, na- 
čelnika, političkog pretora i podupravitelja gimnazije. Toliko je 
volio život na selu, lov i ribanje, da je u svom dvorcu u Župi pro- 
vodio sve slobodne časove i svoje posljednje dane; tamo je pod sta- 
rim lovorom sjedio taj vrijedni Dubrovčanin, čitao i pjevao; tu 
blizu, kraj mora, bio je ljetnikovac, u kojemu je Benedikt Staj pje- 
vao Newtonovu i Descartesovu filozofiju. Bettera je bio najveći 
prijatelj Gjura Ferića i braće Appendini, ali malo je pohađao sijela, 
jer njegova melankolična priroda nije marila za velika društva. Na- 
pisao je po koju pjesmu hrvatski, ali je radije pjevao latinski; na 
talijanskom su jeziku neki njegovi radovi o poljodjelstvu; svoje za- 
piske o političkom poretku Republike napisao je francuski. Nije 
ništa izdao. 

S njim se o književnosti razgovarao i Ivo Bizzarro, veliki sa- 
kupljač grčkih, latinskih i talijanskih klasika i član nekoliko tali- 
janskih akademija. On je pjevao samo na talijanskom jeziku. Pri- 
sni drug Bara Bettere, Antunina, bio je vlastelin Nikša Luigj Pozza 
(1783.—1857.); ovaj ga je zaklinjao, da štampa svoje radove gospo- 
darstvenog sadržaja, jer kad je Dubrovnik izgubio staro blagosta- 
nje, ne preostaje mu nego tražiti od zemlje kruh. Nikša Luigj ne 
propušta prilike, da slavi svoj rodni grad i da plače nad njegovom 
zlom srećom. Pozza je bio učenik Frana i Urbana Appendini. Nje- 
gove su latinske pjesme većinom elegije i prigodni sastavci; što se 
stila tiče, zaostaju za pjesmama Brnje Zamanje, Džona Resti i još 
kojeg suvremenika; izašle su štampom nastojanjem njegovih sinova. 

Ali prije nego se pozabavimo sa gosparom Džonom, koji za- 
služuje veću pažnju, jer je najveći naš latinski pjesnik toga vremena 
— Zamanja je možda veći stilist — vrijedi i Luko Didak Sorgo 
(1776.—1865.) da se spomene. Ovaj poštenjak bio je isprva poznat 
veseljak i šaljivčina. Kad se vratio mlad iz Urbina — gdje mu je 
saučenik bio grof Mastai-Ferretti, potonji papa Pio IX. — stao je 

odmah kušati snage u latinskoj poeziji. U borbi za uspostavljenje 
slobode radio je, kako je bolje znao; pokorio se Austriji, kad su 
prilike na to natjerale i ostale građane. Njegov život tekao je mirno, 
ali gospodarske teškoće rasle su iz dana u dan. Najednom, kad je 
prevalio svoju sedamdesetu godinu, sve se bijede na njega sručiše; za 
malo godina izgubi Luko ženu i petero djece, svu porodicu svoju, i 
taj izgledni muž i otac nađe se sam na svijetu; malo stade, i starac 
zanemože pa oslijepi, te posta predmetom zadirkivanja obijesne dje- 
čurlije. Nesretni Sorgo, autor latinskih elegija, poslanica. i epigrama 
(dva cigla epigrama složio je hrvatski), nije znamenit pjesnik, ali 
su mu pjesme važne, jer se u mnogima ogledaju kulturne prilike 
Dubrovnika pri kraju 18. i početkom 19. vijeka. Njih većina upra- 
vljena je pobratimu Nikši Luigju Pozzi i drugim članovima tog 
doma; druge su namijenjene starješinama njegove djece, ili kojemu 
članu vlade, i to vazda, da što izradi za svoj porod. Najzanimljiviji 
je Sorgo u poslanicama prijateljima. Pjeva pjesmu i Ljudevitu 
Gaju. U jednoj satiri obara se na učitelje svjetovnjake, koji su iz 
pučkih škola istisnuli stare župnike. U ponekim epigramima, kad je 
na koga ljut, ruži, grdi, vrijeđa bez milosrđa... Kad se g. 1847. 
riješio da svoja djela štampa, pošto je nekima dodao talijanski pri- 
jevod, cenzor — potonji krčki biskup Vitezić — precrta sve, što 
je čitaoca moglo podsjetiti na dubrovačku Republiku; precrtana je 
riječ vlastelin, precrtane su čitave kitice i čitave pjesme, kao i oda 
Ljudevitu Gaju. Čim dobi natrag tako iznakažen rukopis, pjesnik 
klonu duhom i više ga ne prikaza; uostalom, crni dani njegova 
života bijahu nastupili; oni ugušiše u njemu svaku pohlepu za knji- 
Žževničkim zadovoljstvima. Sorgo je predugo živio; sudbina ga je 
osudila, da svoje posljednje dane provede u okolini, u koju više nije 
spadao. 

Tako poprilici desilo se i Vlahu Ghetaldi, višem političkom či- 
novniku: on je svoje domaće bilješke i svoj dnevnik vodio u latin- 
skim stihovima; sastavljao je epigrame sa nevjerojatnom lakoćom; 
preveo je na latinski čak i Gundulićeva »Osmana«... Takav po- 
prilici latinski pjesnik bio je i Mato Zamanja, prvo francuski či- 
novnik, zatim austrijski, i to vazda u mletačkoj provinciji ili u sa- 
mim Mlecima, do svoje 80. godine. Njegove su pjesme sve same 
himne austrijskoj carevini, caru i nadvojvodama. 


*x 


Ali vrijeme je, da se sjetimo gospara Džona Resti, 


. Koliko se priroda potrudila, da ga obdari rijetkim sposobno- 
stima, toliko je zanemarila njegovu spoljašnjost. Čovjek jedva osre- 

dnjeg stasa, naš je Džono bio slabačkog, nježnog. sastava; ipak je 
glavu imao plemenitu, uspravnu na tijesnim ramenima; pod visokim 
blijedim čelom drsko se isticao naprijed jak sedlast nos, kao stvo- 
ren da podnosi teške naočari; ti Resti je bio vrlo slaba vida; među- 
tim oči, na koje je kojekako nazirao, takvim su životom odsjajki- 
vale, kad bi s kim govorio, tako su strijeljale, kad se ljutio, a ku- 
pale se u takvome moru milote, kad bi iskazivao odanost i sućut, 
da si ga među svijetom već samo po njima raspoznavao. Te su oči 
branile, da ne primijetiš uvelost obraza i — osobito pod kraj Života 
— neki opori izraz, koji se krio u kutovima tanko prorezanih usta. 
Ma da su mu se već prvih godina vijeka javljali prvi nastupi epi- 
fore, od koje je kasnije tako nemilo trpio, opet je kazivao, da je 
zadovoljan zdravljem, jer moralno-književnički rad i naslade, koje 
je imao od prirođene društvenosti, nadvladavale su u njegovu osje- 
ćanju svaku zabrinutost, koja je mogla dolaziti od tjelesnih prilika. 

Bio je Resti dobre ćudi, ali lako raspaljiv, kad bi naišao na 
kakav nečist posao. Na njegove duhovite i satirične dosjetke bio je 
cijeli Dubrovnik oblaporan. Ma da je bio aristokrat u najpotpu- 
nijem smislu riječi, stekao je zarana veliku omiljelost sa svoje če-. 
stitosti, pak i kao pravnik i latinski pjesnik, najposlije i sa osobitog 
dara za humor, kako ga shvaćaju engleski humoristi. (Da se bolje 
upozna s tim prekomorskim svijetom, naučio je engleski jezik.) 

Resti se dade zarana na učenje latinske i grčke književnosti, 
i njegove elegije mogu se smatrati kao prvi pokušaji njegova pje- 
sničkog dara; svakako lirik nije baš bio; bolje će uspijevati u sati- 
rično-didaktičnom pjesništvu. Lijepe sposobnosti srca i uma priba- 
više mu izbor u Senat; g. 1797. izabran je jednodušno za Kneza Re- 
publike. Inače na časti ne bijaše pohlepan. »Život i onako brzo 
prolazi — piše Antunu Sorgu — pa ga volim uživati uz vino u 
društvu prijatelja i žena«. Ipak se primao državnih dostojanstava iz 
vlastelinske, naime patriotske, dužnosti. 


Resti smatra za opasnu svaku novost, svako podražavanje 
stranim navadama; zato mu satire obiluju ismijavanjem francuskih 
društvenih običaja i ruženjem načela Enciklopedije i revolucije, koja 
su se uvlačila u njegov Dubrovnik. Član starog patricijata, on za- 
zire već od osnovnog principa, da je njegov kmet jednak njemu, go- 
spodaru i vlastelinu. »Na usta tako zvanih filozofa — kaže — 
naviru sve same zvučne i veličanstvene riječi; političari hoće da 
smaknu sve vladare; učenjaci razvaljuju smjelim teorijama sav do- 
jakošnji nauk; književnost, znanost, umjetnost, u rukama su neod- 
govornih rušilaca«. Ovako pjesnik i patriot misli; a što su ti Fran- 
cuzi, koji truju stari svijet i poredak? »To je nekakav bljutav, vje- 

tren, komedijaški narod, smiješna neka čeljad, krdo dosadno, lijeno, 
ništavo, bez ikakva umnog dara, ni u kojoj vještini odlično, i koje 
strasno teži za najvišim vrhuncima nauka i uljudnosti.« Resti pre- 
viđa dobra svojstva tog naroda. Svakako treba imati na umu, da 
su, kad je te riječi pisao, Francuzi bili zauzeli njegov grad i satrli 
mu nezavisnost, 


»Javni i domaći život pun je svakojakih poroka, pa me zgadio 
i potakao me, da pišem satire« — veli. Te poroke on odbija na 
ljudsku glupost, ali pri tome on se ne osvrće samo na Dubrovnik, 
nego uopće na društvo, kakvo je bilo svugdje u njegovo vrijeme. Du- 
brovnik ne bješe baš onako moralno propao, kako bi se po njego- 
vim stihovima moralo suditi; ali je u prirodi same satire, da se po- 
. roci pretjeruju; inače pjesnik ni na koga se ne obara, nikoga ne vri- 
jeđa, jer vlastelinu je dovoljno da izmami smijeh i da poučava. Sve 
će on pregorjeti, samo da mu je Dubrovnik živ, da je čestit pod 
svojim starim, prokušanim zakonima; zato se svega boji, zato je- 
dnako slavi staru mudrost; ona je bila čuvarica Republike, pa se 
tješi tim, što je ipak još usađena u narodu. 


Prijatelju Feriću, koji piše basne po narodnom kalupu i prevodi 
na latinski narodne pjesme, kaže: »Ti širiš u svijet domaće blago, 
pa je svijet zadivljen muškom mudrošću našega naroda. Ona ne 
uči, kako ćeš plesati ni kako ćeš piti, već kako će se čovjek privi- 
kivati kreposti i kako će zgodnim primjerima odgajati mlade duše 
i srca; te kreposti bit će jednom «korisne domovini i porodici; čovjek. 
će se čuvati gadne lakomosti i prekomjernog troška, Živjeti umje- 
reno, obuzdavati gnjev i strasti, odabirati pošten zanat ili gospo- 
darstvo«. Drugovima, koji se još ne vraćaju s puta kući, poručuje: 
»Zar više ne marite za staru Iliriju? Ta među ilirskim (!) narodi- 
ma (!) božanstveni Dubrovnik diže još od postanja svoju slobodnu 
glavu; on vas je porodio, on vas takove odnjihao, sam se lijepo 
uredio, da ga možete voljeti. Otkud dakle tolika čežnja za nepozna- 
tim zemljama? Što vam može biti milije od rodne grude?« 


O sebi piše: »Već kao dijete uvijek sam općio s prvacima i 
mudrim ljudima; oni su svojim iskustvom i kulturom bili moji uz- 
gajatelji. Nijesam, dakle, istrošio mladost za igraćim stolom i s blu- 
dnicama, Zato se s harnošću sjećam starijega Ranjine, obaju Sorga 
i jadnog mi Basseglia; ali još imam živih prijatelja, s kojima sam 
proučavao latinske i grčke klasike«. Polazio je društvo — tipično 
.za ondašnji Dubrovnik, jer tu se mladić obicao živahnom razgo- 
voru, punom učenosti i fine duhovitosti, praktične mudrosti i lakih 
nestašluka. To odabrano kolo volio je Resti, da mu bude za trpezom. 

Ali neka nam sam kaže, koji su to prijatelji bili. Sutra mu je 
imendan, pa će ga slaviti večerom, na koju će mu neki drugovi. 
doći. Pjesnik upravlja poziv, prije nego ikome, svome »glavnome 
drugu«, vojvodi Antunu Sorgu, uzoru dubrovačke odgojenosti i ne- 
opasnog skepticizma, »Trpeza — veli mu — ne će biti siromašna 
kao u Stoika, a ni raskošna kao Lukulova; ne će se iznositi tuđinska 
jela; francuskog kuhača i onako nema; jela i vina bit će mahom 
domaća«, Istina je, ne diže mu se kuća na skupocjenim stupovima, 
niti mu je blagovaonica iskićena sagovima i grimizom; međutim, 
ona je okrenuta prema suncu, koje je grije, i s prozora uživa se 
pogled na sad tiho sad uzburkano more. Gosti su, da iskrenijih i 
ljubaznijih ljudi na svijetu nema: tu će biti Rimljanin Cosinti, uči- 
telj prava i vješt arhitekt; do njega naći će se učeni Hidža, na glasu 
liječnik i čestit čovjek; s njim će doći oštri Betondi, koji se eto 
vratio sa svojih dobara, a vrijedan je gospodar i popašan na pra- 
čevinu; on se bavi filozofijom, pa je elegantno rešetalo svake lje- 
pote; pridružit će se ostalima i dvije slatke duše, braća Appendini, 
stariji dičan poznavalac povijesti, mlađi matematičkih znanosti, a 
obojica svećenici muza i Apola. Tu će najzad biti naš Ferić; on će 
gostima deklamirati koju od svojih basana, u koje zna unositi Fe- 
drovu pristojnost. »Uostalom — završuje Resti — svaku će ozbilj- 
nost brisati smijeh, kad se na Marka Bručre budu naperivale sa svih 
strana žaoke, a Marko ih bude vješto vraćao.« 

Marko Bručre bio je Džonu Resti veliki drug; ovaj je podu- 
brovničeni Francuz bio neprocjenjiv elemenat veselja u svakom 
društvu; u dosjetkama i zadirkivanju bio je nenadmašiv. Kad je 
dužnost silila Džona, da provede koji dan u Lovrijencu, Marko je 
išao k njemu, pa su prijatelji u veselom razgovoru dočekivali zoru; 
takove usluge Džono je uvelike cijenio i Žalio je, što ne zna, kako 
bi mu se odužio. Marko ga je iskreno volio, kao što je iskreno 
slavio njegova djela, »one mile pjesme, koje mu zajamčuju mjesto 
na vrhu Helikona«. Kad je na desetak godina prije svoje smrti 
Resti već predosjećao, da ne će dugo živjeti, pa sve to češće i duže 
provodio vrijeme na svome imanju, povjeravao se — naravno u 
latinskim stihovima — dragome Marku: »Ostario sam — piše mu 
— pa niti tražim radosti, niti mi je preveć teško odricati ih se; 
mognem li pohađati društvo, ništa bolje; inače ću se zadovoljavati 
samoćom, osobito ako moje sklonište ne bude mrsko muzama.« 
Nikad mu se muze nijesu revnije odazvale: baš tih godina najviše 
je i najljepše pjesme pjevao. Naprotiv, muze su se od Marka od- 
bile, kad su ga prilike prinudile, da se tuđi od svoga Dubrovnika 
i potraži sreću u dalekom svijetu. 

Drugi veliki Džonov prijatelj bio je Gjuro Hidža. Hidžu bješe 
Republika poslala u Bolognu, da uči medicinu, i on vrlo brzo steče 
u toj struci veliki glas. Resti ga je mnogo volio kao prijatelja i lije- 
čnika, a on je. zaista trebao neprekidne liječničke njege. Bili su 
prijatelji, jer su podjednako mrzili političke prevrate i obožavali 
muze. »Liječnik Hidža — piše dr. Muzzarelli — više latinskih 
distiha sastavi za jedan dan nego recepata za godinu dana.« Veliki 
glas stekao je ovaj liječnik kao »ilirski« pjesnik, prevodilac Vergila, 
Horacijevih oda i jednog dijela grčke Antologije; on je svoje pri- 
jevode davao, da mu ih steleda Ivo Salatić, vrijedan pisac pjesama 
i propovijedi. »Ilirske« i latinske pjesme Hidžine bile su obično 
šaljive ili satirične vrste, te su odgovarale njegovoj prirodi. Kad 
se pod starost sprijatelji s talijanskim književnikom Urbanom Lam- 
predi, koji je u Dubrovnik došao g. 1825., nasta među njima ori- 
ginalno dopisivanje u talijanskim sonetima; ali to malo potraja, 
jer doktora Gjura počeše snage izdavati. On napusti prijateljske 
sastanke, književna sijela i mile razgovore u franjevačkom samo- 
stanu i povuče se u svoj skromni ljetnikovac u tihom Zatonu. Tamo 
preminu iznenada god. 1833. Frano Appendini napisa u njegovu 
smrt epigram, u kojemu zove pokojnika »najvećom nadom našega 
ojezika«. 

Zorom 19. vijeka bješe Džono Resti u četrdeset i šestoj godini 
života. Već je u to vrijeme počeo malaksavati; ipak je baš tada naj- 
marljivije radio na svojim satirama. Kad tuđinac zauze Dubrovnik 
(1806.), on se povuče na Trsteno, gdje je imao skroman dvorac i 
lijepu bašću. Tu se zadrža osam godina, naime do protjeranja 
Francuza (1814.), baveći se knjigom i pjesmom. Uopće volio je 
boravak na selu. Tamo je tako sretan, a skoro ne vjeruje, da ga 
dužnost ne zove na sud ili u državnu kancelariju; njemu je kao 
utopljeniku, kad se dočepa sigurna kraja. Ipak mora nadzirati 
radnje na imanju. To je našem filozofu milo; zar se koje drugo 
zanimanje može mjeriti s gospodarstvom? On je vlastelin staroga 
kova; tvrdi, da mu nepokretnost imanja mora biti prva briga; ne- 
sigurnost drugih zanimanja ubitačna je po porodice, dakle i po 
državu. Riješio se — kaže — da ono Života, što mu preostaje, pro- 
vede na selu; i eto gdje mu jednim mahom život udari novim putem. 
Prevalio je pedesetu godinu i tek sada stupa na prag sretnog življe- 
nja, pa veseo kliče: »U tren oka načini se od mene težak!« Ne sje- 
tivši se, da je mrski mu Roussedu ipak stigao da mu razmekša 
krajičak srca, slavi pametnog seljaka, slavi polja i livade i oranice. 
Slavi u svom zanosu i krumpir — koji je baš u njegovo vrijeme 
unesen u Europu; šta će više da sije pšenicu i kukuruz? Sadimo 

krumpir! I krumpiru naš pjesnik upravlja svoje zvučne heksametre: 
»Zdravo da si, jabuko, koja se kriješ u zemlji; ti si dar, kakvog 
nijesu poznavali ni Cerera ni Vergilije; ti si neiskazana blagodat 
za naš vijek!« Prijateljima, koji ga mole za koju pjesmicu, odgo- 
vara, da mu ne preostaje vremena, da se udvara muzama; drugim 
je poslom zauzet, doista ne iz lakomosti na novac; ipak je novac 
potrebit životu i dobrim djelima, Ovako kroz pjesnika govori ari- 
stokrat, kojemu je briga za osobnu nezavisnost neumoljiv zakon. 
Rijeku je najviše volio; ali je najljepše opjevao Lopud. Na tom 
otoku on želi u poodmaklim godinama završiti bez bolova život, 
»kaogod stari čempres, koji shrvan starošću položi na tle svoju 
visoku glavu; na Lopudu neka mu bude prosti grob, tu pokraj 
mora, gdje će mu valovi kupati studene noge; neka se na grob 
sipa cvijeće svakojako i brštanovo lišće: to su vijenci, koje je on 
zaslužio.« : 

Odoše Francuzi, i Resti se vrati u već austrijski Dubrovnik, 
ali se vrati, da tu umre. Bijaše mu pozlilo; sad je ljuto trpio od 
epifore; najzad se pojavi plućna tuberkuloza. Zanemože, stade po- 
leškivati, te dana 30. ožujka 1814. jurnu mu krv na usta i izdahnu. 

Restievoj uspomeni najzgodnije se oduži Frano Appendini, koji 
je po želji udovičinoj izdao u Padovi njegove satire, a posla- 
nice i druge manje latinske sastavke. Gospođa M&ra mnogo je vo- 
ljela svoga Džona; bila je kao i on slaba zdravlja; po njegovoj 
smrti ode u Rim i povuče se u neki samostan. | 


* 


U gradu, u kojemu je kultura na humanističkoj osnovi doprla 


do tako visokog stupnja, dra je, da je knjižnica bila jedna od 
je 


glavnih odlika svake bolje kuće. Velike nedaće, koje su zatekle 
Dubrovnik, zadadoše javnim i privatnim knjižnicama teških uda- 
raca. Mnoge uništi požar, što buknu poslije velikog potresa. Mnoge 
odniješe Francuzi. Kad su Rusi, Crnogorci i njihovi drugovi po- 
palili g. 1806. zemlju, sve se privatne knjižnice i silan broj ruko- 
pisa u popaljenim kućama pretvoriše u pepeo. Mnoge nedavno 
ponestaše zbog nehajstva ili lakomosti na novac. U prvoj polovini 
prošloga vijeka knjižnica porodice Giorgi i glasovita knjižnica Ivana 
Bizzarra obogatiše strane biblioteke. Prilično dobro se sačuva 
knjižnica u Gozzinoj kući; njoj se bijaše pridodala prvih godina 
vijeka krasna knjižnica Toma Bassegli, na glasu i preko granica 
dubrovačke države sa bogatstva i rijetkosti knjiga. Knjige Džona 
Resti dospješe u Gradićevu kuću, gdje se kasnije nađoše u zgodnom 

društvu s knjigama Meda i Nika Velikoga Pucića. Gdje su silne 
knjige Miha Sorga? ' 


Sjećam se velike jagme za knjigama dubrovačke gospode i kako 
nije teško bilo: privoljeti porodicu, koja je s nemaštine na svake 
jade udarala, da proda te za nju već suvišne stvari; knjige su se 
prodavale kaogod i starinski ormari, zrcala, slike i drugi namje- 
štaj. U jednoj kući na Posatu dolazila su kao naručena za fišeke 
umjetnih vatara amsterdamska izdanja latinskih klasika. Učenjaci, 
koji su dolazili da proučavaju prošlost hrvatske Atene, bili su stra- 
šno lakomi na stare knjige i rukopise; posao im je išao neobično 
lako za rukom: ono, što su za novce nabavljali, nije ih mnogo stalo; 
osim toga sami građani takmičili su se u darivanju starih spisa. 
Spomenimo samo jednog majora, koji je g. 1854. došao u Dubrov- 
nik, da će proučavati njegovu povijest: on nabavi deset pergament- 
nih svezaka, sedamdeset rukopisa i tri stotine starih knjiga, a dobije 
na dar šest pergamentnih svezaka, pedeset rukopisa (između kojih 
od Franjevaca dva važna rukopisa Gjura Hidže), sto i osamdeset 
starih knjiga, nekoliko drevnih povelja, vladarski pečat sa Balkana, 
a da ne brojimo stare slike i novce. Ovome popisu slični su drugi 
— a ima ih nekoliko — kojima se sakupljači ponose kao lovci 
brojem ubijenih prepelica. Ljubitelji pisanih i štampanih djela ročili 
su se u Dubrovniku kao u skladištu jedne propale trgovine. Eto, 
zašto su u boljim kućama u gradu sobe uređene za knjižnicu danas 
većinom prazne. : 


Kako su te sobe izgledale, to najbolje znam po jednoj kući u 
»Ulici od Gimnazija«, u kojoj je moj ujak stanovao. Ulazilo se u 
biblioteku na troja mala vrata izasebice poredana, tijesna vrata 
za jedno čeljade, vrata koja vode u svetište, na kojima su vratnice 
bile od tvrdog drva a tako debele, da nikakov zvuk izvana nije 
mogao kroz njih; domaćin u sobi zatvoren izgubio bi svaki dodir 
sa svijetom. U sobi sve unaokolo bili su ormari sa staklima; ukusno 
izdjelani; oni zastirahu sva četiri zida od tavana do poda. Kraj 
jedinog prozora bio je sagibljiv sto, pričvršćen na jednom ormaru. 
U tom prostoru nije bilo mjesta ni za što drugo do samo za knjige 
i za mboi prijatelja, koji je tu provodio svoje jamačno najslađe 
časove. Kad bi skinuo oči s knjige i pogledao kroz prozor, vidio 
bi svoj maleni vrt, zelenu odrinju na tankim stupićima i divlju 
lozu gdje puza uza suprotni zid, i slušao bi tiho miljenje i Žžubar 
vode što kulja iz lavlje glave male česmice... U onim sada m 
znim ormarima moja razborita ujna spremala je luk, maslo i 
krumpir. 

Apatija, što zavlada Dubrovnikom poslije propasti slobode, 
potraja poprilici do g. 1850., kad slobodarske struje i plamene 
riječi Orsata Pozze, brata mu Nika Velikoga i drugih pregalaca 
prodrmaše uspavanom narodnom sviješću. Vrijeme, koje i tog 
časa prođe, bilo je najkobnije po život dubrovački, po njegovu 
književnost, po njegove knjižnice. Međutim, u općem malaksava- 
nju svake energije nađe se vrijedni fra Inoćencij Čulić, koji je na- 
stojao da od tolikog tiskanog i rukopisnog blaga spase, što se još 
spasti moglo. 

Biblioteku »Fratara Bijelih« (Dominikanaca) teška je sudbina 
zatekla. Kad je Francuska ugušila dubrovačku nezavisnost, bogati 
samostan ovih fratara već je izumirao s nestašice Dubrovčana. Dok 
su to Francuzi, naravno, rado gledali, drugi su znali iskorišćivati 
te žalosne prilike, i pravo je čudo, što onda nije pokrađeno sve, 
što je u samostanu bilo vrijedno da se proda, Na taj način i krasnu, 
ako ne baš veliku, biblioteku samostansku razgrabiše. Ako je istina, 
što piše Fratar Gluhi svome prijatelju Messi u Splitu, organizator 
ove otimačine bio je poznati Franjevac O. Maslać, koji je za male 
novce znatni dio toga blaga razdao. Najbolje su knjige dopale 
Vlaha Stulli i Rafa Androvića. »Kad ova dvojica umru — piše 
fratar — raspršit će se i njihove bogate knjižnice, najbolje u Du- 
brovniku«. Tako je doista i bilo. U potkrovlju jedne kuće kraj 
naše na Pilama ležale su čitave gomile starih »knjižurina«, a da 
domaćoj čeljadi nije ni na kraj pameti bilo poviriti u ono razba- 
cano blago. Povirio sam po više puta baš ja, ludo dijete, da iz 
boljih knjiga istrižem najbolje »čombuline« i druge bakroreze. 
Jednom ipak našao se neko, koji je nanjušio u toj stareži dvije sta- 
rinske diplome s divnim minijaturama, pa ih odnio kao uspomenu 
na svoj izlet u »gostoljubivi Dubrovnik«. Lupežima su kuće preko 
volje gostoljubive. One su knjige u potkrovlju nekad sačinjavale 
knjižnicu — Rafa Androvića! 

Franjevačka biblioteka, pravi arhiv za dubrovačku povijest i 
kulturu, propade od velikog potresa g. 1667., ali uskrsnu iz pla- 
mena. Od kasnijih vandalizama pretrpi ponešto i ona, najmanje 
od francuske okupacije, koja je naprotiv smrtan udarac žada 
bibliotekama Dominikanaca, Isusovaca i »Zbora Popovskoga«. 

Kad su Francuzi pozatvarali benediktinske samostane u Sv. 
Jakobu i na Lokrumu, pođe I. Čuliću za rukom. da spase najveći 
dio rukopisa i štampanih djela iz biblioteka tih samostana; sve to 
on kasnije ostavi biblioteci Male Braće. Čulić se znao uvlačiti u 


* stare domove, premetati stanove, pretraživati podrum i potkrovlje, 


izmamljivati rijetke knjige i rukopise te njima puniti police svoje 

samostanske izbe, Na taj način Fratar Gluhi nakupi okolo tri tisuće 
komada, što knjiga, što rukopisa. Stizale su mu sa više strana sjajne 
ponude; guverner grof Lilienberg izvješćivao je ministra Mitrow- 
skoga o važnosti Čulićeve knjižnice; ali on se ne htje odijeliti od 
svog blaga. Kad umre (1852.), ostavi sve biblioteci svog franjeva- 
čkog samostana. Zasluge, koje je gluhi Inoćencij stekao za dubro- 
vačku povijest i književnost, više će pred Bogom vrijediti od onih, 
koje je stekao za austrijsko redarstvo. 2 ., 

Mnogo su zaslužni za ovu ustanovu Oci Ambrozije Marković 
i Beninj Albertini i u novije vrijeme vrijedni O. Evangelist Kuzmić, 
koji je utemeljio zbirku stare glazbe darovima dubrovačkih poro- 
dica. Tu su sva djela klasične glazbe; ali osobito su zanimljive 
skladbe Luka Sorga i sina mu Antuna (vojvode). G. 1860. knji- 
Žnica se umnoži darovima biskupa Bogdanovića, Petra Mančuna, 
čuvenog rezbara, koji pokloni nekoliko dragocjenih izdanja Rimske 
Kameralne Kalkografije, i O. Saba Frankovića. Ovaj fratar, koji 
je umro kao biskup u Bosni, imao je sjajan glas i pjevao je punih 
trideset godina u dubrovačkim crkvama; za njega je poznati tali- 
janski skladatelj Luigi Ricci skladao lijep Tantum ergo. God. 1860. 
dr. Ivo Kaznačić sastavio je po vladinu nalogu katalog. biblioteke 
gluhog bibliofila, sad dodane franjevačkoj. Ali to je malo po- 
moglo redu, koji je imao da vlada u tom blagu. Kad je V. Jagić 
god. 1868. došao, da tu kupi građu za povijest književnosti, našao 
je knjižnicu u velikom neredu; znatni rukopisi bili su pozajmljeni, 
a nijesu se na svoje mjesto vratili. To se žaljenje ponavljalo i po- 
znije. S vremenom su prilike okrenule na bolje... 

Kad u toj dvorani sjedneš u jedan od velikih naslonjača, koji 
su nekad bili u dvornici Velikoga Vijeća, pa gledaš ono mnoštvo 
papirnih spomenika dubrovačkih pjesnika i učenjaka, zakone mudre 
Republike, liturgične knjige i unaokolo portrete velikih gospara, 
misao te prenese u stara vremena, kad je sav taj umni rad, taj 
danas nijemi materijal bio plod duševne potrebe i utančanog ukusa 
starih pokoljenja; gledaš, staneš ispoređivati... pa uzdahneš. 


* 


Za Fratrom Gluhijem povodio se poznati izdavač i tiskar 
Frano Martecchini. Njegov otac, kojega bijaše Republika pozvala i 
plaćala, odmah Zave svoju novu domovinu tako, da se Frano 
rodi u već podubrovničenoj kući. Njegovu rođenju kumovala je pu- 
cnjava ruskih topova sa Šrgja i gusti crni dim iz spaljenih kuća 
u okolici. Proživio je čitav 19. vijek (1806.—1900.), ostavši do 
kraja dušom Talijan, sve da mu se domaći jezik i običaji bijahu 


180 


listom pohrvatili. Iz Martecchinieve tiskare izašlo je prvo izdanje 
»Osmaria« i talijanski napisana »Galerija glasovitih Dubrovčana«, 
Vješt crtač i drvorezbar, gospar Frano je reproducirao sve uspo- 
mene, što su u Dubrovniku sačuvali vrijeme, povijest i predaja, 
naime spomenike, nošnje, svetkovine, običaje, novce, medalje, grbo- 
ve, portrete i drugo. Od tog materijala on načini veliki album od 
120 tabla i pokloni ga prijestolonasljedniku Rudolfu. Bio je poslo- 
van čovjek. Njegova vlastita korist bila mu je glavna stvar. Kad 
je Šafatik molio Jeremiju Gagića, da bi nastojao da se izdadu 
pjesnici, koji leže kod Martecchinia u rukopisu, odgovori mu Gagić, 
da se Martecchini može usporediti sa psom, koji na sijenu leži, 
sam ga ne grize, a konju ga ne da; trebalo bi — kaže — skupo 
ga platiti, jer hoće da se obogati »Parnasom Iliričeskim«. Martec- 


. chini je sakupljao knjige, rukopise, starine svakojake za svoju 


domaću biblioteku i pravio plastične reprodukcije raznih spome- 
nika. Divan je to radiša bio: navršio devedesetu godinu, kad je stao 
raditi na životopisu Kanavelića! 

Lijepo se spominjem gospara Frana. Novo vrijeme bijaše ga 
prestiglo: stari izdavač, čije je ime tako sjajno skopčano s književ- 
nom slavom grada, sada je »prodavao butigu« (vodio trgovinu), u 
kojoj je provodio dan između prašnih knjiga i pisarničkog pribora. 
Dućan mu je izgledao kao prava Faustova radionica, puna svako- 
jake stareži u neizrecivom neredu. I sam je izgledao kao stari 
Faust: dugačak, krakat, mršav, sa velikom prosijedom kosom i gu- 
stom bradom, s naočarima na jakom kukastom nosu. K njemu su 
se rado svraćala školska djeca, jer je s njima ljubazno postupao. 
Sjedio je za jednim visokim stolom i gledao na namjernike kao 
s neke propovijedaonice. Oprosti, sjeno gospara Frana, ako sam i ja 
koji put kradom s ulice uzbunio kamenčićem milo zatišje sijedog 
»slovotještitelja«! 

POGLAVLJE VIII. 


Narodni preporod u Dubrovniku — Dubrovnik sa Zagrebom — 
Dubrovački Ilirci — Dolazak Gaja 1841. god. — Antun Kaznačić, 
Gajev prijatelj i suradnik — God. 1848. i Dubrovnik nakon 
četrdesetosmaškog razočaranja — Ivan Kukuljević i njegovo društvo. 


Ljudevit Gaj stigao je u Dubrovnik 25. svibnja g. 1841. Bio 
je to čovjek u 32. godini; imao je duguljastu glavu na kratkom 
vratu, usko ali visoko čelo, svijetlo modre oči sa velikom zjenicom, 
lice žućkaste boje, i dugačke »narodne« brkove; na finoj bijeloj 
ruci blistao je veliki briljantni prsten, dar cara Ferdinanda; glas 
mu je bio zvonak, patetičan, u prilici silno sugestivan. Veliko uvje- 
renje razlivalo se iz njegova govora, i ko ga je slušao, taj je tre- 
perio od razdraganosti i imao vjere u njega kao u glasnika sudbine. 
Antun Kaznačić bio mu je tih dana glavni drug. 

Nije niko tako tvrdo vjerovao u Gajevu riječ kako Antun 
Kaznačić. Ovaj vrijedni čovjek svojim rodoljubnim osjećanjem u 
pjesmi i govoru bijaše se pročuo daleko preko dubrovačke granice: 
u banskoj Hrvatskoj su ga smatrali za glavno uporište buđenja 
hrvatske nacionalne svijesti; Stanko Vraz pisao mu je g. 1839. — 
u prilično baroknom stilu — da je njegovo »čestito ime kao stup, 
koji uzdržava dubrovačku trublju, da ne padne.« On zaslužuje 
osobitu pažnju. ' ' 

Pošto je u svojoj prvoj mladosti pokušao sreću u Genovi, gdje 


je imao za profesora čuvenog dubrovačkog latinista Faustina Ga- . 


ljufa, pak u Carigradu u nekoj trgovačkoj kući, vrati se mladi 

ntun u Dubrovnik (1808.). Odmah ga francuska vlast imenova 
za sudskog savjetnika. Vlasteli nikako nije bio po volji. Žena mu 
donese tri kuće, Jednu na Pilama spališe Crnogorci. Njegove pje- 
sme, kolende i maškarate pribaviše mu brzo lijep glas, a veseljačka 
ćud splete oko njega krasan vijenac prijatelja i mladih književnika. 
Kad se razvi hrvatski narodni preporod, sprva u vezi sa imenom 
ilirskim, i naš gospar Antun posveti mu sve svoje snage; pred tim 

idealom on pobaci svoje lokalno domoljublje. Gajev dolazak u 


* Dubrovnik začara ga i pruži mu poticaj za dalje ushićenje. Godina 


1848. nađe ga između prvih na poprištu. U dugačkom nizu hala- 
bučnih patriotskih pjesama, koje su onda kao krupa padale, Kazna- 
čićeve su bez sumnje najljepše sa dubine misli i plemenitosti osje- 
ćanja. Pjevao je Gaju i Jelačiću, banu trojedne kraljevine, kojemu 
doviknu: »Evo našeg osvetnika!« ' sak KJ 

Gaj brzo pribavi u Dubrovniku nekoliko pristaša pokretu, ali 


oni su bili isprva oprezni; prema dubrovačkoj promatračkoj naravi, 


koja zazire od plahe lakomislenosti, i prema ravnodušnosti, koju 
bijahu učvrstile beznadne političke prilike, oduševljenje većine oči- 
tovalo se u retoričnim sastavcima u njegovu slavu bez ikakvih 
obveza za sastavljača. Antun Kaznačić je više nego iko drugi s istin- 
skim zanosom pozdravio glasonošu nove. svijesti. Gajeva preporuka, 
da se u dubrovačkim starim rukopisima traže uzori za književni 
jezik, uvelike je laskala tomu Dubrovčaninu; već je tim Gaj stekao 
neumrlost u srcu Kaznačićevu. Uostalom, kako da njegov grad ne 
igra sjajnu ulogu u velikom pokretu? Nije li bio vjekovima svijetla 
točka u povijesti cjelokupne hrvatske zemlje? Pa ako je pokret i 
udario preko pravih granica, on je bio dokaz stvaralačke snage 
hrvatske misli, koja će se konačno osloboditi utopija i uskladiti sa 
svrhom, koju joj naznači vlastita drevna povijest. 

U zadarskoj »Gazzetta« Kaznačić je preporučivao domoljubi- 
ma, da trijebe iz jezika svaku tuđinsku natruhu. Isticao je potrebu, 
da učena društva riješe pitanja o pravopisu, i žalio je dotadašnji 
nemar. Već g. 1820. bijaše vlada odredila, da se u Zadru sastanu 
vještaci, koji će složiti »Bukvar Dalmatinski«! Među ostalima bili 
su pozvani Frano Appendini i Nikolajević. Ali — kako se »Zora 
Dalmatinska« tuži I. siječnja 1844. — »Dubrovčani su htjeli da 
se nadalje služe pravopisom svojih Držića, Palmotića i Gundulića«. 
Kuzmanić ih je uvjeravao, da im »slava ne će propasti, ako se 
mahnu tog pisanja, koje se teško da čitati.« Nije ih preslovila ni 
poznata prepirka o tome, ima li se pisati »parst« ili »perst«, koja 
je svršila, kad je neko ustao i pitao: »A nije li pametnije, da: izo- 
stavimo i ono »a« i ono »e«?« Još je g. 1849. Medo Pucić kazi- 
vao: »Počevši od mene, niko nema postojanoga pravila u pisanju, 
nego svak piše, kako mu se bolje svidi.« Nije dakle čudo, ako se 
gospar Antun »dao razlogu« tek kad je izašao u Zagrebu Gundu- 
lićev »Osman« s novim pravopisom; on je u tom bio među prvima. 

U pjesmi Ljudevitu Gaju tužio se, da su događaji udaljili Du- 
brovčane od njihovih predaka; ipak da će oni prikupiti svoje du- 
ševne snage, jer »gdje uvehnu cvijet mudrosti, osta korijen narod- 

nosti.« Uostalom, kako se razabira iz posvete njegova izdanja 
- »Jeđupke«, Kaznačiću je glavna stvar, da se pronosi svijetom slava 
njegova zavičaja. Najsvjetlija točka u njegovoj »Iliriji« jest i uvijek 
će biti Dubrovnik. 
*x 

Luko Didak Sorgo spjevao je prilikom Gajeva dolaska odu na 
latinskom jeziku: »Šta si, domovino, tako sjetna u tvom novom 
triumfu? Eto, određena ti je lijepa sreća drevne Atike i Feniksa: 
umrla si, ali se danas iz svog pepela preporađaš.« Očevidno je, da 
se Sorgo nije oglušio »Pozivu u ilirsko kolo«, u kojemu se pjesnik 
Stoos obraćao osobito svojim »bistrim Dubrovčanima«. Radovao 


se hrvatskom narodnom pokretu iz dalekog Rima Lukša Gozze; | 


on je tadašnjem Književnom Društvu u Zagrebu stavio na raspo- 
laganje neku svotu kao nagradu za najbolji prijevod Tacitova 
»Života Agrikole«, iz kojega se sam učio, »kako treba ljubiti do- 
movinu«, Najviše se Gaju veselio Pijerko Bona, junak u gruškom 
boju (1813.), čovjek otvrdnut u političko-nacionalnim idealima. 
Gaj je išao Pijerku u njegov stan na Konalu; tu se upoznao sa 
njegovim bratom Franom, kojega su političke ideje, što se »ilirstva« 
tiče, bile uže od bratovih: ponovljena dubrovačka republika, samo- 
stalna i nezavisna, ostala je do kraja svijetla točka njegovih domo- 
ljubnih ideala. Pijerko je čitao gostu svoje drame i komedije, i one 
su se Gaju vrlo srida: pisac je ufao, da će se njegova djela u 
Zagrebu štampati i prikazivati i da će imati, jadan, koju korist 
od svog truda, kako ga je Gaj uvjeravao. Kad naposljetku od svega 
toga nije ništa bilo, izjada se Pijerko u novinama, ne prikrivajući 
svoje teško razočaranje. ' 

Ljepšim i stvarnim plodom urodio je Gajev rad u ponekim 
mlađima, koji su se tek spremali na književni posao, gotovi da 
pregore svoj dubrovački partikularizam. Pucić, ponešto Vodopić, 
najviše Kazali i koji drugi sinovi su tog vremena. Spomenimo Antu- 
na Rocci, manje poznatog književnika ali žestokog Ilirca, koji je 
sa osobitim zanosom isticao znamenitost rodnog grada, dostojnog 
položaja, koji će mu bez sumnje pasti u dio ubuduće. Kad je Ivan 
Trnski god. 1839. došao u Dubrovnik, mladi ga je Rocci uveo u 
društvo patriota i pokazivao mu umjetničke i pisane spomenike, a 
razumije se, da je prva osoba, koja je Trnskoga najviše i zanimala, 
bio Antun Kaznačić. Malo vremena prođe, i Rocci, već zapopljen, 
pođe u Beč kao član augustinskog višeg odgojnog zavoda. Kaznačić 
voli u Gaju slaviti i sakupljača i spasitelja starih rukopisa, koji bi 
inače propali, da nije u Dubrovnik došao on, mnoge pronašao i 
mnoge odnio u Zagreb; ali je pravopis više od svega predmet vrućih 

preporuka i pretresanja u Dubrovniku i Dalmaciji. Pa i sam »Ma- 
gazin«, kojega uređuje grčkoistočnjak »Ilir« Nikolajević, žali, što 
Martecchini ne izdaje stare dubrovačke pisce novim »ilirskim« pra- 
vopisom. Međutim znamo, da to ne želi svak; protivan mu je i 
Fratar Gluhi, koji ga u pismu prijatelju u Splitu zove hrvatskim 
ravopisom i veli, da ga »samo hudobe razumiju«. Inače Gajevu 
ličnom. oćutkuje i »Zora Dalmatinska«. k 
O Gaju radije nas izvješćuju talijanske novine »La Favilla« 
(Iskra), koje su izlazile u Triješću. Tu su pisali Medo Pucić i Ivo 
Kaznačić, jer su mislili, da će talijanska javna štampa prije nego 
»ilirska« upozoriti široki svijet na pokret uopće, a na Gaja napose. 
O ovom čovjeku izjavio je u tom listu Pucić: »Malo ima ljudi, 
kojima Dubrovnik toliko duguje koliko njemu, jer samo Gaju ima 
grad zahvaliti, ako su dubrovačko ime i dubrovačka književnost 
nerazrješivo spojeni s preporodom narodnoga duha u Iliriji«. Pre- 
ćutno prelaženje preko tako zamašnog buđenja narodne svijesti ima 
se donekle pripisati ondašnjoj apatiji, koje se Dubrovčani nijesu 
sasvim otresli ni na Gajevo živo poticanje. Mnogo je tome krivo i 
to, što austrijska vladavina nije dopuštala, da se štampom slave 
vrline, koje su makar kako u vezi s dubrovačkim domoljubljem; 
iznad veselja, što će ugledati svijeta djela starih Dubrovčana, nije 
se smjelo ići, niti je onda bilo ljudi, koji bi se radi toga s vlašću 
inatili. Ni u knjigama onih godišta ne nalaziš u Dubrovniku drugo 
osim uzajmičnih pohvala, kojima pjesnici jedan drugoga kuju u 
zvijezde. U njihovim elegijama i odala ojuja zaludu tražiš poeziju 
kao višu odgojiteljicu čovječanstva, ili borbu čovječje duše za po- 
bjedu sreće i pravice, ili naprezanja za moralne ideale vremena. 
G. 1838. čini se da je malo ko od Dubrovčana primijetio, da 
je u Dubrovnik došao Vuk Karadžić. Vukovo ime bješe se pro- 
ulo, ali je odjek njegova glasa jedvice dopirao do Dubrovnika. 
Karadžić se zadrža u našem gradu 13 dana. Matija Ban, kojemu 
je onda bilo 20 godina, priča, da je gledao brkatog Vuka, gdje u 
rčmama sluša guslare i piše, što mu oni u pero kazuju, - : 


*x 


Godina 1848. izazvala je i u mirnom, skladnom Dubrovniku 
po neke događaje. Ona se doista nije mogla javiti praznih ruku 
gradu Sv, Vlaha, ali se ograničila na to, da dopusti, da čeljad za 
trenutak pomahnitaju. 

Glasovi, koji su stizali o ustavu i o slobodi. štampe, nijesu 
iznenađivali ozbiljne domoljube, ali su ugrijavali glavu šireg svi- 
jeta. Ti glasovi, pomiješani s vijestima o seljačkoj revoluciji, ve- 

ćini su nejasni, ali su se zgustili jedne subote krajem ožujka. "Toga 
dana radoznalost se izvrgne u teški duševni nemir, a ovaj najzad u 
nešto, što je sličilo ustanku. Neki Savasta, Obad, Moretti drže odu- 
ševljene govore u Lazaretima i na Pločama; u gradu, u »Zvicera«, 
duše se od vreve. Stari gospar Antun Kaboga, koji još nosi gaće 
do koljena, bijele bječve i otvorene cipele sa srebrnim sponama — 
karakterističan tip »gospara antikoga« — gleda u kafanu s ulice; 
on ne podnosi tu bezličnu mješavinu i čudi se, što druga vlastela to 
trpe i razgovaraju se s čeljadi s koca i konopca. U taj mah — već 
se spustila večer — pukne odnekud glas, da je stigla »štafeta« s vi- 
ješću o udijeljenom ustavu (štafeta: osobiti službeni žurni dopis). 
Glas se razaspe s munjevitom brzinom, i koliki su grad i pregrađa, 
sve pojuri na Placu. Tu zanatlije i mali trgovci, mladež i vjetrogo- 
nje viču: »Živjela sloboda!l« Pusta radoznalost istjera iz kuće i 
babice na Prijekom i pod Sv. Marijom, pa im se niz tamne strme 
uličice svjetlucaju fenjerići kao krijesnice. Žagor svijeta i uzvici po- 
rastu, kad provale na vrata Od Ploča razgalamljene čete Obadove 
i Savastine. Izdere se neko, da kotarski poglavar ne će da priopći, 
šta je uprav donijela štafeta. Na te riječi zgrnu se svijet kao na 
nečiju zapovijed Prid Dvorom, i dok se orila vika — Štafeta! Šta- 
fetal — udri Savasta s drugovima na dvorska vrata, koja su bila 
cijeli dan zatvorena, nagovori stražu, da se mahne otpora, i prodre 
unutra. Kotarski poglavar bješe već kradom vidio, šta se to na ulici 
kuha i da se ovaj put Dubrovčani ne šale. Doista ne bi za dugo, 
i na jednom od prozora na pročelju eto Savaste, gdje jednom rukom 
maše štafetom u zraku, a drugom diže lojanu svijeću i svojim već 
promuklim glasom javlja, da je car udijelio ustav. Nasta urnebes. 
Kliče se: »Živio Imperatur! Živjela kostituclon! Ne ćemo konser- 
vative!« Sav grad kao da je poludio. Neki pitaju, hoće li se ustro- 
jiti. Narodna Garda, i tisuću njih odgovara: »Hoće! Hoće!« Zbilja, 
bijelo-crvene kokarde već su gotove, kite se klobuci i vesela po- 
vorka promiče gradskim ulicama kličući i pjevajući. S vrata Kneževa 
dvora kim Jederlinić mjeri pogledom te crne mase, koje se uda- 
ljuju, pa hiti poglavaru, da mu izreče svoju radost i da ga zamoli, 

a pozove vlasti i narod na sutrašnju svečanu zahvalnicu u Gospi. 
Međutim življi i neodgovorni elementi iznesu na Brsalje selila 
državna mjerila — jer je očevidno, da u ustavnoj državi mjerila 
više nikome ne trebaju — pa ih razbiju. Zatim, da pokažu, kako je 
sada svakome slobodno misliti i raditi kako ga je volja, istuku 


na ulici dvojicu ili trojicu gospara, koji vjerojatno nijesu bili nji- > 


hova mišljenja. S prozora svoje kuće Vlagj Gozze gleda istrčavanje 
i motljanje naroda i kaže: »Ah, nije ovo zrelo, ne!« Neoprezni 

Dživo Gozze reče te večeri nekima: »Znate li, Što je sve to? Car se 
boji, da mu krunu ne odnesu, pa obećava, što god od njega traže!« 


“Kako to izusti, nasrnu na njega dva svijesna građanina, i on jedva 


donese živu glavu u kancelariju Blagog Djela. Da veselje bude pot- 
puno, glazba obađe svirajući grad i predgrađa, i te večeri Dubrovnik 
se okupa u moru svjetlosti. U »Zvicera« zakrčio je prostorije uzbu- 
đen i raspaljen svijet. Stari Antun Kaboga nešto razlaže pokraj 
vrata, jer nije uspio prodrijeti unutra. Njegova dva prisna druga, 
pjesnik Jozo Betondi i »raskolnik« Niko Andrović, prate lakrdija- 
škim osmijehom njegov govor, i dok on ruši riječima europske pri- 
jestole, oni misle, da riječima nije nikad cijena toliko pala koliko 
toga dana. : 

Sutradan iskiti se grad sagovima i zastavama. Kokarde su 
posule ulice. Zadjenuli su ih za klobuk i gimnazijalci, koji se Žure 
u zavod na službu Božiju. Kateheta hoće, da ih skinu; mudri ga 
upravitelj uvjerava, da nijesu opasne. Opća nervoznost uvukla se i 
u škole; stega stala popuštati. Neki nastavnici odstupaju od propi- 
sane metode, pa otud svađe između njih i biskupa. 

. Prvašnje vijesti upotpunjuju se novima: u Lombardiji i u Mle- 
cima buna; u Hrvatskoj buna. Neki se tome raduju, neke to uzbu- 
đuje, veliku većinu prenerazuje vijest bečkih novina, da država ne 
će sada više trebati tolikih činovnika: najzaneseniji su konstitucio- 
nalci poliveni. Tih prvih dana povrate se kući, zbog ratnog stanja, 
neki đaci iz Padove, koji su se na tamošnjem sveučilištu opili protu- 
austrijskim osjećanjem. Oni nose klobuk široka oboda, tako zvani 
»Cabrera«, značku talijanskih patriota, izazivačkim tonom uvrću 
bradicu i pakosno se podsmjehuju, kad sretnu predstavnike vlasti; 
oni su svojim simpatijama uz ugnjetavani talijanski narod u nje- 
govoj očajnoj borbi protiv tuđinske Austrije. Dolazilo je koji put 
na ulici do sukoba između te oduševljene mladeži i neizostavnih 
ulizica; ali što je boljega bilo u Dubrovniku, to je bilo na njihovoj 


strani. 


Sjedinjenje s Hrvatskom — geslo nacionalnog pokreta — i 


djela bana Jelačića tražili su, da Dubrovčani ulože svu svoju vje- 


Šštinu u slaganje stihova. Čestitke, pozdravi i poslanice bili su na 
dnevnom redu. Kazalieva vila razgovara se plačući s Velebita sa 
posestrimom. Pjevaju Jelačiću Antun Kaznačić, kanonik Arbanas, 
O. Pacifik Radeljević, Luko Giorgi, Mato Vodopić. Biskup će i 
svećenstvo dubrovačko te pjesme izdati u posebnom svesku i posvetiti 
ih banu. Luko Giorgi u talijanskim jedanaestercima predočuje banu 
žalosnu sliku svoga grada: »Dubrovnik, nekad svoj gospodar, danas 

je sluga i pomiješan je s bezimenim mnoštvom malih gradova«. 
Pjeva se Jelačića sa dvojinom više zanosa, kad je došao Dubrovniku 
u pohode. Pjeva se hrvatski, talijanski, latinski i grčki. Čudo, što 
ovaj put latinski ne preteže: ti pred šest godina, prilikom dolaska 
ne znam kojeg nadvojvode, sve prigodne pjesme i natpisi bili su 
na latinskom jeziku. Dubrovčanima se odazivlju pjesnici iz ban- 
ske Hrvatske, Klasični odjeci iz hrvatske Atene oživljuju u Mažu- 
raniću klasične uspomene. 


Narodna Garda već je gotova stvar: to je prava izložba lo- 
vačkih pušaka svih vremena. Gardisti su odjeveni, kako koji hoće, 
i posuti kokardama. Kako u Dubrovniku nije nikad bilo nova- 
čenja ni vojničkih tradicija, možemo zamisliti, da ti junaci nijesu 
baš strašni izgledali. Gardu su sastavljale tri kumpanije po 100 
momaka; posebna kumpanija složila se u Gružu i Lapadu; njih 4 
pravile su legiju. Glavni zapovjednik bio je barun Šiško Gondola. 
Gardijsko obilježje bila je plava kapa crno obrubljena. Nove voj- 
ničke puške zamijenile su naskoro nevaljale lovačke puščetine, i to 
na veliku žalost mirnih bena i jarebica, koje na taj način nijesu 
od ustava drugo imale nego štete. Gardi je bio jedini posao šiljati 
na večer patrole, vježbati se, sudjelovati u vojničkim paradama, ići 
za vojničkom glazbom, koja je obično svirala koračnicu »Mi smo 
braćo Iliri«, i u svečanostima; za ovu posljednju svrhu imućniji 
časnici i momci raspolagali su skupom ali sjajnom uniformom. 
Garda nije dugo čekala, da dobije svoju ratnu himnu. Njen časnik, 
vlastelin Marinica Giorgi, požurio se da je ispjeva, a dr. Niko 
Lepeš pobrinuo se za glazbu: 


U ime Boga i Sv. Vlaha, 
pjevajući pojke, 

udarimo svi bez straha: 
paze nas djevojke! 


Pjesma nažalost ne kaže, na koga će ta hrabra čeljad udariti. 
Inače su djevojke imale znatnu ulogu u Životu naočitog pjesnika, 
pa nije se čuditi, ako u himni izgleda, da se Garda stvorila samo 
zato, da se pred curama bani i razmeće. Samo pri kraju ima u 
himni obvezna četrdesetosmaška izjava, da mlade Dubrovkinje ne 
će ljubiti tuđina; uostalom, one moraju istrčavati sad na prozor, sad 
na ulicu, kad Garda paradira, praviti kokarde, plesti lovor-vijence, 
biti dražesne i ljubiti gardiste. Nema sumnje, više su one optere- 
ćene poslom nego gardisti. Vrijeme je protjecalo, a znakovi, da je 
Narodna Garda živa, pomalo su nestajali. U svečanim prilikama 

javio bi se po koji gardijski časnik, a kad su se i te pojave po- 
metnule, nije niko ni primijetio, da ih nema. To je bilo g. 1855. 

Garde, koje su se ustrojile u Stonu, na Korčuli i u Cavtatu u 
isto vrijeme, kad i ona u Dubrovniku, izumrle su poslije malo mje- 
seci viteškog života. Najuvjereniji pobornik te ustanove bio je neki 
Nardela, zapovjednik Narodne Garde u Cavtatu. Prvih dana usta- 
vnog života, kad je Garda paradirala pred cavtatskom crkvom, išao 
je pred njom glavom župnik Zafron — potonji dubrovački biskup 
— i od pustog veselja bacao klobuk u zrak. ra N 

Suvišno je reći, da su viteški i neviteški događaji u gradu bili 
neizbježne pojave povijesnog momenta. Te godine (1848.), kako iz- 
javljuje vlast, građani su bili mirni i vjerni vladi; prema ostalim 
I eadlo vina bilo je malo izuzetaka. Svakojako, ako je vlada u tim 
časovima držala koga pod paskom, to je držala vlastelu. Tu su 
Medo i Niko Veliki Pozza bili kolovođe. Drugi su bili ili mlitavi 
ili oprezni ljudi. Kad je vlada g. 1853. naumila kazniti prekrši- 
telje reda, koji je po njoj morao vladati i pomamne godine 1848., 
kotarsko poglavarstvo popisalo je, između ostalih »buntovnika«, 
sve članove porodica Bonda, Gondole i Pozze i dodalo, da su Du- 
brovčani bez izuzetka bili neprijatelji Austrije, jer su ufali, da će 
se iznova podići njihova Republika, i da su naznačene porodice 
bile glavni pokretači. i 

Te su potvore potjecale većinom od neke propale vlastele, po- 
znatih ulizica, uz koje su stale i neke stare građanske porodice: to 
su autori onih satira, u kojima su se podsmjehivali plemenitim pre- 
gaocima i glasnicima novih načela i tim se preporučivali vlastima. 
Kotarski poglavar Pavo Rešetar bijaše tek zauzeo svoje mjesto, i 
sva je prilika, da nije znao za taj izvještaj, jer te iste godine javlja 
u Zadar: »G. 1848. Niko Pozza bio je načelnik; sva četiri brata, 
Niko, Marko, Mato i Lucijan Pozza osjećaju aristokratski, rođeni 
su za Republike i moguće je, da bi bili dočekali sa zadovoljstvom 
rasap Austrije, ali odveć su pametni, da bi se doista nadali u povra- 
tak Republike. Oni su se držali oprezno, živjeli su povučeno, vazda 
su voljeli red, nijesu naginjali ni talijanskoj ni ugarskoj strani, kao- 
god ni demokratskoj. Istina je, da se u gradu govorkalo, da oni 
potajno rade za Republiku, ali to se nije dokazalo«. 

Te godine Preradović dolazi u Dubrovnik i oženi se Pavi- 
com de Ponte, koju bješe zavolio za svog boravka u Zadru, kad je 
ono u »Zori Dalmatinskoj« pisao pjesmu »Zora puca, bit će dana«. 
Njegov dolazak obradova cijeli grad, osobito prijatelja Iva Kazna- 
čića, Pjesniku se odmah pridruži pjesnik, vatreni Dum Antun Ka- 
zali, koji mu posta nerastavan drug. Stara ljutina na Dubrovčane, 

.koja bješe planula g. 1844. u uredništvu »Zore Dalmatinske«, kad 
su se oni odbijali od »Zore« zbog žalosnih »malenkosti« i vlastitog 
nehajstva, ove se godine prilično stiša i izlinjat će naskoro sasvim; 
kad se on vrati u Zagreb, oni će se u svakoj prilici obraćati velikom 
hrvatskom pjesniku i »dubrovačkom konzulu«, koji se sad u po- 
litiku više ne pača, jer mu dodijalo »praznu slamu mlatiti«. 

Dani iskrene radosti brzo su prohujali. Sad se prilike mrse, 
»Austrijski Lloyd« prekida veze s Dalmacijom, pa rastu cijene naj- 
važnijim Životnim namirnicama; trgovina, putnici, sve je to pone- 
stalo. Od činovničkih plaća i mirovina odbija se osobiti prinos 
državi za izvanredne ratne troškove, U isto vrijeme — strašno li 
su pojmovi zamršeni! — neki misle, da poreze ne treba plaćati, pa 
ih ne plaćaju; odakle bi ih pak vlasteli izaželi, kad kmetovi ne će 
da im davaju dohodak? Izbori biranih izbornika protekli su redo- 
vito. Izabrani zastupnici u bečki sabor bili su vraški Niko Andrović 
i blagi Ivo Radmili. Dođe na kraju naredba, da je obaljen osobni 
porez i snižena poštarina i cijena soli. Ovoj posljednjoj vijesti naj- 
više se obradovao sitni narod. 


x 


. Neizbježni plod ili, ako se kome bolje svidi, neizbježna po- 
sljedica patenta, kojim je car Ferdinand u ožujku 1848. udijelio 
ustav i slobodu štampe, bila je neodoljiva potreba, da grad ima 
svoje novine. Otkako »Kraljski Dalmatin« bješe ispustio svoju 
francusku dušu (1810.), pune 22 godine ne vidje Dalmacija svojih: 
novina, a Dubrovnik do g. 1848. nikakvih; grad se zadovoljavao 
zadarskim listovima, naime službenom »Gazzetta di Zara«, koja je 
stala izlaziti g. 1832., »Zorom Dalmatinskom«, koja se pojavila g. 
1844., i »Dalmazia«, koja se utrnula g. 1846. Neko vrijeme upra- 
vljao je »Zorom« naš dr Ivo Kaznačić. S njim je surađivao u »Zori« 
Petar Preradović, i tu se zače njihovo prijateljstvo, koje samo Pre- 

.radovićeva smrt prekinu. Prve novine, koje je Ferdinandov patent 
u Dalmaciji izazvao, bile su »Sedmične uspomene« (»Rimembranze 
della Settimana«), i to u Dubrovniku: četiri stranice u malom for- 
matu; one su imale preobratiti svijet i oboriti tradicionalne neprija- 
telje slobode s boljim uspjehom negoli Giganti. U tom listiću 
Lukša Gozze traži, da to bude glasilo svačijih nazora bez izuzetaka; 
Ivo Galjuf toči šampanjac svog pjesničkog poleta; drugi iznose u 
»ilirskim« i talijanskim člancima blagodati ustava, štampe, Narodne 
Garde; predviđaju oduševljenje, s kojim će narod hrliti, da gla- 
suje za zastupnike i za općinske vijećnike; nižu se retorični i ka- 
tedrični člančići o slobodi; ali pjesme su najobilnija duševna hrana 

za čitaoce. Dubrovačka tradicionalna vještina u kićenju strofa tu se 
sita izdovoljuje. Tu su Meda Pucića prve »Davorije« i druge 
pjesme, koje su poznije ušle u njegovu »Cvijetu«; tu su neke ro- 
mance dra Iva Kaznačića... Čitalac kaže: nije moguće, da toliki 
zanos ustraje. Doista su novine izdahnule poslije dva i po mjeseca, 
otkad je prvi put pod njima zaškripao drveni tijesak Martecchinieve 
tiskare. "Taj je list bio bez jasnog programa; neizvjesnost povije- 
snog časa primjećivala se u svakom retku. . . 
U to vrijeme neki pribraniji umovi, kao n. pr. Miho Klaić, 
Niko Veliki Pozza, Gjuro Pulić, Kazali, Medo Pucić i drugi, bijahu 
po stečenom iskustvu uočili put, kojim se javno mišljenje moglo i 
moralo voditi. Ti su ljudi ek novome dubrovačkom listu 
»L'Avvenire«, kojemu je urednik bio dr. Ivo August Kaznačić. 
List se naime pojavio kao živ pobornik za sjedinjenje s banskom 
Hrvatskom, i kao takav obarao se žestoko na dalmatinske auto- 
nomaše, koji su protestirali protiv imenovanja bana Jelačića za dal- 
matinskog guvernera. Za aneksiju je i Medo Pucić. Kao dubro- . 


vački vlastelin, ponosan kulturnom slavom svoga zavičaja, Medo 


u posebnoj raspravi navodi, da je ban hrvatski određen, »da s nama 
upravlja«, ali u isto vrijeme i s očevidnim zadovoljstvom spominje 
Dubrovčane, koji su nekad bili banovi u Hrvatskoj; to prilično 
pakosno zadovoljstvo vlastelinu Medu nije se dalo premučati. 
L'Avvenire donosi glasovitu kritiku Gjura Pulića o osnovnim na- 
čelima javne nastave u Austriji; Lujo Serragli raspravlja o nelibe- 
ralnom shvaćanju liberalnih naredaba; surađuje i Matija Ban. Što 
je list pisan talijanski kaogod 1 pređašnji »Le Rimembranze«, to 
nije nikoga na primorju čudilo; treba da i susjedi razumiju naše 
težnje. Ipak je dr. Kaznačić htio da već u prvom broju predusretne 
neodobravanje, koje bi se radi tog postupanja moglo pojaviti, i da 
ga opravda, iznosi mu razloge. 

U ožujku g. 1849. »L?Avvenire« nije više izlazio; skončao je 
kao i njegov preteča: predmeti njihova djelovanja bili su vrlo upa- 
ljive prirode, pa su brzo dogorjeli. Svakojako kratko djelovanje 
ovog lista i njegova preteče kaogod i cijeli politički preokret, iz 


kojega su oni potekli, služili su i jačanju književnog preporoda, koji 
se bez političkih događaja ne bi bio onda razvio i izgradio. 

Svojim pobjedama u Ugarskoj i Italiji Monarhija se izvuče iz 
teških prilika i poniženja, u koje se bješe survala. Prohtje se zatim 
carskoj vladi riješiti se i unutrašnjih teškoća. Carske naredbe, koje 
su u načelu ukidale ustav, bješe donijela »Wiener Zeitung« 26. 
kolovoza 1851., ali već nekoliko dana prije toga javljeno je na 
tajno okružnom poglavaru, šta će s ustavom biti, i preporučeno 

mu, da odredi što treba protiv eventualnih pobuna. Lloydov paro- 
brod, na putu u Carigrad, morao je 30. kolovoza svrnuti u Gruž 
poradi oluje na moru; tu neko sazna od putnika za carske naredbe 
i javi to u grad. Novost se pronese s munjevitom brzinom, ali na ve- 
liko poglavarevo čudo građani su je dočekali bez vidljive osobite zlo- 
volje. Kobni broj »Wiener Zeitunga« stiže poslije dva dana; ovaj 
put je uzrujanost bila velika, ali do kakvih javnih manifestacija 
nije došlo. Gad i mrzost očitovali su se najviše u riječima i na licu 
čeljadi, koja ne traže ulicu i ljudsku vrevu; carske naredbe pale su 
na njih kao nadgrobna ploča. 


U malom broju Dubrovčana, koji nijesu baš žalili za propa- 
lim liberalnim ustanovama, bio je jedan od najvatrenijih »Ilira«, 
bogoljubni Antun Kaznačić. Njega je 1848. godina svakojako izne- 
nadila, ali i preplašila. Gospar Antun, koji nije bio toliko očekivao, 
pisao je: »Slušao sam, kako se pjeva slobodi, narodnosti, pravu i 
tako dalje. Sad mislim, da je sve to prevršilo mjeru i da nije drugo 
nego kazna, koju je Providnost odredila umnim ljudima, koji su po- 
vjerene im vrline upotrebili na štetu naroda. Te zloupotrebe trebalo 
je ugušiti, I eto pojavio se osamdesetipetgodišnji starac (Radetzky), 
pun mladićkog žara; njega je Providnost odabrala, da obuzda ra- 
_zuzdane strasti. Ako danas, 1849. godine, buntovnici još to ne ra- 
zumiju, razumjet će naskoro, kad taj slavom okrunjeni starac reče 
svome mladome caru: »Super aspidem et basilicum ambulabis et 
conculcabis leonem et draconem«. Po prirodi miran, bez mržnje, 
umjeren; ako je ikad bilo blijeska i trijeska u Kaznačićevoj duši, to 
je bilo u prvo doba narodnog pokreta. Ali njegova blaga priroda ne 
odoli vihoru kasnijih strasti; vihor nije se stišavao, a godine se 
nagomilavale na njegovim plećima; stario je, vrtlog događaja plašio 
ga, svijet se obnavljao smjelo i Porinpitljane. Gospar Antun po- 
vlačio se malo po malo, dok ga nije nestalo. 


Podrugujući se nadutosti i neznaju nedoraslih obnovitelja do- 
movine, klicao je ironički: »Ah, nesrećo, zašto me mati nije poro- 
dila u ovom vijeku, u kojemu svak sve zna i mladež bez ikakve 
nauke svud umije da stigne!« Kad ironija zavlada duhom, zavlada 
i tajna neka sjeta i predanje neizbježnoj sudbini; čovjek izgubi moć 
da se buni. Šećući jednom s prijateljem na Pločama, sretnu veliko 
stado volova za klanje; prijatelj reče: »Da ovi volovi znadu, kamo 
idu i kolik ih je broj, naopako nama!« U taj mah prestiže ih voj- 
nička četa, te Kaznačić, pokazavši je prijatelju, povrnu: »Ovi znadu, 
kamo idu i koliko ih je, pa Šta će?« Gotovo uoči smrti stade spremati 
izdanje svojih pjesama. One su izašle tek 1879. godine. 

Nedjeljom u Grudi 


Nakon prestanka »L'Avvenire«, u slomu tolikih pravednih 
nada a i tolikih obmama, ipak je živjela do g. 1851. čisto književna 
revija »Dubrovnik, cvijet narodnog književstva«, kojoj je prvi 
tečaj izašao u Dubrovniku, a kumovali su joj Medo Pucić, Matija 
Ban i Kaznačić; ostala dva tečaja izašla su u Zagrebu, i njima je 
upravljao Matija Ban. Veličini povijesnog časa ona nije potpuno od- 
šatori u njoj Dubrovnik voli pričati o svojoj slavnoj prošlosti, 
jer je to pričanje doista idealan zalog za ljubav za domovinu; me- 
đutim burna vremena zahtijevala su praktičnija sredstva i odvaž- 
nije postupanje. Matija Ban (1818.—1903.) bio je inače na kruhu 

od poznatoga srpskog političara u Beogradu, ministra Ilije Gara- 
šanina, te se proglasio Srbinom. 


* 


Malo zatim Dubrovnik bilježi posjet Ivana Kukuljevića. Ku- 
kuljević je došao u Dubrovnik 13. X. 1856. Kad je kočija, koja ga 
je dovezla iz Gruža, stala pred vratima Od Pila i putnik pedRa 
kameni kip Sv. Vlaha, koji se više njih diže i dočekuje strance s 
izrazom iskrene gostoljubivosti, on se poklonio i skinuo kapu. Če- 
ljad, koja su tu bila, začudi taj poklon, pa navale kočijaša pitati, 
zna li on, ko je taj čudak; kočijaš slegne plećima, da ne zna; samo 
im zucnu: »Naš je!« Ako je Kukuljević iznenadio Dubrovnik tim 
znakom poštovanja prema slavnome gradu, iznenadio ga je Du- 
brovnik tim, Što na vratima svoje sobe u gostionici nije našao ni 
brave ni ključa. »Kako da zatvorim vrata?« upita gazdaricu, a ona 
njemu: »Ne bojte se, gosparu, u Dubrovniku niko ništa ne krade«. 
Brzo se okupi oko učenjaka sve, što se u mjestu isticalo umom i knji- 
ževnim radom; na čelu bili su im Medo Pucić, s kojim se je Kuku- 
ljević već prije družio u Zagrebu i Rimu, i dr. Ivo Kaznačić, Antu- 
nov sin. Dubrovački gost, čim obađe grad i njegove znamenitosti, 
upregnu se u posao; radio je u arhivu, u samostanskim i privatnim 
knjižnicama, prepisivao, ispisivao i primao sa zahvalnošću knjige, 
listine i rukopise, koje su mu Dubrovčani poklanjali. Međutim naj- 
veće blago za povijest hrvatskog juga i Balkana pružio mu je 
državni arhiv. Pošto nije mogao sam svladati posla, odazvao mu se 
kao pomagač prijatelj Medo Pucić. Pomogao mu je i grčkoistočnjak 
Đorđe Nikolajević, majstor u pronalaženju starina i književnih ri- 
jetkosti, i Kukuljević je mogao najviše njemu zahvaliti, ako je mo- 
gao ponijeti kući nekoliko omota važnih pisanih spomenika. 

Medo Pucić i njegovi prijatelji nastojali su, da se njihov gost 
što bolje zabavi. Medo priredi njemu u počast ručak u svom novom 

ljetnom stanu na Ilijinoj Glavici na Pilama. Tu se obretu dr. Ivo 
Kaznačić, Medov brat Niko Veliki, Miho Klaić i Mato Vodopić, 
koji bješe naročito došao iz svoje daleke župe u Konavlima. Bio 
je vedar listopadski dan. Gosta začara neusporedivi vidik sa kućne 
terase, odakle je pred pet godina Niko Veliki pokazivao gospođi 
Idi von Diiringsfeld krasnu okolicu, dok je zadivljena ženska uži- 


vala slušajući topli i odmjereni glas mladoga vlastelina. U Kuku- . 


ljeviću odmah se probudi zaneseni istraživač, i pošto ga začudi, ko- 
liko u dubrovačkoj okolini ima bregova prozvanih po Sv. Iliji, 
stao je tumačiti, kako su kršćanski sveci često zamjenjivali poganske 
bogove i preuzimali njihova svojstva i moć. Pošto je Medo proči- 
tao svoju još neizdanu pjesničku priču »Cvijetu« i Vodopić neke 
odlomke iz svoje »Marije Konavoke«, zavrže se govor o političkim 
i jezičnim stvarima. Njihova razlaganja nije niko pobilježio, niti 
znamo, kojim ih je duhovitim dosjetkama Kaznačić isprekidao. Sva- 
kojako ne ćemo pogriješiti, ako rečemo, da je glavnim predmetom 
bilo jezično pitanje. Kukuljević je bio zadovoljan književnim radom 
Pucića, Vodopića, Kazalia i drugih nekih, ali se ljutio na okorjele 
branioce starog književnog jezika. 

Uopće Dubrovčani bijahu pristali da se u tom izjednače s 
ostalim narodom; ali kako da sasvim pobace stare književne oblike, 
onaj plemeniti uglađeni materijal, kojim su njihovi pređi podigli 
neumrli spomenik svojoj domovini? Na tako težak samoprijegor 
mnogi se nijesu mogli odlučiti. Zar da jezik starih domaćih pjesnika 
ne bude također jezik mladih naraštaja, i da učenici odjednom budu 
učitelji? Mlađe — kažu stari — kao da je sram pisati po dubro- 
vački; pa zar da uzmu onaj neki pomiješani »jezik srpski, pa os 
i ruski«? Međutim ti žestoki pobornici tradicije, koji s razlogom 
brane lijepu riječ kulturnog hrvatskog juga od tuđega trunja, »kad 
u svom jeziku govore, miješaju svoje sa talijanskim riječima do zla 
boga; a kad se upute u učeni razgovor, tad upotrebljavaju samo 
talijanski jezik«. Tako piše Kukuljević. Mi smo tu pojavu u pri- 
jašnjem poglavlju objasnili; ona je školska, usvojena, gosparska, 
stvar mode onih godina; ona se činila skoro nevjerojatnom Kuku- 
ljeviću, kad je slušao, kako ta čeljad govore, čak i kad raspredaju 
o potrebi jednog književnog jezika. , 

Da se Kukuljević vratio poslije 13 godina, bio bi se obrnuo u 
kovitlac, kad bi vidio, kako se, po padu autonomaške općine, novo 
općinsko upraviteljstvo moralo zanimati i jezičnim pitanjem: lju- 
dima, kojima je jezik književne zabave bio talijanski, nedostajao 
je materijal vlastitog domaćeg govora za upravne i tehničke poslove, 

oji su se u hrvatskom Dubrovniku dotad vodili na talijanskom 

jeziku. Bio bi se Kukuljević ukipio od čuda, da je vidio, gdje u 
»Štionici«, koju je Medo Pucić onđa osnovao, Pero Budmani po- 
učava gospare u jeziku... kojim oni među sobom govore. Ove i 
slične prilike tipične su za ondašnji Dubrovnik. 


Jedan od najvrjednijih Kukuljevićevih dubrovačkih znanaca bio 
je Marko Marinović. Što broje danas njegove pjesme? One su mahom 
prigodne, i za njih niko više ne zna, Međutim autorova je osoba 
simpatična i ne smije se mimoići. Već poznajemo njegove pothvate 
uoči predaje grada u siječnju 1814. Između patriota onih dana, kad 
se mnogo koja savjest kolebala 1 osobni interesi izbijali na povr- 
šinu, Marinović bio je jamačno najčistijii Ovaj sin dubrovačkog 
konzula na otoku Cipru volio je svoj Dubrovnik onom prostom 
"en: ljubavlju, kojom čovjek voli kuću, u kojoj se rodio i 

oja mu je ostala od roditelja. — Nema ti do Dubrovnika! — ovaj 
uzvik bijaše mu što i obična uzrječica, i on je doista bio uvjeren, 
da svaka ljepota i svako savršenstvo niču i cvjetaju samo u nje- 
govu rodnom gradu. Marku Marinoviću ima potomstvo mnogo 
zahvaliti, jer sve da je i sam slagao stihove, radije je prepisivao 
tuđe pjesme, koje do tada nijesu štampom izašle, te tim spasio od 
sigurne propasti velik broj. djela starijih dubrovačkih pisaca. Ovaj - 
čedni niži činovnik bio je vrijedan krasnopisac, pa je milina čitati 
i gledati njegove lijepe rukopise. Na svojim prijepisima, plodovima 
Patriotske strpljivosti, obično se potpisivao: »Marko Marinović, 
građanin dubrovački i skupitelj od razlikijeh pjesni slovinskijeh, 
ke bjehu sve spjevane u Dubrovniku od razlikijeh pjevaoca u pro- 
šasta vremena«, Prepisao je između ostaloga cijeli Zbornik pjesama 
Marka Bruerovića pa ga poklonio ruskome konzulu Jeremiji Ga- 
giću; prepisao ga je, kazivao je Marko, »po nagovoru muze Klio 
i drugarice joj Palade«; u isto vrijeme molio je Gagića, da bi 
svojim ugledom potpomagao »Pjesnoznanje Slovinsko«, književno 
poduzeće izdavača Frana Martecchini. Umrije Marko u dubokoj 
starosti g. 1871. 


Zanimljivo je, da je Kukuljević primijetio u Dubrovniku mnoge 
samo sebi slične originale, čudake, nastrance, kojima ćeš podobnih 
uzalud tražiti drugdje. Malne svaki naobraženi Dubrovčanin ima 
svoje posebne nazore i načela glede potrebe i načina života. Često 
naiđeš na čovjeka, koji ne mari nikoga izvan sebe. Na te ljude 
misli i gospođa Diiringsfeld, kad piše o dubrovačkim »karakteri- 
ma«. To su bili u austrijskom Dubrovniku ljudi, koje je propast 
slobode naučila, da pravica pred jačim ne smije pisnuti; zato oni 

nj u šta više ne vjeruju; mrsko im je služiti novom gospodaru, a 
bijeda ih na to prisiljuje. U austrijskoj birokraciji iškolovana go- 
spoda paze mnogo na cerimoniju, a to njima strašno dosađuje. Oni 
se kreću u svijetu starih, prokušanih nazora, i zadovoljavaju se 
sitnim pobjedama svog prkosa i jogunstva. 

Dubrovačka okolina uvelike je zadivila učenjaka pitomošću 
kraja i naroda. Najviše ga je zanijela Župa: »Ti seljaci u svom 
ponašanju i razgovoru pokazivahu više plemenitih značaja nego li 
mnogi saloni europskih plemića«. Iz ove možebit pretjerane po- 
hvale izvire velika razdraganost, koja je obuzela našeg putnika u 
društvu njegovih dubrovačkih prijatelja Meda, Nika Velikoga i 
Rafa Pozze za češtitom trpezom u njihovu seoskom dvorcu u Župi; 
tu njihov gost zateče Marinicu Giorgi, pjesnika četrdesetosmaške 
Narodne Garde, koji se već bješe povukao sa šarenog polja uto- 
pija i na veliku Kukuljevićevu Žalost napustio muzu i političko 
bojište. Kad su poslije užine nanovo uzjahali na konje i nastavili 
put u Cavtat, Kukuljević opazi, da ih brzojavna žica uvijek prati, 
pa spomenu, kako se takoj žici veselio, kad je jednom išao po 
* Kordunu, jer da Žica ipak znači, da je tu kultura prodrla. Na to 
će mu Niko Veliki, da ga to podsjeća na onog Engleza, koji je na 
putu po nekim divljim krajevima ugledao vješala pa uskliknuo: 
»Nuti vješala! 'Tu mora da ima i ljudi!l« Rijeku i Oca Pacifika 
Radeljevića, Trsteno i Gozzevu villu i perivoj, Lopud i Giorgiev 
dvorac, Lokrum i Mrtvo More na njemu i sve ostale romantične 
krajeve Kukuljević je obašao i te časove brojio u najljepše svoga 
Života. 

Samo u napuštenom benediktinskom samostanu Sv. Jakoba du- 
boka mu se tuga savila oko srca. Bio je neki blagdan; tu u bašči 
mnoštvo naroda i vojnika, toči se vino i pivo, pjevaju, igraju, sve 
veselo i raskalašeno. Putnik požuri u samostansku crkvu, da se 
pokloni grobu Ignjata Giorgi, koji je tu živio, radio i bio pokopan. 
Ali crkva pusta, porobljena; tmina i tišina. Kukuljević daje da 
zapale svijeće, pa traže: po zapuštenom prostoru kao da se duhovi 
kreću; ali groba nikako naći! — Da putne senzacije budu potpune, 
Dubrovnik priredi svome gostu i potres: treslo se tri dana izasebice; 
ta neočekivana točka putnog programa strašno prestraši Kukulje- 
vića; on se na kraju umiri, kad je vidio, da građani ne mare o toj 
malenkosti ni govoriti: to je za njih bio neznatan incidenat. 

I pregledanje porodičnih arhiva pribavljalo mu je dodire s naj- 
boljim dubrovačkim društvom. Ugodno općenje sa starom vladikom 
Jelom Ranjinom, udovicom Nika Lucova Pozze-Sorga, nije nikad 
više zaboravio. Tu plemenitu gospođu on je opisao značajnim rije- 

čima. Malo koji pisac posvetio je kojoj ženi tako krasan moralni 
portret; malo ga je koja žena zaslužila kao Jelena Pozza-Sorgo; 
malokad je s blagorodnijim potomkom koje koljeno izumrlo, nego 
što je vlasteosko koljeno Ranjina, pjesnika, povjesničara i diplo- 
mata, Doista drugoga kova bila je mlada žena prijatelja mu Iva 
Kaznačića, dražesna, obožavana i razmažena Karle, ili, kako je 
drugačije zvahu, Dragojilica. Kukuljević bijaše uprav pred osam 
godina izjavio, da se odriče pjesništva i da će sad udariti stazom 
»zrelijih i poučiteljnih znanosti«, pa treba reći, da nije znao odoljeti 
čarima lijepe gospođe, ako se iznova latio gusala 1 u sonetu, što 
joj je u albumu napisao, slavio ljubav kao najveću slast i utjehu u 
Životu. Međutim sastavak se ne može isporediti sa sonetom, što ga 
pred osam godina bijaše u albumu spjevao Petar Preradović i u 
kojemu se ogleda pjesnikova mlada sreća i sreća milog mu pobratima. 

. Uopće Kukuljević je ponio sobom iz Dubrovnika, pošto je tri 
nedjelje proveo u našem gradu, neizbrišljivu uspomenu na prijaznost, 
obrazovanost i plemenitost čeljadi, s kojom je općio, na ljepotu i 
položaj grada i okolice, na bogate zbirke, iz kojih je crpao toliki 
materijal za svoje književne radove, najzad na blago podneblje u 
kasno jesensko doba; »sve to opojilo me njekim sladjahnim čuv- 
stvom, jer ja smatrah Dubrovnik majkom dosle nikad ne vidjenom, 
sijelom mladjahnih svojih uzora«. 

POGLAVLJE IX. 


»Normala«, stalna pučka i pomorska škola — Sjećanje na učitelje 

i podvornika Joza Pupu — Od Collegium-a Ragusinum do c. i kr. 

gimnazije s profesorima svjetovnjacima — Uspomene iz školskih 

klupa: ravnatelj. Peričić i profesori Budmani, Zore, Castrapelli, 

Skurla, Kobenzl, Vučetić, Bona i Don Frane Bulić — Prvo preda- 
vanje Milana Rešetara. 


Rekosmo, da je pučka škola za Republike bila nepotpuna i 
nestalna. Otvorivši g. 1817. »glavnu« pučku trorazrednu mušku 
školu s posebnim nastavnikom za svaki razred, Austrija je dosko- 
.čila velikoj kulturnoj potrebi građanstva. Nastavni jezik bio je ta- 
lijanski, pa je radi jezičnih teškoća prvi razred bio podijeljen 
na niži (kao pripravni tečaj) i na viši; samo vjeronauk poučavao 
se na hrvatskom jeziku. Da se olakša opća nastava, upravitelj je 
tražio već g. 1821., da školske knjige budu pisane u »ilirskom« 
jeziku, ali to nije dočekao. Školska vlast je onda mnogo držala 
do lijepog pisanja; njene su česte naredbe za taj predmet postigle, 

a je dubrovačka glavna škola stekla glas sa savršenog pisanja 
malih Dubrovčana. G. 1830. bio je u školi upravitelj patriot i vri- 
jedni svećenik Dum Niko Arbanas, pisac tolikih prigodnih pjesama 
i kolenada i oštar protivnik Gajeva pravopisa (dakako, iz žestoke 
ljubavi za književnu predaju rodnog grada). Nabrzo dodan je školi 
četvrti razred, ali ovaj bude skoro pretvoren u dvorazrednu nižu 
realku. Tu su učitelji bili Baldo Kosić, valjan crtač, mehaničar i 
prirodoslovac, pa Grgur Rajčević, koji umre kao zadarski nad- 
biskup, Stijepo Bradaš, najomiljeliji dubrovački nastavnik, i drugi. 
Najposlije se i realka preobrazi, te se g. 1872. načini od nje tro- 
razredna građanska škola, a »glavna« pučka dobije opet svoj četvrti 
razred i bude od nje osnovna škola, koja se zvala u gradu »nor- 
mala«, 

U to vrijeme i pomorska škola, koja se otvorila g. 1856. i bila 
pridružena realci, bude samostalna. Isprva su mlade pomorce po- 
učavali privatno Urban Appendini i neki Devaulx, Francuz iz 
Marseille-a, i spremali ih za ispite, što su se polagali u Triješću; 

tamo im je pomagala i neka već masna i raskupusana rukopisna 
knjiga, u kojoj su bila pitanja i odgovori, kao n. pr.: »Šta se traži 
od brodskog kapetana, kad naprasno udre oluja? — Traži se od 
njega srčanosti i prijezir vlastitog Života. — Kako ćete ploviti, 
kad se na more gusta magla spusti i ništa se više ne vidi? — Uzdat 
ću se u svoje iskustvo i čekat ću, da se magla raspline. — Koji su 
najgori neprijatelji svakog pomorca? — Meka postelja i polivena 
trpeza«, — I tako dalje. Sad je i narodni hrvatski jezik ušao u 
škole i hvatao sve više maha. G. 1875. sam Franjo Josip potpisa 
se »naški« u školskom albumu normale. Po selima pučke škole 


stadoše se otvarati g. 1832. 


Za Republike poučavanje ženskinja bilo je posao ženskih samo- 
stana. Po propasti države i u prvo vrijeme austrijskog vladanja 
radile su sa ženskom djecom privatne »meštrinje« (učiteljice). Tek 
g. 1837. otvori se ženska pučka škola, a g. 1843. dovedene su u 
Dubrovnik milosrdne sestrice, da poučavaju djevojčice. Žensko uči- 
teljište, koje se otvorilo g. 1866., odlučno je djelovalo na bolje obra- 
zovanje ženskog svijeta (ma da se prvi razred inaugurirao sa samo 
2 pitomkinje); zavod je opremao vrijednim nastavnicama cijelu Dal- 
maciju i mnoge su ga Dubrovkinje pohađale, samo da steku neki 
viši odgoj. 

Ali vratimo se na »normalu«, gdje sam i ja davno nekad imao 
dužnost da grijem klupe. 


Normala je bila smještena u velikim zabitnim sobama domi- 
nikanskog samostana. Nastave i koristi, što smo je od nje imali, 
malo se što sjećam; znam jedino, da je običaj bio, da za odmora . 
jedan između nas bilježi saučenike, koji su najviše buke pravili, i 
da ih kasnije javi »meštru« (učitelju) (doista izvrsno vježbanje za 
one, koji su za taj plemeniti zanat već imali prirodnog dara); krivac 
dobivao je u ime pedepse obične »špalmate«, naime udarce ravna- 
lom po prstima. Nikad ne ću zaboraviti školske klupe: dugačke, 
koliko je soba široka, i već toliko puta zamazane gustom crnom 
bojom, kao nekim lijepkom; nama je velika zabava bila iskopavati 
noktima jamicu u tom masnom sloju, pa u jamu vrzi živu muhu 
i poklopi joj prerani grob komadićem papira. Na klupama bila je 
pred svakim učenikom po jedna rupica, u kojoj se čuvala prljava 
mastionica — tapanj — školska svojina, dok je »ingvas« (mastilo) 
dobavljao sam meštar, i svaki put, što ga usipaše u tApanj, plaćalo 
mu se po dva novčića. Tako je bilo i s guščjim perom. i 

Koje od tih klupa, od mračnih i studenih soba i dugačkih, ti- 
hih hodnika, koje od uopće misteriozne samostanske prirode, u 

kojoj smo provodili osvitak života, ostao mi je u pamćenju ne baš 
najprijazniji utisak mog prvog đakovanja; ipak se iz njega ističu, kao 
jedine mile uspomene, moji učitelji i školski poslužnik. Tu je dobri 
i blagi meštar Suhor, s kojim cijeli razred jednoglasno sriče po- 
četnicu i tura u pamet tablice mrske računice. Tu je meštar Cvijeto, 
mislim, u trećem razredu; nosi vazda cilindar, .pa otire znoj sa po- 
tiljka velikim kao jedro ubruscem plave boje: to je sve, čega se 0 
njemu spominjem. Tu je inteligentan i obrazovan meštar Kurelić; 
pa vjeroučitelj, stasiti i dobro ugojeni kanonik Pitarević. Najbolje 
se sjećam meštra Iva Castrapelli, Šipanjanina; to je simpatičan de- 
beljak osrednjeg stasa, obožavalac Gundulića, Čubranovića i uopće 
dubrovačke književnosti, koju je cijenio slavnijom od ikoje druge; 
sjem toga bio je oduševljen botanik i pun osjećanja za prirodne 
ljepote; ne znam, šta je danas s njegovim lijepim herbarijem. 


* 


Međutim najzanimljivija uspomena iz tog vremena bez sumnje 
R “ uje . A . . 
je školski poslužnik. Zvao se Jozo, nadimkom Pipa: Njegova osoba 
imađaše na sebi sva obilježja jedne tek prosnivane, u zbiljnom životu 
nikad neuočene pojave; i ja mislim, da je stranac, koji je u ono doba 
dolazio u Dubrovnik, mogao ponijeti sobom kući na povratku ne- 
izbrisivu uspomenu na Joza Pupu, dublje u pamćenju zasađenu 
negoli Minčetu ili Knežev dvor. Bio je Jozo čovjek srednjeg stasa, 
sitne građe, mršav, ispijen, a nikakvih godina, jer ni po čemu nije 
se dalo suditi, je li to mladić ili starac. Na njegovim potamnjelim 
izbrazdanim obrazima, na premlazu jedva prikrivene gorčine, kojom 
su mu suhe usnice bile prevučene, i u malim, crnim, nemirnim očima, 
koje vazda gledahu ispitljivo kao od neke tajne zabrinutosti, pozna- 
valo se, da spada u stvorove, koji su od vajkada sirotinja. Veliku 
zbilju, koju su mu teške, nikome neispovijedane brige na sumorno 
lice navlačile, nije nikad razblaživao osmijeh; osmijeh bijaše se otu- 
đio od njegova lica, i ne znam, je li mu ikad duša poznala blago- 
dat makar trenutne radosti. Sve je na njemu izgledalo, kao da se 
s njim rodilo, da će ga do groba :spratiti, da drugačije ne može ni 
biti. Tome pridavaše svoj dio i njegova čudnovata nošnja. 

Nosio je velike široke crevlje, krojene prije s obzirom na žu- 
ljeve nego na nogu, a vazda pomnjivo olaštene, da bi se pod svije- 
tlim debelim pomazom prikrio iskrpljeni natplat, i crne, uske gaće, 
nabrane u tisuću gustih nabora, pri dnu obrubljene jakim trakom, 
da se ne bi istrošile; one su se pripijale uz mršava Jozova stegna 
u slici dugačkih rukavica. Ali najvažniji dio njegova odijela bio je 

. »paletun«, veliki tamnoplavi, do koljena dugački »paletun«, stegnut 


oko. pasa i na prsima zakopčan velikim svijetlim pucetima od žute 
mjedi. Oko vrata nosio je zavezanu bijelu svilenu ogrlicu, u koju 
je bila zadjevena zlatna igla sa dragim kamenom; najzad poviše ove 
obilazne izložbe starinske mode dizao se na Jozovoj glavi visok ci- 
lindar široka oboda, pod kojim mu se progrušana kosa desno i 
lijevo kovrčila u sitne zamazane uvojke. 

Koje od ljute nevolje, koje iz potajne ljubavi za vrijeme svojih 
mladih dana, ova čudna prilika, prava karikatura »gospara anti- 
koga«, prkosila je s neizrecivom dostojanstvenošću vremenu i modi, 
prolazila je laganim, skoro nečujnim koracima gradskim ulicama kao 
utvara izazvana iz redova izumrlih pokoljenja. Tolika bijaše Jo- 
zina neusiljena ozbiljnost i toliku je bezazlenost odavala cijela nje- 
gova pojava, da se izmicao svakom pakosnom ocjenjivanju; bijaše 
Jozo jedno oličeno načelo, jedno neporušivo uvjerenje, jedan po- 
jam. Međutim dječurlija, koja se oduvijek odlikuju neumitnom 
okrutnošću prema slabijima i mirnima, pored poznate dubrovačke 
pitomosti, pronašla su Jozu nekakav dodatak nadimku, te kad su 
ga na ulici sretala, dozivala su mu svojim piskavim glasićima punim 
zlobne radosti: »Jozo Pupa, izio glavicu luka«, pa bi vesela i za- 
dovoljna strugnula dalje. Jozo je blijedio od pritajene ljutine, sti- 
skao vilice, i mučao; nešto bi mu se natuštilo oko srca, ali je išao 
svojim putem, miran, dostojanstven. I kad bi Jozo u hodniku za- 
zvonio da je svršila škola, 1 čim bi izrekli završnu molitvu, vrata 
su se pod pritiskom naših pleći širom otvarala i mi bi provalili iz 
razreda kao bujica, kad ustave polomi, te minuvši maličak starog 
poslužnika dobacili bi mu u po glasa, da nas ne bi meštar čuo: 
»Izio glavicu luka!« pa bjež junački niza stube. Uvrh mračnog 
hodnika stajao je Jozo nepokretan, uspravan, kao da se sa zidom 
srastao; lice mu se razvlačilo od prepaćene lude uvrede, ali je mu- 
čao i stezao grozničavo u mršavoj ruci uže školskoga zvona. I pošto 
bi posljednji učenik zamakao iza ugla od stepenica, Jozo Pupa 
ro bi ruke niza se i pognute glave nestajao nečujno u mraku i 
tišini, 


Gimnazija još se do nedavno nalazila u prostorijama ukinutog 
samostana Sv. Katarine, gdje se g. 1806. stari Collegium Ragusinum 
bijaše povukao, kad su ga Francuzi otjerali iz njegove zgrade i u 
nju smjestili vojničku bolnicu, U samostanskim prostorijama Colle- 
glum je životario još dvije godine. G. 1808. Marmont zasnova u tom 

istom samostanu veliki Licej-konvikt, koji pak prijeđe g. 1814. sa 
svojom nastavnom metodom i svojim profesorima Skolopima u 
austrijske ruke. Dubrovčani nijesu propuštali prilike da traže, da se 
bolnica preseli kamo drugdje i da zavod zauzme svoje staro mjesto. 
Sam francuski general Bartrand bijaše odlučio, da se zgrada po- 
vrati školi, ali Napoleonov pad osujeti ovu namisao. G. 1816. gra- 
đani se obratiše bečkoj vladi, ali uzalud; na dvije godine poslije 
toga car Franjo I. uvjeri se, da im je nepravda učinjena, i pošalje u 
Dubrovnik kotarskog poglavara Suppe-a — oca čuvenog operetnog 
skladatelja — da razvidi stvar, ali i to bi bez koristi. Zaludu 
Dubrovčani zakumiše i nadvojvodu Karla, da im pomogne; utaman 
izađe u tom poslu i ministarsko povoljno rješenje: svemoćna voj- 
nička vlast svaki se put protivila, pa i danas (do 1941. — nap. izda- 
vača) zapahne te otužni vonj lijekova u prostorijama, u kojima se 
zdrava dubrovačka mladež opijala šumom Vergilova stiha. ' 

Kad se g. 1817. nastava u Dalmaciji preustrojila i bile su uve- 
dene tri gimnazije (u Zadru, Splitu i Dubrovniku), naš Licej pre- 
tvori se u c. i kr. gimnaziju sa $ razreda i sa stručnim učiteljima 
mjesto razrednih. Skolopi su na muci, jer im je teško dobavljati 
toliko nastavnika iz svojih redova, a ovi se moraju podvrgavati 
ispitima za osposobljenje. U prvom razredu, gdje djeca još ne ra- 
zumiju talijanski, određeno je da će se upotrebljavati Appendinieva 
talijansko-ilirsko-latinska gramatika. Uopće novom školskom duhu 
stara se predaja s mukom prilagođuje; tim teškoćama pridružuje se 
i nestašica školskih knjiga. Kad slijedeće godine broj razreda poraste 
na 6, a Skolopi nemadoše nastavnika, nanovo proradiše razredni 
učitelji mjesto stručnih. U isto vrijeme bješe u nastavu prodrlo 
načelo, da filologija ima biti glavni dio poučavanja, a realni pred- 
meti samo uzgredni. 

G. 1829. brojio je zavod samo 1oo đaka, i to glavno uslijed 
naredbe, da se ne smiju primati oni, koji nijesu građanskog sta- 
leža; samo vrlo darovita djeca iz puka pravila su izuzetak. Đaci 
su išli svaki dan na misu, ispovijedali se i pričešćivali s puta na 
godinu; vjeronauk se poučavao hrvatski u prva dva razreda. Pri- 
ređivale su se u zavodu i zabavne večeri; osobiti izvještaj c. i kr. re- 
darstva priča nam, da se jednom predstavljala Kotzebueova kome- 
dija »Brkaonica« (Wirrwarr) i da je Skolop Otac Velina igrao žen- 
sku ulogu. Bruke li u gradu! Biskup uvjerava višu vlast, da se iz 
komedije ispustilo sve, što se s vjerom ne slaže, ali mu vlast odgo- 
vara, da bi bolje bilo, da se komedija nije davala. Te godine uveden 
je njemački jezik kao neobvezan predmet. Predavao ga je Frano 
Petter, Nijemac, poznati pisac o Dalmaciji. 

Međutim velike su promjene nastale g. 1848. Zavod više ne 
zavisi od mjesne političke vlasti, nego od sad ustrojenog ministar- 
stva za bogoštovlje i nastavu. Gimnazija poraste za dva razreda i 
bude osmorazredna. Naskoro (18$0.) đaci polažu prvi put ispit 
zrelosti, ali u isto vrijeme nastaje pitanje o postojanju zavoda, jer 
Skolopi ga više ne mogu opskrbljivati učiteljima. Pitanje riješi se 
tim, da su oni napustili gimnaziju i Dubrovnik i da su Isusovci, 
koji su se pred desetak godina povratili u naš grad, preuzeli. g. 1854. 
poučavanje. U to doba (1849.) hrvatski jezik uveden je kao školski 
predmet, a g. 1869. na opće zadovoljstvo naroda kao nastavni jezik, 

ošto je utrakvizam, izmišljen g. 1868., donio više zabune nego 
eia Ova posljednja preinaka i druge neke prilike skloniše vladu, 
da otpusti Isusovce; oni odoše, te školske godine 1868.—69. bude, 
zavod sekulariziran, Isusovci su se opirali svakoj vladinoj naredbi, 
nijesu trpjeli ničije upletanje u njihovu nastavnu metodu, nijesu se 
nikako obzirali na duh novoga vremena. Oni su nagovarali djecu, 
da dižu iz kućnih knjižnica knjige, koje su ona držala da su od 
crkve zabranjene, i da ih predadu ravnatelju; te su se knjige spalji- 
vale u zavodskom dvorištu pred svima profesorima i đacima; pje- 
sme talijanskog pjesnika Fusinata spaljene su, jer je autor neznabo- 
Žac i raskalašani potukač! 

Kad sam stupio u gimnaziju, hrvatski jezik već bijaše nastavni. 
Zavod se je isticao vrijednim profesorima. Spomenut ću samo upra- 
vitelja Peričića, prevodioca Horacijevih satira, Pera Budmani, Luka 
Zore, Josipa Kobenzla, Stijepa Castrapelli, Vica Pasarića, Bepa 
Bonu, Antuna Vučetića, Frana Bulića, Stijepa Skurlu... U ono 
vrijeme, kad su nastavnici i učenici bili skoro sve sami Dubrovčani 
i kad je uprava zavoda uživala neku neodvisnost, možebit i stoga, 
što je bila u rukama čestitog i odlučnog čovjeka, odnosi između nas 
i profesora imađahu obilježja iskrenog prijateljstva, kojemu je po- 
Štovanje prema starješinama postavljalo dužne granice. Učilo se 
prema propisima nastavne osnove, koja je vrijedila i za Innsbruk 
i za Olomouc; ali tradicija starog dubrovačkog humanističkog od- 


.gajanja još se uvijek očitovala u pitomosti i duševnom raspoloženju, 


u razgovoru i književnim proizvodima boljih umova, te kradom od 
starije vlasti — tog vječitog sumnjivca — oblijetala svojim potkre- 
sanim krilima stari dumanjski samostan i vitlala pred otvorenim pro- 
zorima školskih soba svježe mirise osunčanih poljana. 


* . 


Predavanja naših boljih profesora više su bila prijateljski raz- 


“govor između iskusne čeljadi i nevješte djece negoli lekcije. U 

tome je prednjačio Pero Budmani. U isto vrijeme bio je on uzor 
stege i poslušnosti; đaci nijesu slušali upraviteljeve naredbe onako, 
kako ih je do kraja slušao gospar Pero. Mi, njegovi učenici, gledali 
smo u njemu dobrog prijatelja, skoro svog starijeg druga; s nama 
nije gubio nimalo od svog zlatnog strpljenja; zato smo ga vazda 
dočekivali kao na krilima. Međutim valja pamtiti, da je čelični 
karakter upravitelja Peričića izazivao svačije poštovanje. Ponekad 
se dobrota Budmanieva srca ukazivala sa onom čudnom naivnošću, 
kojom se on mimo svakoga odlikovaše. »Ovaj čas sam prolazio Pla- 
com — reče jednom u školi — i vidio fakina (nosača), gdje nosi 
breme drva. Jedna mu cjepanica pala na tle, a on ne može da se 
prigne. Ja mu je dohvatim i metnem na breme. Jesam li dobro uči- 
nio? Mislim, da jesam«. Kod bolje moralne nauke od ovakvih pri- 
mjera, doživljenih a pričanih iz iskrena zadovoljstva. Naši vrije- 
dni učitelji: Kobenzl, Castrapelli, Zore i drugi pozivahu se na 
njega kao na višeg suca, Dr. Ivo Kaznačić, koji je neko vrijeme 
predavao hrvatski jezik, imao je običaj popravljati naše školske 
zadaće pred nama u razredu. Jedan naš saučenik, začuđen što mu je 
gospar Ivo podcrtao neki tobože pogriješen oblik, primijeti mu 
skromno, da to ne će valjda biti pogrješka, jer da tako i gospar 
kos piše. Na to će mu Kaznačić: »Ludove! Što mi to nijesi prije 
reko!« 


Među naše simpatije u gimnaziji brojio se i profesor Luko Zore. 
Čovjek srednjeg stasa, kršan ali prikladan, jedar i pun kao sali- 
ven. Na njegovu zbojitom i runjavom licu bijahu boginje ostavile 
neizgladivih tragova; ispod zlatnih naočari, koje su mu sjedile na 
mesnatom nosu, svijetljahu se dva krupna crna, nešto buljava oka, 
koja odavahu hitru pamet i dobro srce. Cijelo lice bijaše mu obra- 
slo gustom crnom, kovrčastom bradom, koja mu je sjenila debele, 
sočne usne, pa se spuštala dostojanstveno na široka prsa. Njegovo 
držanje bilo je proračunato, uzdržano i u potpunom skladu sa zdra- 
vim obiljem njegove vanjštine. Tako mu i glas pristajaše: zvonak, 
grlat, kao da je iz dubine pluća navirao na usta. S nama u školi po- 
stupao je prijazno; voljeli smo ga naročito, kad je veličao ljepote 
Gundulićeva Osmana. U ono doba naši su nastavnici usađivali u 
mladenačka srca svoje iskreno oduševljenje za domaću književnost. 
Današnja školska mladež, koja stenje pod gomilom suhoparne nauke, 
obikla ujednačenom, ravnomjernom uzgajanju, gdje se teško probija 
poneki jak, uman i karakteran učitelj, teško može shvatiti korist, 
što se onda crpala u dubrovačkoj gimnaziji, gdje se iz knjiga malo 
učilo, a mnogo iz prijateljskih odnosa sa nastavnicima, koji bijahu 

rodom Dubrovčani. Kad je Zore sa katedre čitao svojim lijepim 
baritonskim glasom važnije epizode iz Osmana, slušali smo ga 
nedahnimice, gutali smo njegove riječi. Njegovo se oduševljenje pre- 
lijevalo u naša srca kao plamena struja. On je volio lijepe zvučne 
riječi, koje su u njegovim ustima dobivale neku osobitu zaobljenost. 
Ponekad je naglasivao važnost jednog predmeta, dodavajući svoje 
kratke refleksije, za koje mu je glas dolazio kao odsudan. Bio je 
veliki prijatelj Pera Budmani, koji je bio jedanaest godina od njega 
stariji. Upoznaše se 1865. godine u crkvi Sv. Vlaha, gdje su pje- 
vali uz orgulje. Zore je onda bio lijep, stamen mladić (boginje su 
ga nagrdile kasnije u Beču), bistra oka i pronicava duha. Isprva 
je polazio sjemenište, da će u svećenike; ali čim se sjeti, da to za 
njega nije, ode na sveučilište, da se osposobi za slavistiku, grčki i la- 
tinski, i kad se povrati u Dubrovnik, bijaše već krupan čovjek, 
ukrutio od zdravlja, s golemom crnom bradom. Gospar Pero, koji 
se s njim brzo sprijatelji, uvede ga u otmjeno društvo, gdje je pred- 
metom razgovora bila književnost i filologija, a ponekad i politika. 
Tu su kolo vodili braća Medo i Niko Veliki Pucić, od kojih, naro- 
čito od Nika Velikoga, Zore mnogo što nauči za svoj kasniji rad 
o jedinstvenosti Gundulićeva eposa. 

Zore je radio kao krtica: njegovi se članci i rasprave broje na ' 
stotine; kada bi na što pregnuo, ulagao je u to sve svoje snage; 
zanio bi se u posao sa svim žarom svoje vazda mlade duše. Pa ako je 
u njega bilo mnogo naivnosti — a malo prije i u ono doba mnogi 
naši mozgovi bijahu krcani naivnim idejama, o kojima svjedoče 
čitav ilirski pokret i kasniji njegovi odjeci — ne možemo smetnuti 
s uma, da je tomu krivo i nedovoljno poznavanje stvari. Svakojako 
je bio vrijedan čovjek, a uz to dobra srca. Kaogod što je gospar 
Luko, pored sve svoje neobične težine, bio izvrstan plesač, tako je 
pored svoje stamene snage, pored svoje krupne, mesnate šake, bio 
mek kao pamuk. I njega, kaogod i Pera Budmani, salijetala je naša 
bujna radoznalost; ali naši su se upiti obično ticali jezičnih pitanja, 
napose dubrovačkog dialekta; to je bila trajna potka našem čavr- 
ljanju. U tome je gospar Luko uvelike uživao. Podrijetlom je bio iz 
Konavala a rodom iz Cavtata — kao što su Bogišići i Bukovac — 
od oca Antuna, malog trgovčića, i majke Mare, o kojoj je kazi- 
vao, da je bila »trijes od žene«. 

Kad se primio mjesta školskog nadzornika u Bosni, teška se 
srca s njim rastadosmo. Međutim prilike — ili bolje neprilike — u 
novom kraju nagnaše ga, da se vrati kući. Jednog popodneva — 
bilo je krajem zime — banu gospar Luko pred »spičariju«. Onaj 
čas izgledao je strašan: na njemu golem ćurak sa širokim ovratni- 

kom, na glavi naherena visoka astrahanska šubara: kao da mrzne 
od silne studeni. Šubara stapala se s gustom bradom, a brada s de- 
belim krznom. Prolaznici se nijesu mogli siti nagledati te sibirske 
nošnje u suncem okupanom Dubrovniku. Sutradan se profesor pre- 
obuče u južnjačko odijelo. 


U društvu, sa svojim vršnjacima, na sijelima, plesovima i veče- 
rama u »Štionici« bio je Zore neprocjenjiv elemenat razgovora i šale. 
Kad je plesao, njegovoj snazi rasla su krila, postajao je lak, izvan- 
redno okretljiv. Njegova gospođa, mlada i divna »Zorinica«, vazda 
sa ukusnom elegancijom odjevena, neumorna plesačica, brojila se u 
najzavodljivije Ženske prilike, kojima se odlikovahu večernji sa- 
stanci u dubrovačkoj Štionici. Poslije plesa društvo bi posjedalo za 
trpeze, na koje su se redovito iznosile čuvene »stonjske kamenice«. 
Razvezali bi se jezici, uzavreli razgovori; čula bi se dovikivanja, 
smijeh, hitra dobacivanja Iva Kaznačića, šaljive primjedbe Rafa 
Šarića i mletačke pošalice Nika Maloga Pucića, dok bi pleći gospara 
Luka igrale od silnoga smijeha... Bože dragi, koji je to vjetar 
pognao u nepovrat kao pustu prašinu te divne večernje sastanke? ... 


Uz Pera Budmani i gospara Luka dostojno se vrstao filolog i 
slavist Stijepo Castrapelli, rodom iz Korčule, sin mog dobrog meštra 
u osnovnoj školi. Kratko mi je vrijeme bio profesor. Vazda je: bio 
zabrinut svojim slabim zdravljem, izbijala je na njemu teško prikri- 
vena potištenost; rijetko se šalio. 


Rado ću se uvijek spominjati i svog dobrog vjeroučitelja Skurle. 
Njegova povjerljivost i ljubaznost bile su uprav izvanredne. Sim- 
patični izraz njegova lica, blagi osmijeh, duša vazda spremna da ti 
dođe ususret, osvajahu naša mlada srca. Njegove umne sposobnosti 
ne bijahu izvanredne; ali je bio prilično obrazovan i rado se bavio 
dubrovačkom poviješću. U predavanjima milo mu je bilo skakati u 
stranu. Kad smo ga htjeli naljutiti, bilo je dovoljno da mu spome- 
nemo Darwinovu teoriju, koju smo mi, mudra i genijalna djeca, 
svodili na nepobitnu istinu, da čovjek potječe od majmuna. Nije 
znao da nas povede onako, kako je umio Pero Budmani: na tvr- 
đenje jednog mog saučenika, petnaestgodišnjeg uvjerenog darwi- 
nista, da su naši praoci bili sve sami majmuni, gospar Pero povrnu: 
»Dašto, to se najbolje na tebi vidi!« Stijepo Skurla je preko svake 
mjere obožavao hrvatsku književnost i gubio svaki smisao za prave 
razmjere njene znamenitosti; da je n. pr. Gundulićev »Osman« je- 
dino djelo europske književnosti, koje nema što da zavidi Danteovoj 
»Božanstvenoj Komediji«, to se po sebi razumijevalo. z 

Skurla se je bavio svakojakim brigama i poslovima. Napisao 
je nekoliko popularnih knjiga, a na talijanskom jeziku kratak pre- 
gled dubrovačke povijesti i kulture. Kad se je g. 1875. razbio na 
zapadnoj obali Australije neki dubrovački brod, te se jedan od 
dvojice, koji su se spasli, povratio u Dubrovnik, Skurla je po njegovu 
kazivanju sastavio opširan opis tog događaja. I nama je u školi 
opisao strašne doživljaje preživjelih brodolomaca. I danas mi se 
ježi koža, kad se sjetim, kako nam je pričao, kako su ona dvojica, 
izmučeni gladom, kidali meso s jednog mrtvog druga. Nije dočekao, 
da se rukopis štampa. Umro je g. 1877.: bilo mu je tek 45 godina. 
Smrt Stijepa Skurle ražalostila je cijeli grad, osobito njegove đake. 
Vidio sam ga posljednji put, kad su ga spuštali, zamotana u bijelu 
plahtu, u popovsku grobnicu na Tri Crkve. Sve je oko njega pla- 
kalo. Danas, poslije 45 godina, još me u srcu boli, što sam ga teško 
ucvijelio, kad me jednom u školskoj crkvi zatekao, gdje mjesto mo- 
litvenika držim pred sobom Voltaireov »Candide«; kao da još i 
danas vidim njegove mile oči pune blagoga prijekora i smilovanja 
mladenačkom nerazboru. 


U njemačkom jeziku, a neko vrijeme i u grčkom, poučavao nas | 
je Josip Kobenzl. Podrijetlom je bio iz Mouhinja — u tršćanskoj 
okolici — a materinski mu je jezik bio slovenski; ali kod svoje sposob- 
nosti za filologiju brzo je naučio njemački i talijanski, te ga po svr- 
šenim naukama imenovaše za gimnazijskog profesora u Mlecima. 
Kad je došao u Dubrovnik, postaviše ga za upravitelja gimnazije, 
koju je vlada baš u to vrijeme sekularizirala. Ali te se časti brzo 
odreče, te osta u zavodu kao profesor. U rastu je naličio Luku Zori, 
ali je bio jačega kova; izdašna priroda učinila ga krupna, debela, 
sa povelikim trbuhom. Imao je lijepu mušku glavu; ispod široka 
čela stršile su nakostriješene debele obrve, pod čijim su osojem si- 
jevale velike, misaone oči, neobično pronicave. Imao je sivkasto 
plavu, podrezanu bradu, na zatiljku rijetku, ukovrčenu kosu. Malo 
je mario za odijelo, kao što uopće nije imao mnogo smisla za ma- 
terijalni dio Života. U njegovoj kući, u prostranoj sobi, u kojoj je 
radio, bio je golem sto od prostih bijelih dasaka, dva ormara i ne- 
koliko slamnih stolica, pa posvud knjige, razbacane, nagomilane, Tu 
je veći dio dana provodila i njegova supruga, visoka, mršava gospođa, 
Njemica, vrlo učena. O njoj je Budmani jednom rekao, da više ona 
zna nego svi profesori u Dubrovniku. Doista, znala je sve glavne 
jezike, žive i klasične. : 

Moj me otac često vodio k njemu, kad je Kobenzl prevodio na 
njemački jezik njegovu radnju o dubrovačkom kmetstvu. Koben- 

zlova kuća bila je nekad jedna od tolikih ruševina, što su se u ono 
doba još nalazile po dubrovačkoj okolici; on ju je kupio, jer se za- 
ljubio u njen divni položaj, visoko nad »Putem od Gruža«, i od nje 
načinio sebi stan. Kobenzl je ljubio prirodne ljepote, o kojima je 
rado u školi govorio; kao moralist — a to je bila najljepša odlika 
njegove ličnosti — on je svakom prigodom svraćao našu pažnju na 
veliki nauk, što ga čovjek crpe iz prirode; poticao nas je, da krijepimo 
život u dodiru s tom velikom majkom sviju nas, da se od nje učimo 
iskrenosti i otvorenosti. I ja, kaogod i mnogi drugi moj vršnjak, 
moram njemu zahvaliti, što me i danas, pod stare dane, više oduše- 
vljava zelena šuma i lazurno more, nego li ikakva druga obmana. . 

Nema, mislim, Dubrovčanina ili Dalmatinca mojih godina, koji 
se ne sjeća Kobenzla, u najmanju ruku kao autora kojeg rječnika ili 
gramatike za srednje škole! : ' : 

Bio je strog, ali pravedan; glas bi mu došao kao pridavljen od 
uzbuđenja, kad je pričao o vrlinama ili patriotizmu grčkoga naroda. 
Razumije se, da je ovaj temeljiti učenjak na njemačkoj podlozi s 
jednakim zanosom i opravdanim uvjerenjem znao uznositi i vrline 
njemačkoga naroda. Izvan škole nije ga bilo nigdje vidjeti; malo je 
s kim općio; društveni život bio mu je skoro nepoznat. Njegova 
ga je filozofija opominjala, da je svaka društvena uljudnost umjetna. 
Jedino se drage volje pridruživao, kad se sa škole kući vraćao, po- 
znatome društvancu, koje se svako popodne sakupljalo, da pošeta do 
Gruža, pod vodstvom Pera Budmani. Uostalom, provodio je vrijeme 
za pisaćim stolom, zadubljen u svoj posao. Njegova gramatika hrvat- 
skog jezika stala ga je dosta truda, premda mu Ze sam Budmani 
pomagao svojim velikim znanjem i iskustvom. Pos ije kojih trideset 
godina sretnem Josipa Kobenzla u Zadru; bijaše još uvijek onakav, 
kakav je bio u zlatno doba svoje i moje mladosti. Pošto izmijenismo 
pozdrave, upita me, jesam li se oženio (po smrti prve žene bio je 
po drugi put odabrao sebi drugaricu); odgovorim, da još nijesam, 
ali da ću naskoro. Na to mi povrnu: »Svačija je dužnost, da se ženi; 
ko ne uzme ženu, taj je kriv, što će jedno Žensko ostati neudato«. 
Jednostavno, ali moralno istinito. 


Profesor Antun Vučetić predavao nam je povijest. Povijest u 
našim srednjim školama vazda je rđavo prolazila; nastavna osnova 
bila joj je uvijek maćeha. Bila je uvijek nesnosan krpež datuma i 
vladarskih imena, negacija povijesti. Ova učiteljica života vazda mi 
je u školi izgledala kao lupež, koji se trudi, da te pokrade, i pazi, 
da ne prevali štogod, što bi moglo načiniti tresku i uzbuniti čuvare 
javnog reda. Međutim propisi su strašno jasni, te ih se nastavnik 

mora držati. Nije dakle ni čudo, što se predavanja gospara Antuna 
nijesu brojila u najljepše časove naše mladosti. Ali opet mogli smo s 
tim opasnim predmetom i gore prolaziti, da nije Vučetić, koji je već 
onda sakupljao gradivo za svoje radove, kadikad drobio u suho- 
Parni nauk po koji uštipak lokalne povijesti. To bijahu rijetki i 
kratki časovi; profesor je uzvijao malo na više obrvama i kratkovide 
su se oči oprezno nasmijavale ispod naočari; vidjelo se, da je i sam 
zadovoljan tim neopasnim skakanjem u stranu. Najgore nam ie 
bilo, kad se učila povijest Srednjega vijeka, oko koje se školski 
tekstovi takmiče, koji će je nesnosnijom učiniti. Za nas se radilo 
jedino o tome, da za drugi školski sat nabubamo napamet tuce 
imena knezova i godine, kad su naslijedili prijest& svojih predša- 
snika, Tanki piskutljivi glas gospara Antuna tada prekidaše jedva 
pritajeni zvuk kojeg đaka, kojega bi bezočni drug ispod klupe 
uštinuo. Ljutio se blagi profesor, i njegove su grožnje bile strašne i 
originalne; obična mu je bila: »Dat ću ti jednu, da ćeš se prodevetit!« 
Gospar Antun bio je potomak po tankoj krvi Rugja Boškovića. 


U ovaj krug onih godina spadaju i poneki drugi daroviti i učeni 
ljudi, koje smo samo kratko vrijeme imali za učitelje. Najmarkant- 
niji predstavnik stare dubrovačke duhovitosti i skeptičnog shvaća- 
nja života bio je Bepo (Jozo) Bona, sin vrlog domoljuba i pisca 
komedija Pijerka Bone. Bješe već u svojoj prvoj. mladosti pao u 
suhu bolest. Kad sam stupio među njegove đake, bješe skoro na 
izmaku. Njegove se nekad krasne oči bjehu izgubile, posuknule u 
glavu; na njegovu licu ni traga više staroj živahnosti; neiscrpljiv 
vrutak njegove veselosti bješe se za uvijek presušio: ostade u njemu 
još jedino pjesnik glasovite »Nedjelje podne na Brsaljama«, koji do 
posljednjeg uzdaha hoće da žigoše mlohavost suvremenog mu grada, 
bezličnost karaktera, čeljad, koja su pobatalila sve što je domaće, 
a podražavaju strancu. Bona je pri tome — a sjećam ga se, jer mu 
je škola za to bila zgodno poprište — kao u vatru padao, pa se 
naravno i prebacivao; međutim mi đaci nijesmo mu to pretjeriva- 
nje primjećivali, već smo slušali samo velikog domoljuba, kakav je 
uistinu i bio. Krajem g. 1874. zanemože i stade poleškivati: slijedećeg 
siječnja umre. Sav Dubrovnik zaplaka nad njegovim grobom. Otkad 
Niko Veliki Pucić bijaše svratio pažnju svojih sugrađana na mladog 
pjesnika filozofa, lijepe se nade u njega polagahu, jer sve, što je 
potjecalo iz njegova pera, iz njegova razgovora u društvu, sve je 
odavalo čistog predstavnika, štaviše, buditelja nekadašnjeg dubro- 
vačkog duha; sve to jednim mahom prerana smrt poruši. 

Don Frano Bulić predavao nam je samo nekoliko mjeseci la- 
tinski jezik u nižoj gimnaziji. Bio je onda mlad suplenat, visok, mršav, 
neobično živih očiju. Njegovo oduševljenje za starinske nauke pre- 
takalo se sa elementarnom snagom u dječju dušu. Najviše nas je, 
naravno, zanimalo, kad nam je pričao o rimskim vojnicima, mre 
voj opremi i ratovanju — jer u ono doba »igrati se na soldate« 
bijaše najmilija zabava i starijih đaka — ili kad nam je opisivao 
drevne rimske spomenike, njihovu ponositu veličinu i bogatstvo. 
Kad je pripovijedao o gladijatorskim igrama, tad je trebalo vidjeti, 
kako djeca mogu naćuliti uši; razjapljenih usta, čisto upijajući se u 
profesorovu ruku, koja je u zraku crtala goleme dimenzije rimskog 
amfiteatra, nijesmo skoro ni disali; moglo bi se čuti, kako na stropu 
pauk paučinu prede. Jednom nasred te mrtve tišine, čim Bulić kaza, 
da je u rimskom Koloseju bilo mjesta za osamdeset tisuća duša, 
ču se jedno glasno »Bum!!« Bijaše to moj sad pokojni saučenik Pero 
Pugliesi, koji je tim grubim, ali dječjom iskrenošću prožetim uzvi- 
kom očitovao svoju sumnju u profesorovu tvrdnju. "Taj neočekivani 
izraz nepouzdanja, koji je kao grom iz vedra neba rušio dotadanji 
neodoljivi uspjeh Bulićeva predavanja, na prvi mah smete dičnog 
Don Frana, koji zapne i iskolači oči na bezočnog nevjernika; ali 
naskoro, prišavši k njemu, potapša ga po ramenu i ponovi svoje 
riječi, granajući jednu po jednu one nevjerojatne brojke. Doista, 
nije lak posao bio uvjeriti maloga Jera, da je rimski Kolosej uprav 
sto i trideset puta veći od dubrovačkog kazališta. 


Uz nastavnike, koje sam dosad spomenuo, bilo je i privremenih 
učitelja, učitelja dobavljenih, što je reći, s koca i konopca, koji nam 
ništa nijesu koristili, te su više puta bili pusta igračka u našim 
rukama, Na neke predmete, kao što su matematika, prirodoslovlje, 
logika, bila se okomila uprav crna sudbina. Uoči samog ispita zre- 
losti matematiku je predavao mladi neki suplenat, rodom iz Hvara, 
simpatičan čovjek, koji je bolovao od suhe bolesti pa izgubio svaku 
volju za rad. Kad nam nije pričao o svojim đačkim ljubavnim do- 
Belina sa sveučilišta, tad bi gledao u pod i šutio; razred bi se 
pretvarao u čitaonicu: iz naših špagova, iz tamnih dubina crno za- 
mazanih klupa izmiljele bi, kao da ih tajne sile pokreću, neke iz- 
mašćene i raskupusane knjige; u dubokoj tišini, koja bi tada zavla- 
dala razredom, jedino se moglo čuti, kako oprezni prsti uprskani 

pljuvačkom okreću prljave stranice. To bijahu prijevodi pustolovnih 


romana Jules Verne-a, ili Ponson du Terraila, ili Paula de Kocka, 
Kad bi se s hodnika čuo sumnjih korak, ti bi romani najedared 
iščezavali, kao da su ih vile odnijele. 


Za povijest i talijanski jezik imali smo neko vrijeme jednog 
inače vrijednog Dubrovčanina. Bio je — onako malešan, debeo, sa 
ovelikim trbušićem — vrlo simpatičan gospođi Idi von Diiringsfeld, 
koja se s njim rado sastajala; ti u ono doba bijaše to čovjek sretan, 
pjesnik i obožavalac svoje mlade žene; ali mukla zabrinutost radi 
nekih nečistih poslova u jednom dobrotvornom društvu podsijecala 
mu je volju i interes za nastavu. Jednoga dana došao je ovaj na- 
stavnik preko obične mjere zle volje: smračio se u licu, oborio oči, 
pa neprekidno bubnja prstima po stolu. Jedna ga je neumoljiva 
misao nagrizala. Odjednom jedan između nas upita: »Gosparu, ko 
je bio taj Farinata?« (Čitao se toga sata glasoviti prizor, kako 
Dante u paklu sreta velikog vođu florentinskih Gibelinaca). Pro- 
fesor iskolači oči, pa kao čovjek još bunovan povrnu: »Farinata?! 
Farinata bio je neki gverijer (junak)«. Minu desetak dana. Školsko 
zvono zazvonilo; profesora nema; čekamo ga, ali uzalud. Kad eto 
upravitelja, gdje nam s vrata podmuklo kresne: »Pođite, pođite 
doma!« Te noći naš tumač Danteove Komedije bješe umakao na 
talijanskoj trabakuli u inozemstvo, gdje kasnije i umre, sam, za- 
boravljen. 


S prirodopisom kao da su i same vlasti imale muke, mi sva- 
kojako još više. Nikad zgodna učitelja za taj predmet, pa su nam 
ga predavali obično liječnici, a jedne godine i neki obilazni učitelj 
poljodjelstva, malešan, debeo kao bačvica i prilično tup. Nje- 
govih školskih sati ne ću nikad zaboraviti: ali i danas žalim, što 
je mnogi šišmiš zaglavio, ni kriv ni dužan, u fioci profesorske ka- 
tedre, 1 što je mnoga zelena žabica preminula u dubokom Špagu 
njegova kaputa. Jednog jutra taj naš nevoljni nastavnik predaje, 
sred naše halabuke, mineralogiju; niko ga, naravno, ne sluša. Jedan 
mu se s klupe beči, drugi zvižduka, treći podražava njegovu piska- 
vom glasu, a ja nasred sobe pred samom katedrom bacam redom 


u zrak po tri špažna nožića i dočekujem ih u »bijele ruke«, baš 


kao u kakvom varietć-u (na tom polju bio sam prvak u gimnaziji). 
Iznebuha se rastvore vrata, i ugledamo krupne crne oči upravitelja 
Peričića. Dah nam zastade. Mojim drugovima bilo je nekako lakše; 
ali kako ja da se izvučem iz neprilike, kad su moji nožići još u 
zraku? Pustim ih, da padnu na tle, i krenem se kao polivena kokoš, 
da ću na svoje mjesto, kad se odjednom nađem u hodniku. Kako 

se to desilo? Mislim, da mi je u tome, osim mojih nogu, i tuđa 
jedna noga pomogla, 
š * 


Obično vrijeme odmora između drugog i trećeg sata provodili 
su đaci u samom razredu, skačući s klupe na klupu i dižući sa 
drevnog poda guste oblake prašine; zbog te prašine učitelji su 
više puta prije novog sata čekali u hodniku, da se zrak pročisti. 
Jednoga dana sjeti se vlast, da mladeži treba čista zraka, i posla 
nas u školsku bašču. Bila je iza školske zgrade, na visoku položaju, 
skoro na gradskim zidovima; bio je to nekakav krpež šetnica, odrina 
i lijeha, što se postupno dizahu u obliku nepravilnih terasa; s te 
visine pogled je obuhvatao s jedne strane velik dio grada i njegovo 
zaleđe, s druge strane nedogledno more. Naše se grudi nadimahu 
i gutahu svježinu morskoga daha, a požudne se oči diviše plodo- 
vima jednog šipka, koji već bijahu užutjeli i spremali se da E 
Ali prije nego šipci sazriješe, dođe naredba, i vrata se od bašče za- 
ključaše. Mi se nanovo nađosmo u smradu i prašini našeg razreda. 
Međutim za neko vrijeme batalismo skakanje po klupama, jer čo- 
vječja domišljatost nađe mladeži novu razbibrigu. 

Ko se ne sjeća glasovitog kri-kri? To je nekakva sitna, skoro 
nevidljiva spravica s perom od čelika, koja probija uši svojim pi- 
skavim, kriještećim glasom, kad spravicu stisneš između palca i 
kažiprsta. Ne znam, otkud je došao taj divni pronalazak; znam, 
da je poplavio Dubrovnik. Ta igračka osvoji, naravno, i gimnaziju, 
ali samo za školskog odmora. Spočetka, osobito u nižim razredima, 
taj metalni šturak bojažljivo zaskvrči u kojem dječjem špagu i u 
vrijeme predavanja; ali upravitelj Peričić brzo očisti školu od tih 
pokušaja. Ali jednoga dana desi se nešto smiješno. Buduć da neki 
profesor bijaše nenadno obolio, upravitelj posla u prvi razred, da 
zamijeni bolesnog nastavnika, mog rođaka Milana Rešetara, kasni- 
jeg profesora slavistike u bečkom sveučilištu, koji je onda bio u 
osmom razredu. -Bio je u svom razredu najvaljaniji dak, visok, 
krupan, a nosio je naočari, kojima je mogao mališanima zadati 
strah. Rešetar pribra svu svoju ozbiljnost, namrgodi lice, da iza- 
zove poštovanje, i stade predavati stojećke, prislonivši desno stegno 
uz prvi red As sa Početak ne mogaše biti bolji; djeca jedva dišu, 
Uspjeh! To potvrđuje i stari školski poslužnik Schweinberger, koji 
zaviruje na pritvorena vrata, divi se golobradom nastavniku i ne 
može da vjeruje svojim očima. Odjednom iz nečijeg špaga zaskvrči 
prigušeno drski kri-kri. Ta prva povreda učiteljskog dostojanstva 
smete mog rođaka; on prostrijeli očima momčiće, koji su mu bili 

bliži, te uvjeren, da im se tim već dovoljno zagrozio, nastavi pre- 
davati. Malo stade, i Šturak nanovo zaskvrči, ali ovaj put kao za 
prkos jače i drzovitije. Rešetar se snebi... čitava mu je budućnost 
na kocki... Ali se u isti mah dosjeti svome jadu: zavuče ruku u 
špag, i što li to u špagu nađe, vesela mu majka? Svoj vlastiti kri- 

ri. Spravica se oglasivala svaki put, kako bi se neoprezni pedagog 
jače prislonio uz školsku klupu. : 

POGLAVLJE X. 


Ida von Diiringsfeld i njezin suprug u Dubrovniku — U društvu 

ruskog konzula Jeremije Gagića — Osobnost dra Iva Augusta Ka- 

značića — Veliki prijatelj Idin Vlagj Gozze i drugi iz njezina 

društva — Najmiliji njeni gosti Medo i Niko Pucić Veliki — Ida 
4 »Vlasi« — U Gospi od Milosrgja i odlazak iz Dubrovnika. 


Barun Otto Reinsberg i žena mu Ida von Diiringsfeld (1815.— 
1876.), Nijemci iz Šleske, pošto su obašli Dalmaciju i zadržali se po 
koje vrijeme u većim mjestima pokrajine, dođoše u Dubrovnik 
krajem jeseni g. 1852. On je proučavao dubrovačku povijest, išao 
na ruku ženi, koju je obožavao, u njenim raspravama i prijevo- 
dima, te kasnije njene uspomene o putu po Dalmaciji popraćao du- 
gačkim ali često netočnim komentarima. U tri sveska svojih uspo- 
mena, ma da je više puta dobro pogodila karakter našega društva i 
sretno ocrtala pojedina lica, ona previše razvlači, dosađuje pri- 
lično namještenom duhovitošću, začinja pričanje nepotrebnim, bez- 
ličnim epizodama; inače su te uspomene od nesumnjive vrijednosti za 
naše kulturne prilike. 

Bilo joj je onda trideset i sedam godina, 1 rekao bih, da je bila 
prilično zamamljiva gospođa; međutim treba reći, da joj je glavna 
prednost bila u vještom, živahnom razgovoru s učenim osobama, jer 
nije bilo dobro odgojenog i načitanog gospara, koji nije k njoj išao, 
koji joj nije postajao prijateljem. U njenoj sobici u kući pomorskog 
kapetana Vlaha Budmani, gdje je imala prilike upoznati priznate 
sposobnosti mladoga Pera, namještaj bio je strašno oskudan, ali su 
njene knjige ispunjavale prazninu. »Tu sam učila srpski* jezik, 
na stolu mi je nečiji rukopis, na postelji Hanibal Lucić, na kana- 
petu Solitro, hrvatske i srpske pjesme posvuda«. Kanape pripadalo 
Je leksikografu Joakimu Stulli, a došlo je u Idinu sobu sa Stullieva 
ljetnikovca u Župi. U toj sobi sastajali su se svaki dan ugledni po- 





2.“ Za hrvatski. jezik ona upotrebljava osim naziva hrvatski i druge po 
miloj volji; slavenski, ilirski, pa i srpski. Kad njene riječi navodim, navodim 
i riječ, kojom nazivlje hrvatski jezik. 

znanici barunice; nju su tražile sve bolje dubrovačke kuće; nije bilo 
izleta, sobeta, ni plesa bez nje. Imala je sa sobom sinčića Marka, koji 
je pohađao školu vrijednoga Gabrielovića, kod kojega dijete nauči 
govoriti hrvatski i talijanski. Ali koja korist, kad po povratku u 
domovinu Marko stade zaboravljati i jedan i drugi jezik! 


Kad je došla u Dubrovnik, gospođa Diiringsfeld umjela je samo 
talijanski govoriti; ali nabrzo zatim zaljubi se u hrvatski jezik i 
nauči ga toliko, da je na kraju mogla prevoditi narodne pjesme, 
svakojako pomoću svoje gazdarice gospođe Ane, Perove majke. 
Dubrovnik učini na nju velik, dubok utisak. »Sve da je zanimljiv 
— piše — dalmatinski, ne sasvim europski ambijent, veselilo .me, 
što je u Dubrovniku mahom europski. Bilo mi je sasvim neobično 
slušati, gdje se govori francuski, čitaju Dumasove knjige, raspreda 
o Parizu, o politici, o književnosti i o onim sitnim stvarima, koje 
su tako zgodne za društvenost... Moj sin Marko, koji u Splitu 
nije drugo znao nego bacati se kamenjem, u Dubrovniku je postao 
najuljudnije dijete na svijetu; duboko se klanjao, išao u pohode, 
drugovao s curicama svojih godina.« Našla je, da u Dubrovniku 
nema plitkog, malograđanskog Živovanja, kao u ostalim malim 
varošima; »tu se dapače pazi katkad i previše na cerimoniju, te ne 
vidiš života, promicanja; kad čeljad šeću Placom, šeću polagano, 
ujednačeno, razborito. Ali — dodaje — ko nema vjere u budućnost, 
kako može biti žustar i oduševljen?« Jednom ona napisa: »Kad 
pođem odavle, zaželjet ću se dubrovačkog mora, bremenara i ka- 
raktera«. Po svoj prilici bit će Njemica opazila, kako u starim ku- 
ćama, kad bremenar što donese, pošto ga plate, počaste ga koji 
put crnom kafom; i bit će primijetila, da se fini dubrovački odgoj 
nije ograničivao na vlastelu, nego da je silazio bez ikakvog slablje- 
nja svu ljestvicu društvenih slojeva, da se zaustavi baš na onima, 
koji su gospođi Idi donijeli putnu prtljagu u stan. I karaktera još 
je onda bilo. . 

Po svom dolasku u Dubrovnik barun i barunica brzo se upo- 
znaše s porodicom ruskog konzula Jeremije Gagića, Srbina, bivšeg 
časnika u ruskoj vojsci, koji je zastupao rusku vladu od 1824. do 
1855. U Gagićevoj kući ročilo se ponajbolje dubrovačko društvo, 
primamljivano ljubaznošću njegove žene, dobre »gospođe Štake« 
(Eustahije). Prilikom njegovih svatova dubrovački pjesnici, po du- 
Žžnom običaju, izdali su knjigu prigodnih pjesama. Bio je sabirač 
starina, pa se govorilo, da je u tome poslu sretniji nego u politici, 
Vuk Karadžić je kod njega stanovao, s njim su općili Miklošić, 
Šafatik i vlodika Petar Il., koji mu je dvaput u pjesmi čestitao 

Novo Ljeto. Austrijska vlada bila je puno na Gagića ljuta, Što je 
često odlazio na Cetinje, dogovarao se tajno s vladikom i uopće 
podržavao u onom narodu uvjerenje, da je Rusija uvijek sprefana 
da mu priskoči u pomoć. 

Konzul i njegova gospođa Štaka imali su dvije lijepe kćeri: 
mlađu, Ljubicu, tek udatu za grofa Goessa, koji se kasnije proču 
u političkom svijetu, i Milenu, stariju, već udovicu baruna Klein- 
mayerna. Ljubica je bila visoka, elegantna, živahna; Milena manjeg 
uzrasta, crnomanjasta, strasna, nagonska priroda: dva stvora 
sasvim raznorodna. Milena se toliko svidjela gospođi Idi, da ju je 
ona uzela za junakinju svog romana »Milena«, u kojemu je lijepo 
ocrtala karakter Gagićeve iden. Ova se kasnije preudala i umrla 
u štajerskom Gracu u dubokoj starosti (1914.). Konzul se dičio 
svojim pitomicama, jer je i ženu i kćeri sam uzgojio. One su nje- 
mački govorile sa Diiringsfeldovom; kad se kod njih pio večernji 
čaj, odijevale su se, »kako se gospođe znadu odijevati samo na 
bečkim soirće-ama«. 

Kasnije je gospođa Diiringsfeld radije išla na sijela k marki- 
zici Bona 1 generalici Auerhammer, kod kojih je društvo bilo veli- 
kim dijelom njemačko. Sve ju je zanimalo, sve je motrila, na sve 
pazila: na društvo, pojedince, običaje. Ništa joj nije izbjegavalo, 
o svemu se obavješćivala. Tražila je uvijek novih poznanstava, 
sklapala prijateljstva, te u ovom bliskom dodiru s boljim karakte- 
rima tih godina proučavala prošlost i tadašnjost, te se može reći 
da je malo koji stranac shvatio dubrovački tip onako, kako ga je 
ona shvatila. Tako je moralo i biti, kad pomislimo, koji su to ljudi 
bili, s kojima se najviše sastajala: Medo Pucić, brat mu Niko Veliki, 
dr. Ivo Kaznačić, Antun Kazali, Mato Vodopić, Karlo Natali, Vlaho 
Ghetaldi, Ivo Galjuf, Luko Didak Sorgo, Vlagj Gozze i drugi. 

Lujo Serragli, Dubrovčanin, talijanski vicekonzul, bio je njeno 
prvo poznanstvo; neko je u Splitu uputio strance na njega, i on 
im osta vjeran drug do kraja. Serragli se požuri, da im predstavi 
dra Ivana Kaznačića, krakatog i duhovitog čovjeka, s kojim će se 
Ida do suza smijati, kad je bude zaokupio svojim pričanjem i ane- 
gdotama. 

* 


Dr. Ivo Kaznačić bio je u to doba u drugoj fazi svog ži- 
vota; dojakošnje političke trzavice već su mu spadale u uspomene 
dalekih, brzo prohujalih dana. Razočaranja bjehu naoštrila žalac 
njegove ironije i od njega načinila originalniju i zanimljiviju ličnost. 
On je postao nezamjenjiv drug radoznale gospođe; bez njega nije 


216 





bilo veselja u društvu. Inače kao poznavalac svoje domovine i 
njene povijesti, »grada sagibljivog kao zlato, tvrdog kao čelik, 
grada sa malo milja zemljišta a sa svim morima«, kako je gospođa 
Ida pisala, bio je i mužu i ženi ozbiljan i pouzdan učitelj. Vodio 
ih je, gdje je god znao da će pred njima njegov Dubrovnik »figu- 
rati«, upoznavao ih i na ulici sa svojim boljim prijateljima, tumačio 
im najčudnije osobitosti mjesta i čeljadi. Isprva je uvjeravao go- 
spođu, da će Dubrovnik biti zlatan rudokop za njene romane, jer 
da su tu svakojaki događaji, tajne, strasti i drugo u izobilju. Kad 
tamo — ništa! Dr. Ivo je naprosto zaboravio reći, da u Dubrovniku 
niko ništa na vidjelo ne izlaže, i kako je grad u brštan obrastao, 
da se tako i Život zaodjenuo mlikom i tišinom. 

Gospođa Ida vrlo ga je lijepo opisala: »Visok, dugačak, naj- 
originalniji čovjek, kojeg sam ikad poznala; bio bi mogao čuda 
učiniti: volio je ne činiti ništa. Šeće Placom dugim koracima; pro- 
vodi po tri sata u Birimišinoj kafani, i govori o nekakvim stva- 
rima, koje se-još nikome nijesu u pameti stvorile, i to kako niko 
drugi ne umije, i glasom, koji se ističe između hiljadu njih i koji 
je okrugao, mek i melodičan. Za pričanje novosti ima izvanrednu 
sposobnost.« Takav je uprav bio. Koliko mu otac Antun bijaše 
krupan. debele glave, široka lica, toliko mu sin bijaše tanahan, sa 
prostranim čelom a licem prema bradi zašiljenim. Karakterne crte 
očeve glave opažahu se, kad si ga gledao pravo u lice, a Ivove, 
kad si ga gledao u profilu, s jakim sedlastim nosom. Ispod visokog 
čela, a pod naočarima, svijetljahu se oči velike, strašno prozrive, 
bistre i pametne. Prije nego bi te za što pitao, već u njegovu po- 
gledu čitao si, šta od tebe traži; taj pogled bijaše vazda začinjen 
nekim čudnim polusmješljivim izrazom, te nijesi uvijek znao, govori 
li on od zbilje ili u šali. Doduše bio je šaljivčina na glasu; u prilici 
bio je i težak ismijavač, tim više, što mu se godinama razvijaše pri- 
rodni nagon na ravnodušnost i na ljut sarkazam; ali bilo je časova, 
kad bi mu se od naprasnog pjenušenja krvi lice zaplamilo, glas 
bi postao gromak, te više nijesi raspoznavao dra Iva. 

U društvu, u kojemu su bile i gospođe, njegova veseljačka ćud 
i dosjetljivost bile su nenatkriljive. Razgovarao je s nekom ele- 
gantnom slobodom u biranju predmeta i izraza, koja je u ženskim 
ušima gubila svaku oporu oštrinu; ono, o čemu je pričao, bilo je 
dijelom istinito, ostalo bi si onaj čas umislio te prikazao slušaocima 
zaogrnuto u neoborivu logiku. Na sumornom, neuspjelom plesu u 
jednoj kući gazdarica slučajno ču, kako dr. Ivo jednom prijatelju 
kaže: »Ovdje mi je, kao da sam na groblju!« — »Kako to, go- 
sparu?« upita ga ona; a Ivo, namignuvši na jednu mršavu gospođu 

u dvorani, preuze joj: »Kako? Ta plesao sam s košturom!« Taj 
koštur spadao je jednoj dami, na koju je gazdarica bila strašno 
ljubomorna. Bijaše nemogućno uvaliti dra Iva u škripac; izvukao 
bi se »kao jegulja«; ali ko bi njemu pao šaka, ne bi se taj lako 
iskobeljao. 


U njegovim riječima bio je vazda po koji prikriven žalac, ili 
potajan podsmijeh, koji nije mogao svak onaj čas primijetiti. U 
gradu je ćirilica bila nepopularna, pa i u kratkotrajno »ilirsko 
doba«; ona je Dubrovčanima spominjala pravoslavni svijet, svijet 
nižeg stupnja od onog dubrovačke republike. Jednog dana Kazna- 
čić, Matija Ban i druga dva prijatelja kupali su se u »Spili Betini«; 
jedan prijatelj, pošto je podulje sjedio na morskoj hridi, ustade po- 
kazujući, ondje gdje je mekši, a u liku čudnovatih nekih slova, u 
meso utisnute oblike kamenih šiljaka, na kojima je dotle počivao. 
Jedan doviknu Ivu: »Da-nu, pročitaj, što ono pišel« — a Ivo na 
uzvrat: »Ne razumijem ćirilicu; pitaj Banal« — Mojemu ocu Ivo 
Kaznačić strašno se sviđao, ma da mu nije svaku odobravao; ali 
neobična domišljatost njegova uma, lakoća, kojom je uz šaljive 
dosjetke razmrsivao pobrkane diskusije, najviše pak neisplativa spo- 
sobnost da udržava u društvu ugodnu razdraganost, bile su odlike, 
S kojih ga svako u gradu bijaše zavolio. Na njegova neočekivana 
originalna dobacivanja Luju Klaiću stala bi pleća igrati, Niko Ve- 
liki Pozza nasmijao bi se tiho bez glasa, ali rođak mu Niko Mali 
odskočio bi mimo sve ostale, jer bi pukao gromotno kao topovski 
hitac, 

Kad je prolazio Zagrebom, da ide na liječničke nauke u Beč 
(1836.), upozna se Ivo sa Ljudevitom Gajem. Gaj uvidje rijetke 
sposobnosti mladog Dubrovčanina, te mu objasni težnje ilirskog po- 
kreta. Ivo mu se pridruži sa svom dušom. U Beču, gdje se srete 
sa sugrađaninom Lukšom Gozze, nađe se iznova s Gajem, pak i 
s Kukuljevićem, onda poručnikom u madžarskoj carskoj gardi. Ovi 
ljudi i Medo Pucić, kojemu se pridruži u Padovi, odlučno utjecahu 
na pravac njegova Života. Tu stade usavršivati poznavanje mate- 
rinskog jezika i u isto doba pisati u talijanskim novinama o našoj 
književnoj prošlosti. Ali njegovo političko djelovanje svrši već g. 
1849., kad poradi Bachove centralizacije morade napustiti dubro- 
vački list »L*Avvenire«. Od tog doba posveti se književnosti i više 
ne krenu se iz rodnog grada. Poznati su njegovi životopisi zname- 
nitih Dubrovčana, monografije njegove u »Viencu« i »Slovincu«, 
istraživanja u korist Daničićevih i Jagićevih radova, zbirke narod- 
nih pjesama, pa i njegove pjesme. Nije dakle posve istina, što go- 

spođa Diiringsfeld kaže, da je Ivo volio ne činiti ništa; no svako- 
jako od njegova uma i znanja očekivalo se mnogo više. 

Tek g. 1848. steče liječničku diplomu. I kao liječnik bio je u 
rodnom mjestu vrlo omilio; u bolesnikovu kuću ulazila je s njim 
vedrina; kad je odlazio, ostavljao je za sobom nadanje. Osobito je 
djecu rado liječio. Na žalost u samoj njegovoj kući nije sve išlo 0- 
ravno. Njegov preveć nastrani i žestoki ali daroviti sin Gusti teš ih 
mu je briga zadavao. Uđe kao prost momak u rusku vojsku; u: 
tursko-ruskom ratu borio se u opsadi: Plevne sa tolikom hrabrošću, 
da ga sama njegova satnija predloži za viteza reda Sv. Đurđa; i 
on dobi to sob odlikovanje. Ali doskora pomuti mu se sasvim 
pamet; povuče se u Dubrovnik, gdje umre trinaest godina poslije 
očeve smrti. Ivu Kaznačiću protekoše posljednje godine Života 
mirno, ali bez naslade i zadovoljstva: stari prijatelji ili bijahu po- 
mrli ili ih prilike bijahu razasule. Sadašnjost se primicala orijaškim 
koracima; veliki šaljivčina stiže dakle na vrijeme, da joj dobaci 
svoje zgodne dosjetke. 


sk 


Gospođi Diiringsfeld izvanredno se sviđao Vlagj Gozze, ma da 
je ovaj gospar bio veliki čudak; pisma, što joj je pisao iz svog 
riječkog dvorca, bila su »uzori dostojanstvene vlasteoske uljudnosti«. 
Međutim Vlagj je tako tipičan dubrovački karakter iz polovine vi- 
jeka, da se moramo izbliže s njim upoznati. 

Kad se reče, da je Vlagj Gozze bio i za Dubrovčane nastrano 
čeljade, znači, da je njegova nastranost išla do nevjerojatnosti. Sva- 
kojako mnoga vrlina a i mnogi tadašnji porok dubrovačke vlastele 
u njemu su se susretali: učenost i fini uzgoj na jednoj strani, na 
drugoj čudnovata smjesa pretjeranog ponosa i skeptičnog prosuđi- 
vanja svog društvenog položaja. Karakteristična je za Vlagja ova 
anegdota: Bješe neko javio redarstvu, da Vlagj širi po gradu po- 
znatu Sorgovu knjižicu »O postanku i padu dubrovačke republike«, 
koja je bila zabranjena u Austriji i osobito u Dubrovniku. Oholi 
i siloviti poglavar barun Rosner odmah pozove Vlagja k sebi na 
opravdanje. Vlastelin pođe poglavaru, naime u bivši Knežev dvor, 
gdje su vlastela do jučer upravljala državom, i kad vidje, da ga 
Rosner ne nudi stolicom, uzme je sam, sjedne, i pokazavši dosto- 
janstvenim kretom ruke drugu stolicu, reče mu: »Izvolite, gospo- 
dine barune, i ovako sam ja ovdje domaćin«. Barun ne umije onaj 
čas da vrati šilo za ognjilo i morade sjesti. Sutradan u nekom 
društvu Rosner označi našega vlastelina riječima »anima fiera e 

nobile« (ponosita i plemenita duša), i ta oznaka osta na Vlagju 
do smrti. 

Njegova je osobnost čisto dubrovačka: u razgovoru živahan, 
duhovit, neiscrpljiv; u ma bilo kojem predmetu snalazio se, kao 
da se ničim drugim ne bavljaše; kao Dubrovčanin pravoga kova, 
ničemu se nije čudio, jer razjapiti usta i razrogačiti oči ne pristoji 
se skladu i ravnoteži odgojena čovjeka. Dubrovnik je on smatrao 
kao Grad par excellence, urbs u najširem političkom i socijalnom 
smislu riječi; nije mu trebalo ići preko granice svoje dojakošnje 
državice, da što novo vidi ili nauči. I doista, nikad za života svoga 
nije se maknuo od kuće; njegov mili ljetnikovac ležao je u Rijeci, 
otprilike na pet kilometara od njegove gradske kuće, a to je naj- 
veća razdaljina, koju je on ikad prevalio. Samačko živovanje bilo 
bi drugome umrtvilo svaku volju, kočilo svaki polet; njemu ono 
bijaše živ vrutak duševnog rada. ' 

Kad je došla gospođa Diiringsfeld, te k njoj hitalo sve što je 
bolje u gradu, pođe joj u pohode i naš Gozze. Nađe je, gdje ruča 
s mužem za prostom trpezom od bijelog drva; sjede do njih, kao 
da je to najprirodnija stvar na svijetu, i stade razgovarati fran- 
cuski o francuskoj književnosti, i to tako izvrsno, da ga gospođa 
Ida upita, koliko je vremena proživio u Parizu. Odgovori joj, da 
se nikad nije udaljio iz svoga grada, i da Dubrovčanima ne trebaju 
druge škole. »Ono, što još na nama vidite — nastavi on — to su 
što i mrvice sa vaše trpeze«. On se strašno sviđao toj inteligentnoj 
ženi, koja je uprav i tražila takove ljude; bez sumnje je njegova 
ličnost mnogo prinijela ljubavi, koju je Njemica iskazala Dubrov- 
niku. S njim se ona sastajala pred Birimišinom kafanom na Pilama, 
kamo je Vlagj svaki dan išao da igra šaha s nekim Marijanom pa- 
pučarom, Prijateljima, koji su mu se čudili, s kim se to vlastelin 
druži, gogvraran je: »Moji dragi, došlo je vrijeme, da ni velikaši 
ni bogataši, kad ih izažmeš, drugo nijesu nego Marijan A., Marijan 
B. i tako dalje«. 

. ,. Kasnije Vlagj otuđi se sasvim društvu, povuče se u se, drugu- 
jući sa svojim knjigama u svome ljetnikovcu. U grad je sve to rjeđe 
dolazio, jer od političkih i socijalnih prevrata, koji su nastali po- 
slije g. 1848., nije mogao mirovati, te je imao i nekih neprilika. 
Redarstvo je dobro na nj pazilo. U tog otmjenog plemića bio je u 
prilici pogan jezik. Više puta osudiše ga na kućni zatvor, te je 
morao hraniti i plaćati vojnika, koji je čuvao stražu pred njegovim 
vratima Jednom je presuda glasila, da je osuđen na kućni zatvor 
od dvanaest sati, jer da je u kafani oštro kritizirao neku vladinu 
naredbu, Vlagj se odmah obrati na zadarski »gubernium« s upitom, 

ima li se u kući zatvoriti po danu ili po noći. Vladini ljudi u 
Zadru, pametniji od svojih dubrovačkih drugova, nasmijaše se, ništa 
mu ne odgovoriše, te ga pustiše na miru. .- 

On je znao zaodjenuti nježnošću savršene odgojenosti . šiljak 
svog neumitnog žalca: kad mu neko, koji nije znao, dokle je šala 
dopuštena i s kim se misli šaliti, posla na dar četiri bravlja roga, 
naš vlastelin, čim obazna, ko je taj gospodin, posla mu na uzdarje 
koš pun cvijeća s posjetnicom, na kojoj napisa: »Svak daje, što 
ima«. Takav čovjek nije bio sposoban za državnu službu. Kad ga 
je rođak Lukša Gozze nukovao, da se primi kojeg mjesta i da ne 
trati svoje vrijeme u Rijeci, gledajući kako mu melju masline i 
tiješte grožđe, odgovarao je: »Što imam, dosta mi je, da priživukam; | 
ja služiti ne ću, jer bilo perom bilo metlom, sve je jedna služba«. 

U zadnje doba malo se koji trag spase od njegove prve simpa- 
tične pojave; osjetljivo i tromo biće, pobatali sve, omrznu sve. Išao 
je ulicom uvijek s kapom na glavi, nikad s klobukom: »Dubrovnik 
više nije za klobuke«, govoraše on, i lice mu se mrštilo i pomra- 
čavalo. Nije shvaćao novi svijet, a sam je bio novome svijetu ne- 
razumljiv. Ozlojeđen, reče jednoj prijateljici: »Šta živimo mi još 
na ovome svijetu? Ne vidiš li, da smo prilike za muzej? Ne osta- 
vljajmo traga od sebe, jer Živjeti u uspomeni sadašnjeg vremena 
čini mi se pogrdal« — Ovaj je put Vlagj Gozze imao donekle 
pravo: golem bi muzej narastao, kad bi se izlagali u staklenim 
ormarima svi ti zajedljivi nastrani ljudi, neprijatelji i sjene svoje, 
Žrtve svog samačkog i pustinjačkog života, proživljenog u obmani 
jedne sjajne a nikad dočekane sreće. 


* 


Gospođa Ida primala je sa zahvalnošću latinske epigrame 
Vlaha Ghetaldi, i to je dalo povoda Idinoj opasci, da ne spada 
baš u najmanje znamenitosti dubrovačke to, što se i gospođama 
pjeva u dEnakim heksametrima. Ona onda nije mogla znati, da 
će gospar Vlaho jednom prevesti na latinski čak i Gundulićeva 


* »Osmana«! 


Međutim lijepoj Njemici pisao je latinske epigrame i Luko 
Didak Sorgo, čovjek ponešto nastran, prisni prijatelj Kaznačićev, 
šaljivčina, a kroz i kroz Dubrovčanin kao malo koji drugi. Pričao 
joj je Luko rado o svojim mladim godinama, kad je u dubrova- 
čkom Senatu sjedio s vlasuljom na glavi, i o neprilikama, koje je 
imao, kad su ga Francuzi zastali kao kneza u Stonu (kad su Lauri- 
stonova momčad jednom išibala Luka bez obzira na njegovu vla- 

sulju). Pričao joj je, kako se posvadio s 'Tommaseom te mu pisao 
oštro pismo, kad je veliki Šibenčanin kritizirao nepovoljno filozo- 
fiju i stil glasovitih Staja i Kunića. Pisao mu je: »Čitao sam neku 
prozu nekog Tommaseal« Dobri Luko nije nikad obaznao, da su 
se prijatelji pobrinuli, da ono pismo ne stigne na naslovnika, da 
se ne bi grad obrukao. Ida ga je mnogo voljela, te bi se bila gorko 
rasplakala, da je koju godinu kasnije vidjela Luka, već oronulog 
starca, kojemu se dječurlija na ulici podruguju i vuku ga za kaput. 


Lujo Serragli povede gospođi Idi još jednog svog prijatelja: 
Dum Antuna Kazali; on joj ga predstavi kao poznavaoca njemačke 
filozofije i Byronova prevodioca. Kazali bijaše onda župnik na 
Mljetu, ali je počešće dolazio u grad; on se stade redovito svraćati 
u Idinu kuću. 

»Moja soba — piše ona — nikad više ne će čuti onako genijal- 
nog ćaskanja, kakvog je bilo u zadnje vrijeme mog boravka u Du- 
brovniku; između dubrovačkih originalnih mozgova najoriginalniji 
bio je Kazaliev.« Jednog dana dum Antun je zamoli, da joj smije 
pročitati svoju pjesmu »Posljednja čaša vina jednog siromaha, koji 
umire od gladi«. Niko Veliki, koji se tu desio, odmahnu: »Gospođa 
ne će da zna za socijalističke pjesme!« — »Onda ću jednu ljubavnu«, 
povrnu Kazali; na to će mu Ida: »Šta! Svećenik ste, pa pišete lju- 
bavne pjesme?« Dum Antun poroda je iskosa i reče na po glasa 
i s neizrecivim osmijehom. u očima: »I tek kolikol« Kad je poslje- 
dnji put bio kod nje, ona mu na rastanku reče: »Sretno Vam!« — 
»Na Mljetu da mi je sretno?« preuze joj gorko Dum Antun. » Tamo 
su već sva prokletstva, osim Božjegal« Nasmija se gospođa i do- 
dade šaljivo: »Onda neka vam je naopako!« »Nastojat ću, da vam 
se učini po volji«, prihvati Dum Antun i ode. 

Mladi Župnik sa svojim Živahnim karakterom mnogo se razli- 
kovao od nježnog Dum Mata Vodopića; ovaj je rjeđe prilazio go- 
spođi Diiringsfeld, jer. mu je župa bila daleko, u Konavlima; opet 
je gospođa i njega lijepo dočekivala, hvalila njegovu učenost i 
slušala njegovo pričanje o konavoskim još surovim običajima. Go- 
spođa Ida primijeti jednom Dum Matu, da sve Pile, a koji put i 
sam grad, zaudaraju nemilo na strojenu kožu. Vodopić nije pod- 
nosio takve kritike na svoj Dubrovnik, pa odvrati, da je gospođa 
u ono vrijeme bila »s malijem« (trudna) i da zato nije normalno 
osjećala, a da o tom zaudaranju mogu samo nepristrani nosovi suditi. 


Svakojako su u sobici Budmanieve kuće najmiliji i 
vi ici 1 < jmiliji gosti gospođe 
Ide bili grofovi Medo i Niko Veliki Pucići: u obojice KE oč holo 

veliko znanje, otmjen uzgoj, tvrd karakter, u prilici su sad ozbiljni 
sad šaljivi, i sve ove odlike u divnoj su ravnoteži, sve oplemenjeno 
utančanom gospodstvenošću. O braći Pucićima, prije nego ih je 
osobno poznala, pričali su joj s ushićenjem Kaznačić i Šerragli, 
Kad je pitala, gdje je taj Medo, uslužni Serragli odgovarao je, da 
je Medo sad u Moskvi, sad u Firenci, sad u Parizu, sad u Napulju. 
Rekoše joj drugi, da su ta dva brata dva divljaka. Zato je njena 
sadoraloši danomice rasla. 

Jedno poslije podne čita gospođa u »Casinu« parisku »Revue 
des deux Mondes«, kad eto ulazi u dvoranu jak čovjek kojih tri- 
deset godina: ugleda je i ustavi se. Njen muž diže se, izmijeni s njim 
koju riječ, pa joj ga predstavi: Grof Niko Pucić. Niko isprva ne- 
odlučan, priđe joj i sjede do nje. Ona je čitala članak o Irskoj, i 
on stade s njom govoriti o toj zemlji. Sutradan pođe joj grof u 
pohode. Mjeseca srpnja vrati se s puta Medo, i odmah ga Kaznačić 
i Niko povedoše gospođi. Ona je iščekivala elegantnog, salonskog 
gospodina; nađe čovjeka prostog, okretnog, poslušnog i skromnog. 
»Nije to bio ni kicoš ni gizdelin; bio je čovjek otvoren, kaogod 
što su ljudi .u dobrom talijanskom društvu; namiguše moraju biti 
na muci s njim.« 

Braća Pucići pohađali su gospođu skoro svaki dan; Medo po- 
slije podne sam, Niko Veliki na večer, i vazda s Kaznačićem; 
s Medom je govorila talijanski, francuski, engleski, njemački i po- 
nešto hrvatski; s Nikom je čitala narodne pjesme i kazivala mu 
neke svoje njemačke pjesme. On je poznavao izvrsno njemačku knji- 
Ževnost i znao je krasno čitati. 

Najobičniji predmet njihovih razgovora bio je Dubrovnik. Te 
zime puno se govorilo o trećem svesku »Dubrovnika, cvijeta na- 
rodnog književstva«, kojem je urednik bio Medo; iščekivali su ga 
iz dana u dan. Izdavač prvih svezaka, Frano Martecchini, bijaše 
naumio iznijeti u. »Dubrovniku« još netiskana djela dubrovačkih 
pjesnika; Medo Pucić išao mu je na ruku i namisao je lijepo na- 
predovala. Odjednom će Martecchini, da mu Pucić jamči za tro- 
škove, Štaviše, da mu ih naknadi unaprijed. Medo, naravno, da 
ne će, i tako se posvađe izdavač i urednik, te se »Dubrovnik« mo- 
rade preseliti u Zagreb. Najzad — bilo je oko polovice siječnja — 
eto Pucića veselog i zadovoljnog s trećim sveskom u ruci: stigao 
onaj čas iz Zagreba. Gospođa uze knjigu i, listajući je, naiđe na 
popis nekih izvrsnih dubrovačkih jela. Medo izjavi, da se jela ne 
daju opisati, nego da se moraju okusiti, te sutradan pođe po svoje 
njemačke goste i povede ih na Ilijinu Glavicu u svoju novu nov- 
catu kuću. Kuća je još bila bez krova, a trpeza s čajem čekala je 

goste na terasi. "Tu zatekoše lijepu četicu: Nika Velikoga, dva Pu- 
cićeva strica, Iva Kaznačića, Mata Vodopića i Antuna Kazali. Po- 
slije čaja gazda ponudi prijateljicu obećanim jelima; tu se izredaše 
posoljen goveđi jezik s kavijarom, hladna cvjetača s jajima, kiselo 
smućkano mlijeko, mantala, pekmez od gunja, pipun, torta od 
marcapana, torta od višanja i eona a pilo se vino pečeno staro 
i glasovita malvasija. Na kraju im Medo kaza, kakva će biti ta 
njegova kuća, kad se dogradi. »Kad ovaki stan bude gotov — reče 
Medo — sve ću vas pozvati na veliki ručak; ali vi, gospođo, treba 
da međutim upoznate svijet sa ova tri naša pjesnika«... Kuća se 
nije onako gradila, kako su je gosti i malvasija zamišljali. Nije 
bilo velikog ručka, niti se gospođa više vraćala u Dubrovnik; ali 
se ona odazva pjesnikovoj želji te prevede na njemački po neke 
pjesme svojih prijatelja pjesnika: Kaznačića, Kazalia, Vodopića i 
plemenitog domaćina Meda. 


Na svojim šetnjama po Konalu, Gružu, Lapadu i Rijeci gle- 
dala je gospođa Ida puste kuće popaljene g. 1806. od Crnogoraca 
i njihovih ortaka Rusa. Taj prizor tumačio joj.je, zašto su ondašnji 
Dubrovčani prezirali svoje susjede istočnog obreda; preziranje je 
podržavalo i poticalo davnu antipatiju na nekadašnje »Grke« ili 
»Vlahe«. Ida je poznavala paroha Đorđu Nikolajevića. Na nj se 
obrati u svom nastojanju da prevodi narodne pjesme. Gospođi nisu 
bili u Dubrovniku grčko-istočni nesimpatični; živjeli su odijeljeni 
od katolika, nijesu nikoga pozivali na svoje porodične svečanosti; 
»ali to ne smije čuditi, kad je »Vlah« uvredljiv naziv.« Od njih je 
dobila na dar knjige »Gorski Vijenac« i »Šćepan Mali«. 

Naša Njemica obašla je sve, vidjela.sve; ali jedna na glasu 
dubrovačka osebina jednako se izmicala njenoj radoznalosti: potres. 
Je li moguće, da ona ipak jednom krene kući, a da nije dočekala 
ni jednog malog potresa? Znala je, da se pred desetak godina treslo 
do dvanaest puta na dan, a preklani, za jedan dan, šezdeset i tri 
puta: bježao je svijet glavom bez obzira, vojnici spavali pod šato- 
rima na polju, dimnjaci se rušili, zvonici se klanjali. Mora da je bilo 
divno! — mislila je. Jednoga dana sjedi gospođa kod markizice 
Bona. Najedared, kao topovski hitac izbliza, zatutnji zemlja, sva 
«se kuća zadrma, kao da će se provaliti. Skoči gospođa Ida uplašena; 
markizica joj priđe, povede je pod prozorski obluk — radi veće 
sigurnosti — i reče joj sasvim spokojno: »Eto, to vam je bio potres. 
Ne bojte se, ništa ne će biti.« Prođe strah, gospođe posjedaše iznova; 
potpuna spokojnost markizičina umirila je prijateljicu. Uđe nato u 
sobu Karlo Natali, stari vlastelin, koji je uza svojih osamdeset i 

šest godina još željno bio dočekivan u svakom društvu sa svoje 
ljubaznosti i finog držanja. Vidje starac, da s Idom razgovor teče 
samo za nevolju. Stade se s njom šaliti, kao da ništa nije ni bilo. 
Otprati je kući, ali prvo zastaše u Birimišinoj kafani, da ližu sla- 
doled: tu su našli silu preplašenog svijeta. Okolo kafane sve je 
bilo zbijeno. 


*k 


Jednog rujanskog popodneva g. 1853. pošetale tri gospođe Gru- 
sani a ka o MA ade cilja; bile su to Ida von Diiringsfeld, 
markizica Bona i grofica Marija Bonda. Kad su dospjele na Boni- 
novo, kao da su ih bijela crkvica i njeno groblje neodoljivo privla- 
čili, jer su šutke skrenule lijevo i Šutke se našle pred Gospom od 
Milosrgja. 


Crkvica je po starom običaju okrenuta k zapadu: mala je, 
skromna, Puna je svakojakih zavjeta; ponajviše su to male lađe, 
strpljivo građene kao igračke za djecu, pak lađe slikane sa raza- 
petim jedrima u borbi s talasima. U staro doba dubrovačke lađe, 
prolazeći mimo one gole stijene, pozdravljale su iz topa čudotvornu 


Gospu. Stariji se ljudi sjećaju, kako su u nekim prilikama čitave 


povorke Konavljana dolazile u grad, pa iz grada bosonoge išle u 
Gospu od Milosrgja, mrmoljeći naročite molitve. 


Kad su gospođe stupile u crkvu, Marija Bonda pokaza prija- 
teljici Idi ploču, jedinu u crkvi uzidanu, na kojoj piše, da je tu 
pokopana njena mati Jele Bona, žena Dživa Bozdari, prvog načel- 
nika u austrijskom Dubrovniku. Doista, ako spominjanje čiste žen- 
ske nježnosti smije u ljudskom osjećanju uvećati bogoljubnost, tad 
treba da se posjetilac zaustavi pred tom pločom i da se sjeti Jele 
i njenih plemenitih čara; oni su bili nešto, o čemu se onda još pri- 
čalo, nešto, o čemu danas niko više ne priča. Ona je bila na glasu 
sa ljepote prilike i duše. Njen otac bio je markiz Miše Bona; njena 
braća Frano, Pijerko i Marcije. Ona je dakle odrasla u kolu dobrih 
patriota, koji su se pročuli u narodnom ustanku g. 1813. Jeli, 
krasnoj gospođi, izglednoj ženi i majci, koja je umrla u naponu 
Života, pisao je latinske epigrame, ko je god znao penjati se po- 
moću školskih humanističkih uspomena na vrh Helikona. Za takove 
pjesničke poslove bila je u ondašnjoj našoj Ateni vazda spremna 
četa dobrovoljaca. Kad je umrla, dubrovački slikar Martini pri- 
kaza je u slici mrtvu, a pod slikom Antun Kaznačić napisa prigodni 
epigram. 

Međutim Jelini darovi nijesu s njom propali; naslijedile su ih 
njene kćeri grofica Marija Bonda i Malulna Ghetaldi-Gondola: dvije 
sestre, koje su se udale iste večeri u očevoj.kući u ulici Izmegju 
Bačvara, u kojoj je kasnije smješten okružni sud, i svile gnijezdo 
preko puta u susjedstvu. »Marija — piše njena prijateljica Ida von 
Diiringsfeld — jedna je od najsimpatičnijih gospođa dubrovačkih, 
nekako nalik na pojavu iz vremena Ljudevita XV. Nos joj je prćast, 
lice pikantno i naivno. Krasno je uhranjena, vrat ima divan, glas 
zvonak, uvijek je dobro raspoložena. Osim toga čitaš joj na licu 
neko prostodušno čuđenje, a opet je puna aristokratske smjelosti«. 
Sasvim na majku ljepotom i nježnošću bila je Malvina; umrla je 
mlada od jada za smrću svog najmlađeg djeteta. Milota cijele njene 
pojave bijaše tako opsjenila Dubrovčane, da se njena prerana smrt 
smatrala za domaću nesreću. Sav grad otprati je na groblje; za 
sprovodom čuo se prvi put muški zbor gdje pjeva hrvatski mjesto 
latinski. 

Crkva skromna i sklonita, Jelin nadgrobni natpis, malo gro- 
blje, što se pod Gospom stere — sve to učini nezaboravan utisak na 
Njemicu. Gospođe iziđoše i posjedaše na kamenje, što je onda bilo 
poredano blizu crkve. Dolina bijele Gospe bijaše se već sa suncem 
oprostila, te se na nju spuštao svečani mir. Gospođama se nije dalo 
razgovarati. Lice grofičino bijaše se prevuklo lakom sjetom; njene 
živahne oči kao da su se zablehnule u dalek neodređen predmet. 
Sve je na zemlji mučalo; groblje je tonulo i razlijevalo se u su- 
mraku. Prva je hladovina zastrujala; mrču i kupinu, koje rastijahu 
oko posvećenog polja, kao da poduze jeza: bilo je oko njih nešto 
prigušeno, beznadno. Došlo je vrijeme, da gospođe poustanu. Kad 
dođoše na Boninovo, gospođa Ida okrenu se i zagleda se dugo u 
groblje, nad kojim već se slagala, u liku tanke izmaglice, prozračna 
koprena pare... 


Ne prođe dugo, i gospođu Idu zadesi velika žalost: njeno dijete, 
koje se rodilo u Budmanievoj kući i koje je ona prozvala hrvatskim 
imenom Zorka, umrije joj poslije sedam mjeseci. »U času, kad se 
rodilo — pisala je — prolazila je pod mojom kućom vojnička gla- 
zba i svirala mrtvačku koračnicu, kojom ona prati jadnu momčad 
na groblje kod Gospe od Milosrgja; poslije sedam mjeseci odnesen 
je tamo mali jedan sanduk: sanduk moga djeteta.« Luko Sorgo na- 
pisa joj kratku pjesmu, kad je dijete na svijet došlo, pa opet pje- 
smu, kad se sa svijetom rastalo. Lujo Serragli, kršteni kum male 
Zorke, i drugi prijatelji položiše je u sanduk, kako je u Dubrovniku 
bio stari običaj: u jednoj ruci imala je voštanicu, u drugoj kitu ruža 

i ljubica, na glavi »krunicu« bijelih ruža; bila je odjevena u bijelu 
ružičasto postavljenu haljinicu. oj ' 

. Koliko se gospođi do tada rado živjelo u našem gradu, po kće- 
rinoj smrti mine je želja da nastavi svoj boravak. Bijaše međutim 
umro i kapetan Vlaho Budmani, te u kući zavladala tuga i tišina. 
Kad odluči vratiti se u domovinu, ona uvidje, da je u Dubrovniku 
stekla prave prijatelje. Serragli i Ivo Kaznačić salijetali su je sva- 
kojakim prijedlozima, ne bi li je pokolebali u nakani, da ih ostavi; 
Ivo Galjuf predoči joj, da bi joj mogao naškoditi dugački put po 
moru; on se ponudi, da će joj sam pronaći nov stan; markizica Bona 
zamoli je, da se preseli u Gruž u njen ljetnikovac. Sva muka, da 
odustane od svoje namjere, bila je uzaludna. Ne _pomože ni to, što 
je i sam Niko Veliki tražio za nju drugu kuću na Konalu. Ma koliko 
pažnja svih ostalih bila iskrena, opet najiskrenija bila je pažnja Nika 
Velikoga. 

Kad se gospođa posljednji put vozila preko Boninova, da se 
za uvijek rastane s Dubrovnikom, još je jednom obratila oči na ono 
groblje, na kojemu se sad bijelio mali nadgrobni kamen njene Zorke, 
tek pred koji dan obilježen malim mramornim križem; ona još je- 
dnom upravi izgubljenom djetetu naše slatke riječi: Zbogom, Zorka, 
milo dijete!... I kola pojuriše dalje. 

POGLAVLJE XI. 


Zadnji Pozze (Pucići) — Orsat Pozza ili Medo Pucić i brat mu 

Niko Veliki, zastupnik Križevaca u Hrvatskom Saboru — Kratak 

Život i neslavna smrt »Slovinca« — Uspomene na Nika Velikog — 

Gospar Rafo Pozza, dubrovački načelnik i hrvatski narodni za- 

stupnik — Mladost Pera Budmani — Od Zagreba do Castel-Ferretti 

i smrt 1914. god. — Lik gospara Pera i uspomene iz škole — Bud- 
: mani u dubrovačkom društvu i u Zagrebu. 


' Članove porodice Pucića (Pozza) u više smo prilika spomenuli. 
U periodi, kojom se ova knjiga bavi, oni se pojavljuju u najzname- 
nitijim časovima; u više mahova oni određuju pravac književnom i 
nacionalnom životu svoga grada. Može se reći, da je s njima svršio 
onaj Dubrovnik, u kojemu su književnost i svako drugo pregalaštvo 
imali svoju klasičnu podlogu i u kojemu je politički ideal bio izra- 
divan rlikosloalat pristajanjem pojedinaca na stvaranje jedne ve- 
like cjeline. Oni su sašli sa pozornice, kad su strasti već nagrizale 
njihov rad: rastali su se bez ljutine, ali i bez zadovoljstva. 

Kad su u drugoj polovini vijeka najčuvenije vlasteoske poro- 
dice izumirale, pa čak i toliki domovi Sorga nestajali, bilo je još 
sedam zdravih i jakih Pozza, posljednjih nasljednika tog imena; ali 
oni se nijesu ženili, jer nijesu htjeli — tako se pričalo — da im 
djeca budu austrijski podanici. Moguće je, da je tako, jer se ne radi 
o dvojici ili trojici, nego o sedmorici njih; moguće je, da je Luko 

. Zore, njihov veliki prijatelj, čuo od njih samih za tu odluku, jer u 
njegovu »Objavljenju« Medo kaže: 


Ko na obraz dični svoj ne pljune, 
preostade, da prebira tuge 
i svevoljno da se slavan dune. 


Tih sedam Pozza — po tri sina Nika Luigja i Marka i jedan Matov 
— rođeni su, kad njihovi očevi još ne bijahu sasvim pometnuli na- 
danje u povratak slobode; uostalom, povjerenik Reha već nam je 
kazao, da bi i najmirnija vlastela, čim bi koji povoljan znak uočili, 
postali mahom najvatreniji republikanci. 

Svoju veliku ljubav za domovinu Pozze su naslijedili od svog 
djeda, Nika Nikova Staroga. Kako sam Fratar Gluhi kaže, ovaj 
starac zasluživao je svačije poštovanje svojom čestitošću u javnom 
i privatnom životu. Svojim silnim utjecajem on je vladao cijelim 
vlasteoskim zborom. Mladež lakomislena i nemarna za javno dobro 
bojala se njegovih ukora. Bio je bogat. Ipak se za francuskog vla- 
danja primio mjesta sudskog predsjednika, da se čuva posljedica 
nerada, na koji je stranac osudio patricijat, kad mu je oteo vlast nad 
zemljom. Po svoj prilici ne bi Niko Nikov Stari bio aktivan patriot, 
da je grad ustao na novog gospodara; ipak veliki ugled, što je stekao 
dostojanstvenim držanjem u sputanoj domovini, zadavao je briga 
vlasti. Zato je O. Inoćencij svjetovao, da se njegovim sinovima po- 
nude mjesta u državnoj upravi, kako bi se slomili tvrdi ponos i pri- 
vidna nehajnost staroga vlastelina. Pronicavi fratar nije se davao 
zadovoljiti time, što je uprav taj stari gospar vodio i prikazao Fra- 
nju I. u svečanoj dedijenoj članove dubrovačkog patricijata. 

Od njegove djece najviše nas zanimaju Niko Luigj i Marko; 
ovaj posljednji bijaše se uvrgao na oca. Nosio se kao »gospar čo- 
vjek«, bio uzoran otac i vladao se prema Austriji bez povrede svog 
ugleda. Niko Luigj, odličan učenik Frana i Urbana Appendini, la- 
tinski pjesnik i matematik, bio je pretežniji od ostale braće; njegova 
velika knjižnica svjedoči za njegovu učenost; domoljublje u latin- 
skom ruhu i budućnost njegove djece bili su mu najveće brige u 
životu. On se molio »bogovima i boginjama«, da se zauzmu za dobro 
njegova grada, pa kad god ga spomene, umije svaki put naći tu- 
robnu žicu svoje lire: »Bilo je pred suton, i pošto sam dovršio svoje 
teške poslove, uputio sam se, mučke i sim ne znajući kamo, cestom, 
koja vodi neveseloj gruškoj obali. Išao sam misleći na gorku sud- 
binu moje domovine, kako smo slobodu izgubili, od koje ništa ne 
može čovjeku biti slađe, kako smo u mladim godinama bili prožeti 
njenim duhom, bili ponosni među ostalim svijetom, i kako nam je 
propala slatka dokolica mira i s njom sve udobnosti života. Danas 
je sve sama nevolja!...« Ostala braća Nika Luigja i Marka Pozze 

ili su Mato — poznatiji pod nadimkom »Nerun« zbog svoje silo- 
vite prirode — i Luco. Ovo su očevi onih Pozza, s kojima se istro- 
šila ono loza, i kojih se i ja vrlo lijepo sjećam. ' 

Svaki je imao po koju vrlinu. Neki su stekli glas svojom uče- 
nošću i književničkim sposobnostima ili političkom znamenitošću; u 
isti mah svijet ih je smatrao za čudake i mizantrope (svakojako u 
najblažem smislu riječi); ali — ako i nijesu rado zalazili u oveća i 
mondena društva — ipak su voljeli duhovit razgovor, kao n. pr. u 
»spičariji«, gdje je misaoni Dubrovnik imao svoje najbolje pred- 

stavnike. Izgledali su hladnokrvni, ali su se među sobom pazili i po- 
štovali i imali neograničeno uzajmično povjerenje. Odlikovao ih je 
plemićki ponos i čvrst karakter, ali i izvanredna zakopčanost; ova 
je bila prva karakterna crta, koju bi na njima opazio, ko bi se 
prvi put s njima sastao. 


Bez sumnje su Orsat Pozza, koji je u književnom i političkom 
svijetu poznatiji pod imenom Meda Pucića (Pucići, izvorno ime 
Poradi i brat mu Niko Veliki (Veliki, da se razlikuje od trećeg 
rata Nika Maloga) stršili velikim umom, učenošću i drugim odli- 
kama. Jaka aristokratska svijest, koja je izbijala u njihovu držanju 
i govoru, družila se s mekom ćudi i ljubaznošću u općenju. U dru- 
Šštvu su govorili tiho i polagano, kao ljudi vični da ih drugi slušaju; 
njihove primjedbe na tuđe razlaganje bile su u prilici i oštre, ali 
oštrina im se krila u prijaznoj obzirnosti i u odabiranju izraza, pa 
si je dočekivao kao prijateljsko svjetovanje, koje te bodri i s tim te 
ljudima zbližuje. Medo je stekao veći sla od brata Nika, jer su 
mu i pjesme razglasile ime. Niko nije ništa pisao. 

U kući njihovih roditelja živjelo se po propisima starog uzor- 
nog odgoja, kojemu je podloga bila vjera. Kako nam Marija Ban 
priča, kad su domaća čeljad prije večere bila sabrana u kući, klekli 
bi naokolo gospoda i sluge, stariji i mlađi skupa, svi jednaki pred 
nebeskim ocem, i izrekli večernju molitvu; zatim bi domaćica, pošto 
bi ostala sama s djecom i slugama, uzela svećenički ton i držala 
kratko slovo o kojem moralnom predmetu, Večernja molitva molila 
se onda u svakoj dubrovačkoj kući; ali u Markovoj imala su djeca 
kao najbolje uglednike za svoj moralni odgoj same roditelje. Te svoje 
prve učicelje Medo i Niko nijesu nikad iznevjerili. Svojim uspjesima 
u političkim borbama nijesu se nikad uznijeli. U taj rad ulagali su 
sve snage, izdašno i nesebično, sa plemenitim idealom pred očima; 
kad su se povukli sa bojišta, imali su zadovoljstvo, da su im oda- 
braniji umovi u svima taborima ostali vjerni štovavci do kraja. 
Imali su to zahvaliti opet svojim moralnim načelima, kojima je 
“osnovom bio domaći odgoj. 

X *k 


Medo (1821.—1882.) i Niko Veliki (1820.—1883.) svršili su 
pučku školu u rodnom gradu, a ostale nauke na području ondašnje 
Austrije: klasične nauke u nekom mletačkom sjemeništu, a pravo 
u Padovi, gdje je Medo pisao svoje »Bosanske davorije«, i u Beču. 
Politički život brzo ih zahvati. To je bilo vrijeme, kad Gaj već 
bijaše bacio klicu hrvatskog narodnog pokreta. 

U samoj Padovi, gdje je bilo dosta i drugih đaka Hrvata, dobije 
Medo prve pobude; u isto doba poticali su u njemu rodoljubni pla- 
men Slovak Jan Kolar pa g. 1843. Kukuljević i Preradović u Mle- 
cima, On proputova mnoge europske zemlje. Od g. 1846. do 1848. 
boravi u Lucci kao dvorjanin na dvoru Bourbonca Karla Ljudevita, 
s kojim se bijaše sprijateljio u Padovi, pak kao komornik na dvoru 
Roberta, vojvode od Parme. G. 1848. piše u »Danici«; vidimo ga u 
Rimu s Mickiewiczem, zatim u Ravenni, gdje pred Danteovim gro- 
bom pita velikog Gibelinca, hoće li naša nacionalna borba imati 
uspjeha. U pitanju o aneksiji Dalmacije Hrvatskoj Medo se slaže sa 
zaključcima banske konferencije i svoje razlaganje osniva na hrvat- 
skom povijesnom pravu. Slijedeće g. 1849. u Zagrebu je kod Jelačića. 

Svojom poduzetnošću Medo se je isticao u gradu, gdje se čeljad 
na Gajev poziv tek prenula iza sna 1 svoje oduševljenje još odijevala 
u prigodne osmerce. Njegov se zanos pojavljuje, kad su se građani, 
osobito vlastela, još podavali neplodnom očajanju i mislili, da je s 
propašću Republike propalo sve. I 

Medova pjesma nije plod dojakošnje dokolice učenih Dubrov- 
čana, nego rodoljubna potreba, i njena je glavna karakteristika, da 
je ona čisto narodna; ona ide za tim, da budi narod iz mrtvila i da 
poučava u narodnom duhu. On, kao i ostali buditelji onoga vre- 
mena, traži širok vidik. Koje čudo, da se taj vidik gubljaše u magli 
priviđenja! Ne iznenađuje nas ni to, što i on — poput mnogih svojih 


suvremenika — u tome traženju velikodušno zanemarivaše i samu 
odvajkadašnju dubrovačku predaju, oprečnu svakoj vezi sa stranim 
pasminama i skroz tuđim balkanskim duhom — vezi, koja nema 


nikakva oslonca u karakteru i duši hrvatske narodne cjeline, kojoj 
je Dubrovnik najsjajniji kulturni predstavnik, 

Ali već sada, krajem g. 1849., uvlači se u njegovu pjesmu ne- 
vesela nota. Propale su iluzije velikih pregalaca; ta propast pod- 
sjeća ga na vlastelu, njegove drugove, koji su izgubili domovinu, pa 
traže lijeka duši, ali ga nigdje ne nalaze. On tad hita u svoj Du- 
brovnik, radi za «Dubrovnik, cvijet narodnog književstva« i svaki 
čas diže se na put u inozemstvo. Obilazi svijet, a nigdje da se smiri: 
književnost i umjetnost jedino su mu olakšanje. U otmjenom dru- 
štvu, što se 1861. do 1863. okuplja u Karlovcu oko baruna Josipa 
Vranjicani, Medo može vidjeti, koliko taj svijet poštuje dubrovačkog 
Patricija, pjesnika i domoljuba, a naš vlastelin; ako nije tražio po- 
hvala, nije ih baš ni mrzio. 

U Karlovcu bio je u kolu Vranjicanievih gostiju i Niko Veliki, 
zastupnik grada Križevci u Hrvatskom Saboru. Niko se potpuno 
slagao s Medom u pitanju o aneksiji, i s njim bijaše pošao g. 1861. u 

Hrvatski Sabor kao pobornik za jedinstvenu hrvatsku ideju. Kad je 
pak dalmatinski pokrajinski sabor — izabran po sistemu, po kojemu 
nije odlučivala većina, nego manjina stanovništva — odbio prijed- 
log o sjedinjenju, pođe Niko s kotorsko-dubrovačkim izaslanstvom 
u Beč vladaru. Ni ta audijencija nije pomogla rješavanju ovoga 
državno-pravnog pitanja. Kada tom prilikom Franjo Josip upita 
Nika Pozzu, je i autonomaška stranka u Dalmaciji nelojalna i teži 
li ona preko granice, vlastelin odgovori, da se Njegovo Veličanstvo 
može o toj stvari najbolje obavijestiti kod organa državnog redar- 
stva. Ne znamo, kako je car dočekao taj odgovor, kao što ne 
znamo, šta se o Niku u Beču mislilo, kad je odbio ponuđenu mu 
čast dvorskog komornika i stolicu u Gospodskoj Kući, jer gospar 
Niko o sličnim stvarima nije volio pričati; ipak se zna pouzdano, 
da je car uvelike štovao dubrovačkog grofa i volio s njim razgova- 
rati o političkim pitanjima, a to je dokazao i g. 1875., kad se s njim 
sastao u Rijeci. 

Kad se povratio iz Beča, Niko Veliki dugo je i živo radio za 
bistrenje politike u Dalmaciji i narodnog programa. Bio je dvaput 
zastupnik u dalmatinskom saboru: u to vrijeme sva je zemlja upirala 
oči u njega. U Dubrovniku je njegovo djelovanje urodilo tim, da je 
g. 1869. narodna stranka zamijenila autonomašku u općini, pa na 
mjesto Vica Vuletića došao Nikov rođak Rafo za načelnika. Me- 
đutim ovim događajem svršava se politički trud našeg vlastelina. 
Interes za politički život u Dubrovniku bješe već onda počeo je- 
njavati, U narodnoj stranci bijaše nastao razdor, koji je Nika na- 
veo, da se povuče. 

Meda tad nije bio u rodnom gradu; on se bijaše već g. 1868. 
odazvao pozivu, da bude nastavnik Milana. Obrenovića. On se 
zadrža u Beogradu do g. 1874., baveći se u isto doba dubrovačkom 
historiografijom. : 

Povrati se gospar Niko na svoje knjige. Po uzoru starih Du- 
brovčana, latinskim jezikom mogao je govoriti kao i materinskim; 
poznavao. je svaku struku svih starih i novih književnosti i sve filo- 
zofske sisteme, a sam je naginjao platonizmu. Neobično je bilo i 
njegovo poznavanje teološke znanosti. 


Bješe kucnuo čas, kad se Medovo i Nikovo političko obzorje 
moralo suziti. U to vrijeme stranke su se množile, a stranačke borbe: 
čistile Široke programe prvih boraca. Stare vođe nijesu više bili 
kadri da stanu na put tome rasulu svojih nada i svojih iluzija, po- 
gotovo nije Medo. Nije on bio ni realan teoretičar ni praktičan poli- 
tičar, nedostajalo mu je koliko prije realnih pogleda na povijest 

toliko sada one snage, koju je vrijeme zahtijevalo: on je lakše uspi- 
jevao u vrijeme, kad su plameni stihovi opijali tek probudenu na- 
rodnu dušu, i ona bila još zanesena za samoodricanjem, plaha, iskre- 
na i nenačeta. Stranke su ga bez borbe nadjačale. Medo me podsjeća 
na onog kralja u narodnoj pjesmi, kojega je mladež zvala, da se: 
uhvati s njima u kolo i da poigra, a on im odvraća: 


Nije za nas vika ni skakanje, 
već gospodstvo, da gospodujemo, 
mudra pamet, da pametujemo. 


To se može reći i o bratu mu Niku, ma da je ovaj bio agilniji. 
U svojoj povučenosti — boravio je Medo pola godine u Parizu, 
pola u svom skromnom dvorcu u Župi — dolazio je u grad, kad god 
se radilo o narodnoj stvari ili o postojanju »Štionice«, koju je sam 
zasnovao i bio njen skoro doživotni predsjednik, 


U to doba — bilo je to g. 1876. — vrati se iz Amerike u Du- 
brovnik dvadesetgodišnji Vlaho Bukovac i izloži svoju prvu oveću 
sliku » Turkinja u haremu«. Ona učini veliku senzaciju; u Šarićevoj 
ljekarnici proglasi Medo Pucić: »Habemus pictorem!« i njegov se 
sud prosu gradom. Tih dana sretao si dičnog vlastelina, gdje na ulici 
prikazuje prijateljima plavokosog mladića, koji se jamačno nije na- 
dao tolikoj popularnosti, pa je bio zbunjen i strašno nespretan, kad 
je zahvaljivao na laskavim pohvalama gospode. Slijedeće godine 
Medo povede glavom Bukovca u Pariz i tu ga smjesti sa Strossma- 
yerovom pomoću kod čuvenog slikara Cabanela. Malo vremena 
prođe, i u dvorani dubrovačke Gionioe bio je izložen krasan portret 
Meda Pucića, kojim se umjetnik odužio svome pokrovitelju. 


* 


Osnivanje »Slovinca« zadavalo je Medu briga i razočaranja. Na 
Poziv, što je sam sastavio, odazvaše se mnogi. Medu je uvelike žao 
bilo, da mu Miho Pavlinović nije odobravao namisao: i nepatvorena 
POvijest i potonja neželjena praktična pouka pokazaše, da je Pa- 
vlinović imao pravo. 

U prvim brojevima surađivali su u »Slovincu« Ban, Buzolić, 
Budmani, Gradi, Kaznačić, Vodopić i drugi pisci; imena nekih su- 
radnika jamčila su, da novi list ne će nipošto zastupati ni sadrži- 
nom ni smjerom gospodsku književnost, koju su »stari« Dubrovčani 
toliko voljeli. Dok su se dotadašnji dubrovački časopisi »Cvijet na- 

rodnog književstva« i »Zabavnik Narodne Štionice« s mukom iz- 
vlačili iz tradicionalnog pisanja za obrazovano društvo, izlažahu 
u »Slovincu« i radovi složeni čistim pučkim jezikom, u kojima se 
opisuju nevolje i radosti maloga građanstva i puka i koji imaju 
neku etnografsku i folklorističnu vrijednost. Urednik bio. mu je Luko 
Zore. On se morao odreći uredništva već sedmim brojem lista zbog 
svojih političkih simpatija; uistinu on ga je i dalje uređivao, a drugi 
se potpisivao. 

Kako je vrijeme odmicalo, a borbe bivale sve to žešće, tako je 
list morao napustiti svoju neutralnost. List je isprva nastojao, da se 
službeno ne izjavi ni za koji tabor. To doista nije nikad učinio; to 
mu nije dopuštao ni položaj glavnih suradnika. Osobito je pazio, da 
ne izgubi ravnotežu, kad je morao izricati svoj sud o višim vladi- 
nim ljudima. Glasovito je njegovo priopćenje, da namjesnik Rodić 
ide u mir i da će ga zamijeniti general Jovanović: »Žao nam je, da 
Preuzvišeni Rodić odlazi, a milo nam je, da Preuzvišeni Jovanović 
dolazi«. Međutim te smicalice nijesu mu ništa pomagale. Osim toga 
nemoć i smrt otimale su mu stare suradnike, među kojima su mnogi 
u politici bili ili indiferentni ili su se neodređeno držali, a javljali 
se novi s određenim smjerom. List kao da je jurio svojoj propasti: 
on je inaugurirao i neki niz škakljivih radova o moralu i nemoralu 
u književnosti i umjetnosti; donosio je pod pseudonimom Zorino 
»Objavljenje«, kojega je ulomak jedan svećenik pročitao u crkvi 
s propovijedaonice, da pokaže narodu, kako se tu grdi Kristova 
vjera; branio je u odugim člancima gimnazijske profesore od potvore, 
da oni tjeraju u školi politiku; »neznabošci«,su štampali svoje bez- 
očnosti u vezanom i nevezanom slogu... neodgovorni pisci sve to 
gušći, a pretplatnici sve to rjeđi, i krajem g. 1884. »Slovinac« ispu- 
sti svoju dušu, dvije godine poslije smrti svoga osnivača. 


Ako prozremo u dušu braće Meda i Nika Velikoga, ne će nam 


izbjeći u Medu neka doza taštine. Vazda je sa zadovoljstvom isticao, 
da je »počeo svoju karijeru s najstarijom europskom dinastijom, s 
Bourboncima, a svršio s najmlađom, sa — Obrenovićima«. 

Moram i ovo spomenuti: kao što je Medo »otkrio« Bukovca 
i utro mu put, tako je Niko prvi poznao velike sposobnosti Balda 
Bogišića, malog trgovca u zabitnom Cavtatu, izveo ga iz dućana i 
naputio na nauke; on je sam preporučio Pera Budmani za Daniči- 
jad nasljednika u uređivanju aladlščni plići Rječnika hrvatskog 
jezika. 


Sjećam se Nika Velikoga u godinama stišane zrelosti, kad u 
malom dubrovačkom svijetu nije sve išlo, kako se on nekad nadao, 


234 


a već umno i moralno očeličen, odijeljen od sviju, gledao razvoj 
dogođaja. Ipak nije bilo Dubrovčanina, kojemu njegova ličnost nije 
i tada ulijevala najdublje poštovanje. Poznata porodična zakop- 
čanost poznavala se i na njemu; ali kaogod u Meda, ona se odno- 
sila i na privatne stvari, i na nade i razočaranja, na prilike i ne- 
prilike njegova javnog života. Zato su u razgovoru braća bila skroz 
objektivna, a kad je po srijedi bio njihov osobni interes, njihova je 
personalnost sasvim iščezavala. Od toga dolazi, da nijesu mnogo 
tražili društvo, iako im je jasno bilo, da se sve ponosilo njihovim 
prilaženjem; tako se tumači, zašto se o njihovu osjećajnom životu 
gotovo ništa ne zna. Ako je Medo u svojim pjesmama nešto o tome 
natuknuo, o bratu mu, koji nije ništa napisao, zna se samo to, da 
mu je najživlja uspomena bila bijela gola ruka, koju je neka plavo- 
kosa vladika prislonila na prag od prozora. To je doista bilo pre- 
malo, da se što nasluti o njegovu ljubavnom životu. Svakojako 
njegovo srce izgleda da se očuvalo od spona: bijahu ga već zauzeli 
domovina i nauk. 

Mogao se Niko smatrati čudakom, kad si ga na večer u 
Gružu sretao, obično bez klobuka, gdje valja u mislima bogzna 
što, pa sav u se uduben ide kao mjesečar rastvorenih očiju, razmine 
poznanike i ne primijeti ih. Bio je i veoma rasijan — o tome bi 
se mogla napisati puna knjiga anegdota. Neobična je bila i izvor- 
nost njegovih ideja. Kad bi susreo vojnika, rekao bi: »I taj spada 
u razloge«; mislio je, da ondje, gdje se razlaganjem ne postizava, 
tu se postigne silom. Kad je jednom ispoređivao Rijeku s Dubrov- 
nikom, izrekao je ovu pomisao: »Koja korist, da Rijeka ima izvor 
širok kao malo koja druga u svijetu, kad je more odmah proguta? 
Ona nam predstavlja napor našega grada, da bude slobodan 1 po- 
štovan, ali mu ga tuđin ugušuje u zametku«. 

Niko Veliki živio je uvijek u svom gruškom dvorcu i u Rijeci. 
Nije ni on, kao ni Medo, imao stana u gradu, nego prosto mali 
pied-a-terre, gdje bi prenoćio, kad se ne bi isti dan vratio u Gruž. 
Bolovao je od neke srčane bolesti, pa su ga kratko vrijeme prije 
smrti liječnici svjetovali, da uzme stan na Posatu. Ali jednoga 
dana, bit će od toga, što se morao penjati uz onu strmen, legne 
zbog upale pluća i više se ne diže. Preminu ne dočekavši ni pune 
63 godine života (13. IV. 1883). U porodičnom grobu na Mihajlu, 
2 = drevnom vlasteoskom groblju, Medo ga bješe pretekao (30. 

. 1882.). 


Mato Nerun ili Nerunić, rođak braće Meda i Nika Velikoga, 
najsamoživiji i najzakopčaniji Pozza, već je jednom spomenut u 

ovoj knjizi. I Niko Mali, sin Nika Luigja, umirovljeni okružni po- 
vjerenik i najpitomiji od sve rodbine, već se više puta pojavio 
pred nama. Dotakli smo se pak, ali samo trenutno, i njegova brata 
Rafa (Rafaila). 

Rafo Pozza nije se isticao izvanrednim umnim darom; on se 
predao lokalnom političkom životu, pred kojim se njegovi rođaci 
Medo i Niko Veliki bijahu povukli, pa se kao općinski načelnik i 
narodni zastupnik odlikovao trijeznošću i skrupuloznim poštenjem. 
Što se toga tiče, najbolje se njegov karakter ogleda u ovoj zgodi iz 
općinskih izbora: Neki postolar, pristaša autonomaške stranke, 
imao je dućan u kući, kojoj je vlasnik bio sam gospar Rafo, kan- 
didat narodne stranke; nevoljni postolar bio na velikoj muci, jer 
se bojao, da ga gospar Rafo ne izbaci iz dućana, ako glasuje za 
njegova protukandidata; ali čim je naš gospar za to čuo, ustavi 
postolara na ulici i zagrozi mu se, da će mu odmah otkazati dućan, 
ako ne bude glasovao za kandidata svoje stranke. 


Nevolja i klonulost bijahu inaugurirale služništvo i obožavanje 
vlasti već prvih godina austrijskog vladanja. Još se koji vlastelin 
toga čuvao, a Rafo Pozza bio je toj slaboći najveći i najduhovitiji 
protivnik, Rafo bijaše dobio u više prilika nekoliko odličja, ali ih 
nije nikad bilo na njemu vidjeti, pa ni kad je išao vladaru u audi- 
jenciju ili kojemu višem dostojanstveniku, jer bi ih pritakao na 
prsa u predsoblju u posljednji čas prije audijencije. Glasovit je nje- 

ov odgovor dalmatinskom namjesniku, kad ga je ovaj kao na- 
elnika ukorio zato, što građanstvo nije pričekalo na pristaništu ne- 
kog nadvojvodu, koji je dolazio da razgleda grad. Nadvojvoda bješe 

rispio već u 2 sata mjesto u 4; gospar odgovori, da mu je vrlo 
Žao, što se tako što desilo, ali da je bilo određeno, da oduševljenje 
mora planuti u četiri sata, a ne u dva. 


Načelnik Pozza, što se gospodskog držanja tiče, nije zaostajao 
za svojim rođacima; kad su prilike zahtijevale, njegova je ozbilj- 
nost silila na poštovanje sav krug poznanika. On je zastupao svoj 
rodni grad svijestan njegove slave i svog vlastitog porodičnog 
imena. Ako je njegova ia i fina ironija kadikad razveseljivala 
Prijatelje, njegova čestitost zadivljavala je svakoga u svakoj prilici. 
Bio je povisoka stasa, imao crnu bradu i brkove i velike crne oči, 
koje su se živo sjajile kroz naočare. 

Ni ostali Pozze, koje nijesmo spominjali, jer ih nijesu odliko- 
vale osobite sposobnosti, nijesu svoje pleme iznevjerili. 


* 

Kad mi samo dođe na pamet gospar Pero Budmani, njegova 
ličnost stvori mi se pred očima jasna, istinska, kao Živa; međutim 
ona ima čudnu moć, jer mi u isti mah izaziva iz najdubljih skrovišta 
pamćenja čitav onaj davni svijet, koji se snjim i oko njega kretao, 
i one dane, u kojima se moja mladost bogatila u nazočnosti jednog 
kola ljudi, kakvih Dubrovnik nije više dao. Danas je taj svijet išče- 
znuo, kao da ga je mah vjetra odnio. Svemu tome svijetu, kaogod 
i malom prostoru moje mladosti, osovina je bio Budmani. Makar 
koliko bilo poštovanje, što su ga onda uživali Medo Pucić i brat 
mu Niko Veliki, svačija se simpatija stjecala na gosparu Peru, pu- 
čaninu i uzgajatelju. U toj okolini odrastao sam; ni novi ljudi, ni 
novi utjecaji, ni novi Životni zakoni, pa ni sama starost, nijesu 
u mom duhu pomutili njegovu sliku; koji put, kad sam sam i kad je 
sve oko mene mirno, te pomislim na Dubrovnik mojih lijepih go- 
dina, učini mi se, da će se sad odškrinuti vrata, i sa neizrecivo bla- 
gim osmijehom na licu gospar Pero će poviriti, pa će me upitati: 
»Mali, je li ti ćaća doma?« 

Bio je omilio već onda, kad je bio momak. Ida von Diirings- 
feld bijaše unajmila dvije sobe baš u Perovih roditelja, pomorskog 
kapetana Vlaha Budmani i žene mu Ane. Kuća je bila, gdje je i 
sada, »Između Vrta«, to jest između donjeg dijela predgrađa Pile 
i Konala. Bila je, kao skoro sve ostale dubrovačke kuće u pred- 
građu, dvokatna sa prizemljem; duž sve njene širine bila je šetnica 
s odrinom, a na niže bašča sve do međašnog zida. U bašči je mjesto 
cvijeća praktična domaćica sadila kupus; jedna jedina ruža cvje- 
tala je u jednom kutu; po koji carević prokradao se kroz repu i 
travurinu. ' i Ž' 

Kapetanova žena bila je rodom Stulli. Imali su troje djece. 
Stariji Nikola, zapovjednik na očevu brodu, rijetko se kad svraćao 
u Dubrovnik; umre mlad od žute ognjice na putu iz Brazila, te mu 
je po običaju tijelo bačeno u more; godinu i pd po njegovoj smrti 
preminu od žalosti-i njegova mati (1854.): Malu Katu bijahu za- 
rana pokćerili stric i strina u Jakinu; ostao je s roditeljima najmlađi 
sin, naš Pero. Otac bio je nešto nastran, melankoličan, debeo, bo- 
ležljiv, i trpio je strašno od ljetne vrućine; mati je bila izvrsna do- 
maćica i prilično učena žena. Svakojako nije čudo, ako je njihov 
Pero tako zavolio nauk: to je bila naslijeđena strast, jer dok je gra- 
đanska loza Budmani dala vrsnih ljudi, među njima jednog učenog 
biskupa i jednog Šimu, koji je krajem 18. vijeka, trgujući po Crnoj 
Gori i Macedoniji, kupio narodne riječi i poslovice, građanska loza - 
Stulli dičila se, kako već rekosmo, odličnim članovima. Petar, brat 
književnika i liječnika Luka Stulli i rođak autora poznatog rječnika, 

Joakima Stulli, bio je otac gospođe Ane (Marijane), a djed našega 
Pera. 

Gospođi Idi nijesu izbjegle neobične sposobnosti mladoga Pera. 
>»Bilo mu je 17 godina — piše — a već se je Dubrovnik njim po- 
nosio; vrijedan matematičar, latinist i grecist, on je po sebi naučio 
francuski, engleski i njemački jezik, i to tako, da se s njim može 
govoriti. Samo što odgovarati nije mu išlo od ruke. Kad bi uspjelo 
s njim zametnuti razgovor, on bi tad bez milosrđa zlostavljao svoje 
jadne ruke i kosu, cerio bi se, napokon bi izrekao svoje pametno i 
originalno mišljenje, ali vazda na isprekidane rečenice. Bio je uz 
to zlatan momak. Strigao je majku, psa, a u prilici i mačku, silazio 


niza stepenice, ne kao ostala čeljad, već kao pomaman vihor, gutao | 


knjige kaogod i ja, nerado postio i sa svakim bio uljudan i skroman«. 


Čitao je sve, što mu je do ruku dolazilo. Majku je jednom pitao: 
»Mamice, ima li u raju libara (knjiga)?« Matematiku je volio više 
od svega. Kako je pod stare dane kazivao, volio je filologiju, jer je 
sve nauke volio, i postao filologom, jer su prilike tako udesile, ali za 
matematikom se čisto zanosio. Bilo mu je tek osam godina, kad je 
po sebi učio matematiku povrh školske knjige; u osmom razredu 
gimnazije sastavio je malu radnju o raznim prosjecima čunja. Kad 
mu uoči ispita zrelosti umrije u Jakinu stric, te on naslijedi dosta 
znatno imanje, pođe na nauke u Beč (1853.), da udovolji želji svog 
oca, i upisa se u medicinski fakultet. Tu ne izdrža mnogo, te poslije 
godinu dana odluči se da uči pravo, dakle ni matematiku ni filo- 


zofiju! Svrši pravo, ali ne položi ispita, i ode u Jakin, da upravlja: 


svojim imanjem i da uči sve, što se daje učiti. 

U to vrijeme nacionalni pokret u Italiji bio je u naponu. Opće 
oduševljenje zahvati i našega Pera; on je iz Jakina prenosio u druga 
mjesta poruke patriotskih odbora; poruke je prevodio na hrvatski i 
skrivao ih u podstavu od odijela. G. 1860. spremao se, da se pridruži 
Garibaldievoj četi, koja je išla da otme Bourboncima Napulj i Si- 
ciliju, ali Nikola Tommaseo lako ga od toga odvrati, jer je u Du- 
brovniku iščekivala mladog Pera lijepa kćerka liječnika Frana Lo- 
pižića. 

U toj kući Budmani se upozna osobno s Vukom Karadžićem, a 


taj slučajni susret odlučno je na njega djelovao. Svakojako roman= 


tički zanos onoga vremena glavni je krivac, što naš mladi Pero ni 
onda ni poznije nije mogao kritički izmjeriti pravu vrijednost ovoga 
darovitoga čovjeka ni biti na oprezu prema »govedarštini«, a pozna- 
jući bogate književne i jezične tradicije svoga kulturnoga grada. 
Još manje je mogao sumnjati, premda je oprez tradicionalna osobina 

Dubrovčana, u naučnu savjesnost Vukova sabiračkog posla. U tome 
Budmani nije bio sam. 

Poticaju na učenje filologije pomože poznanstvo i vatrena riječ 
Meda Pucića, te je prvi plod novog pravca u životu Pera Budmani 
bila za Talijane napisana gramatika hrvatskog jezika (1867.). Pri- 
dođoše sad nove prilike, koje mahom skloniše Pera, da se odlučno 
prihvati filologije. Ženidba s Milom (Emilijom) Lopižićevom i brzo 
množenje porodice bili su odveć težak teret na imanju, što mu ga 
je ostavio stric u Jakinu, a kojim Budmani nije umio upravljati, te 
ga nagnaše, da zatraži profesorsko mjesto u gimnaziji, koja je te 
godine (1868.) bila oduzeta Isusovcima. Posavjetova se s Miklošićem, 
i ovaj mu odobri nakanu. Pero nape svoje snage, te za ciglu godinu 
dana položi ispite iz slavistike i klasične filologije. U to doba bude 
izabran za narodnog zastupnika u dalmatinski sabor, pa dvaput za 
delegata u bečki parlamenat; ali bit će da se sjetio domaće riječi 
»što za koga nije, nije«, jer se nabrzo zatim odreče mandata i vrati 
se posve nauci. 

Po smrti Daničićevoj (1882.) odazya se Budmani pozivu iz Za- 
greba, da dođe uređivati akademijski Rječnik, te ostavi Dubrovnik i 
svoju lijepu sobu i prozor, pred kojim se širilo u nedogled lazurno 
naše more. To je bilo baš u vrijeme, kad se Dubrovnik počinjao 
preobrazivati i izlaziti na glas kao ljetovalište, u vrijeme, kad je 
smrt nemilo kosila među najvrednijim Dubrovčanima te u roku ođ 
desetak godina stvorila prazninu, koju svratišta, banke, automobili 
i međunarodna publika nikad ne će ispuniti. 

Godine 1907. povuče se u mir, ne kao urednik jednog monu- 
mentalnog djela, ni kao moderni Mezzofanti, ni kao učenjak, ko- 
jemu suvremeni svijet teško da bi bio našao druga, već kao obični 
gimnazijski profesor, kakav je isprva bio, kad je radi ekonomskih 
prilika zatražio to mjesto. Nije sobom ponio pun kovčežić kolajna: 
toga nije nikad bilo na njegovim prsima; one su u sebi sakrivale 
sjajnije blago: čestitu i plemenitu dušu. Jedina vlast, koja je iz svoje 
pobude priznala vrijednost Pera Budmani, bila je talijanska vlada, 
koja mu je već g. 1870. ponudila katedru opće slavistike u Firenci ili 
Napulju, po vlastitom izboru, i sa masnim honorarom; gospar Pero 
ne odazva se, da se ne odbije od rodne zemlje. Iz Zagreba preseli se 
u Castel Ferretti blizu Jakina i vrati se na svoju prvašnju ljubav, na 
matematiku. 

Budmani prekinu tu svoju dokolicu skoro uoči Svjetskoga rata, 
krenuvši na put, da se još jednom nauživa svog Dubrovnika. Stigne 
u grad, obađe očinsku kuću, ali u kući ne nađe nikoga, da bi mu 
pao u naručja; obađe Placu i ulice, a od lijepe čete prijatelja, koji 

su ga pred trideset godina otpratili na parni brod, nije mu bilo 
sresti nikoga; i na terasi naše kuće na Pilama sve druga lica, drugi 
svijet, koji nije iščekivao Pera Budmani. 

Međutim boravak u zavičaju ipak je bio tako ugodan starcu, da 
je odlučio nastaniti se u rodnom gradu. Razumljivo uzbuđenje nakon 
sarajevskog atentata 1914. dovede ga do toga, da se opet povrati u 
Italiju: 7. kolovoza 1914. posljednjim talijanskim parobrodom, koji 
se smio svraćati u austrijske luke, Pero Budmani — Žrtva iskrenog 


a promašenog nazora — vrati se u mirni Castel-Ferretti bolestan i: 


klonuo duhom; 27. prosinca, dva sata po čitanju jednog francuskog 
romana, preminu. ' 


*& 


U životu Pera Budmani nije bilo odlučnih prevrata. Priroda 
bijaše ga tako isklesala, da je svijetu izgledao običniji od običnih 
ljudi. Poradi toga, poradi vremena, u kojemu je radio, osobito po- 
radi predmeta njegova rada, nije daleko vrijeme, kad će ga malo 
ko spominjati. Širem svijetu gospar Pero bit će doskora nepoznat; 
već iščezavaju i oni, koji su ga osobno poznavali. 

Bio je osrednjeg stasa, ali pravilnog i razmjernog uzrasta, 
glave oble, ugojene, čela visoka i prostrana, lica blijeda, oduge i 
orijetke brade, koju bi u razgovoru uvrtao, očiju kestenjastih i s izra- 
zom plemenite ozbiljnosti, u prilici izvanredno živahnih i prodornih. 
Govorio je tiho svojim okruglim baritonskim glasom. Sve, što je 


kazivao, bilo je čudo razgovijetno; kad je što tumačio, upirao je . 


svoje oči u tvoje, dok se ne bi uvjerio, da si ga razumio. Tiho bi se 
i nasmijao; uopće duševnim pokretima davao je jedva vidljiva 
izraza, osim slučaja, kad bi se rasrdio; onda je znao biti i strašan. 
Gospođama se Budmani vrlo dopadao, jer doista bijaše lijep, naočit 
čovjek, ali najviše stoga, što mu je ženska nazočnost tjerala spočetka 
rumen stida na obraz: jezik bi mu. se zavezao, i trebalo je, da go- 
spođa prva progovori, da se s njim zavrgne razgovor; tek je onda 
gospar Pero bio gospar Pero: krasan pripovjedač, nenadmašiv u 
duhovitim dosjetkama. 

Vlaho Bukovac prikazao ga je u his slici »Dubravka« s izra- 
zom skepse na licu, a Budmani nije bio skeptik ni pesimist. Njegovo 
oduševljenje za ljude predane poslu nije drugo nego kuđenje apa- 
tije i besposličenja. »Novi svijet s novim energijama niče iz plodnog 
dubrovačkog tla. Ako je »širogaćanin« danas kupio uz gotov novac 
villu tvoga oca, kojega je nekad bio kmet, skini pred njim kapu i 
zastidi se, što nijesi znao sačuvati tu kuću; nije on kriv, što ju je 

kupio; kriv si ti, što si je prodao«. Ovako poprilici kazivao mi je 
jednom u Zagrebu, kad smo se dotakli onog usitnjenog, sladunjavog 
naricanja za dubrovačkom propalom slavom, koje se bijaše glasilo 
u književnosti. »To ti je neki novi oblik romanticizma, ali bez iskre- 
nosti; to ti je sama pusta literatura«. : i 

Kad čujemo, da je Budmani bio filozof, izgleda na prvi mah 
smiješno, jer o filozofiji i filozofskim sistemima 1 njihovoj kritici > 
barem tako se je činilo — nije vodio brige; ali sve njegovo držanje, 
njegova vedriha pred bilo kojim udarcem prilika, njegovo neogra- 
ničeno povjerenje u ljudsku narav, titranje njegove harmonične pri- 
rode pred remek djelima umjetnosti, odavali su svećenika ljepote i 
dobrote. Iz svoje filozofije nije izvodio nikakvih teorija, niti je 
prema njima poučavao, ali cijeli njegov život nije drugo nego prak- 
tična filozofija. 

Kad se moj otac doseli u Dubrovnik — to je bilo na izmaku 


1865. godine — naša porodica nađe se isprva kao daleko u tuđini: 


drugi običaji, drugi nazori, drugi duh, drugi ljudi. Nova vladavina 
nije nikad uspjela da po svome kalupu udesi život nekadašnje Re- 
publike. Stari se grad odupiraše, ne samoprijegorom, nego naslije- 
đenim od starine tradicijama, ali najviše apatijom. Apatija je obično 
kobna po narod; ona je negacija svakog napretka; međutim ona je, 
dajbudi za neko vrijeme, najtvrđi bedem protiv bud kojeg nasrtaja. 
Ali vrijeme i ljudi prerušiše Dubrovnik u tuđe ruho i od slavnog 
grada načiniše kozmopolitsko lječilište. Ima danas Dubrovčana, koji 


se sami vesele tom preobraženju; ali pred po vijeka posljednji iz- 


danci dubrovačkog duha ne bijahu još iščezli; oni su skupa sa obi- 
čajima, jezikom i skladnošću udarali lijepom gradu osobit, neiz- 
brisiv pečat. 

Kad se u novoj postojbini uredila, moju porodicu dopadne sreća, 
da se upozna s obitelju profesora Pera Budmani. Njegova ljubav za 
glazbu, u kojoj se moj otac odlikovaše kao violinist, pribavi nam 
poznanstvo i s drugim boljim dubrovačkim kućama, dok nam pri- 
rođena ljubaznost gospara Pera bijaše kao neki most između našega 
duha, koji donesosmo sobom u grad Svetoga Vlaha, i otmjenog po- 
nosa dubrovačkih vlasteoskih porodica, koje su stranca sretale sa 
prikrivenim ali nesumnjivim nepovjerenjem gospode nekad vične da 
zapovijedaju. Tako prokrčismo sebi put u taj novi svijet i vrlo brzo 
nađosmo se kao na rodnom tlu. Već su tada moj otac i gospar 
Pero — poprilici vršnjaci — postali nerazdruživi prijatelji: glazba 
ih je zbližila, plemenitost duše prikova jednog za drugoga. Od toga 
časa pa za punih šesnaest godina nije prošao dan, a da se Budmani 
ne bi svratio u našu bašču na Pilama, u kojoj ga je moj otac išče- 

kivao, da s njim pošeta do Gruža. S njima sam išao i ja, onda mladi 
gimnazijalac. 


Pedagog u smislu školskih zakona gospar Pero pogotovo nije 
bio. Njegova su predavanja bila uživanje za đake, pa smo ga voljeli 
mimo ostale nastavnike; voljeli smo ga, naravno, u obmani, da to 
nije profesor, jer s njim nije trebalo razbijati glave nad knjigama. 
I ono, što je bilo mučno i suhoparno, u njegovu izlaganju pretva- 
ralo se u pripovijetku. Naša simpatija prema njemu nije blijedila 
ni u one dane, kada bi Budmani ušao u razred namrgođen i nako- 
striješen. Znali smo iz iskustva; što je to značilo: one noći gospar 
Pero nije mogao spavati. On je naime trpio od nesanice, radi čega 
je neko vrijeme bio mnogo spao u licu, omršavio i klonuo raspolože- 
njem, Kad bi se naspavao, bio je čisto drugi čovjek. Prva bi mu 
uvijek bila, da pozove jednoga đaka, da čita latinski tekst i da ga 
prevede; ali naš drug ne bi nikad kraju dolazio, jer bi se međutim 
zavrgao govor o čemu drugome, što je ipak bilo u vezi s tekstom. 

Čitali smo Cezarov »De bello gallico«, što je gospar Pero je- 
dnom našem nevaljalom saučeniku šale radi prevodio riječima: »O 
lijepome kokotu«; za njegova predavanja taj se predmet drobio kao 
gruda prhle zemlje u stotinu omanjih predmeta. U svoje pripovije- 


danje umio je Budmani upletati zanimljivu anegdotu, karakterističan “ 


og. i po koji mali šaljivi prizor, i sve bi činio kao drug, koji 
ne će da se drugovima nameće, već nastoji, da svoje veliko znanje 
prikrije što većom prirodnošću i jednostavnošću. Uostalom, sami 
smo ga salijetali svakojakim upitima, u tvrdom neoborivom uvjere- 
nju, da »gospar Pero sve zna«. Bilo je, naravno, među đacima i 
onih, koji su tu njegovu dobrotu upotrebljavali samo za to, da 
»prođe ura« i da umaknu lekciji; ali uopće svi smo ga voljeli i što- 
vali, niti se njemu trebalo mučiti, da bude reda u razredu. 

Kad bi koji izuzetno »opravio debelu«, tada je trebalo vidjeti, 
kako se je profesor znao razljutiti. Na prvi mah pogledao bi te, pa 
bi stao kao smeten; ali ubrzo vrat bi mu se užagrio, žile na slijepom 
oku bi nabrekle, krv bi mu podišla u obraze i stao bi se sav tresti 
od ljutine, koja ga je unutra raspinjala. U grobnoj tišini, koja bi tađ 
zavladala u razredu, bio bi se čuo komarac da zuji; a mi, živi zamrli 
od straha, čekali smo uprepašćeni u licu i dršćući kao prutići, da ona 
srdžba prekipi. A prekipjela bi, i tek kako! Teško ti se knjigama, 
katalogu i onoj dječjoj glavi, koja bi se našla na domaku njegovih 
ruku! To bi sve potrajalo jedan trenutak. Pošto bi iskalio gnjev, 
gospar Pero izašao bi obično u hodnik, da se razabere; kad bi se 
povratio u razred, pozivao bi nas po redu, da »rečemo lecion«, jer 

toga dana više nije moglo biti ljubaznog razgovora; a kad bi stari 
poslužnik Schweinberger zazvonio, izašli bi iz razreda pognute 
glave, poništeni, kao pokisle kokoši, 


Kakav je u školi bio, takav je bio i u društvu. I starija čeljad 
obasipala su ga kaogod i mi upitima bez kraja i konca, a da ne bi 
izgubio niti zere od svog zlatnog strpljenja. Potpuna nestašica svake 
naduvenosti i precjenjivanja sama sebe išla je u njemu uporedo s 
nevjerojatnom ali iskrenom skromnošću. 

Kako već spomenuh, Budmani bi svaki dan ara s mojim 
ocem do Gruža niz Busovinu. Nekoliko koračaja dalje, pošto bi se 
s njim uputili, pridružio bi nam se upravitelj nautičke škole Lujo 
Klaić, brat zastupnika Miha. Desetak koračaja dalje, na terasi svog 
raskošnog vrta šetao je moj ujak dr. Rubritius, koji bi namah istrčao 
na put, da priđe društvu i zapodjene govor o najnovijem svesku 
pariske »Revue des deux Mondes«. Nešto podalje opet je neko. gle- 
dao, ide li društvo: bio je to liječnik dr. Neumayer, učen i uman čo- 
vjek. Kod Boninova četica bi ponarasla, jer bi pridošao prof. Ko- 
benzl; inače je osim svakidašnjih članova bilo vazda novih prido- 
šlica. Bili su to barun Frano Ghetaldi-Gondola, dr. Ivo Kaznačić, 
Medo Pucić ili brat mu Niko Veliki, o kojemu je Budmani govo- 
rio u šali, da je na njega ljubomoran, jer da odveć zna, a bio je 
doista jedini Dubrovčanin, koji se donekle mogao takmičiti sa go- 
sparom Perom; pa Luko Zore, grof Niko Mali Pozza, stasiti dr. 
Niko Lepeš i drugi. Izuzetak u tom kolu pravio je momčić, koji bi 
čas đipnuo kao skakavac, čas strugnuo u stranu, kad je razgovor 
bio predubok, a gutao svaku riječ, kad bi mu što išlo u glavu: pisac 
ovih redaka. 

Ne sjećam se, da bi se složnost tih gospara ikad razvrgla, niti 
se sjećam, da bi govor ikada zabrazdio klizavim putem, osim ako 
bi dr. Kaznačić ili Niko Mali Pozza izbacio koju masniju pošalicu, 
radi koje bi moj otac odmah opomenuo: »Faites attention, il y a 
des enfants ici«, naime francuski, da ga ja i gospara Pera sin Vlaho 
ne bi po vragu razumjeli. 

U ovome društvu Budmani je zauzimao glavno mjesto; to mu 
je svak priznavao iz dobre volje i uvjerenja. Razgovor se premetao 
s jednoga na drugi predmet. Dohvatao se književnosti, znanosti, 
umjetnosti, taknuo bi se posljednjeg francuskog romana — jer se 
najradije vrtjela riječ oko predmeta iz francuskog kulturnog života, 
ma da je Budmani bio obožavalac engleskog romana — osobitosti 
dubrovačkog dialekta, otkrića Stanleya u centralnoj Africi, slijepih 
riba u podzemnim vodama, i tako dalje, a sve bez natege, zači- 

njeno zgodnom zdravom šalom, koja je najbolje služila, da se u 
pamet dobro usadi, što se čulo i naučilo. 

.Svak je najradije govorio o stvarima, koje su se ticale njegova 
zanimanja, ali gospar Pero uprav o svačemu. U bilo kojem pitanju 
znao bi se pozvati na zakone i pravila, ali samo letimice, da ne 
bude nikome na dosadu. Velika snaga, kojom je njegovo razlaga- 
nje djelovalo, bila je u vještini, kojom je znao podupirati svoje 
tvrđenje stvarnim dokazima, koje je crpao iz svog tvrdog pamćenja, 
i u jasnoći i točnosti, kojom je iznosio svoje misli. Tom krasnom 
daru treba dodati jednostavnost, kojom je zaodijevao svoj govor. 
Pravo su imala čeljad u Dubrovniku, kad su ga zvala »simplik« 
(simplex), jer se tom riječju najbolje mogao obilježiti karakter Pera 
Budmani. 

. Njegova gospođa, gospa Mile, drugačije je shvaćala tu Perovu 
»simplićitat«, Ona se ponosila svojim mužem, ali je bila ljubomorna 
na njegovo znanje, pa ga jednom opomenu, da se čuva, da previše 
ne govori, jer da bi do njega moglo biti i ljudi, koji sve upamte, 
što od njega čuju, pa se sutra pred drugima s njegovim znanjem 
razmeću. 

Čim bi se prijatelji našli na okupu, obično je bilo prvo pitanje: 
»Koliko ste danas verasa (stihova) preveli?«, jer je u ono doba — 
poprie g. 1876. — Budmani radio na prijevodu Kalidasine »Sa- 

untale« neposredno sa sanskrtskog izvornika. (Izašao je u »Slo- 
vincu« 1879.) Više puta bi moj otac pretekao drugove, jer čim bi 
gospar Pero došao po nj radi šetnje, upitao bi ga naprosto: »Koli- 
ko?« (naime koliko stihova). Dapače sjećam se, da je jednoga dana 
gospar Pero, koji je znao, šta će ga moj otac pitati, podigao izda- 
leka Četiri prsta desne ruke: značilo je, da je toga dana preveo 
četiri stiha. Tako je bilo i sa arapskim i perzijskim jezikom. Ka- 
zivao nam je u izvorniku pjesme perzijskog pjesnika Mirze Shafija, 
dok je u isti.mah vrškom svoga štapa crtao u prašini na cesti glavne 
motive perzijske ornamentike, 


Više puta je iz špaga njegova kaputa provirivala koja tek na- | 


bavljena gramatika. Jednom dođe k nama neobično vesela lica; 
moja majka, koja namah primijeti, da mu je jedan špag osobito 
jako nabijen, reče mu: »Gosparu Budmani, radujem vam se, jer 
vidim, da vam je stigla jedna nova gramatika.« — »Dvije«, po- 
vrnu gospar Pero i izvuče iz špaga dvije novcate knjige. 


Da je naš. Mezzofanti bio i zakleti sudski tumač, to.se već 
razumije, te je imao više puta prigode, da pokaže svoje poznavanje 
tuđih jezika, ali nikad nije to tako sjajno pokazao, kako u glaso- 

vitom pretresu protiv nekoga Sriće, »sekonda« (drugog časnika) na 
jednom dubrovačkom trgovačkom brodu, koji je negdje na širokom 
moru ubio brodskog zapovjednika. Parnica se vodila pred porot- 
nim sudom u Dubrovniku, gdje je izazvala izvanredno veliko za- 
nimanje, radi toga, Što je zapovjednik bio Dubrovčanin i što se 
momčad na brodu sastojala od »najgore fele«. Kao što obično bude 
na brodovima, što plove po vodama Dalekog Istoka, mornari su 
bili sve sami ljudi pokupljeni, što je riječ, s koca i konopca: Arapi, 
Indijci, Holanđani mješovite krvi sa otoka Jave, Portugalci iz Goe, 
urođenici sa Ceylona, iz Tonkina i već ne znam otkuda. Svako od 
njih znao je po koji desetak engleskih riječi, dok im se ostala je- 
zična građa sastojala od nekakve čudne smjese svakojakih narječja. 
Teškoće, koje je Budmani imao svladati, da prevede odgovore te 
čeljadi, bile su goleme, a to mu se čitalo i na licu. Osobito je bio 
na velikim mukama s jednim Portugalcem, koji se izražavao u 
nekom portugalskom narječju pomiješanom s izrazima iz indijskog, 
engleskog i drugih jezika. Kad je ovaj govorio, Budmani ga je 
pratio tako netrenimice, da se je sva pronicavost njegova duha stje- 
cala u pogledu. Kad bi ovaj svršio, gospar bi jedan čas miičao, da 
se razabere u onom vrtlogu korijena i završetaka; ali bi se skoro 
razvedrio i mogao je kazati predsjedniku, što je čovjek rekao. 


Gipkost njegova uma i mašte bila je čudesna. Pjevao je s ne- 
izrecivom komičnošću francuske couplet-e; uređivao akademijski 
Rječnik s istim poznavanjem predmeta, s kojim je pod stare dane 
sastavio radnju o kartanju. Ko se s njim razgovarao o harmoniji i 
kontrapunktu, a inače ga nije izbliže poznavao, taj je mislio, da 
ima pred sobom profesora konzervatorija. Prijatelji se čuđahu živom 
zanimanju, s kojim je pratio rast jedne male biljke, koju mu bijaše 
dobavio barun Frano Gondola: to je naime bio prvi primjerak u 
Dubrovniku sada posvuda poznatog eukaliptusa, stabla dovezenog 
iz Australije, čije lišće ima tobože antimalaričnu moć. Neko vrijeme 


. Budmani se podade svom dušom toj biljci; svaki je dan bilježio, 


koliko je milimetara porasla, a kad bi se novi listić pomolio, stre- 
knulo bi mu srce istinskom radošću, i prijatelji bi mu čestitali, kao 
da ga je dopala bogzna koja sreća. Moja mati, kad bi se s njim 
sastala, prvo bi ga upitala: »Kako vam je eukaliptus?«, pa tek 
onda: »Kako su vam djeca?« 

Neko je vrijeme u Dubrovniku vladala velika pomama za 
šahom: tu zarazu bijaše unio Pero Budmani. Kad se igrao u Općin- 
skoj kafani, zaboravljao je, da je ručano doba prošlo, ali su to 
zaboravljali i oni, koji su se oko njegova: stola tiskali i slušali 
predavanja o šahu. Dok u drugih ta pomama malo potraja, u njega 

potraja do smrti. Tako je bilo i s biljarom. Mnogo li se zelene 
postave u Dubrovniku rasparalo, dok je gospar Pero predavao tu 
igru, a drugi još nevješti rješavali zadatke i plaćali kafedžiji štete! 
. Pamćenje bilo mu je, što je riječ, za pripovijest. Jedno trideset 
godina po posljednjem sastanku s njim, sretnem se u Zadru sa već 
matorim i sijedim profesorom; uto mu neko priđe — bio je to 
gospodin kojih četrdeset godina — i kaza mu se. »Da, da, — reći 
će mu Budmani — znam je vas. Vi ste u trećem razredu bolovali, 
pa ste zaostali u pravilima grčkih akcenata, te ih nikad više nijeste 
dobro shvatili!« Međutim Budmani nije imao smisla za red. U nje- 
govoj lijepoj kući najljepšu sobu zapremala je bogata knjižnica, u 
ojoj je gospar Pero neumitnom rukom rušio svakidanji trud svoje 
strpljive drugarice, koja se mučila, da tu stvori maličak reda. 


* 


., Godine 1883., pri odlasku u Zagreb, bio je strašno ganut, pred- 
viđajući, da, ako se ikad povrati, više ne će naći starih prijatelja 
kaogod ni staroga Dubrovnika. Na polasku, u mnoštvu njegovih 
drugova i štovalaca, bio je i stari Lujo Serragli, koji se s njim 
oprosti riječima: »Sada, kad tebe više nema, morat ću kupiti enci- 
klopediju«. Četica, koju su sastavljali Budmanievi prijatelji u Du- 
brovniku, počela se prorjeđivati skoro uoči njegova odlaska. Ona 
nestade sa svoje zanimljive pozornice baš u času, kad bješe pre- 
okret u nazorima, u nadanju, u svemu društvenom životu, stao za- 
hvaćati cijeli mlađi naraštaj. Dubrovnik udari novom stazom: uti- 
litarizam održa riječ, koju bijaše zadao svojim prvim obožavaoci- 
ma, i blagostanje okruni trud okretnih građana. : 

. Skoro petnaest godina po odlasku gospara Pera pohodim ga u 
njegovoj kući u Zagrebu. Bio je nešto omršavio, posijedio. Inače je 
bio jak i zdrav. Svako veče šetao je na Zrinjskom trgu; kazivao je: 
»Še emo nas dvojica«, naime on i njegov portorico; ali se hvalio, 
da može pješke sve do piramide na Sljemenu. Pođem k njemu i 
nađem ga, gdje ispravlja prve otiske akademijskog Rječnika, Oko 
njega na stolicama knjige, na divanu knjige, na tlima knjige, sve 
kao u Dubrovniku. Odmah pomislim na veliku muku, na kojoj 
mora da je bio njegov novi prijatelj, profesor Brusina, koji je svaki 
dan dizao i porazmještao sve ono pobacano blago. 

. _ Brusina i Nodilo bili su s njim nerazdvojni, osobito prvi. Rado 
je Budmani općio i s Kumičićem, Maretićem, Božićem (urednikom 
»Obzora«), Musićem, Varićakom i drugima. S njim se sprijatelji i 
Madžar Tolnay, upravitelj državnih željeznica, koji je uvjeravao, 

da Budmani već govori madžarski kao pravi Madžar. U to doba 
pada i strasni interes gospara Pera za jezik. »suaheli«, koji se go- 
vori tamo negdje u srednjoj Africi. Čudnovato je bilo njegovo pri- 
jateljstvo s bečkim odvjetnikom Kuhnwaldom, kojega nikad živa 
vidio nije; s njim se dopisivao kao sa starim prijateljem. Kasnije se 
u Budmanievoj kući kod Jakina jedna soba, puna odvjetnikovih 
uspomena, zvala »Kuhnwaldova« soba. : u . 

U Zagrebu odmah upoznaše njegovu ljubav i razumijevanje za 
glazbu, te ga učiniše odbornikom i nadzornikom Hrvatskoga gla- 
zbenog zavoda. Koncerte klasične i moderne glazbe slušao je kod 
svoga prijatelja Tolnaya i u kući baruna Vranjicania, Strossmaye- 
rova prijatelja; u toj kući često se predstavljalo, te se gospar Pero 
više puta primio koje uloge. 

Jedne večeri povede me u Zagrebu naš Vlaho Bukovac u Klub 
hrvatskih umjetnika i književnika. Tu su bili Crnčić, Csikoš, Fran- 
geš, Valdec, Kovačević, O. Iveković, Dežman, Tucić, Domjanić i 
već ne znam koji drugi. Bilo je smiješnih, ozbiljnih i burnih rasprava, 
u kojima se svojom debelom glasinom isticao slikar Iveković. Go- 
spar Pero, zavaljen u naslonjaču, kao odvojen od ostaloga društva, 
odbija dimove iz svog portorika, šuti i sluša. U polutami kuta, u 
kojemu se nalazio, njegova sitna prilika skoro je nestajala. Bit će 
da je pročitao na mom licu čuđenje, što ga vidim onako sama i po- 
vučena, jer mi reče: »Eto vidiš, dolazim, da se pomladim«. On se 
u tome varao. On je dolazio, da se, mlad kako je uvijek bio, nađe 
među mladima. Takav. je ostao do kraja: vazda budna oka, da ne 
propusti koju novu tečevinu na bilo kojem polju znanja, vazda u 
najboljem tjelesnom i duševnom raspoloženju. Svoje narodnosno 
mišljenje iznio je bistro i plemenito u Rječniku Akademije pri de- 
finiciji riječi »Hrvat«. 

U Castel Ferretti kod Jakina, gdje je njegova porodica imala 
imanje i kuću, gospar Pero provede svoje posljednje godine. Kako 
mi je njegov sin Antun kazivao, i tamo je vršio svoju učiteljsku 
misiju: poučavao je u arapskom jeziku neke talijanske časnike, koji 
su tražili da budu premješteni u Tripolis. Radio je živo oko ovećeg 
djela o višoj matematici i drugog o — kartanju i o japanskoj igri 
»Go«, Svaki dan dolazio je u ljekarnicu toga zabitnog mjestanca, 
gdje je poštanskom majstoru i siromašnijem svijetu, od dobre volje, 
predavao zemljopis, astronomiju i druge predmete. Jedan oružnik, 
u misli, da čovjek, koji sve zna, pogotovo i može sve, zamoli ga, 
neka bi učinio da bude pomaknut na viši stupanj. Kad mu gospar 
Pero preko svojih poznanika to izradi, divljenju i zahvalnosti toga 
čovjeka nije bilo kraja. 

POGLAVLJE XII. 


Šetnja s Matom Vodopićem — Dum Mato i njegova »Tužne Jele« 

— Od gruškog župnika do biskupske stolice — U pobodu kod 

Kazalia — Oko njegova »Ćosa« — »Posljednji Dubrovčanin« — 

Dum Ivan Stojanović u Rijeci — Sastanak s Kurelcem — Stoja- 
nović kao originalan tip i njegov književni rad. 


Gruški župnik Dum Mato Vodopić, čovjek srednjeg stasa, 
zdrav, punačak, sa blagim izrazom čednosti i dobrote na licu, 
krupnih plavih očiju, šeće gore dolje pred ulazom u Gruž i okre- 
nute glave prema istoku gleda, hoće li.se pomoliti »gospari iz 
grada«. To su ljudi, koji su sačinjavali već poznato odabrano dru- 
štvo, koje je svako bogovetno popodne išlo u šetnju do Gruža i 

. dalje. Nasmijano lice vrijednoga župnika očito je govorilo, koliko 
ga dolazak društvanca veseli, o 

Njegova je nazočnost udarala osobit biljeg razgovoru, ma da 
mu nije ni na kraj pameti bilo, da drugima nameće svoj svećenički 
red i da traži obzir, koji mu se duguje. Iz njegove pojave izvirala 
je velika moralna snaga, koja je ublaživala svaku suvišnu Žestinu 
gladila svaku hrapavost, potkresavala u zametku neke smione ne- 
stašluke. Kad bi uvijek žustri Niko Mali Pozza pokušao kliznuti 
zabranjenom stazom, Vodopić bi jedva čujno izustio: »Ostavimo 
to, gosparu Niko!« — i mali gospar bi odmah umukao. Koliko sam 
godina išao s njima u šetnju, nijesam čuo riječi, koja bi povrijedila 
ičiju osjetljivost. Jedan jedincati put mojemu ujaku, materijalistu 
do krajnosti, omače se nepotrebita a nepromišljena primjedba o po- 
stajanju svijeta. Ujak je odmah razumio vlastitu pogrješku. Oko 
njega sve blehnulo zbunjeno preda se. Dum Mato okrenu se prema 
krivcu i upre u njega dug, pronicav pogled. Sve to malo potraja, 
i prvi, koji započe, kao da nastavlja pređašnji razgovor, bi opet 
Dum Mato, koji reče: »A bi li mi, gospari, na kupicu konca bije- 
loga?« — Napetost onaj čas popusti i društvance produži put 
olakšano. 

Pitomi dubrovački narod izumio je naziv »konac bijeli« za 
rakiju, jer misli, da nije skladno tražiti baš po pravom imenu to 
piće pred drugom čeljadi. Društvo Dum Matovo bilo se već na- 
viklo, kad stigne u Gruž sa župnikom, da svrne u »Ane s Kafe«, 
naime u kafanu, smještenu pod svodom, koji je nosio široku taracu 
baš pred gruškom obalom, prema ljetnikovcu gospara Marinice 
Giorgi, koji se diže na suprotnoj obali. Ulazilo se na oniska vrata. 
U polutami od dima pocrnjelog pomješća vidjelo se, kako se niz 
oklačinu zasvođenog stropa spuštaju tamne sive brazde, iscrtane 
vodom, koja je kroz ispucani tavan gornje terase probijala od ne- 


zapamćenih vremena u kafansku nutrinu. Tu su bili drveni stolovi. 


i stolice i dugačke klupe; ali za ljubitelje prirodnih ljepota — za 
one, koji nijesu podnosili ustajalost neprozračenog prostora — bio 
je vanka po jedan sto desno i lijevo od vrata. U dnu kafane, na 
druga jedna vrata, ulazilo se u prostranu sobu, koja je služila kao 
spremište svakojake robe. Tu je bilo raspucanih ormara, praznih 
bureta, jedan nakrivljen naslonjač s rasparanom čohom, pak prebi- 
jenih vesala i svega, Što se metne u stranu a u dvoumici, hoće li 
se dati popraviti ili će se u more baciti. Ali sred te ropotarije dizao 
se veličanstven biljar, prostran kao sajmište, s nekad zelenim pla- 
tnom iskrpljenim na pedeset mjesta. 

Prvi bi se vazda oglasivao Dum Mato: »O Ane!« — a za njim 
bi ulazilo društvo te se obređivalo »koncem bijelim«. Vodopić nije 
pio. Mislio sam isprva: svećenik, pa eto ščinja se pred drugima; a 
nije, nego je trpio jadan od zaduhe, pa nije smio. Prvi nastup te 


bolesti imao je već prvih godina svoga župnikovanja u Gružu; 


liječio se, ali uzalud. Ona se godinama podljutila, ali nije mu se 
poznavalo. Drugi put opet me nešto začudilo: kako to, da prija- 
telji idu na kupicu, a znam, da ni jedan za kupicom ne čezne? Raz- 
jasniše mi: župnika je hodanje umaralo, pa izmislio »konac bijeli«, 
da u kafani maličak otpočine. Ne znam, je li ikad otkrio, da mu 
prijatelji svrću u Ane samo njemu za volju. 

Razgovor bi se premetao s jednoga predmeta na drugi, olako, 
bez natege, a kad bi se koji dohvatio kojeg znanstvenog pitanja, 
tad bi se istakla Dum Matova nazočnost. Dok je n. pr. Budmani 
pričao o najnovijim otkrićima američkih dalekozora na zvjezda- 
nom nebu, ili o otrovnosti nekih naših zmija, ili o značenju nekih 
te nekih izraza u župskom ili riječkom govoru, dotle su njegovi 


drugovi ili samo slušali ili rijetko pridavali po koju kratku opasku; | 


ali pred Vodopićem, koji je čitanjem znanstvenih djela oblakšavao 


.čamu svog nekad pustinjačkog života, okrenuo bi se profesorov 


monolog u razgovor između njega i župnika. 

U životu Dum Matovu kaogod na njegovoj izvanjskoj pojavi 
uzalud si tražio koju jaku karakternu crtu, kakvu ostavljaju udarci 
nezaslužene sudbine ili unutrašnje borbe razdvojene duše. Sam i 
skoro protiv volje svojih roditelja, pođe u svećenike; kao svećenik 

rovede svoje godine u župama, u kojima ga je narod čisto obo- 
žavao, dok on sam nije tražio nikakvih životnih udobnosti. Lov, 
neprestane Šetnje u šumama, lutanje po planinama u botaničke 
svrhe, gdje je čovjek sam pred Bogom i prirodom, nijesu mu samo 
branili da se zabatali i podivlja, nego su mu očuvali sve do zadnjeg 
časa nenačetu svježinu duha, krotku i vedru promatračku narav, 
čistoću misli i spokojno dočekivanje neizbježnih žalosti. Život ga je 
zarana naučio, da se teškoće ne lome vazda kao pogača. Živu 
muku imao je od svoje vatrene ćudi; ali kad bi naišao na tvrdo, 
sjetio bi se, da zvanje traži da se pokori. 


Kad je bio u Ošljemu kao mlad župnikov pomoćnik, nađe u 
slamnici postelje, na kojoj je ležao na umoru župnik Ivan Kristić, 
diplomu, kojom je ovaj bio proglašen za doktora bogoslovlja. Kad 
je nemoćnik vidi, ništa ne reče, ali se zaplaka. Učen i poštovan 
kao profesor na dubrovačkoj gimnaziji, svrši Kristić na zabitnom 
Ošljemu, da Šuti i umre. Bit će da je od tužnog Kristića naš Vo- 
dopić koješta naučio, jer je često spominjao tog župnika kao svog 
»nijemog učitelja«. 

Ako Dum Mato nije baš mrzio raskoš, nije je ni tražio, jer je 
od malenih nogu bio vičan jednostavnosti. Iz kuće oca pomorca i 
majke kutnjice odnese sobom u život drevne i stroge navike i 
dužnost, da ih poštuje; on ih nikad ne pometnu. Ne znam, kojom 
prigodom, pozvan na ručak kod nadvojvode Albrechta, tek što 
sjede za trpezu, uze ubrusac te pred ostalim zvanicima otre svoj 
tanjur. Tako ga majka bijaše naučila, pa eto! I crte njegova lica 
odavale su duševni mir i brigu za tuđe dobro: kad si ga pitao za 
koju uslugu, čitao si mu na licu nestrpljivost, da ti ugodi. Trebalo 
je šetati s njim po Gružu ili Lapadu, da se uvjeriš, s koliko je po- 
uzdanja i povjerljivosti narod sretao svoga pastira, ono njegovo 
»naše čeljade«. S djecom, koju su mu majke vodile, da ih dobro 
izapsuje, znao je biti strog i oštar; ali to je bilo samo u riječima, 
jer baš u času, kad bi ih prekoravao, njegove blage oči poricale su 
oštrinu njegovih riječi. Pisac pripovijetke »Tužna Jele«, te pjesme 
milosrđa i ljubavi, nije drugi mogao biti već samo Dum Mato 
Vodopić. 

Baš i s te pripovijetke, tog jedinog u najširem smislu popu- 
larnog djela u dubrovačkoj književnosti, u kojemu je opisan Gruž 
i gruški život, bio je onaj narod zahvalan svome Dum Matu. Pri- 
povijetka je pisana dubrovačkim narječjem, koje se naročito u 
Gružu govori. Narječje je puno pomoglo, da to djelce steče izvan- 
redan glas po svoj južnoj Dalmaciji; nije bilo kuće ni broda, gdje 
se nije čitala » Tužna Jele«. U tim krajevima ona je bila, što i Ka- 
čićev »Razgovor ugodni« u ostaloj Dalmaciji. Taj svoj puk, što 
ga je ocrtao u svojim pripovijestima, Vodopić je neobično ljubio. 
Htio je da mu u svojim djelima bude do kraja vjeran; zato u » Tužnoj 
Jeli« osobe govore jezikom dubrovačkih pomoraca; u »Mariji Ko- 
navokoj« kao u Konavlima; u »Gjenevriji« govore po dubrovački. 
I sama lica u njegovim djelima većinom su osobe, koje je kao mladić - 
sam poznavao. U »Tužnoj Jeli« odigrava se istinski događaj: Jozo 
Baldov i Miho Mazga sami su mu pričali, kako se ona tragedija 
zbila; u »Gjenevriji« povijesne su ličnosti sestre Kate i Artemizija, 
Marko Turko, Šipin, Herak i drugi. U »Mariji Konavokoj« Marija 
i sav taj strašni zaplet dignuti su iz istine. 

O svojim pripovijetkama nije rado govorio; ali nije mu krivo 
dolazilo, kad bi mu prijatelji pohvalili koju pjesmu. S njim bivalo 
je, Što više puta bude s piscima: vole od svoga ono, za što čitaoci 
ne mare. Svoje satire i epigrame kazivao je samo u tijesnom prija- 
teljskom krugu. 

U svim njegovim radovima žena je stožerna točka. Ako je 
zdrave i gojne cure u svojim prvim godinama opominjao, da moraju 
ljubiti, dok su mlade, jer da će pod stare dane kleti: »Vaj! lude 
naše mladosti!l« — kasnije svijesni Vodopić, u godinama stišane zre- 
losti, sasređuje svu svoju ljubav, već pretvorenu u samilost, na že- 
nama presvislim od jada (Jel, na djevojkama žrtvama surove sile 
(Marija), na jadnicama pretučenim prevarom i čamotinjom (Kate), 
na žrtvama otpadničke okrutnosti (Milica). Vazda gotov da priteče 
u pomoć, znao se u prilici dobro držati. Kad je bio uvjeren o pra- 
vičnosti jedne stvari, a protivnik ne htio da se dade razlogu, došao 
bi u vatru, presjekao bi onim sjajnim očima, mek njegov glas došao 
bi krupan i odsudan. 


Srčan čovjek pokaza se Dum Mato u Konavlima. Bilo je to 
oko 1848. godine. Puče iznenada glas, da su se Crnogorci digli da 
udare na Konavle. Mladi župnik sazva starješine, uglavi s njima, 
šta će i kako će, i dok dlan o dlan, sve bi pod oružjem, i Vodopić 
s narodom na granicu; kad na granici nikoga. Crnogorcima bijaše 
druga pamet došla! Ali drugi jedan put i na drugom mjestu vrli 

župnik izgubi negdje putem svoje junačko srce. .Jednu staru go- 
spodsku kuću u Lapadu nije niko unajmljivao, jer da u njoj po 


. . . .. .. V +. , 
noći »straši«. Nevidljive nečije ruke čas pootvaraju čas pozatvaraju 


kapke od prozora; poviriš u kućna vrata, a niz stepenice nešto se 
teško skotrlja; vuku se po tavanu verige, čuje se kloparanje papuča, 
a nije vidjeti žive duše ni po danu. Vodopić kaza, da su to aveti 
i vukodlaci lapadskih babica; svakojako da će sam poći da vidi, 
šta se tamo dešava. I jedne noći Dum Mato s nekim prijateljima 
pođe tamo. Kućna vrata bila su širom otvorena; ali župnik jedva 
upro pogled u onu tmicu, kad u kući nasta čitav lom. On ustuknu 
u čudu, osta neko vrijeme neodlučan, zamišljen; napokon nabivši 
naprasno klobuk na oči, zapali odanle. Od toga dana, kad bi išao 
u Lapad, ili bi se kome pridružio ili bi naprosto zaobišao kuću, u 
kojoj se »lombralo«. Ne znam, šta je uprav o svemu tome mislio; 
istina je ipak, da je na molbu nekih babica jednog dana došao pred 
tu kuću, da svetom vodicom istjera odanle nečiste duhove. Ali ni 


to nije pomoglo. Meni su pak kazivali, da je nekome gosparu i 
nekoj gospođi bilo vrlo ugodno, što se narod onako plašio... 
vukodlaka. 

Ma da su Gruž i Lapad zadavali dosta briga Vodopiću, nije 
on poradi toga batalio svoj rad oko sakupljanja narodnog blaga, 
rijetkih i lijepih riječi, poslovica, rečenica, pjesama i pučkog na- 


zivlja za bilje i životinje. Uz to je popunjavao svoj herbarium bilj- 

se Gruž i Lapad, da ga otprate, ko u kolima, ko pješke, kao da će 
sva njegova dojakošnja župa s njim u grad, kad ga ne može 
zadržati. U gradu bilo mu je dobro; manje truda, pak je dolazio 
češće u dodir sa kolegama »in litteris« i uopće s Boljim društvom. 
Zavolješe ga i gospođe; začara ih velika pitomost i ljubaznost toga 
lijepog čovjeka. Dum Mato bio je izvanredno lijep čovjek: onakih 
golubinjih očiju i divno prorezanih usta teško je naći. Ostao je lijep 
do zadnjeg časa, samo se pri kraju njegova prilika prevuče blagom 
uzdržanošću, koju je dugovao svome visokom položaju. 

Na Pilama radio je oko oveće pripovijetke »Na Doborskim 
razvalinama«, u kojoj se pokazalo, km što i u Mariji Kona- 
vokoj, da razmrsivanje dramatskih situacija nije baš njegova odlika, 
Tu zače i stade obrađivati svoju »Gjenevriju«, pilarsku pripovijetku, 
koje mu se glavni predmet odavna vrtio u glavi; ali je ne dovrši, 
jer međutim bijaše postao biskupom. Na glas, da je imenovan, upre- 
pasti se, ode namjesniku Jovanoviću, brizne u plač, zakumi ga, da 
ga oproste od te nove dužnosti. Ali sve bi badava; morade se pri- 
miti i te časti. Posvetiše ga u Beču. 

= Njegov dolazak parnim brodom u Gruž bio je pravi triumf, 
kakvoga se u Dubrovniku nije niko sjećao. Kola, u kojima se uputio 
da će u grad, nikako da se maknu s mjesta: narod čisto poludio. 
Sutradan ušao je svečano i u pontifikalnoj odori u grad. Na Pilama 
bilo je kao uoči Sv. Vlaha; došla sva sela s barjacima, palilo se iz 
prangija i pušaka. Grad se divno iskitio. Između natpisa, koji su 
se posvuda čitali, bio jedan kratak i sažet: »Ne daj se!« 


Na žalost, od toga časa može se reći da Dum Mata nije više 
bilo. Neprilike pridružiše se teškim bolestima. Te godine bio sam 
u Napulju; tu mi jednoga dana dođe u pohode Franjevac, Dubrov- 
čanin, koji mi donese glas, da je Dum Mato postao biskupom. »Po- 
mislite — reče, raskolačivši oči — Vodopića za biskupa!« — U mo- 
jemu mladićskom zanosu ta pakosna primjedba ljuto me zaboli, 
Pođem odmah s jednim prijateljem, da čestitam brzojavno našemu 
biskupu. On nam se odazva riječima: »Srdačna hvala; budite sretni«. 
Baš kao da hoćaše reći: Ja sretan nijesam. Zdravlje ga nabrzo izda. 
Odmah po imenovanju obnevidje od mrene; oporavi se, ali vid 
strašno mu oslabio. Zaduha, koja ga je već u Gružu mučila, naže sve 
jače; morao se čuvati hodanja. Kad je po dužnosti išao u pastirske 
pohode, nosili su ga u nosiljci od sela do sela, i bilo je dirljivo gle- 
dati, kako su se seljaci natjecali, ko će prihvatiti štapove. Razumje, 
da mu je život o koncu. Posljednje godine postade ravnodušan, po- 
vučen u se, skoro bezličan. Umre od kapi (1893.). 

U pamćenju nas, koji smo ga lično poznavali, zlatom izvezena 
M 


biskupska odora ne će pomračiti nasmijanu pojavu skromnoga, ple- 
menitoga Dum Mata, gruškog župnika i pisca » Tužne Jele«. 


*& 


Sjećam se Dum Antuna Kazali, kao da sam se jučer s njim 

razgovarao. Bio je onda župnik u Luci na otoku Šipanu: čovjek 
srednjeg razmjernog stasa, jedar, osnažan. Njegova je »Zlatka« bila 
za nas mlade gimnazijalce alfa i omega naše poezije. Njen slatki 
i junački romanticizam bio je kao naručen našoj još nevještoj ali 
žarkoj duši, koja dakako nije marila za to, što je pjesnik često pre- 
više nejasan i kompliciran: tA što, je starijima nedokučivo, to m ade 
duše opija misterioznošću riječi. Ja sam već zarana poznavao osobno 
toga našeg pjesnika, jer je često k mojem ocu dolazio radi sudskih 
posala; ali kako da se momčić uplete u njihove nedokučive raz-, 
govore? ' 
Ivo Kaznačić, koji nam je neko vrijeme u gimnaziji predavao 
o Gunduliću i Gjorgjiću, prikazivao nam je svog milog Dum An- 
tuna kao drugog Odiseja, koji je tumarao od župe do župe, iz 
Pločica u Mljet, iz Vručice u Mokošicu, s Lopuda na Ošlje, iz 
Zadra — kamo ga bijahu poslali za profesora na gimnaziju — na 
Senjsku Rijeku, pa u Ston kao školski upravitelj, dok najposlije ne 
dospije kao župnik u mirnu Luku Šipanjsku. U tom lijepom selu 
imao sam jednom sreću da se sastanem s pjesnikom i provedem 
cio dan s njim. Tamo je jednog proljetnog dana išao moj otac u 
sudsku komisiju, a ja, naravno, s njim. 

U ono vrijeme rado sam se bavio prirodopisom, barem toliko, 
što sam kod kuće ispunio čitavu sobu svakojakim rudama, školj- 
kama, stiještenim biljkama, crvima i gušterima u alkoholu; jednu 
ljudsku lubanju izvukao sam iz jednog zapuštenog groba na Dan- 
čama. Ovu lubanju — budi mimogred rečeno — držao sam na pi- 
saćem stolu, kojemu sam drvo provrtio te onud provukao tanku 
gvozdenu žicu, koja se spuštala do poda. To je tako bilo udešeno, 
da bih, kad je sluškinja dolazila k meni u sobu, kradom pritegnuo 
k sebi žicu, a lubanja se ljubežljivo stala klanjati, kao da je Živa: 
sluškinja bi vrisnula i utekla glavom bez obzira. Na mojim dugim 
šetnjama brao sam i spremao u stare knjižurine cvijeće i biljke. Kad 
sam se kupao, zagnjurio bih u dubinu, da izvučem šarenu morsku 
travu i param lupare. Međutim znao sam, da na Šipanu rastu sva- 
kojake mahovine po drveću, pa sam se i radi toga pridružio ocu, 
kad me ono pozva, da pođemo tamo. 

U Luci na obali dočeka nas Dum Antun. Pošto moj otac sjede 
za župnikov sto, da otrsi posao, zbog kojega je dolazio, Kazali me 
predstavi jatu šipanjskih djevojčica, koje se oko nas načetile, da 
gledaju »gospare iz grada«, i baš lijepo se spominjem, ovim rije- 
čima: »Ovo vam je gospara konsilijera sin, kosović žutokljun«. 
Oprostismo se napokon s curama i krenusmo ja i on ravnim poljem. 


Išli smo gustim maslinikom: ja golobrad momčić s velikom ze- 
lenom limenom kutijom za spremanje biljaka, koja mi je visjela o 
ramenu, a s glavom punom nesređenih želja i maštanja, a inače pra- 
znom uprav kao ona kutija, i stari pjesnik, koji je uza me hodio 
svojim kratkim, žilavim nogama, zabijajući na svaki korak u zemlju 
šiljasti vrh svoje debele štapine i sve preda se gledajući kao u neko 
priviđenje. U neko doba stade me raspitivati o gimnaziji, kako i ko- 
liko se u tom zavodu uči i sviđa li mi se grčki jezik. Mene je savjest 
grizla; nijesam znao, Šta bih mu odgovorio. Nakon jalova mozga- 
nja, izbavim se — sad već ne znam kako — iz neprilike, i dok sam . 
nešto buncao, što nije imalo nikakva smisla. Dum Antun uze da 
nešto deklamira, ne mareći za me, kao da me nije ništa ni pitao. 
Njegov okrugli muški glas razlijegao se tihom samoćom gustoga 
maslinika kao jeka bronzanog zvona. Ja sam gledao, koje u nekom 
strahu, koje iz nejasnog divljenja, njegovo užagreno lice; dok od- 
jednom, zabodavši štapinu u zemlju, što su mu snage davale, stade 
rumen i zagrijan divnim oduševljenjem i uhvativši me lijevom ru- 
kom za lakat reče: »Ha! mladiću, to je poezija, to je poezija!« Po- 
gnem se kao pod bremenom, gledam preda se, čekam da mi u glavi 
počne svitati, jer se nijesam mogao domisliti značenju Dum Antu- 
nova uzvika. Kasnije, za objedom, doznao sam, da je Kazali u ma- 
sliniku deklamirao odlomak iz svoga prijevoda Homerove Ilijade. 
Ah, Dum Antune, moj pjesniče zlatni! Ti, koji si svake godine či- 
tao s kraja na kraj Tacita, kaogod što je tvoj prijatelj Lukša Sorgo 
čitao Lukrecija, ti da tražiš od neznalice gimnazista, da shvati lje- 
potu klasične poezije? Šta me, pjesniče, ne pita, kako glasi particip 
kojeg grčkog nepravilnog glagola? Na to bih možebit odgovorio i 
ne bih ostao pred tobom onako smiješna suklata, kao zločinac, kad 
mu se čita osuda. 


Međutim mi smo jednako išli uskom putanjom, koja se vijuga 
između drevnih maslina. Dum Antun, sjetivši se, da je njegova mla- 
dog pratioca vukla želja za mahovinom, ustavi se pokraj jednog 
sivo zelenog debla i svrati moju pažnju na jednu rijetku vrstu tog 
parasitnog rastinja, što se u liku žutkaste zvijezde hvata za iscrvo- 
točenu maslinovu koru; i već izvadi svoj džepni nožić, da će je ski- 

nuti i meni dati, kad mu odjednom druga misao dođe i upita me: 
»A koga li jada učite u školi? Razumiješ li išta grčki?« 
“= Sjećam se, da mi se na ove njegove riječi stvori pred duševnim 
očima gorka uspomena na jednu »pedepsu«, koju sam u školi tobože 
zaslužio, a koja se sastojala u tome, da sam morao tri stotine puta 
prepisati deklinaciju jedne imenice: puna dva dana sam radio, dok 
sam sve to napisao. Malo stade, on ništa ne reče; zavuče nožić u 
špag, uhvati me pod pazuho i klateći se s noge na nogu kao čeljade, 
kad ga salijeću svakojake misli, krenu drugom jednom stazicom. 
Prokrstarismo polje, koje dijeli dujmice otok, prođosmo mimo 
napuštenog kneževa dvora, s kojega kameni kip Sv. Vlaha blago- 
slovi moje botaničke pothvate, pa mimo zidanih plandovališta du- 
brovačke vlastele i nadbiskupa. Primakosmo se Sugjurgju, da vidim 
Renatovo — to su ruševine dvorca kralja Renata Anjouvinca, koji 
zakloni glavu pod krila Republike. Pošto je zvjezdan pripekao, da 
moždani zacmare, svrnemo u potrijemak crkvice Sv. Antuna, gdje 
je u Napoleonovo doba bila stražarnica francuskih vojnika. U toj 
hladovini moj suputnik stade brisati znoj sa čela i potiljka, dok 
sam ja zadovoljan prebirao u limenoj kutiji rijetke mahovine. Sje- 
dosmo na zidić i umukosmo. Kad odjednom čujem, ne znam, je li 
izbliza ili izdaleka, bistri ženski glasić, umiljat ali treperav, pun 
svježine i radosti; čas zamire, da se jedva razbire, čas opet nalijeta 
kao razbijen od uzbuđenja... 

 »Marice! Bog s tobom! Da si odmah amo došla!« viknu Dum 
Antun, i u isti mah iz debelog, raspuklog trupla ogromnog makljena, 
koji je nedaleko dizao zelen splet svojih grana u liku veličanstve- 
nog. kubeta, izmili mlado bosonogo djevojče, koje izdrelji na me, 
neiščekivanog gosta, svoje začuđene, crne oči, pa naže bježati kao 
srna preplašena, i u tili čas nestade između busenja i omirina. 

= >Da si strijela«, nasmija mi se Dum Antun, »ne ćeš je prestići! 

Da nije malo divlja, mogao bi od nje čuti divnih ženskih pjesama, 
kakvih nigdje u svijetu nema, već samo na Šipanu. Nastani se je- 
driom koje vrijeme u ovom raju, pa pobilježi«. 

“ Pridadosmo nogama, jer smo bili gladni, te se naprečac nađe- 
mo na obali, gdje se iz zagrijane morske trave, pobacane po pijesku, 
dizao i širio onaj mlaki, oštro mirišljavi zadah, koji ti puni prsa. 
Tamo u nekoj maloj uvali ugledam oca, gdje se otire i na pržini 
sunča, pošto se okupao. Bijaše otpravio svoj posao, pa zaplivao la- 
zurnim morem. 

Za trpezom, na kojoj nas je čekala velika riba, golem smudut, 

Dum Antun stade nam pričati o svojim mladim godinama, kako su 

mu roditelji željeli, da bude pomorac, kako ih je na kraju nagovorio, 

da ga puste u sjemenište, i kako je obilazio dubrovačke Konavle, da 
kupi narodno jezično blago. »Koliko li ja imam toga zapisano!« i 
protrlja ruke od zadovoljstva. Šta je danas od njegove »Sirotice Lo- 
pudske«, od »Cvijeta bezimena«, od »Brštana 1 duba«? Sve je to 
Kazali ostavio u rukopisu. A njegov »Ćoso«? 

Jednoga dana svrati se pjesnik usput u našu kuću, da se, kao 
obično, potuži na činovničko razvlačenje. To ga je strašno ljutilo. 
Istresao je onu svoju poznatu: »Bože dragi, prosvijetli Duha Sve- 
toga!« Toga dana Kazali nađe Pera Budmani, gdje sjedi kao obično 
na našoj terasi. Gospar Pero bio je dobre volje, pa odmah stade 
grditi Dum Antuna, što ne će da dovrši »Ćosa«. »Ne boj se, Pero — 
odvrati Kazali — dobit ćeš ga, netom otegnem papke.« Kad ga 
jednom profesor Zore upita, šta je uprav taj njegov »Ćoso«, Dum 
Antun mu odgovori: »Facit indignatio versum. Tu je sve, što mi se 
činilo vrijedno spomena iz kobnih dana, što sam proživio. Ne znam, 
jesam li uspio; znam samo to, da mi je »Ćoso« bio drug i razgo- 
vor u nevoljama života, u mom siromaštvu; on me svjetovao, da 
pred potvorom ne klonem duhom«. 


Svojim nevoljama bješe inače Dum Antun donekle i sam kriv. 
Krivica mu se sastojala u tome, što je bio više pjesnik nego duho- 
vnik; od svoje nagonske prirode nije primjećivao čas, u koji bi je- 
dan od ta dva Životna elementa pretrgao na štetu drugoga. Bilo je 
blijeska i trijeska u njegovim krasnim očima, i to baš onda, kad je 
trebalo da ih upre kao pokajnik u zemlju. Poradi toga, što je u 
svemu postupao bez uvijanja i dvostručenja, a koji put bez dužnog 
obzira na dužnosti svoje, na Dum Antuna, svećenika i rodoljuba, 
sipale su crkvena i politička vlast tužbe i kazne. Luko Sorgo reče 
u latinskom distihu, da je Kazali zadojen grčkom kulturom onako, 
kako je na žalost i grčkom vjerom; ali se kasnije gorko pokaja, što 
je onako grubo klevetao pjesnika, Kazali, koji već bijaše štampao 
svoj prijevod prvih pjevanja Homerove Ilijade, nije nikako mogao 
uspjeti na ispitu iz grčkoga jezika, tako da mu školska vlast nije 
»mogla« ponuditi profesorsko mjesto. 


Od ovog žestokog borca starost načini mirnog, istajalog, umi- 
rovljenog paroka: erotičke i političke pobude njegovu burnom životu 
bijahu se umirile. Mato Vodonić, njegov isprva drug u obožavanju 
ljepote, ali kasnije promatračka i slon priroda, bijaše me- 
dutim postao dubrovačkim biskupom. On primi pod svoje okrilje 
starog smalaksalog prijatelja i udijeli mu kapelaniju Tri Crkve, koja 
mu nije nikakve brige zadavala. To je bilo g. 1884. Tu je Kazali 
nastavljao svog »Ćosa«. Bješe stao da ga piše dubrovačkim narje- 

čjem, ali ga Medo Pucić na žalost odvrati od te namisli, te ga na- 
govori, da se posluži čistim književnim jezikom, u kojemu je Dum 
Antun bio — za ono vrijeme — izvanredno vješt. Uopće Medo je bio 
od njega kudikamo iskusniji u književnom poslu; to je Kazali pri- 
znavao i njegovu je slušao bez protivljenja. Uostalom, bila je sva- 
kome poznata Pucićeva primjedba, kad je pročitao Dum Antunovu 
»Zlatku«. Napisao: je naime na posljednjem listu rukopisa francu- 
ski: »Elle me semble une fille de marbre«. Na to naš inače svoje- 
glav i nabusit župnik prekroji djelo s kraja na kraj. ' 

U lijepoj dokolici provede naš Kazali tiho veče svog života, 
gledajući pod sobom strmeni oko Dubrovnika i široko more, tog 
starog svog prijatelja, buditelja plemenitih poleta pjesnikove duše. 


X 


Kad je umro Dum Ivan Stojanović (1900.), rekoše njegovi su- 
građani: »Umro je posljednji Dubrovčanin«. Uistinu, posljednjih 
Dubrovčana bilo je u zadnje vrijeme nekoliko; dubrovačka javnost, 
pošto bi jednog pokojnika proglasila posljednjim, nije se nalazila 
u neprilici, kad bi sutradan ispustio dušu drugi, koji je u jednakoj 
mjeri zasluživao taj počasni vapaj. To im se dade, a oni neka se na 
drugom svijetu pravdaju, ko ima veće pravo na taj laskavi pridje- 
vak! Ova prenagljena počast poslije smrti stari je dubrovački običaj. 
Već g. 1828. čuveni liječnik Luko Stulli bio je »posljednji« u jednom 
sonetu Rafa Androvića; bio je »posljednji« u jednom nadgrobnom 
slovu i Nikša Gradi, pisac Spravljenice. Pero Budmani preseli se na 
bolji svijet kao svod ode Dubrovčanin«, a kao »posljednji Du- 
brovčanin« umre za njim i Luko Zore. 

Bio posljednji ili pretposljednji, Dum Ivanova originalna ličnost 
zaslužuje našu pažnju. On je najbolji primjer čovjeka, čiji duševni 
pravac odredi okolina, u kojoj se nalazio; okolina kao da je uprav 
stvorena bila, da se razvije iskra, što je u njemu tinjala. . 
' Sin liječnika empiričara, nauči talijanski od babe Talijanke, i 
prve knjige, koje je čitao, bile su Goldonieve komedije i životi sve- 
taca. Bio je još dijete, kad odluči, da će se zapopiti, Svršivši gimna- 
ziju pođe u Zadar na bogosloviju, gdje su mu školski drugovi bili sve 
sami ljudi, koji se kasnije pročuše: Rajčević, nadbiskup zadarski, 
Zanoni, biskup šibenski, Carev, biskup hvarski, Forlani, biskup ko- 
torski, Petrić, pisac na talijanskom jeziku »Teorijeo lje poti«, 
pa veliki rodoljub i političar Miho Pavlinović, Luka Botić, Stjepan 
Buzolić i drugi. Zaista je čudo, kako ova posljednja trojica, koji su 
se pred mladim Ivanom oduševljavali ljepotama hrvatskoga jezika, 

nijesu baš nikako utjecali na svoga učidruga, štaviše, on im se smi- 
jao, kad su mu objašnjavali, da treba narod buditi i raditi za njegovu 
udućnost. Dok su se oni revno spremali za svoj pozniji književni 
i politički rad, naš je Dubrovčanin provodio slobodne časove či- 
tanjem latinskih, grčkih i talijanskih klasika, vazda veseo, otresen, 
otvoren. Radi nedostatka svećenika zapopiše ga godinu dana prije 
vremena određena crkvenim kanonima (1852.) 1 poslaše na Kortuhi. 
Poslije kratkog boravka na tom otoku premjestiše ga u dubrovačku 
Rijeku; tu provede prve četiri godine u selu Mokošici, zatim u Ro- 
žatu, gdje se zadrža pune dvadeset i dvije godine. ' 
U Rožatu nasta prevrat u njegovoj duši. Rijetka ljepota. polo- 
žaja tog ubavog sela, kao stvorena za spokojno razmišljanje i do- 
kolicu, i odabran socijalni elemenat, koji se tamo sastajao, po- 
taknuše, razbudiše plamen, što je čajao u mladome župniku. U tom 
divnom mirnom kraju, u općenju s ljudima utančanog, uglađenog 
ukusa, Dum Ivanova mašta se razigra, njegov duh “se oplemeni i 
dobi ono aristokratsko obilježje, kojim se je, pored sve svoje pro- 
stote, nastranosti i nemara za materijalnu stranu života, isticao u 
društvu. Dubrovačka gospoda, koja su veći dio godine boravila u 
Rijeci, mahom zavolješe mladoga župnika. »Da nijesam proveo 
skoro trideset godina u Rijeci, niko ne bi danas znao, da sam živ«, 
govoraše pod svoje stare dane Dum Ivan. Tu je barun Vlaho Ghe- 
taldi, koji prevede na latinski jezik Gundulićeva »Osmana«, vodio 
svoj dnevnik u latinskim distisima, slao Njemici Idi von Diirings- 
feld latinske epigrame i Dum Ivanu tumačio najtanje ljepote Ver- 
gilova eposa; tu je Luko Didak Sorgo, prijatelj Ljudevita Gaja, 
vrli latinski epigramatičar, jedan od posljednjih patricija, koji su se 
grijali na suncu slobode, veličao Stojanoviću odlike hrvatskoga je- 
zika, koje je sam slavio u latinskim odama; tu je Niko Veliki Pozza 
raspravljao s njim književna, filozofska i teološka pitanja, te ga 
mladi svećenik smatrao za svog najboljeg učitelja; tu je najzad 
markiz Jozo Bona, koji mu postade prisnim prijateljem, razvijao 
u njemu humorističku žicu. Ljubav za materinski jezik pobudi u 
njemu sabirač narodnih pripovijedaka Franjevac O. Pacifik Ra- 
deljević, koji u svagdanjem druženju sa Dum Ivanom zarana upo- 
zna njegov karakter i čežnju za znanjem; kaogod što je nekad lije- 
čnik 1 pjesnik Gjuro Hidža svjetovao mladog Radeljevića, da se 
vježba u narodnom pjesništvu, tako je u svojoj starosti otac Pacifik 
nastojao da budi u svom mladom prijatelju interes za narodni jezik. 
“Stojanović živo pregnu na skupljanje riječi, izraza i poslovica, 
koje je slušao, kad je obilazio Rijeku i susjednu hercegovačku gra- 
nicu. Doduše, ko čita Dum Ivanova. djela, ne bi rekao, da se pisac 
če BS Po oo E ši 

toliko trudio oko čistoće i bogatstva tog narodnog blaga; njegovo 
pisanje je nešto osobito; ono vrstanje čudnih izraza, pokupljenih bez 
ikakva obzira na vrijednost i izvor; ona mješavina idjotizama i 
italijanizama, kojih ima dosta u dubrovačkom govoru, a sve to 
složeno kao u hitnji, bez reda, bez nacrta, odaje nam čovjeka, kakav 
je zbilja i bio, velike ali nesređene naučenosti, vulkanične glave. 


Otac Pacifik pripada velikom broju Dubrovčana, koji su na 
dokolici u svojim mirnim dvorcima ili u tišini samostana čitav svoj 
vijek tratili u književnom poslu, koje sačinjavanjem hrvatskih ili 
latinskih izvornih pjesama, koje prevođenjem grčkih i latinskih 
klasika. Ovaj golemi rad, koji je služio jednoj njihovoj duševnoj 
potrebi, danas je sasvim zaboravljen i najvećim dijelom za uvijek 
izgubljen; i sam spomen onih prilježnih radnika istire se i propada 
onako kao i gomile njihovih lijepo čitljivih rukopisa. Kaogod i 
njegove davne kolege »in litteris«, otac Pacifik ništa nije štampao, 
niti je valjda mario da išta štampa. Sjedeći za malim stolom u svojoj 
izbi, kojoj pod prozorom teče bistra voda dubrovačke Rijeke, ovaj 
čedni trudbenik prevede cijelog Ariostova »Bijesnog Rolanda«, ko- 
jemu dodade neke svoje moralne primjedbe, pak Ariostove satire i 
Fenelonova Telemaka, i preinači Hidžin prijevod Vergilove Eneide. 
Fratrov rad bio je trajan primjer i poticaj za mladog Stojanovića. 
Otac Pacifik slao mu je svako jutro po jedan epigram na latinskom 
ili na hrvatskom jeziku, i to po više puta zajedno sa košićem tek 
ubranog voća; ove epigrame fratar je sastavljao u postelji, čim bi 
se probudio. Na ove prijateljske pozdrave Dum Ivan se odazivao 
kojim kratkim pjesničkim proizvodom: to bijahu njegovi prvi knji- 
ževni pokušaji, to bijaše i začetak humanističkog odgoja njegova 
duha. 5 

Mnogo mu je tome koristilo druženje sa markizom Jozom Bo- 
nom, za koga prionu sa svim srcem, ali nikad ne zaboravi svog 
prvog mentora, čednoga oca Pacifika. 


Jozo Bona imao je običaj bilježiti važnije stvari, što bi čuo i 
vidio. Bilješke ovog tankoćutnog promatrača života 1 ljudi bile bi 
danas od neprocjenjive vrijednosti za proučavanje dubrovačkog 
mikrokozma, kakav bijaše oko polovine prošloga vijeka, da nijesu 
najvećim dijelom propale. Nekoliko listića sam Jozo na umoru 
darova Dum Ivanu, i to baš one, što se odnose na njihovo drugo- 
vanje u Rijeci. . 

Bona je volio proboraviti svake godine po koje vrijeme na 
zelenim obalama te vode, u mirisu sočnih naranača i mesnatih bre- 

saka, Jednog dana šetao je uz. tekućicu, gdje se ona blizu vrela 
sužuje i teče između trstljika i ševara, što se talasaju pod vjetri- 
ćem sa Prijevora ili Komolca. Šum trave, vika kokoške i dumnice 
i zrikanje skakavaca jedini su glasovi u toj dubokoj tišini. Šetalac 
izabere jednu staru omirinu, s koje se k vodi spuštaju mahovinom 
obrasle stepenice, i tu sjede, da se odmara. Njemu iza leđa, među 
ruševinama stare neke zgrade, gdje je nekad bila gospodska dvo- 
rana sa portretima, sa pozlaćenim divanima i dubokim naslonja- 
čama za posijela napudrane gospode, crni čempres strši nebu, pri- 
tiskivan od bora i divlje smokve; tu se leandar miješa sa glavatim 
šipkom, dok suncokret, prokradajući se kroz vrijes i mrču, nadvi- 
suje oronuli zid i gleda u zelenkastu vodu poda se. Unaokolo ka- 
dulja, smilje i ružmarin okađuju svojim mirisom sav kraj. Osam- 
ljenik se zagleda u vodu i šuti. Sa Gospine Glavice zabruja zvono. 
— Misa je — sjeti se Bona i diže se. 

Stiže u Rožat, uprav kad i Dum Ivan. »Popio sam kod njega 
kafu vaniljanu — bilježi Bona u svome dnevniku — pobrčkali smo 
po Tacitu i divili se onoj kratkoći i krepčini.« Ko poznaje da- 
našnji Dubrovnik, taj će teško vjerovati, da su pred samo pedeset 
godina bila u Rijeci dva Dubrovčanina, koji su u 9 sati izjutra 
čitali Tacita i uživali u njegovu stilu. Još više će se čuditi, kad 
čuje, što Bona dalje piše: »Poslije kafe Dum Ivan štap u ruke i 
ja svoj. Vratolomili smo se negdje stramputice, kud nijesam nikad 

io. Skakutali smo po grebenima između starih hrastova; uberem 
dva pera ružmarina i zadjenem za petlju. — Kad se namjerim —. 
rečem svome drugu — na ovakav okoliš, okanim se duha satiri- 
čkoga. — Na to će mi Dum Ivan: — Zato, moj Mefisto, nek ti ovaj 
prirodni dah bude kao voda krštena. Na vratima prirode čovjek 
treba da svuče, kao zmija u premaljeću, onu nenaravnu košulju 
skepticizma, u koju se nehotice, a pokatkad i silimice ogrnuo!« 

: Dum Ivan je bio zdrav, mlad, vazda zahvalan Božjem suncu, 
što ga grije, i selu, što ga siromaška hrani; Jozo Bona, Stojanovićev 
vršnjak, vih. iz kojega je priroda uobličila biće osjetljivo, već 
sudbom pretučen, razgrizan sumnjom o uspjehu makar kojeg na- 
pora, pa stoga osamljen, oporan, otuđenik i prozlio. Dum Ivan 


. rodom pučanin iz čedne i poštene porodice, koja se tek po njemu 


oglasi; Bona izdanak stare loze, slavne u politici i književnosti, po- 
nosne predajama moći i dostojanstva: pa ipak, ma koliko velik bio 
ena između polaznih točaka njihova života, ispunjavaše ga 
zajednička ljubav za humanističke nauke; ovom se ljubavi njihova 
duša bogatila, kidala sve umjetne veze i bila osnovna snaga njihova 
prijateljstva. 

* 

Jednog jutra Stojanović, pošto odsluži misu, zateče pred ku- 
ćnim vratima svoga Bonu sa jednim nepoznatim gospodinom. Bijaše 
to čovjek preko srednjih godina, povisoka prava stasa i dobra sasta- 
va. Lice mu bijaše kao i pesnica: četverouglato, krupno i košćato; 
na gornjoj usnici strčahu rijetke četkaste dlake, dok ispod debelih 
namrštenih obrva svijetljahu male žive i pronicave očice. Značajne 
crte njegove osobe odavahu čovjeka, ponešto čudaka ali utvrđenih 
načela, sabrana u se, nesalomljiva i opora. Imao je na glavi neku 
široku putničku kapu, ispod koje plažahu niz potiljak pramenovi 
progrušane, razbarušene kose; za široka izbočena prsa i pleća pri- 
pijalo se odijelo, zakopčano do grla. 

Bijaše to Frano Kurelac; došao je u Dubrovnik — reče, pošto 
se promijeniše prvim pozdravima — da razgleda Gundulićev rodni 
kraj i da pretraži u dubrovačkim knjižnicama, »čto je bud slovin- 
skih knjig«. I kako se Kurelac okrenu, da razmotri župnikov stan, 
Jozo Bona prišapnu Stojanoviću: — Čuvaj se, znaš, idiotizama i ita- 
lijanizama! — Pošto se malko pokrijepiše, krenuše na vodu i po- 
sjedaše na obalu. Sva trojica gledahu mikom u kadifastu travu, 
koja prevlači plitko korito rijeke. Dum Ivan nastavi, okrenuvši se 
Kurelcu: »Između najljepših dana, što sam ih ovdje proveo, ovaj 
današnji bit će mi uvelike nasladan, er sam vas zapoznao«. — 
Hvala vam — preuze mu Kurelac — ali ono »zapoznao sam« nije 
naše. — Ovu primjedbu dobri Dum Ivan ne primi za zlo; međutim 
ona ne bi po ćudi Jozu Boni; njegova pitomost ljutila se na naj- 
manju povredu dužnih obzira. Da su mu u taj čas bile poznate 
sve oelike zasluge tog Hrvata .za čistoću jezika, bio bi lako prešao 
preko tog sitnog prekršaja. Stoga u njihovu daljem razgovoru nešto 
zapinjaše, nešto je išlo ćoškasto. 

Za ručano doba društvance stiže maloj Jozovoj kući, gdje i 
objedovaše. Kurelac, pošto ispije kafu i zapali, uze iz Bonine knji- 
Žnice Lafontainove basne i poče da čita jednu. Svi se divljahu nje- 
govu čistom francuskom izgovoru. Odjednom čitalac stade i, okre- 
nuvši se Boni, upita: — Zna li parok francuski? — Stojanović pomisli: 
Eto zgodne prilike da se osvetim!, pa reče: »Znam francuski. Ali 
kako to: parok? Zašto ne župnik?« — Ej! — dočeka Kurelac — 
Župa, župan, župnik... sve sama titulatura gospodstva u Hrvata; 
tako ste i vi uzeli dum iz dominus, kad je crkva gospodovala u 
Srednjem vijeku. — Dum Ivan ništa ne odgovori, pa ni Bona, 
ali ni jedan ni drugi ne odobriše primjedbu. Kad pri polasku gost 
zamoli na latinskom jeziku čašu hladne vode, poculum frigidulae, 
Stojanović navali pitati, odgovara li »frigidula« hladnoj vodi? 
Kurelac odvrati: — Dakako, effectus pro causa. — Jozo se nasmije 

Kurelčevoj hitrini i u potvrdu navede stihove iz Dantea i Vergila. 
Dum Ivan morao je i ovaj put mučati, 

Kad je Kurelac krenuo iz Dubrovnika kući, odnio je čitavu 
pregršt listića, na kojima je Stojanović bilježio rijetke narodne iz- 
raze; drugu pregršt kasnije ponese sobom Broz, pa jednu i Šrepel. 
Mislim, da od svega njegova truda ništa ne preosta našem prosto- 
dušnom radniku. Uostalom, šta bi danas bilo od svega toga i uopće 
od dubrovačkog rukopisnog blaga, da se nijesu našli pregaoci, koji 
su ga spasili od zaboravi i od moljaca? I naš se Kurelac pomami 
za tim rukopisima. »Još dok nisam Dubrovnika zagledo — kazivao 
je — živo mi je pamet k njegovim spomenikom zanosila; nu odkad 
ga vidjeh, za svakom sam bilješkom njegovom ludio.« Sreća ga je 
služila do posljednjeg časa, jer na povratku iz Dubrovnika, pošto 
je prenoćio u Ošljemu, dobije od onog župnika nekoliko starih ša- 
ljivih pjesama, među tima glasovito »Vijeće Potomanjsko«. 


Svaki Stojanovićev rad išao je u korist drugih. Možemo reći, 
da on nije shvatao pojma o vlasništvu; što je selo davalo župniku, 
to je župnik selu vraćao. Njegovoj sestri, koja ga je vjerno dvorila, 
sva upregnuta u posao oko svog čudesnog ooo trebalo je da za 
njim trči, da mu vadi novac iz špaga, kako će mu ručak skuhati. 
Više se puta desilo, da pred ručano doba ne bi našla lonca, u kojemu 
se varilo meso: Dum Ivan se uvlačio kao lupež u kuhinju, skidao 
lonac s vatre i s izrazom radosti na licu nosio ga kakvom bolesnom 
siromahu. Djecu je volio uvelike; i na selu i u gradu uvijek je 
oko njega bilo mališana. U njegov čedni stan, puncat modernih i 
starih knjiga i knjižurina, dolazili su đaci, da im pomaže pri pre- 
vođenju s latinskoga i grčkoga; okupljali se oko njega u kazalištu, 
koje je on rado polazio; zapitivali bi ga o svakojem predmetu, samo 
da slušaju njegove šaljive anegdote, u kojima je bio neiscrpljiv. 

I njegova vanjština odavala je čudnog »oriđinala« (čudaka). 
Visok, košćat, sa velikom, prerano ostarjelom glavom, četvrtastog 
suncem isparenog lica, dubokih izrazitih očiju, koračao je velikim 
odsječenim koracima, zabacujući visoko glavu pokrivenu nekim 
naročitim izlizanim polucilindrom, koji bi zaturio na potiljak. Zimi 
se zaogrtao starinskim šalom ukrštanim preko prsiju. Čudnovat je 
bio i u razgovoru; govorio je zanosno svojom jakom glasinom, skoro 
deklamirajući, dajući svakoj riječi neku osobitu modulaciju, preki- 
dajući govor naglim smijehom i upirući ispitljivo oči u slušaoce. 
Kad je s ostalim kanonicima u stolnoj crkvi pjevao, nije se s dru- 
gima slagao, već pjevao sam za se: »Ja pjevam, kako mi duša 
hoće, a oni, kako im se svira«. Kad se — Bog mu prostio — hvalio, 

da mu se, kad misu služi, svaka riječ lijepo razumije, jedan će mu 
vlastelin opaziti: »Ja te razumijem, samo kad ono kažeš: Domine 
non sum dignus«. 

Uopće njegovo vladanje u crkvi stvaralo mu je svakojakih ne- 
prilika. Svećenici se tužahu biskupu na njegovu prekomjernu eks- 
centričnost; uzalud ga je biskup Vodopić zaklinjao, da se kani 
dreke, razmahivanja, praćkanja i puhanja; po koji put izgledalo je, 
da se beči ili podruguje. Ništa nije pomagalo. »Jesam li panuo 
s mjeseca?« odgovaraše. I na propovijedaonici bi često zaboravio, 
da je u Božjem hramu; za jedne korizmene propovijedi, što je držao 
u Karmenu (izopačeni naziv Gospe od Karmela), Stojanović za- 
brazdi tako duboko u filozofsko raspredanje, da neke stare babe 
baš tu pred njim slatko zaspaše; kad on to opazi, izdreči se: »Ako 
me hoćete slušat, slušajte; ako ne ćete, a vi pođite s vragom!« 

Vidjeli smo, koja se zlatna duša krila pod ovom hrapavom 
korom. 

Ma da je radije čitao filozofska djela i stare pisce, opet mu je 
svaka knjiga služila, da utoli žeđ za znanjem. Bilježio je svaku 
lijepu i zdravu misao, svaku mudru izreku i moralnu poslovicu. Što 
je glavnije, nakupio je silnu građu za povijest života i književnosti 
svoga rodnog Dubrovnika, U ovom poslu pomagahu mu onda još 
žive uspomene prošlosti i pričanja posljednjih svjedoka dubrovačke 
slobode. Jedan šaljivčina, koji ga srete gdje šeta pred Kneževim 
dvorom sa nekom otrcanom klobučinom na glavi, zapita ga popri- 
jeko: »Kud vi, Dum Ivane, s tim bivšim klobukom?« — »Šetam — 


odvrati — po bivšem Dubrovniku«. Osjećao je, kao da je u nekom | 


duševnom rodu s izumrlim pokoljenjima. Zato se izvrsno slagao 
s patricijskim duhom Nika Velikoga Pozze, Joza Bone i drugih 


»pustinjaka« u pitomoj Rijeci. Kaogod ni oni, nije se ni on mogao 


pomiriti sa novim vremenom. Dum Ivana najviše je boljelo gledati 
dubrovačku apatiju, koju je on nazivao »oblomovština«. 
Traženjem duševne ljepote odišu sva djela Dum Ivana Stoja- 
novića. Osim njegove »Povijesti dubrovačke književnosti« — tog 
nepresušivog vrela svakojakih podataka iz dubrovačkog kulturnog, 
a najmanje književnog života — i prijevoda Engelove »Povijesti 
dubrovačke republike«, koju je on na svoj način popunio i nastavio 
do novih vremena, sav je Stojanovićev rad već danas mrtvo slovo. 
Doista teško je sviknuti se na njegov stil i jezik, najteže navići se 
na metež, u kojem se utrkuju slike i osjećaji, tone i gubi se izvorni 
nacrt djela. Međutim ko ima toliko strpljivosti, da pročita njegove 
pripovijetke »Luko Mali«, »Gospođa Mare«, »Žagarac i Gjore« i 
»Poslovice«, taj će, osim goleme načitanosti piščeve, naći toliko 

jedrih i zdravih ćudorednih zapažanja, toliko velikih istina, da 
će odmah zavoljeti našeg praktičnog filozofa. Te misli i istine on 
je popularizirao, iznoseći ih u obliku sitnih pričica i šaljivih ane- 
dota. Umio je služiti se šalom kao sredstvom najzgodnijim za 
ćudorednu pouku; to mu je išlo lako, prirodno, kao čovjeku, koji 
drugačije nije znao. m. 

Njegova iskrenost odgovarala je elementarnosti njegove pri- 
rode, Nije se ničega bojao, jer nije ni mogao što skriviti. (Bojao se 
jedino... trćšnje — potresa — zato je za svega svoga vijeka nosio 


oko vrata medaljicu Sv. Emidija, koji čuva Dubrovčane od trešnje). 


Dum Ivan zalažaše u najbolje kuće. Voljahu ga osobito stare 
ospođe sa njegove vesele ćudi i originalnog pripovijedanja; naro- 
Šo pak stare vladike; one su mu bile najbolje prijateljice; od njih 
je slušao pričanja iz doba Republike i francuske vladavine. Na 
ulici je morao odzdravljati desno i lijevo i porazgovarati se s oni- 
ma, koji ga ustavljahu mimohodom, dok bi svratio u spičariju (apo- 
teku) Rafa Šarića. Tu bi se neko vrijeme zadržao, da se našali i 
pokogi gradske novosti, pa bi pošao svojim poslom. Njegova je 
popularnost bila izvanredno velika. Na politički poredak svog 
vremena nije nikad ni ciglom riječi napadao, ali neprekidnim spo- 
minjanjem prošle slave i moći rodnoga grada žigosao je sistem 
austrijski. I u samoj crkvi, na propovijedaonici, misao mu je o 
domovini prevladavala, i sjećajući se 'Tacitovih riječi, govorio je: 
»Ne možemo zaboraviti, šta je s nama bilo, pa sve i da nam je 
naređeno, da mučimo«. 

Bojeći se, da bi kojim bilo političkim iskazom mogao prinijeti 
svoj dio oštrini političkih borba, nikad nije dao svoga glasa na 
izborima. Idealista, kakav je bio u srži svojoj, nije pravo shvaćao 
mnogih stvari, koje nije uzimao onakve, kakve jesu, neko kakve 
ih je izgrađivao u svome idealizmu. Odotuda njegove političke. sa- 
njarije, koje su odvajale od dubrovačke predaje. 

Njegov prijatelj, biskup Mato Vodopić, pozva ga u grad i 
unaprijedi za kanonika stolne crkve. U gradu Dum Ivan nastavi 
svoj rad, pa umrije (1900.). Ne ostavi ni prebijene pare; umrije 
siromah, kaogod što je siromah i živio. U skromnom stanu, u ko- 
jemu je sve odavalo sirotinju, tuđa bijeda vazda je nalazila gotovu 
pomoć, dok se domaćin klančao radi kruha svagdanjega. Neko 
vrijeme prije smrti reče jednoj staroj gospođi: »Ako arivam viđet 
Boga, rijeću mu: Oli misliš, da sam se divertiško?« (Ako uspijem 
da vidim Boga, reći ću mu: Zar misliš, da sam se na zemlji za- 
bavljao?). 

POGLAVLJE XII. 


Neprilika s dočekom saskoga kralja Fridrika Augusta — Car Franjo 

Josip I. dolazi u Dubrovnik — »Nevesinjska puška« — Talijanski 

dobrovoljci u gradu — Dopisnik »Timesa« i Sir Arthur Evans — 

Ranjeni ustanici u Dubrovniku i uspomene na vođe. ustanka — 

Iznenađenje Badnje večeri — Odjek zapreme Bosne i Hercegovine 
— Podizanje Orlanda. 


U razmaku vremena od posjeta Franja I. (1818.) do dolaska 
Franja Josipa imali su Dubrovčani prilike, da vide nekoliko nad- 
vojvoda, prinčeva i nevidljivih vladarčića, ali samo jednoga kralja: 
saskoga kralja Fridrika Augusta. Neke od te visoke gospode vodila 
je želja, da vide taj Dubrovnik, o kojemu se već toliko pričalo, tu 
malu, drevnu Republiku, koju je habsburška monarhija nedavno 
uvrstila u dugačku brojanicu svojih kraljevina, vojvodina i grofo- 
vija; neke je primamljivao koji znanstveni ili umjetnički interes, 
kao saskoga kralja; neke je najzad vukla politička svrha, kao 
Franja Josipa. 

Saski kralj Fridrik August bio je strastan botaničar; on je god. 
1838. proputovao u znanstvene svrhe svu Dalmaciju i Crnu Goru. 
U njegovoj pratnji bili su i neki učenjaci. Iz Gruža, gdje se iskrcao, 
morao je visoki gost pješke u grad, jer u ono vrijeme još nije bilo 
modernih kočija. Išlo je društvo polagano, jer je kralj pazio na 
svaku travicu, koja je rasla desno i lijevo od ceste. 


Bješe u gradu pukao glas o kraljevu dolasku, te predstavnici 
vlasti brže bolje natakoše cilindre, da mu pođu ususret i da mu 
se poklone. Stignu vlasti na Boninovo: vide nekoliko podalje četicu, 
gdje ide prema njima, ali više se tetura i snuje cestom nego ide, 
i svak kao za svojim poslom, odijeljen od ostalih. Je li moguće, 
da je tu kralj s pratnjom? Stupaju naši sve to polakše, oprezno i 
Šutke; očevidno boje se, da ne bi postali smiješni. Ona se druga 
četica primiče; vidi se, stranci su, probrana gospoda. Sad nema već 
sumnje: kraljeva je to povorka — ali ko je među njima kralj? Po 
čemu će ga prepoznati? Kraljevi ne nose po danu i po noći krunu 
na glavi. Okružni poglavar, ustremljena pogleda sad na jednoga 


266 


“sm 


sad na drugoga, izučava svaki njihov pokret, ne bi li po osobito 
dostojanstvenom držanju prepoznao visokog putnika. Međutim 
stranci su već blizu, između jedne i druge povorke nema ni dva- 
deset koračaja razmaka, pa, ne daj Bože, razminut će se, ako se 
pitanje ne riješi. Odjednom, kao na nečiju zapovijed, i jedni i drugi 
stanu. Oni od kraljeve pratnje, vidjevši zabunu, u kojoj se oni 
iz grada nalaze, uzmaknu po dva koraka svaki, da bi se učinio 


dužni razmak između njih i vladara, te ovaj osta sam nasred puta 


s ljubazno milostivim osmijehom na licu. To je kralj! Odahnuše 
vlasti, te nasta pozdravljanje, predstavljanje, i društvo se u ugodnom 
razgovoru uputi i stiže u grad. 

Fridriku Augustu najpreči posao bile su biljke, te pošto na 
brzu ruku pregleda dubrovačke znamenitosti, stade obilaziti oko- 
licu. Općina bijaše odredila, da redar prati vladara i pazi, da mu 
siromasi i dječurlija ne bi zanovijetali, kad prolazi gradom: u tu 
svrhu ona dade uhapsiti nekoga Džoru, poznatog odrpanca. Kad 
su ga vodili u općinski zatvor, sretoše se s kraljem, za kojim je 
išao vjerni redar, Džore, kad to vidje, izdere se: »PGče mali i ve- 
liki! Eto, između mene i kralja nema nikakve razlike, jer obojicu 
prati policija!« Fridrik August do malo pregleda dubrovačke zna- 
menitosti, pa nastavi put u Crnu Goru... 


* 


Već prvi mjeseci god. 1875. navješćivali su, da se u susjed- 
noj Hercegovini nešto krupno sprema. Beč odmah nanjuši primi- 
canje časa, koji je on iMekivso, otkako je stari maršal Radetzky 
preporučivao: »Zauzmimo dalmatinsko zaleđel« Kad je carevina 
izgubila lijepe talijanske provincije Lombardiju i Veneciju, prvi 
eksponent dualizma, grof Andrassy, sjeti se maršalove preporuke. 
I poslaše Franja Josipa u Dalmaciju. 


28. travnja te godine, 57 godina po pohodu Franja I., stiže 
u Gruž car, pošto se prvo zaustavio u Trstenome, gdje ga je župnik 
dočekao čašom »malvasije« i »kotonjatom« (pekmezom od gunja). 
U Gružu prvi ga je pozdravio grof Rafo Pozza, dubrovački na- 
čelnik, koji se zatim brzo odveze na Pile, gdje je imao biti svečan 
doček. Na Pilama, na cesti pri ulazu u javnu bašču, grad bijaše 
podigao velik zeleni slavoluk. Sa ugla Šarićeva vrta lijepa kita 
mladih gospođa gledala je kao sa velike lože gospodu u činovničkoj 
uniformi i časnike i Župljane u njihovu zlatnom nakitu, poredane 
s ovu i s onu stranu slavoluka, gdje čekaju. Načelnik stiže prvi iz 
Gruža. Gospođe se divljahu elegantnom stasu plemenitog grofa i 

njegovu neusiljenom držanju nasred tolikog svijeta. Franjo Josip 
prispije s pratnjom, stade pred slavoluk i na načelnikov pozdrav 
odgovori običnim rečenicama bečke kancelarije; samo prije 
riječi izreče hrvatski. Za svega svog boravka u Dubrovniku, kad bi 
odgovarao na bilo koji poklonstveni govor, car bi nekoliko riječi 
izustio na domaćem jeziku, potpisivao se u albume »Franjo Josip« 
i uvjeravao svakoga, i komu je to deveta bila, da on razumije lijepo 
hrvatski. Okružen narodnom gardom kršnih Župljana, vladar uđe 
pješke u grad pa u Dvor i pokaza se narodu sa prozora. 

Carev konak bio je u Dvoru, gdje mu je porodica kotarskog 
poglavara Rešetara ustupila sav svoj stan i bolji dio kućnog po- 
kućstva. Sve je tu bilo osim ogledala moje tetke, i evo zašto: uoči 
careva dolaska došao neki dvorski činovnik, da uredi stan i oda- 
bere potrebiti namještaj; kad došao red na toaletno ogledalo, či- 
reke odbije tetkino novcato i uze neko malo ovalno, koje je 
ugledao u sobi sluškinje. »Das will er haben! Das will er haben!« 
kliknu činovnik kao pomaman od veselja, kao da je otkrio bogzna 
koje blago. Gazdarica ga je gledala razrogačenih očiju. 

Značajan bio je carski objed prilikom rođendana ruskog cara 
Aleksandra II. Zvanice su bile ruski konzul Jonin i tajnik mu Ba- 
kunin, pak turski izaslanik, sav pozlaćeni Sulejman paša sa sjajnom 
pratnjom, turski konzul Dubrovčanin Persich-efendija i druga neka 
gospoda. Car ispije čašu u zdravlje sultana Abdul Azisa i prija- 
telja Aleksandra, Na cerclu po objedu Franjo Josip razgovarao se 
napadno i dugo sa Sulejman pašom, koga je neprestano nazivao 
»mon cher marćchal«. Kad je pak došao pred Persich-efendiju, prc- 
kori ga, da je njegovo držanje spram Austrije čisto neprijateljsko. 
Te riječi svak je čuo i svak je razumio, da mora biti oprezan, ko 
se s carem ne slaže u pogledu Bosne i Hercegovine. 

Mnogi će se valjda čuditi, što su vladaru na audijenciju pošla 
»in corpore« vlastela predvođena od grofa Saba Giorgi; Franjo 
Josip bijaše naime izjavio, da bi se rado poznao s tom gospodom. 
Uostalom, onima, koji se tom pohodu čude, moglo bi se ponoviti, 
što je neki vlastelin rekao, kad ga je moj otac pitao, šta će to reći, 
da je i on bio kod cara: »Kad vam ko dođe u vizitu u kuću, vi 
ćete mu je iz skladnosti restituiškat. Je li tako?« Doista, tom raz- 
laganju nema pogovora, Pričalo se, da su ti gospari dubok utisak 
učinili na cara; svakojako iz te audijencije Sabo Giorgi iznio je 
naslov tajnog savjetnika. Nas đaka najviše se je dojmio barun 
Frano Ghetaldi-Gondola u nošnji malteškog viteza, u visokim svi- 
jetlim čizmama do naviše koljena, u velikom plaštu, na kojemu se 
isticao bijeli križ Malteškog Reda, i pod perjem iskićenim klobukom. 

Franjo Josip obašao je i javne urede. Moj otac, onda sudski 
savjetnik, imao je nalog, da bude caru vođa u tamnicama. Vladar 
došao, pregledao, primijetio sa zadovoljstvom, da je uznika vrlo 
malo, pa na kraju namrštio lice i rekao vođi: »Moglo bi i bolje 
biti«. Od toga dana unaprijed, kad bi sluškinja iskvarila slatko, 
otac bi je prekorio: »Mare, moglo bi i bolje biti!« U prijašnje vri- 
jeme, došao neki nadvojvoda pa zaželio da vidi i tamnice. Ali u 
tamnicama mirnog Dubrovnika cigla dva uznika. Kako da to 
objasni visokom gostu? Naposljetku predsjednik riješi pitanje: nađe 
dva nesretnika, koji za male pare puste, da ih zatvore i da ih 
nadvojvoda zateče s isplakanim očima i s korom tvrda kruha u ruci, 

Franjo Josip dođe i u našu gimnaziju, obađe sve razrede i po- 
hvali učenike, koji su uprav tog dana na svako profesorovo pitanje 
odgovarali tako točno, da su im se i klupe čudile. Među natpisima, 
kojim je zavod bio iskićen, jedan je kazivao, da Dubrovnik išče- 
kuje od careve milosti sredstva, da sadašnja mladež mogne očuvati 
slavu, koju je on svojom kulturom stekao. Careva milost ograničila 
se na soo forinti, što je poklonio zakladi za siromašne učenike. 
Prilika je pak spomenuti, da su po neki prigodni natpisi u gradu 
sadržavali koju političku aluziju, koja se nije baš sviđala vlastima. 

Izuzetak u nizu običnih pohoda i svečanosti pravili su pori- 
vanje broda »Dvanaesti Dubrovački« u Gružu i izlet u Rijeku. 
Brod Dubrovačkog Pomorskog Društva bio je najveći, koji se dotad 
porivao sa škara carevine; bila je to drvena jedrenjača svojih 1300 
tona, plod dubrovačke pomorske poduzetnosti i sjajne pomorske 
tradicije. Oduševljenje bilo je izvanredno; čitav Dubrovnik skleptao 
se oko ponosne đemije, da vidi, kako na mig nadstojnika Bradičića 
golemi brod klizi u more. Mirniju sredinu našao je Franjo Josip u 
Rijeci, koja je zadivila cara. U gornjem dijelu vode iskrca se vladar 
na kraj; na pristaništu dočekao ga je grof Niko Veliki Pozza, koji 
je tu nedaleko imao svoj ljetnikovac. Na vlastelinov pozdrav pre- 
uze vladar: »Vrlo mi je milo, gospodine grofe, da vas vidim; u 
Dubrovniku biti, a vas ne vidjeti, ne bi bilo lijepo«. S njim se 
car prošeta četvrt sata i s njim se vrati na pristanište, gdje ga je 
brodica čekala. Niko Veliki nije nikad nikome rekao, o čemu se 
ono s carem razgovarao, niti se ko ikad odvažio pitati ga. Franjo 
Josip imao je više puta u Beču prilike, da se sastane s dubrovačkim 
vlastelinom i da s njim govori o političkim pitanjima dalmatinskog 
područja; vrlo je štovao njegov duboki um, ali najviše njegovu 
iskrenost. 

Rasvjete, glazbe, narodnih kola nije nikad toliko bilo koliko 
tih dana; došla čak kazališna družina iz Zagreba, da predstavlja 

pred carem. Bilo je to drugi put, da se poslije blizu sto godina opet 
čula hrvatska riječ u kazalištu, naime otkada su dubrovačke »Dru- 
Žžine« u starom Orsanu morale konačno spustiti zavjesu poslije više 
vjekova isključivog gospodovanja, i odustati od nametnutog im 
takmičenja sa savršenijom kazališnom vještinom talijanskih  glu- 


maca po zanimanju. 
* 


Međutim, ako su ulice i sitni svijet uživali u priredbama za 
carev dolazak, na drugom mjestu bila su čeljad ćutljiva i zamišljena. 
Na domaćim sijelima, u prijateljskim društvima oko šoljice kafe, 
u Šarićevoj »spičariji«, u zabitnim ljetnim kućama, na šetnjama 
putem Od Ploča sastajala su se čeljad, koja nijesu marila znati, 
šta se sve to u gradu zbiva. Franjo Josip u Dubrovniku? Šta je 





došao? Pravi smisao careva posjeta još se izmicao većini njih. 

U ime sviju ustao je sam grad, da kroz pero Rafa Šarića pita 
cara: »Što si došo?« Satiru pod tim naslovom vrijedi ovdje doni- 
jeti. (Jezične teškoće lako će čitalac savladati.) 


Što si došo? Je P za vigjet 
moje tuge i nevolje? 

Za na vratu mi posigjet 
da mi jaram teži bolje? 
Za potvrdit tvomu sinu 
starog gjeda lupeštinu? 


Što si došo? Tegnut rukom 
rad ćesarske tvoje vlade, 
koja ori sve sto mukom 

da se dignu moji rade, 
tako da mi želju budi 
turske pravde, turskih ljudi? 


OP da nijesi za čut pjevat 
Priprodana tri gomnara, 


s njim? i gladnu furdu revat: 


»Evo našeg slavnog Caral« 
Paka sudit na tu mjeru 
mrtvog srca ljubav, vjeru? 


Il za rijeti tužnom gradu, 
om krvare jošte rane: 
»Nije bolesti kao u jadu 
spominjati sretne dane!« 
jeda tebi kano Bogu - 
sklopi ruke, prigne nogu? 


Bogato je, velji Care, 
siromaštvo moje dično, 
Za ne leć ti ko magare 
: : kagj 
jednu milost prosit lično, 
ako ne bi ciglo onu 


Diogena Maćedonu. 


»Obolosti neizrečene! 

— rijeće meni Car viteški — 
jer ti nijesi Diogene, 
Dubrovniče mali al? teški«. 
Nijesam, ali svetog m Andra, 
ni ti sjena Aleksandra! 


Car bješe tek stigao kući, kad na Nevesinju opali puška, Na- 
staše pobune u ostaloj Hercegovini. 


*k 


X 


Ustankom na bliskoj granici razvije se nov i bujan život u Du- 
brovniku. Stranci su dolazili, gledali, slušali, mnogo koji iz rado- 
znalosti, poneki kao novinari, ili da se bore s rajom, poneki kao 
pustolovi: bolji ljudi i ljudski talog. Stranci, koji su u Dubrovnik 
prispijevali, da vide ustanak izbliza, morali su zakopati etnografsko 
i geografsko znanje o susjednim zemljama, koje su na vrat na nos 
zgrnuli prije polaska i na putu, i sve iznova učiti. Neki simpatični 
Talijan, pozniji moj drug na napuljskom sveučilištu, pričao mi je, 


“ kako je stigao u Sutorinu, tu našao koji desetak prebjeglih i gladnih 


Hercegovaca i. držao im na talijanskom jeziku govor o znamenito- 
sti ustanka po ideju slobode. Kad je svršio, oni jadnici, koji mu ni- 
jesu ni riječi razumjeli, nijesu ga više ostavljali na miru, dok im nije 
dao da što založe: na putu po moru neki mu neznalica bješe obja- 
snio, šta su uprav Hercegovci i kako se oni tuku za triumf neke de- 
mokracije! Jedna mlada Belgijanka došla da dijeli potpore među 
prebjege, a buduć da je u Bruxellesu čula, da Dubrovnik 'vrvi gla- 
dnom hercegovačkom siročadi, to je prvi dan po dolasku zausta- 
vljala gradsku dječurliju — »Ah, les orphelins, les malhereux! C'est 
horrible!« — i darivala im kruha i slatkiša. 

Najveći broj dobrovoljaca dala je Italija, do blizu 400 mo- 
maka. Bilo je i Engleza i Francuza, po koji Amerikanac, a bilo ih 
je, za koje nije niko znao, odakle ni čemu su došli. Talijani su ostali 
razočarani; njima je lebdjela pred očima sjajna epopeja njihova na- 
cionalnog preporoda, pa su mislili, da će naći nešto slično i u našoj 
Hercegovini, u kojoj se čovjek pod neredom loše i nedorasle uprave 
borio za go život. Eto ih — čini mi se, to je jučer bilo —: sjedi ša- 
čica njih pred Birimišom, veseli su, kao da su na pragu raja, šale se, 
pjevaju i gledaju austrijske oružnike. "Ta je mladež išla u Hercego- 
vinu, a poneki su zalutali i u Crnu Goru, preko Dubrovnika ili 
preko Sutorine. Jedan od njihovih vođa, bivši Garibaldiev adjutant 
Vivaldi-Pasqua, nastojao je da već u Dubrovniku sastavi garibaldin- 
sku legiju; ali ta mladež bila je politički podijeljena (neki, kad su 
stigli u Crnu Goru, razvili su republikansku zastavu!), pa mu sav 
trud badava. U Hercegovini je bila njih oveća četa, koju je vodio 
grof Karlo Faella; ovaj odlučni garibaldinac i njegov drug kapetan 
Monalti rastrgli su srce mnogoj mladoj Dubrovkinji. 

Pred Birimišom, gdje je bio glavni stan te neredovite vojske, bilo 
je vazda svijeta, koji je gledao živahno komešanje te mlade čeljadi, 
slušao njihovu viku, pjesmu i beskrajni broj zdravica. Jedini Vivaldi- 
Pasqua imao je neku moralnu vlast nad onom momčadi; pokoravao 
mu se i sam kapetan Maneschi, krasan, jak čovjek kojih so godina. 
Maneschi borio se junački u opsadi Rima g. 1849. i bio jedan od 


271 








glasovite »Tisuće«, koja je pod Garibaldiem osvojila bourbonsku 
kraljevinu Dviju Sicilija i predala je Viktoru Emanuelu II. Maneschi 
je nosio legendarnu crvenu košulju, zelenu mahramu oko vrata i 
kapu nahero; onako pun blijeska i ushićenja u držanju i ratničkom 
hodu, izgledao je kao propali komedijaš, ako nijesi znao, da je to 
čovjek viteškoga duha i utjelovljena dobrota. Na žalost njegova her- 
cegovačka vojna svršila je po nj naopako: došao na granici, ne znam 
zbog čega, u sukob s austrijskim oružnicima, pa je jednog od njih 
ubio iz pištolja; dubrovački sud osudio ga na 6 godina zatvora. Na- 
protiv, Vivaldi-Pasqua, mlad, otmjen i ozbiljan čovjek, bio je pune 
tri godine u crnogorskoj vojsci i odlikovao se u bitki na Vučjem 
Dolu. : 

U to prvo doba austrijske vlasti nijesu pravile teškoća prija- 
teljima ustanika; izgledalo je, da vlast smatra ustanak za unutrašnji 
posao turske carevine: ranjenike nose drugovi preko granice u grad, 
glavari i vojvode dolaze iz Hercegovine u Dubrovnik na dogovore. 
Sve se izmiješalo, pa su i grčkoistočni Vlasi, koje nekad sama Tur- 
ska naseli na hercegovačke pašnjake, našli u buni svoju nadu i svoj 
račun; njima pomažu ruski konzulat i ruski pukovnik Bogoljubov, 
koji postaju javni agenti za pripomaganje ustanika. Mjeseca veljače 
1876. nasta preokret: ne da se ustanicima, da se slobodno kreću. Oni 
se imaju smatrati za ratne zarobljenike, te im se ne da, da se vraćaju 
u Hercegovinu; zabranjeno je Talijanima da se iskrcavaju na austrij- 
sko zemljište. Strašan je to udarac za talijanske dobrovoljce. Sjećam 
se onih, koji se ne znam zašto bijahu zaletjeli u Crnu Goru: nijesu 

izgubili svoju prvobitnu veselost, ali žalosno li su izgledali u onoj 
istrošenoj uniformi, koju su popunili iznošenim crnogorskim odije- 
lom i opancima! Jedan među njima, kad je rat svršio, bio je na Ce- 
tinju brijač, dvojica bili su drvodjelje... Svima je knez platio putne 
troškove do u Italiju, ali su mu odbili odličja, koja im je odredio. 


Zanimljiva čeljad bili su strani novinski izvjestitelji. Dubrov- 
čani su teško zaboravili Stillmanna, dopisnika londonskog »Timesa«, 
podrijetlom Amerikanca, njegovu visoku, mršavu i krakatu priliku 
i široki obod njegova šešira, koji je naličio štitu od sunca. Nije tre- 
balo pitati, je li to novinar: za 24 sata po dolasku on se bješe upo- 
znao sa svim, što je bolje u gradu, čuo i pobilježio sve, što se u 
Dubrovniku zna o mjestima i putovima s onu stranu granice, što se 
misli o Austriji i kako treba da se sam vlada. Stillmann je živio 
gospodski i imao, što drugi novinari nijesu imali, svoje podizvjesti- 
telje. Mlada neka Holanđanka, Markus po imenu, bješe došla, da iz- 
vješćuje ne znam već za koje novine; ali malo vremena prođe, i ona 

se pridruži ustanicima i zagnjuri se u njihovo teško živovanje; po- 
slije dvije godine govorila je s njima kao rođena Hercegovka, 

U sve to vrijeme boravio je Arthur Evans u Dubrovniku. Svoje 
doživljaje u Bosni i Hercegovini za ustanka opisao je u knjizi, koja 
je izašla god. 1877. Te zemlje on je proputovao kao povjesničar, 
arheolog, o dtodislovao.. . i rusožder. Tu on piše vrlo laskavo o 
dubrovačkoj republici i o velikim tragovima što je ostavila u tim 
zemljama. Njegova gospođa, milo i sitno stvorenje, bješe načinila od 
svoje male kućice na Pločama, kao pričvršćene na goloj strmoj hridi 
pri moru, elegantan stan, pun umjetničkih rijetkosti i starina, koje 
njen muž bješe nakupio po Bosni, Crnoj Gori, Arbaniji i okolici du- 
brovačkoj. Kad bi ona pošetala u Gruž jašući visokog konja, muž 
je s njom naporedo trčao, držeći neku debelu štapinu u ruci, i-po- 
odeanso poznanike već priviknute športskim izumima tog engle- 
skog para. Vladi je bilo Evansovo držanje vazda sumnjivo, osobito 
kasnije u vrijeme zapreme Bosne, i on morade napustiti naše kra- 
jeve. 

Ukoliko je ustanak zasijecao u život susjednog Dubrovnika, ovo 
je, što smo dosad pričali, bila njegova ugodna strana. Razumije se, 
da je naličje bilo sami jad i žalost. Dalmatinska granica bila je usta- 
nicima jedina, preko koje su mogli, kad bi ih nevolja pritisnula, pre- 
bjegavati na austrijsko zemljište. Dubrovnik bio im je prvi grad 
ja pekiia ruke; zato su oni jadnici, ranjenici, starci, žene i djeca, 
koji su bježali, bili u dubrovačkom kotaru mirni i zaklonjeni. Ali to 
nije dugo trajalo. Isprva su se općina; građani i narod po selima tru- 


“dili, da ublaže prilike mnogih bjegunaca, pa im je sama vlada pritje- 


cala u pomoć: ona nije krivim okom gledala, šta rade odbori, koji 
su nicali iz čistog čovjekoljublja. Ranjenike, koji su ležali u Lazare- 
tima na Pločama, njegovali su gradski liječnici i odbor gospođa. 
Našim gospođama i Franu Ghetaldi-Gondoli, predsjedniku nji- 
hova odbora, neko su vrijeme od velike pomoći bile dvije Engle- 
skinje, miss Irby i miss Johnston. One su i drugdje duž granice i u 
samoj Hercegovini vršile svoju samaritansku službu: njihov praktični 
duh 1 poznavanje higijenskih pravila bili su u Lazaretima od zna- 
tne koristi. Veće je bilo iskustvo u njegovanju bolesnika u gospođe 
njemačkoga konzula Lichtenberga, jer je pred šest godina u ratu 
između Francuske i Njemačke bila dobrovoljna sestrica u vojničkim 
bolnicama; ali je neprestano žalila, što Lazareti nijesu znanstveno 
uređeni, kako bi trebalo da su. Drugdje u gradu gospođe i čedne 
gradanke krojile su i šile rublje, da se bolesnicima nađe, kad pri- 
zdrave. Teško će ko vjerovati, da ranjeni i bolesni ustanici nijesu 
bili zadovoljni gradskim liječnicima; ono njima čudnovato povija- 

nje rana, oni čudnovati lijekovi nijesu im bili po ćudi; ma da su 
imali svake njege i ponude, mislili su, da ne će preboljeti, pa su 
molili, da ih puste svojim kućama; imaju tamo, kazivali su, neke 
babe, koje će im skuhati ljekovite trave, kakvih u Dubrovniku 
nema. ' 
' Gdje domaća sredstva nijesu dotjecala, tu je prilagao među- 
narodni odbor za ustanike, koji se sastavio u Parizu i kojega pred- 
sjednik bješe došao glavom u Dubrovnik; djelovanju tog odbora 
vlada se nije protivila. Ipak je ona puštala, da osmanlijske čete pred 
očima prebjega prelaze dubrovačkim teritorijem, da se dohvate gra- 
nice, 


osobe ustaških vođa, oko kojih već bijahu procvjetale najčudnovatije 
legende. 
* 


Vlada je u veljači g. 1876. stala s prebjezima postupati kao s 
ratnim zarobljenicima. Oni se nijesu smjeli primicati granici. Država 
im nije više izdavala potpore. Općini kaogod i privatnicima počela 
su nedostajati sredstva, da vrše svoj milosrdni rad. Te godine i Crna 
Gora, željna plijena 1 šićara, izjavi Turskoj rat. Prenosi se sad u 
Dubrovnik i po koji ranjeni Crnogorac; broj svakakvih prebjega 
raste, ima ih u kotaru do 12.000. 

Pojavljuju se epidemične bolesti; u Lazaretima sav je prostor 
zauzet. Tifus i srdobolja haraju među tim bijednicima; mjeseca 
srpnja pomor naže sve to jače. U Župi i u drugim nekim selima 
strašno je gledati tu čeljad istajalu, blijedu, sagorjelu kao svijeća: 
ona se potucaju, prose, noću leže pod nagim nebom; u isti mah treba 
se nekih i čuvati, jer ih ima, koji su »od zla oca i od gore majke«. 

.Uvjerio sam se tih dana, da doista ima brđana, valjda uteklih s 
pašnjaka, kojima se na gola prsa nahvata stvrdnuto inje, a njima 
ništa ne bude. Sjećam se nekih sijedih, košćatih, baš strašnih prilika, 
za koje nijesi znao, jesu li to hajduci busijaši ili čeljad, koju je ne- 
volja onako utukla; bilo je razbarušenih zadivljalih obličja, na koja 
bi se čovjek na prvi mah smilovao, ali da odmah zatim od njih kao od 
kuge bježi. 

Grad je prisiljen da smjesti te neželjene goste pod čadore na Plo- 
čama; ali ta su čeljad gladna, pa dođu na Općinu, a Općini je na- 
ređeno, da više ne troši na njihovo prehranjivanje i da ih ne pušta 
u grad, Načelnik grof Rafo Pozza, plemenit i milosrdan, moli, kumi; 
najzad protestira na ministarstvu, što se. tako neljudski postupa s 
tim svijetom i izlaže grad i kotar kužnim bolestima. Na kraju, kad 

Dubrovčani su imali prvo vrijeme često prilike da upoznaju 


su i strane novine počele kuditi taj nemar, stade dolaziti pomoć 
iznova. 

Lošoj turskoj upravi bijaše uspjelo, da nevoljom poveže i naj- 
veće opreke protiv sebe: ta kud ćeš veće zbrke, nego da se nađu skupa 
čobani, *to s Balkana baš uz pomoć Turaka doštapaše na hercego- 
vačke pašnjake, da istisnu starince ili ih — pod zaštitom turskih 
vlasti — privedu u grčku crkvu, i ti isti starinci, hrvatski katolici, 
što se ne bijahu odrekli vjere otaca, na čelu s katolikom popom 
Ivanom Musićem! 


Jednog dana vide Dubrovčani i popa-vojvodu Musića, gdje sa 
oružničkom pratnjom prolazi Placom i ulazi u Knežev dvor: bješe 
od nevolje prebjegao. Bio je u narodnoj nošnji i jahao je bijelog 
konja. Konja su mu prodali i Musića odveli u grad. Čim se pojavi, 
istrča sve na Placu i isprati ga do Dvora kličući mu »Živiol« Vici i 
komešanju nikad kraja. Badava se oružnici deru i zaprjećuju. Naj- 
zad se prikaza »ćirkuo« (naime kotarski poglavar Rešetar) i zamoli 
tu čeljad, da se mirno raziđu; svijet ga odmah posluša. Rešetar je 
imao nalog, da Musića zatvori; ali kad je uzeo od njega riječ, da 
ne će uteći, odredi mu u Dvoru sobu i pusti ga, da slobodno šeće 
širokim dvorskim hodnikom. Mladež je hitjela u dvorište i Šutke 
gledala i skidanjem klobuka pozdravljala junaka, kad bi ga ugle- 
dala iza stakala. »Cirkuo« se pravio, kao da to i ne primjećuje. 
Nabrzo zatim vlast progna i Musića, sad se već ne sjećam, kamo. 


Na Badnje veče pronese se nenadno u teatru glas, do se u 
gradu nešto strašno dešava. Zbilja su nekolike kumpanije strijelaca 
i pješaka u ratnoj opremi izašle iznebuha iz vojarne, pojurile na 
Placu, hrupile desno i lijevo u ulice, kao bez glave. Svijet se razbje- 
gne zastravljen, pa motljava, pa vika, pa grđenje... Šta je zaboga? 
Baš za pripovijest: austrijski vojnički zapovjednik — po imenu, mi- 
slim, Papp von Pappenheim, ili tako nekako — kojemu još ne bješe 
puklo pred očima, koji su uprav Turci, a koji naši, čuo puščani hi- 
tac i naćulio uši, pa čuo drugi, pa deset i pedeset, i to iz sviju grad- 
skih ulica! Preneraženi Papp poleti u vojarnu, vičući »Tirken! 
Tiirken!« i uzbuni posadu. Jedva pođe za rukom načelniku Pozzi 
uvjeriti još razgrijanog časnika, kako je običaj, da se na Badnje veče 
puca iz kubura. 

Svanu i godina 1877. Bojišta su se pomicala prema istoku; u 
travnju Rusija navijesti Turskoj rat. Ko je onda sumnjao o straš- 
noj ruskoj moći? Zar da Carigrad sutra ne bude njihov? Međutim . 
bugarska bojna polja bijahu vrlo krvava, Balkanska planina pokaza 


275 











se kao tvrd orah. Nešto kao da je zapinjalo. Mlada čeljad, koja su 
po pedlju zemljopisne karte mjerila snagu jedne zemlje, traže, da 
im se to objasni; i dok mjesni stratezi rišu olovkom na kafanskim 
stolovima ratnu sliku, prispije zima, a sa zimom glas, da je Plevna 
pala. Već se ni o čemu drugome ne govori, nego sve samo o Plevni. 
Na zidu Placete (bašče na Pilama) bijaše neko Ššaralo preko noći 
objavilo golemim slovima riječi čudotvorne. Neke pravoslavne ruke 
bijahu obavijestile i gimnazijsku mladež: poslužnik Schweinberger 
još nije zbrisao na jednom kraju hodnika riječi »Pala je Plevna«, a 
već na drugom druga ih je ruka nanovo napisala. Suvišno je reći, 
koliko je takovih dirljivih natpisa bilo u najintimnijem skloništu 
zavoda. U spičariji čak i dr. Ivo Kaznačić batalio svoje duhovite do- 
sjetke, »Danas tvrda Plevna pade: ti ćeš sutra, Carigrade!« tako je 
zapisala opet jedna neviđena ruka uprav na ruševinama — katoličke 
crkvice navrh Petke. Razbujala mašta radi kao parni stroj. Stižu 
glasovi o novim ruskim pobjedama, pa se iščekuje brzojav, da su 
Kozaci u Abdul Hamidovu gradu. Mjesto toga prvih dana ožujka 
1878. javlja se ugovor sklopljen između Rusije i Turske. 

Uto se naglo situacija mijenja. Na Berlinskom kongresu Crna 
Gora i Srbija bijahu upućene na svoje narodne i povijesne granice. 
Habsburška monarhija, koja bijaše već okupila dobar dio ostalih 
hrvatskih zemalja, bude ovlaštena, da zapremi Bosnu i Hercegovinu. 
Tako će se — ma što drugi htjeli — izvršiti jedna etapa za konačno 
ujedinjenje stoljećima cijepane i komadane Hrvatske. 


Krvave pobjede u toku te zapreme svetkovao je i Dubrovnik. 
Od odbora za ranjene ustanike načini se odbor za austrijske ranje- 
nike. Veliko mnoštvo klicalo je u sav glas. Grad se je svečano ra- 
svjetljivao u znak veselja. U prosincu (1878.) dolazile su s granice 
i postradale pukovnije; pukovnija Weberovaca izgubila preko 700 
momaka, pa došla na Pile po kiši i vjetru, istrošena od umora. 

Kad je zauzeto bilo Trebinje, dođe u Dubrovnik i austrijski ge- 
neral Jovanović. Ušao je u grad na konju. Doček je bio veoma sve- 
čan. Grad bijaše prionuo svom dušom uz simpatičnog generala krš- 
nog uzrasta. Ali Kad je Jovanović stupio na istaknutije mjesto kao 
dalmatinski namjesnik, vidjelo se, da krasna spoljašnost nije odgo- 
varala njegovim sposobnostima; on je ludo proigrao simpatiju, koju 
nekad bješe stekao. 

* 


Uprav u to vrijeme dizao je grad drevni simbol svoje nekada- 
šnje slobode, dizao je svog Orlanda. Mirovao je pune 54. godine pod 

jednim svodom u dvorištu Kneževe palače. Ležao je takoreći zabo- 
ravljen, kao mrtvo tijelo neukopano. Više toga kamenog junaka a 
ispod obluka, koji se nad njim svodio, bilo je gnijezdo lastavičino, 
u koje su se svakoga ljeta povraćale te žustre vjesnice premaljeća; nji- 
hov veseli cikut bio je jedino znamenje života oko tog drevnog spo- 
menika, 

Starija čeljad znala su pričati, kako je strašni vihor 1825. go- 
dine oborio Orlanda, nagrdivši junaku nos i prebivši mu ruku, u . 
kojoj je držao mač, Bilo je to licem na Vodokršće. Zavijao je po- 
maman sjevernjak, koji načini mnogu štetu u gradu. Toj neumitnoj 
sili naš stari vitez ne odoli. On se sruši pred stepenicama crkve Sv. 
Vlaha, tog drugog simbola stare moći i slobode, kojemu će biti 
teško palo gledajući svog oborenog druga bez nosa i ee mača. U 
apatičnom gradu ovaj događaj ipak je izazvao neko uzbuđenje. 

Vrijeme, taj najblagorodniji liječnik, brisalo je pomalo i ne- 
čujno sa srca i pamćenja novoga naraštaja spomen kamenog viteza. 
U uspavanom gradu i on je mrtvim snom spavao. Malo je ko mario 
znati, šta on uprav znači i koja ga je sreća u Dubrovnik dovela. 

Pričali su nam u školama, da je Orlando, sinovac Karla Veli- 
koga, potukao na jednoj dubrovačkoj galiji nekog zloglasnog gusara 
po imenu Spučentu, i da mu je za tu uslugu Republika podigla spo- 
menik pred crkvom Sv. Vlaha, a kod gradskih vrata izložila Spu- 
čenti kip sramotan i porugljiv. (Golemi kamen doveze s Korčule 
23. srpnja 1417. Ratko Tikvičić, a od njega Antun kamenar mje- 
seca svibnja 1418. načini stup s kipom 1 podiže ga na mjestu, na 
kojemu se dotad dizao stari drveni Orlandov stup. Na njemu je bilo 
pričvršćeno koplje općinske zastave; s njega su se proglasivale vla- 
dine naredbe; pod njim su se izvršivale tjelesne kazne; navrh njega 
a je »Kara«, gdje su se izlagali oni, koji su bili kažnjeni na javno 
ruglo.) Š 

Dr. Ivo Kaznačić bijaše još 1870. godine pokrenuo misao, da 
se stup iznova podigne; ali badava. Stijepo Skurla napisa vruć po- 
ziv u »Zabavniku Dubrovačke Štionice«; badava i njegova muka. 


Općina odluči, da se stvar odgodi »za bolja vremena«. Napokon 


1878. godine nov poziv, koji Kaznačić izda u »Slovincu«, odnese 
pobjedu. Grad se stade zanimati Orlandovim pitanjem. Odboru pade 
sjekira u med: nađoše se novci i ruke, te u siječnju 1879. Orlandov 
stup izdiže se pred crkvom dubrovačkog pokrovitelja. 
Toga dana sve je stalo zgušeno, a sve je izgledalo mirno, sta- 
loženo, bez vidljive uzbuđenosti; ipak i oni, koji se dotad hvalisahu 
svojom indiferentnošću, pod kojom se valjda krio pametan oprez, 
i oni.se toga dana raznježiše. Ono jutro Antun Drobac, član odbora 

za podizanje spomenika, sjedio je pred svojom ljekarnicom te se 
naslađivao gledajući, kako su se Dubrovčani načetili oko ploda nje- 
ova truda. Jedan stari postolar, odbivši se od družine, priđe lje- 
arniku i pošto namignu prema osovljenom stupu, slegne ramenima 
i reče: »Pa što?!« i pođe svojim putem. Dični gospar Antun, kad 
nam je to pričao, govorio je, da je taj svečani dan čuo svakojakih do- 


sjetaka i primjedaba, ludih i pametnih, ali da ga ni jedna nije toliko ... 


prir koliko ono »Pa što« skromnoga pučanina. »Da mi je re- 
ao: Koja korist, da si nam vratio Orlanda, kad nam ostalo ne će 
niko povratiti? — bio bih mu opet štogod odvratio; ali ona njegova 
kratka, nevesela primjedba smete me i svu mi dušu uskomeša«. Palo 
je tom prilikom, a po starom običaju, nekoliko domoljubnih pje- 
sama, satira i epigrama. 

Iste godine, na dan Sv. Vlaha, zauzimanjem grofa Rafa Pozze 
vlada dopusti, da se na Orlandu vije dubrovačka općinska zastava 
sa narodnim trakovima. 

Između omanjih pjesničkih sastavaka, koji su nastali povodom 
dizanja Orlanda, vrijedan je spomena jedan epigram dr. Nika Le- 
peša, koji se veoma svidio omladini i književničkom krugu oko »Slo- 
vinca«, Smisao mu je vrlo proziran: Orlando kaže: »Slobodna dr- 
žava podigla me; oluja sa sjevera obori me; duh slobode iznova me 


osovi«. Svakojako mislim, da nije pogriješio onaj Hercegovac, koji | 


je, bez povijesnih predrasuda u glavi, rekao, zastavši pred Orlandom: 
»Kakav je to junak bez brka!« 

POGLAVLJE XIV. 


Jedna porodica iz Konavala. Braća Dum Božo i Pavo Rešetar — 

Susret Pava Rešetara sa kninskim bajdukom Kutljačom — Četvrt 

vijeka u Kneževu dvoru — Prve božićne jaslice — Dubrovački 
numizmatičar. 


Zanimljiv primjer porodice, koja se za Republike gubila u bez- 
ličnom mnoštvu kmetova, a po padu aristokratske vlade stupila na 
vidjelo, pa se i pročula, pruža nam porodica Rešetara, o kojoj sam 
bolje nego i o kojoj drugoj obaviješćen, jer je s mojom u rodu. Oda- 
brao sam je i zato, što se njene zgode i nezgode vuku cijelom perio- 
dom, koja je ovoj knjizi određena, i što se u svim njezinim fazama 
očituju njene karakterne crte. 

Rešetari su podrijetlom iz Čilipa, sela u Konavlima, gdje ih 
crkvene matice spominju već početkom sedamnaestog vijeka, Bili su 
kmetovi. Neki se zarana preseliše u Dubrovnik i tu postadoše male 
zanatlije, poduzetnici i drugo. Kad Peru, jednome od Rešetara, umre 
na selu otac, ostane on mlad, još nesposoban za poljske radnje, sam 
s majkom. Da ne propadnu, presele se i oni u grad, gdje im je pri 
tjecao u pomoć stric Antun. Antun je umio čitati i pisati i upravljao 
je državnim kruhom, jer su pravljenje i prodaja kruha bili onda 
vladin monopol. Uze stric mladoga sinovca k sebi kao pomoćnika; 
ali kako Pero odraste, morade se i sam pomoći, te se upisa u voj- 
nike (sodate) Republike. U Antunovoj kući visjele su o zidu slike 
svetaca i zemljopisne karte, te Pero, koji bijaše naučio čitati poneka 
slova i brojeve, nauči na zemljopisnim kartama raspoznavati po koju 
zemlju i po koje veće mjesto, te se kasnije, kad je imao svoju djecu, 
pravio važan i pokazivao prstom na karti, tek onako otprilike, gdje 
su Četiri najvažnija grada na svijetu: Rim, Mleci, Carigrad i Dubro- 
vnik. Umre mu mati i on osta sam: mala plaća, ali veliko zdravlje, 
i još veća želja, da kakogod slača svoj život, 

Stari kanonik Dum Božo Rešetar, Perov sin, osvrnuvši se pod 
svoje stare dane sa zadovoljstvom na čedno podrijetlo i na procvat 

svoje rodbine, stade bilježiti svoje uspomene, ali ih ne nastavi; me- 
đutim, ma da nije bio nikakav književnik, prvi reci njegovih bilje- 
žaka lijepo su djelo poetične naivnosti. » Jednoga dana — piše Dum 
Božo — sastanu se pred crkvom Sv. Vlaha, dubrovačkog parca, dvije 


mlade sluškinje. Jedna je kazivala drugoj: — Lucija Mala, česti- 
tam ti spravu. Baš si dobra i famoza (lijepo i zdravo izgle- 
daš), — Njena drugarica, sva vesela i nasmijana lica, odvraćala je: 


— Hvala Bogu na svemu, a hvala i tebi na tvojim komplimentima, 
kad nahodiš, da sam famoza; napokon što mi manjka? — Na ovaj 
šaljivi upit nečiji muški glas odmah i s velikim učešćem preuze: — 
Drugo ti ne manjka nego muž! — To bijaše glas jednoga mladog 
vojnika, koji se desio tako blizu, da je mogao motriti Luciju Malu i 
slušati, što su djevojke govorile, a da ga one ne opaze. Providnost 
Božja, koja jasno očituje svoju namisao, kad god je čovjek potraži 
s kršćanskim povjerenjem, eto učini, da ovako odpočne poznanstvo, a 
po poznanstvu da pukne vjenčanje Pera Rešetara s Lucijom Dikli- 
ćevom«. 

. I Diklići su iz Čilipa, kaogod i Rešetari. Između ove dvije kuće 
bilo je i prije bračnih veza. Lucija Mala ostavi još sasvim mlada 
rodno selo, dođe u grad i stupi u kuću vlasteoske porodice Gozze, 
svojih gospodara, jer je bila kći njihova kmeta, Tu ona od sluge 
Cvitkovića nauči čitati i ponešto pisati, te i na njenu čestitu dušu 
utječe tijesni dodir s otmjenim načinom plemenitog doma. Došla je u 
tu kuću kao čupa, a pošto joj je prijateljica pred Sv. Vlahom čestitala 
»spravu«, to će reći, da je Lucija u vlasteoskoj kući proživjela okolo 
desetak godina te bila »spravljena«. Kad je pošla za Pera, bilo joj je 
dvadeset i devet godina. Kao pametna žena, ona nije sasvim na- 
pustila kuću svojih gospodara, nego je kod njih i dalje.služila, ko- 
liko joj je vrijeme dopuštalo. Perova plaća bila je mršava. Stric je 
pomagao, koliko je mogao; ali kad je Dobrovnik pao u francuske 
ruke, kruh nije više bio vladin monopol, te je i sam sad udarao na 
muke. U to doba njihovu prvom sinu Božu bilo je desetak godina; 
drugi, Pavo, tek se rodio. Pero Rešetar nađe tad pomoći u svoga 
svaka Dobroslavića, koji ga učini svojim »zapostatom«, naime upra- 
vljačem poljskih dobara; u isto vrijeme skucao bi po koju paru kao 
poslužnik u Lazaretima, dakle i on tužan rastrzao se od posla. Vri- 
jedna Lucija, pored svog nategnutog živovanja, nalazila je snage, 
da uči porod itati i pisati. Tih godina Pavo se sjećao kao najljućih 
u svom životu. : 

Kad su na kraju i te teške i gladne godine prošle, javila se 
kuga. Iz susjedne Hercegovine bolest prešla u Dalmaciju, pojavila 
se u Župi Dubrovačkoj, te strah i trepet zavlada u gradu, osobito 

radi dolaženja Hercegovaca na dubrovački pazar »Tabor« na Plo- 
čama. Grad se spase, ali su sanitetske odredbe sputavale građanski 
život. Niko se nije smio ni s kim družiti; strogost je bila tolika, 
da je došlo čak i do strijeljanja nekolicine prestupnika. Pero Rešetar 
bio je onda sanitetski stražar; morao je svake večeri zaključavati 
kuće grčkoistočnjaka u predgrađima, jer se držalo, da će »Grci« 
biti u osobitim odnosima s Hercegovcima; sutradan pootvarao bi 
ih, pošto bi se uvjerio, da su kućna čeljad zdrava. To obilaženje 
sumnjivih stanova, pa i nekakva oteklina, koja mu se pojavila pod 
pazuhom, učiniše, te njegova Lucija umisli, da se okužio te da će 
i nju kuga dohvatiti. Umalo što nije poludjela od straha: presvuče 
se u novo rublje, da bude čista, kad je budu vukli na groblje. Bo- 


* jazan iščeznu, ali Lucija teško oboli od živčane rastrojenosti. Pošto 


minu kuga, austrijska uprava imenova Pera čuvarom na Rašćelu 
(Lazareti). Nije mu pala sjekira u med, jer se trebalo brinuti za 
odgoj djece, koja su u školi lijepo napredovala. Božo je već bio 
klerik i zasluživao je koju paru, poučavajući tuđu djecu. 

Međutim nove političke prilike došle su u dobar čas stricu 
Antunu. Njemu je posao iznova lijepo odmicao, te su Pero i Lucija 
već u njega nalaki zapleća. Radilo se o daljim naukama njihova 
poroda, Stariji se eto već zapopio i postao »Dum Božo«, to u gradu 
to u kući; mlađi, Pavo, svrši u liceju četiri razreda gramatike 1 dva 
humanistička razreda pod upravom O. Frana Appendini; zatim je 
poslan u zadarski licej, kojim je upravljao Franov brat Otac Urban, 
gdje svrši i dva razreda filozofije. Po svršenim srednjim školama 
želio je Pavo ići u Beč na pravničke nauke; ovaj put, uz pleme- 
nitog strica prinese svoj dio i Dum Božo, koji je onda već bio 
gradski župnik. G. 1827. Pavo krenu na sveučilište. Pomoć, koju 
je imao od kuće, upotpuni besplatno mjesto u bečkom gradskom 
konviktu, te mu sveučilišno vrijeme proteče redovito i bezbrižno; 
svrši g. 1831. i bude imenovan vježbenikom na dubrovačkom sudu. 


Ovako otpoče uspon Pava Rešetara. Potucao se i on iz mjesta 

u mjesto. Bio je pristav na preturi u Kninu, pak u Skradinu. Kao 
pretur opet u Kninu odlikovao se rijetkim sposobnostima. Ondašnji 
njegov starješina, u izvještaju zadarskoj vladi, reče, da će Rešetar 
biti s vremenom valjan okružni poglavar. Proročanstvo se izvrši. 
Pavo je bio visok, širokih pleća, jak, da je rukama lomio pot- 
kovicu i udarcem kažiprsta razbijao orah; njegovo košćato, četvr- 
tasto lice bilo je puno ozbiljnosti. Nije to bio čovjek izuzetno du- 
bokog uma; ali sposobnost, da u zapletenim slučajevima brzo i 
odlučno odabere pravi put i zgodna sredstva, odavala je rijetko 

obilje zdravog razuma. Dostojanstveno držanje bilo mu je pri- 
rodno, ono je od njega stvaralo u mašti prostoga naroda vlast da- 


leko višu od realne. Znao je narod, da s njim nije se šaliti, a u isto 


vrijeme volio ga je kao sina. Kad je sa sudske službe prešao na 
političku, te ostavio Knin, pjevale su se prigodne a i narodne pjesme 
u njegovu slavu. 

Otprilike u to vrijeme Dum Božo postade kanonikom. stolne 
crkve dubrovačke. »Eto, eto — pjevao je Pijerko Bona — metnuše 
na rešeto sve dubrovačke popove; svi su pali pod otar, samo nije 
Rešetar!« Inoćencij Čulić ne bijaše preveć naklonjen mladome sve- 
ćeniku, jer da je veliki prijatelj vlastele, te javi u Zadar, da se u 
gradu nadaju, da Dum Božovo novo dostojanstvo ne će utjecati 
na njegovo dostojanstvo. Dum Božo, ma da je tako mlad stekao 
tu crkvenu čast, ostao je do kraja života skroman izgledan sve- 
ćenik. Nije dugo bilo, i vlada imenova našeg kanonika nadzorni- 
kom normalnih škola; bio je po godinama mlađi od svih učitelja. 
Prijatelj mu Pijerko ovaj put napisa kolendu: kolendari su mu pro- 
ricali, da će jednom ipak biti biskup i kardinal. I ovo se proročan- 
stvo izvršilo, ali napola. Malo stade, te vlada ponudi Rešetaru 


biskupsku stolicu u Kotoru. Dum Božo zahvali, ali ne primi po-. 


.nude; reče, da voli biti u Dubrovniku, nego drugdje biskup. 

Te godine umre Božova i Pavova mati. Ako je najljuća ne- 
maština isprva vladala u maloj Perovoj kući, te njegova drugarica 
padala s nogu od posla, ipak je kasnije dočekala, što nekad nije 
smjela ni u snu tražiti: jedan joj sin kanonik, ugledan, prijatelj i 
pouzdanik najveće gospode dubrovačke, pa i samih njenih neka- 
dašnjih gospodara; drugi joj sin pretur, najviše dostojanstvo u jednoj 
krajini. Lucija Mala bila je ponosna i sretna. Umrla je zadovoljna. 


God. 1843. dođe Pavo na zadarsko okružje. U ono vrijeme 
strahovali su Kotari, najviše kninska krajina, od Kutljačine haj- 
dučke čete, a ona nikako da padne pravdi u ruke. Napokon se 
riješi vlast, da se s Kutljačom nagodi, te na tajno povjeri stvar 
Pavu Rešetaru. Nalog mu bijaše sastati se s hajdukom i njemu i 
njegovim drugovima izjaviti, kad bi se oni od svoje volje prijavili 
da se podvrgnu istrazi, da cesar ne bi dopustio, da budu kažnjeni 


ni na smrt ni na doživotnu robiju. Rešetar poruči hajduku po. 


jednom pouzdaniku, da mora s njim govoriti i da mu daje poštenu 
riječ, da će se on, Kutljača, vratiti sa dogovora bez ikakve svoje 
povrede, i da za se traži od njega vjeru. Hajduk pristane pod uvje- 
tom, da Rešetar krene po noći sam i bez oružja iz Knina cestom, 
. koja vodi na Kistanje, i da“će ga on sresti, gdje mu se bolje svidi. 


282 


Rešetar se po ponoći uputi. Iznenada se u noćnoj tmici pred 
Rešetarom stvori jedan od Kutljačine momčadi, da ga povede vođi. 
Uputiše se i nekom zahodnom putanjom stigoše pred jednu osam- 
ljenu kolibu. Tu ih je čekao hajduk. Sjedio je za malim stolom, a 
na stolu dva nabijena pištolja. »Je li vjera?« upita Rešetar. » Tvrda 
je«, Prihvati mu Kutljača s izrazom iskrenosti u licu. Kutljača. se 
ne dađe nikako uvjeriti, da mu je bolje pristati na uvjete, koje mu 
je Rešetar objašnjavao, ma da je znao, da je vijan sa svih strana 
kao divlja zvijer; on je tražio puno više nego što je pretur bio 
ovlašten ponuditi. Dogovor svrši bez uspjeha. Sjetivši se, da mu je 
hajduk nekad glavu ucijenio, upita ga Rešetar, je li ono on bio, 
koji je nekad na njega vrebao iza neke razvaline; hajduk potvrdi, 
da jest, ali da nije pucao, kad je vidio, da i on preža, jer je znao, 
iko ga ne pogodi, da će pretur sigurno njega... Dugo ne potraja, 

vavo razmetanje Kutljačine čete: negdje ga opkoliše i raniše u 
nogu, da nije mogao uteći. Branio se do leli ee naboja. Bio je 
osuđen na smrt. Kad su ga vodili na vješala, reče: »Kajem se, što 
nijesam ubio Rešetara, kad je ono bio u mojoj vlasti.« 

Srčanim djelima proču se Rešetarovo ime po svoj Dalmaciji. 

Pavo se vjenča g. 1845.; nevjesta je bila sestra moga oca. Koji 
mjesec prije nego će otići u Dubrovnik, umre mu otac Pero: skromna 
težačka duša, pošten i radišan. Pavo nadjenu njegovo ime po starom 
dubrovačkom običaju svome prvome sinu. 

Sudbonosne godine 1848. eto ga kao okružnog povjerenika u 
Dubrovniku. Iz svog rodnoga grada ne bi se više bio makao, da 
ga slijedeće godine nije uzeo sobom general Mamula, koji je imao 
ugušiti ustanak u. Boki Kotorskoj, kao svoga civilnog povjerenika i 
upravljača kotorskog poglavarstva. Ovom prigodom pokaza Re- 
šetar svoje visoko humano osjećanje. Tu se naime radilo o ustanku 
jednog još primitivnog brdskog puka, koji je svaki zakon smatrao 
za povredu svoje slobode, te je posljednju riječ u njega imala puška. 


* 


Napokon se uprazni mjesto okružnog poglavara u Dubrovniku. 
Zauze ga Pavo Rešetar, koji u isto vrijeme bude imenovan namje- 
sničkim savjetnikom. U Dvoru, u kojemu su do pred četrdeset i 
četiri godine stanovali knezovi Republike, pak potom austrijski po- 
glavari, sve sami plemići i baruni, nastani se g. 1852., da pred- 
stavlja bečku vladu, sin jednoga težaka i jedne težakinje iz Čilipa. 
Austrija je dotada pazila, da je u nekadanjoj prijestolnici male 
državice zastupaju titulirana gospoda, da tako pokaže građanima, 

kako ona poštuje njihove slavne uspomene 1 kako im šalje samo 
ljude ugledne i ravne njihovoj vlasteli, Imenovanje pučanina Reše- 
tara učini tome kraj. . a 

Pavo provede u Dvoru sa svojom obitelju, u kojoj je . 
petero zdrave djece, najljepše dane svoga života. S njima . no 
Živio je i dobrotvor njegove mladosti, brat mu o. A um 
Božo. U svojoj uredovnoj sobi poglavar je sjedio čitav E za 
stolom; u ruci mu čibuk, pred njim mijeh pun duhana, u desnoj 
fioci opet duhan, onaj zlatno žuti iz Kleka. Nad ovim dobro e 
đenim svijetom diže se visoka, mršava 1 blijeda prilika kanoni ca 
Dum Boža, sada već prepozita: ostario je, posi edio, lice mu ; je 
uvelo, bljedunjavo, ali kao vazda otmjeno; iz du okih sia s; 
daju te blago ozbiljne oči: pravi isposnički tip. U kući bogoljubni 
Rešetara Dum Božo zauzima osobito mjesto, predstavlja neku višu 
vlast. Ukućani ga malo kad vide. Izađe, samo kad ga dužnost zove. 
Ostalo vrijeme prolazi u svojoj sobi, sam, nepristupačan. Pojavi 
se, kad je vrijeme ručku: pozdravi snahu, brata i ostalu čeljad, i 
to jedva čujno, prekrsti se, pa sjedne za trpezu; tek tada sjednu 
ostali. Kad ručak svrši, čekaju, da prvi ustane kanonik. U svetačne 
dane i u nedjelju Dum Božo govori misu u dvorskoj kapelici. Od- 
govara mu brat poglavar, dok porodica sluša misu sa prozora jedne 
susjedne komorice, odakle je nekad misu slušala obitelj dubrovačkog 
kneza. Dum Božo ostavi bratovu kuću istom onda, kad se preseli 
u vječnost (1878.). . ka ' 

i dai dk djeca bi se u kući užurbala, jer je na jednom 
prostranom stolu trebalo namjestiti jaslice. (Ovoga običaja, koji je 
u Hrvatsku došao iz tuđine, nije bilo u starom Dubrovniku, Reše- 
tari su prvi izložili jaslice.) Kad sam i ja smio pomagau,, bio sam 
uvelike sretan. Pod pećinom ležalo je Božje dijete, oko njega Ma- 
rija i Josip, vo i tovar (divio sam se krasnom tovarčiću), pak 
pastiri, janjad s pravom vunom na koži, grbave deve, visoke palme, 
stakleni vodopadi; podalje eto dolaze mala Tri Kralja! Na Vodo- 
kršće su veći likovi zamjenjivali prvašnje. Ove lijepo izdjeljane i 
bojadisane prilike, drage uspomene iz moje prve mladosti, daro- 
vane su po smrti Pava Rešetara dubrovačkom dominikanskom sa- 
mostanu (»Fratrima Bijelim«). Na Božić, u prostranoj kuhinji, na- 
ložili bi se badnjaci, jer su i djeca imala svako svoj; bili su iskićeni 
šarenim papirom, lovorikom i kozarom. Poglavar bi prvi _posuo 
svoj badnjak pšenicom i vinom, blagoslovio bi ga i naložio na 
ognjište; za njim ostali. : , . A 

Svoje jake karakterne crte Pavo Rešetar sačuvao je do zadnjeg 
časa. U životu ovog čestitog čovjeka dužna poslušnost dolazila je 

više puta u opreku s njegovim osobnim uvjerenjem i nije se nikad 
izvrgnula u slijepu pokornost. Imao je i sukoba s vladom, ali bi 
više puta ona na kraju mučke priznala, da je poglavar imao pravo. 
Kad se Beč stao ludo svetiti i na nekim Dubrovčanima, koji su, tada 
već zaboravljene 1848. godine, bacali klobuk u zrak, poglavar je 
spasio nekoliko uglednih građana i izbavio iz teških neprilika po- 
znatiju vlastelu, naročito Puciće. Čim je počelo puškaranje u Her- 
cegovini i po Dubrovniku stao vrviti svakojaki svijet, Rešetarov 
položaj postade vrlo težak i odgovoran. Slušao je višu vlast, ali 
je radio i po svom uvjerenju, kad god je trebalo. Međutim vladino 


povjerenje u svog poglavara održa se nepromijenjeno do zadnjega 
asa. 


U svojim slobodnim časovima ispisivao je iz državnog arhiva 
sve, što mu se činilo da ima osobitu vrijednost za povijest Dubrov- 
nika, Svojim strpljivim radom ispunio je pet velikih svezaka. Naj- 
više ga je zanimala dubrovačka numizmatika. Najvažnije je isprave 
prikupio, sastavio oveću zbirku dubrovačkog novca i opisao sve 
novce i medalje, tako da je po njegovoj smrti izašla u splitskom 
»Boletinu«, nastojanjem njegovih sinova, oveća studija o kovnici 
dubrovačke republike. Njegovu zbirku naslijedio je njegov naj- 
mlađi sin Milan. U prilici znao je Pavo Rešetar, kaogod i svi učeni 
Dubrovčani staroga kova, složiti i koju prigodnu pjesmu. 

Međutim godine .se naslagaše i na Široka pleća Pava Rešetara, 


“pa ga počeše snage izdavati. Služio je državi pune četrdeset i četiri 


godine na zadovoljstvo više vlasti i svog obraza, G, 1877. zaište i 
dobije mirovinu. Napusti Knežev dvor, pošto je dvadeset i pet go- 
dina u njemu proživio, te pođe stanovati u svoju neku kuću na 
Prijekome kod crkvice Sv. Nikole. 

On i tada nastavi svoja numizmatička istraživanja i uređiva- 
nje svoje zbirke uz razbibrigu svoga vjernog čibuka. Ali mu je 
zdravlje počelo malaksavati. Slijedeće godine krenu u Beč, da ga 
liječnici predsta poslaše ga u neko lječilište, ali bez koristi. S kuće 
na Prijekome, gdje se trebalo penjati, morade se preseliti u jedno 

rizemlje na Pilama. Tu provede posljednje dvije godine svoga 
Života, i tu carski dvorski savjetnik Pavo Rešetar, sin Pera sodata 
Republike i Lucije čupe, preminu u kolovozu g. 1880. 

POGLAVLJE XV. 


- Liječnici i »flebotomi« — Šarićeva spičarija, Antun Drobac i njegov 
muzej — Život u dubrovačkoj spičariji —, Nikša Gradi, posljednji 
vlastelin-pjesnik — Galerija posjetilaca spičarije — Stari gospar... 


Spomenuli smo, kako je vlada Republike slala na svoj trošak 
mladiće u inozemstvo na medicinske nauke; zato je bilo uvijek u 
gradu valjanih liječnika i u dovoljnom broju. U prvoj polovini 
vijeka, oni su se isticali i kao književnici. To su: Gjuro Hidža, 
pjesnik, Luko Stulli, koji se zanimao 1. geologijom i trešnjama, i 
Miho Grgurević, »nepogrješiv« u liječničkim nalazima, koji se u 
posljednje vrijeme nije mogao od debljine penjati uza stube, pa je 
brijačima u pero kazivao svoje recepte; tu je zatim Frano Radić, 
mršav i simetričan, učen i savjestan; pak Miho Dadić, koji je sa- 
kupljao podatke o narodnim lijekovima; najzad Niko Pinelli, koji 
je g. 1847. uspješno izveo operaciju, pošto je hipnotizirao bolesnika, 
i operirao neku ženu, pošto ju je anestetizirao eterom: u ono doba 
to je bila velika novina, pa se tih dana nije o drugome u gradu 
govorilo nego o toj operaciji. 

Međutim osim izučenih liječnika bilo je uvijek, skoro do konca 
vijeka, u priličnom broju takozvanili »flebotoma«, naime kirurga 
samouka, među kojima su neki bili u prvom redu brijači. Oni su 
vidali prebijena uda, vadili zube, puštali krv, liječili od svake bo- 
lesti, a u prilici zamjenjivali pravog liječnika. Između njih su Pasko 
Lupini i Niko Donatović uživali izvrstan glas. Popularni su bili 
Stojanović, Dum Ivanov otac, Vlahušić i Kvartić. [Ovaj se odijevao 
s utegnutom elegancijom i po modi. Ko ti u ono doba reče: »Paraš 
mi (izgledaš mi kao) Paše Kvartić«, taj je sjajno ocijenio tvoj ukus 
u odijevanju.) Frano Dabrović, zlatar i zubar, bješe dobio od samog 
ministarstva dopust, da smije biti i vidar, BE 

Najčuveniji je bio Antun Kocelj u Cavtatu, koji se potpisivao 
»ljekarnik i brijač«, a iz skromnosti je izostavljao, da je i kirurg. 
S njim izumre krajem vijeka duga povorka tih živih sredovječnih 

uspomena, ali s njima prestade i običaj, da se lijekovi prave prema 

empiriji i praznovjerju, kad su tu bile ljekarnice i ljekarnici. 
Drevnu ljekarnicu Male Braće već poznajemo. Preostaje nam 

da se upoznamo s Drobčevom i Šarićevom. : 


.. »Spičarija«, Šarićeva ljekarnica, sačuvala je za sve vrijeme 
kojim se bavimo, svoj prvobitni karakter. Kroz nju je tekao čitav 
kaleidoskop dubrovačkog života, bila je svojina porodice Šarića i 
bila je igralište velikih mačaka, koje su se pod ljekarničkim stolom 
spokojno umivale i dotjerivale svoju opravu i jedna drugoj osta- 
vljale u baštinu pravo na ono meko ležište. (»Spičarija« dolazi od 
talijanske riječi »spezieria«, trgovina mirodija, pa poznije ljekar- 
nica; »spičar« je ljekarnik). Tri naraštaja »spičara« obređuju se u 
tim prostorijama: Mato I. Šarić, pa Matova djeca: Vlaho liječnik 
Miho i Rafo ljekarnici, najzad Vlahov sin Mato II. Za njihova 
vladanja ovim poslom skromni lokal razvije se do stupnja akade- 
mije dubrovačke duhovitosti, učenosti i... »kundurovanja«. Šarići 
su po sedam zakona Dubrovčani: dubrovačka duša u spičariji se 
sasredila; u spičariji Dubrovnik ogovara, šali se i podruguje; maka 
no jea Pgropnje trpi, prisluškuje i čeka, a poštena ljekarnička 
oza uveličava slavu te ustanove za liječenje tijela i zabavu duha. 


šk 


Ima na Placi i Drobčeva ljekarnica; međutim, ko reče: »Idem 
ug , razumije se, da ide u Šarićevu; ko ide u Drobčevu, taj 
reče: »Idem u Drobca«, Uostalom, pometnje među njima teško da 
je moglo biti, jer ko je išao u spičariju, taj nije mnogo mario za 
Drobca, i ako ga je visoko cijenio. Šariću su išli većinom ljudi ži- 
e nd. agosomi, vješti i književnom poslu; čeljad, koja su 
vje je pe > . ana bila su pribrana, bolo dena puna iskustva, 
zu g pon rs | a i gora skita stvarima, Treba naime pamtiti, 
ad ika ne aogod i brijačnice bile odvajkada met. če- 
a, u . peere poslom i koja vole ćeretati, slušati 
ondje X: ritike o javnim i privatnim stvarima. Dok sam još 

ijete, volio sam Drobca negoli spičariju; uostalom, do spičarije 


«ne bijah ni dorastao, a s Drobcem sam. bio već zarana u najboljim 


odnosima. 
»Spičar« Antun Drobac bio je vi ilično jak čovj j 
Čar« An je visok, prilično jak čovjek. - 
po muško i pitomo lice odavalo je čovjeka zdriea Bina pa 
sim i poduzetna. Četrdeset je godina sjedio u općinskoj upravi 
gdje se njegova riječ slušala i poštovala. Kad se g. 1867. kolera po- 

javi u dubrovačkoj okolici, najviše se ima zahvaliti Antunu Drobcu, 
što zaraza nije dalje zahvatila. Pored ljekarničkih poslova, u kojima 
mu je desna ruka bio brat Luko (poštenjak i pred višim sudom 
Fratra Gluhoga), bavio se trgovinom, neko vrijeme naročito čuve- 
nim buhačem. Nema sumnje, da je njegova zasluga, što je. svijet 
upoznao moć buhačeva praška, i svako, koji je dolazio, da mu 
čestita pronalazak, zavukao bi nos u kutijicu, da pomiriše i da 
ponese kući po dva tri šmrka tog čudesnog praška, koji tamani 
»skarambeže« i drugu kućnu gamad. ' 

Kada se u Dubrovniku potaknula namisao, da se ustroji realka, 
a općina se morala pobrinuti, uz ostalo, i za prirodopisni i fizički 
kabinet, Drobac pregnu živo na posao, te prvo stade da umnožava 
svoju privatnu prirodopisnu zbirku, kojom se još od malenih nogu 
bavio. Više puta me dobri gospar vodio, da mi pokaže veliko blago, 
što ga je nakupio. U nekim prostorijama bili su unaokolo ponamje- 
štani ormari i ormarići, »burali«, stolovi, police, a sve puno pun- 
cato svakojakih životinja, ptica, riba, školjaka, ruda; oveći pred- 
meti visjeli su o stropu; krokodil razvaljenih čeljusti bečio se ispod 
jednoga stola; zmijurine u alkoholu plazile su šiljasti jezičak; kristali 
svake boje svijetljahu se kao len u tamnim ormarima. Jedva 
smo se mogli kretati u tom koje nadjevenom koje osušenom mno- 
žtvu. Koliko li me je puta gospar Antun obradovao, darovavši mi 
za moj skromni domaći muzej koju veliku prekomorsku školjku! 

Međutim Dubrovnik ne vidje realke, te plemeniti Drobac da- 
rova rodnome gradu sav plod svog truda i ljubavi: lijep prirodo- 
pisni muzej, koji se g. 1873. otvori publici i prozva »domorodni«. 
Nije onda bilo pomorskog kapetana, koji ne bi štošta donio iz da- 
lekih krajeva i darovao općinskoj zbirci; drugi su prinosili starinske 
predmete i uspomene iz ubrovačke prošlosti; ali baš ovi posljednji 
predmeti, koji u dubrovačkom muzeju vrijede više nego najrjeđi 
indijski kosali još su odveć malobrojni. Nadvojvođa Franjo Karlo, 
otac mehikanskog cara Maksimilijana, darovao je Drobcu trobojni 
plašt pokojnog sina, a carev brat druge neke pokojnikove stvari, 
i to za uspomenu na Maksimilijanov boravak na Lokrumu i njegove 
simpatije za Dubrovnik. 

Za svog života okušao je gospar Antun dosta nedaća. Njegov 
stariji sin Rado, koji se učio u Padovi, utopio se u rijeci Minciu, 
u koju bješe skočio, da je prepliva i da se s onu stranu vode pri- 
druži Garibaldievim dobrovoljcima; otac prozva imenom toga sina 
jedan svoj trgovački brod; dvije mu lijepe kćeri u naponu mladosti 
odnese suha bolest. Neprekidan rad bio je žalosnom starcu jedini 
razgovor. * 

Gore: Rafo Šarić i Nikša Gradi 
Dolje: Niko Mali Pozza i Dum Ivo Pitarević 


U »spičariji« bila su druga čeljad. Po smrti Miha, sina Mata I. 
Šarića, vrati se u Dubrovnik Mihov brat Rafo, koji je dotada bio 
u Carigradu. Rafo je bez sumnje glavna osovina, oko koje se kretao 
život spičarije. Okretan posrednik između raznih struja, koje su 


“vladale među gostima, on je znao svakoga dočekivati s jednakom 


ljubaznošću. i svakome dokazati, da nigdje ne će bolje provoditi 
časove dokolice nego u njegovoj ljekarnici. 

Ipak nije spičarija više bila ona nekadašnja. Posljednji grecist, 
koji je tu slagao svoje stihove i čitao ih prijateljima, bio je Frano 
Grgurević; on je sve svoje rukopise darovao svome učeniku Dum 
Ivanu Stojanoviću, s kojim su i propali. Latinske stihove pisao je 
tu i Luko Didak Sorgo; kad je Luko ostario i jednako svoje pjesme 
društvu deklamirao, neki su mu ih gospari iz lične pažnje slušali, 
drugi su mu obrtali leđa. Neko ga jednom svjetova, da riječi gallica 
pubes izmijeni sa gallica juventus, jer da pubes odveć podsjeća na 
pupak. »Ma to ne će stat u versu (u stihu), ludorijo jedna!«, opazi 
mu starac. »A vi napišite cickavo!l« preuze mu onaj bezočnik. 
Gospar turi u špag rukopis pa zaokruži očima, kao da pita, šta 
se to u Dubrovniku sad dešava, da se zbijaju takove šale! 

Uopće sve grane ljudskoga znanja još su imale u toj okolini 
svoje predstavnike, ali ovi nijesu imali vazda vjernih slušalaca; ta 
hrana već im je bila odveć teška. Svaki dan, koji je prolazio, od- 
nosio je po jedan uštipak prvašnjeg karaktera ljekarnice. Istina je, 
da je broj njenih polaznika rastao, ali je to značilo, da se više 
nijesu tražile svjedodžbe o osposobljenju za pohađanje te gradske 
ustanove. Još se poticala stara vatra; ali one svijetle varnice oba- 
sjavale su samo neveseli suton Dubrovnika. 

Spičar Rafo Šarić, autor prigodnih patriotskih sastavaka, bio 
je lijep, jak čovjek, obla lica i velikih sjajnih očiju. Oko njegovih 
šarada — u svakom broju »Slovinca« izlazila je po jedna — razbi- 
jali su prijatelji glavu, i to su bili časovi, u kojima je društvo mra- 
morkom mučalo. Inače se živahno ćeretanje nije prekidalo, ni kad 
bi ko po lijek dolazio. Samo kad bi gospari posumnjali o naivnosti 
koje mušterije, nastala bi duboka tišina; oni bi se ukipili, ali bi 
kradom namignuli spičaru, neka brzo otrsi taj recept. — Ne dadu 
ti ni progovorit! — potuži se jednom Dum Ivan Stojanović. Šari- 
ćevi gosti bili su čeljad dobro uzgojena i ne baš ptičje pameti. Ne- 
otesanu čovjeku ili tuđinu ta okolina nije dabome pristajala; čim 
bi se takovo čeljade prikazalo, gospari bi ga razmotrili od glave do 
pete s izrazom na licu, koji je kazivao: — Ne zabadaj nosa u 
spičariju! 

Inače su staleški obziri, duševne prednosti, imovinske prilike, 


19 Bersa. k 289 









































iščezavali, kad si stao na prag lokala; tu je vladao duh he samim 
Samo ako si otkrio koju svoju smiješnu stranu, propao SL d a KIA q 
da si razgovoran, da znaš lijepo pričati, osobito : i. osje m 
uma i da u prilici . vratiti m" sr drago te na bockanje p 
i da protivnik mora umuknut Maca: 

is I om na Staru Godinu uđe u lokal . aji Bala 
Pozza, dočeka ga Dum Paše Narači riječima: »Da % he 2: 
dogodine oženjenal« — a Pozza će njemu: »A ja . . a a s 
Dum Paše povuče se poliven, mašući štapom u . . om 
običaj bio, kad se nije znao izvući iz neprilike. Dr. Ivo m. 
pokazao je već u svojim mladim godinama, da je upesno S me e 
šaliti. Kad se prvi put javio u spičariji kao m . U kia 
jedan mu gospar čestita u ime sviju, priznavši Ipas, a bi : 
mladom doktoriću teško povjerio svoje zdravlje. Ivo mu pro 
preuze: »Imate pravo, nijesam veterinar«, Slični vješti, igm ri & 
govori nijesu ostavljali nemilih tragova: ta oni su bili ua me i 
danji slavne spičarije. Zarad njih su se gospari tu 1 sastajad; i 
lom, ni najponosniji vlastelin nije se bojao, da će pasti ružna rij > 
koja bi ga mogla uvrijediti. Smjelost misli i izraza aa je sam 
do one granice, koju joj je udarala dubrovačka skla nost. 

Desilo bi se izuzetno, da bi ti ljudi odabrali za nišan jela 
rijeg druga, nevještog takovom čarkanju, a da se onaj ah : Ka 
šale, već podnosio mirno njihovo zašiuk vanje Pana a m ka , 
miću nije nikako polazilo za rukom, da do kraja .. la m 
anegdotu o engleskom kralju Eduardu III., koji je a .dvors %€ P < 
podigao s poda podvezu, koja je pala njegovoj = ici, Pa jež 
je s riječima: Honny soit qui mal y pense. Kako bi starac doustio “i jee 
Honny, svi bi u jedan glas: »Oni! išlo Kojiš« — »Ma nije to i: st 
branio je on — to je franćezi (francuski)!« Pa bi lepra, »E ea 
ny...« — »Koji to?« — »Ma ljudi Božiji, goran g, a ie 
franćezil« I tako po treći put, dok ne bi starcu do jao, pa & £ 
odrekao daljih pokušaja. Tako je bilo i s drugim vlaste = 2 
ga: »Jeste li, gosparu, samljeli grožđe?« »Gdje . ha se : .. 
grožđe melje?« — »Imate pravo. A jeste li trgali sa ine?« : mai 
koji se vije jrr šale, promrmlja: »Incidit in Scyllam qui vult e 
tare Charybdin!« S Mak : 

Ipak S slični slučajevi bili rijetki, jer pritjerivati dis e 
starca nije spičarija brojila u duhovitost. Ona je voljela poi : 
koja veseli slušaoce i brzo otpuhne, kao Što varnica sijevne 1 nikog 
“ Kk. neko dr. Ivu Kaznačiću: »Zatekao sam ti sinoć dovi 
(sluškinju) s kapralom«. — »Eh, to mi je drago — povrne dr. 

— jer je dosad imala prostoga soldatal« 'To je tipična dubrovačka 
»špotica«, naime nestašluk, u kojemu se obrće na šalu i poškropi 
tankim skepticizmom, što bi inače moglo biti neugodno. U tome nije 
svak sretne ruke; ne pogodi li, drugovi će ga dovijeka stavljati na 
muke, »Bolje, da ti grad obije lozu i masline — govorio je Bepo 
Bona — nego da ti reku: Ta ti, sinko, ne valjal« Tako se slučilo 
onome gosparu, koji je doveo jedno svoje dijete, da mu u spičariji 
spuči gaće (hlače), koje su na ulici bile mališanu pale do peta. »Ra- 
zumijem — odmah će mu Rafo Šarić — bit ćeš mu reko kakvu 
špoticu!« Samo umišljenu i bahatu čeljad nijesu štedjeli. Kad je 
neko — čini mi se, prof. Pero Budmani — objašnjavao društvu djela 
ne pamtim već kojeg perzijskog ili turskog pjesnika, i govornik tako 
prosto i bez naduvenosti pokazivao svoje znanje, da bi ga društvo 
bilo slušalo do noći, utače se neko: »Kupio bih i ja koju tursku knji- 
gu; ali koliko je knjiga u Lajinovića (ondašnjeg knjižara), nema 
ni. jen turske«. — »Ono je sve za tebe turski«, Ša se nečiji glas iz 
prikrajka. 

Stariji neki gosti, kao n. pr. uvijek šaljivi Marko Pozza, visoki, 
mršavi i nervozni Dum Paše Narači, pa Dum Lovro Kukuljica, epi- 
grafist i biograf Ivana Staja, imali su straga, po koji put u samom lo- 
kalu, zaseban stol, da igraju karata. Oni su se vladali više nego iko 
kao pravi gospodari ljekarnice, i spičar je morao podalje od njih go- 
toviti lijekove, da im ne bi smetao. Unaokolo bile su u lokalu stolice, 
ali po neki su sjedili za ljekarničkim stolom na putu faktotumu spi- 
čarije, sluzi Nikoli. Dr. Ivo Kaznačić nigdje da bi ugrijao mjesta; iz- 
gleda ti, da se prašta s prijateljima, a vazda je tu; on se sa svakim i u 
isto vrijeme razgovara i sipa svoje pošalice kao iz rukava. Po katkad 
Zatečeš u spičariji Joza Bonu; ali Jozo samo sluša. Minula ga je 


volja da se umiješa u razgovor; na njega pazi Dum Ivan Stojanović 
kao na svoje dijete. 


Rijetko kad zatečeš u spičariji Meda Pucića i brata mu Nika 
Velikoga, jer već znamo, da su oni ili u Gružu, ili u Župi, ili u 
Rijeci, ili gdje daleko u svijetu. Kad Medo poviri u lokal, nešto se 
u tom društvu preobrazi, brujanje glasova stiša se, oči su u njega 
uprte, Priđu mu stariji prijatelji, mlađi mu se ljudi iz daljega po- 
klone; grof Medo je ljubazan, on je tu kao s prijateljima, a ipak se 
njegova visoka ličnost nameće i određuje ton društvenosti. Kazivalo 
se, da mu je brat Niko Veliki drugojačiji, mekši; to može biti, 
ali i njegova nazočnost u spičariji iziskuje veliku umjerenost u go- 
Yoru i veću ozbiljnost. "Tu se on najradije druži s Perom Budmani, 
Gospar Pero! A ko da ga ne potraži? Kako bi se na vratima pokazao, 

čekao bi ga pljusak upita. Uopće, kad njega nije bilo, a niko nije 
.. o donosi A koje pitanje, društvo bi tad u jedan ah 
»Pirat ćemo Peral« Rođak Meda i Nika Velikoga, naime Niko 
Mali, koji je izgledao kao umirovljeni admiral, jer je penji pd 
ličio Tegethoffu, pa ostali Pozze, dobri Marketo, udure i iko 
Mađor i simpatični i brkati dubrovački načelnik Rafo jav sx su se 
samo prigodom. Grof Henrik Kaboga, umirovljeni husarski nj 
i pretposljednji ponu te stare loze, igrao je u spičariji ulogu 
rostog slušaoca i gledaoca, ma 
: “a (rem pitanja najviše je volio prof. elo gta je da 
u spičariji neustrašivi paljetkovalac na jezičnoj njivi, Ea njene s 
netike u parnici protiv etimologije u pisanju. Pero Budmani i" . a 
vao je u tim poluozbiljnim raspravama bez Zorine ane a kad bi 
pala koja besmislena tvrdnja, stao bi uvrćati bradu i gledati u Kia 
Koji put bi se tu našao prof. Josip Kobenzl, koji nije podnosio, da se 
tjera šala sa korijenima i nastavcima; a baš su korijeni i ma 
bili krivi, da bi se oko vrijednog profesora slušaoci naprasno gubili. 


* 


Raspredao je o književnosti, a vrlo rado io moralnim rm 
vlastelin Nikša Gradi. Nije umetao u govor mije mi naje » 
niti je prekidao tuđi govor duhovitim upadicama, već je ca da 3 a 
prilika, svoje riječi oživljavao onom finom ironijom, koja kao : 
oko tebe treperi i sijeva, a podržava u razgovoru prijaznu bosi : 
Nikša Gradi bio je savršen primjer starog dubrovačkog. gospara. Išao 
je malko pognut, nešto nakrivljene glave, oslanjajući s. Lipo 
kojega baš nije trebao, a pogledom odajući želju da me iq ik 
sretne prijatelja, s kojim će zapodjeti razgovor, dok su prijatelji, koje 
je on tražio, uprav njega tražili. Ti gospar Nikša bio je Panj 
causeur; u njegovu društvu časovi bi brzo prolazili. aje oji 
je u Dubrovčane usadilo neiščekivanje ma kakva dobra i o "i je 
obično pojavljivao bez prikrivanja 1 često s grubom om ću, bio 
je u Nikšinu govoru doista neizostavan, ali u ae, jedva pri- 
mjetljiv. Uglađeni ponos nije mu dopuštao, da ispovi f a a. za 
svojim poniženim staležem, a skepticizam u dubrovač s ri i 
nije bio drugo nego gorak izliv uvrijeđene i nemoćne duše. U tom 
utančanom skladu u mislima i riječima bila je tajna njegova uspjeha 
u društvu i poštovanja, što ga je uživao. . 

Njegov književni rad nije velik: dvije drame i nji ona 
zofskih i satiričnih pjesama. Okušao se na talijanskom jezi sa 
humorističnoj književnosti. Može biti da plodu svega njegova rada 

nedostaje više puta nužne umjetničke ravnoteže i dobro promišljena 
karaktera. Kad je zarana napustio državnu službu — jer je nije 
trebao — i upregnuo se u književni posao, rekao je i on: »Deus 
nobis haec otia dedit«, jer je taj posao smatrao za prosto plando- 
vanje, za zabavljanje duše. Svakojako je Šteta, što nijesu Štampom 
izašli prijateljski razgovori između Nikše Gradi i Franja Markovića 
o Sorgovoj i Mažuranićevoj dopuni »Osmana«, Nikšine drame i pje- 
sme danas su zaboravljene. Nikšom Gradi nestao je posljednji du- 
brovački vlastelin pjesnik. 


* 


Naš kućni liječnik i prijatelj dr. Karlo Neumayer išao je u 
spičariju poglavito za to, da se sastane s Perom Budmani ili s Nikom 
Velikim. Vedru ozbiljnost toga čovjeka ne ću nikad zaboraviti. Bio 
je podrijetlom Nijemac, ali se rodio i bio odgojen u Dubrovniku, i 
oženio se Dubrovkinjom. Njegov otac došao je u Dubrovnik iz Šta- 
jerske kao niži državni činovnik. Ovaj čovjek ne smije se zaboraviti, 
jer je bio izvrstan prirodopisac, osobito zaslužan po istraživanje 
faune i flore dubrovačkog kotara. U tome poslu bio je vrlo sretne 
ruke, ali je svoja otkrića saopćivao svojim dalekim kolegama, koji 
ga nijesu ni spominjali. Jedino otkriće, kojim se njegovo ime spasilo, 
jest naša nekakva vrsta zmije; a zmije su bile njegov najmiliji posao; 
zato ga je narod, osobito na poluotoku Pelješcu, zvao »zmijar«, jer ga 
je vazda sretao gdje lovi te životinje. Svraćao se u spičariju navečer 
i Kosto Vojnović i volio se razgovarati s Medđom Pucićem, kojemu 
se uvijek tužio, da mu sudska služba ne dopušta da poviri u državni 
arhiv. Ovaj. Novljanin može se smatrati za Dubrovčanina, jer je u 
našem gradu pohađao gimnaziju, neko vrijeme poznije tu boravio i 
svojim radovima o sudskim i upravnim pitanjima dubrovačke povije- 
sti osvijetlio njene dotad nepoznate strane. 

Rijedak gost bio je i austrijski konzularni agent na Trebinju 
Vuk Vrčević, sakupljač narodnih pjesama, pripo ijesti, basana, po- 
drugačica, gatalica i poslovica. Visok, suh, košćat i žilav. Nije mnogo 
hajao za osobitu utančanost u držanju. Neobičan je bio našim go: 
sparima i Jovo Sundečić. Pop Jovo svraćao se u spičariju, kad je bio 
u Dubrovniku na prolasku ili na kratkom boravku. Na njegovim 
ako fotografijama bila su mu prsa popločena odličjima i 
medaljama: tu taštinu nijesu Dubrovčani podnosili, a odličjima se 
nijesu nikad divili. Koja li razlika između popa Jova i Mata Vodo- 
Pića ili Antuna Kazali! Dum Mato blag, čedan, Dum Antun va- 


tren, samonikao, ali iskren. Nije čudo, što je Vodopić bio mezimac 

spičarije, a to znači Dubrovnika, a Kazali neposlušno dijete, koje je 
spičarija jednako voljela. Kazali bi dolazio u grad sa svog Šipana, 
da razmrsi svoje vječite disciplinarne petljanije i javi se društvu. .Na 
mahove bi se pojavili, da se časom dobro nasmiju, veliki i jaki ka- 
nonik i vjeroučitelj u normalci Pitarević, malašni, debeli, vazda pre- 
planula lica kanonik Koporčić, koji je vukao švaki dan svoj trbuščić 
s Pila u grad i sve navijao, da je od velikih posala osijedio, a naj- 
veći mu posao bio otirati graške znoja, koji su mu se valjali niz 
podvoljak i niz trokatni potiljak. . 

Bilo ih je, koji bi samo povirili u lokal, da pozdrave i da 
žurno pridadu nogama, da stignu na vrijeme u ured; po koji bi 
ušao, i ne pozdravivši nikoga, obašao bi spičariju pa izašao na put, 
samo da tako produži šetnju. Takav prolazni gost bio je Luko 
Giorgi, stari umirovljeni pukovnik, na glasu sa svoje neprekidne 
šutnje, ružna lica i goleme brade. Bio je Luko neizostavni drug 
jednog Sarake. Kad bi ovaj rekao: »Čuješ, Luko, partit ću (krenut 
ću na put) sutra«, Luko bi namah spremio svoju prtljažicu, da mu se 
pridruži, a ne bi ga ni pitao, kuda će. Njegove dvije sestre bile su, 
prosti Bože, ružnije od brata, i po noći su ribale ostvama u ribnjaku 
svoje lapadske kuće. 


Po lijepu vremenu, ili kad je bilo doba šetnje na Placi, naro- 
čito kad bi u nedjelju poslije mise svijet pokuljao iz crkve, da pošeta 
Placom, neki gospari, brbljavci, sjedili bi pred spičarijom na tabure- 
tima — ne kao pred pedeset godina na drvenoj klupi — dok bi svijet 
prolazio mimo njih i čitao im u očima pakost jedva otpiskutanih pri- 
mjedaba. Prolaznik je osjećao, da ga oni živi pogledi svega svlače 
i pretražuju i da mu ona mukla usta nešto nemilo dobacuju. Neki 
kanonik, vidjevši, da tu sjede trojica njegovih političkih protivnika i 
da se nešto sašaptavaju gledajući ga iskosa, dobaci im: »Eh, kako me 
vi volitel« Uopće dangubama — jer su se i oni prikradali u Šarićev 
lokal — svaka je prilika bila zgodna, da barabare o intimnim posli- 
ma iskrnjega. Njihova je, recimo, zasluga bila, ako su neki građani 
kazivali, tobože u šali: »Idem u spičariju, da čujem, kako će ona 
moja stvar svršiti«. Kad se neko tužio, da ne zna, gdje mu je žena, 
govorili bi mu: »Hajde pitaj Šarićal« Nema sumnje, spičarija je 
znala sve. 

Više puta sjedio je sam pred ljekarnicom liječnik Niko Lepeš 
i štapom udarao po pločniku takt, kad bi svirala glazba Pred Lu- 
žom. On je najvjerniji član Šarićeva društva. Bio je to visok i lijep 
čovjek, prav kao svijeća, a skoro slijep, s cilindrom na glavi, s te- 
norskim glasom i sa tri sestre neudate. Na crkvenim svetkovinama 

nije se pjevalo bez dr. Nika Lepeša, kaogod što kasnije nije bilo 
»Slovinčeva« broja bez sitne pjesmice staroga liječnika. To su bile 
šarade, anagrami, idili, anakreontike, koje izvorno, koje prevedeno; 
gospar Niko prvo ih je čitao u spičariji, a družina ih je neizostavno 
dočekivala s odobravanjem. Kao dobar Dubrovčanin spjevao je i on 
čitav niz epigrama; ali je pri smrti odredio, da se spale. Dvije godine 
zadržao se u Srbiji kao vojnički liječnik. 

Njegova stara mati, tetka Luja i-Miha Klaića, sjedila je po 
vas bogovetni dan u »pavijunu« vrta Lujove kuće na Pilama, vazda 
skrivena za persijanama, i koliko sam puta zalazio u taj vrt i obli- 
jetao oko pavijuna, nikad je nijesam u lice vidio. Ta je gospođa 
bila Živ arhiv epizoda iz francuskog doba i iz prvih godina austrij- 
ske zapreme. Nažalost nije onda niko mario da kupi iz usta još ži- 
vih svjedoka podatke, koji bi danas bili dragocjeni po povijest onog 
sudbonosnog vremena. Na koncertima klasične glazbe kod Luja 
Klaića Mozart i Beethoven nijesu mogli uteći Lepešovoj izjavi, 
da njihova glazba nije nikakva glazba; naprotiv, kad bi njegova 
sestra Pavle ispjevala koji starinski madrigal ili talijansku popijevku 
iz osamnaestog vijeka, tek bi tada dr. Niko duboko i zadovoljno 
odahnuo. ' 

Ako je spičarija predstavljala dubrovački život — kažimo pro- 
sto: Dubrovnik — to ga je predstavljala osobito onim Dubrovča- 
nima, koje je dužnost silila, da žive u drugom mjestu. Kad bi ovi 
bahnuli na koji dan u rodni grad, prva im je bila, da klisnu u to 
svetište; čitao si im na licu radost i sadenostno Sjećam se Pava 
Relje, austrijskog konzula negdje u Istoku. Svaka njegova neiščeki- 
vana pojava dolazila je kao nenadni pljusak pitanja i odgovora, 
pošalica i općeg veselja. Mirnije je spičarija prolazila, kad bi se na 
pragu prikazao Vlaho Bogdan, osobni tajnik Ferdinanda IV., bivšeg 
velikog vojvode toskanskog, i nastavnik njegove djece. Bio je Bogdan 
veliki moralist, i u tome se slagao s Reljom; ali na zadirkivanja 
svojih prijatelja odbijao je Relja šalu šalom, a Bogdan to nije umio. 
Uostalom, ova dvojica stala su rame uz rame, kad su se ono poznije 
u »Slovincu« uhvatili u koštac s mladim rušiteljima dotadašnjeg 
morala poradi »smokovog lišća« u umjetnosti i književnosti, 


Dr. Vlaho Šarić, Rafov brat, nije osobitog dijela imao u ži- 
vahnom životu spičarije. Bio je nekad kućni liječnik nadvojvode 
Maksimilijana, kad je ovaj boravio na Lokrumu. Kad se nadvoj- 
voda spremao na kobnu mehikansku avantiru, zvao je dr. Vlaha, 
da mu bude dvorski liječnik; ali Šarić zahvali na laskavoj ponudi, 
jer se nije mogao odijeliti od Dubrovnika. 

U posljednje vrijeme dovinu se i lov do časti predmeta za spi- 
čarijski razgovor. To se imalo zahvaliti spičarevu sinovcu Matu II., 
sinu spičareva brata Vlaha liječnika, vrućem i elegantnom lovcu i 
strašilu dubrovačke divljači. Njegovi uspjesi podsjetiše neke stare 
goste, da su i oni nekad imali briga s prepelicama i zečevima, i od 
toga časa bilo je čuti zanosnih i gromkih Pim!... Pum!... Pecanju 
i bockanju nije izbjegavao ni ko je glasio za virtuoza u zadirkivanju. 
Kad bi ko ustao, da pođe kući, okrenuo bi se s praga svojim »milim« 
drugovima i rekao s obješenjačkim osmijehom na licu: »A sad da 
sam vam preporučen!« Jedne večeri imao je neko nešto pričati o go- 
spođi jednoga gospara, koji se već digao da će kući, a sve se ska- 
njivao da izađe van. Onaj nestrpljivo čeka, čeka, kipi od bijesa i 
sve se u njemu napinje. Kad na kraju ne može više da izdrži, pro- 
dere se: »Iziđi, boga ti, jer ću puknut!« 

Boravak u spičariji mogao se je svakome prosladiti. Kazivao je 
načelnik Rafo Pozza: »Ima tu svega za svakoga; ako baš hoćeš, 
ima i lijekova«. Nije se dakle varao onaj Hercegovac, koji je stupio 
unutra i pošto je ugledao one lijepe sudove unakolo na policama, 
Pitao Šarića: »Imaš li bardaka?« — »Bardaka? Nije to u mene na 
prodaju!« — »A imaš li opute?« — »Kakve opute, čovječe! Nema 
toga u mene«, Najposlije će Hercegovac, razdriješivši torbu, da mu 
uspe: »A ti mi daj oku pasulja!« 


* 


" 


Kako je poslužnik Nikola odnosio krpom prašinu sa stolica i 
polica spičarije, tako je vrijeme otpuhivalo njene starije goste. Njih 
. su novi ljudi zamijenili u lokalu; zar nijesu novi lijekovi zamijenili 
ljekovite travice, što ih je nekad Mato I. tucao u broncanom mor- 
taru? Ti novi ljudi ne čitaju prijateljima nikakvih epigrama; oni 
imaju drugih posala preko glave; njima se vrijeme žurno odmotava. 
Od stare garde još sjedi tu u kutu neki stari vlastelin, sam, kao da 
ga niko ne pozna; sjedi i sluša, što to u njegovu gradu novo vrijeme 
obara i podiže, 


Šuplji pogled matorog gospara ništa ne traži, ni u koga ne upire. 
On je blenuo neodređeno u svoje uspomene, pa sve misli: »Da, to je 
bilo i vratit se ne će, ali bi zaslužilo, da se pripovijeda«. 


Kraj 

